
DECRETALIUM  GREGORII  IX 

DE  DELICTIS,  ET  POENIS. 

Quanto  dulcior  mihi,  ac  jucundior  fuit  con¬ 
versatio  Gregorii  IX  in  prioribus  suarum  Decre¬ 
talium  libris  evolvendis,  atque  interpretandis,  tanto 
tristior,  atque  asperior  modo  evadit  in  exponendo, 
atque  explicando  libro  Y  praefatarum  Decretalium. 
Liber  enim  hic  terribilem  iuris  Ecclesiastici  partem 
continet,  cum  in  atrocioribus  criminibus  recensen¬ 
dis,  et  severioribus  poenis  in  reos  eorumdem  infli¬ 
gendis  versetur. 

Recreat  me  tamen,  ac  reficit  animadversio, 
quod  Ecclesia  Mater  etiam  in  hac  re  non  exuat 
erga  homines  scelerum  conscios  maternam  pieta¬ 
tem,  et  in  ipsis  poenis  infligendis  clementiam  se¬ 
quatur  Dei  Optimi  Maximi,  qui  non  vult  mortem 
peccatorum,  sed  ut  convertantur,  et  vivant,  ceu 
sacrae  paginae  testantur. 

Hac  dulci  animadversione  confortatus  festino 
pede  ad  V  libri  expositionem  ingredior. 

Decretalium  Compilator  postquam  in  superio¬ 
ribus  libris  egit  de  causis  civilibus  ad  forum  Ec¬ 
clesiasticum  pertinentibus,  in  praesenti  libro  tra¬ 
ctationem  aggreditur  de  causis  criminalibus  ad 
eumdem  forum  spectantibus,  seu  agit  de  delictis, 
et  poenis,  quae  praecipuum  materiale  objectum 
constituunt  hujus  libri. 

Ne  vero  in  his  exponendis,  et  discutiendis 
lucidus  ordo  eum  deserat,  agit  praeprimis  de 
modis,  quibus  Suprema  Auctoritas  ad  criminum 
cognitionem  deveniebat,  seu  de  modo,  et  ratione, 
qua  actiones  criminales  institui  debebant,  deinde 
tractat  de  natura,  et  indole  delictorum,  quae  ad 
forum  Ecclesiasticum  deduci,  ibique  judicari,  et 
puniri  debent.  Tandem  agit  de  poenis,  sive  vin- 
dicativis,  sive  medicinalibus  in  criminosos  sta¬ 
tutis.  Idque  diversis  titulis  absolvit.  Sit  itaque 

TITULUS  I. 

De  accusationibus ,  denunciationibus , 
et  inquisitionibus . 

Antequam  hujus  rubricae  materiam  evolvamus, 
atque  explicemus,  operae  pretium  ducimus  majoris 
prespicuitatis,  et  concinnioris  ordinis  gratia  gene¬ 
ralem  delictorum  notitiam  praemittere,  ut  inde 
sponte  veluti  sua  fluat  examen  quoad  modos, 
quibus  Suprema  Auctoritas  eorum  cognitionem 

acquirebat,  seu  de  modo,  quo  in  judicium  hujus¬ 
modi  delicta  deducebantur.  Videamus  itaque  quid 
sit  delictum,  quotuplicis  generis,  et  quinam  delin¬ 
quere  possint. 

Dubitari  minime  potest,  quod  unaquaeque  lex 
rite  lata  subditos  obligat,  ut  ad  ejus  normam  suas 
actiones  componant.  Dubitari  pariter  minime  potest, 
quod  lex  haec  obbligat  in  conscientia.  De  legibus 
divinis,  sive  naturalibus,  sive  positivis  id  minime 
ambigendum,  Siquidem  Christus  diserte  dixit: 
Si  vis  aci  vitam  ingredi  serva  mandata,  et  Apo¬ 
stolus  praecepit:  Euntes  docete  omnes  gentes _ 

servare  omnia  quaecumque  mandavi  vobis.  Nec 
pariter  dubitandum  est  de  legibus  humanis,  sive 
Ecclesiasticis,  sive  civilibus.  Quandoquidem  Pau¬ 
lus  ad  Rom.  13,  v.  1 ,  2,  et  3,  haec  praedicat: 
Omnis  anima  potestatibus  sublimioribus  subdita 
sit...  equi  resistit  potestati,  Dei  voluntati  resistit... 
qui  autem  resistunt,  ipsi  sibi  damnationem  acqui¬ 
runt...  ideo  necessitate  subditi  estote  non  solum 
propter  iram,  sed  etiam  propter  conscientiam. 

Hac  de  re  patet,  eum,  qui  legem  divinam, 
sive  naturalem,  sive  positivam,  vel  legem  huma¬ 
nam,  sive  Ecclesiasticam,  sive  civilem  transgre¬ 
ditur  committendo,  quod  lex  vetat,  aut  omittendo 
quod  lex  jubet,  peccatum  facere,  modo  libere,  et 
voluntarie  agat,  sive  modo  commissio,  vel  omissio 
sit  ipsi  imputabilis.  Peccatum  autem  divinae 
tantum  ultioni  reservatur,  de  eoque  potest  in 
hoc  mundo  dumtaxat  judicare  Mater  Ecclesia, 

quippe  quia  ipsi  soli  Christus  tribuit  peccatorum 
retinendorum  aut  remittendorum  potestatem. 

Verumtamen  ab  humana  potestate,  sive  ab  ho¬ 
minibus  eae  tantum  vindicandae  sunt  legis  trans¬ 
gressiones,  quae  societatis  libertatem,  securita¬ 
tem,  felicitatemque  intervertunt.  Nihil  enim  aliud 
exposcere  possunt,  nisi  ut  obtineatur  finis  ille, 
propter  quem  Societas  constituta  est.  Jamvero 
legis  violatio,  quae  in  societatis  damnum  redun¬ 
dat,  ea  est,  quae  delictum  nuncupatur.  Hinc  ma¬ 
nifestum  apparet  delictum  quodvis,  cum  sit  legis 
transgressio,  esse  quoque  peccatum,  non  vero  omne 
peccatum  esse  delictum.  Quamobrem  etsi  non¬ 
nulli  peccatum  cum  delicto  confundant,  delictum 
tamen  a  peccato  sedulo  distinguendum  esse  docet 
S.  Augustinus  a  Gratiano  relatus  cati,  1,  clist.  81. 

At  non  quaevis  legis  violatio  stati m  pro  vero 
delicto  habenda  est,  et  ceu  verum  delictum  pu¬ 
nienda.  Violari  enim  lex  potest,  vel  dolo,  vel 
culpa,  vel  casu.  Porro  si  casu  legis  violatio  con¬ 
tingat,  quisque  ingenio  suo  facile  percipit,  id  for¬ 
tunae  non  homini,  utpote  ad  casum  illum  praevi¬ 
dendum,  aut  vitandum  inepto,  adscribendam  esse. 
Quare  id  quod  casu  fit,  delictum  dici  nequit,  et 
casu  delinquens  nulla  poena  multari  debet,  nisi 
forte  casui  culpa  hominis  conjungatur,  vel  nisi 
quis  culpa  sua  causam  casui  dederit,  dans  vide¬ 
licet  operam  rei  illicitae,  aut  licitae  quidem,  sed 
neque  tempore,  neque  loco  opportuno,  ceu  ele¬ 
ganter  tradit  Tullius  Tuscul.  quaest.  3,  16,  et 

Lex  ii  §  2  Jf.  de  poenis.  Si  vero  legis  violatio 
contingeret  culpa ,  sive  debitae  diligentiae  prae¬ 
termissione,  id  non  vero  delicto,  sed  quasi  de¬ 
licto  imputandum  est.  Si  denique  contingeret  dolo, 
praecipue  malo,  tunc  profecto  verum,  et  proprium 
delictum  est;  scitissimum  cum  sit  duobus  ele¬ 
mentis  delictum  constare  debere,  videlicet  ex  vo¬ 
luntatis  proposito,  quo  quis  intendit,  et  vult  ef¬ 
fectum  legi  contrarium,  nec  non  ex  facto  externo, 
ex  quo  lex  violatur.  Quorum  elementorum  alte¬ 
rutrum  si  desit,  delictum  amplius  non  habebitur. 
Hinc  delictum  Maschat  definit :  factum  exterius 
contra  legem  dolo ,  vel  culpa  admissum.  Devoti 
autem :  libera,  et  voluntaria  actio,  vel  omissio 
contraria  legibus,  poenaque  coercenda. 

Delicta  apud  Romanos  alia  publica  esse,  alia 
privata  notum  est.  Publica,  quae  Reipublicae, 
privata,  quae  singulorum  jura  laedebant.  Verum 
hodie  quodvis  delictum  censetur  publicum ,  nul¬ 
lum  autem  privatum.  Gloss.  in  Cap.  Infames 
caus.  6,  q.  1.  Et  merito:  nullum  enim  delictum 
est,  quod  saltem  indirecte,  ac  reflexim  societatem 
non  laedat.  Enimvero,  si  nefas  nocere  patriae, 
inquit  Seneca,  de  ira  lib.  2-39,  ergo  civi  quoque: 
nam  hic  pars  patriae  est.  Sanctae  partes  sunt,  si 
totum  venerabile  est.  Publica  vero  subdividebant 
pariter  Romani  in  ordinaria,  et  extraordinaria. 
Prima,  quae  et  crimina  proprie  dicebantur,  erant 
de  quibus  lex  certa  caverat,  certamque  poenam 
praefinierat,  secunda  vero  erant,  de  quibus  lex 

certa  non  extabat,  aut  si  extaret,  adeo  tamen 
atrox  fuerat  delictum,  ut  duceretur  extra  ordinem 
potius,  quam  juxta  leges  puniendum.  Praeterea 
alia  erant  excepta ,  seu  irregularia,  alia  non  ex¬ 
cepta,  seu  regularia.  Prima  erant  illa,  quae  com¬ 
munem  judiciorum  regulam  non  sequebantur,  sed 
admittebant  accusatores,  et  testes  alias  de  jure 
inhabiles,  et  contra  illa  judex  speciali  inquisitione 
procedere  poterat,  licet  infamia  personae  non  prae¬ 
cesserat.  Talia  delicta  erant:  crimen  laesae  maje¬ 
statis,  praesertim  perduellionis,  proditionis  pa¬ 
triae,  seditionis,  item  haeresis,  simonia,  etc.  Se¬ 
cunda  erant,  in  quibus  procedebatur  regulariter 
secundum  jus  ordinarium,  servata  forma  accusa¬ 
tionis,  denunciationis,  et  inquisitionis,  etc. 

Hisce  tamen,  aliisque  delictorum  divisionibus 
antiquatis  aliae  substitutae  sunt.  Et  in  primis 
cum  nos  ad  duplicem  pertineamus  societatem, 
quarum  utraque  perfecta  est,  et  altera  ab  altera 
independens,  ceu  videri  potest  in  prolegomen  in 
lib.  2,  Decretalium,  ultimo  juxta  methodum  aucto¬ 
ris,  cumque  nostra  commissione,  vel  omissione 
tam  illius,  quam  hujus,  vel  etiam  simul  utriusque 
societatis  leges  violare,  tranquillitatemque  turbare 
possimus,  factum  est,  ut  alia  delicta  nuncupata 
sint  civilia,  alia  Ecclesiastica,  alia  mixta.  Sunt 
civilia,  quae  legibus  secularibus  adversantur,  et 
civilem  societatem ,  ac  cives  turbant ,  nihilque 
habent  spirituale  praeter  peccati  in  foro  interno 
absolutionem,  et  satisfactionem.  Sunt  Ecclesiastica, 

quae  directe  contra  religionem,  Ecclesiaeque  leges 
perpetrantur,  et  Ecclesiasticam  turbant  societatem, 
quae  tamen  B.  Raymundo  placuit  dividere  1 .°  in  ea, 
quae  in  vilipendium  rerum  spiritualium,  et  ortho¬ 
doxae  fidei  subversionem  tendunt.  2.°  In  illa, 
quibus  proximi  vita,  fama,  et  fortunae  laeduntur. 
3.°  In  ea,  quae  temeraria  Ecclesiasticorum  ordi¬ 
num  susceptione,  et  sacrilego  susceptorum  usu 
perpetrantur,  nec  non  excessu  privilegiatorum 
injuriis,  et  damnis  illatis. 

Sunt  denique  mixta ,  quae  tam  civiles,  quam 
Ecclesiasticas  leges  laedunt,  et  utramque  simul 
societatem  vexant.  Delicta  civilia,  nisi  patrata 
sint  a  clericis,  aliisque  fori  privilegio  fruentibus 
a  saecularibus  Tribunalibus  sunt  cognoscenda ; 
Ecclesiasticorum  vero  cognitio,  sive  a  laicis,  sive 
a  clericis  commissa  sint,  privative  spectat  ad  ju¬ 
dices  Ecclesiasticos,  Cap.  Tuam  de  Ord.  Cognit. 
Cap.  Lator,  qui  Jil.  sint,  legit.  Tertia  denique, 
scilicet  mixta,  in  quibusdam  regionibus  deferun¬ 
tur  ad  tribunalia  mixta,  quae  nempe  ex  judicibus 
tam  Ecclesiasticis,  quam  laicis  constant:  alicubi 
vero  mos  fuit,  ut  hujusmodi  causas  unus  judex  sive 
laicus,  sive  Ecclesiasticus  definiret,  qui  scilicet 
prior  negocium  occupaverat.  Ita  ordinatum  fuisse 
videtur  consensu  saltem  tacito  utri  usque  potestatis, 
ne  quaedam  rerum  confusio  oriretur,  si  reus 
unius  criminis  duplex  judicium,  et  duplicem  poe¬ 
nam  perferre  cogeretur.  Devoti  lib.  /V,  tit.  XI 
de  Delictis. 

Hujusmodi  vero  delicta  sive  civilia,  sive  Ec¬ 
clesiastica,  alia  sunt  notoria,  manifesta,  seu  pu¬ 
blica,  alia  sunt  occulta.  Notoria  sunt,  quae  ita 
patent,  ut  nulla  tergiversatione  celari  possint:  et 
quidem  si  patent  in  jure,  quia  reus  de  illis  con¬ 
victus,  vel  confessus  est,  dicuntur  notoria  de  jure, 
seu  notorietate  juris :  si  vero  patrata  sint  in  loco 
publico  in  praesentia  multorum  dicuntur  notoria 
de  facto,  seu  notorietate  facti.  Quot  autem  ho¬ 
mines  adesse  debeant,  ad  hoc,  ut  delicta  dicantur 
notoria  notorietate  facti,  jure  defenitum  non  est, 
adeoque  id  relinquitur  arbitrio  judicis.  Ex  com¬ 
muni  tamen  sententia  sufficiunt  decem  personae 
in  magna  communitate,  puta  civitate,  in  minori 
vero  sex,  aut  quinque,  coram  quibus  praesentibus 
patrata  sint  delicta.  Manifesta,  seu  publica  quae 
saepe  confunduntur  cum  notoriis,  proprie  sunt 
illa,  quae  per  famam  manifestantur,  seu  divul¬ 
gantur  inter  plures,  seu  potiorem  partem  commu¬ 
nitatis.  Occulta  autem  sunt,  quae  clam  commit¬ 
tuntur,  ita  ut  publice  non  innotescant.  Et  haec 
alia  sunt  occulta  simpliciter ,  et  absolute,  alia  sunt 
fere,  vel  quasi  occulta.  Prima  scilicet  occulta  sim¬ 
pliciter,  et  absolute  dicuntur,  quae  nulla  ratione 
probari  possunt,  et  ideo  solius  Dei  judicio  relin¬ 
quuntur.  Secunda  vero,  scilicet  fere  vel  quasi 
occulta  dicuntur,  quae  in  foro  externo  probari 
possunt. 

Inspecto  quid  sit  delictum,  et  quaenam  ejus 
divisiones,  videamus  modo,  quinam  ea  committere 

possunt.  Cum  delictum  quodvis  praecipue  dolo  con¬ 
trahatur,  patet,  eos  tantum  delinquere  posse,  qui 
doli  capaces  sunt,  non  vero  eos,  qui  aut  doli 
sunt  incapaces,  aut  dolo,  dum  agunt,  penitus 
vacant.  Quinam  autem  isti  sint,  videri  potest  penes 
auctores  causa  brevitatis. 

Ast  quoniam  qui  facit  per  aliiAm,  est  perinde 
ac  si  faciat  per  seipsum  ;  hinc  delicti  tenetur  non 
modo  qui  propria  delinquit  manu,  verum  etiam, 
qui  delictum  -  mandavit,  aut  delinquendi  jussum 
dedit.  Uterque  in  culpa  est ;  uterque  idcirco  poena 
plectendus.  Qui  enim  ex  mandato,  aut  jussu  de¬ 
lictum  exequutus  est,  fuit  causa  delicti  physica; 
qui  mandavit,  aut  jussit,  causa  moralis. 

Hanc  ob  causam  imo  nequior  est  culpa  man¬ 
dantis,  et  jubentis,  quam  mandatarii,  et  subditi; 
i  deoque  ad  mandantem,  et  jubentem  potius  quam 
ad  exequutores  pertinet  sceleris  infamia.  Quare  si 
exequutores  praeter  mandantis,  aut  jubentis  expe- 
ctationem,  et  voluntatem  in  mandati,  aut  jussus 
exequutione  fines  excesserint,  atrociusque  patra- 
rint  maleficium,  hoc  mandanti,  aut  jubenti,  quippe 
qui  id  praevidere  poterant,  ac  debebant,  est  adscri- 
bendum.  Quin  extra  ordinem  animadvertendum 
est  in  mandantem,  aut  jubentem,  licet  tempore  ha¬ 
bili  revocarint  mandatum,  et  jussum,  quia  nudum 
mandatum,  et  jussum  in  acerbioribus  maleficiis 
pro  maleficio  est.  Similiter  extra  ordinem  punien¬ 
dus  tam  mandans,  quam  mandatarius,  casu  quo 
mandatarius  simulans  acceptare  mandatum  re- 

cepta  mercede,  illud  tamen  conscientiae  stimulis 
perterritus  haud  est  exequutus. 

Delictum  quoque  merito  adscribitur  ei,  qui 
tametsi  delictum  per  se  non  exequatur,  ad  illud 
tamen  sive  active,  sive  passive  quodammodo  con¬ 
currit.  Itaque  delicto  tenentur  l.°  qui  delinquen¬ 
tibus  suppetias,  opemque  ferunt,  vel  uti  qui  revera 
in  ipso  actu  delinquentem  manu  adjuvant,  aut 
quemquam  ab  agendo  abstinent,  adsunt  tamen 
delinquenti  faventes,  puta  excubantes,  ne  delin¬ 
quens  deprehendatur,  vel  armati,  ut  patiens  de¬ 
terreatur.  2.°  Qui  prudentes  scientes  peccaturo 
sicam,  scalas,  venena  suppeditarunt.  3.°  Qui  tale 
delinquendi  suggerunt  consilium,  ut  media  quo¬ 
que  absolvendi  facinoris  demonstrent;  imo  4.°  qui 
monent  dumtaxat,  hortantur,  sollicitant,  casu  ta¬ 
men,  quo  reus  absque  hac  hortatione,  et  sollici¬ 
tatione  culpam  non  fuisset  patraturus.  5.°  Qui  pa¬ 
trato  jam  crimine  criminosum  domi  excipiunt, 
inquisitoribus  celant,  ejusve  fugam  quoquomodo 
curant.  6.°  Denique  qui  ex  peculiari  suo  munere 
debent  delictum  impedire,  cumque  possint,  non 
impediunt,  veluti  Magistratus,  Educatores,  Pa¬ 
stores,  Parentes,  Milites;  imo  Cives  omnes,  qui 
cum  possunt,  non  impediunt  illa  crimina,  quorum 
reatu  irretiri  volunt  leges  non  auctores  modo,  ve¬ 
rum  non  prohibentes  etiam,  aut  non  indicantes. 

Sed  prout  rei  postulabuntur  ne  et  Ratihaben- 
tes,  seu  qui  delictum  eorum  quidem  nomine,  sed 
iis  insciis  patratum  postea  adprobant,  ratumque 


LIBER  V. 


TITULUS  I. 


15 


habent  ?  Nae  Ulpianus  docet,  axioma  illud  legale : 
Ratihabitionem  retrotrahi ,  et  mandato  non  est 
dubium  comparari,  non  solum  in  contractibus, 
sed  et  in  delictis  locum  habere.  Et  revera  tam 
civili  quam  canonico  jure  Ratihabentes  poena  ple¬ 
ctuntur.  At  quaeso,  qua  ratione  imputabitur  mihi 
alienum  delictum,  in  quod  nullatenus  influxi, 
quodque  patratum  iri  nesciebam  ?  Improbus  quidem 
sum,  qui  alienum  adprobo  flagitium,  animum 
foedo,  sed  peccati,  non  delicti  sum  reus. 

Habita  generali  delictorum  notitia,  eorumque 
definitione,  et  divisione,  inspecto  quinam  ea  pa¬ 
trare  possint,  videamus  nunc  oportet  modos,  qui¬ 
bus  suprema  auctoritas  ad  ipsorum  cognitionem 
perveniebat,  seu  videamus,  quomodo  delicta  per¬ 
petrata  in  judicium  deducebantur.  Compilator  juris 
canonici  tres  enumerat  modos,  scilicet  accusatio¬ 
nem,  denuncicitionem,  et  inquisitionem.  Patet  id 
ex  Cap.  24,  §  penult.  h.  t.  —  ibi  —  Contra  quos 
(criminosos)  tribus  modis  procedi  potest :  videlicet 
per  accusationem,  denuncicitionem ,  et  inquisitionem 
ipsorum.  Cui  concinit  Cap.  31,  princip.  de  Si- 
monia.  His  autem  licet  nonnulli  DD.  et  Canoni- 
stae  addant  etiam  exceptionem ;  attamen  de  ea 
silet  praelaudatus  Pontifex  Innocentius  III  in  cit. 
cap.  24,  ideoque  nonnulli  tractatores  juris  Cano¬ 
nici  de  ipso  haud  loquuntur. 

Accusationis  methodus  antiquitus  ab  omnibus 
populis  fuit  servata,  Egyptiis  primum,  dein  Grae¬ 
cis,  ac  tandem  Romanis,  tum  stante  Republica, 

tum  postquam  summa  rerum  potestas  in  Impe¬ 
ratorem  translata  fuit,  tum  exacto  Romano  Im¬ 
perio,  superventisque  barbaris.  A  Romanis  vero 
methodus  haec  accusationis  in  Ecclesiam  translata 
fuit,  et  diu,  idest  fere  per  duodecim  saecula  vi¬ 
guit.  Certum  siquidem  est,  Romanum  jus  Eccle¬ 
siastico  foro  normam  fuisse,  ubi  nihil  contrarium 
canones  statuissent.  De  praescripta  sane  accusa¬ 
toris  proprie  dicti  necessitate  legi  Romanae  de¬ 
creta  canonica  nequaquam  adversa  reperiuntur  ita 
ut  a  jure  Romano  ad  Ecclesiasticum  recte  illatio 
fiat.  Haec  vero  utriusque  juris  in  re,  de  qua  agi¬ 
tur,  censensio  historice  confirmatur  apud  clariss. 
Devoti  Lib.  4,  Instit.  Tit.  1,  §  5,  nota  4 a. 

Verum  ejectis  barbaris,  pulsis  ignorantiae  te¬ 
nebris,  et  reviviscente  scientiarum  luce,  canonicae 
purgationes.  Dei  judicia,  et  singularia  certamina 
reprobata  exularunt,  quae  exacto  Romano  Im¬ 
perio,  et  circumfusis  undequaque  barbaris  in¬ 
vecta  fuerant,  ac  rursus  caepta  solemniter  cri¬ 
minalia  judicia  exerceri,  opitulante  Ecclesia. 

At  cum  tractu  temporis  accusationis  methodus 
non  amplius  responderet  fini,  propter  quem  insti¬ 
tuta  fuit,  sensim,  et  sine,  sensu  in  desuetudinem 
abiit.  Vetitum  quidem  non  fuit,  se  accusatorem 
constituere,  subsistunt  enim  vetera  jura,  sed  in¬ 
valuit  alia  consuetudo,  scilicet  ex  illo  Christi  ; 
Si  peccaverit  in  te  frater  tuas  etc.  Matth.  18, 
cautum  fuit,  ut  delinquentes  non  accusarentur, 
sed  denunciarentur  Ecclesiae  Cap.  5  de  Accusat ., 

Cap.  31  de  Simon. ;  cumque  denunciatores  non 
tenerentur  prouti  accusatores  inscribere  in  crimen, 
quisque  denunciare  maluit,  quam  accusare. 

Interim  identidem  facta  fuit  ab  Imperatoribus 
facultas  magistratibus  quibusdam  in  casibus  pro¬ 
cedendi  ex  officio.  Id  a  SS.  canonibus  confir¬ 
matum  paullatim  adeo  late  obtinuit,  ut  judices 
in  omnibus  fere  delictis  ex  officio  inquirerent,  et 
procederent.  Hac  de  re  in  lucem  venerunt  ce¬ 
leberrima  juris  canonici  capita  ,  et  praecipue 
Cap.  21,  22,  et  24.  de  Accusat.  Hinc  processu 
accusatorio  inquisitorius  multo  frequentior  fuit, 
et  adeo  invaluit,  ut  quae  olim  erat  remedium  ex¬ 
traordinarium,  laeto  successu  in  Ecclesia  tran¬ 
sierit  in  ordinarium. 

Imo  talem,  ac  tantum  plausum  accepit  hujus¬ 
modi  procedendi  modus,  ut  illum  saecularia  tri¬ 
bunalia  ab  Ecclesiasticis  mutuata  fuerint.  Ex  quo 
patet,  quod  criminali  juris  prudentiae  barbariem, 
et  situm  potissimum  detrahere  caeperint  sacri  ca¬ 
nones,  qui  novam  judiciorum  criminalium  formam 
ad  Evangelicas  regulas  exactam  constabiliverunt, 
quae  in  tota  ferme  Europa  ab  ipsis  saecularibus 
Principibus  adoptata  est,  adeo  ut  canonico  juri, 
quod  hodie  insipienter,  ne  dicam  stulte  carpunt, 
6t  calumniantur  libertini  homines,  et  sicophantae, 
merito  adscribatur  urbanitas  illa  morum,  et  co¬ 
mitas,  qua  pleraeque  Orbis  nostri  gentes  tanto¬ 
pere  gloriantur.  Testimonium  de  hoc  perhibet 
gallus  Fleurius  Instit.  Jur.  Can.  p.  3,  cap.  6 , 

et  Renazzi  Eletn.  Jur.  crim,  lib.  3,  cap.  3,  §  4, 
n.  2,  prouti  jure  ac  merito  adseruit  Pius  VII  in 
proem.  Mot.  pr.  6  Julii  1816. 

Hodie  igitur  ordinarius  modus  in  inquisitione 
situs  est ;  nonnullis  enim  in  casibus  denuncia- 
tiones  admittuntur,  prorsus  autem  videtur  ab  usu 
recessisse  accusatio.  At  sicut  pudor  esset,  res 
ignorare,  quarum  cognitio,  aut  necessaria,  aut 
maxime  utilis  est,  praesertim  quia  vetus  accusandi 
ratio  tota  hodie  in  denuntiationes,  et  inquisitiones 
translata  est,  ita  ut  apprime  dignosci  nequeat  de¬ 
nuntiationum,  et  inquisitionum  doctrina,  nisi  com¬ 
perta  sit  ratio  priscarum  accusationum,  hac  de 
re  nos  de  omnibus  singillatim  loquemur  distinctis 
paragraphis,  brevitati,  et  claritati,  quantum  fieri 
potest,  consulentes.  Sit  itaque 


§  l.a 

De  accusatione. 

Accusatio  proprie  dicta  definitur:  Criminis 
alicujus  apud  judicem  competentem  legitime  facta 
delatio  ad  publicam  vindictam.  — Dicitur  criminis 
alicujus  ad  indicandum  oportere,  ut  ipsum  delictum 
sit  publicum,  et  grave,  siquidem  leviora  delicta 
de  plano  judicari  debent  ad  tramitem  legis  Levia  6 , 
tit.  2 ,  lib.  48  ff.  h.  t.  Dicitur  apud  competen¬ 
tem  judicem,  quia  si  judex  haud  competens  foret, 

hoc  in  casu  nec  processus,  nec  sententia  substi- 
neretur,  sed  nullitati  subjaceret  leg.  1,  et  ult. 
Cod.  Si  non  competenti.  Dicitur  autem  ad  ^publi¬ 
cam  vindictam,  quia  nisi  ita  se  res  haberet,  sci¬ 
licet  non  esset  ad  bonum  publicum,  ad  terrorem, 
et  exemplum  aliorum,  sed  solummodo  ad  com¬ 
modum,  et  utilitatem  illius,  qui  damnum,  aut 
injuriam  passus  est,  tunc  non  foret  accusatio  cri¬ 
minalis,  sed  actio  civilis  ;  scitissimum  cum  sit,  de 
omni  delicto  agi  posse,  vel  civiliter,  vel  crimina¬ 
liter.  Civiliter  ad  interesse,  et  commodum  proprium 
Actoris,  criminaliter  ad  vindictam  publicam,  seu 
ad  bonum  commune  Reipublicae,  cujus  interest 
crimina  impunita  haud  manere.  Additur  tandem 
legitime  facta,  ut  innuatur,  eam  non  quocumque 
modo,  sed  ad  tramitem  legis  esse  faciendam.  Porro 
ut  ad  tramitem  legis  fiat,  plures  requiruntur  con¬ 
ditiones,  quae  ad  binas  tantum  reducimus,  scilicet: 

Prima  conditio.  Debet  accusatio  proponi  in 
scriptis,  (saltem  in  criminibus  gravioribus)  per 
libellum  rite  formatum,  exprimendo  nomen  judicis, 
apud  quem  fit  accusatio,  ut  cognosci  valeat,  an 
sit  competens,  nomen  accusatoris,  et  accusati,  ut 
appareat,  an  sint  tales,  ut  accusare,  vel  accusari 
valeant,  speciem  delicti,  quia  accusatio  delicti  in 
genere,  sicut  probari  non  potest,  ita  omnino  reji¬ 
cienda  est ;  nec  posset  judex  debitam  poenam  ae¬ 
stimare,  nisi  delictum  determinaretur :  locum,  quia 
alioquin  deesset  reo  facultas  sese  defendendi,  pro¬ 
bando  negativam  quoad  talem  locum,  et  sic  testes 

falsitatis  convincendi :  annum,  et  mensem  ob  eam- 
dem  rationem  mox  expositam  quoad  locum.  Quae 
omnia  praeterquamquod  lege  naturali  suadentur, 
constant  etiam  expresse  ex  lege  Libellorum  3  ff.  de 
accusat,  in  foro  Ecclesiastico  recepta.  Quod  si  una 
ex  memoratis  circumstantiis  omittatur,  libellus 
non  est  rite  formatus,  ideoque  tamquam  vitiosus 
ex  officio  rejici  debet  ad  tradita  per  Reiffenstuel 
h.  t.  n.  8. 

Quaeri  hic  haud  ineleganter  potest,  utrum 
praeter  dictas  circumstantias  apponi  etiam  in  li¬ 
bello  oporteat  diem  patrati  delicti,  nec  non  diem 
factae  accusationis,  et  determinatae  poenae  peti¬ 
tionem  ?  Huic  interrogationi  respondet  citata  lex 
libellorum  3  ff.  de  accusat,  praescribens  diem, 
et  horam  patrati  criminis  necessario  exprimendam 
non  esse,  sed  accusatoris  arbitrio  relinquendam, 
at  diem  factae  accusationis  necessario,  et  omnino 
exprimendam.  Utrum  autem  formalitas  ista  sit 
de  substantia  accusationis  non  concordant  Docto- 
res.  Ita  Schmalzgrueber  h.  t.  n.  29.  Quoad  vero 
determinatae  poenae  petitionem,  seu  conclusionem, 
citatus  auctor  cit.  loc.  n.  35:  ait  non  esse  neces¬ 
sario  apponendam. 

Secunda  conditio.  In  libello  apponi  debet  sub¬ 
scriptio,  qua  se  accusator  ad  subeundam  talionis 
poenam  obliget,  scilicet  tenetur  accusator  ad  poe¬ 
nam  talionis  se  subscribere  obligando  se  ad  cri¬ 
men  objectum  probandum,  vel,  si  in  probatio¬ 
ne  deficeret,  ad  eamdem  poenam  subeundam, 

quam  subiturus  fuisset  reus,  probato  delicto.  Idque 
statutum  est  ad  refraenandam  temeritatem  accusa¬ 
torum,  ne  scilicet  facile  quis  prosiliret  ad  accusa 
tionem.  Verum  hodie  ista  solemnitas  inscriptionis 
et  poena  talionis  in  foro  et  judicio  saeculari  non 
est  amplius  in  usu,  sed  per  contrariam  consuetu¬ 
dinem  abolita  est,  tum  quia  per  eam  retrahun¬ 
tur  homines  ab  accusando,  nolentes  in  se  susci¬ 
pere  onus  probandi  cum  tanto  periculo,  tum  quia 
nunc  judex  ex  officio  procedere  potest,  si  actor 
in  probatione  defecerit.  In  foro  autem  Ecclesia¬ 
stico,  et  jure  canonico  adhuc  necessaria  esse  vi¬ 
detur,  ceu  desumitur  ex  cap.  Super  his —  ibi  — 
Sed  cum  in  modum  accusationis  oportet  inscribi, 
et  cap.  qualiter  24  h.  t.  prope  finem  —  sicut  ac¬ 
cusationem  legitima  debet  praecedere  inscriptio.  Id¬ 
que  eo  vel  magis,  quia  canones  poenam  talionis 
sanxerunt  ad  efficacius  removendum  calumnia¬ 
tores,  unde  dicitur  in  Cap.  nullus  2.°  caus.  4.° 
quaest.  ^.a  — ibi — ■ inscriptio  primo  semper  Jiat, 
ut  talionem  accusator  recipiat:  quid  ante  inscri¬ 
ptionem  nemo  judicari  debet,  vel  damnari,  cum 
et  saeculi  leges  eadem  retineant,  et  tandem  quia 
recentiori  tempore  eamdem  sanctionem  innovavit 
Pius  V  in  Bulla  Cum  primum  adversus  eos,  qui 
aliquem  calumniaverint  de  crimine  simoniae,  bla- 
sphemiae,  et  concubinatus  —  ibi  —  Si  aliqui  ex 
calumnia  aliquos  denuntiasse  comperti  fuerint, 
eos  ad  poenam  talionis  teneri  volumus,  et  man¬ 
damus.  Quam  legem  Canonistae  arbitrantur  ad 

omnes  calumnias  in  materia  criminali  coram  judi¬ 
cibus  factas  extendi.  Schmalzgrueber  tit.  ll,lih.  5, 
n.  17 .  Sed  videamus  quinam  accusare,,  et  accu¬ 
sari  possunt.  Quaeritur  hinc  l.° 

Quinam  accusare  valeant? 

Ait  Juriscunsultus  Macer  in  lege  8  ff.  h.t.  — 
Qui  accusare  possent,  intelligemus ,  si  scierimus, 
qui  non  possunt.  Et  merito :  edictum  enim  de 
non  accusando  est  prohibitorium ;  atqui  in  hoc 
genere  edictorum  id  intelligitur  esse  concessum, 
quod  non  est  prohibitum  a  jure.  Quapropter  ge¬ 
neraliter  loquendo  his  omnibus  accusare  permis¬ 
sum  est,  quibus  specialiter,  et  expresse  non  est 
a  jure  prohibitum;  eis  autem  est  vetitum,  qui 
recensentur  fuse  leg.  87  ff.  de  accusat,  can.  13, 
caus.  11 .  quaest.  17,  scilicet  l.°  ob  defectum  aetatis 
ab  accusando  repelluntur  pupilli,  seu  impuberes. 
27  Ob  infirmitatem  sexus  mulieres  accusare  non 
possunt.  3.°  Clerici  et  Monachi,  id  est  Regulares 
non  possunt  accusatoris  partes  gerere,  tum  quia 
Clerici  remoti  esse  debent  a  negociis  saecularibus, 
tum  quia  periculum  est  irregularitatis,  si  poena 
mortis,  aut  mutilationis  accusatum  sequeretur, 
secus  autem  dicendum,  si  Clerici,  et  Religiosi 
delictum  civiliter  tantum  in  judicium  deferant, 
puta  ad  compensationem  sibi  faciendam  pro  dam¬ 
nis  causatis  ex  furto,  vel  alio  delicto  :  hoc  enim 
in  casu,  facta  protestatione,  quod  non  agant  cri- 

minaliter  ad  poenam  sanguinis,  aut  mutilationis, 
sed  praecise  ad  proprium  interesse  nullam  irre¬ 
gularitatem  incurrunt,  etsi  dein  judex  a  civili 
judicio  ad  criminale  transeat,  et  per  viam  inqui¬ 
sitionis  malfactorem  convictum  condemnet  ultimo 
supplicio.  Et  jure  ita  statutum  est:  nam  si  Cle¬ 
ricis,  et  Religiosis  fures,  et  alios  malfactores  con¬ 
venire  non  liceret,  lata  aperiretur  via  depraedandi 
bona  Ecclesiarum,  Monasteriorum,  et  Clericorum 
eosque  male  tractandi,  et  *  etiam  occidendi.  Ita 
expresse  statuit  Bonif.  VIII  Cap.  2 ,  de  homicidio 
in  6.°  Ex  quo  manifestum  apparet  Praelatum, 
praemissa  protestatione  sine  irregularitatis  metu, 
fures,  et  alios  malfactores  in  judicium  deferre 
posse  ad  compensationem  damnorum  sibi  facien¬ 
dam.  4.°  Propter  sacramentum  ab  accusando  re¬ 
pelluntur  milites,  et  magistratus  majores  praediti 
potestate,  seu  imperio  mero,  ne  a  suis  muneribus 
avocentur.  5.°  Infames  infamia  juris  leg.  42  ff. 
h.t.,  et  de  jure  canonico  etiam  infames  infamia 
facti  can.  18,  caus.  2,  quaest.  7 ;  6.°  Ob  dubiam 
fidem  prohibentur  accusare  inimici  graves,  seu 
capitales,  et  qui  eos  frequenter  adeunt.  Suspecti  de 
bona  fide  censentur  etiam  qui  pecuniam  ad  accusan¬ 
dum  receperunt,  nec  non  inopia  laborantes.  Quando 
autem  pauperes  arcendi  sint  tamquam  suspecti, 
id  arbitrio  judicis  relinquitur.  7.°  Ob  calumniae 
suspicionem  ab  accusando  Christianos  repelluntur 
Infideles,  Judaei,  et  Haeretici,  ceu  patet  ex  Can.  24, 
caus.  2 ,  q.  7 .  Ob  eamdem  rationem  facile  repel- 

luntur  Laici  ab  accusando  Clericos.  Cari,  1,  caus.2 
quaest.  7.  Suspicari  enim  potest  ipsos  ad  accu¬ 
sandum  moveri  ex  odio  contra  Clericos  concepto 
ob  fidele  sacri  ministerii  exercitium,  sicut  dicit  Pon¬ 
tifex  in  Cap.  3  de  immunit.  Ecclesiae  in  6 .  8.°  Ob 
vinculum  cognationis ,  et  reverentiam  debitam 
arcentur  ab  accusatione  promovenda  liberi  contra 
parentes,  fratres  contra  fratres  aut  sorores.  Nimis 
enim  indignum,  atque  inhumanum  videtur,  ut  fra¬ 
ter  fratris  publicam  damnationem  desideret  L.  Si 
magnum  14  Cod.  de  his  qui  accusare  non  possunt. 

Haec  autem  dicta  sint  de  criminibus  commu¬ 
nibus,  et  de  injuria  non  sibi  illata;  nam  si  age¬ 
retur  de  injuria  sibi  illata ;  vel  de  propinquorum 
morte,  vel  de  criminibus  atrocioribus,  hoc  in  casu 
possent  etiam  superius  excepti  accusatoris  officium 
implere.  Crimina  autem  hujusmodi  sunt  ea,  quae 
diriguntur  contra  Deum,  scilicet  blaspliemia,  apo¬ 
stasia,  haeresis,  simonia,  magia,  sacrilegium  etc. 
In  hisce  tamen  criminibus  ut  clerici,  et  regulares 
non  incurrant  irregularitatem,  cavendum  est,  ne 
accusent  ad  vindictam  publicam,  et  ad  poenam 
sanguinis,  sed  ad  utilitatem,  vel  propriam,  vel 
Ecclesiae,  vel  Monasterii  procurandam. 

Haec  de  iis,  qui  accusare  possunt ;  nunc  pauca 
de  iis,  qui  accusari  valent.  Quaeritur  hinc  2.° 

Quinam  accusari  possint  ? 

Regulariter  omnes  delinquentes  absque  ulla 
sexus,  et  status  differentia  accusari  possunt,  haud 

exceptis  impuberibus  pubertati  proximis,  eo  quod 
doli  capaces  praesumuntur,  uti  patet  ex  leg.  111 
ff-  de  regalis  Juris.  Verumtamen  attenta  impu- 
berum  aetate,  judex  poterit  ex  commiseratione 
poenae  rigorem  mitigare  leg.  37,  §.  In  delictis 
ff.  de  minor.  Ratio  autem,  cur  omnes  delinquen¬ 
tes  regulariter  accusari  possint,  est  quia  jus  na¬ 
turale  exigit  quemcumque  malefactorem  puniri. 

Ab  hac  tamen  communi  regula  excipiuntur: 
1 .°  Principes  supremi  Superiorem  haud  agnoscen¬ 
tes  can.  13,  caus.  9,  quaesi.  3.  2.°  Qui  jam  se¬ 
mel  criminaliter  accusatus  fuit,  et  legitime  per 
sententiam  absolutus  cap.  4.  de  accusat.  Ratio 
est,  quia  reus  per  sententiam  absolutus  suae  in¬ 
nocentiae  restituitur,  et  sententia  lata  contra  unum 
accusatorem  parit  exceptionem  rei  judicatae  contra 
omnes  de  populo ;  cum  enim  quilibet  accusare 
potuerit,  uno,  qui  praevenit,  victo,  censentur  om- 
mes  victi.  Excipe  nisi  accusatio  non  fuisset  legi¬ 
time  proposita,  vel  per  collusionem  partium  elusa, 
vel  nisi  in  eodem  facto  plura  intervenerint  delicta, 
vel  reus  absolutus  fuerit  tantum  ab  observantia 
judicii,  non  vero  a  delicto  etc.  Caetera  vide  apud- 
Auctores. 

Nunc  videamus  quodnam  sit  officium  judicis 
in  casu  accusationis.  Judicis  officium  in  casu  accu¬ 
sationis  est  admittere  accusationem,  quatenus  ipsa 
fuerit  legitima,  etsi  accusatus  infamia  delicti  non 
laboret ;  quandoquidem  judex  ex  officio  suo  tenetur 
studere  bono  reipublicae ;  atqui  accusatio  legitima 

ad  bonum  reipublicae  ordinatur,  ne  delicta  maneant 
impunita,  neque  ullo  jure  constat  infamiam  prae- 
requiri  ad  accusationem  criminosi,  ergo  etc.  In- 
terim  si  nullum  timetur  damnum  reipublicae,  vel 
tertii,  lex  charitatis  dictat,  ut  quis  antequam  de¬ 
veniat  ad  accusationem,  secreto  fratrem  moneat 
de  emendatione.  Accusare  vero  regulariter  nemo 
obligatur,  nisi  delictum  certum  plene  probari 
possit,  et  simul  aliter  consuli  nequeat  bono  com¬ 
muni,  nisi  per  accusationem. 

Verumtamen  si  accusatio  legitima  non  fuerit, 
tenetur  judex  accusatorem  repellere;  nec  tali  casu 
tenetur  reus  citatus  comparere  in  judicio  ad  tra¬ 
mitem  Cap.  1,  h.  tit.  —  ibi  —  Si  legitimus  non 
fuerit  accusator,  non  fatigetur  accusatus.  Conci¬ 
nunt  Cap.  13,  19,  20,  h.  t.  nec  non  leges  8,Jf. 
h.  t.  et  9,  13,  19,  Coci,  cie  his  qui  accus.  Et 
optimo  sane  jure;  sicut  enim  reipublicae  interest 
crimina  non  manere  impunita,  ita  ejusdem  inte¬ 
rest,  ne  per  illegitimas  accusationes  subditi  saepe 
innocentes  fatigentur  ex  odio,  vel  alia  prava  pas¬ 
sione  accusantis,  atque  ita  quodammodo  infa¬ 
mentur. 

Quid  sed  vero  dicendum,  si  judici  publice  non 
constaret  de  illegitimitate  accusationis?  Respon¬ 
demus,  si  judici  publice  non  constaret  de  illegiti¬ 
mitate  accusationis,  hoc  in  casu  reus  citatus  te¬ 
netur  comparere,  et  opponere  exceptionem  illegi- 
timitatis,  et  hoc  modo  explicantur  Cap.  4,  10  ad 
fin.  et  15,  h.  t.,lex  32,  ff.  si  quis  in  jus  voc. 

lex  5,  ff.  de  publie.  judy  lex  33,  ff.  ad  legem 
Jal.  de  adult.  Quin  dicatur,  quod  uti  quis  potest 
in  judicium  vocari,  et  condemnari  sine  accusatore 
ad  tradita  per  leges  3,  §  Praeterea  ff.  de  suspeet. 
tutor,  leg.  1,  §  6,  ff.  ad  leg.  Jul.,  de  adult., 
ita,  et  multo  magis  potest  quis  in  judicium  vo¬ 
cari  cum  accusatore  illegitimo.  Haec  enim  diffi¬ 
cultas  in  tenues  auras  abit,  si  paulisper  animad¬ 
vertatur  quod  quis  potest  in  judicium  vocari  sine 
accusatore  vero,  minime  autem  sine  accusatore 
ficto.  Atqui  in  his,  et  similibus  casibus  si  non 
adest  verus  accusator,  fictus  profecto  non  deest, 
quia  lex  ipsa,  et  officium  judicis  supplet,  et  sub- 
stinet  vices  legitimi  accusatoris.  Ita  Maschat.  in 
tit.  1  lib.  5  decret  n.  9.  Ex  quibus  omnibus 
usque  huc  expositis  sequens  fluit 


CONCLUSIO. 

* 

Si  procedatur  aceusationis  via,  ante  omnia 
debet  accusator  libellum  accusationis  in  forma 
legitima  judici  porrigere ;  idque  potest  non  tantum 
quando  judex  pro  tribunali  sedet,  verum  etiam 
privatim;  modo  exhibeatur  ipsi  tamquam  judici,  et 
ad  publicam  vindictam.  Audito  autem  accusatore, 
et  inspecto  ipsius  libello,  duo  debet  judex  expen¬ 
dere:  l.°  utrum  accusator  sit  legitimus;  2.°  an 
libellus  sit  in  forma  legitima  conscriptus.  Omnibus 
autem  rite  factis  accusationem  recipere  debet,  et 

ad  ulteriora  procedere ;  secus  contra  ipsum  ut- 
pote  praevaricatorem  actio  intentari  potest. 

At  cum  ex  populi  moribus  non  amplius  veri 
accusatores  haberentur,  ne  crimina  impunita  ma¬ 
nerent,  inducta  est  simplex  denuneiatio,  de  qua 
loquemur  in  sequenti 

§  2.a 

De  denuntiatione. 

Denuneiatio  in  sensu  juris  definiri  potest :  ma¬ 
nifestatio  criminis  Superiori  legitime  facta,  sine 
obligatione  probandi  crimen,  et  subeundi  poenam 
talionis.  Unde  patet  denunciationem  dissimilem 
esse  ab  accusatione  non  tantum  quoad  modum> 
sed  etiam  quoad  obligationes. 

Ipsa  dividi  solet  in  Euangelicam  et  judicialem. 
Euangelica  (quae  etiam  paterna,  fraterna  et  ca- 
ritativa  nuncupatur)  ea  est  quae  fit  Superiori 
tamquam  patri ,  non  ad  publicam  vindictam,  sed 
ad  paternam  correctionem,  et  emendationem  de- 
nunciati.  Evangelica  vocatur,  eo  quod  a  Christo 
Domino  tradita,  et  praescripta  reperiatur  in  Evan- 
gelio  S.  Matthaei,  e.  18,  u.  15.  Haec  tamen  ad 
nostri  tractatus  scopum  proprie  non  spectat,  sed 
ad  Theologos.  Judicialis  autem  ea  est,  quae  fit 
Superiori  ut  judici  ad  vindictam  publicam.  De 
hac  igitur  potissimum  in  praesenti  paragrapho  a 
nobis  est  disserendum. 

Judicialis  denunciatio  definiri  potest:  delatio 
criminis  apud  Superiorem  ut  judicem.  Ista  autem 
-  subdividitur  in  civilem,  et  canonicam:  civilis  est 
delatio  criminosi  apud  Superiorem  ut  judicem,  vel 
ad  vindictam  publicam,  vel  ad  privatum  proprium 
interesse,  et  damni  reparationem.  Dicitur  vero  ci¬ 
vilis,  quia  originem  suam  ducit  a  jure  civili,  et 
proponi  potest  tum  coram  judice  saeculari,  tum 
Ecclesiastico :  haec  si .  fit  ad  interesse  proprium 
audit  privata,  si  autem  ad  vindictam  publicam, 
nominatur  publica;  differt  autem  a  canonica,  nedum 
ratione  originis,  sed  et  judicis,  quia  a  SS.  Ca¬ 
nonibus  introducta  coram  solo  judice  Ecclesiastico 
exclusive  proponi  potest.  Ipsa  autem  definitur : 
delatio  criminis  apud  Superiorem  Ecclesiasticum 
ut  per  ipsum  crimen  illud  impediatur .  Delatio  ista 
quidquid  dicant  alii  vel  est  genendis,  vel  specia¬ 
lis:  prima  permissa  est  omnibus,  ut  ex.  g.  a  quo¬ 
cumque  denunciari  possunt  impedimenta  matri¬ 
moniorum,  electionum,  ordinationum  etc.  Secunda 
certis  tantum  personis  est  permissa,  quarum  in- 
terest,  ut  malus  qui  praeest,  corrigatur,  vel  non 
resipiscens  a  regimine  amoveatur.  Ita  ean.  49  et 
seqiten.  2  quaest.  7,  etc. 

Verum  quaenam  delicta  judicialiter  denunciari 
possunt  ?  Huic  interrogationi  respondet  Schmalz- 
grueber  li.  t.  n.  157  et  sequen —  ibi  —  «  Denun- 
»  ciari  possunt  crimina  omnia,  etiam  mere  prae- 
>  terita,  et  emendata,  nec  amplius  committenda, 
»  tam  privata,  quam  publica,  tam  aperta,  quam 

»  occulta,  et  de  quibus  nulla  adhuc  existit  delin- 
»  quantis  infamia  (dummodo  probari  valeant).  Ita 
»  cum  S.  Thoma  Fagnan.  in  Cap.  Qualiter  24 
>  h.  t.  n.  72,  Reiffenstuel  n.  88 .  Ratio  est,  quia 
»  publicitas,  et  infamia  delicti  tantum  requiritur 
»  ad  processum  media  inquisitione  instituendum 
»  arg.  Cap.  Inquisitionis  2  et  Cap.  Qualiter  24 
»  h.  t.  ubi  infamia  supplere  debet  vices  accusa- 
»  toris,  sine  quo  nullus  condemnatur ;  secus  est 
»  in  denunciatione,  utpote  in  qua  ipse  denuncians 
»  vices  accusatoris  gerit :  licet  per  inscriptionem 
»  ad  accusandum  se  non  obliget.  Dixi  dummodo 
» probari  possint;  nam  crimen  omnino  occultum 
»  nisi  vergat  in  praejudicium  communitatis,  vel 
»  tertii,  judicialiter  denunciari  non  potest,  arg.Can. 
»  Si  tantum  2  et  Can.  Placuit  3,caus.  6,  quaest.  2, 
»  Can.  Qui  crimen  4 ,  caus.  24  q.  8,  leg.  Nostris 
»  8  et  leg.  Jzn.  Cod.  De  Calumn.  Ratio  est,  quia 
»  cum  denunciatio  ad  vindictam  publicam  publico 
»  judicio  inferendam  tendat ,  sicut  accusatio,  pu- 
»  blico  autem  judicio  sine  legitima  probatione 
»  nemo  puniri  valeat,  injuste  quis  judicialiter  de- 
»  nunciatur  de  crimine,  quod  probari  nequit,  cum 
»  sine  fructu  fama  ejus  laedatur. 

»  Imo  neque  potest  judex  recipere  denunciatio- 
»  nem  judicialem,  vel  vi  illius  ad  inquisitionem 
»  procedere,  et  processum  instituere,  nisi  videat  a 
»  denunciante  tales  denominari  testes  aut  talia  pro- 
»  bationis  offerri  media,  per  quae  delictum  suffi- 
»  cienter  probari  valeat ;  secus  faciens  censebitur 

»  esse  calumniator,  utpote  judicium  publicum  sine 
»  probationibus  attentans  :  nec  effugiet  poenam  ca- 
»  lumniatorum  saltem  extraordinariam,  arbitrio 

>  judicis  imponendam,  ut  cum  Ameno.  notat  Reif- 
»  fenstuel  n.  89 .  Excepi  autem  nisi  crimen  vergat  in 
» praejudicium  communitatis  vel  tertii;  nam  de- 
»  linquens  adversus  tertium,  vel  commune  bonum, 
»  si  alia  via  non  suppetat  impediendi  damnum, 
»  denunciari  debet  Superiori,  ut  judici,  etiam  ab 
»  eo,  qui  solus  scit,  modo  notitiam  ejus  non  hau- 
»  serit  ex  confessione,  et  per  manifestationem  de- 
»  licti  damnum  illud  impediri  possit,  quamvis  non 
»  perfecte.  Ratio  est,  quia  haec  denunciatio  non 
»  tam  ad  punitionem  delinquentis,  quam  ad  prae- 
»  cavendum  damnum,  quod  intendit  inferre,  ordi- 
»  natur:  ergo  non  est  curandum,  quod  ipse  de- 
»  linquens  infametur,  aut  per  denunciationem 

>  vexetur ;  nam  bonum  privatum  cedere  debet 
»  bono  communi,  vel  tertii  innocentis.  Neque  ob- 
»  stat  delictum  probari  non  posse,  quia  hoc  casu 
»  non  denunciatur  delictum  ut  illud  probetur,  sed 
»  ut  impediatur  damnum,  ad  quod  hujusmodi  de- 
»  nunciatio  eatenus  servit,  quatenus  viam  aperit 
» judici  ut  inquirat,  et  quaerat  media  illud  im- 
»  pediendi  » . 

Item  si  ageretur  de  delicto  haereseos,  cuius 
denunciandi  obligatio  existere  potest,  etiamsi  pro¬ 
bari  nequeat.  Constat  hoc  ex  quinta  propositio¬ 
num  ab  Alexandro  VII  damnatarum  hujusmodi 
tenoris :  Quamvis  evidenter  tibi  constet  Petrum 

esse  haereticum ,  non  teneris  clenunciare,  si  pro¬ 
bare  non  possis.  Sed  videamus  modo  quinam 
judicialiter  denunciare  valeant. 

Quaestio  hujusmodi  admodum  difficilis  est 
propter  inopiam  et  egestatem  textuum  sacri  juris, 
ac  proinde  facile  profecto  non  est  discernere,  ac 
definire  quinam  habiles  sint,  vel  inhabiles  ad  ju¬ 
dicialiter  denunciandum,  ceu  tradit  Bouix  textus 
omnes  exponendo,  et  explicando,  quibus  DD.  in¬ 
nituntur.  Tract.  de  judiciis  p.  2,  §  3.  In  hac 
itaque  paupertate  textuum  illud  in  medium  pro¬ 
feremus  quod  meliores  Doctores,  et  Canonistae  tra¬ 
dunt.  Ajunt  ipsi,  inhabilem  ad  accusandum  esse 
etiam  inhabilem  ad  faciendam  denuneiationem 
judicialem  ad  vindictam  publicam,  et  qui  non 
potest  accusare  non  posse  judicialiter  denunciare; 
idque  deducunt  ex  Cap.  Cum  dilectus  20  h.  t. 
Et  ratio  est,  quia  haec  denunciatio  habet  eumdem 
finem,  et  principalem  effectum  cum  accusatione 
publica,  nempe  vindictam  ad  bonum  commu¬ 
nitatis,  in  exemplum  aliorum,  agitque  vices  ac¬ 
cusationis.  Hinc  valere  subdunt  argumentum  ab 
accusatione  ad  denuneiationem,  et  viceversa.  Sa- 
licet.  in  leg.  7,  n.  11,  Cod.  h.  t.  Addit  autem 
Ludo  vicus  AmenO  h.  t.  v.  Denunciatio  §  3,  n.  15 
ex  communi  tribunalium  praxi,  ac  recepta  con¬ 
suetudine  hodie  quemvis  licet  alias  inhabilem  ad¬ 
mitti  ad  denuneiationem  judicialem  etiam  publicam, 
seu  criminalem,  eo  quod  per  denuneiationem  solum 
sternatur  via  ad  inquirendum.  Quare  concluden- 

dum  videtur  hodie  quoscumque  homines  ad  de- 
nunciandum  admitti  posse,  licet  excommumcati 
et  infames  fuerint,  dummodo  tamen  judici  indi¬ 
cent  idoneos  testes,  et  alia  media,  quibus  delictum 
probari  posse  prudenter  speretur. 

Post  haec  quaeritur,  qua  forma  fieri  debeat  de- 
nunciatio  judicialis  ?  Huic  dubio  respondetur;  l°Ad 
denunciationem  judicialem  fere  eamdem  formam 
requiri,  quae  ad  accusationem,  excepta  inscriptio¬ 
ne,  cum  denunciatio  in  locum  accusationis  succes¬ 
serit.  Hinc  sequitur  l.°  quod  in  scriptis  offerri  de¬ 
beat,  vel  oretenus,  modo  a  denunciatore  proposita 
saltem  per  actuarium,  vel  notarium  publicum  scri¬ 
batur,  et  in  acta  redigatur.  2.°  Requiritur,  ut 
exprimatur  nomen  judicis.  3.°  Nomen  denunciantis, 
et  denunciati,  qualitas,  seu  species  delicti,  item 
locus,  et  tempus  illius,  annus  saltem  et  mensis, 
ceu  superius  innuimus.  Et  quidem  haec  omnia 
sunt  de  forma  substantiali,  et  ita  necessaria,  ut 
si  aliquid  horum  omitteretur,  processus  esset 
nullus,  et  reus  absolvendus  ;  etsi  nemo  quidpiam 
opponat,  ceu  cum  communi  docet  Clarus  in  leg. 
Edicta  c/.  12,  n.  9,  et  sequitur  novissime  Ludo- 
vicus  de  Anieno  tit.  Denunciatio  §  4,  q.  4,  n  3. 
4.°  Requiritur  ut  exprimatur  dies,  et  a  fortiori 
annus  denunciationis  factae,  et  quidem  probabi¬ 
lissime  etiam  de  substantia.  5.°  Requiritur  ut  de- 
nunciator  denominet  testes,  ac  probationes,  media, 
instrumenta,  quae  scit,  vel  habet,  judici  sugge¬ 
rat,  arg.  leg.  Ab  Accusatione  6,  §  3}ff.  de  S.  C. 

Turpil.  et  ibi  DD.  Ratio  est,  ut  ex  tali  instru¬ 
ctione  judex  cognoscere  queat,  an  delictum  suffi¬ 
cienter  probari,  consequenter  ipse  denunciationem 
recipere,  et  inquirere,  processumque  formare  va¬ 
leat,  an  vero  denunciationem  rejicere  debeat. 

Et  in  hoc  etiam  differt  denunciatio  ab  accu¬ 
satione,  utpote  in  qua  non  requiritur,  ut  accusator 
statim  ab  initio  denominet  testes,  sed  sufficit,  si 
eos  producat  tempore,  quo  erunt  ad  probationem 
necessarii,  prout  bene  observat  Ludov.  de  Ameno 
tit.  8,  V.  Accusatio  ad  §  3,  n.  32,  quamvis 
etiam  accusator,  si  velit,  statim  ab  initio  una 
cum  libello  denominare  testes,  aliasque  indigitare 
possit  probationes.  Est  praeterea  aliud  discrimen 
inter  testes  in  accusatione,  et  denunciatione,  scili¬ 
cet  quod  in  illa  producuntur  ab  accusatore,  et  ut 
ab  eo  producti  examinentur ;  in  ista  vero  assu¬ 
muntur  ex  officio,  et  non  ad  instantiam  partis,  sed 
tantum  ad  suggestionem,  seu  subministrationem 
denunciantis.  Unde  per  testes  delictum  non  probat, 
nec  probare  tenetur  ipse  denunciator,  sicut  facere 
debet  accusator :  sed  tantum  testes,  et  media  pro¬ 
bationis  judici  suggerit,  et  suggerere  debet,  re¬ 
linquens  judici,  ut  mediantibus  illis  ad  probatio¬ 
nem  descendat. 

At  quid  requiritur  ad  valorem  iudicialis  de - 
nunciationi  ?  In  hoc  etiam  articulo  non  conve¬ 
niunt  Doctores,  et  Canonistae.  Alii  enim  substi- 
nent  quod  licet  in  foro  saeculari  possit  fieri  hujus¬ 
modi  denunciatio,  nulla  praemissa  Evangelica 

correctione,  in  foro  tamen  Ecclesiastico  id  omnino 
requiratur.  Nonnulli  vero  pro  viribus  hoc  negant, 
et  istorum  sententia  est  communior:  l.°  Quia  nec 
divino,  nec  humano  jure  probari  potest,  id  re¬ 
quiri  ad  valorem  denunciationis  judicialis.  2.°  Quia 
leges,  et  canones  illi,  qui  hoc  requirere  videntur, 
non  probant,  uti  sunt  Cap.  2,  et  20,  h.  t.  3.°  Quia 
obstat  consuetudo,  et  praxis  tribunalium. 

Restat  modo  ut  aliquid  dicamus  de  effectibus 
praefatae  denunciationis.  Ipsi  multiplices  sunt,  sed 
nos  brevitatis  amore  nonnullos  tantum  recensemus. 
Primus  effectus  est,  ut  haec  judicialis  denunciatio 
aperire  possit  viam  ad  inquisitionem  specialem. 
Secundus  est,  quod  si  reus  suspectus  est  de  fuga, 
vel  quod  testes  subornet,  impediat,  vel  terreat, 
possit  conjici  in  carcerem  custodiae  causa,  etiam 
ante  citationem,  dummodo  tamen  delictum  sit 
grave,  et  sufficientia  adsint  indicia  ad  capturam. 
Tertius  est,  quod  pendente  judiciali  denunciatione 
adsertus  reus  nullimode  potest  promoveri.  Etc 

Ex  hactenus  expositis  sequens  fieri  potest 

CONCLUSIO. 

Si  procedatur  per  viam  denunciationis  ju¬ 
dicialis,  causa  exordium  sumere  debet  a  libelli 
oblatione,  qui  a  denunciatore,  sive  privato,  sive 
publico,  idest  promotore  fiscali,  propria  manu 
scriptus,  vel  per  notarium,  seu  cancellarium,  de¬ 
nunciatore  dictante,  exaratus  judici  exhibendus  est. 

Debet  autem  denuncians  media  judici  indicare, 
quibus  ipse  veritatem  denunciati  criminis  detegere 
queat.  Hinc  opportunum  foret  libello  annectere 
indicem  idoneorum  testium,  vel  documentorum, 
qui  index  directorium  probationis  nuncupari  solet. 

Judex  vero,  inspecto  libello:  l.°  examinare 
debet  utrum  denunciator  sit  legitimus,  et  libellus 
in  forma  redactus.  2.°  Utrum  media  probationum 
gravia,  vel  frivola  fuerint,  ut  ita  valeat  denun- 
ciationem,  vel  excipere,  vel  rejicere.  3.°  Tandem 
serio  perpendere  debet,  utrum  ad  procedendum 
contra  reum  satis  sit  denunciatio,  an  vero  insi¬ 
mul  praevia  de  crimine  fama  requiratur. 

Verumtamen  denunciatio  judicialis  a  privatis 
facta  moribus  et  ipsa  obsolevit  eadem  ferme  ra¬ 
tione,  qua  accusatio.  Nemo  enim  partes  assumere 
volebat  denunciandi  reum,  et  causam  coram  judice 
prosequendi  in  materia  criminali  praeter  officialem 
publicum,  qui  vulgo  Promotor  nuncupatur.  Re¬ 
mansit  hinc  obligatio  privatim  monendi  Superio¬ 
rem  de  delictis,  quae,  sive  naturali,  sive  positivo 
jure  Ecclesiastico  quisque  denunciare  tenetur,  ut 
Superior  providere  valeat. 

Hac  de  re,  ne  maximo  societatis  praejudicio  de¬ 
licta  impunita  manerent,  per  Ss.  Canones  ventum 
fuit  ad  alterum  modum  delicta  cognoscendi,  idest 
ad  inquisitionem ,  qua  Ecclesia  jam  antea  identi¬ 
dem  usa  fuerat  vel  uti  extra  ordinem.  De  hac  igi¬ 
tur  in  sequenti  paragrapho  erit  sermo. 

§  3.° 

De  Inquisitione. 

Tertius  modus  cognoscendi  crimina  est  inqui¬ 
sitio.  Cum  enim  fere  insufficientes  evasissent  ad 
crimina  detegenda  accusatio,  et  denuntiatio  ob 
minas  praecipue  improborum  hominum  invectum 
fuit  aliud  juridicum  medium  pro  delictis  agnoscen¬ 
dis,  scilicet  inquisitio,  qua  auctoritas  publica  suo 
fungens  munere  vigilandi  tenetur  diligenter,  et 
accurate  examinari,  et  indagare  crimina,  et  ipso¬ 
rum  auctores. 

Inquisitio  generati m  sumpta  denotat  cujuscum- 
que  rei  indagationem,  seu  investigationem,  ceu 
eruitur  ex  Ccip.  26  de  Eleet.  et  Cap.  Jin.  %  1 1  de 
Offc.  Delegat.  In  specie  tamen,  scilicet  in  materia 
criminali  nihil  aliud  est,  nisi  :  Criminis,  vel  cri¬ 
minosi  per  judicem  legitime  facta  indagatio .  Di¬ 
citur  criminis,  vel  criminosi  ad  comprehendendam 
quamlibet  inquisitionem,  non  solum  generalem, 
sed,  et  specialem,  per  quam  nedum  de  crimine,  sed 
etiam  de  criminoso  in  specie  investigatio  fit.  Di¬ 
citur  legitime  facta  ad  innuendum  eam  faciendam 
esse  ad  tramitem  legum,  et  Canonum.  Ipsa  justis¬ 
sime  introducta  fuit,  ne  deficientibus,  qui  reos 
ad  judices  deferrent,  delicta  maximo  reipublicae 
damno  impunita  manerent  Cap.  Qualiter  24  h.  t. 


PRAELECTIONES  JURIS  CANONICI 


38 

leg.  Congruit  13,  ffi.  De  offic.  praes,  et  No  vel. 
128,  §  41. 

Neque  obstat  quod  judex  sine  accusatore  ne¬ 
minem  possit  condemnare,  ad  monitum  Can.  De 
manifest.  17,  §  Sciendum,  caus.  2,  q.  1,  Cap. 
unie.  pr.  ut  benef.  E  celes,  sin.  dim.  confer,  leg. 
Rescripto  6,  §  Si  quis  2,ff.  Demuner.  et  honor., 
uti  in  casu  inquisitionis  institutae  verificaretur. 
Quandoquidem  accusatoris  vicem  hoc  in  casu  sup¬ 
plent  non  judex,  sed  infamia  publica,  et  indicia 
criminis  etc.,  ad  tramitem  Cap.  Qualiter  mox 
citatum  —  ibi  — Non  tamquam  idem  sit  accusator, 
et  judex,  sed  quasi  denunciante  fama,  vel  defe¬ 
rente  clamore,  officii  sui  debitum  exequatur. 

Inquisitio,  quidquid  alii  dicant,  duplex  est,  ge¬ 
neralis,  et  specialis.  Inquisitio  generalis  proprie 
talis  est  vigilantia  assidua  auctoritatis,  qua  prae¬ 
venire  crimina  studet,  et  curat.  Melius  est  enim 
praevenire  et  impedire  crimen  patrandum,  quam 
patratum  punire.  Haec  non  solum  potest,  sed  imo 
debet  certis  temporibus  ex  officio  fleri.  Idque  mani¬ 
feste  eruitur  tam  a  jure  canonico,  quam  civili  Cap.  1 
De  oflc.  Ordinar.  Cap.  In  singulis  de  statu  Monete, 
juncto  Concilio  Trident.  sess.  25  De  Regular. 
Cap.  8,  et  leg.  Congruit  13,  De  Offic.  Praesid.  Et 
ratio  est,  quia  bonum  commune  talem  inquisitio¬ 
nem  exigit,  ut  scilicet  ea  mediante  innotescat,  an  et 
qualia  crimina  dominentur,  et  vigeant,  an  et  qui¬ 
nam  existant  malefactores,  et  cognito  rerum  statu 
pro  exigentia  circumstantiarum,  valeant  Superio- 

res  malis  praecavere,  delinquentes  corrigere,  et 
emendare,  media  convenientia  ordinare,  et  si  opus 
fuerit,  etiam  ad  inquisitionem  specialem  progredi. 
Hujusmodi  inquisitio  licet  ordinarie  nonnisi  pater¬ 
ne  (canonice  tamen,  et  legitime)  flat,  potest  tamen 
etiam  judicialiter  institui  ex  mero  officio  judicis, 
etsi  nulla  de  delictis,  vel  delinquentibus  praecedat 
infamia,  nec  alicujus  urgeat  denunciatio.  Patet  id 
ex  Cap.  1  de  Offic.  Ordiri .,  et  ex  leg.  13  ff.  de 
Offic.  Praesid,  Et  ratio  est,  quia  superior  sic 
agendo  suo  satisfacit  pastoris  muneri,  quod  sacri 
canones  illi  severe  imponunt,  et  simul  satisfacit 
officio  judicis,  cujus  est  delinquentes  punire,  et 
Ecclesiam  a  malis  hominibus  purgare.  Peregrinus 
part.  5  sed.  2,  n.  23 .  Quod  autem  ad  istam  inqui¬ 
sitionem  promovendam  non  requiratur  infamia 
praecedens,  aut  denunciatio,  id  probatur  a  Concit. 
Trid.  Sess.  7,  cap.  8,  sess.  21,  cap.  8,  nec  non 
a  quotidiana  omnium  tribunalium  praxi.  Et  me¬ 
rito,  quia  per  eam  nulli  fit  injuria. 

Quid  autem  dicendum  de  speciali  inquisitio¬ 
ne  ?  Specialis  inquisitio  est,  quae  Jit  de  certa  aliqua 
persona  suspecta  de  crimine,  sive  habetur,  quando 
judex,  cognito  delicto,  de  certa  aliqua  persona 
inquirit,  contra  quam  suspicio  gravis  praecessit, 
aut  diffamatio,  aut  alia  indicia  gravia.  Hoc  posito 
quaeritur,  utrum  ad  hujusmodi  inquisitionem  rite 
faciendam  requiratur,  ut  praecedat  infamia  Rei? 

Huic  interrogationi  respondemus,  juris  cano¬ 
nici  regulam  esse  non  posse  superiorem  judiciali- 

ter  contra  quemquam  nondum  diffamatum  perviam 
specialis  inquisitionis  procedere ,  quia  necessaria 
securitas  personarum  in  societate  viventium  hoc 
requirit,  ne  innocentes  inquisitionibus  graventur. 
Haec  autem  diffamatio  tunc  adesse  censetur,  cum 
frequens  vox  proborum  hominum  aliquem  de  de¬ 
terminato  crimine  rationabiliter  suspectum  reddit. 
Sane  rem  omnino  prae  primis  evincit  celebre  in 
hac  materia  Caput  inquisitionis  21  tit.  i,  hb.  5 
Decret.  in  quo  Innocentius  III  a  nonnullis  Episco¬ 
pis  propositas  difficultates  diluit,  et  quomodo  in 
eis  procedendum  sit  decernit.  Porro  una  ex  istis 
difficultatibus  ab  ipso  Pontifice  sic  enunciatur: 
«  Tertiae  dubitationis  articulus  continebat,  utrum, 
»  cum  duo,  vel  plures  jurati  affirmant  crimen  ali- 
»  quod  eisdem  videntibus  commississe,  de  quo  alia 
»  infamia  non  laboret,  aliquam  illi  poenam  infligere 
»  debeatis?  »  De  quo  casu  Innocentius  III  sic  jus 
declaravit,  ac  determinavit :  «  Ad  haec  responde- 
»  mus,  nullum  esse  pro  crimine,  super  quo  aliqua 
»  non  laborat  infamia,  seu  clamosa  insinuatio  non 
»  praecesserit,  propter  dicta  hujusmodi  puniendum: 
»  quin  imo  super  hoc  depositiones  contra  eum 
»  recipi  non  debere,  cum  inquisitio  fieri  debeat  so- 
»  lummodo  super  illis,  de  quibus  clamores  aliqui 
»  praecesserunt.  »  —  Ut  videtis  hic,  scilicet  in  hoc 
textu  clare  agitur  de  crimine,  quod  per  idoneos 
testes  probari  in  judicio  potest :  et  nihilominus 
quia  reus  nondum  est  diffamatus,  decernit  Pon¬ 
tifex  eum  non  posse  puniri;  imo  nec  esse  contra 

eumdem  recipienda  testimonia  ;  cum  inquisitio  Jieri 
debeat  solummodo  super  illis ,  de  quibus  clamores 
aliqui  praecesserunt.  Hinc  ad  eam  vocem  solum¬ 
modo  ita  notat  Glossa:  Ex  hoc  habes ,  quod  de 
occultis  non  est  inquirendum;  nec  super  illis  ju¬ 
ratur.  Unde  si  dicant  testes  super  his ,  non  calent 
talia  dicta ,  utpote  non  jurati. 

Idem  constat  ex  celebri  decreto  Qualiter,  et 
quando  24  tit.  1,  lib .  5  Decret.  in  concilio 
oecumenico  Lateranensi  anni  1216  prolato,  in 
quo  sic  statuitur :  Sicut  accusationem  legitima  de¬ 
bet  praecedere  inscriptio ,  sic  et  denunciationem 
charitativa  monitio,  et  inquisitionem  clamosa 
insinuatio  praevenire.  Ergo  si  velit  superior  per 
viam  inquisitionis  procedere,  necesse  est  praece- 
sisse  Rei  diffamationem.  Cujus  legis  fundamen¬ 
tum,  et  ratio  sic  exponitur  sub  ejusdem  decreti 
initium:  Qualiter  et  quando  debeat  Praelatus  pro¬ 
cedere  ad  inquirendum ,  et  puniendum  subditorum 
excessus,  ex  auctoritatibus  veteris,  et  novi  testa¬ 
menti  colligitur  evidenter;  ex  quibus  postea  pro¬ 
cesserunt  canonicae  sanctiones :  sicut  olim  aperte 
distinximus,  et  nunc  sacri  approbatione  concilii 
confirmamus .  Legitur  enim  in  Evangelio,  quod 
villicus  ille,  qui  diffamatus  erat  apud  dominum 
suum,  quasi  dissipasset  bona  ipsius,  audivit  ab 
illo :  Quid  hoc  audio  de  te  ?  redde  rationem  villi¬ 
cationis  TUAE  :  JAM  ENIM  NON  POTERIS  AMPLIUS  VIL¬ 
LICARE —  et  in  Genesi  Dominus  ait:  Descendam, 

ET  VIDEBO,  UTRUM  CLAMOREM,  QUI  VENIT  AD  ME,  OPERE 

compleverint.  Ex  quibus  auctoritatibus  manifeste 
probatur,  quod  non  solum  cum  subditus,  verum 
etiam  cum  Praelatus  excedit,  si  per  clamorem,  et 
famam  ad  aures  superioris  pervenerit  ( non  quidem 
a  malevolis,  et  maledicis;  sed  a  providis,  et  ho¬ 
nestis;  nec  semel  tantum,  sed  saepe,  quod  clamor 
innuit,  et  diffamatio  manifestat) ;  debet  coram 
Ecclesiae  senioribus  veritatem  diligentius  perscru¬ 
tari,  ut  (si  rei  poposcerit  qualitas)  canonica  di¬ 
strictio  culpam  feriat  delinquentis ;  non  tamquam 
idem  sit  accusator,  et  judex,  sed  quasi  denun- 
ciante  fama,  vel  deferente  clamore,  officii  sui  de¬ 
bitum  exequatur.  Quod  multis  aliis  textibus,  et 
auctoritate  Doctorum  comprobari  posset. 

Verumtamen  huic  regulae  generali  praesto  sunt 
nonnullae  limitationes;  quarum  l.a  est,  si  quis 
crimen  confessus  sit  in  judicio  Cap.  1 ,  h.  t.  in  6 . 
Et  ratio  est,  quia  talis  confessio  inducit  notorium, 
quod  est  plusquam  publica  diffamatio.  2.a  Si  ju¬ 
dici  procedenti  per  generalem  inquisitionem  pate¬ 
factus  est  auctor  delicti.  Ita  Less.  de  jur .  et  justi¬ 
tia  1,  Cap.  29,n.  124,  licet  in  hoc  punto  haud 
concordent  Doctores.  3.°  Si  delictum  commis¬ 
sum  est  in  judicio.  Ita  idem  auctor  loc.  cit.  n.  127 . 
4.a  Si  crimen  de  quo  inquiritur  est  crimen  hae- 
resis,  vel  Apostasiae  Cap.  Excommunicamus,  de 
haereticis  et  Leg.  Apostatarum  Cod.  de  Apostat. 
Et  ratio  est,  quia  haec  crimina  sunt  maxime  noxia 
Reipublicae.  Notandum  tamen  hic  est,  quod  sem- 
per  requiratur  aliqua  suspicio  orta  ex  non  levibus 

indiciis.  5.a  Si  specialis  inquisitio  fit  non  ad  pu¬ 
blicam  vindictam,  sed  ad  malum  aliquod  immi¬ 
nens  impediendum.  6.a  Si  fit  de  delictis  in  dam¬ 
num  tertii,  et  a  fortiori  in  damnum  Reipublicae. 
Ita  Reiffenstuel  tit.  1° ,  lib.  5,  n.  189,  etc. 

Neque  huic  necessitati  de  praemittenda  infamia 
in  speciali  inquisitione,  praeter  expositas  limita¬ 
tiones  derogatum  fuisse  dicatur  a  decreto  Concilii 
Tridentini  Cap.  i,  sess.  14.  Nam  ibi  datur  qui¬ 
dem  Episcopis  facultas  procedendi  contra  occulta 
Clericorum  delicta,  sed  extraj udicicditer .  Hinc  si 
Episcopis  judicialiter  procedere  volupe  foret,  tunc 
jus  antiquum  ab  ipsis  observandum  esset,  vi 
cujus  semper  praevia  infamia  requiritur.  Indubi¬ 
tatum  enim  est,  quod  Concilium  Tridentinum  non 
modo  jus  hoc  antiquum  non  substulit,  sed  imo 
illud  expresse  confirmavit  innovando  decretalem 
Qualiter  et  quando.  Ita  Concil.  Trid.  Cap.  5, 
sess.  24  de  Reformat. 

At  non  modo  in  speciali  inquisitione  requiri¬ 
tur,  ut  infamia  praecedat,  sed  etiam,  ut  Reo  com¬ 
municentur  capitula,  et  puncta  inquisitionis.  Idque 
eum  ad  finem  ut  Reus  possit  excipere  de  non 
facta  legitima  specificatione  loci,  temporis,  alia- 
rumque  circumstantiarum,  cum,  habita  tali  spe¬ 
cificatione,  Reus  potest  facilius  demonstrare  in¬ 
nocentiam  suam  proclamando  fortasse  ipsum  in 
tali  loco,  et  tempore  absentem  fuisse.  Item  insuper 
requiritur,  ut  nomina  testium  publicentur  ad  finem 
cognoscendi  quid,  et  a  quo  dictum  fuerit.  Tandem 

admittendae  sunt  exceptiones  defensionales  Rei, 
tum  contra  dicta,  tum  contra  personas  testium, 
ne  per  suppressionem  nominum  ipsorum  testium, 
et  per  exclusionem  ejus  defensionis,  infamandi,  aut 
falsum  deponendi  audacia  praebeatur.  Ita  Cap.  Cum 
oporteat  19,  Cap.  Inquisitionis  Quando  et  quali¬ 
ter  24  h.  t. 

Quamquam  ex  hactenus  expositis  facile  appa¬ 
reat,  quinam  ordo,  et  quaenam  jformalitates  ad 
processus  valorem  exigantur  in  speciali  inquisi¬ 
tione,  utile  tamen  ducimus  ad  faciliorem  viam 
praxi  sternendam,  eadem  iterum  in  compendium 
redacta  oculis  subjicere. 

l.°  Itaque  debet  constare  de  corpore  delicti 
ad  monitum  Reiffenstuel  h.  t.  n.  211.  2.°  Debet 
de  praevia  infamia  informationem  habere,  exceptis 
nonnullis  casibus  supra  recensitis.  3.°  Debet  citare 
Reum,  et  postquam  illum  examinavit,  debet  eidem 
proponere  capitula,  super  quibus,  exigente  fama, 
aut  instantia  partis,  fuit  inquisitus;  nec  non 
testium  depositiones.  4.°  Debet  subinde  communi¬ 
care  Reo  etiam  nomina  ipsorum  testium.  5.°  Tan¬ 
dem  debet  judex  idem  recipere,  audire,  atque 
examinare  exceptiones,  ac  defensiones  ipsius  Rei. 

Huc  perventa  oratione  spontanea  exurgit  in¬ 
terrogatio,  utrum  haec  omnia,  ipsorumque  ordo 
sint  omnino  necessaria  ita,  ut  omissio  unius  se- 
cumferat  nullitatem  processus  ?  Huic  interroga¬ 
tioni  respondet  clarissimus  auctor  mox  citatus 
Reiffenstuel  eod.  loe.  n.  212 — ibi.  —  «  Et  haec 

»  omnia,  ordoque  horum  omnino  necessaria  sunt. 

»  Nam  si  unum  praedictorum  omitteretur  (salvis 
»  limitationibus  appositis),  aut  ordo  eorum  de- 
»  bitus  non  servaretur,  et  reus  reclamaret,  seu 
»  exciperet,  et  protestaretur,  processus  esset  nul- 
»  lus:  communis  et  certa  (doctorum  senientia)  : 

»  patetque  ex  capite  Ad  petitionem  (22,  tit.  1,  lib.  5 
»  decret.),  ibi:  Quamvis  restituendus  foret  propter 
»  judiciarium  ordinem  non  servatum.  Unde  capite 
»  Qualiter  (17,  tit.  1,  1.  5,  decret.)  dicitur:  quod 
»  inquisitores,  si  debitum  non  servaverunt  ordi- 
»  nem,  prudenter,  et  caute  se  corrigere  debeant, 
»  ne  inde  nascantur  injuriae ,  unde  jura  nascun - 
»  tur.  Hinc  etiam  conscientiam  horum  desuper 
»  onerat,  et  adhortando  ulterius  addit  Pontifex  : 
»  Non  pudeat  vos  errorem  vestrum  corrigere ,  qui 
»  positi  estis  ut  aliorum  corrigatis  errores...  Quo- 
»  niatn  ex  his  quae  inordinate  sunt  acta  non  po- 
»  test  ordinabiliter  agi.  Hinc  Fagnanus  (in  c.  24, 
»  tit.  1,  lib.  5  decret.,  n.  30)  notat,  quod  si  prius 
»  fieret  inquisitio,  et  postea  primum  reo  trade- 
»  rentur  capitula,  nihil  ageretur,  quia  inverteretur 
»  ordo.  Arguitur  capite  Cum  post  petita  46  de 
»  Electione.  » 

Post  haec  omnia  quaeri  non  immerito  potest, 
utrum  hujusmodi  processus  etiam  hodie  sit  ne¬ 
cessarius?  Responderi  potest,  necessitatem  hujus 
processus  fuisse  etiam  hodie  recognitam,  non  modo 
a  S.  Congregatione  Concilii  in  Januen.  absolutio¬ 
nis  die  10  Junii  1848,  sed  etiam  a  S.  Congre- 


46  PRAELECTIONES  JURIS  CANONICI 

gatione  Episcoporum  et  Regularium,  quae  licet 
in  hisce  tristissimis  temporibus  a  nonnullis  for- 
malitatibus  in  processu  hoc  absolvendo  dispen¬ 
saverit,  ipsum  tamen  fieri  jussit,  et  normas  Curiis 
Ecclesiasticis  praebuit,  ut  patet  ex  ejusdem  S.  C. 
instructione  italo  sermone  exarata  diei  11  Ju¬ 
nii  1880,  quam  damus  in  appendice  hujus  Tomi. 

Ex  omnibus  hucusque  narratis  prono  alvea 
sequens  fluit 

CONCLUSIO 

Quod  si  procedatur  per  viam  inquisitionis  spe¬ 
cialis,  tunc  omnino  necesse  est  praecessisse  pu¬ 
blicam  de  crimine  famam.  Hinc  debebit  judex 
ante  omnia  processum  instituere  de  ipsa  publica 
fama,  ut  ipsi  judicialiter  constet,  utrum  fama  haec 
extet  necne.  Hac  de  re  prima  operatio  judicis  erit 
citare,  et  examinare  testes  de  hoc  ipso  interro¬ 
gandos.  Postquam  autem  ipsi  constiterit  de  facto 
publicae  famae,  tunc  tantum  decretum  emittet  de 
ulterius  procedendo  contra  diffamatum.  Unde  in 
hac  procedendi  via  non  ab  aliqua  libelli  porre¬ 
ctione  exordium  sumi  manifestum  apparet. 

De  modo  procedendi  ab  Ecclesia  adhibito 
in  puniendis  criminum  reis. 

Inspectis  modis  quibus  auctoritas  Ecclesiastica 
ad  criminum  cognitionem  veniebat,  seu  quibus 
actiones  criminales  instituendae  erant,  superest, 

ut  aliquid  obloquamur  de  modo,  quo  haec  eadem 
auctoritas  in  reos  criminum  animadvertens  pro¬ 
cedebat.  Quaeri  hinc  potest,  quomodo  Ecclesiastica 
auctoritas  procedebat  in  auctores  delictorum  ani¬ 
madvertens,  et  quaenam  delicta  puniebat?  Ut  id 
probe  agnoscatur,  seu  ut  huic  interrogationi  cla¬ 
rius,  ac  facilius  respondeatur,  praenotandum  du¬ 
cimus. 

Leges  omnes  caverunt,  ut  certo,  solemnique 
ordine  criminalia  exercerentur  judicia.  Et  sapien¬ 
tissime.  Si  enim  haec  judicia  possent  absque  le¬ 
gitima  methodo  exerceri ;  delinquentes  legum  vim 
callide  eluderent;  potentia,  et  fraudibus  judex  cir¬ 
cumveniri  posset;  imo  judex  ipse  omnia  arbitratu 
suo  moderatus  saepe  ignorantia,  saepe  negligentia, 
saepe  etiam  dolo  innocentem  damnaret,  nocentem 
absolveret.  Renaz.  Elem.  Jur.  erim.  lib.  3,  cap.  3, 
n.  1.  Jam  vero  certa  methodus,  certaque  forma  a 
legibus  praestituta,  juxta  quam  concinnanda  sunt 
acta  ad  delictum,  et  delinquentem  dignoscendum, 
eumque,  si  nocens  inveniatur,  damnandum ;  si 
vero  insons,  absolvendum :  sive,  prout  ait  Bohe- 
merus  Elem.  Jur.  erim.  sect.  1,  e.  4 ,  n.  46 , 
ordo  judiciarius  legitimus,  juxta  quem  criminales 
causae  cognosci,  atque  finiri  debent,  dicitur  Pro¬ 
cessus  Criminalis. 

Processus  iste  quod  attinet  ad  formam,  alius 
dicitur  summarius ,  sive  extraordinarius,  alius  so- 
lemnis,  sive  ordinarius.  Summarius  absque  stre¬ 
pitu,  solemnique  apparatu  actus  dumtaxat  sub- 

stantiales  desiderat,  quibus  delictum,  et  delinquens 
certo  quidem,  sed  quam  cito  detegatur,  et  punia¬ 
tur.  Solemnis  vero,  sive  ordinarius  non  substan¬ 
tiales  modo,  sed  et  minus  praecipuas  formas  ac 
solemnitates  servat.  Summarius  sive  extraordi¬ 
narius  in  exceptis  quibusdam  causis,  et  minoribus 
delictis  adhibebatur,  et  adhibetur  ;  solemnis  vero 
in  caeteris  causis,  et  delictis  majoribus.  Summa¬ 
rio  accedit  processus  ex  notorio,  processus  ex 
fragranti ,  et  processus  inquisitori us  contra  hae¬ 
reticam  pravitatem,  omnes  a  Ss.  Canonibus  san¬ 
citi,  in  quibus  licet  minus  solemniter,  tamen  sem- 
per  judicialiter  agitur. 

Hi  sce  breviter  praejactis  propositae  superius 
quaestioni  respondetur,  quod  Ecclesiastica  aucto¬ 
ritas  in  judiciis  criminalibus  ad  damnandum,  sive 
absolvendum  reum,  nonnisi  judicialiter ,  scilicet 
juxta  acta  et  probata  procedebat,  idest  juridico 
servato  processu,  sive  solemni,  sive  summario, 
uti  jam  innuimus,  et  aperte  scatet  ex  celebri  Cap. 
Qualiter  et  quando  24,  tit.  1,  lib .  5  Decreta¬ 
lium.  Delicta  autem,  super  quae  processus  insti¬ 
tuebatur,  nonnisi  publica  esse  poterant,  minime 
vero  occulta.  Quod  adeo  verum  est,  ut  principium 
invaluerit  —  Ecclesia  judicat  tantum  de  manifestis. 
Haec  antiquitus,  et  non  alia  erat  methodus  Eccle¬ 
siae  animadvertentis  in  reos  criminum,  haec,  et 
non  alia  erat  criminalis  jurisprudentia  fori  Eccle¬ 
siastici,  ceu  praeter  caetera  perhibent  Cap.  ex 
e  nore  h.  t.  et  Cap.  Quaesitum  eod.  tit. 

Verumtamen  hoc  in  honore  fuit  usque  ad  Con¬ 
cilii  Tridentini  tempora.  In  hoc  enim  S.  Concilio 
duo  habentur  casus  recensiti,  in  quibus  judex 
procedere  potest  etiam  extrajudieialiter ,  et  ut 
ajunt  ex  informata  conscientia,  quin  delictum, 
et  probationes  legitimas  reo  communicare  obli¬ 
getur.  Primas  casas  respicit  facultatem  Episcopis 
tributam  interdicendi  clericis  ascensum  ad  sacros 
ordines.  Secandas  autem  casas  respicit  potesta¬ 
tem  Episcopis  pariter  tributam  suspendendi  cle¬ 
ricos  ab  ordinibus  jam  susceptis,  atque  insuper 
ab  Ecclesiasticis  gradibus,  dignitatibus,  et  ho¬ 
noribus. 

Verum  si  haec  Episcoporum  potestas  attente 
paullisper  in  se  ipsa  consideretur,  vix  quid¬ 
quam  in  tota  Ecclesiasticae  disciplinae  historia 
magis  insolitum,  atque  inauditum  occurret,  siqui¬ 
dem  antiquitus,  uti  vidimus,  nonnisi  judicialiter, 
et  solum  super  crimina  publica  procedi  poterat; 
si  vero  mentem  convertimus  ad  errores,  et  dubia, 
quibus  occasionem  jam  praebuit,  vel  etiam  nunc 
praebere  potest,  nulla  forte  juris  sacri  pars  solertiori 
indagatione  nostris  praesertim  temporibus  indigere 
videtur. 

Hac  de  re,  cum  de  arduo  hoc  argumento  hic 
mihi  pertractandi  occasio  offeratur,  sinat  beni¬ 
gnus  lector,  ut  aliquantulum  extra  praelectionum 
cancellos  oratio  vagetur.  Materia  enim  hujusmodi 
haud  infrequenter  in  usum  occurrit. 

De  modo  procedendi  extrajudicialiter  in  vim 
decreti  Concilii  Trid.  Cap.  1.  sess.  14.,  seu  de 
modo  procedendi  ex  informata  conscientia 

Antequam  operi  manus  admoveatur,  nonnulla 
praemittenda,  ac  notanda  existimamus,  duce  Bouix 
tract.  de  judiciis  pars  secunda  subsect.  III.  Et 
l.°  praemittimus  quid  proprie  intelligendum  sit 
per  eas  voces  ex  informata  conscientia.  Hujus¬ 
modi  vox  non  reperitur  adhibita  in  ipso  textu 
legis,  idest  in  capite  Tridentini  Concilii,  quod  in¬ 
cipit  :  Cum  honestius ;  sed  a  bullis  Pontificiis,  et 
ab  auctoribus  frequenter  usurpata,  in  generalem 
tandem  usum,  atque  in  consuetam  formulam  tran¬ 
sivit.  Eam  autem  induxisse  videntur  Canonistae 
concinuitatis  gratia,  ut  nempe  brevius  exprime¬ 
rent  eum  sententiandi  modum,  in  quo  Episcopus 
nullo  praemisso  ordinario  processu,  nulla  prae¬ 
missa  juridica  informatione  sententiam  pronuntiat 
ex  causis  sibi  notis.  Unde  voces  illae  ex  informata 
conscientia  praecipue  sonant  ferri  sententiam,  non 
in  vim  ullius  juridicae  informationis,  juridicique 
processus,  sed  dumtaxat  ex  causis  ab  ipsa  Epi¬ 
scopi  conscientia  perpensis,  et  cognitis. 

2.°  Praemittimus  potestatem  istam  proce¬ 
dendi  ex  informata  conscientia,  quam  Concilium 
Tridentinum  indulsit,  non  solum  competere  Epi¬ 
scopis,  sed  etiam  Praelatis  Regularibus  jurisdictione 
quasi  Episcopali  munitis,  ut  pluries  declaravit 

S.  Congregatio  Concilii.  Giraldi  Expositio  juris 
Pontificii  par.  2,  sect.  43 .  Probabile  autem  est, 
eamdem  potestatem  tribui  Capitulo,  sede  vacante, 
ac  proinde  Vicariis  Capitularibus,  qui  noscuntur 
habere  jurisdictionem  Episcopalem,  praeter  casus 
jure,  vel  Ecclesiarum  consuetudine  exceptos.  Quoad 
vero  Vicarios  Episcopales,  non  videntur  compre¬ 
hendi  in  Decreto  Tridentini,  quamobrem  abstinere 
debent  a  ferendis  istiusmodi  suspensionibus,  nisi 
specialem  delegationem  habuerint  ab  ipsomet  E- 
p  i  scopo. 

3.°  Praemittimus  nonnulla  ab  Episcopo  prae¬ 
cavenda  esse,  quando  utitur  hac  potestate  ipsi 
data  vi  decreti  Concilii  Tridentini.  Et  l.°  Episco¬ 
pus  non  debet  ferre  sententiam  ex  informata  con¬ 
scientia,  nisi  quando  hunc  modum  extrajudicialem 
necessarium  existimat ;  scilicet  regulariter  loquendo 
quando  aliter  fieri  nequit.  Sane  modus  iste  pro¬ 
cedendi  concessus  est  ad  providendum  necessita¬ 
tibus  Ecclesiarum;  atqui  hujusmodi  necessitates 
tunc  praecipue  solum  verificantur,  quando  hoc 
modo  praetermisso  delicta  impune  committeren¬ 
tur,  hinc  expedit  ut  adhibeatur  dumtaxat  in  casu 
necessitatis,  alioquin  exosa  redderetur  auctoritas 
Praesulum,  et  periculum  incurrerent  condemnandi 
innocentes,  aut  nocentes  plus  aequo  puniendi. 

Posita  necessitate  utendi  hac  provisione  Con¬ 
cilii  Tridentini  2.°  ad  eam  Episcopus  devenire  non 
debet,  nisi  prius  in  promptu  habeat  probationes, 
si  non  judiciales,  aptas  tamen,  atque  idoneas  non 

solum  ad  ipsum  convincendum,  sed  et  ad  judices 
superiores  persuadendos.  Nam  licet  Episcopi  in 
vim  praefati  capitis  1  sess.  14.  Concil.  Trid.  va¬ 
leant  absque  juridico  processu  nonnumquam  pro- 
nunciare,  ex  hoc  tamen  non  sequitur  id  eos  posse, 
antequam  ipsis  certo  (seu  ex  sufficientibus  pro¬ 
bationibus)  constet  de  delicto  Clerici,  contra  quem 
suspensio  ex  informata  conscientia  pronuntiatur, 
sed  sequitur  tantum,  non  requiri  ut  probationes 
de  delicto  sint  juridicae,  seu  in  juridico  processu 
obtentae. 

Hac  de  re  possunt  quidem  Episcopi  ex  pro¬ 
bationibus  extrajudicialiter  obtentis  suspensionem 
inferre,  sed  probationes  illae  tales  esse  debent, 
quae  ipsis  Episcopis,  aliisque  delictum  certum 
faciant,  prout  ex  ipso  juris  naturalis  dictamine 
patet.  Et  merito  quidem.  Alioquin  enim  absone 
pateret  recursus:  siquidem  recursus  ille  datur  ut 
sententia,  si  forte  injusta  sit,  rescindatur,  ac  pro¬ 
inde  S.  Congregatio  Concilii  (ad  quam  ordinarie 
ejusmodi  recursus  a  Sede  Apostolica  committun¬ 
tur)  judicare  debet,  an  Clericus  suspensus  sit  nec 
ne  innocens:  non  potest  autem  judicare  illum  de¬ 
liquisse  ex  probationibus,  quae  soli  Episcopo,  non 
autem  sibi  delictum  probent.  Atque  id,  quamvis 
per  se  pateat,  annotatum  tamen  voluimus,  quia 
est  in  praesenti  materia  valde  attendendum. 

Verumtamen  ex  hoc  minime  inferri  debet,  in¬ 
trinsece  injustam  fore  sententiam,  si  Episcopus  ex 
probationibus,  quae  quoad  ipsum  dumtaxat  pro- 

bent,  suspensionem  pronuntiet;  siquidem  fieri 
potest,  ut  suspensus  revera  deliquerit ,  ideoque 
eam  poenam  meritus  sit,  at  ipse  perperam  ageret 
sententiam  pronuntiando  rescissioni  obnoxiam.  Imo 
canonice  haud  procedere  censendus  esset,  quia  Ec¬ 
clesia  sententias  ejusmodi  ex  informata  conscien¬ 
tia  nonnisi  salvo  recursu  admisit:  recursus  autem 
supponit  sufficienter  probandum  esse  delictum 
apud  superius  tribunal :  noluit  ergo  Ecclesia  pro¬ 
cedi  posse  ex  informata  conscientia,  nisi  ex  ra¬ 
tionibus,  quae  apud  Sedem  quoque  Apostolicam 
delictum  probare  valeant. 

Hinc  in  Curiis  Episcopalibus  antequam  ad  su¬ 
spensionem  ex  informata  conscientia  deveniatur, 
prudentiae  erit  sedulo  expendere,  non  tantum  an 
certum  sit  Clericum  deliquisse,  de  quo  suspen¬ 
dendo  agitur,  sed  in  primis  an  adsint  testimonia, 
vel  alia  documenta,  quae  de  se  apta  sint  ad  con¬ 
stituendam  sufficientem  delicti  probationem  apud 
S.  Concilii  Congregationem.  Alioquin  suspensio 
omittenda  erit,  quia,  facto  recursu,  in  S.  Congre¬ 
gatione  Concilii  non  substineretur,  prouti  accidit 
in  causa  Boianen .censur .  9  Maii,  et  27  Junii  17 44, 
in  qua  S.  Congregatio  respondit,  minime  substi- 
neri  sententiam,  qua  Episcopus  Boianen.  ex  in¬ 
formata  conscientia  suspenderat  a  divinis  Archi- 
praesbiterum  Domicum  Carissimi,  quem  ipse  au¬ 
tumaverat  auctorem  tumultus  in  pago  Petrellae 
excitati.  Et  prouti  contigit  in  aliis  pluribus  causis, 
quas  brevitatis  amore  omittere  cogimur. 

Hisce  autem  documentis,  vel  testibus  super 
causa  processus  ex  informata  coscientia  contra 
aliquem  instituti  animadversis,  atque  examinatis, 
idoneisque  repertis  ad  fidem  faciendam  non  so¬ 
lum  apud  ipsum  Episcopum,  verum  etiam  apud 
alios  superiores  judices,  sententia  proferri  potest, 
quin  reus  praemoneatur,  ceu  monet  Lucidi  de  Vi¬ 
sitatione  Sacrorum  Liminum  Cap.  3  n.  271 — 
ibi  —  Quod  autem  trina  monitio  necessaria  non 
sit,  quando  suspensio  irrogatur  ex  informata  con¬ 
scientia,  patet  ex  causa  Lucionen.  in  qua  licet 
parochus  in  antecessum  monitionem  triplicem,  sal¬ 
tem  juxta  formam  in  jure  Canonico  praescriptam, 
minime  accepisse  comperiatur ,  nihilominus  suspen¬ 
sionis  decretum  substineri  declaravit  S.  Congre¬ 
gatio:  quod  etiam  jam  firmaverat  in  Perusina  Re¬ 
motionis  Vic.  Cur.  26  Septembris  1795. 

Ast  licet  Episcopi  in  vim  praefati  cap.  1, 
sess.  14,  nulla  necessitate  adstringantur  ad  hujus¬ 
modi  monitiones  faciendas,  cautius  tamen  et  pru¬ 
dentius  erit,  si  ipsas  praemittant.  Non  concor¬ 
dant  enim  DD.  et  Canonistae,  utrum  suspensio 
haec  sit  censura,  vel  poena.  Nonnulli  enim  as¬ 
serunt  esse  poenam,  ex  eo  quod  feratur  in  de¬ 
lictum  mere  praeteritum,  vel  si  ob  delictum  quod 
in  futurum  pendet,  ex  eo  quod  desit  monitio  ac 
proinde  contumacia.  Ferrari  v.  suspensio  in  ad- 
dition.  ex  aliena  manu  n.  1,  et  2.  Nonnulli  vero 
autumant,  eam  esse  censuram ,  quia  congruit 
spiritui  Ecclesiae  magis  mederi,  quam  punire,  et 

quia  saepius  respicit  peccata  etiam  futura,  ideo- 
que  et  contumaciam.  Certi  autem  juris  est,  cen¬ 
suram  omnino  requirere  monitiones,  ceu  passim 
DD.  et  Canonistae  tradunt. 

Tandem  praenotatum  volumus,  quod  licet 
hujusmodi  suspensiones  substineantur ,  etiamsi 
scriptis  haud  mandentur,  prouti  patet  ex  Savonen. 
14  Septembris  1782  Dub.  1,  nihilominus  bene, 
et  laudabiter  se  gerent  Episcopi,  si  sententias 
hujusmodi  conscribant,  animadvertentes  proprium 
esse  suspensionis  ex  informata  conscientia,  ut  ipsa 
non  a  Vicario  Generali,  sed  ab  ipsomet  Episcopo 
subscribatur  ad  monitum  MonaceJli  Format,  legat, 
pract.  fori  Eccles.  p.  3  tit.  2  format.  6  n.  4 
et  5;  sicut  etiam  bene,  et  laudabiliter  se  gerent 
Episcopi,  si  hujusmodi  sententias  proferendo  ex¬ 
primant  se  agere  in  vim  Cctp.  1  sess.  14  Cone. 
Trid.  de  Reformat. 

Hisce  praemissis,  atque  praenotatis  alacres  pro 
aris,  et  focis  certamus,  atque  contendimus,  cer¬ 
tam  atque  indubiam  esse  Episcoporum  potesta¬ 
tem  ex  informata  conscientia  sententias  ferendi, 
quibus,  et  a  suscipiendis  sacris  ordinibus  Cleri¬ 
cos  arceant,  et  a  susceptis,  nec  non  a  dignitati¬ 
bus  Ecclesiasticis  suspendant. 

Id  pluribus  argumentis  demonstrari  posset ; 
at  brevitatis  gratia  probabimus  1°  ex  textu  ipso 
Concilii  Tridentini  Ccip.  1  sess.  14.  2°  Ex  Bulla 
Auctorem  fidei,  omittendo  decisiones  S.  Congre¬ 
gationis  Concilii,  et  sententias  DD.  atque  Cano- 

nistarum  ad  rem  facientes,  de  quibus  inferius. 
Probatur  itaque  ex  textu  ipso  Tridentini  Con¬ 
cilii.  En  verba  ipsius  decreti  —  Cum  honestius , 
ae  tutius  sit  subjecto  debitam  praepositis  obe- 
clientiam  impendendo ,  in  inferiori  ministerio  de¬ 
servire,  quam  cum  praepositorum  scandalo  gra¬ 
duum  altiorum  appetere  dignitatem ,  ei  cui  ordi¬ 
nes  a  suo  Praelato,  ex  quacumque  causa  etiam 
ob  occultum  crimen,  quomodolibet  etiam  extraju- 
dicicditer  fuerit  interdictus .  Aut  qui  a  suis  ordi¬ 
nibus,  seu  gradibus,  vel  dignitatibus  Ecclesiasti¬ 
cis  fuerit  suspensus.  Nullct  contra  ipsius  Praelati 
voluntatem  concessa  licentia  de  se  promoveri  fa¬ 
ciendo,  aut  ad  priores  ordines,  gradus,  et  digni¬ 
tates,  sive  honores,  restitutio  suffragetur . 

Ut  quisque  videt,  ex  mox  recitatis  Tridentini 
verbis  plus  quam  fando  exprimi  potest,  manife¬ 
stum  apparet,  posse  Episcopos  a  suscipiendis  sa¬ 
cris  ordinibus  ex  informata  conscientia  Clericum 
arcere ;  idque  nec  controvertitur,  nec  controverti 
unquam  posse  videtur  ob  omnimodam  horum  Cap. 
Cum  honestius  verborum  perspicuitatem  —  ibi  — 
Et  cui  ascensus  ad  sacros  ordines  a  suo  Praelato, 
ex  quacumque  causa,  etiam  ob  occultum  crimen, 
quomodolibet ,  etiam  extraj udicialiter  —  Supponit 
enim  ibi,  ac  proinde  docet  Tridentina  Synodus, 
posse  ab  Episcopo  ascensum  ad  sacros  ordines 
interdici  ex  quacumque  causa  etiam  ob  occultum 
crimen  et  quomodolibet,  etiam  extraj udicialiter . 
Quae  verba  id  praecise  sonant,  quod  sub  bre- 

viori  formula  ex  informata  conscientia  DD.  et 
Oanonistae  exprimere  consueverunt.  Illud  unum 
hoc  in  loco  animadverti  potest,  et  in  dubium  re¬ 
vocari,  utrum  recusante  Episcopo  ordinationem 
absque  justa  causa,  pateat  etiam  ob  hoc  ad  Ro¬ 
manum  Pontificem  recursus  ?  Huic  sed  vero  du¬ 
bio  reponitur,  quod  licet  multi  multa  dicant,  et 
praesertim  Card.  De-Luca  cliscars.  71  de  Betie- 
Jic.  lib.  12  par.  i,  certum  tamen  est,  hujus¬ 
modi  recursum  ad  Papam  patere  in  vim  deci¬ 
sionis  S.  Concilii  Congregationis  relatae  a  Fa- 
gnano  in  Cap.  Ad  aures  de  Tempor.  ord.  n.  22. 
et  ex  multis  aliis,  quas  brevitatis  amore  omit¬ 
timus. 

Sed  ex  citatis  Tridentini  verbis  non  tantum 
apparet,  posse  Episcopum  arcere  Clericum  a  susci¬ 
piendis  sacris  ordinibus,  sed  apparet  etiam  posse 
eodem  modo  suspendere  Clericos  jam  ordinatos. 
Quin  objici  valeat  praefata  verba  primae  partis 
praedicti  capitis  primi  sess.  14.  Tridentini  repe¬ 
tita  haud  fuisse  in  secunda  parte.  Nam  unitas 
contextus  satis,  superque  id  exprimit.  Ad  rem 
Fagnanus  in  Cap.  Ad  aures  de  temp.  ordiri, 
n.  7:  «  Etsi  verba  illa  ex  quacumque  causa ,  etiam 
»  ob  occultum  crimen  etc.  non  sint  apposita  nisi 
»  in  priori  parte  dicti  capitis  primi  sessionis  14 
»  de  Reformat,  ubi  agitur  de  interdictione;  cen- 
»  seri  tamen  debent  repetita  illa  verba  etiam  in 
»  sequenti,  ubi  agitur  de  Suspensione:  tum  quia 
»  Concilium  sub  unica  oratione,  ac  verborum 


58  PRAELECTIONES  JURIS  CANONICI 

»  structura,  complectitur  interdictionem  a  suscipi 
»  endis,  et  dejectionem  a  susceptis,  ideoque  cen- 
»  seri  debet  utrumque  casum  aequaliter  complecti, 
»  ac  determinare  :  tum  quia  alioquin  Concilium  in 
»  secunda  parte  nullam  potestatem  Episcopis  attri- 
»  buisset,  nemini  enim  dubium  esse  poterat,  quin 
»  ob  crimen  manifestum,  et  judicialiter  liceret 
»  Episcopis  Sacerdotem  suspendere  » . 

Quod  Fagnani  argumentum  confirmare  solent 
DD.  ex  proetnio  immediate  ante  Cap.  Cum  ho¬ 
nestius  posito,  in  quo  Synodus,  postquam  Episco¬ 
pos  hortata  est,  ut  corrigendis  Clericorum  mori¬ 
bus  strenue  incumbant,  addit  —  ut  ipsi  Episcopi 
id  liberius  exequi  redeant...  et  statim  ponit  Cap. 
Cum  honestius.  Tandem  accedit  auctoritas  Bene¬ 
dicti  XIV  de  Synod.  Dioeces.  lib.  12,  Cap.  8  n.  3 
ubi  repetitis  illis  verbis  —  ei  cui  ascensus  etc.  haec 
subdit  :  —  «Ex  quibus  verbis  colligitur  posse 
»  Episcopum  ob  occultum  crimen  etiam  extraju- 
»  dici  aliter  cognitum  non  solum  Clericis  prohibere 
»  ascensum  ad  superiores  ordines,  sed  etiam  a 
»  suscepti  jam  ordinis  ministerio  eosdem  interdi- 
»  cere :  quamvis  enim  in  secunda  decreti  parte, 
»  ubi  de  suspensione  est  sermo,  non  iterentur  illa 
»  verba  etiam  ob  occultum  crimen,  quomodolibet 
»  etiam  extrajudicialiter :  constans  nihilominus, 
»  et  perpetua  S.  Congregationis  Concilii  sententia 
»  fuit,  ob  continuationem  sermonis  censeri  repe- 
»  tita,  eaque  utrumque  casum  complecti  ».  Quare 
ex  hactenus  expositis  tuto  concludi  potest,  certam, 

atque  indubiam  esse  praefatam  Episcoporum  po¬ 
testatem.  Hoc  unum  quaeri  heic  modo  posset, 
utrum  Episcopi  procedere  possint  ob  easdem  cau¬ 
sas,  tum  in  prima,  tum  in  secunda  parte  decreti; 
in  prima  enim  agitur  de  jure  quaerendo,  seu  de 
poena  improprie  dicta;  in  secunda  vero  de  jure 
quaesito ,  seu  de  poena  proprie,  ac  stricte  sumpta? 
Verum  in  hoc  puncto  non  conveniunt  inter  se 
DD.  Probabilior  tamen  sententia  est,  urgentiores 
causas  requiri ;  agitur  enim  de  poenis. 

2°  At  non  modo  praefata  Episcoporum  po¬ 
testas  probatur  ex  Concilio  Tridentino  cap.  1. 
sess.  14,  sed  etiam  probatur  ex  Bulla  Auctorem 
Jidei,  uti  superius  innuimus.  Sane  duae  propo¬ 
sitiones  Synodi  Fistoriensis,  scilicet  49a  et  50a  as¬ 
seruerant,  Episcopo  fas  non  esse  uti  potestate  in¬ 
fligendi  suspensionem  ex  informata  conscientia, 
et  suspensiones  hoc  modo  illatas  nullas  esse,  at¬ 
que  invalidas.  Atqui  has  duas  propositiones  Sancta 
Sedes,  idest  Pius  VI  praedicta  Constitutione  Auc¬ 
torem  fidei  declaravit  falsas,  perniciosas,  laesivas 
jurisdictionis  Praelatorum,  in  Tridentinum  Con¬ 
cilium  injuriosas.  Patet  igitur  posse  Episcopos 
infligere  suspensiones  ex  informata  conscientia, 
illasque  validas  esse:  sequitur  hinc  potestatem  Epi¬ 
scoporum  sententias  ferendi  ex  informata  con¬ 
scientia  certam,  atque  indubiam  esse  tum  in  vim 
textus  ipsius  Concilii  Tridentini  Cap.  1.  sess.  14. 
de  Reform.,  tum  in  vim  Constitutionis  Auctorem 
fidei,  de  qua  mox  innuimus.  Probari  praeterea 

posset  hujusmodi  thesis  etiam  plurimis  S.  Congre¬ 
gationis  Concilii  decisionibus;  at  de  istis  inferius 
sermonem  instituemus,  uti  jam  innuimus. 

Cum  itaque  praefata  Episcoporum  potestas  uti 
lux  meridiana  fulgeat,  et  a  Concilio  Tridentino 
ortum  manifeste  habeat,  sponte  sequitur  male, 
atque  inepte  Leopoldum  I  die  17  Octobris  1788 
declarasse  se  velle  e  medio  tollere  —  V  arbitrio 
praticato  in  avanti  cTinferire  delle  pene  cigli  Ec¬ 
clesiastici  coti  pretesto  cl' informata  conscensa  sensa 

dedurne  i  motivi .  essendo  la  propria  difesa 

un  diritto  naturale ,  che  non  puo  essere  vulnerato 
coti  qualsicisi  pretesto  di  regola  canonica  o  si¬ 
mili.  Cui  posterioribus  annis  ineptissime  plausum 
fecit  die  24  Julii  1862  Minister  Italici  Regni  Con- 
forti  penes  Taurinensem  Aulam  legislativam  ad¬ 
hortari  studens  congregatos,  ut  legem  sancirent, 
qua  praefatam  Episcoporum  potestatem  auferrent, 
atque  everterent.  Quando  enim  a  condito  saeculo 
auditum  est,  quod  judicium  Ecclesiae  auctorita¬ 
tem  suam  ab  Imperatore  acceperit  ?  ajebat  S.  Atha- 
nasius  ad  Constantinum  Imp.  epist.  13  ad  Mar¬ 
cellum.  Quid  enim  rei  est  Ecclesiasticae  cum  civili 
societate  ?  Utraque  societas  perfecta  est,  et  una 
ab  altera  independens.  Neque  obmussitent  ex  ad¬ 
verso  hujusmodi  Episcoporum  potestatem  esse 
quid  insolitum  penes  historias,  et  quid  arbitra¬ 
rium.  Quandoquidem  tum  antiquitus,  tum  ho¬ 
diernis  moribus  ipsa  gubernia  laica  simili  extra¬ 
ordinaria  potestate  usa  sunt ;  antiquitus ,  ceu  per- 

hibet  censorum  historia  penes  Republicam  Ro¬ 
manam  ;  hodiernis  moribus,  ceu  penes  Gallica, 
et  Italica  gubernia  perhibent  damnationes  —  a  do¬ 
micilio  cocitto.  — 

In  tuto  itaque  posita  Episcoporum  potestate 
Clericos  sive  excludendi,  sive  suspendendi  extra- 
judicialiter  ab  ordinibus,  quaeri  praeprimis  po¬ 
test,  utrum  hujusmodi  potestas  complectatur  tan¬ 
tum  occulta  crimina,  vel  extendatur  etiam  ad  cri¬ 
mina  publica? 

Non  defuerunt  tum  inter  antiquos,  tum  inter 
recentiores  etiam  qui  putarent,  in  vim  recitati 
capitis  Tridentinae  Synodi  Episcopis  concessum 
esse  uti  hac  provisione  non  solum  contra  occul¬ 
tos,  sed  etiam  contra  publicos  Clericos  criminosos. 
Ad  hanc  autem  tuendam  opinionem  duas  afferunt 
rationes,  quae  haud  levis  momenti  esse  videntur. 
Quarum  primam  eruunt  ex  ipso  conceptu  prae¬ 
fati  capitis  Concilii  Tridentini  ;  alteram  vero  pe¬ 
tunt  ex  temporum  conditione. 

Prima  ratio  est:  vultis  videre,  ajunt  ipsi,  quod 
Episcopi  possint  praefata  Concilii  Tridentini  di¬ 
spositione  uti  contra  quoscumque  criminosos,  sive 
occultos,  sive  publicos?  Perlegite  verba  ipsius  di¬ 
spositionis  Cap.  1  sess.  14  —  Ei,  cui  ascensus 
ad  sacros  ordines  a  suo  Praelato,  ex  quacumque 
causa  etiam  ob  occultum  crimen,  quo  modo  libet, 
etiam  extrajudicialiter  fuerit  interdictus.  —  Ex 
quibus  verbis  sic  arguunt :  —  Si  Episcopi  possent 
uti  supra  dicta  facultate  propter  crimina  tantum 

occulta,  profecto  Concilium  non  dixisset:  —  Etiam 
propter  occultum  crimen ,  sed  dixisset  simpliciter 
propter  occultum  crimen.  Quando  enim  de  aliqua 
specie  aliquid  affirmatur  cum  particula  etiam,  af¬ 
firmatio  cadit,  et  fortius  in  alias  omnes  species, 
prout  sensus  grammaticalis  indicat,  et  docent  com¬ 
muniter  Canonistae.  Sic  verbi  gratia,  is  cui  con¬ 
cessa  fuit  facultas  a  casibus  etiam  Episcopo  re¬ 
servatis  absolvendi,  a  fortiori  potest  a  casibus  non 
reservatis  absolvere.  Ergo  ex  eo  quod  Episcopo 
concessa  fuerit  a  Tridenti  no  facultas  extrajudicia- 
liter  suspendendi  etiam  ob  occultum  crimen,  me¬ 
rito  concluditur  simul  concessam  fuisse  faculta¬ 
tem  extrajudicialiter  suspendendi  ob  non  occultum 
crimen,  seu  ob  crimen  publicum.  Hoc  est  pri¬ 
mum  grave  argumentum. 

Secunda  ratio  petitur  ex  indole  temporum. 
Ajunt  enim:  hodie  eversa  sunt  fere  ubique  tribu¬ 
nalia  Episcoporum,  unde  illa  Constitutio  Inno- 
centii  III  ordinem  judiciarium  praescribens  est 
prorsus  inapplicabilis ;  carent  enim  Episcopi  vi 
coactionis.  Quomodo  sane  cogere  possent  testes 
ad  causas  determinandas,  etsi  in  jure  Canonico 
rubrica  habeatur  de  testibus  cogendis?  Patet  igitur 
quod  Episcopi  in  hisce  praesertim  temporibus,  et 
rerum  adjunctis  possint,  ac  debeant  procedere 
contra  omnia  crimina  sive  occulta,  sive  publica 
in  vim  dispositionis  Conc.Trid.  Cap.  1  sess.  14,  si 
ipsi  aliquid  volunt  peragere,  et  recte  administrare 
dioecesim  propriam,  et  bene  pascere  gregem  suum. 

Quapropter  concludendum,  subdunt,  praefatam 
Concilii  dispositionem  etiam  pro  criminibus  pu¬ 
blicis  esse  introductam.  Hoc  est  secundum  ar¬ 
gumentum  etiam  non  leve,  quo  ex  adverso  ad 
thesim  propriam  substinendam  pro  viribus  utuntur. 

Verum  duabus  hisce  difficultatibus  inferius 
nos  respondebimus :  interim  tamen  dicimus,  et 
pro  aris,  ac  focis  contendimus  Episcopos  illa  fa¬ 
cultate  a  Tridentino  concessa  uti  posse  pro  cri¬ 
minibus  occultis  tantum.  Quod  absolvemus  1 .°  id 
probantes  positivis  argumentis.  2.°  Dein  respon¬ 
dentes  difficultatibus  superius  mox  expositis.  Et 
imprimis 

Indubii  facti  est,  ante  Concilium  Tridentinum 
Clericos  saeculares  ob  crimen  occultum  ab  Epi¬ 
scopis  moneri  quidem  potuisse,  non  autem  re¬ 
pelli  ab  ordinibus  suscipiendis,  vel  suspendi  a  mi¬ 
nisterio  ordinis  jam  suscepti.  Tradit  id  Cap.  4 
de  Temporib.  Ord.  et  qualit.  ord.  —  ibi  —  «  Ex 
»  tenore  tuarum  literarum  accepimus,  quod  N. 
»  Clericus  adeo  deliquit,  quod  si  peccatum  ejus 
»  esset  publicum,  degraderetur  ab  ordine,  quem 
»  suscepit,  et  amplius  non  posset  ad  superiores 
»  ordines  promoveri.  Verum  quoniam  peccatum 
»  ipsius  fore  occultum  dixisti,  mandamus  quate- 
»  nus  ei  condignam  poenitentiam  imponas,  et  sua- 
»  deas,  ut  parte  poenitentiae  peracta,  ordine  su- 
»  scepto  utatur :  quo  contentus  existens  ad  supe- 
»  riores  amplius  non  ascendat.  Verumtamen  quia 
»  peccatum  occultum  est,  si  promoveri  voluerit, 

»  eum  non  debes  aliqua  ratione  prohibere  ».  Inva¬ 
luerat  siquidem  principium  —  Ecclesiae  elatum  est 
tantum  de  manifestis  judicare.  Cctp.  30  de  Simo- 
nia.  Praefata  tamen  facultate  fruebantur  dumtaxat 
regulares  erga  suos.  Cctp.  ad  Aures  5  de  Temporib. 
Ordin.  etc.  —  ibi  — -  «Ad  aures  nostras  perve- 
»  nit,  quod  religiosi  quidam  ad  superiores  desi- 
»  derant  ordines  promoveri sed  Praelati  eorum 
»  desideriis  contradicunt.  Tuae  igitur  quaestioni 
»  taliter  respondemus:  quod  honestius,  et  tutius 
»  est  subjectis  debitam  praepositis  obedientiam 
»  impendendo  in  inferiori  ministerio  deservire, 
»  quam  cum  praepositorum  scandalo  graduum  ap- 
»  petere  dignitatem :  nec  est  in  hac  parte  subjec- 
»  torum  desiderium  confovendum  :  quoniam  esse 
»  potest,  quod  Praelati  eorum  commissa  secreta 
»  noverint,  ex  quibus  constat  eis,  quod  salva  con- 
»  scientia  nequeant  sublimari :  quia  non  in  subli- 
»  mitate  graduum,  sed  in  amplitudine  charitatis 
»  acquiritur  regnum  Dei  ». 

Supervenit  Concilium  Tridentinum,  et  in  Cleri 
reformationem  sapientissime  intendens  facultatem 
solis  Regularibus  tributam  ampliavit,  et  illam 
contulit  etiam  Episcopis  sess.  14,  Cctp.  i  de  Re¬ 
format.  ut  nempe  Clericos  suos  possent  ab  ordi¬ 
nibus  tum  excludere,  tum  suspendere  ex  qua- 
cumque  causa ,  etiam  ob  crimen  occultum ,  quomo- 
dolibet  etiam  extrajucliciaUter ,  scilicet  nullo  formato 
processu,  ex  informata  conscientia ,  nempe  ex  cau- 

sis  ab  ipsa  Episcopi  conscientia  perpensis,  et  co¬ 
gnitis. 

Hoc  posito  quemnam  sensum  habet  praefatum 
caput  1,  sess.  14  Concil.  Trident .?  Per  illud, 
nisi  omnia  nos  fallant,  dicendum  omnino  videtur 
Tridentinum  correxisse  Cap ,  4  de  Temporib.  Or¬ 
dinat.  et  ampliasse  ad  Clericos  saeculares  dispo¬ 
sitionem  Cap.  5  eod.  tit .,  quae  exci  usi  ve  erat  pro 
regularibus,  ceu  innuimus.  Id  autem  nedum  ex 
ipsis  verbis  Concilii  Tridentini  eruitur,  quae  ea¬ 
dem  sunt  Cap.  5  de  Temporib .  Ordin.  ete.,  sed 
etiam  ex  resolutionibus  S.  Congregationis  Concilii 
Tridentini  interpretis,  ceu  patet  ex  lib.  22  Me¬ 
morialium  pag.  24;  ubi  sub  die  22  Junii  1582 

sic  legitur:  «  Congregatio .  censuit,  decreto 

»  Concilii,  sessionis  14,  capitis  1  correctum  esse 
»  caput  4  Ex  tenore  de  temp,  ordinat,  et  ca- 
»  put  5  Ad  aures  (eodem  titulo),  ampliatum  ;  ita 
»  ut  comprehendat  quoque  clericos  saeculares 
»  (etiam  dignitates  vel  beneficia,  quibus  annexus 
»  sit  ordo,  obtinentes),  tam  quoad  facultatem  pro- 
»  bibendi  ascensum  ad  ordines,  quam  etiam  su- 
»  spendendi,  ipsisque  facultatem  appellandi  adem- 
»  ptam  esse  ».  Atqui  in  praefatis  capitibus  tum  4, 
tum  5  taxative  sermo  est  de  criminibus  occultis, 
ergo  a  pari  dicendum  est  Concilium  Tridentinum 
Cap.  1,  sess.  14  loqui  solummodo  de  crimini¬ 
bus  occultis,  et  non  de  publicis. 

Quod  autem  Tridentini  dispositio  hoc  sensu 
accipienda  sit  suadetur  hoc  alio  argumento.  Si 

Concilium  Tridentinum  loqui  voluisset  de  crimi¬ 
nibus  etiam  publicis,  quando  facultatem  Episco¬ 
pis  indulsit  procedendi  extrajudicialiter  ad  Cleri¬ 
cos  suspendendos,  profecto  immutasset,  imo  ever¬ 
tisset  veterem  judiciorum  disciplinam,  et  omnia 
subjiecisset  arbitrio  Episcoporum  ita  ut  nec  ap¬ 
pellationi  locus  esset.  Atqui  id  fecisse  haud  prae¬ 
sumi  potest,  quandoquidem  expresse  declarare  de¬ 
buisset,  se  velle  corrigere,  et  immutare  veterem 
disciplinam  in  hac  re.  At  non  modo  Concilium 
Tridentinum  id  minime  declaravit,  sed  imo  expres¬ 
sis  verbis  dixit,  se  velle,  ut  antiqua  disciplina  in¬ 
tacta  remaneret,  et  prorsus  observaretur.  Videsis 
Concil.  Trid.  Cap.  6,  sess.  14. 

Quod  et  a  praxi  S.  Congregationis  Concilii 
mirifice  confirmatur.  Quoties  enim  actum  est  de 
suspensione  ex  informata  conscientia,  toties  de¬ 
cretum  suspensionis  nullum,  atque  irritum  decla¬ 
ratum  fuit,  si  crimen  objectum  haud  occultum, 
sed  publicum  fuit,  et  ordo  judiciarius  minime  ser¬ 
vatus.  Exemplum  habetur  in  notissimis  causis 
S.  Seoerini  19  Septembris  1778 ,  et  S.  Agathae 
Gothorum  26  Februarii  1853,  et  28  Maii  ejus¬ 
dem  anni. 

Ex  quibus  omnibus  manifestum  apparet,  quod 
relate  ad  crimina  publica  mansit  antiqua  disciplina, 
idest  ordo  publicus,  et  juridicus,  quoad  vero  oc¬ 
culta  crimina  servanda  est  regula  a  Concilio  Tri- 
dentino  invecta,  quae  non  est  destructiva  juris 
antiqui,  sed  impletiva.  Siquidem  Concilium  Tri- 

dentinum  non  voluit  constituere  novum  modum 
procedendi  indiscriminatim  pro  omnibus  crimini¬ 
bus,  sed  voluit  tantum  implere,  quod  deerat;  atqui 
deficiebat  tantummodo  modus  procedendi  contra 
crimina  occulta,  ceu  superius  vidimus,  ergo  iste 
modus  a  Concilio  introductus  fuit,  ergo  etc. 

Verum  ad  thesi m  magis,  ac  magis  confirman¬ 
dam  juvat  in  medium  proferre,  quod  S.  Concilii 
Congregatio,  me  Auditore,  hac  super  re  animad¬ 
vertebat  in  causa  Bosnien.  et  Sir/nien.  appellatio¬ 
nis ,  seu  super  validitate  decreti  ex  informata  con¬ 
scientia  20  Decembris  1873  §  Atqui  —  ibi  — 
«  Atqui  ut  Episcopi  in  vim  Cap.  1  sess.  14  de 
»  Reform.  procedere  possint,  opus  est,  ut  crimen 
»  sit  occultum.  Nam  quidquid  in  contrarium  di- 
»  sputent  duo  recentiores  auctores,  scilicet  Epi- 
»  scopus  Lucionen.  in  opere  Gallice  inscripto  Des 
»  sentences  Episcopales  dites  de  Conscience  infor- 
»  mee ,  et  D.  Bouix  in  Tractatu  de  Judiciis  Ec - 
»  clesiast.,  communis  tamen  Canonistarum  sen- 
»  tentia,  cui  semper  hucusque  adhaesit  haec  S.  Con- 
»  gregatio,  de  crimine  tantum  occulto  cit.  Caput 
»  intellexit.  Ita  Barbosa  in  Jus  Can.  lib.  1.  in  cap. 
»  Ad  aures  n.  4.  Pirhing  in  Jus  Can.  tom.  1. 
»  tract.  14,  sed.  1.  n.  15.  Pignat.  tom.  1, 
»  Consul.  261,  n.  1.  Monacell.  formul.  tom.  1, 
»  tit.  13,  form.  3,  n.  29 .  Gaudentius  de  Janua 
»  De  Visitat.  Praelat.  tom.  1,  dub.  8,  sed.  6. 
»  n.  39.  Benedict.  XIV.  De  Synod.  Dioeces. 
»  lib.  12,  cap.  8,  n.  3.,  et  seq.  ubi  loquens  de 

»  hac  facultate  Episcopis  concessa,  eam  circa 
»  occulta  crimina  versari  aperte  docet.  Idque  adeo 
»  vei‘um  esse  ait,  ut  ne  ipsi  quidem  reo  causam 
»  suspensionis,  seu  delictum  manifestare  teneantur 
»  Episcopi,  sed  tantum  Sedi  Apostolicae,  si  su- 
»  spensi  ad  eam  recursum  habuerint,  quod  al- 
»  latis  H.  S  0.  resolutionibus  opportune  confirmat. 

»  Hinc  ad  rem  Lucidi  De  Visitat.  SS.  LL.  part.  1 . 

»  ad  §  III  Benedictinae  Instruet,  sect.  VIII  n.  273 
»  monet  Episcopos  ut  caveant ,  ne  quod  publicum 
»  et  notorium  jam  est,  perinde  ac  esset  occultum, 

»  falso  sibi  animo  reputantes,  suspensionem  ex 
»  informata  conscientia  decernant ;  hujusmodi  enim 
»  decretum  minime  sustinetur,  prout  evenit  inS.  A- 
»  gathae  Got.  suspens.  Irregul.  et  privat,  benef. 

»  26  Februarii  1853. 

»  Nonnullas  hic  exscribam  hujus  S.  Congre- 
»  gationis  resolutiones,  quibus  quando  de  facul- 
»  tate  Episcopi  ex  hoc  Tridentino  capite  extrajudi- 
»  cialiter  sententiandi  sermo  est,  id  in  occultis  tan- 
»  tum  criminibus  locum  habere  dicitur.  In  Alerien. 
»  quaeritur :  An  verba  illa  ob  occultum  crimen , 
»  quomodolibet,  etiam  extraj udicialiter ,  expressa 
»  dumtaxat  in  prima  parte  periodi,  censeantur  re- 
»  petita  in  secunda  parte  ;  adeo  ut  inde  colligi  va- 
»  leat,  Praelatum  nedum  posse  ob  occultum  crimen 
»  extrajudicialiter  interdicere  suo  subdito  ascensum 
»  ad  ordines,  sed  itidem  ob  occultum  crimen  posse 
»  etiam  extrajudicialiter  illum  suspendere  ab  or- 
»  dinibus  jam  susceptis.  — -  S.  Congregatio  die  28 

»  Nov.  1657,  re  sedulo  examinata,  censuit,  non 
»  recedendum  ab  antiquis  declarationibus,  super 
»  hoc  eodem  dubio  pluries  datis;  ac  proinde  af- 
»  firmative  respondit  lib  21  Decret.  pag.  134. 

>  In  Vercellen.  24  Martii  1643  haec  habentur — 
»  Ad  instantiam  Episcopi  Vercellen.  supplicatur 
»  declarari ....  4.  An  quando  Ordinarius  suspendit 
»  aliquem  vigore  cap.  i,  sess .  14  cie  Reformat. 
»  teneatur  exprimere  delictum,  et  causam  suspen- 
»  sionis  ipsi  reo,  si  illam  judicialiter  petat.  — 
»  S.  C.  respondit  ad  quartum —  Ordinarium,  si  su- 
»  spendat  aliquem  vigore  cap.  1,  sess.  14  non 
»  teneri  exprimere  delictum,  seu  causam  suspen- 
»  sionis  ipsi  reo,  sed  tantum  Sedi  Apostolicae, 
»  ad  quam  reus  recursum  habuerit  lib.  17  Decret. 
» fol.  169  tergo.  Quae  omnia  nonnisi  de  delicto 
»  occulto  dici  possent. 

>  Clarius  adhuc  id  ipsum  deprehenditur  ex 
»  lib.  7,  Decret.  pag.  89  a  tergo,  ubi  haec  deci- 
»  sio  legitur —  Congregatio  Concilii  censuit  cap.  1 . 
»  sess.  14,  de  Reformat,  habere  locum  in  su- 
»  spensionibus,  et  prohibitionibus  tam  temporariis 
»  quam  perpetuis,  et  temporalem  prohibitionem 
»  dici  eam,  ubi  ex  delicto  occulto  extrajuclicialiter 
»  procedit  Episcopus,  ad  suum  beneplacitum  pro- 
»  hibendo,  vel  suspendendo.  Huic  sententiae  ad- 
»  haesisse  videtur  H.  S.  Congr.  etiam  recenter 
»  in  causa  S.  Agathae  Gothorum  26  Februarii  1853 
»  cujus  haec  species  erat:  Episcopus  Archipres- 
»  byterum  Curatum  D’Ambrosio  ex  informata  con- 

»  scientia  suspenderat  a  dignitate  Arcbipresbyte- 
»  rali,  animarum  cura,  et  sacrorum  ordinum  exer- 
»  citio,  absque  ulla  temporis  determinatione.  Hujus 
»  sententiae  validitatem  duplici  ex  capite  impetebat 
»  D’Ambrosio,  l.°quia  delictum,  propter  quod  lata 
»  fuerat,  erat  publicum,  2.°  quia  poena  erat  tem- 
»  pore  indefinita.  Proposito  dubio:  An  constet  de 
»  validitate  suspensionis  in  casu  —  responsum  fuit 
»  —  Negative,  salvo  jure  Episcopo  procedendi  prout 
»  de  jure.  —  Igitur  non  quia  deessent  causae, 
»  ob  quas  D’Ambrosio  puniri  poterat,  sed  quia 
»  ea  puniendi  ratione  usus  est  Episcopus,  quae 
»  secundum  jus  ei  non  competebat,  invalida  de- 
»  clarata  est  ejus  sententia.  Non  competebat  vero 
»  ei  ex  informata  conscientia  procedere  ob  ratio- 
»  nem  a  reo  allatam,  quia  nempe  crimen  erat  pu- 
»  blicum.  Atque  idcirco  reservatum  ei  fuit  jus 
»  procedendi  prout  de  jure,  id  est  juridica  adhi- 
»  bita  p‘rocessus  forma. 

»  Verum  rem  conficit,  et  dubium  omne  dirimit 
»  Benedictus  XIV  Apostolica  Constit.  quae  incipit 
»  Ad  militantis,  die  1  Aprilis  1712  data,  qua 
»  recensens  varios  casus,  in  quibus  non  datur 
»  appellatio,  iis  sententias  ex  informata  conscien- 
»  tia  adnumerat  his  verbis.  Item  a  denegatione 
»  Sacrorum  Ordinum,  vel  ascensus  ad  alios  ma- 
» jores,  prout  etiam  adversus  suspensionem  ab 
»  susceptis,  ob  occultum  crimen,  sive  ex  infor- 
»  mata  conscientia  juxta  dispositionem  Sacri  Con- 
»  ci  lii  sess.  11  cap.  1  de  Reformat.  Hic  ex  mente 

»  Pontificis  dictiones  ob  occultum  crimen,  et  ex 
»  informata  conscientia  idem  significat.  Nam  par- 
»  ticula  sive  quando  ponitur  inter  duas  dictiones 
»  quae  non  contrariae,  sed  similes  sint,  vim  habet 
»  explicati vam,  et  declarativam  et  stat  loco  idest: 
»  Barbosa  Dictiones  usufrequent .  Dict.  363  n.  7, 
»  et  dict.  375  n.  6. 

»  Quod  autem  allatae  auctoritates  domonstrant, 
»  id  ipsum  ratio  et  historica  et  juridica  suadet. 
»  Historica  quidem :  nam  ex  quo  per  Tridentinum 
»  facta  fuit  Episcopis  dicta  facultas  procedendi  ex- 
»  trajudicialiter,  sententiae  hoc  modo  latae  ex  in- 
» formata  conscientia  appellari  coeptae  sunt,  cum 
»  antea  apud  rei  Canonicae  Tractatores  hujusmodi 
»  locutio  esset  prorsus  inaudita.  Sed  haec  loquendi 
»  forma  exprimit  interiorem  criminis  cognitionem 
»  Episcopi  conscientia  apprehensam,  non  vero  pu- 
»  blicam  ipsius  notorietatem:  Juridica  vero,  quia 
»  justitiae  distributivae  consonum  est,  ut  quando 
»  crimen  est  publicum,  juridico,  ut  ajunt,  pro- 
»  cessu  de  eo  cognoscatur,  ut  si  ex  processu  rei 
»  culpabilitas  deprehendatur  per  publicam  senten- 
»  tiam  mulctetur,  ut  ita  suus  justitiae  ordo  resti- 
»  tuatur ;  sin  vero  innocentia  detegatur,  per  pu- 
»  blicam  sententiam  ejus  famae  consulatur.  Cum 
»  vero  facultas  extrajudicialis  a  Tridentinis  Patri- 
»  bus  concessa,  oeconomica  sit,  ac  paterna,  locum 

>  quidem  obtineret,  quando  de  occultis  non  autem 

>  quando  de  publicis  criminibus  agatur,  S.  C.  in 

»  Nicien.  suspens.  Remot.,  vel  reintegrat ,  in  Paroe- 
»  ciam  17  Decem.  1874  §  Praeterea.  »  Ergo  etc. 

Quae  cum  ita  sint  concludi  merito  potest  prae¬ 
fatam  Episcoporum  potestatem  non  publica  crimi¬ 
na  complecti,  sed  occulta  tantum.  Occulta  vero 
crimina  illa  esse:  l.°  quae  in  foro  externo  probari, 
et  damnari  non  possunt.  2.°  illa,  quae  licet  legi¬ 
time  probari  queant,  id  tamen  fieri  non  posse 
absque  scandalo  fidelium,  et  sine  majori  delin¬ 
quentis  Clerici  damno,  atque  praejudicio. 

Sed  res  clarior  apparebit  respondendo  breviter 
duobus  argumentis  ab  adversariis  mox  propositis. 
Et  primum  respondemus  argumento  deducto  ex 
particula  etiam,  et  dicimus,  quod  si  hoc  argu¬ 
mentum  locum  haberet  pro  delictis  quoque  pu¬ 
blicis,  ipsum  novum  omnino  foret,  cum  omnes 
antiqui  particulam  illam  etiam  non  uti  argumen¬ 
tum,  sed  uti  difficultatem  sibi  proposuerint,  et 
omnes  sive  una,  sive  altera  ratione  ad  hujusmodi 
difficultatem  diluendam  vires  impenderint.  Reser¬ 
vatum  hinc  tantum  erat  nostris  hisce  tempori¬ 
bus,  ut  id,  quod  erat  difficultas,  evaderet  argu¬ 
mentum. 

Verumtamen  hoc  praetermisso,  hujusmodi  ar¬ 
gumentum  tota  mole  sua  ruet,  si  paullisper  sedula 
mente  perpendatur,  et  in  seipso  consideretur.  Sane 
tota  vis  difficultatis  hujus  argumenti  in  una  illa 
particula  etiam  consistit.  Atqui  particula  ista  etiam 
nonnisi  uti  redundans  haberi,  et  considerari  debet, 
quandoquidem  (utor  argumento  ad  hominem)  haec 

particula  etiam  bis  in  eo  capite  ponitur  —  ibi  — 
«  Ei,  cui  ascensus  ad  sacros  ordines  a  suo  Prae- 
»  lato,  ex  quacumque  causa,  etiam  ob  occultum 
»  crimen,  quomodolibet  etiam  extrajudicialiter  fuerit 
»  interdictus  ».  Porro  juxta  mentem  adversario¬ 
rum  secandum  etiam  est  redundans;  ergo  et  pri¬ 
mum.  Enimvero,  ajunt  ipsi,  si  hoc  secandam  etiam 
non  esset  redundans,  illud  eveniret,  ut  Praelatus 
posset  procedere  in  vim  cap.  1,  sess.  14,  Concilii 
Trid.  non  solum  judicialiter,  sed  et  extrajudicialiter; 
atqui  ipsi  adversarii  hoc  non  admittunt,  nam  si  Epi¬ 
scopus  judicialiter  procederet,  profecto  non  proce¬ 
deret  ex  informata  conscientia.  Quapropter  uti  hoc 
secundum  etiam ,  veluti  redundans  habendum  est, 
ita  et  primum  ad  evitandos  errores,  et  absurda,  qui¬ 
bus  obviam  iri  poterit.  Res  itaque,  mea  opinione, 
tota  componetur,  et  explicabitur,  si  particulae 
etiam  substituatur  particula  idest. 

Ad  secundum  respondentes  dicimus  praepri- 
mis  hujusmodi  difficultatem  nimis  neotericam  esse; 
siquidem  Concilium  Tridentinum  eo  tempore,  quo 
dispositionem  istam  edidit,  haud  in  iis  circum¬ 
stantiis  versabatur,  ut  putaret  Episcopum  non  posse 
procedere  juxta  methodum  antiquam.  Revera  Tri¬ 
dentinum  plurimum  adlaboravit,  ut  Episcopi  judi¬ 
cialiter,  idest  jndiciario  servato  processu,  proce¬ 
derent,  quando  crimen  publicum,  et  manifestum 
erat,  ceu  apparet  in  Cap.  6,  sess.  14,  ubi  me¬ 
morat  Cap.  Qualiter  et  quando  etc.  Quapropter 
dici  omnino  nequit  Concilium  Tridentinum  cit.cap.  1 

sess.  14  voluisse  statuere  modum  procedendi  pro 
omnibus  criminibus,  sive  occultis,  sive  publicis. 

Hoc  autem  mirum  in  modum  confirmatur  argu¬ 
mento  ex  praxi  desumpto.  Sane  adversarii  ad  suam 
defendendam  thesi m  nullum  afferunt  argumentum 
practicum,  seu  nullam  afferre  possunt  decisionem 
S.  Concilii  Congregationis;  e  contra  pro  nostra 
sententia  plures  praefatae  Congregationis  decisio¬ 
nes  ab  auctoribus  in  medium  proferuntur.  Nos 
tamen  ne  nimis  longi  simus,  duas  tantum  affe¬ 
remus.  Quarum  prima  est  decisio  in  causa  S.  Se- 
verini  sub  die  4  Aprilis  et  19  Septembris  1778 
edita;  cujus  species  haec  erat — Episcopus  S.  Se- 
verini  sacerdotem  Laettum  parochum  Castri  Fon- 
dalis  non  tam  in  officio  suo  desidem,  quam  uti 
scandalosum,  et  diffamatum  in  vim  Cap.  1.  sess. 
14  Concil.  Trident.  arcendum  censuit  ab  officio, 
et  ministerio,  illique  paroeciae  oeconomum  pro¬ 
posuit.  Laettus  recursum  habuit  ad  S.  Concilii 
Congregationem  et  propositum  fuit  dubium.  «  An 
»  substineatur  appositio  oeconomi,  seu  potius  pa- 
»  rochus  Laetti  sit  reintegrandus  ad  regimen  suae 
»  Ecclesiae  parochi  alis  in  casu.  »  Sacra  Congrega¬ 
tio  Concilii  Tridentini  interpres  respondit  :  «  Ne¬ 
gative  ad  primam  partem,  affirmative  ad  secun¬ 
dam,  reservato  jure  promotori  Jiscali  agendi  con¬ 
tra  parochum  Laetti  ad  formam  Concilii  Tri¬ 
dentini ,  et  amplius.  »  Porro  uti  quisque  videt 
S.  Congregatio  Concilii  respondit  contra  modum 
procedendi  ab  Episcopo  adhibitum,  quia  non  de- 

bebat  agere  juxta  Cap.  1 ,  sess.  14  ;  sed  juxta 
Cap.  6,  sess.  14,  seu  juxta  Cap.  Qualiter  et  quando, 
eo  quod  crimina  erant  publica,  et  non  occulta. 
Ergo  quoad  crimina  publica  procedi  non  potest  ex 
informata  conscientia,  ergo  Cap.  1,  sess.  14,  est 
editum  pro  criminibus  occultis  tantum,  et  non  pu¬ 
blicis. 

Secunda  est  decisio  in  causa  S.  Agathae  Go¬ 
thorum  26  Februarii  1853,  de  qua  superius  lo¬ 
cuti  fuimus.  Delata  porro  hujusmodi  causa  ad 
S.  Congregationem,  suspensionem  nullam  fuisse 
probare  sategit  d’Ambrosius  duabus  praecipue  ra¬ 
tionibus.  l.°  Quia  facultatem  ex  informata  con¬ 
scientia  suspendendi  non  habet  Episcopus,  nisi 
quando  delictum  est  occultum  ;  quae  conditio  deerat 
in  delictis  Archipresbitero  objectis,  utpote  de  qui¬ 
bus  jam  fama  in  regione  vulgata  fuerat.  2.°  Quia 
suspensio  ad  tempus  indeterminatum,  qualem  tu¬ 
lerat  suus  Episcopus  non  sit  poena,  sed  censura ; 
censurae  autem  trinam  requirant  monitionem.  Pro¬ 
posita  hinc  fuerunt  dubia.  «  l.°  An  constet  de 
»  validitate  suspensionis  in  casu  ;  2.°  an  sint  con- 
»  firmandae,  vel  infirmandae  sententiae  a  Curia 
»  Episcopali  latae  tam  super  irregularitate,  quam 
»  super  privatione  beneficii  ».  S.  Congregatio  re¬ 
spondit  :  «ad  lm  Negative,  salvo  jure  Episcopo 
procedendi  prout  de  jure.  Ad  2m  Negative  ad  pri¬ 
mam  partem,  affirmative  ad  secundam  ».  Unde 
patet  Episcopum  reprehensum  fuisse,  eo  quod 
propter  crimina  publica  usus  fuerat  dispositione 

Ccip.  1 ,  sess.  14.  Patet  hinc,  quod  contra  cri¬ 
mina  publica  procedi  non  possit  ex  informata 
conscientia ,  ideoque  praefatum  Cap.  1,  sess.  14, 
est  pro  criminibus  occultis  tantum,  et  non  pro 
publicis. 

Verum  quid  dicendum,  si  delicta  essent  pu¬ 
blica  simul,  et  occulta?  Hoc  in  casu  suspensio¬ 
nem  sustineri  tradunt  DD.  et  praesertim  Pignatel. 
Consuit.  8  tom.  9.  n.  5,  et  passim  confirmatur 
pluribus  S.  C.  Congregationis  decisionibus. 

Posito  itaque  quod  Episcopus  non  possit  in 
publicis  criminibus  extrajudicialiter  procedere,  non¬ 
nullae  aliae  quaestiones  oriuntur.  Et  l.°  An  ex 
hac  Tridentina  dispositione,  seu  decreto  Episcopi 
suspensionem  inferentis  ex  informata  conscientia 
detur  appellatio  ad  Metropolitanum,  vel  recursus 
ad  S.  Sedem?  2.°  Dato  quod  non  detur  appellatio 
ad  Metropolitanum,  sed  recursus  ad  S.  Sedem,  an 
hujusmodi  recursus  detur  in  devolutivo,  et  suspen- 
sivo,  vel  solum  in  decolutwo  ? 

Quoad  primam  quaestionem  respondetur,  a  dicto 
decreto  Episcopi,  vel  sententia  non  dari  appella¬ 
tionem.  Idque  patet  ex  ipso  Tridentini  textu;  ait 
enim  :  «  Nulla  contra  ipsius  praelati  voluntatem 
»  concessa  licentia  de  se  promoveri  faciendo  suf- 
»  fragetur  ».  Porro  si  nec  Metropolitanus,  nec 
alius  Superior  potest  irritare  Episcopi  decretum, 
seu  sententiam,  qua  quis  a  susceptione  ordinum 
interdicitur,  sponte  sequitur  a  dicto  decreto,  seu 
sententia  Episcopi  non  dari  appellationem.  Si  enim 

daretur,  manifestum  apparet,  quod  judex  ad  quem 
eam  irritare  posset. 

Praeterea  ex  eodem  Tridentini  textu  legitur: 
«  Nulla  ad  priores  ordines,  gradus,  et  dignitates 
»  sive  honores  restitutio  suffragetur  ».  Iamvero, 
si  ex  recitatis  Tridentini  verbis  patet,  quod  in  se¬ 
cunda  instantia,  nec  Metropolitanus,  nec  Primas, 
nec  Patriarcha  possit  causam  suspensionis  ab  Epi¬ 
scopo  ex  informata  conscientia  latae  cognoscere, 
prono  veluti  alveo  fluit,  a  praefato  Episcopi  de¬ 
creto,  seu  sententia  appellationem  dari  haud  posse 
nec  in  suspensivo ,  nec  in  deeolutioo.  Ad  rem  S.  Con¬ 
gregatio  in  Bononien.  14  Noeembr.  1654  et  in 
Capritana  18  Decembr.  1730.  Quod  adeo  verum 
est,  ut  si  interposita  appellatione  suspensus  or¬ 
dines,  et  ministeria  exercere  praesumpserit,  irre¬ 
gularitatem  incurreret  ad  monitum  Bened.  XIV 
de  Sijnod.  Dioeces.  lib.  12,  Cap.  8,  n.  5.  Quin 
ad  effugiendam  irregularitatem,  ei  subsumere  ju¬ 
varet,  quod  suspensio  hujusmodi  retinenda  esset, 
uti  lata  in  poenam.  Huic  enim  difficultati  respon¬ 
det  S.  Congregatio  in  causa  Lucionen.  suspensio¬ 
nis,  et  appellationis  8  Aprilis  1848  §  Quibus  prae¬ 
missis,  de  qua  inferius. 

Verumtamen  si  non  datur  appellatio  ad  cae- 
teros  Superiores,  justitia,  et  maxima  aequitas,  ne 
Reo  defensio  desit,  clamat  et  exigit,  ut  locus  fiat 
recursui  ad  Summum  Pontificem.  Quisque  enim 
ingenio  suo  facile  percipit,  Summum  Pontificem 
non  potuisse  sub  illa  prohibitione  intelligi,  et  com- 

prehendi.  Dubitari  hinc  minime  potest,  recursum 
semper  patere  in  his  circumstantiis  ad  Summum 
Pontificem,  et  ipsum  posse  decreta,  seu  sententias 
ab  Episcopis  ex  informata  conscientia  latas  discu¬ 
tere,  et  si  forte  minus  rectae  reperirentur,  annulla- 
re.  Dicitur  vero  recursus,  et  non  appellatio  ad  Pa¬ 
pam,  quia  appellatio  proprie  vocatur  provocatio  ad 
superiorem  judicem  a  sententia  judicialiter  lata: 
hic  vero  agitur  de  decretis,  seu  sententiis  extraju- 
dicialiter  latis ;  unde  dari  recursum  ad  Papam, 
non  vero  appellationem  dicendum  est,  ceu  patet 
ex  cit.  Lucionen.  ubi  in  2  dubio  «  an  ab  hujus- 
»  modi  suspensionis  decreto  detur  appellatio  ad 
»  Metropolitanum,  seu  potius  sit  tantum  locus 
»  recursui  ad  S.  Sedem  in  casu  »  S.  Congregatio 
Concilii  respondit :  «  Ad  2m  negative  ad  primam 
»  partem.  Affirmative  ad  secundam  ». 

Quoad  alteram  vero  quaestionem,  qua  quae¬ 
ritur,  utrum  recursus  sit  in  devolutivo  et  suspensivo, 
vel  tantum  in  devolutivo ,  responderi  potest,  ipsum 
dari  tantum  in  devolutivo.  Idque  patet  ex  epistola 
a  S.  Congregatione  Concilii  data  ad  Venetum 
Nuncium,  ubi  legitur:  «  Recursu  quam  vis  admisso 
»  suspensi  in  statu,  quo  erant,  permaneant;  illo  - 
»  que  pendente,  Ordines,  a  quibus  suspensi  fue- 
»  rint,  exercere  nullatenus  valeant  ».  Ita  Ferraris 
verb.  Suspensio  in  additione  ex  aliena  manu  circa 
jinem. 

Et  optimo  sane  jure,  siquidem  suspensus  ju¬ 
dicium  sui  superioris  revereri  debet,  dicente  d.  Gre- 

gorio  ( Hom .  VI  in  Evang.):  sententia  pastoris 
sive  justa,  sive  injusta  sit,  timenda  est:  idque  ma¬ 
gis  quia  alioquin  talis  inobedientia  maximo  scan¬ 
dalo  esset  fidelibus.  Et  ideo  sententia  Episcopalis 
taliter  lata  possidere  debet,  ac  firma  esse  quoa¬ 
dusque  fiat  recursus  ad  S.  Concilii  Congregatio¬ 
nem,  a  qua  illa  rescindatur,  si  in  aliquo  substan¬ 
tiali  forsan  peccaverit,  prout  actum  est  in  pluribus 
causis,  et  praesertim  in  saepe  citata  causa  S.  A- 
gathae  Gothorum  26  Februarii  1853. 

Hisce  absolutis  quaeri  ulterius  potest,  utrum 
potestas  ista  Episcopis  a  S.  Concilio  Tridentino  con¬ 
cessa  Cap.  1,  sess.  14,  tota  concludatur  in  illis 
duobus  actibus,  scilicet  interdicere  ascensum  ad 
sacros  ordines,  et  suspendere  ab  iisdem  ordinibus, 
nec  non  dignitatibus,  officiis,  gradibus,  et  honoribus? 
Huic  sed  vero  interrogationi  affirmative  respondet 
Bouix  tract.  de  judiciis  pars  2,  Cap.  4 ,  limitat.  1 , 
idque  probat  textu  ipso  Tridentino  ;  ait  enim  — 
ibi  —  «  In  eo  praeter  duo  assignata,  nihil  aliud 
»  reperitur  Episcopis  concessum.  Et  cum  dispositio 
»  illa  Tridentina  juri  communi  antea  vigenti  dero- 
»  get,  ut  supra  probavimus,  et  docent  communiter 
»  Canonistae  cum  Fagnano  in  Cap.  ad  Aures,  et 
»  Cap.  Ex  tenore  de  Temp.  ordin.  stricte  est 
»  interpretanda.  Aliunde  si  adeantur  S.  Congre- 
»  gationis  Concilii  declarationes,  vel  Doctorum  hac 
»  de  re  tractationes,  nihil  pariter  occurret,  quo 
»  vel  minimum  innuatur,  extendi  memoratam  po- 

»  testatem  ad  alios  actus,  praeter  modo  dictam 
»  interdictionem,  et  suspensionem. 

»  Hinc  vehementer  erraret  Episcopus,  qui  li- 
»  citum  sibi  existimaret,  ex  informata  conscientia, 
»  seu  vigore  memorati  decreti  Tridentini,  quem- 
»  quam  excommunicare,  vel  interdicto  aliquam 
»  communitatem,  aut,  terram  percellere;  vel  pe- 
»  cuniariam  poenam  alicui  clerico  infligere;  vel 
»  eum,  tamquam  criminis  reum,  ad  commorandum 
»  aliquanto  tempore  in  aliqua  religiosa  domo,  et 
»  ad  vacandum  spiritualibus  exercitiis  adigere  ;  vel 
»  tandem  quidquam  aliud  facere,  praeter  haec  duo 
»  interdicere  ab  ascensu  ad  ordines,  et  suspen- 
»  dere  ab  ordinibus,  officiis,  dignitatibus,  gradi- 
»  bus,  et  honoribus  ecclesiasticis.  In  caeteris  enim 
»  dictum  Tridentinum  decretum  nihil  immutavit; 
»  et  in  eis  sese  gerere  debet  Episcopus  prout  de 
»  jure,  perinde  ac  si  non  extaret  praefata  Tri- 
»  dentina  dispositio. 

»  Non  tamen  inficias  imus,  posse  Episcopum 
»  per  viam  informatae  conscientiae  eos  effectus 
»  producere,  qui  ex  dicta  interdictione,  et  suspen- 
»  sione  indivulse  consequuntur.  Sic,  verbi  gratia, 
»  ex  eo  quod  possit  extrajudicialiter  presbyterum 
»  a  divinis  suspendere,  potest  hoc  ipso  eum  hono- 
»  rariis  missarum  privare  ;  quia  ille  effectus  su- 
»  spensionem  necessario  consequitur;  item  ex  eo 
»  quod  vi  decreti  Tridentini  possit  parochum  sim 
»  spendere  a  divinis,  necnon  a  gradibus,  et  hono- 
»  ribus  ecclesiasticis,  potest  hoc  ipso  eum  ab  exer- 

»  citio  curae  removere,  quia  cum  ejusmodi  suspen- 
»  sione  incompatibilis  est  animarum  cura  ;  et  sic 
»  de  aliis  effectibus.  Sed  cum  ii  effectus  sint  ne- 
»  cessaria  consectaria  dictae  interdictionis,  aut  su- 
»  spensionis,  merito  dicitur  totam  Episcoporum 
»  ex  informata  conscientia  procedendi  potestatem, 
»  ad  hos  duos  actus  restringi ,  interdicere  nempe 
»  ascensum  ad  ordines,  et  suspendere  ab  ordini- 
»  bus,  dignitatibus,  gradibus,  et  honoribus  eccle- 
»  si  asticis  » . 

Nec  satis.  Quaeri  insuper  potest,  an  praefata 
potestas  Cap.  1 ,  sess.  14  competat  Episcopis  eo 
tantum  in  casu,  quo  ipsi  procedunt  in  Clericos 
tamquam  delinquentes?  Respondetur  autem,  Affir¬ 
mative  :  quandoquidem  si  procederent  contra  Cle¬ 
ricos  alia  de  causa,  quam  delicti,  puta  incapaci- 
tatis,  vel  inidoneitatis,  tunc  hujusmodi  potestas 
eis  non  competeret,  adeo  ut  si  Clericos  hac  de 
causa  suspenderent,  ab  hujusmodi  suspensione 
non  negaretur,  uti  in  casu  Cap.  1,  sess.  14 , 
sed  daretur  appellatio,  licet  ad  effectum  devo- 
lutivum  tantum,  non  autem  suspensivum.  Ita 
declaravit  S.  Concilii  Congregatio,  prout  refert 
Giraldi  Summa  Constitutionum  apost.  parte  se¬ 
cunda  sectione  43  —  ibi  —  «  Nota,  ex  ejus- 
»  dem  Congregationis  declaratione  (in  Calaguri- 
»  tana  10  maii  1625)  quod  si  Episcopus  in  vim 
»  capitis  3  sessionis  14  ejusdem  Concilii,  contra 
>  Clericos  processerit  tamquam  illitteratos,  a  de- 
»  creto  suspensionis  hujusmodi  dari  appellationem 

»  ad  effectum  devolutivum  tantum,  non  autem 

>  suspensi vum.  Caeterum  si  processerit  contra  eos 
»  tamquam  delinquentes,  facultate  sibi  tributa  a 
»  capite  1  ejusdem  sessionis,  a  suspensione  lata 
»  ab  eo  dari  nullam  appellationem  ». 

Post  haec  altera  non  levis  quaestio  exci¬ 
tari  potest,  utrum  nempe  Episcopi  ex  informata 
conscientia  suspendere  valeant  tum  ab  ordine, 
tum  a  beneficio,  seu  utrum  potestas  Episcopo¬ 
rum  in  vim  Ccip.  1 ,  sess.  14  possit  extendi  etiam 
ad  privationem  beneficii,  vel  fructuum  ipsius? 
Huic  quaestioni  respondet  Adnotator  ad  Ferrarium 
n.  6  verb.  suspensio  —  ibi  —  «  Fuerunt  qui  te- 
»  nuere,  Episcopum  ex  informata  conscientia  su- 
»  spendere  dumtaxat  posse  ab  ascensu  ad  Ordi- 
»  nes,  idque  quia  Concilium  Triclentinum ,  ubi  po- 
»  testatem  facit  suspendendi  ex  informata  con- 
»  scientia,  loquitur  de  suspensione  ab  ascensu  ad 
»  Ordines. 

»  Nihilo  tamen  minus  S.  Congregatio  Conci- 
»  lii  interpres  referente  S.  M.  Benedicto  XIV  de 
»  Synod.  Dioecesan.  lib.  12,  Cap.  8,  §.  3  sen- 
»  sit,  posse  Episcopum  suspendere  et  ab  exercitio 

>  Ordinis  jam  suscepti  ea  de  ratione,  quod  verba 
»  illa,  quibus  facultas  Episcopo  data  est  suspen- 
»  dendi  ex  informata  conscientia  repetita  intelli- 
»  gantur  ubi  sermo  est  de  suspensione  ab  exer- 
»  citio  Ordinis  suscepti. 

»  Innixi  autem  huic  sententiae  dict.  S.  Con- 
»  gregationis  plures  etiam  existimarunt,  posse  Epi- 

»  scopum  ex  informata  conscientia  suspendere  a 
»  beneficio  ;  idque  quia  ubi  agitur  de  suspensione 
»  ab  exercitio  Ordinis  suscepti,  videtur  simul  agi 
»  de  suspensione  a  beneficio,  ut  praese ferunt  verba 
»  illa:  Aut  qui  a  suis  ordinibus,  seu  gradibus,  rei 
»  dignitatibus  Ecclesiasticis  fuerit  suspensus. 

»  Contra  alii  in  ea  sunt  opinione,  ut  Episco- 
»  pus  ex  informata  conscientia  suspendere  nec 
»  valeat  ab  exercitio  Beneficii.  Confer.  Vanesp. 
»  de  censur.  c.  10 .  Alter  eodem,  tract.  nam.  2, 
»  disp.  14,  c.  3. 

»  At  dicta  Sacra  Congregatio  sustinuit  suspen- 
»  sionem,  quam  Episcopus  ex  informata  conscien- 
»  tia  inflixerat  ab  exercitio  curae  in  Sagonen. 
»  25  Jun.  1625.  Episcopus  Sagonensis  (sunt 
»  ipsissima  verba)  ex  facultate  sibi,  attributa  Decr. 

>  Cone.  cap.  1 ,  sess.  14  ex  causis  sibi  notis  su- 
»  spendit  Parochum  ab  exercitio  curae,  sed  ille 

>  appellavit,  et  praecepto  Episcopi  contempto  ce- 
»  lebravit,  et  curam  exercuit.  Quaeritur  an  a 
»  dicta  suspensione  detur  appellatio,  ita  ut  Paro- 
»  chus  non  obstante  appellatione  interposita  per 
»  exercitium  curae  effectus  fuerit  irregularis?  Sa- 

>  cra  Congregatio  Concilii  censuit  ab  hujusmodi 
»  suspensione  non  dari  appellationem,  et  Paro- 
»  chum,  qui  Sacramenta,  ut  supra  administravit, 

»  irregularitatem  contraxisse . 

»  Quidquid  autem  hujus  rei  sit,  adhuc  deci- 
»  sum  haud  est,  an  Episcopus  suspendere  queat 
»  ex  informata  conscientia  a  beneficio,  sed  solum 

»  decisum  est,  posse  suspendere  ex  informata  con- 
»  scientia  ab  exercitio  beneficii,  quae  suspensio 
»  partialis  est,  nec  fructibus  privat». 

Verum  tamen  probabilius  est,  attento  Triden- 
tino  textu,  Episcopo  non  competere  a  beneficio 
extrajudicialiter  suspendendi  potestatem.  Nam  non 
sine  mysterio  Tridentini  Patres,  dum  facultatem 
Episcopo  fecerunt  suspendendi  ab  ordinibus ,  di¬ 
gnitatibus ,  gradibus ,  honoribus ,  omiserunt  eas  vo¬ 
ces  et  a  beneficiis.  Si  enim  voluissent  suspen¬ 
sionem  etiam  a  beneficiis  in  suo  decreto  compre¬ 
hendere,  id  exprimere  nec  obliti  essent,  nec  inutile 
reputassent.  Atque  inde  mihi  videtur  satis  innui 
eorum  mentem ;  eos  scilicet  noluisse,  ut  ex  in¬ 
formata  conscientia  possent  Episcopi  Clericos  be¬ 
neficiis  privare,  cum  hoc  saepe  foret  ad  egesta¬ 
tem  eos  adigere;  quod  non  adeo  urget,  ut  extra¬ 
judicialiter  fieri  ordinarie  expediat. 

Sed  quidquid  sit  de  hac  mente  Tridentinorum 
Patrum,  certa  est  generalis  regula  (qua  potissi¬ 
mum  innititur),  quamlibet  juri  communi  deroga¬ 
tionem  stricte  esse  interpretandam,  nec  admitten¬ 
dum  in  ea,  nisi  quod  clare  exprimitur:  atqui  fa¬ 
cultas  ex  informata  conscientia  suspendendi  fuit 
juri  communi  derogatio,  prout  fatentur  omnes: 
aliunde  clare  non  exprimitur ,  eam  extendi  ad  su¬ 
spensionem  etiam  a  beneficio,  prout  palam  fa¬ 
ciunt  et  textus  ipse,  et  canonistarum  hac  de  re 
controversia  et  dubitatio;  ergo  extensio  dictae  fa¬ 
cultatis  ad  suspensionem  a  beneficio  legitime  ad- 

mitti  nequit.  Hoc  argumentum  mihi  videtur  rigo- 
rose  probare.  Verumtamen  in  thesi  posuimus  dum¬ 
taxat  vocem  probabilius,  ne  alioquin  in  re  parum 
adhuc  a  doctoribus  enucleata,  conclusio  aliquid 
audaciae  redoleret.  Ita  Bouix,  loc.  cit. 

H  isce  absolutis  duae  aliae  occurrunt  quaestiones 
resolvendae,  quarum  una  est  gravior  altera.  Prima 
est  utrum  Episcopis  fas  sit  irrogare  suspensionem 
ex  informata  conscientia  sive  ad  tempus  indeter¬ 
minatum,  sive  determinate  ad  tcde  tempus,  sive 
expresse  in  perpetuum  ?  Altera  est,  utrum  ex  vio¬ 
latione  suspensionis  ex  informata  conscientia  in¬ 
curratur  irregularitas,  sive  consideretur  uti  poena, 
sive  uti  censura?  Quoad  primam  quaestionem  re¬ 
spondet  cit.  Bouix  tractat,  de  judciis  par.  secund. 
pag.  331 ,  affirmative,  et  probat  ex  textu  Triden- 
tino,  et  ex  decisionibus  S.  Cong.  Concil.  dicens  ; 
«  Probatur  l.°  ex  Tridentino  textu,  in  quo  positum 
«  est  vocabulum  Quomodolibet,  idest  quocumque 
»  modo  suspensiones  pronunciet,  ergo  etiam  quando 
»  suspendit  praefatis  modis».  Probatur  2.°  ex  S.Con- 
greg.  Concilii  decisionibus  «  In  libro  7  Decreto- 
»  rum  S.  Cong.  Cone,  folio  89  a  tergo  haec  legi 
»  —  Congregatio  Concilii  censuit,  caput  1,  sess.  14, 
»  (de  Reformatione)  habere  locum  in  suspensio- 
»  nibus,  et  prohibitionibus  tam  temporariis,  quam 
»  perpetuis ;  et  temporalem  prohibitionem  et  su- 
»  spensionem  dici  eam,  ubi  ex  delicto  occulto  ex- 
»  trajudicialiter  procedit  Episcopus,  ad  suum  be- 
»  neplacitum  proihibendo  vel  suspendendo  ». 

«  Quaestio  autem  illa,  num  Tridentinus  textus 
«  intelligendus  foret  etiam  de  suspensionibus  in 
«  perpetuum,  quanta  fuerit  maturitate  excussa, 
«  tum  a  dictae  Congregationis  Cardinalibus,  tum 
>  ab  ipso  etiam  Romano  Pontifice,  constat  ex  alio 
»  archivii  roinani  authentico  manuscripto  ;  ex  libro 
»  nempe  22  Memorialium,  pagina  24;  ubi  sub 
»  die22junii  1582,  sic  legitur:  «  Congregatio...  (1) 
»  censuit,  decreto  Concilii,  sessionis  14,  capitis  1, 
»  correctum  esse  caput  4  Ex  tenore  de  temp.  Or- 
»  din.J,  et  caput  5  Ad  aures  (eodem  titulo)  am- 
»  pliatum  ;  ita  ut  comprehendat  quoque  clericos 
»  saeculares  (etiam  dignitates  vet  beneficia,  quibus 
»  annexus  sit  ordo,  obtinentes),  tam  quoad  facul- 
»  tatem  prohibendi  ascensum  ad  ordines,  quam 
»  etiam  suspendendi,  ipsisque  facultatem  appel- 
»  landi  ademptam  esse  > . 

«  Fuit  etiam  dictum,  arctatum  ad  ordines  su- 
»  scipiendos,  si  sic  prohibitus  fuit,  non  incidere 
»  in  poenas  capitis  14  Licet  canon  {de  Elect.,  in  6), 
»  juxta  caput  35  Commissa  (eodem  titulo). 

«  Fuit  pariter  dictum,  quod  si  adimitur  po- 
»  testas  appellandi,  non  denegatur  recursus.  (Ca- 
»  pite  5  Tum  ex  litteris  de  In  integrum  restitu- 
»  tione). 

«  Tamen  quia  Episcopi  hujusmodi  potestate 
»  abuti  possunt.  Illustrissimi  Domini  dixerunt,  re- 
»  ferendum  Sanctissimo,  si  moderamen  aliquod 
»  hac  de  re  adhiberi  posset,  quo  juri  et  periculo 
»  occurreretur.  Die  27  Januarii  1583,  facta  rela- 

»  tione  Congregationis  Concilii  ad  Sanctissimum, 
»  coram  Illustrissimo  Columna,  Sua  Sanctitas  re- 
»  spondit,  videndum,  num  prohibitio  Concilii  et 
»  suspensio  sit  perpetua,  vel  temporaria :  quod  si 
»  temporaria  non  laxandum  decretum ;  audiendas 
»  tamen  rationes  Illustrissimi  Senonensis,  asse- 
»  rentis  non  comprehendi  arctatos;  sin  autem  pro- 
»  hibitio  et  suspensio  Concilii  perpetua  intelligatur, 
»  adhuc  studendum,  et  maturius  rem  esse  per- 
»  pendendam. 

»  Die  14  Julii  1583,  Congregatio  Concilii .  .  . 
»  censuit  habere  locum  tam  in  suspensionibus  et 
»  prohibitionibus  temporariis,  quam  perpetuis. 
»  Temporalis  enim  prohibitio  et  suspensio  dicetur, 
»  ubi  ex  delicto  occulto  extrajudicialiter  procedit 
»  Episcopus,  ad  suum  beneplacitum  prohibendo 
»  vel  suspendendo,  quae  demum  tempus  suae  ad- 
»  ministrationis  non  excedunt  ».  (Apud  Giraldi, 
Expositio  juris  Pontif.,  parte  2,  sectione  43). 

Verumtamen  haec  eadem  S.  Congregatio  Con¬ 
cilii  in  causa  Lucionen.  8  Aprilis  1848  §.  S.  au¬ 
tem  Congregatio  haec  ait  —  ibi  —  «  Sacra  au- 
»  tem  Congregatio,  etsi  olim  censuerit,  ut  supra 

>  dictum  est,  caput  1  Concilii  Tridentini  sess.  14 
»  de  reform.  habere  locum  in  prohibitionibus  et 
»  suspensionibus,  tam  temporaneis,  quam  perpe- 
»  tuis ;  recentiori  tamen  aevo  ab  illa  sententia  re- 
»  cedere  consuevit,  aliamque  constanter  sequuta 

>  est,  qua  id  velle  videtur,  ut  hujusmodi  suspen- 

>  siones,  praesertim  perpetuae,  seu  indefinitae,  quae 

»  idem  valent  ac  perpetuae,  et  sunt  merae  pri- 
»  vationes,  haud  umquam  in  posterum  ferendae 
»  sint,  nisi  praemissis  monitionibus,  aliisque  so- 
»  lemnitatibus,  ad  praescriptum  ejusdem  synodi 
»  tridentinae  sess.  11,  cap.  6,  latas  fuisse  repe- 
»  rerit.  Enimvero  in  quadam  S.  Severini  19  sep- 
»  tembis  1778  dubium  an  parochus  Laetti  esset 
»  necne  redintegrandus  ad  regimen  suae  Ecclesiae 
»  parochialis,  a  quo  praeter  normam  cit.  cap.  6 , 
»  sess.  11  fuerat  suspensus,  hoc  ipsa  responso 
»  persolvit:  affirmative,  reservato  jure  promotori 
»  fiscali  agendi  contra  parochum  Laetti  ad  for- 
»  mam  Concilii  Tridentini,  et  amplius.  Et  novis- 
»  sime  in  Placentina  Restitutionis  in  paroeciam 
»  26  proxime  lapsi  februarii,  id  ipsum  rogata 
>  quoad  parochum  Franchi,  consimili  suspensione 
»  de  paroeciali  munere  dejectum,  respondit:  affir- 
»  /native,  peractis  per  decem  dies  exercitiis  spiri- 
»  tualibus  in  domo  religiosa  ».  Sed  satis  quoad 
primam  quaestionem,  nunc  ad  alteram  enodandam 
descendamus  oportet,  qua  quaeritur,  utrum  ex  vio¬ 
latione  suspensionis  incurratur  irregularitas  sive 
consideretur  uti  poena,  sive  uti  censura  hujusmodi 
suspensio  ? 

Hujusmodi  quaestionem  dirimere  nobis  videtur 
praefata  Congregatio  Concilii  in  causa  Lucionen. 
8  Aprilis  1848  §.  Quibus  praemissis  —  ibi  — 
«  Quamvis  non  desint  nonnulli,  et  magni  quidem  no- 
»  minis  s.  theologiae,  et  ss.  canonum  doctores,  qui 
»  existimant  irregularitatem  non  contrahi  ex  vio- 

»  latione  suspensionis,  quoties  haec  mere  poenalis 
»  agnoscatur,  uti  sentit  Navarrus  cons.  27,  n.  1  de 
»  temp.  ordin.  quem  refert  Pignatell.  consuit.  158, 
»  n.  5,  tom.  10;  ea  tamen  est  plurimorum  sen- 
»  tentia  universaliter  admissa,  ut  absque  ulla  di- 
»  stinctione  irregularitas  incurratur  ob  spretam 
»  suspensionem,  sive  haec  proprie  censura  sit,  sive 
»  poena,  arg.  ex  cap.  1  de  sent.  et  re  judic.  in  6 
»  ex  cap.  1  de  sent.  excomm.  ibid.  ut  tradunt 
»  Gibalin.  de  irregularit.  p.  1,  cap.  5,  consect.  1 
»  n.  6.  Suarez  de  Censur.  disput.  26,  sect.  2. 
»  Alter  eod.  tract.  part.  2,  disp.  6,  de  suspens. 
»  cap.  2  §.  Item  et  seq.  Bonaci  n.  eod.  tract. 
»  disp.  3,  quaest.  6,  punct.  5,  propr.  3,  n.  6, 
»  addita  ratione,  quia  scilicet  suspensio,  quae  est 
»  mera  poena,  privat  sacro  ministerio,  sicut  pri- 
»  vat  suspensio,  quae  est  proprie  censura,  nec 
»  minus  indecens  videtur,  ut  suspensus  in  poenam 
»  delicti,  divinis  se  ingerat,  quam  qui  ob  contu- 
»  maciam  est  censura  suspensionis  obstrictus  > . 

Sed  tempus  potius,  quam  materia  deficeret,  si 
de  omnibus  quaestionibus  ad  suspensionem  ex 
informata  conscientia  spectantibus  sermo  institui 
vellet.  Nobis  autem  finem  imponere  praecipit  in¬ 
stituti  nostri  ratio.  Solum  hinc  ultimo  loco  quae¬ 
rimus,  utrum  hujusmodi  suspensiones  latae  ex 
informata  conscientia  cessent  morte  Episcopi,  qui 
illas  tulit? 

Postremae  huic  quaestioni  respondemus,  non¬ 
nullis  visum  esse  suspensiones  ex  informata  con- 

scientia  cessare  ipso  facto  per  mortem,  aut  cessionem 
Episcopi,  qui  illas  tulit,  quia  inquiunt,  debent  ae- 
quiparari  praeceptis  personalibus.  Verumtamen 
opinio  haec  recedit  a  sententia  communi,  et  insuf¬ 
ficienti  fundamento  innititur.  Sane  quod  aliena  sit 
a  sententia  communi,  id  concludimus  ex  praxi 
constanti ;  inauditum  enim  est  sacerdotem  a  sa¬ 
cris  interdictum  per  sententiam  ex  informata 
conscientia,  a  vinculo  solutum  haberi,  moriente 
Episcopo,  aut  sedem  dimittente,  ipsique  illico  per¬ 
mitti  sui  ordinis  officiis  fungi.  Idemque  conclu¬ 
dere  licet  ex  modo  loquendi  theologorum,  quando 
exponunt,  quibus  mediis  cessent  suspensiones,  et 
interdicta.  Nullo  autem  fundamento  solido  nititur. 
Suspensio  enim  ex  informata  conscientia,  licet  lata 
sit  extrajudicialiter,  non  est  praeceptum  mere  per¬ 
sonale,  sed  est  semper  sententia,  quae  non  differt 
a  judicialibus,  nisi  ratione  solemnitatum,  et  eos¬ 
dem  effectus  essentiales  operatur,  quos  producunt 
sententiae  judiciales,  et  censurae  :  at  qui  ipsae  suos 
effectus  protendunt  ultra  mortem,  seu  demissionem 
illius,  qui  eas  tulit,  ergo  etc.  Nec  dicatur  impos¬ 
sibile  fore  successori  judicare,  an  sententia  sit  re¬ 
vocanda  vel  non,  cum  illius  causam  ignoret  ple¬ 
rumque.  Reus  enim  jus  semper  habet  recurrendi 
ad  Sanctam  Sedem,  vel  ad  successorem  Episcopi, 
ut  instituto  processu  summario,  et  secreto  de  ejus 
vita  et  moribus,  possit  absolutionem  recipere,  si 
hoc  beneficio  non  reperiatur  indignus,  etiamsi  non 
cognoscantur  cuncta  motiva  suspensionis,  quam 


UBER  V. 


TITULUS  I. 


91 


subiit.  Hinc  patet  suspensiones  hujusmodi  non  ces¬ 
sare  morte  Episcopi,  qui  eas  tulit,  modo  non  fue¬ 
rint  latae  ad  arbitrium  nostrum,  tunc  enim  morte 
Episcopi  cessare  indubium  est,  quia  morte  cessat 
arbitrium,  uti  vidimus. 

Hisce  expletis  finem  imponimus  utentes  verbis 
Giraldi  expositio  juris  Pontificii  pars.  2,  summ. 
Constit.  Apostolic.  in  notis  sectionis  13  in  fine. 
—  ibi —  «  Circa  usum  hujus  facultatis  meminerint 
»  Episcopi,  aliique  Praelati  salutaris  illius  moniti, 
»  ipsis  paterno  charitatis  affectu  a  Tridentini  Pa- 
»  tribus  pro  suorum  subditorum  aedificatione,  et 
»  salute  commendati,  quod  antequam  procedant 
»  ad  eorumdem  subditorum  correctionem  ex  infor- 
»  mata  conscientia,  omnino  legere  debent  disposita 
»  in  Cap.  1,  sess.  XIII,  de  reform.  ». 

Sed  redeamus  unde  discessimus. 


TITULUS  II. 

De  Calumniatoribus. 

Egit  B.  Raymundus  praecedenti  titulo  de  accusa¬ 
toribus  et  Delatoribus.  At  cum  isti  tum  accusando, 
tum  denunciando  quandoque  calumniari  possint, 
hinc  merito  hunc  titulum  subjungit.  De  ipso  ta¬ 
men  historico  dumtaxat  modo  hodie  loquemur,  eo 
quod  tum  accusatio,  tum  denunciatio  ab  usu  re¬ 
cessisse  videntur. 

Rubrica  hujus  tituli  solam  calumniam  innuit; 
certum  tamen  est  triplici  modo  accusatores,  et 
denunciatores  delinquere  posse,  scilicet  vel  ca¬ 
lumniando ,  vel  praevaricando ,  vel  tergiversando 
ceu  patet  ex  leg.  1  in  princip.  ff.  ad  S.  C .  Tur- 
pillianum ,  et  refertur  a  Gratiano  in  Cap.  Si  quem  8 y 
§  Accusatorem  caus.  2  quaest.  3. 

Hoc  posito  videamus  obiter,  quid  sit  calumnia, 
quotuplex,  et  quae  poena  ipsius,  quid  sit  praeva¬ 
ricatio,  et  tergiversatio,  et  quaenam  poenae  il¬ 
larum  . 

Calumniari  in  judicio  est  falsa  crimina  inten¬ 
dere,  seu  proponere.  Unde  qui  falsum  crimen  per 
malitiam  alicui  innocenti  imponit  in  judicio,  hic 
calumniator  audit.  Calumnia  autem  duplex  est, 
vera  scilicet,  ac  praesumpta.  Prima  habetur, 
quando  quis  falsum  crimen  scienter,  et  per  dolum 
intendit,  vel  alicui  objicit,  scilicet  quando  quis 
eum,  quem  scit  esse  innocentem,  accusat,  vel  de- 
nunciat.  Secunda  vero  habetur,  quando  quis  cri¬ 
men,  de  quo  aliquem  accusavit,  vel  denunciavit 
in  judicio,  non  probat.  Scitum  enim  est,  quod  is, 
qui  aliquem  ad  judicium  vocat,  paratas  habere 
debet  probationes  Ita  ex  leg.  4  Cod.  de  edendo. 
Hac  de  re  si  in  probatione  deficiat,  censetur  ca¬ 
lumniandi  animo  litem  movisse,  et  ideo  calumniator 
praesumitur,  nisi  praesumptio  ista  per  contrarias 
probationes  elidatur.  Cap.  fin.  h.  t. 

Poena  calumniatoris ,  qui  scienter ,  ac  per 
dolum  falso  aliquem  accusaverat,  olim  erat  inu- 


LIBER  Y. 


TITULUS  II. 


93 


stio  literae  k  in  fronte  ex  lege  Remnia,  quam 
postea  substulit  Constantinus  leg.  17  Coci,  de 
poenis,  item  poena  talionis,  ea  scilicet  poena,  quam 
merebatur  accusatus,  si  delictum,  de  quo  accusa¬ 
batur,  commisisset.  Leg.  ult.  Coci,  de  Accusation. 
et  leg.  ult.  Cod.  de  Calumniatoribus .  Sed  et  haec 
poena  etiam  abrogata  fuit. 

Hodiernis  moribus  infamia  ‘juris  perseverat, 
modo  accusator  per  sententiam  condemnatus  sit 
de  calumnia  leg.  4,  §  4,  de  his,  qui  not.  infatn. 
leg.  1,  §  4,  ff.  ad  S.  C.  lurpill.  Can.  1.  Si 
quis  2,  cjuaest.  3,  et  consequenter  tamquam  in¬ 
famis  fit  inhabilis  ad  dignitates,  et  officia  omnia 
Ecclesiastica,  aliosque  actus,  a  quibus  infames 
arcentur.  Insuper  Clericus  calumniator  privatur 
officio,  et  beneficio  Ecclesiastico.  Tandem  ad  ex¬ 
pensas  condemnandus  est  calumniator,  quod  et 
fisco,  et  judici  accidere  potest,  si  iste  per  illegi¬ 
timam  inquisitionem,  et  ille  per  procuratores  te¬ 
mere  reum  vexaverint. 

Ad  hujus  tituli  materiam  referenda  est  Con- 
stit .  Bened.  XIV  Sacramentum  Poenitentiae  data 
die  1.  Junii  1841  §  3,  ubi  legitur  «Calumniose 
»  denunciantes  vel  per  se,  vel  per  alios  innocentes 
»  confessarios  de  sollicitatione  ad  turpia,  privantur 
»  spe  absolutionis  sacramentalis,  quam  Pontifex, 

»  excepto  mortis  articulo,  reservat  Sedi  Apostoli- 
»  cae,  licet  huic  flagitio  nulla  sit  annexa  censura  ». 
Nunc  de  praevaricatoribus. 

Praevaricari  dicitur  qui  vel  verus,  vel  simu- 

latus  accusator  existens,  postea  incipit  cum  reo 
inique  colludere,  veras  probationes  delicti  dissi¬ 
mulando,  vel  falsas,  aut  frivolas  exceptiones  ad¬ 
mittendo,  et  sic  partes  fovendo  Rei,  cujus  adver¬ 
sarium  se  simulat  cit.  leg.  i,  §  6  ff.  ad  S.C.  Tur- 
pil.  —  ibi  —  «  Praevaricatorem  eum  esse  ostendi- 
»  mus,  qui  colludit  cum  reo,  et  translative,  ( idest 
»  obiter )  munere  accusandi  fungitur,  eo  quod  pro- 
»  prias  quidem  dissimularet,  falsas  vero  rei  ex- 
»  ceptiones  admitteret  ».  Concinit  lex  1,  et  2  ff. 
de  Praevaricat. 

Poena  praevaricatoris  est,  quod  contrahat  in¬ 
famiam  juris  textu  expresso  in  leg.  Si  his  4  ff. 
de  Praevaricat quae  secumfert  irregularitatem. 
Can.  Infames  caus.  6,  quaest.  1.  Praeter  autem 
poenas  istas  puniri  potest  praevaricator  etiam 
poena  extraordinaria  ad  arbitrium  judicis,  ceu 
patet  ex  leg.  i,  et  2,  ff.  de  Praevaricat.  —  ibi  — 
«  Sciendum  est,  quod  hodie  iis,  qui  praevaricati 
>  sunt,  poena  injungitur  extraordinaria».  Pauca 
tandem  de  tergiversatoribus. 

Tergiversari  (quasi  tergum  vertere)  est  in  uni¬ 
versum,  sive  omnino  ab  accusatione  criminis  de¬ 
sistere.  Hinc  tergiversator,  quasi  terga  vertens, 
dicitur  ille,  qui  ab  accusatione  semel  coepta  post 
litem  contestatam  desistit  leg.  i,  ff.  ad  S.  C. 
Turpil.  —  ibi  — >  «  Tergiversari  est  in  universum 
«ab  accusatione  destistere  ».  Verum  si  negocium 
accusationis  non  deserat,  sed  tantum  differat,  tunc 
non  stati m  uti  desertor,  seu  tergiversator  haberi 

debet',  nisi  accusationis  terminus  elapsus  fuerit. 
Leg.  6.  §  2,  jff.  ad  S.  C.  Turpil. 

Poena  autem  tergiversationis  nonnisi  pecu¬ 
niaria  erat,  idest  multa  quinque  librarum  auri  ad 
tramitem  leg.  3  jf.  de  praevaricat.-,  jure  autem 
Codicis  quarta  pars  bonorum  cum  infamia  leg.  1. 
2.  Cod.  intra  cert.  temp.  Hinc  infamis  evadebat, 
ideoque  et  irregularis.  Sed  satis ;  recesserunt 
enim  haec  ab  usu,  uti  jam  innuimus. 


TITULUS  III. 

De  Simonia,  et  ne  aliquid  pro  spiritualibus 
exigatur,  vel  promittatur . 

In  superioribus  titulis  actum  est  de  praelimi- 
naribus  judicii  criminalis,  transitus  hinc  modo  fit  a 
B.  Raymundo  ad  materiam  ejusdem  judicii,  seu 
ad  varia  crimina  in  specie,  quae  ad  ipsum  judi¬ 
cium  deduci  debent.  Hac  de  re  praesens  adjicitur 
titulus. 

Inter  crimina  juris  ecclesiastici,  quae  in  vili— 
pendium  rerum  spiritualium,  et  in  Orthodoxae 
fidei  subversionem  tendunt,  recensetur  primo  loco 
a  B.  Raymundo  crimen  simoniae,  quia  licet  ipsa 
ex  objecto  suo  non  sit  omnium  delictorum  gra¬ 
vissimum,  vix  tamen  aliud  est  magis  Deo  inju¬ 
riosum,  et  magis  Ecclesiae  perniciosum.  Dixi  ma¬ 
gis  Deo  injuriosum,  quia  praestantissima  ejus 

dona,  et  gratias  temporali  pretio  aestimat.  Dixi 
magis  ipsi  Ecclesiae  perniciosum,  quia  viam  ad 
beneficia,  et  dignitates  ecclesiasticas  sternit  indi¬ 
gnis,  et  saepe  sceleratis  hominibus,  uti  ad  rem 
monet  Reiffestuel  h.  t.  n.  9  et  10. 

Mirum  hinc  non  est,  quod  crimen  istud  modo 
a  sacris  canonibus  appelletur  turpissimum  lucrum, 
modo  vulnus  cancrosum,  modo  flagitium  piacu¬ 
lare,  seu  par  illi,  quod  morte  expiatur,  modo 
crimen  horribile  nimis,  comparandum  blasphemiae 
Judaeorum,  et  peccato  Judae  proditoris.  Quare 
merito  Gelasius  Papa  gravissimam  ejus  mali¬ 
tiam  paucis  exprimere  volens  dicere  non  dubita¬ 
vit  in  can.  jin.  caus.  1  quaest.  7  —  ibi  —  Om¬ 
nia  crimina  ad  comparationem  simoniacae  haeresis 
quasi  pro  nihilo  reputantur .  Et  optimo  sane  jure, 
quandoquidem  vel  ipsi  Ethnici  piaculum  censue- 
runt,  res  divinas,  vel  sacras  humano  commercio 
obnoxias  relinquere.  Leg.  6,  22,  23  et  24  cie  con- 
trah.  empt. 

Hoc  simoniae  crimen,  licet  jam  inde  a  remo¬ 
tissimis  temporibus  commissum  fuisse  constet  ex 
Gen.  25,  v.  33,  ubi  legitur  Esau  primogenita, 
quibus  annexum  fuit  sacerdotium,  vendidisse  Fra¬ 
tri  Jacobo,  ex  Num.  22,  ubi  legitur  Balaam  pro¬ 
phetiam  vendidisse,  et  ex  4  Reg.  5,  ubi  Giezi  famu¬ 
lus  Elisaei  Naaman  Syro  sanitatem  divinitus  da- 
tam  vendidit,  nomen  tamen  hoc  non  ab  istis,  sed 
a  famigerato  Simone  Mago  accepit,  utpote  qui 
hac  in  re  gravius,  quam  illi,  peccavit.  Illi  enim 

in  veteri  testamento  solum  gratias  gratis  datas 
vendiderunt ;  at  Simon  iste  Magus  in  novo  testa¬ 
mento  emere  voluit  ipsum  Spiritum  Sanctum,  sci¬ 
licet  gratiam  sanctificantem,  per  quam  Spiritus 
Sanctus  in  nobis  inhabitat.  Ad.  8  - —  ibi  —  Ob¬ 
tulit  eis  (Apostolis)  pecuniam  indicens ,  date  et 
mihi  liane  potestatem ,  ut  cuicumque  imposuero  ma¬ 
nus ,  accipiat  Spiritum  Sanctum. 

Idque  ea  intentione  malitiam  hanc  duplicante 
attentavit,  ut  scilicet  potestatem  illam  pecunia  con¬ 
secutus,  eandem  cum  quaestu,  et  lucro  temporali 
majori  exercere  posset,  donum  illud  aliis  vendens, 
ut  ex  venditione,  equae  per  eumdem  Jieret ,  multi¬ 
plicatam  pecuniam  lucraretur ,  ceu  loquitur  Pon¬ 
tifex  Urbanus  II  Ccui.  Salvatori  8  caus.  1  cquaest.  3. 
Hinc  merito  eius  malitiam  illico  increpavit  Prin¬ 
ceps  Apostolorum  Petrus  dicens,  Pecunia  tua 
tecum  sit  in  perditione,  quoniam  donum  Dei  exi¬ 
stimasti  pecunia  possidere. 

Utinam  autem  teterrima  ista  lues  cum  suo  au¬ 
ctore  interiisset,  ita  enim  posterioribus  saeculis 
Ecclesia  Christi  tot  mala  non  deplorasset,  et  pul¬ 
chra,  et  decora  eius  facies  deturpata  haud  fuisset!! 
Sane  exceptis  quatuor  prioribus  saeculis,  in  qui¬ 
bus  crimen  hoc  committendi  occasio  viris  Eccle¬ 
siasticis  haud  esse  potuit,  propterea  quod  Eccle¬ 
siae  bonis  temporalibus  nondum  potirentur,  saeculo 
tamen  V  et  VI  crimen  hoc  plurimorum  animos 
occupavit,  eo  quod  hisce  temporibus  fidelium  li- 
beralitas  et  generositas  bonis  temporalibus  Eccle- 

sias  ditaverat,  ideoque  Clerici  luxui,  et  avaritiae 
indulserunt.  Qua  de  re  Gregorius  Magnus  saepe 
saepius  simoniacos  objurgare  debuit,  ceu  liquet 
ex  variis  illius  Pontificis  momentis  apud  Gratia¬ 
num  relatis.  Detestabilius  autem  vitium  boc  gras¬ 
satum  fuisse  historia  docet  saeculo  IX  et  X,  eo 
quod  tristissima  hac  tempestate  germana  doctrina, 
sincera  pietas,  ac  religio  in  Deum,  resque  divina 
ab  hominibus  exulare  visa  fuit.  Hinc  Pontifices 
Maximi  praesertim  Gregorius  VII,  Nicolaus  II, 
Alexander  II,  Innocentius  XI  et  Calistus  XI  pas- 
sim  illud  proscribere  pro  viribus  curarunt. 

Historiam,  vel  fata  hujus  criminis  exposuit, 
illustravrt,  et  insigni  rerum  copia  exornavit  Tho- 
massinus  part.  3,  vet.  et  nov.  Eccles.  diseipl. 
llb.  i,  ecip.  49,  et  seq.  Consuli  potest,  si  volupe 
est.  Hisce  ad  originem,  progressum,  naturam,  in¬ 
dolem,  perversitatem,  atque  atrocitatem  hujus  cri¬ 
minis  raptim  innuendam  praenotatis,  ad  eius  modo 
definitionem  exponendam,  atque  explicandam  de¬ 
scendamus  oportet. 

Simonia  post  divum  Thomam  communiter  de¬ 
finitur  — -  Studiosa  voluntas  emendi,  vel  vendendi 
aliquid  spirituale,  aut  spirituali  adaexum  pretio 
temporali.  —  Licet  Glossa  in  allata  simoniae  de¬ 
finitione  jure  omiserit  illa  ultima  verba  pretio  tem¬ 
porali,  eo  quod  in  omni  emptione,  et  venditione 
semper  necessario  intervenit  pretium,  ceu  erui¬ 
tur  ex  leg.  Paeta  32  ff.  de  Contrah.  etnpt.  — 
ibi  —  Emptionis  substantia  consistit  ex  pretio, 

nobis  tamen  ea  adjicere  placuit  ad  majorem  per¬ 
spicuitatem,  et  claritatem  dicendorum.  Hoc  bre¬ 
viter  animdverso,  juvat  nunc  allatae  definitionis 
verba  obiter  enucleare,  ut  ejusdem  intellectus  ma¬ 
gis  ac  magis  pateat. 

Dicitur  in  primis  a  Divo  Thoma  —  Studiosa  vo¬ 
luntas  ad  denotandum,  quod  actus  voluntatis  debet 
esse  deliberatus,  et  cum  advertentia  mali  habitus. 
Nam  simoniae  reus  saltem  coram  Deo  non  est,  qui 
vel  ex  inadvertentia  temporale  pro  spirituali,  et  vice- 
versa,  emit,  aut  vendit:  vel  qui  ex  ignorantia  juris, 
aut  facti  id  peragit,  scilicet  si  ignorat  illud  esse  illi¬ 
citum,  vel  si  non  scit  rem  esse  spiritualem.  Dicitur 
insuper  studiosa  voluntas  ad  significandum,  quod 
simoniae  crimen  non  modo  uti  caetera  peccata  de¬ 
liberationem  exigit,  sed  etiam  quod  ad  essentia¬ 
lem  eius  malitiam  non  requiritur,  ut  pactum  mu¬ 
tuo  consensu,  vel  reapse  perficiatur,  sed  sufficit 
interior,  vel  unius  affectio  simoniaca,  paciscendi 
nempe,  seu  obligandi  voluntas.  Denotant  tandem 
citata  verba  quod  hoc  simoniae  crimen  procedit 
non  tantum  a  deliberata,  sed  et  a  callida  volun¬ 
tate,  atque  ex  dolosi  animi  consilio,  hinc  non  so¬ 
lum  crimen  hoc  committit,  qui  aperte  spirituale, 
vel  spirituali  annexum  emit,  vel  vendit,  sed  etiam 
qui  palliato  animo  id  ipsum  facit.  Hac  de  re  ad 
hujusmodi  artificia  detegenda  plures  summorum 
Pontificum  constitutiones  editae  fuerunt. 

Dicitur  inde  emendi ,  vel  vendendi  ad  innuendum, 
quod  nomen  emptionis,  et  venditionis  late  hic  accipi 

debeat,  et  sub  istis  verbis  intelligi,  et  compre¬ 
hendi  quemlibet  contractum  non  gratuitum,  sed 
onerosum,  sive  emptionis-venditionis,  sive  loca- 
tionis-conductionis,  sive  permutationis,  sive  tran¬ 
sactionis,  aut  contractum  innominatum  do,  ut  des; 
do,  ut  facias,  et  quamcumque  aliam  pactionem 
expressam,  vel  tacitam,  et  quamlibet  obligationem 
dandi  spirituale  pro  temporali,  et  viceversa.  Ita 
autem  accipi  debere  vocabulum  emptionis-vendi¬ 
tionis  non  modo  exigit  ratio  subjectae  materiae, 
sed  etiam  talis  acceptio  in  jure  fundatur.  Lege 
enim  29  ff  de  statu  liberis  ita  habetur  —  Lex 
duodecim  tabularum  emptionis  verbo  omnem  alie¬ 
nationem  complecti  videtur.  Dicitur  praeterea  ali¬ 
quid  spirituale  ad  denotandam  per  hoc  verbum 
spirituale,  pro  quo  tamquam  materia,  seu  merce 
datur  temporale  vi  simoniae,  non  intelligi  rem  in¬ 
corpoream,  veluti  Angelos,  vel  animam  rationa¬ 
lem,  sed  omne,  et  solum  illud,  quod  aliquo  modo 
supernaturale  est,  seu  ad  bonorum  spiritualium 
ordinem  pertinet,  et  ad  spiritualem  animae  salu¬ 
tem  ex  institutione  divina,  vel  humana  est  ordi¬ 
natum.  Arg.  Cap.  gratiae  1  cap.  qui  studet  11 
caus.  1.  quaest.  5.  Verum  de  hoc  inferius  sermo 
redibit. 

Additur  autem  vel  spirituali  adnexum  ad  in¬ 
nuendum  per  ista  verba  intelligi,  et  comprehendi 
ea,  quae,  licet  in  se,  et  intrinsece  non  sint  spi¬ 
ritualia,  ad  ipsa  tamen  ordinantur,  annectuntur, 
adhaerent,  atque  ab  illis  dependent.  Idque  tripli- 

citer  contingere  potest,  videlicet  antecedenter,  con- 
eomitanter ,  et  consequenter ,  de  quo  pariter  inferius. 

Additur  tandem  in  definitione  pretio  temporali, 
per  quae  verba  non  tantum  intelligitur  pecunia 
numerata,  sed  omnis,  et  sola  quaecumque  res 
temporalis,  quae  datur  pro  re  spirituali,  vel  spi¬ 
rituali  annexa.  Hinc  sicut  sub  nomine  emptionis, 
et  venditionis  intelligitur  omnis  contractus  onero¬ 
sus,  et  utrimque  obligatorius,  ceu  superius  vi¬ 
dimus,  ita  hic  sub  nomine  pretii  venit  quaevis 
res  temporalis  pretio  aestimabilis,  et  afferens  uti¬ 
litatem  temporalem,  de  quo  pariter  inferius  fusius 
loquemur. 

Ipsa  est  peccatum  ex  genere  suo  mortale  et 
gravissimum,  eiusque  malitia  essentialis  in  eo 
consistit,  quod  res  sacra ,  ac  spiritualis  indi¬ 
gne,  atque  irreligiose  tractetur,  dum  in  com¬ 
mutationem  trahitur  pro  re  temporali,  perinde  ac 
si  tam  vilis  sit,  ut  instar  temporalium  rerum  ve¬ 
nalis  proponi  possit.  —  Quis  enim  non  vile  putat, 
quod  emitur  ?  Quis  veneretur  quod  venditur  ?  Ait 
Hormisda  Pontifex  in  epistola  ad  Episcopos  Hisp. 

De  divisione  simoniae. 

Simonia  iuxta  pragmaticos  duplex  est,  una  juris 
naturalis,  et  Divini,  altera  juris  Ecclesiastici. 
Ita  Glos,  in  Cap.  Cum  pridem  de  Pactis  v.  Illi¬ 
citae,  et  in  Cap.  Ex  parte  de  OJjficio  delegati  V.  Di¬ 
mittere.  Simonia  juris  naturalis,  et  Divini,  quod 

idem  sonat  ac  naturalis,  ceu  ostendit  Schmalzgrue- 
ber  li.  t.  n.  20  habetur,  quando  pro  re  tempo¬ 
rali  datur,  vel  promittitur  res  vere  spiritualis,  aut 
spirituali  annexa  v.  g.  Hostia  consecrata,  sacra¬ 
menta,  beneficium ,  calix  consecratas  ecc.  Dixi 
juris  naturalis,  eo  quod  ipsa  recta  ratio  dictat, 
gravem  injuriam  esse  aequiparare  res  spiritua¬ 
les  temporalibus,  ceu  superius  innuimus.  Haec 
simoniae  species  gravissimum  peccatum  est,  et 
levitatem  materiae  non  admittit.  —  Pecunia  tua 
tecum  sit  in  perditionem ,  ait  S.  Petrus  Simoni 
Mago,  cpiia  donum  Dei  existimasti  pecunia  possi¬ 
deri.  Neque  interest,  quod  res  temporalis  sit  exi¬ 
gui  valoris ;  quoties  enim  res  temporalis  sive 
parva,  sive  magna  datur  tamquam  pretium  boni 
supernaturalis,  toties  irrogatur  gravis  injuria  Spi¬ 
ritui  Sancto,  ideoque  patet  eam  levitatem  mate¬ 
riae  admittere  haud  posse.  Et  haec  species  simo¬ 
niae  est  prohibita,  quia  intrinsece  mala. 

Simonia  vero  juris  Ecclesiastici  juxta  Docto- 
res,  et  Canonistas  habetur,  quando  res  spiritualis, 
vel  huic  annexa  commutatur  propria  auctoritate  cum 
spirituali  v.  g.  beneficium  cum  beneficio.  Imo  ali¬ 
quando  simonia  juris  Ecclesiastici  committitur, 
cum  res  in  se  temporalis  datur  pro  pretio  tem¬ 
porali,  ut  contingit,  cum  venduntur,  aut  emun¬ 
tur  officia  oeconomi,  vicedomini,  thesaurarii,  sa- 
cristae,  et  similia.  Quamvis  enim  ex  natura  sua 
non  repugnet  dari  spirituale  pro  spirituali,  tem¬ 
porale  pro  temporali,  tota  tamen  malitia  in  his 


LIBER  V.  =—  TITULUS  III. 


103 


casibus  a  praecepto  Ecclesiae  derivat,  quo  eius- 
modi  rerum,  vel  jurium,  aut  officiorum  commu¬ 
tationes  ex  motivo  religionis,  et  reverentiae  rebus 
sacris  debitae  prohibentur.  Vetat  enim,  et  damnat 
Ecclesia  huiusmodi  actus  uti  simoniacos,  quia  li¬ 
cet  per  se  non  importarent  comparationem  rei  spi¬ 
ritualis  cum  temporali,  periculum  tamen  est,  ne 
secumferant  istam  comparationem.  Sic  ut  aliquod 
exemplum  citemus,  Ecclesia  vetuit  vendi  oleum 
benedictum,  et  sanctum  chrisma,  quia  periculo¬ 
sum  erat,  ne  in  aestimatione  pretii  ratio  habere¬ 
tur  benedictionis,  et  res  venderetur  ultra  valorem 
materiae.  Haec  simoniae  species  est  mala,  quia  a 
lege  prohibita.  Hinc  damnatio  Ecclesiae  quoad 
hujusmodi  actus  procedit  ex  periculo  simoniae 
juris  divini,  ideoque  ex  positiva  lege  Ecclesiae 
nova  haec  species  simoniae  agnosci  debet,  quae 
juris  Ecclesiastici  nuncupatur. 

Casus  hujusce  simoniae  sunt  sequentes.  Pri¬ 
mus  verificatur  in  permutatione  ipsorum  beneficio¬ 
rum,  si  haec  permutatio  fieret  ex  privata  auctori¬ 
tate.  Sane  hujusmodi  beneficiorum  permutatio  per 
se  non  secumfert  simoniam  juris  divini,  eo  quod 
commutatur  officium  sacrum  cum  officio  sacro,  et 
jus  temporale  adnexum  spirituali  cum  alio  jure 
ejusdem  generis.  Nihilominus  si  fiat  auctoritate 
privata,  hujusmodi  permutatio  uti  actus  simoniae 
interdicitur,  ceu  docent  Cap.  5  et  7  de  rerum  per- 
mut.  Periculum  enim  esse  potest,  ne  pecunia,  vel 
alia  res  temporalis  interveniat,  et  uni,  alterique  per- 

mutanti  constituatur  correspectivum  pretium  ces¬ 
sionis  beneficii  sui. 

Secundus  casus  simoniae  juris  Ecclesiastici 
habetur,  si  a  duobus  litigantibus  circa  aliquod 
beneficium  transactio  fit  auctoritate  privata.  Ita 
Cap.  4  de  pactis ,  et  Cap.  4  de  transactionibus. 
Et  ratio  est,  quia  etiam  in  hoc  casu  verificatur 
periculum  simoniae  juris  divini.  Tertius  denique 
casus  est  renuneiatio  beneficii  in  favorem  tertii. 
Reiffenstuel  de  renunciat.  §.  5,  n.  108.  Utrum 
vero  simonia  juris  Ecclesiastici  admittat  levitatem 
materiae  non  conveniunt  DD.,  et  canonistae.  Vide 
Schmalzgrueber  h.  t.  §  3.  n.  14.  15 .  16,  et  17 . 

Utraque  autem  simonia  tam  juris  Divini,  et 
naturalis,  quam  juris  positivi  Ecclesiastici  subdi¬ 
viditur  in  internam,  et  externam.  Interna  est,  quae 
in  sola  mente,  sive  interno  animi  proposito  com¬ 
mittendi  simoniam  consistit.  Externa  autem  est, 
quae  in  actum  externum  exit,  ac  prorumpit.  Id- 
que  duplici  modo  fieri  potest,  vel  enim  pactum 
aliquod  expressum,  vel  tacitum  intercedit,  vel  non  : 
si  non  intercedit  pactum,  res  vero  spiritualis  in 
compensationem  temporalis,  aut  haec  propter  rem 
spiritualem  acceptam  quasi  ex  debito  datur,  com¬ 
mitti  dicitur  simonia  mentalis :  si  autem  interce¬ 
dit  aliquod  pactum  expressum,  vel  tacitum,  tunc 
appellatur  simonia  conventionalis. 

Simonia  mentalis  itaque  committitur  cum  quis 
rem  spiritualem  alicui  confert,  tamquam  compen¬ 
sationem  ex  justitia  debitam  pro  re  temporali  ab 

ipso  accepta,  vel  animo  obligandi  alterum  ad  red¬ 
dendam  rem  temporalem  ,  aut  viceversa,  scilicet 
quando  quis  alteri  confert  rem  temporalem,  tam¬ 
quam  ex  justitia  debitam  pro  re  spirituali,  vel 
cum  intentione  obligandi  ad  reddendam  vicissim 
rem  spiritualem,  nullo  tamen  pacto  expresso,  vel 
tacito  interveniente.  Hinc  simoniacus  mentalis  effi¬ 
citur,  qui  Epi  scopo  inservit,  nullo  quidem  pacto, 
vel  conventione  externe  verbis,  vel  signis  facta, 
sed  eo  tamen  animo,  et  intentione  ut  pro  mer- 
cede  ei  conferat  beneficium.  Ita  Schmalzgrueber 
h.  t.  n.  28  . 

Simonia  vero  conventionalis  est,  in  qua  in¬ 
tervenit  pactum,  seu  conventio  expressa,  vel  ta¬ 
cita  de  dando  spirituali  pro  temporali,  ceu  innui¬ 
mus.  Ut  autem  censeatur  commissa  simonia  con¬ 
ventionalis  non  sufficit  sola  promissio  rei  spiri¬ 
tualis  pro  temporali,  aut  vicissim  sola  promissio 
rei  temporalis  pro  spirituali,  sed  ea  promissio 
debet  esse  etiam  a  promissario  acceptata ;  secus 
enim,  id  est  si  acceptata  non  sit,  non  conventio¬ 
nalis,  sed  mentalis  dumtaxat  appellabitur,  cum 
deficiat  vera  conventio,  et  pactum,  quod  est  duo¬ 
rum ,  plariumqae  in  idem  placitam  consensus  ta¬ 
citus,  vel  expressus  leg.  1,  §  2  ff.  De  pact. 

Simonia  conventionalis  triplex  est,  pura  cum 
traditio  ex  neutra  parte  secuta  est ;  mixta  cum 
traditio  facta  est  ex  alterutra  parte,  aut  mercis, 
aut  pretii  simoniaci ;  realis  quando  consumata  est 
simonia  traditione  tam  mercis,  quam  pretii.  Nec 

acl  hujusmodi  simoniam  realem  requiritur,  ut  tra¬ 
datur  totum  pretium,  quod  pro  re  spirituali  promis¬ 
sum  est,  sed  sufficit,  si  inchoate,  seu  ex  parte  da» 
tum  sit.  Hinc  si  quis  pio  beneficio  aliquid  pro¬ 
misit  ex.  g.  trecentum  scutata,  et  beneficio  accepto 
interea  dat  100,  vel  50,  aut  etiam  minus,  simonia 
realis  poenas  iuris  inducens  jam  completa  est. 
Idem  dicendum  si  quis  plura  obsequia  temporalia 
promisit,  et  accepto  beneficio,  unum  tantummodo, 
idque  exiguum  praestitit. 

Pariter  ad  hujusmodi  simoniam  realem  non 
requiritur,  ut  res  temporalis  pro  spirituali,  aut 
viceversa  mutuo  statim  insimul  tradatur,  sed  suf¬ 
ficit,  ut  haec  traditio  verificetur  post  aliquod  tem¬ 
pus  etiam  longum  v.  g.  annum.  Hac  de  re  licet 
interim  simonia  maneat  mentalis,  vel  conventio¬ 
nalis,  tamen  ab  illo  momento,  quo  postea  saltem 
inchoate  fit  traditio,  illico  simonia  realis  comple¬ 
tur,  et  quoad  poenas  retrotrahitur  ad  tempus  prae¬ 
teritae  pactionis.  Ita  supracit.  auct.  Schmalz- 
grueber  /i.  t.  n.  32,  33,  34  et  35. 

Est  et  simonia,  quae  dicitur  conjidentialis,  quae 
tunc  contingit,  cum  Clericus  beneficium  Ecclesia¬ 
sticum  ea  lege  suscipit,  ut  nutu  conferentis,  eli¬ 
gentis,  instituentis,  praesentantis,  alteri usve  pro¬ 
curantis  alteri  quandocumque  restituat,  aut  ex  eo 
pensionem,  vel  certam  fructuum  portionem  tri¬ 
buat  absque  Superioris  auctoritate.  Ferraris  n.  14 
et  Devoti.  Sed  hanc  esse  speciem  simoniae  con¬ 
ventionalis,  nemo  non  videt ;  et  post  effectum  re- 

stituti  ad  nutum,  seu  in  alterum  translati  bene¬ 
ficii,  aut  persolutae  pensionis  fit  realis.  Haec  autem 
modo  fieri  dicitur  per  accessum,  modo  per  ingressum , 
modo  per  regressum.  Verum  in  hisce  cerebrosis 
vocabulis  explicandis  non  consentiunt  Doctores, 
et  adeo  obscure  loquuntur,  ut  nec  quid  sentiant 
ipsi,  valeat  intelligi.  Qui  hujusmodi  vocabula  co¬ 
gnoscere  desiderat,  consulat  auctores.  De  hac  si- 
monia  confidentiali  loquuntur  Pius  IVUS  in  bulla 
incip.  Romanum  Pontificem  et  S.  Pius  V  in  bulla 
incip.  Intollerabilis. 

Ex  hactenus  expositis  descendit,  quod  simonia 
ad  sui  constitutionem  tria  necessario  requirit  1  .°Sci- 
licet  pactum  emptionis  venditionis,  aut  similis 
alterius  commutationis,  ceu  subintelligitur  sub 
illis  verbis  —  Studiosa  voluntas  emendi ,  et  ven¬ 
dendi.  2.°  Mercem,  seu  materiam,  quae  est  res 
spiritualis,  aut  spirituali  annexa,  uti  subintelligitur 
sub  illis  verbis  —  Aliquid  spirituale ,  vel  spirituali 
annexum.  3.°  Pretium,  quod  consistit  in  re  tempo¬ 
rali,  ceu  eruitur  ex  illis  verbis  mox  citatis  - —  Emendi 
et  vendendi.  De  hisce  igitur  extremis  simoniam  con¬ 
stituentibus,  licet  jam  aliquid  innuimus  in  expli¬ 
candis,  atque  enucleandis  verbis  definitionis,  inu¬ 
tile  tamen,  et  supervacaneum  haud  putamus  iterum 
distinctis  paragraphis  disserere,  ut  melius,  et  cla¬ 
rius  indoles,  et  natura  criminis  simoniae  inno¬ 
tescat,  et  facilius  discerni  valeant  errores,  in  quos 
nonnulli  prolapsi  fuerunt.  Sit  itaque 


108 


rRAELECTIONES  JURIS  CANONICI 


§  1." 

De  paeto  Simoniaco. 

Quod  pactum  aliquod  expressum,  vel  tacitum 
saltem  ex  una  parte  inchoatum,  aut  intentum  requi¬ 
ratur  ad  simoniam  constituendam,  id  certum  est, 
et  apud  Doctores  indubitatum.  Manifeste  enim 
eruitur  ex  ipsis  definitionis  verbis.  Sane  dicitur 
in  ipsa,  quod  simonia  est  —  Studiosa  voluntas 
emendi,  et  vendendi.  Porro,  ut  verificetur  haec 
studiosa  emptionis,  et  venditionis  voluntas,  oportet, 
ut  intercedat  conventio  inter  duos,  vel  plures  dandi 
spirituale  pro  temporali,  vel  viceversa;  atqui  hu¬ 
jusmodi  conventio  in  jure  pactum,  vocatur,  ergo 
ad  constituendam  simoniam  pactum  aliquod,  vel 
contractum  requiri  indubium  est.  Ita  communis. 

Neque  dicatur  hujusmodi  pactum  vel  contra¬ 
ctum  haud  semper  exigi  ad  constitutionem  simo- 
niae,  quandoquidem  potest  etiam  unus  tantum 
eam  committere,  ceu  patet  exemplo  simoniae  men¬ 
talis.  Respondemus  enim  singulare  esse  in  simoniae 
crimine,  ut  pactum  semper  exigatur,  licet  neces¬ 
sarium  haud  sit,  ut  huiusmodi  pactum  sit  ex¬ 
pressum,  sed  sufficit  pactum  tacitum,  seu  impli¬ 
citum  saltem  ex  una  parte  inchoatum,  vel  intentum, 
quo  quis  temporale  dat,  aut  praestat,  aut  praestare 
intendit  animo,  et  intentione  alterum  obligandi. 

aut  movendi  ad  reciproce  dandum  spirituale,  aut 
e  contra,  alter  vero  id  vel  non  advertit,  vel  ad¬ 
vertens  non  consentit,  et  propterea  non  acceptat, 
vel  spirituale  reciproce  non  dat,  aut  dat  quidem, 
non  tamen  intuitu  illius  temporalis.  Ita  ex  parte 
unius  Simonis  Magi,  non  item  D.  Petri  fuit  si- 
monia  commissa,  dum  ille  huic  quidem  obtulit 
pecuniam  pro  dono  Spiritus  Sancti,  S.  Petrus  vero 
non  acceptavit,  sed  recusavit  dicens  :  —  Pecunia 
tua  tecum  sit  in  perditionem.  Hinc  in  definitione 
non  dicitur  pactum,  vel  contractus,  sed  studiosa 
voluntas  ecc.  Ita  Reiffenstuel  h.  t.  n.  70,  Scmalz- 
grueber  h.  t.  n.  48. 

Ita  natura  et  indole  pacti  intellecta,  licet  docta 
iniquitas,  et  cupiditas  execrabilis  habendi  varios 
modos  excogitaverit,  quibus  turpitudinem  simoniae 
tegere  sategit,  palliola  tamen  ista  sacri  canones 
detexerunt,  et  vim  omnem  eis  abstulerunt.  Sane 
praedicarunt  olim  isti  simoniaci  ad  turpem  animum 
tegendum,  quod  —  «  dare  temporale  pro  spirituali 
»  non  est  simonia,  quando  temporale  non  datur  tam- 
»  quam  pretium,  sed  dumtaxat  tamquam  motivum 
»  conferendi,  vel  efficiendi  spirituale,  vel  etiam 
»  quando  temporale  sit  solum  gratuita  compensatio 
»  pro  spirituali,  aut  e  contra.  Addiderunt  insuper 
—  Et  id  quoque  locum  habet,  etiamsi  temporale 
»  sit  principale  motivum  dandi  spirituale.  Imo 
»  etiamsi  sit  finis  ipsius  rei  spiritualis  sic  ut  illud 
»  pluris  aestimetur,  quam  res  spiritualis  ».  At  In¬ 
nocentius  XI  probe  noscens  in  istis  propositionibus 


110 


PRAELECTIONES  JURIS  CANONICI 


supponi  quod  temporale  pro  spirituali  detur  cum 
aliquo  pacto  saltem  implicito,  aut  interpetrativo, 
aut  cum  voluntate  etiam  interna  emendi,  aut  ven¬ 
dendi  spirituale  pro  temporali  die  2a  martii  1679 
merito  supracitatas  omnes  propositiones  solemniter 
damnavit. 

Hinc  colliges  primo,  quod  dare  temporale  pro 
spirituali  non  uti  pretium,  sed  uti  motivum  confe¬ 
rendi  spirituale  est  simoniacum.  Ratio  est,  quia 
in  tali  actu  adest  pactum  palliatum  simoniacum, 
nam  qui  ex  g.  vacante  beneficio  dat  pecuniam, 
ut  collatorem  moveat  ad  illud  sibi  conferendum, 
non  alia  intentione,  et  animo  dat,  quam  ut  effi¬ 
caciter  moveat,  seu  ex  justitia  obliget  ad  confe¬ 
rendum  beneficium:  atqui  hoc  nihil  aliud  est,  nisi 
emere  collationem  beneficii,  ergo  dare  temporale 
ut  motivum  conferendi  spirituale,  simoniacum  est. 
Confirmatur  hoc  ex  eap.  34 ,  h.  t.  ubi  datio  bono¬ 
rum  expresse  non  habet  rationem  pretii,  sed  mo- 
tivi,  et  tamen  receptio  Clerici  in  canonicum  dicitur 
esse  simoniaca,  si  bona  oblata  fuerunt  pro  pre- 
benda  cum  conditione,  ut  dantem  reciperent  in 
canonicum. 

Colliges  secundo,  quod  dare,  vel  facere  spi¬ 
rituale  ex  principale  motivo,  seu  fine  acquirendi 
temporale  est  simoniacum,  quia  dans,  vel  faciens 
spirituale  propter  temporale  censetur  dare,  vel 
vendere  spirituale  pro  temporali,  tamquam  pretio, 
quod  est  omnino  simoniacum,  cum  res  spiritualis 
vilipendatur,  et  minus  aestimetur,  quam  temporalis 

sive  quia  dare  temporale  ut  finem  rei >  spiritualis 
est  pacisci,  et  intendere  temporale  tanquam  pre¬ 
tium  aeque  vel  pluris  estimandum,  quam  spirituale. 
Exemplum  haberi  potest  in  canonico,  qui  Eccle¬ 
siam  peteret,  et  psalleret  propter  distributiones 
quasi  finem  operis  sui  principaliter  intentum.  Hic 
enim  ex  hac  inordinata  intentione  simoniam  com¬ 
mitteret.  Non  mea  est  sententia,  sed  S.  Thomae 
lib.  8,  quaest.  6,  artic.  i,  —  ibi:  — Si  huius- 
modi  distributiones  recipit  quasi  Jtnem  operis  sui 
principaliter  intentum ,  simoniam  committit ,  et  ita 
mortaliter  peccat. 

Colliges  tertio  quod  dare  temporale  non  ut 
pretium,  sed  ut  spirituale  conferatur  ex  compen¬ 
satione  gratuita,  est  simoniacum,  compensatio  enim 
gratuita,  seu  obligatio  antidoralis  deducitur  in  pa¬ 
ctum,  et  inducit  novam  obligationem,  si  non  ju¬ 
stitiae  saltem  fidelitatis,  quae  cum  sit  pretio  exti- 
mabilis,  dubio  procul  pactum  reddit  simoniacum, 
etsi  nomine  et  pallio  gratitudims  velari  quaeratur. 
Sane  si  diceretur:  —  Do  tibi  centum  ut  mihi  des 
beneficium,  et  do  tibi  centum  ut  mihi  gratus  sis 
per  collationem  beneficii,  re  ipsa  hisce  duobus 
modis  eumdem  contractum  effici  palam  est,  si 
excipias  nomen,  et  lusum  in  verbis ;  atqui  prior 
actus  evidenter  est  simoniacus,  ergo  et  posterior. 
Ut  itaque  simonia  penitus  exularet,  oporteret  ut 
pactionis  idea  omnino  evanesceret.  Ad  rem  cap.  = 
Quo  in  pio  caus.  f  q.  2 ,  =  Omnis  absit  pactio , 

omnis  conventio  cessat.  Vide  Reiffenstuel  h.  t. 

n.  108. 

Colliges  quarto  quod  simoniam  committit,  qui 
temporale  promittit,  dat,  vel  praestat  alteri  ex  g. 
ministro,  vel  familiari  Episcopi,  seu  praesentatoris, 
vel  patroni  beneficii  hac  sola,  seu  principali  in - 
tntione ,  seu  hoc  primario,  vel  solo  motivo ,  ut  apud 
Episcopum,  seu  praesentatorem,  vel  patronum  in¬ 
tercedat,  roget,  vel  ipsum  efficaciter  commendat 
in  ordine  ad  obtinendum  beneficium  Ecclesiasticum. 
Hic  enim  per  temporale  parat  sibi  viam  ad  ac¬ 
quirendum  spirituale,  et  revera  illud  temporale 
pro  isto  spirituali  promittit,  dat,  seu  praestat,  ceu 
eleganter  ad  rem  monet  Extravag.  2,  de  sinionia  ubi 
dicitur:  =  Simoniam  committi  cum  pecunia  datur 
pro  collatione  ....  favore ,  seu  mediatione.  Et 
licet  videretur  in  hac  hypothesi  dare  temporale 
immediate  pro  temporali,  qualis  est  intercessio ; 
tamen  sic  per  pecuniam  parares  tibi  viam  ad  rem 
spiritualem  obtinendam,  ut  ait  S.  Thomas  2.2. 
q.  100 ,  art.  2.  ad  5. 

Hinc  merito  in  cap.  Praesentium  3 .  catis.  1 ,  q.  5, 
(ubi  casus  est  de  ordinatione,  non  de  beneficio)  re¬ 
putatur  tamquam  simoniaca  promotio  ad  Sacerdo¬ 
tium  obtenta  per  pecuniam,  non  Episcopo,  sed  cui¬ 
dam  principali  ejus  familiari,  vel  ministro  datam,  et 
ad  rem  facit  cap.  Statuimus  107 ,  caus.  1,  q.  1,  ubi 
Nicolaus  Papa  II  tres  ponit,  seu  enumerat  species  si- 
moniae,  quarum  unam  esse  asserit,  quando  simo- 
niaci  simoniace  a  non  simoniacis  ordinantur,  id  est 

quando  ordinandi  pecuniam,  seu  aliud  temporale 
promittunt,  dant,  seu  praestant  non  Episcopo,  sed 
alicui  eius  familiari,  et  amico  hac  primaria,  vel 
sola  intentione,  ut  ipsis  ab  Episcopo,  huius  rei 
prorsus  ignaro  promotionem  ad  ordines  impetrent, 
seu  obtineant.  Idem  habetur  in  can.  Jln.  1 ,  q.  5. 
ubi  Urbanus  II  dispensat  cum  eo,  pro  cuius  or¬ 
dinatione  pecunia  data  fuit  non  Episcopo,  sed  alicui 
ex  suis  familiaribus,  quia  intercessio,  et  preces 
sunt  causa  moralis  ipsius  collationis,  ordinatio  - 
nis,  dispensationis  etc.  quas  qui  emit,  virtualiter 
praesumitur  emere  ipsam  collationem,  ordinatio¬ 
nem,  dispensationem  etc.  utpote  in  ordine  ad  quas 
aestimat  preces  etc.  Sed  satis  de  pacto  simoniaco, 
nunc  ad  mercem  transeamus  oportet,  de  qua  se¬ 
quens 


§.  2a 

De  merce  Sitnonicie. 

Indubium  est  materiam  simoniae  esse  rem  spi¬ 
ritualem ,  vel  spirituali  adnexam  per  modum  mer¬ 
cis  venalis,  et  rem  temporalem  per  modum  pretii 
late  sumpti  pro  omni  eo,  quod  est  pecunia  aesti¬ 
mabile,  licet  quandoque  res  spiritualis  habet  ra¬ 
tionem  pretii,  et  res  temporalis  rationem  mercis, 
prout  subjecta  materia  patitur,  ut  ex.  g.  si  per 
collationem  benificii  emas  ab  altero  preces,  vel 
operas  temporales.  Maschat.  h.  t.  §  2. 

Per  rem  spiritualem  autem,  vel  nomine  rei 
spiritualis,  pro  qua  tamquam  materia,  seu  merce 
datur  temporale  vi  simoniae,  hic  non  intelligun- 
tur  creaturae  naturales  entitative  spirituales,  ut 
sunt  Angeli,  Animae  rationales,  actus  naturales 
intellectus,  et  voluntatis,  sed  omne,  et  solum  il¬ 
lud,  quod  aliquo  modo  donum  supernaturale  est, 
seu  res  aliquo  modo  supernaturales  a  Deo,  vel  Ec¬ 
clesia  ordinatae  ad  cultum  Divinum,  et  spiritua¬ 
lem  animarum  salutem,  cujusmodi  sunt  omnes 
gratiae  gratum  facientes,  et  gratis  datae,  omnia 
sacramenta,  et  sacramentalia,  omnia  Divina  offi¬ 
cia,  et  orationes  publicae,  et  privatae,  omnis  ac¬ 
tus  jurisdictionis  Ecclesiasticae,  ut  absolutio  a  pec¬ 
catis,  et  censuris,  dispensatio,  electio,  postulatio, 
praesentatio,  nominatio,  institutio,  collatio  bene¬ 
ficii  et  hujusmodi,  quae  ne  simoniace  praesten¬ 
tur,  seu  efficiantur  passim  prohibentur.  Sic  Doc- 
tores  communiter  per  textum  Actor.  Apostolor. 
cap.  8,  n.  20  —  ibi  —  Pecunia  tua  tecum  sit 
in  perditionem,  quoniam  donum  Dei  existimasti 
pecunia  possideri.  Math.  cap.  10,  n.  8  —  ibi  — 
Gratis  accepistis,  gratis  date. 

Res  autem  spirituales  multiplices,  et  variae 
sunt.  Aliae  siquidem  sunt  spirituales,  vel  in  se, 
et  intrinsece,  seu  formaliter,  prout  gratiae,  et  dona 
Di  vini  Paracleti,  virtutes  theologicae,  et  morales 
divinitus  infusae,  aliae  sunt  spirituales  causaliter, 
quia  sunt  causae  donorum  spiritualium,  et  super- 
naturalium  prioris  generis,  ut  sunt  sacramenta  a 

Christo  Domino  ad  causandam  gratiam  instituta, 
item  officia  Ecclesiastica,  quia  proxime  a  spiri¬ 
tuali,  et  supernaturali  causa  oriuntur,  vel  ad  fi¬ 
nem  spiritualem,  et  supernaturalem  ordinantur; 
aliae  sunt  spirituales  effective,  quia  sunt  tamquam 
effectus,  et  usus  supernaturalis  potestatis,  veluti 
consecratio,  absolutio,  dispensatio,  benedictio,  ex¬ 
communicatio,  electio,  praesentatio,  confirmatio, 
collatio  beneficii,  et  caetera  hujusmodi.  His  enim 
omnibus  applicantur  verba  illa  Christi:  —  Quod 
gratis  accepistis ,  gratis  date. 

Additur  autem  :  —  vel  spirituali  annexa.  Per 
rem  spirituali  annexam  intelligitur  illa,  quae  licet 
in  se,  et  intrinsece  spiritualis  non  sit,  sibi  tamen 
annexam,  et  conjunctam  habet  rem  spiritualem, 
indeque  materiam,  seu  mercem  simoniae  ingre¬ 
ditur.  Communis  arg.  Gap.  Si  quis  Dator.  2  cap. 
Si  quis  Episcopus  3  cap.  Quaesitum.  4.°  cap.  Si 
quis  objecerit  7,  caus.  1,  q.  3.  Triplici  autem 
modo  conjungi  possunt  spiritualibus,  videlicet  vel 
antecedenter,  vel  concomitanter ,  vel  consequenter . 
Antecedenter  adnexa  sunt  quae  existunt,  et  suum 
proprium  valorem  habent,  priusquam  huic  rei  spi¬ 
rituali  adnectantur,  uti  sunt  sacra  vasa,  vestes, 
altaria,  templa,  et  similia,  quae  antecedenter  or¬ 
dinantur  ad  Sacrificium  Missae,  et  ratione  ma¬ 
teriae  praesupponuntur  consecratione.  Alia  sunt 
adnexa  concomitanter  spiritualibus,  quibus  intrin¬ 
sece  sunt  conjuncta,  ut  labor  corporis,  qui  susci¬ 
pitur  in  sacrificando,  seu  celebrando  Missam,  in 

administratione  sacramentorum,  et  aliorum  offi¬ 
ciorum  Divinorum.  Alia  denique  sunt  adnexa  con¬ 
sequenter  spiritualibus,  velut  effectus  suae  causae 
ut  beneficia  Ecclesiastica  quatenus  sunt  jura  per¬ 
cipiendi  reditus,  qui  dantur  propter  officium,  seu 
ministerium  spirituale,  quo  etiam  referuntur  pen¬ 
siones  Ecclesiasticae  etc.  Has  res  omnes  qua  tales 
vendi,  emi,  et  in  commercio  poni  passim  prohi¬ 
betur  in  jure,  ut  notant  communiter  Doctores,  et 
Canonistae  per  textus  iam  citatos.  In  ccip.  Si  quis 
Dator.  In  cap.  Si  quis  Episcopus  etc.  Sed  tempus 
urget,  ut  de  tertio  extremo  constituente  simoniam 
loquamur,  idest  de  pretio,  de  quo  agit  sequens. 


§  3-a 

De  pretio. 

Pretium  simoniae  juris  naturalis,  et  Divini  ne¬ 
cessario  debet  esse  aliquid  temporale.  Est  com¬ 
munis  Doctorum  sententia  innixa  Cap.  8  Actor. 
ubi  Petrus  Apostolorum  princeps  Simoni  Mago 
dixit:  —  Pecunia  tua  tecum  sit  in  perditionem, 
quoniam  dotium  Dei  existimasti  pecunia  possideri. 

Dixi  pretium  simoniae  juris  naturalis,  et  Di¬ 
vini,  quia  pretium  simoniae  juris  Ecclesiastici 
potest  esse  etiam  aliquid  spirituale,  uti  patet  in 
materia  beneficiorum,  quae  licet  sint  quid  spiri¬ 
tuale,  nihilominus  si  propria  auctoritate  flatiliorum 

commutatio,  aut  transactio  in  materia,  committitur 
simonia  juris  Ecclesiastici,  etsi  solum  detur  spi¬ 
rituale  pro  spirituali.  Cap.  Quaesitum  5,  Cap. 
Olitn  7  De  rerum  permut.  Cap.  Cum  primum  4 
De  pactis.  Cap.  Constitutio  4  De  transact. 

Extra  tamen  materiam  beneficiorum,  numquam 
committitur  hujusmodi  simonia,  etiamsi  propria 
auctoritate  detur  spirituale  pro  spirituali  v.  g. 
Reliquia  pro  reliquia,  calix  pro  calice  etc.  Et 
ratio  evidens  est,  cum  id  nullo  jure,  nec  Divino, 
nec  humano  reperiatur  prohibitum.  Imo  id  licere 
constat  ex  ipsa  S.  Scriptura  penes  S.  Joan.  —  ibi  — — 
Gratia  pro  gratia.  Et  merito  ;  nulla  siquidem  irro¬ 
gatur  injuria  rei  sacrae  cum  spirituale  detur  non 
pro  re  temporali,  sed  solum  pro  spirituali. 

Pretium  autem  hoc  simoniacum  in  jure  vocari 
solet  munus,  non  quidem  prout  munus  significat 
donum  gratuitum,  sed  prout  necessario  importat 
onus,  et  gravamen,  seu  debitum  ex  obligatione. 
Munus  enim,  ut  dicitur  in  lege  18 ,  ff.  De  verb. 
signif.  tribus  modis  accipitur.  Primo  scilicet  pro 
dono  gratuito,  quo  sensu  dicimus  munera  dare . 
Secundo  pro  officio,  unde  munera  militaria,  et 
civilia  dicuntur.  Tertio  tandem  accipitur  pro  onere, 
et  gravamine,  etc. 

In  tres  vero  species  munus  hoc,  seu  pretium 
simoniacum  dividi  docuerunt  nedum  Ss.  Patres,  et 
Summi  Pontifices,  sed  et  Docto  res,  et  Canonistae 
unanimiter,  scilicet  in  munus  ab  obsequio,  in  munus 
a  lingua,  et  in  munus  a  manu,  et  haec  omnia 

rationem  habere  pretii  temporalis,  et  sufficere  ad 
constituendam  simoniam  tradiderunt.  Primus  inter 
Patres,  qui  docuerunt  munus  hoc  in  tres  species 
dispesci,  fuit  S.  Hyeronimus,  qui  aetatis  suae  jam 
invalescentes  abusus  dolens  haec  dixit  in  Can.  6 , 
caus.  8,  q.  1 ,  - —  ibi  —  «  Nunc  cernimus  plures 
»  hanc  rem  beneficium  facere  (hanc  rem,  idest 
»  tributionem  Ecclesiasticorum  munerum )  ut  non 
»  quaerant  eos  in  Ecclesiae  erigere  columnas,  quos 
»  plus  cognoscant  Ecclesiae  prodesse,  sed  quos 
»  vel  ipsi  amant,  vel  quorum  sunt  obsequiis  de- 
»  liniti,  vel  pro  quibus  majorum  quisquam  roga- 
»  veris,  et,  ut  deteriora  taceam,  qui,  ut  clerici 
»  fierent  muneribus  impetrarunt». 

Apertius  tamen  posterioribus  annis  Summi  Pon¬ 
tifices  docuerunt,  et  praesertim  Gregorius  Magnus, 
qui  intuens  simoniae  vitium  latius  grassari,  tra¬ 
didit,  simoniam  esse,  ubi  munus  praestitum  con¬ 
cessioni  sacrarum  rerum  causam  daret,  et  con¬ 
clusit  in  Can.  114,  caus.  1 ,  q.  1,  aliud  esse 
munus  ab  obsequio,  aliud  munus  a  manu,  aliud 
munus  a  lingua.  Munus  a  manu,  pecunia  est, 
munus  a  lingua,  favor ,  munus  ab  obsequio  est 
subjectio  (alii  legunt  servitus)  indebite  impensa. 

Per  munus  igitur  a  manu  intelligitur  pecunia 
cit.  cap.  Sunt  nonnulli  —  ibi  —  Munus  a  manu 
pecunia  est.  Pro  pecunia  autem  venit  omnis  res 
temporalis  pretio  aestimabilis,  sive  mobilis,  sive 
immobilis,  ut  sunt  equi,  currus,  vasa  argentea, 
aurea,  dolia  vini,  jura,  census,  pensiones,  mu- 

tuatio  pecuniae,  debiti  remissio,  seu  dilatio,  aut 
anticipata  solutio  debiti  nondum  finito  termino,  et 
hujusmodi.  Communis  per  text.  in  ccip.  Totum  6 , 
caus  i,  qu.  3,  —  ibi  —  «  Totum  quidquid  ho- 
»  mines  habent  in  terra,  omnia  quorum  Domini 
»  sunt,  pecunia  vocatur,  servus,  vas,  ager,  arbor, 
»  pecus,  quidquid  horum  est  pecunia  dicitur.  Ideo 
»  autem  pecunia  vocata  est,  quia  antiquitus  quod 
»  habebant,  in  pecoribus  habebant  ». 

Per  munus  ab  obsequio  intelligitur  quodcumque 
ministerium,  servitium,  seu  obsequium  temporale 
tacito,  vel  expresso  *pacto  pro  re  spirituali  prae¬ 
stitum,  vel  praestandum,  et  hoc  praesertim  pro 
beneficio,  ita  nimirum,  ut  beneficium  detur,  et 
acceptetur  in  compensationem  ejusmodi  ministerii, 
servitii,  seu  obsequii  velut  in  mercedem ;  et  solu¬ 
tionem  ex  justitia  loco  alterius  mercedis  tempo¬ 
ralis  solvendae.  Comm.  argum.  cap.  Cum  essent  12 
de  Simonia,  et  cit.  cap.  Sunt  nonnulli  —  ibi  — 
Munus  quippe  ab  obsequio  est  subjectio  indebite 
impensa . 

Per  munus  a  lingua  intelligitur  omnis  laus, 
commendatio,  patrocinium,  advocatio,  intercessio, 
et  alia  hujusmodi  quae  tacito,  vel  expresso  pacto 
pro  beneficio,  aut  alia  re  spirituali  interponuntur, 
vel  interponendae  promittuntuj,  aut  exiguntur 
apud  Principem,  communitatem,  magnatcin  etc. 
Communis  arg.  cit.  cap.  Sunt  nonnulli  —  ibi  — 
Munus  a  lingua  favor. 

His  positis  si  quis  quaereret,  utrum  munus 

ab  obsequio,  et  munus  a  lingua  constituant  ma¬ 
teriam,  seu  pretium  simoniae,  nonnisi  affirmati¬ 
vum  responsum  dari  debet,  quoties  munus  illud 
ab  obsequio,  et  a  lingua  praestetur  vel  ex  debito, 
seu  ex  obligatione  justitiae  ut  intuitu  illius  detur 
spirituale,  vel  quoties  datum  est  spirituale  pro  tali 
munere  praestito  vi  pacti  expressi,  aut  taciti  : 
nam  sicut  munus  a  manu,  ita  quoque  munus  ab 
obsequio,  et  munus  a  lingua  est  temporale,  et  pre¬ 
tio  aestimabile,  ceu  docet  S.  Thomas  in  2.2,  cqu.  100 
a  5.  —  ibi  —  Idem  est',  quod  aliquis  det  rem  spi¬ 
ritualem  pro  aliquo  obsequid  temporali  exhibito, 
vel  exhibendo,  ac  si  daret  pro  pecunia  data,  vel 
promissa,  quia  illud  obsequium  aestimari  posset. 
Hinc  si  fiat  ex  pacto,  et  obligatione  justitiae  pro 
aliquo  spirituali  vim  habet  pretii  simoniaci,  quo 
spirituale  emitur. 

Ex  his  patet,  quod  Simonia  est  servire  Episcopo 
sine  salario,  vel  cum  salario  modico,  at  pacto  expres  - 
so,  vel  tacito,  ut  loco  salarii,  beneficium  servienti 
conferatur.  Verum  si  gratis  hic  servitium  praestet, 
vel  sub  spe  obtinendi  beneficium,  nolens  tamen  ex 
justitia  Episcopum,  vel  Patronum  obligare,  tunc  per 
se  loquendo  non  est  simonia,  cum  non  praestetur 
munus  ab  obsequio,  ut  intuitu  illius  ex  justitia 
detur  beneficium.  Verumtamen  hoc  valde  pericu¬ 
losum  est,  praesertim  ante  collationem  beneficii, 
tum  quia  in  foro  externo  speciem  simoniae  prae- 
sefert,  et  scandalum  generat,  tum  quia  inducit  in 
peccatum  acceptionis  personarum,  tum  quia  ser- 

vitia  gratuita,  sicut  munera,  plerumque  excaecant, 
et  degenerando  in  obligationem  justitiae  simoniam 
secum  trahunt. 

Magna  igitur  cautione  opus  est,  ne  facile 
divina  dona  obsequiis  pendantur.  Agitur  enim 
de  sirnoniae  vitio,  quod  utpote  ex  avaritia,  aut 
ex  ambitu  proficiscens  facile  invadit  mentes  ho¬ 
minum  :  agitur  de  sirnoniae  vitio,  quod  speciosa 
pallia  quaerere,  et  inducere  solet.  Hanc  ob  rem 
vir  prudentissimus  S.  Carolus  Boromeus  in  con¬ 
cilio  Mediolanensi  secundo,  in  constitutione  ad¬ 
versus  simoniacos  n.  13  monuit,  atque  obtestatus 
est  Episcopos,  aliosque,  quibus  jus  est  beneficia 
conferendi,  ut  familiaribus  suis  certam  mercedem 
constituant,  ne  illi  hoc  subsidio  destituti  beneficia 
Ecclesiastica  tamquam  suae  operae,  ac  laboris  pre¬ 
tium  praecipue  sibi  proponant. 

Similiter  Simonia  est  offerre  preces,  vel  com¬ 
mendationes  v.  g.  laudabo,  vel  commendabo  te 
apud  Principem,  si  mihi,  vel  huic  meo  clienti 
beneficium,  vel  in  electione  suffragium  dederis  : 
vel  contra  do  tibi  beneficium,  vel  suffragium,  ut 
me  apud  Principem  commendes,  vel  pro  me  pre¬ 
ces  interponas  etc.  Verum  dare  spirituale  propter 
causam  temporalem  nulla  intercedente  obligatione 
justitiae  non  est  simonia.  Ita  communis.  Nam 
simonia  fundatur  in  contractu  emptionis,  et  ven¬ 
ditionis,  seu  ut  spirituale  pro  temporali,  vel  e 
contra  detur  per  modum  commutati  vae  compen¬ 
sationis  ex  justitia;  ergo  dare  spirituale  propter 

causam  temporalem,  nulla  intercedente  obligatione 
justitiae,  non  est  simonia. 

Hinc  colliges  I.°  Non  esse  simoniam,  si  quis 
alicui  conferat  beneficium  intuitu  consanguini¬ 
tatis,  amicitiae,  et  familiaritatis;  et  ratio  est 
quia  confert  gratis,  nec  aliquam  petit  compensa¬ 
tionem  ex  parte  collatarii.  At  si  aliquis  dat  be¬ 
neficium  Ecclesiasticum  alicui,  hoc  pacto  ut  exinde 
suis  provideat  consanguineis,  hoc  in  casu  mani¬ 
festa  est  simonia;  nam  sic  dando  imponit  colla- 
tario  obligationem  justitiae  compensativam  colla¬ 
tionis. 

Colliges  II.0  Quod  si  quis  pro  se  interponat 
preces  commendationes,  adulationes,  ut  beneficium 
obtineat,  et  collator,  vel  patronus  ad  has  preces, 
commendationes,  et  adulationes  confert  benefi¬ 
cium  illud,  hoc  in  casu  neuter  simoniam  com¬ 
mittit,  quia  collatio  tunc  est  gratuita,  non  vero 
ex  justitia  compensativa  precum,  vel  adulationum. 
Quin  obstet  can.  113  ordinationes  1 .°  q.  1.  Si¬ 
quidem  collatio  ad  preces  facta,  tunc  simoniaca 
est  dicenda,  quando  preces  per  illam  emuntur,  mi¬ 
nime  vero  quando  hujusmodi  preces  sunt  causa 
tantum  impulsiva  ad  collationem,  uti  patet  ex 
eap.  34  h.  t.  can.  121  et  seq.  1°  q.  ia.  Ve- 
rumtamen  si  collator  daret  beneficium  ut  colla- 
tarius  ei  faceret  jocos,  vel  compareret  ad  collu¬ 
dendum,  tunc  aperta  foret  simonia. 

Colliges  III.0  Quod  qui  dat  beneficium  debi¬ 
tori  metu  amittendi  debitum,  non  est  simoniacus, 

quia  illud  dat  gratis,  at  si  apponat  pactum,  seu 
conditionem,  ut  beneficiatus  debitum  solvat,  tunc 
quisque  videt  collationem  hanc  esse  simoriiacam  ; 
additur  enim  nova  obligatio. 

Colliges  IV.0  Quod  dare,  vel  promittere  tem¬ 
porale  Ministro,  vel  famulo  Episcopi,  collatoris, 
ac  patroni,  non  ut  pro  dante  intercedat,  aut  ip¬ 
sum  commendet,  sed  tantum  ut  audientiam  pro¬ 
curet,  vel  aditum  faciat  apud  ipsum  monendo  v. 
g.  adesse  qui  audientiam  petit,  vel  aliquid  pro¬ 
ponere  habet,  aperiendo  januam,  aut  monendo 
supplicantem,  quando  sit  opportunum  audientiae 
tempus,  non  est  simoniacum,  quia  hujusmodi  ob¬ 
sequium,  quod  a  tali  famulo,  vel  ministro  prae¬ 
staretur,  est  quid  mere  temporale,  et  quid  indif¬ 
ferens,  nullamque  connexionem  cum  spirituali  ha¬ 
bens,  et  nulla  etiam  ratione  causa  illius  moralis 
est;  et  consequenter  temporale  pro  illo  dare,  ac 
promittere  omni  labe  simoniae  caret. 

Imo  ex  eadem  ratione  non  tantum  memoratis 
ministris,  et  famulis,  sed  etiam  ipsis,  qui  pro 
aliquo  ad  obtinendum  beneficium  intercedunt,  po¬ 
test  promitti,  et  dari  aliquid  temporale,  non  qui¬ 
dem  pro  precibus,  intercessione,  aut  recommen- 
datione,  sed  pro  labore,  quem  occasione  hujus  su¬ 
bire  debent  v.  g.  eundo,  et  redeundo,  vel  scri¬ 
bendo  supplicem  libellum ;  ac  multo  magis  si 
propter  operam  alicui  impensam  lucrum  cessans, 
aut  damnum  emergens  patiuntur.  Dummodo  non 
plus  detur,  quam  hujusmodi  labor,  aut  lucrum 

cessans,  vel  damnum  emergens  spectatis  personae, 
et  aliis  circustantiis  revera  valet;  alias  enim  si- 
monia  non  evaderetur,  uti  bene  observat  Palao, 
qui  etiam  cum  aliis  monet  pro  labore,  quem  in¬ 
tercessores,  aut  recommendatores  ejusmodi  eundo 
redeundo,  vel  scribendo  subeunt,  temporale  dare, 
aut  praestare  valde  periculosum,  et  ideo  in  praxi 
ab  eo  abstinendum  esse ;  cum  plerumque  aut  in¬ 
tuitu  precum,  et  recommendationis,  et  non  labo¬ 
ris  temporale  promittatur,  aut  certe  in  dando  tem¬ 
porali  respectu  laboris  excedatur,  sicque  labes  si- 
moniae  contrahatur,  hoc  ipso  quod  excessus  ille, 
non  intuitu  laboris,  sed  precum,  aut  beneficii 
desiderati  fiat.  Ita  Reiffenstuel  h.  t.  §  7°  n.  127 
et  128.  Sed  ad  poenas  simoniae  progrediamur. 

De  poenis  contra  simoniam  statutis. 

Improbum  simoniae  crimen  semper  Ecclesia 
detestata  est,  et  ideo  semper  contra  hujus  crimi¬ 
nis  reos  insurrexit.  Sane  probe  nescens  Ecclesia, 
quod  plures  potius  poenarum  g raritas,  quam  Dei 
timor  arcere  solet  a  voluntate  peccandi,  ceu  mo¬ 
net  Paulus  II  in  Extravag.  Cum  detestabile  h.  t., 
ad  eliminandum  hoc  perniciosissimum  simoniae 
vitium  varias,  et  gravissimas  poenas  contra  illud 
constituit. 

At  cum  simoniae  species  multiplices  existant, 
uti  superius  jam  vidimus,  ideo  inspiciendum,  atque 
examinandum  nobis  occurrit,  utrum  contra  omnes 


LIBER  V. 


TITULUS  III. 


125 


istas  species  statutae  sint  poenae  canonicae.  Porro 
hoc  examine  peracto  nullum  invenimus  cano- 
nem,  qui  poenas  decernat  contra  simoniam  men¬ 
talem ,  et  conventionalem,  sive  para  ipsa  sit,  sive 
mixta.  Non  contra  mentalem,  quia  cum  ipsa  in¬ 
tus  lateat  in  corde,  nulla  Ecclesiastica  poena  coer¬ 
ceri  valet,  sed  solum  scrutatorem  cordium  Deum 
habet  ultorem  Cap.  33  et  secp  De  simonia.  De¬ 
voti  h.  t.  §  1.  Si  autem  quaeratur,  cur  contra 
hanc  simoniam  Ecclesia  nullam  statuerit  poenam, 
rationem  reddit  Papa  Cap.  Taa  nos  34  h.  t.  sci¬ 
licet  quia  —  Ecclesiae  datum  est  de  manifestis 
tantam  judicare:  de  internis  enim  apud  distric¬ 
tum  Judicem  ( qui  scrutator  est  cordium,  et  .co¬ 
gnitor  secretorum )  culpabiles  judicantur.  Hinc  pa¬ 
tet,  quod  rei  simoniae  mentalis,  licet  in  hoc  mundo 
nullas  juris  poenas  incurrant,  poenas  tamen  ma¬ 
nus  Divinae  non  evadent,  nisi  condignam  agant 
poenitentiam. 

Non  contra  simoniam  pure,  seu  mere  con¬ 
ventionalem,  qua  quidem  pactum  externum  dan¬ 
di  temporale  pro  spirituali,  aut  e  contra  interve¬ 
nit,  sed  nulla  tamen  ex  parte  adhuc  adimpletum 
est,  quia  canones,  in  quibus  statuuntur  poenae 
contra  simoniacos,  non  loquuntur  de  puris  conven¬ 
tionibus,  sed  actibus  externis,  et  consumatis  inde 
provenientibus,  actuali  nempe  datione,  et  receptio¬ 
ne,  uti  patet  ex  verbis  citat.  Extravag.  Cum  de¬ 
testabile  2  h.  t.  —  ibi  —  Universi,  qui  dando 
vel  accipiendo  simoniam  commiserint,  sententiam 

excommunicationis  incurrant.  Item  ex  illis  verbis 

—  tam  dantes ,  quam  accipientes  excommunicatio¬ 
nis  sententiis  subjaceant.  Ita  Extraoag.  sane  cit. 
loc. 

Utrum  vero  contra  simoniam  mixtam  poenae 
statutae  sint,  non  levis  est  controversia  apud  Doc- 
tores.  Alii  enim  affirmativam  sententiam  tenent 
huic  praeter  caeteras  innixi  rationi,  scilicet  quia  in 
Extraoag .  Cum  detestabile  h.  t.  poenae  impo¬ 
nuntur  sub  disjunctione  illis,  qui  dando ,  vel  reci¬ 
piendo  simoniam  commiserint ,  et  consequenter  vi¬ 
detur  sufficere  eam  ex  una  parte  esse  completam, 
licet  nondum  ex  altera  ecc.  Alii  vero  negativam 
amplectuntur,  quia  nullibi  in  jure  reperitur  aliqua 
poena  clare  expressa  contra  aliquam  simoniam 
conventionalem  mixtam ,  seu  utrinque  nondum 
completam :  atqui  in  dubio  poena  non  est  asse¬ 
renda  juxta  Cctp.  In  poenis  49  De  regul.  jur. 
in  6  —  ibi  —  In  poenis  benignior  est  interpre¬ 
tatio  facienda,  et  juxta  leg.  42  ff.  De  poenis 

—  ibi  —  Interpretatione  legum  poenae  molliendae 
sunt  potiusquam  exasperandae ,  et  denique  juxta 
Cap.  30  De  regul.  jur.  in  6  —  ibi  —  In  obscu¬ 
ris  minimum  est  sequendam.  Ergo  etc. 

Ex  quibus  prono  fluit  alveo,  quod  inspectis 
sacris  canonibus  simonia  realis  tantum  plectitur 
Ecclesiasticis  poenis;  et  merito:  quia  haec  pro¬ 
prie  considerata  est,  ceu  crimen  publicum,  quod 
revera  christianae  reipublicae  nocet,  dum  binae 
aliae  species  simoniae,  licet  ratione  simoniae  co- 

ram  Deo,  id  est  ratione  culpae  completae  sint, 
non  tamen  uti  publica  delicta,  sed  uti  conatus  ad 
crimen  considerantur. 

Excipitur  tantum  cum  Fagnano  in  cap.  Nobis 
h.  t.  n.  13  simonia  conventionalis  commissa  in 
electione  Summi  Pontificis;  nam  in  hanc  Julius  II. 
Constit.  cum  tam  Divino  poenas  statuit,  ut  patet 
ex  verbis  ipsis  praefatae  Constitutionis,  scilicet  in 
dando ,  promittendo ,  vel  recipiendo  pecuniam,  item 
promissiones,  et  obligationes;  idque  ex  speciali  ra¬ 
tione,  videlicet,  ut  eo  sanctius  celebretur  gravis¬ 
simum  negocium  electionis  Pontificis  Summi  Chri¬ 
sti  in  terris  Vicarii . 

Simonia  itaque  realis  tantum  punitur  deter¬ 
minatis  a  jure  poenis,  licet  non  in  omnibus,  sed  in 
tribus  solum  casibus,  scilicet:  I.°  In  ordinum  su¬ 
sceptione  et  collatione.  II.0  In  ingressu,  ac  recep¬ 
tione  ad  ordinem  religiosum.  III.0  In  conferendis, 
et  acquirendis  beneficiis. 

Sane  quoad  susceptionem,  et^ collationem  ordi¬ 
num  haec  statuta  sunt.  Ex  veteri  Ecclesiae  disci¬ 
plina,  qui  simoni ae  crimen  commisisset,  depone¬ 
batur,  si  Clericus  erat;  si  vero  laicus  excommuni¬ 
cabatur.  Illa  autem  Clerici  depositio  perpetua  erat, 
adeo  ut  ipse  nunquam  gradum  suum  recuperaret, 
et  poenitentiam,  cjuandiu  viveret,  in  monasterio 
agere  cogeretur.  Ccin.  7.  caus.  1.  quaest.  1.  Per¬ 
petua  haec  depositio  ab  antiquis  canonibus  consti¬ 
tuta  ad  simoniacas  ordinationes  proprie  pertine¬ 
bat.  Non  enim  beneficia  sejuncta  erant  ab  ordi- 

natione;  sed  Clericus,  cum  ordinabatur,  certae 
adscribebatur  Ecclesiae,  cui  servire  debebat,  et 
cujus  reditibus  alebatur.  At  cum  beneficia  ab 
ordinatione  sejungi  caeperunt,  vetusti  canones  de 
simoniacis  ordinationibus  ad  simoniacas  benefi¬ 
ciorum  collationes  traducti  sunt  Can.  9.  caus.  1. 
quaest.  3.  Devoti  h.  t.  §  9,  et  10. 

Jure  sed  vero  novo,  et  novissimo  depositio¬ 
nis  poenae,  qua  simoniace  ordinantes,  et  ordinati 
plectebantur,  suffectae  sunt  sequentes  l.°Simonia- 
cus  ordinum  collator  incidit  ipso  facto  in  excomu- 
nicationem  Papae  reservatam  juxta  Esctrav.  2.  h.  t. 
2.°  in  suspensionem  ab  omnium  ordinum,  etiam 
primae  tonsurae  collatione,  et  ab  omnium  mune¬ 
rum  Pontificalium  usu  quam  suspensionem,  licet 
antea  triennalis  esset,  cap.  45.  h.  t .,  Sixtus  ta¬ 
men  V  perpetuam  fecit.  3.°  denique  in  interdictum 
ab  ingressu  Ecclesiae,  reservata  Summo  Pontifici 
harum  censurarum  absolutione,  quamquam  simo- 
nia  sit  occulta.  Qui  vero  ordines  simoniace  recepit 
praeter  excommunicationem  ipso  facto  incurren¬ 
dam  manet  non  ab  ordine  tantum  simoniace  re¬ 
cepto,  sed  a  caeteris  etiam  aliis  suspensus,  donec 
a  Summo  Pontifice  veniam  non  obtinuerit.  Si 
vero  tam  Ordinans,  quam  ordinatus  hujusmodi 
suspensionem  violaverint,  Ordinans  praeter  irregu¬ 
laritatem,  a  regimine,  et  administratione  suae  Ec¬ 
clesiae,  et  fructuum  omnium  ex  beneficiis  suis 
provenientium  perceptione  suspenditur.  Ordinatus 
vero  praeter  quam  quod  et  ipse  irregularis  fiat, 

si  saecularis  sit,  incurrit  privationem  officiorum, 
et  beneficiorum,  et  ad  ea  inhabilitatem:  si  vero 
regularis,  privationem  vocis  activae  et  passivae, 
et  ad  eam  inhabilis  redditur.  Ita  cit.  Constitutio 
Sixti  V.  Sanctum,  et  salutare. 

Hisce  tamen  non  obstantibus  quaeri  hic  pos¬ 
set:  erant  ne  antiquitus  validae  ordinationes?  vi¬ 
deretur  dici  posse  eas  fuisse  invalidas,  siquidem 
Extravag.  2.  h.  t.  inter  communes  revocavit,  et 
renovavit  contra  simoniacos  poenas  veterum  cano¬ 
num  ;  atqui  veteres  canones  vacuas  dicebant  has 
ordinationes,  ergo  etc.  Verumtamen  dicendum  est, 
quod  ordinationes  simoniacae  validae  erant,  quia 
substantialia  ordinis  adamussim  verificabantur,  et' 
revera  uti  tales  agnitae  fuerunt  ab  Ecclesia,  siqui¬ 
dem  in  ipsis  canonibus  simoniace  ordinati  uti  va¬ 
lide  ordinati  habentur,  dummodo  absolutionem  a 
censuris  obtinuerint.  Vacuae  autem  dictae  fuerunt 
ordinationes  l.°  quia  non  concedebant  ordinis  exer¬ 
citium,  2.°  quia  non  concedebant  congruam  por¬ 
tionem  fructuum  bonorum  Ecclesiasticorum. 

Insuper  quaeri  hic  ulterius  posset:  cur  anti¬ 
quitus  crimen  simoniae  saepe  saepius  committe¬ 
batur,  ceu  antiqui  canones  perhibent,  hodie  vero 
vix  aliquod  vestigium  simoniacae  ordinationis  re- 
peritur?  Responderi  potest,  id  repetendum  esse  ex 
diversa  oeconomia  Ecclesiae,  siquidem  antiquitus 
sacrae  ordinationi  conjuncta  erat  collatio  benefi¬ 
cii^  ceu  superius  innuimus,  hinc  mirum  non  est, 
quod  pluries  simonia  committeretur  in  collatione, 

et  susceptione  ordinum.  Hodie  autem  cum  colla¬ 
tio,  et  susceptio  ordinum  separata  sit  a  collatione 
beneficiorum;  titulo  enim  beneficii  accessit  alter 
titulus  patrimonii  sacri,  hinc  raro,  imo  rarissime 
simonia  committitur. 

Post  haec  quaerere  hic  haud  immerito  quis  pos¬ 
set,  utrum  supracitatae  poenae  contra  simoniam  in 
ordinum  collatione  admissam  adhuc  vigeant?  Hu¬ 
jusmodi  quaestioni  responderi  potest,  in  Constitu¬ 
tione  Apostolicae  Sedis  Pii  IX  expressam  non  haberi 
mentionem  harum  censurarum.  Verumtamen  haec 
constitutio  declarat  confirmari  censuras  a  Concilio 
Tridentino  latas.  Porro  .in  sess.  21,  Cap.  1  De 
reformatione  expresse  prohibetur,  quominus  in 
ordinationibus  aliquid  detur,  vel  recipiatur,  etiam 
sponte  oblatum,  ita  ut  si  quis  Jiuic  dispositioni 
contraiverit,  ipso  facto  incurrat  poenas  a  veteribus 
canonibus  contra  simoniacos  inflictas.  Nullum  igi¬ 
tur  dubium  est,  quod  per  Constit.  Apostolicae  Se¬ 
dis  confirmantur  censurae  a  Tridentino  expresse 
et  directe  inflictae. 

At  quid  dicendum  de  censuris,  quas  idem  Con¬ 
cilium  Tridentinum  non  expresse,  sed  verbis  tan¬ 
tummodo  generalibus,  seu  invocando  veteres  cano¬ 
nes  decernit  ?  Authentica  responsio  nondum  data 
fuit;  at  nos  putamus  hujusmodi  censuras  in  prae¬ 
fata  Constit.  Apostolicae  Sedis  haud  comprehendi, 
tum  quia,  si  adhuc  vigerent  censurae  omnes,  ad 
quas  Concilium  Tridentinum  verbis  generalibus 
sese  refert,  nec  certus,  nec  determinatus  censu- 

rarum  numerus  esset,  quod  menti,  et  voluntati 
S.  Pontificiis  refragatur,  quandoquidem  hoc  evi¬ 
tare  voluit  S.  Pontifex  in  citat.  Constit.  Aposto- 
licae  Sedis,  ceu  clare  patet  ex  verbis  ejusdem 
— *  ibi  —  Nos  ejusmodi  -incommodis  occurrere  co¬ 
lentes,  Nobis  proponi  iussimus  etc.,  tum  quia  su- 
perallata  Constit.  confirmat  censuras,  quas  Con¬ 
cilium  Tridentinum  inflixit.  Porro  quando  Con¬ 
cilium  renovat  antiquorum  canonum  poenas,  non 
est  ipsum,  quod  poenas  decernit,  sed  potius  cano¬ 
nes  antqui.  Hinc  patet,  quod  per  dictam  Constitu¬ 
tionem  confirmantur  solummodo  censurae,  quas 
Tridentinum  directe,  atque  explicite  constituit. 
Quapropter  concludimus  in  Constitutione  Aposto - 
licae  Sedis  non  comprehendi  censuras  illas,  quas 
Concilium  verbis  tantummodo  generalibus,  seu 
veteres  canones  invocando  decernit. 

Modo  descendamus  oportet  ad  simoniam,  quae 
committitur  in  ingressu,  et  professione  religiosa, 
et  ad  poenas  obiter  recensendas,  quae  a  jure  cano¬ 
nico  hac  super  re  statutae  sunt.  Dubitari  minime 
potest,  quod  ingressus  in  ordinem  religiosum,  et 
professio  religiosa  consideretur  uti  res  spiritualis, 
hinc  patet,  quod  si  aliquid  temporale  exigitur  tan- 
quam  conditio  ad  receptionem  personae,  vel  ad 
emittendam  professionem  in  ordine  religioso  ad- 
probato  simonia  committitur,  et  quidem  juris  divi¬ 
ni.  Est  certa,  et  unanimis  ex  claris  juribus  Cctp.  8. 
19,  30,  40  h.  t.  et  Extrac.  1.  h.  t.  inter  com¬ 
munes.  Imo  ex  cit.  Cap.  30  injungitur  Episco- 

pis,  ut  poenis  Canonicis  procedant  contra  sirno- 
niace  recipientes,  et  ingredientes  ad  Religionem, 
non  obstante  multitudine  delinquentium.  Et  me¬ 
rito;  fit  enim  hoc  modo  comparatio  inter  spiri¬ 
tuale,  et  temporale,  in  qua  consistit  simonia.  Quin 
suffragari  valeat  contraria  consuetudo :  ipsa  enim 
uti  corruptela  reprobatur  a  sacris  canonibus,  et 
praesertim  a  citata  Extrav.  1.  h.  t.  Verumta- 
men  ex  hoc  minime  descendit,  quod  non  possit 
sponte  aliquid  temporale  donari  familiae  religiosae, 
quia  in  tali  actu,  cum  nec  pactum'  simoniacum, 
nec  ratio  pretii  temporalis  pro  re  spirituali  veri- 
ficatur,  simoniae  periculum  procul  abest.  Ita  Cap. 
Dilectus.  30  h.  t.,  et  Extravag.  satie  1.  h.  t.  Et 
optimo  sane  jure :  Conceptus  enim  Ecclesiastici 
juris  prohibentis  in  themate  praestationem  rei  tem¬ 
poralis  in  eo  consistit,  ut  arceatur  comparatio  in¬ 
ter  temporale  et  spirituale.  Quaproter  si  alter  ti¬ 
tulus  subintret,  dubium  non  est  juxta  DD.,  et 
Canonistas,  quod  exigi  valeat  ab  ingredientibus 
religionem  aliquid  temporale. 

Hoc  sed  vero  titulo  exulante,  ac  penitus  ex¬ 
cluso  simonia  committitur,  et  poenae  in  ingres¬ 
su,  et  receptione  ad  ordinem  religiosum  sunt  se¬ 
quentes.  Qui  propter  ingressum  in  Religionem, 
Religiosamve  professionem  dant,  aut  accipiunt  pe¬ 
cuniam,  non  quidem  pro  honesta  substentatione, 
sed  pro  ipso  ingressu,  seu  pro  ipsa  admissione, 
si  sunt  personae  singulares  incidunt  ipso  jure  in 
excommunicationem  S.  Pontifici  reservatam,  quae 

renovata  fuit  a  Const.  Apostolicae  Sedis ,  sub  n.  10, 
incidunt  autem  in  suspensionem  ab  officio  capi¬ 
tulari  ad  jurisdictionem,  vel  administrationem  per¬ 
tinenti,  si  fuerint  Religiosi  capitulariter  congregati. 
De  qua  suspensione  cum  nulla  mentio  fiat  in  prae¬ 
fata  Const.  Apostolicae  Sedis ,  desiisse  dicendum 
est.  Praeterea  tam  simoniace  recepti,  quam  ma¬ 
jores  monasterii  personae,  ac  superior  sunt  e  mo¬ 
nasterio  pellendi,  atque  in  arctius  monasterium  ad 
poenitentiam  detrudendi.  Cap.  19,  et  40  DeSimon. , 
Extrav.  Tx  De  Simon.  Ferraris  v.  Simonia  §  4 , 
et  5.  Devot.  h.  t.  §  13. 

At  nunquam  ne  licebit  monasteriis,  et  conven¬ 
tibus  exigere  aliquid  ab  ingredientibus  in  religio¬ 
nem  ?  Si  standum  est  stricto  juri  expresso  in 
Cap.  40,  et  in  Extravag.  1.  h.  t.  inter  communes 
interdictum  est  monasteriis  exigere  aliquid  etiam 
titulo  paupertatis,  idest  titulo  necessariae  substen- 
tationis,  eo  quod  putatur  religiosos  sustentandos 
esse  bonis,  et  eleemosynis  monasterii,  ideoque 
haud  plures  esse  recipiendos,  quam  possent  su¬ 
stentari  reditibus  monasterii,  vel  consuetis  elee- 
mosinis.  Cap.  unie,  de  Statu  Regul.  §  Sane. 
Trid.  sess.  25  de  Regularib.  cap.  3.  At  clarissimus 
Reiffenstuel  h.  t.  %  9  pro  aris,  et  focis  tuetur,  ac 
substinet,  quod  monasteria  et  conventus  inopia 
laborantes,  non  autem  divites,  licite,  et  consequen¬ 
ter  absqne  Simoniae  labe  petere  et  accipere  pos¬ 
sint  temporalia  ab  ingredientibus  Religionem,  non 
quidem  pro  ipso  ingressu,  seu  pro  admissione  ad 

Religionem,  vel  Professionem,  sed  pro  honesta 
sustentatione  ingredientis.  Idque  praeter  caeteros 
probat  auctoritate  S.  Thom.  2.  2.  qu.  100.  a.  3. 
ad  4.  Dein  vero  singillatim  respondet  argumentis 
et  auctoritatibus  in  contrarium  super  allatis.  Ve¬ 
rum  quidquid  sit  de  hac  varietate  opinionum  lex 
generalis  a  Concilio  Tridentino  approbata  in  Cap. 
16  sess.  25  de  Regularib . ,  et  communis  tum  viris, 
tum  mulieribus  religiosis  est,  ut  nihil  recipi  pos¬ 
sit  ultra  expensas  pro  victu,  et  vestibus  tempore 
no  vitiatus.  Haec  tamen  lex  pro  viris  religiosis 
remansit,  at  pro  faeminis  religiosis  sensim,  et 
sine  sensu  introductus  fuit  titulus  exigendi  dotem 
eum  ad  finem,  ut  honeste  substentari  possent  fae- 
minae  istae  religiosae.  Quin  obsit  floridus  status 
praesens  familiae  religiosae,  quia  experientia  com¬ 
pertum  fuit,  opulentissima  monialium  monasteria 
paullatim  ad  inopiam  vergere  sine  hujusmodi  sub¬ 
sidiis.  Hinc  optime  cautum  fuit,  ut  quaelibet  mo¬ 
nasteria,  licet  opulenta  valeant  a  quibusque  puellis 
Religioni  nomen  dantibus  dotale  subsidium  exige¬ 
re.  Ben.  XIV  De  Syn.  Dioec.  lib.  11,  Cap.  6 . 

Sed  quid  tandem  de  poenis  statutis  propter 
simoniam  mere  realem  in  beneficiis?  Ipsae  sunt 
I.°  Excommunicatio  latae  sententiae,  Papae  re¬ 
servata,  tam  in  collatores,  eligentes,  postulantes, 
praesentantes,  commendantes,  quam  acquirentes. 
Extr.  2  De  Sim.  Pius  V.  Constit.  Quamprimum: 
Quae  poena  renovata  fuit  a  Constitutione  Apostoli- 
cae Sedis  sub  numero  8,  ubi  legitur  inflicta  excom- 

municatio  contra  =  reos  simoniae  realis  in  benefi¬ 
ciis  quibuscumque,  eommque  complices.  II.°Nullitas 
collationis,  et  acquisitionis,  ex  qua  fit,  ut  beneficium 
etiam  ante  sententiam  judicis  debeat  a  Beneficiato 
dimitti,  perceptique  fructus  restitui,  quamquam 
non  ipse,  sed  tertius,  eo  licet  ignorante,  pecuniam 
dederit,  dummodo  tamen  pecunia  data  non  sit  in 
fraudem,  vel  nisi  bona  fide  per  triennium  possederit 
beneficium.  Can.  Si  quis  caus.  15  q.  15  Cap.  23, 
De  Simon.  et  cit.  Constit.  Pii  V.  III.0  Perpetua  in- 
habilitas  ad  beneficium  illud  obtinendum  Cap.  59 
De  Elecl.  Cap.  27 ,  De  Simon.  cit.  constit.  Pii  V. 
Insuper  per  judicis  sententiam  qui  simoniace  be¬ 
neficium  aliquod  obtinuit,  potest  etiam  aliis  bene¬ 
ficiis  prius  canonice  impetratis  privari ;  declarari 
inhabilis  ad  alia  beneficia  in  posterum  assequenda  ; 
ab  altaris  denique  ministerio  in  perpetuum  deponi. 
Cap.  cum  supra  De  Confes.,Cap.  1 1  De  Simon- 
Sed  quaenam  poenae  decretae  sunt  pro  simonia 
confidentiali  ?  De  hoc  sequens  articulus 

Poenae  contra  simoniam  confidentialem  statutae. 

Quae  hucusque  dicta  sunt  de  poenis  contra 
simoniacos,  referuntur,  ac  respiciunt  simoniam 
realem.  At  quid  dicendum,  si  confidentialis,  seu 
fiduciaria  fuerit  simonia  ?  Tunc  poenae  contra 
ipsam  statutae  sunt  sequentes  :  I.°  Excommunica¬ 
tio  Papalis  ipso  facto  incurrenda,  quae  renovatur 
etiam  in  Constit.  Apostolicae  Sedis,  in  qua  inter 
excommunicationes  latae  sententiae  Summo  Pon- 

tifici  reservatas  simpliciter  sub  num.  9  recensetur 
excommunicatio  contra  —  Reos  simoniae  eon- 
jidenticilis  in  beneficiis  quibuslibet,  cujuscumque 
sint  dignitatis.  II. °  Privatio  non  tantum  beneficii 
in  confidentiam  obtenti,  sed  caeterorum  omnium 
beneficiorum,  et  pensionum,  quamvis  legitime,  et 
canonice  assequutae  fuerint,  pro  quibus  tamen  re¬ 
quiritur  declaratoria  judicis  etc.  III.0  Inhabilitas  ad 
idem  beneficium,  et  alia  quaecumque  inposterum 
assequenda.  IV.0  Fructuum  omnium  ex  illo  si- 
moniaco  beneficio  nulliter  perceptorum  applicatio 
Camer.  Apostolicae.  V.°  Reservatio  Pontifici  ejus¬ 
dem  beneficii,  adeo  ut  nemo  alius  valeat  illud  con¬ 
ferre.  In  hasce  autem  poenas  incurritur,  quam¬ 
quam  non  utrimque,  sed  ex  una  tantum  parte  im¬ 
pleta,  et  consumata  fuerit  simonia.  Ita  Pius  IV, 
Constit.  Romanum  Pontificem ,  Pius  V,  Constit. 
Intolerabilis,  Ferraris  ibid.  n.  26 ,  et  secjuen. 

Hisce  absolutis  sponte  veluti  sua  exurgunt  bae 
quaestiones.  l.°  Provisis  de  beneficio  per  ingres¬ 
sum  simoniacum  prodestne  regula  36.  Cancellariae 
de  triennali  possessione?  2.°  Quatenus  negative, 
idem  ne  dicendum  est,  tam  si  simoniam  commisit 
possessor,  quam  si  tertia  persona?  Ad  lam  respon¬ 
detur  non  prodesse  :  clara  enim  sunt  verba  regu¬ 
lae  Cancellariae.  Ad  2am  respondemus,  DD.  et  Ca- 
nonistas  non  convenire  in  hoc  puncto.  Alii  enim 
solum  factum  simoniae  attendentes  tenent,  idem 
esse,  si  simoniam  commisit  possessor,  quam  si 
tertia  persona.  Alii  vero  tradunt  possessori  non 

nocere  simoniam  a  tertio  commissam,  quia  pos¬ 
sessio  non  vitiatur,  nisi  ex  facto  possessoris.  Nunc 
pauca 

De  simonia  in  administ  ratione  sacramentorum'  sa~ 
cramentalium ,  et  actuum  muneris  sacri  ex  gr. 
benedictionum,  precum  etc. 

Vidimus  de  simonia,  et  poenis  relativis  in  or¬ 
dinum  collatione,  et  susceptione,  vidimus  de  simo¬ 
nia,  et  paenis  relativis  quoad  beneficia,  et  tandem 
de  simonia,  ejusque  poenis  in  ingressu  ordinis  re¬ 
ligiosi,  et  professione  religiosa.  Superest  igitur,  ut 
aliquid  modo  raptim  proferamus  de  simonia  in  ad- 
ministratione  sacramentorum,  et  sacramentalium. 

Quod  simonia,  et  quidem  juris  divini  commit¬ 
tatur  in  administratione  sacramentorum,  et  sacra¬ 
mentalium,  quoties  temporale  praestetur,  et  acci¬ 
piatur  ex  pacto  expresso,  vel  tacito  tanquam  pre¬ 
tium  administrationis,  id  extra  omne  dubium  est. 
Ita  Communis,  et  certa  ob  clara  jura  Cap.  Cum 
Ecclesia  9 ,  Cap.  Ad  Apostolicum  42.  h.  t.  Item 
Can.  1.  et  2.  caus.  1.  q.  1.  Ratio  est,  quia  hoc 
in  casu  adamussim  verificatur  proprie  dicta  com¬ 
paratio  spiritualis  cum  temporali,  in  quo  consistit 
vera,  et  propria  malitia  simoniae  etc. 

Verumtamen  simoniae  labes  procul  esse  po¬ 
test,  imo  penitus  exulat,  si  verificetur  aliquis  ti¬ 
tulus  honestus  ad  temporale  pro  spirituali  reci¬ 
piendum.  Titulus  autem  iste  potest  esse  vel  st  i- 

pendii ,  et  elemosynae,  vel  laboris  extrinseei ,  quia 
in  hoc  sensu  non  daretur,  nec  recipiretur  tempo¬ 
rale  tanquam  pretium,  sed  tantum  uti  titulus  sti¬ 
pendii,  et  honestae  substentationis  Clericorum,  qui 
altari  deserviunt,  ideoque  de  altari  vivere  debent. 
Can.  Ex  his  22.  caus.  12.  quaest.  1.  Idque  valet 
non  modo  quoad  Clericos  inopes,  sed  etiam  quoad 
divites.  Imo  non  solum  in  vim  tituli  stipendii  ad 
honestam  sustentationem  possunt  recipere  ea,  quae 
sponte  a  fidelibus  offeruntur,  sed  etiam  possunt 
illa  exigere,  et  pacisci,  modo  specialis  non  obstet 
juris  prohibitio.  Gloss.  in  Cap.  significatum  de 
Praebend.  Reiffenstuel.  h.  t.  n.  186 ,  et  seq.  Quod 
autem  hic  sit  spiritus,  mens,  atque  intentio  Ec¬ 
clesiastici  juris  mirum  in  modum  colligitur  ex 
Ccip.  42.  h.  t.  quod  ut  recolatur  adprecor. 

Sed  nedum  simonia  exulat  in  administratione 
sacramentorum,  et  sacramentalium,  si  verificetur 
tilulus  stipendii,  et  elemosynae,  sed  etiam  si  ve¬ 
rificetur  titulus  extrinseei  laboris.  Quod  ut  probe 
intelligatur,  sciendum  est,  duplicem  in  hujusmodi 
functionibus  spiritualibus  distingui  laborem  :  unum 
iisdem  intrinsecum,  qualis  est,  qui  adhibetur  in 
ipsa  celebratione  Missae,  vel  collatione  ordinum, 
et  est  ab  his  functionibus  inseparabilis ;  alter,  qui 
est  illis  extrinsecus,  et  ab  iis  per  se  separabilis, 
ut  quod  celebraturus  missam  debeat  expectare 
certam  horam,  aut  alienum  nutum,  quod  debeat 
facere  iter,  vel  adire  certum  locum  etc.  Iamvero 
titulo  compensationis  laboris  intrinseci  peti,  vel 

accipi  nihil  potest  in  administratione  sacramen¬ 
torum,  et  sacramentalium,  cum  aestimationem  ab 
ipso  actu  distinctam  non  habeat;  potest  autem 
titulo  compensationis  laboris  extrinseci  juxta  pru¬ 
dentem  aestimationem  exigi,  et  percipi,  dummo¬ 
do  non  sit  labor  ex  alio  titulo  debitus  v.  g.  ex 
officio,  fundatione,  contractu  etc.  tunc  enim  nihil 
potest  exigi  absque  peccato  simoniae  ob  extrin- 
secum  laborem.  Sed  alter  articulus  nos  vocat, 
scilicet 

De  judice,  accusatore,  teste, 
et  de  restitutione  facienda  in  simoniu . 

Nunc  vero  videamus  obiter,  quis  judex,  accu¬ 
sator,  et  testis  esse  possit  in  materia  simoniae,  et 
an,  et  quomodo  facienda  sit  restitutio  in  eadem 
materia?  In  causis  simoniae  nullus  alius  potest  esse 
judex,  nisi  Ecclesiasticus;  idque  sive  reus  sit  Cle¬ 
ricus,  sive  sit  laicus.  Et  ratio  manifesta  est,  quia 
simonia  versatur  circa  objecta  spiritualia,  aut  spi¬ 
ritualibus  annexa,  hinc  causam  nonnisi  spiritua¬ 
lem  esse  in  omnium  oculos  insilit.  Atqui  scitis¬ 
simi  juris  est  cognitionem  causarum  spiritualium, 
earumque  sententiae  pronunciationem  ad  solos  ju¬ 
dices  Ecclesiasticos  privative  pertinere,  ceu  in  ti¬ 
tulo  de  Foro  competenti  vidimus,  ergo  etc. 

Verum  est  ne  aliquid  speciale  in  hoc  simoniae 
judicio  ?  Certum  est  simoniae  crimen  utpote  facile 
latens,  et  christianae  societati  valde  perniciosum, 

inter  crimina  excepta  annumerari.  Hinc  hoc  spe¬ 
ciale  habet,  ut  quisque  catholicus,  etsi  criminosus, 
et  de  simoniae  labe  infectus  possit  esse  non  modo 
accusator,  sed  et  testis.  Ita  textus  expressus  in 
Cap.  7 ,  h.  t.  —  ibi  —  Tanta  est  labes  hujus  cri¬ 
minis, ,  ut  etiam  servi  erga  dominos,  et  quilibet  cri¬ 
minosi  admittantur  ad  accusationem.  Et  quidem 
non  modo  contra  dantem,  sed  etiam  contra  reci¬ 
pientem  aliquid  simoniace.  Arg.  Cap.  Non  satis  8, 
h,  t.  Verumtamen  licet  criminosus  possit  esse 
etiam  testis  contra  simoniam,  id  tamen  locum  ha¬ 
bet,  modo  non  sit  capitalis  inimicus  Rei,  aut  con¬ 
spirator  in  eum,  et  de  crimine  fuerit  emendatus, 
ut  satis  clare  habetur  in  Cap.  Licet  Heli.  31,  et 
Cap.  Per  tuas  32  h.  t. 

Illud  insuper  etiam  peculiare  habetur  in  hoc 
simoniae  crimine  demonstrando,  ut  quoties  agatur 
non  de  beneficio  assequuto,  sed  assequendo,  ceu 
docet  S.  Congregatio  Concilii  in  Tolentinanen.  insti¬ 
tutionis  28  Augusti  1847  %  quod  spectat,  non  requi¬ 
rantur  plenissimae  probationes,  et  luce  meridiana 
clariores,  sed  probari  potest  argumentis  etiam  admi- 
niculativis,  et  indiciis,  quae  vehementem  atque 
violentam  praesumptionem  facientia  inducant  mo¬ 
ralem  certitudinem,  et  Reum  convincant.  Arg. 
Cap.  30  h.  t.  Secus  autem  est,  quoties  agitur, 
ut  aliquis  amittat  beneficium,  quod  jam  fuerat 
simoniace  consequutus.  Ita  citata  mox  decisio 
S.  Cong.  Concil.  eod.  loc. 

Sed  ad  alteram  quaesiti  partem  transeamus, 

idest  ad  restitutionem  faciendam  in  materia  Si- 
moniae.  Hujusmodi  restitutio  vel  respicit  spiri¬ 
tualia,  vel  temporalia  simoniace  recepta.  Si  pri¬ 
mum,  idest  si  respicit  spiritualia  simoniace  recepta, 
nulla  obligatio  est  restituendi  hoc  spirituale  simo¬ 
niace  receptum,  exceptis  beneficiis  Ecclesiasticis, 
quia  nullum,  nec  divinum,  nec  humanum  reperitur 
jus  hujusmodi  obligationem  inducens,  praesertim 
cum  illam  pro  temporali  comparans  non  contra 
justitiam,  sed  praecise  contra  religionem  peccet. 
Quin  dicatur,  quod  eodem  modo  quo  obligatur 
restituere,  qui  simoniace  recepit  temporale  pro  spi¬ 
rituali,  ita  obligatur  qui  accepit  spirituale  pro  tem- 
mporali ;  non  enim  currit  paritas,  quia  qui  accepit 
temporale  pro  spirituali  fecit  injuriam  danti,  utpote 
qui  spirituale  gratis  dare  debuisset  juxta  mandatum 
Christi  —  Gratis  accepistis ,  gratis  date.  Matii.  10 . 
E  contra  qui  spirituale  accepit  pro  temporali  tra¬ 
denti  non  fecit  injuriam,  utpote  qui  illud  alias 
gratis  dare  debuisset. 

Dixi  exceptis  beneficiis ,  nam  qui  beneficium 
aliquod  Ecclesiasticum  simoniace  accepit,  sub  gra¬ 
vissimo  peccato  tenetur  ante  omnem  judicis  senten¬ 
tiam  illud  una  cum  omnibus  fructibus  perceptis 
restituere,  ac  dimittere,  etiamsi  Simonia  sit  occul¬ 
tissima,  et  quidem  si  Simonia  est  confidentialis , 
etiam  pretio  non  soluto  ;  si  vero  est  communis  Si¬ 
monia  ,  tunc,  quando  utrimque  saltem  ex  parte 
est  jam  completa,  accipiendo  spirituale,  et  tra- 

dendo  temporale  saltem  quoad  partem.  Ita  unani¬ 
mis,  et  certa. 

Si  vero  secundum,  idest  si  restitutio  respicit 
temporalia  simoniace  accepta  pro  spirituali,  tunc 
qui  accepit  temporale  sub  conditione  dandi,  vel 
praestandi  spirituale,  et  conditionem  non  implevit, 
jure  divino,  et  naturali  ex  justitia  tenetur  resti¬ 
tuere  acceptum,  eo  quod  nullus  nec  apparens  adsit 
titulus  retinendi;  secus  DD.,  et  Canonistae  innixi 
Cap.  11.  h.  t.  tradunt  Illum,  qui  simoniace  accepit 
temporale  pro  spirituali  sub  gravi  teneri  ad  resti¬ 
tutionem  ante  omnem  sententiam  judicis,  quia  sine 
salutis  periculo  illud  retinere  non  valet.  Hinc  qui 
simoniace  accepit  temporale  pro,  vel  propter  bene¬ 
ficium  aliquod  Ecclesiasticum  ex.  g.  quia  ad  illud 
aliquem  elegit,  vel  postulavit,  vel  praesentavit,  vel 
commendavit,  vel  idem  alicui  contulit,  vel  resigna¬ 
vit,  tenetur  sub  gravi  ante  omnem  sententiam  ju¬ 
dicis  restituere  (si  materia  est  gravis  quoad  tem¬ 
porale).  Ita  omnes  et  praesertim  S.  Thomas  2 , 
1  q.  100  cirt.  6  in  corp.  Reiffenstuel  h.  t.  n.  287 
et  seq. 

At  cui  facienda  est  restitutio  temporalis  si¬ 
moniace  accepti  intuitu  beneficii?  Resp.  tempo¬ 
ralia  simoniace  accepta  intuitu  beneficii  Ecclesia¬ 
stici  sive  ob  collationem,  sive  ob  nominationem, 
electionem,  etc.  jure  naturali  ante  sententiam  judi¬ 
cis  ipsi  danti,  sed  de  jure  Ecclesiastico  restitui 
debet  non  ipsi  danti,  sed  Ecclesiae,  in  qua  bene¬ 
ficium  est  situm  ad  monitum  Cap.  11  h.  t...  Et 

ratio  est,  quia  in  poenam  delicti  privandus  est  re 
sua. 

Verum  quid  dicendum  de  temporali  simoniace 
accepto  pro  ingressu  ad  Religionem  ?  Respondet 
Papa  in  Extrac.  Sane  h.  t.,  illud  retineri  posse 
a  monasterio,  vel  conventu,  dummodo  non  in  pri¬ 
vatum  usum  Abbatis,  vel  Abbatissae,  vel  alte¬ 
rius,  sed  in  communem  usum  convertatur. 

Qui  vero  temporalia  simoniace  accepit  pro  col¬ 
latione  Ordinis,  aliorumque  Sacramentorum,  vel 
Sacramentalium,  quae  conferuntur  sine  damno 
aut  incommodo  temporali  conferentis,  de  jure  Di¬ 
vino  ante  omnem  sententiam  judicis  restituere  de¬ 
bet,  quia  sicut  gratis  accepit,  ita  et  gratis  dare 
debet.  Dixi  sine  damno ,  aut  incommodo  conferentis , 
quia  in  casu,  quo  conferens  sacramentalia  subit 
damnum  temporale,  non  tenetur  ad  restitutionem, 
si  plus  non  exigit,  quam  res  illa  spirituali  annexa 
valet.  Ita  Reiffenstuel  h.  tit.  n.  302.  Sed  jam 
nos  urget  articulus 

De  causis ,  et  titulis  excusantibus  a  simonia , 
a  poenis,  et  a  restitutione. 

Ast  sunt  ne  causae  aliquae,  aut  tituli  excu¬ 
santes  a  Simonia,  ideoque  a  poenis  incurrendis, 
et  restitutione  facienda?  Multae  recensentur  a  DD. 
et  Canonistis  ;  at  nos  gratia  brevitatis  unam,  vel 
alteram  in  medium  proferemus.  Et  l.°  excusat  a 
Simonia  ignorantia  invincibilis,  quia  hujusmodi 

ignorantia,  ut  a  quovis  alio,  ita  etiam  a  Simoniae 
peccato  excusat.  Quod  autem  a  quovis  alio  pec¬ 
cato  excuset,  late  probant  Theologi,  praecipue  ex 
illo  fundamento,  quod  ad  peccatum  requiratur  con¬ 
sensus  ;  ignorantis  autem  nullus  est  consensus, 
leg.  Si  per  errorem  15  Jf.  de  Jurisdict.  omnium 
judic.  Diximus  notanter  invincibilis ,  quia  vincibi¬ 
lis,  crassa  nempe  supina,  vel  affectata  ignorantia, 
uti  a  nullo  alio,  ita  nec  a  peccato  simoniae  excu¬ 
sare  potest.  Num  autem  quis  revera  habeat  igno¬ 
rantiam  invincibilem,  cuiusvis  conscientiae  relin¬ 
quitur. 

2°  Excusat  a  Simonia  labor  extrinsecus , 
idest  labor  ille,  qui  functioni,  aut  ministerio  spi¬ 
rituali  est  extrinsecus,  et  per  accidens  conjunc¬ 
tus,  sine  quo  ministerium,  seu  functio  illa  spi¬ 
ritualis  in  se  bene  fieri  posset;  sic  v.  g.  cele¬ 
brationi  missae  labor  extrinsecus,  et  per  accidens 
conjunctus  est  itineratio  per  unam,  vel  alteram 
horam  a  loco  distans :  e  contra  vero  pronuncia- 
tio  verborum,  motus  membrorum  etc.  in  cele¬ 
bratione  missae  necessarius,  est  labor  missae  in¬ 
trinsecus,  eo  quod  sine  illo  non  item  sine  isto 
celebrari  valeat.  Ex  quo  consequitur,  quod  prop¬ 
ter  laborem  extrinsecum  aliquid  temporale  absque 
simoniae  labe  exigi  possit,  eo  quod  per  hujus¬ 
modi  conjunctionem  haud  perdit  aestimationem, 
et  valorem  suum,  quem  ex  se  tamquam  quid  tem¬ 
porale  habet.  E  contra  vero  nihil  temporale  exigi 
potest  absque  Simonia  ob  laborem  intrinsecum, 

quia  hic  ab  ipsa  actione  sacra  non  distinguitur, 
sed  cum  ipsa  unum  opus  efficit,  totusque  sacer 
est. 

3°  Excusat  a  Simonia  redemptio  vexationis. 
Quod  ut  recte  intelligatur,  distinctione  opus  est : 
vel  quis  patitur  vexationem  in  jure  spirituali  jam 
plene  quaesito,  vel  in  jure  spirituali  nondum  quae¬ 
sito,  sed  adhuc  quaerendo.  Si  primum  dari  po¬ 
test  aliquid  temporale  ad  vexationem  redimendam 
absque  simonia,  ceu  docent  Can.  Quaesitam  4 
eaus.  4,  q.  3  et  Cap.  Dilectus  28  h.  t.  ubi  Si- 
moniae  non  arguuntur,  qui  ad  redimendam  inju¬ 
stam  vexam,  quam  patiebantur  in  jure  jam  quae¬ 
sito,  temporalia  dederunt.  Et  ratio  est,  quia  illud 
datur  non  pro  jure  spirituali,  utpote  quod  jam 
habere  supponitur,  sed  pro  tollenda,  vel  impe¬ 
dienda  injusta  molestia,  et  injuria  ;  quod  quid 
temporale  praesefert.  Si  vero  secundum,  idest  si 
vexationem  patitur  in  jure  spirituali  nondum  quae¬ 
sito,  sed  quaerendo,  tunc  subdistinctione  opus 
est:  vel  hujusmodi  vexatio  procedit  ab  eo,  qui 
solum  nocere,  non  autem  prodesse  potest  ad  tale 
spirituale  v.  g.  beneficium  obtinendum,  et  tunc 
a  simoniae  labe  excusat  dare  quid  temporale  ad 
redimendam  hanc  vexationem  etiam  in  jure  spi¬ 
rituali  nondum  quaesito,  sed  quaerendo.  Ratio 
est,  quia  etiam  in  tali  casu  non  datur  temporale 
pro  spirituali  jure  acquirendo,  utpote  quia  ve¬ 
xans  ex  supposito  dare  spirituali  non  potestr 
nec  datur  hoc  temporale  ut  pro  acquirendo  illo 

spirituali  jure  commendet,  ac  preces  interponat, 
sed  praecise,  ut  injusta  impedimenta  non  ponat, 
aut  injustam  vexam  non  incipiat,  vel  incaeptam 
continuare  desinat,  quod  cuivis  licitum  est:  cum 
quivis  jus  habeat  quaesitum  in  libertate,  et  fama 
sua.  Vel  procedit  ab  eo,  qui  de  jure  prodesse  po¬ 
test  ad  spirituale  v.  g.  beneficium,  et  tunc  dare 
quid  temporale  pro  jure  spirituali  non  excusat  a 
Simonia.  Ratio  est,  quia  in  tali  casu  temporale 
datum,  vel  promissum  positive  influit  in  colla¬ 
tione,  et  acquisitione  spiritualis ;  seu  licet  solu¬ 
tio,  vel  praestatio  rei  temporalis  dirigatur  ad  re¬ 
dimendam  vexam,  tamen  verus  finis  est  movendi 
voluntatem  collatoris,  vel  alterius,  qui  partem  di¬ 
rectam  habet  in  concessione  juris  spiritualis,  il- 
ludque  obtinendi ,  praestatione  rei  temporalis 
Cap.  23  h.  t. 

Huc  cum  pervenerit  oratio,  quaeri  non  imme¬ 
rito  potest,  utrum  Clerici  ad  redimendam  injustam 
vexationem  petere  possint  a  civili  auctoritate  Re¬ 
gium  pjlaeilum ,  vel  ut  ajunt  Regium  exequatur  in 
beneficiis  ex  legitima  concessione  sibi  pleno  jure 
competentibus,  ut  sacri  muneris  exercitium  susci¬ 
piant,  et  capere  possint  possessionem  bonorum 
temporalium  ?  Certum,  atque  indubitatum  in  jure 
est,  id  in  genere  fieri  haud  posse:  agitur  enim  de 
re  ad  Ecclesiasticam  potestatem  privative  perti¬ 
nenti,  quae  procul  dubio  independens  est  a  civili 
potestate,  ceu  pluries  innuimus,  hinc  ministri  Ec¬ 
clesiae  hoc  obsequium  praestantes  potestati  civili 

facto  proprio  viderentur  agnoscere  dependentiam 
aliquam,  et  subordi nationem  Ecclesiae  erga  civi¬ 
lem  potestatem  in  collatione  beneficiorum,  et  in 
exercitio  jurisdictionis  spiritualis,  quod  prorsus 
admitti  nequit,  ceu  tractatores  juris  publici  Eccle¬ 
siastici  evidentissimis  argumentis  demonstrant. 

Verumtamen  sicut  haec  agendi  ratio  ex  parte 
Guberniorum  considerari  potest,  uti  injusta  vexa¬ 
tio,  hinc  ad  vitanda  mala  majora  permittitur  Cle¬ 
ricis,  ut  impune  persolvere  possint  hujusmodi 
actum  obsequii  erga  auctoritatem  civilem,  prouti 
constat  ex  praxi  Ecclesiae,  tum  relate  ad  Clericos 
minores,  et  beneficia,  tum  relate  ad  Episcopos,  et 
Abbates  nullius  cum  jurisdictione  quasi  Episcopali. 
Agitur  enim  de  redimenda  injusta  vexatione  in 
exercitio  juris  jam  plene  acquisito.  Ita  Suprema 
Inquisitio  die  2  Novemb.  1876. 

TITULUS  IV. 

Ne  Praelati  vices  suas,  vel  Ecclesias 
sub  annuo  censu  concedant . 

Materies  huius  tituli  affinitatem  quandam  habet 
cum  praecedenti,  hinc  merito  B.  Raymundus  hunc 
titulum  appendicis  loco  heic  subnectit. 

Duae  in  ipso  proponuntur  quaestiones,  quae 
relationem  habent  cum  iis,  quae  sub  superiori 
rubrica  pertractatae  fuerunt,  scilicet,  An  permis¬ 
sum  sit  Praelatis  alteri  cedere  vices  suas  sub  an¬ 
nuo  censu,  seu  an  permissum  ipsis  sit  alteri  ce- 

dere  jurisdictionem,  et  auctoritatem  propriam,  vel 
etiam  quodcumque  aliud  officium  Ecclesiasticum 
sub  determinata  pensione?  2.°  An  ipsis  permis¬ 
sum  sit  alteri  cedere  Ecclesias  suas,  seu  tempo¬ 
ralia  Ecclesiarum  suarum? 

Antequam  hujusmodi  quaestiones  resolvantur, 
operae  pretium  est  nonnulla  praemittere  ad  rectam, 
et  claram  interpretationem  praesentis  rubricae. 

Praemittimus  itaque  :  l.°Istam  rubricam  habere 
completum,  et  determinatum  sensum,  ideoque  re¬ 
gulam  continere,  quae  loco  canonis  habetur  inter¬ 
dicentis  Praelatis  constituere  vices  suas,  vel  Ec¬ 
clesias  suas  sub  annuo  censu.  2.°  Praemittimus 
sub  nomine  vicium  suarum  nihil  aliud  intelligi, 
nisi  jurisdictionem,  vel  auctoritatem,  quam  habet 
Praelatus,  sive  Episcopus  ipse  sit,  sive  Episcopo 
inferior.  Si  Episcopus  ipse  fuerit,  tunc  sub  nomine 
vicium  suarum  venit  jurisdictio,  et  auctoritas, 
quam  habet  in  propria  dioecesi ;  si  vero  Episcopo 
inferior  fuerit,  tunc  sub  nomine  vicium  suarum, 
venit  jurisdictio,  qua  ipse  potitur  in  aliqua  Ab¬ 
batia,  vel  in  aliqua  Praelatura,  sive  primi,  sive 
inferioris  ordinis. 

Imo  ex  Cap.  2,  et  3,  h.  t.  eruitur  sub  nomine 
Praelati  non  intelligi,  et  comprehendi  illos  tantum, 
qui  Praelaturam  habent,  sed  quemcumque  haben¬ 
tem  jurisdictionem  Hac  de  re  omnes  isti  dicuntur 
vices  suas  alteri  cedere,  quando  cedunt  jurisdi¬ 
ctionem,  quam  habent,  sive  in  toto,  sive  in  parte. 
3.°  Praemittimus  sub  nomine  Ecclesiarum  suarum 

nihil  aliud  innui,  ac  significari,  nisi  res  tempo¬ 
rales  ad  Ecclesiam  propriam  pertinentes,  idest 
intelligi  obventiones,  proventus,  reditus,  et  fru¬ 
ctus,  sive  isti  sint  civiles,  sive  naturales,  sive  con¬ 
sistant  in  re  mobili,  sive  in  re  immobili.  Ita  Cap.  2. 
h.  t.  Quando  igitur  Praelatus  vices,  et  Ecclesias 
suas  cedit,  tunc  intell igitur  ipsum  cedere,  et  ju¬ 
risdictionem,  et  administrationem,  lucrumque  om¬ 
nium  fructuum.  4.°  Praemittimus  illa  verba  con¬ 
stituere,  sive  concedere  sub  annuo  censu,  nihil 
aliud  significare,  nisi  facere  hanc  cessionem  sub 
annua  determinata  pensione. 

Hisce  praemissis,  et  praenotatis  ad  quaestio¬ 
nes  superius  enunciatas  veniamus.  Ad  l.am  quod 
attinet,  respondemus  ex  Cap.  1,  et  ex  Concit. 
Trid.  sess.  25,  Cap.  11  de  Reformat,  vers.  Non 
liceat.,  omnino  interdictum  esse  Praelatis  alteri 
cedere  vices  suas  sub  annuo  censu, quia  jurisdictio 
haec,  cum  sit  spiritualis,  absque  simoniae  vitio 
vendi,  ac  locari  non  potest,  ceu  in  superiori  titulo 
satis  abunde  probatum  est.  Ad  rem  Schmalzgru- 
ber  h.  t.  n.  3.  —  ibi  - —  Dicendum  est,  non  posse 
»  sub  annuo  censu,  vel  pensione  concedi  regimen, 
»  et  jurisdictionem  ac  potestatem  spiritualem  prae- 
»  laturis,  dignitatibus,  officiis,  et  beneficiis  anne- 
»  xam.  Patet  id  ex  praesenti  rubrica,  et  textibus 
»  subjectis,  ubi  Alexander  III  ejusmodi  concessiones 

»  generaliter  prohibet _  Concordat  Trid.  sess.  25 

»  cap.  II,  de  Reformat,  ubi  dicitur  —  non  liceat 
»  etiam  jurisdictiones  Ecclesiasticas,  seu  faeulia- 

»  tes  nominandi ,  aut  deputandi  vicarios  in  spiri- 
»  tualibus  locare ,  nec  conductoribus  per  se,  aut 
»  alios  exercere,  aliterque  concessiones  a  S.  Sede 
»  Apostolica  facta  subreptitiae  censeantur  Ratio 
»  est  quia  sunt  quid  spirituale,  aut  spirituali  an- 
»  nexum,  quod  pretio  temporali  aequiparari  nequit; 
«  ita  autem  aequipareretur  tam  venditione,  quam 
»  locatione  pro  pretio  temporali  >. 

Quin  thesi  nostrae  aliquid  obstaculi  facere  pos¬ 
sit  Cap.  6  de  Relig.  dom.,  quo  traditur,  Episco¬ 
pum  remittere,  idest  dare  posse  religioso  Ordini 
illam  jurisdictionem,  qua  ipse  gaudet,  vel  in  ali¬ 
qua  Ecclesia,  vel  in  aliquo  monasterio  cum  onere 
solvendae  annuae  pensionis  mensae  Episcopali, 
quandoquidem  annua  illa  praestatio,  de  qua  cit. 
cap.  6  non  solvitur  tanquam  pretium,  et  aesti¬ 
matio  remissae  jurisdictionis,  seu  non  solvitur  uti 
annua  pensio  pro  jurisdictione  ab  Episcopo  remis¬ 
sa  Ordini  Religioso,  sed  in  recognitionem  prae¬ 
teritae  subjectionis,  et  libertatis  concessae,  hinc 
nihil  ad  rem  facit. 

Multoque  minus  obstat,  quod  Episcopus  pos¬ 
sit,  imo  et  debeat  suo  Vicario  Generali,  seu  Offi¬ 
ciali  constituere  salarium  pro  jurisdictione  spiri¬ 
tuali  exercenda.  Resp.  enim,  aliud  esse  jurisdictio¬ 
nem  suam  sub  annuo  censu  sibi  praestando  aliis 
relinquere,  aliud  Vicario  Generali  constituere  sa¬ 
larium  ;  quia  Vicarius  recipit  salarium  per  modum 
stipendii  arg.  c.  Charitatem  12  q.  1  —  ibi  — - 
Justum  namque  est,  ut  illi  consequantur  stipen - 

dium,  qui  pro  tempore  suum  commodare  reperiun- 
tur  obsequium:  imo  pro  laboribus  temporalibus  Of¬ 
ficio  per  accidens  annexis,  etiam  per  modum  merce¬ 
dis,  arg.  c.  Quicumque  12  q.  2:  —  ibi  —  Dignus 
est  operarius  mercede  sua,  cum  Concordantis. 

Poena  autem  hujus  prohibitionis  haec  est  sta¬ 
tuta,  scilicet  ut  officialis  redimens  officium  pecu¬ 
nia,  privetur  illo,  et  a  Praelato  auferatur  potestas 
conferendi  tale  officium.  Hujusmodi  vero  poenam 
non  ipso  jure,  sed  per  sententiam  judicis  infligi 
colligitur  ex  Cap.  1  h.  t.  cum  enim  ibi  textus 
non  dicit,  privatus  sit,  sed  privetur ,  intelligitur  per 
judicis  sententiam. 

Verumtamen  ex  hactenus  dictis  minime  deduci 
potest,  quod  Praelatus  nequeat  constituere  plures 
in  gravi  suo  munere  exercendo  coadjutores,  sive 
majores,  sive  minores,  cum  exploratissimi  juris  sit, 
ipsum  demandare  posse  jurisdictionem  propriam 
in  causa  particulari,  posse  constituere,  executorem, 
imo  etiam  officialem,  seu  Vicarium  Generalem.  Et 
optimo  quidem  jure,  quandoquidem  haec  omnia 
peragere  non  est  vices  suas  alteri  cedere  sub  an¬ 
nuo  censu,  sed  illos  constituere,  ut  ipsi  auxilium 
praestent  in  administratione  Dioecesis.  Sane  in 
casu  constitutionis  officialis,  seu  Vicarii  Genera¬ 
lis,  non  esset  officialis,  seu  Vicarius  Generalis, 
qui  administraret  dioecesim,  sed  ipse  Episcopus, 
prouti  quotidiana  experientia  docet;  hinc  titulus 
jurisdictionis  apud  Praelatum  ipsum  resideret,  mi¬ 
nisterium  vero  apud  Vicarium,  ita  ut  Praela- 

tus,  et  Vicarius  unum  idemque  tribunal  efforment. 
Quod  adeo  verum  est,  ut  ne  consuetudine  quidem 
fieri  possit,  ut  a  sententia  Vicarii  Generalis  ad 
Episcopum  appelletur. 

Praeterea  quod  omnem  removet  dubitationem 
illud  est,  quod  hoc  in  casu  non  esset  officialis,  seu 
Vicarius  Generalis,  qui  ex  lucro  percepto  annuum 
vel  menstruum  censum  Episcopo  daret,  sed  ipse 
Praelatus,  seu  Episcopus,  qui  honorarium,  seu  sa¬ 
larium  officiali,  seu  Vicario  Generali  constituere 
deberet,  qui  illud  salarium  recipit  per  modum 
stipendii  arg.  eap.  Charitatem  12  quaest.  1.  ceu 
superius  mox  innuimus.  Hoc  autem  fieri  posse 
certum,  indubitatumque  est;  secus  enim  Vica¬ 
rius  cogeretur  stipendiis  propriis  militare  contra 
doctrinam  Apostoli  1.  Corint  q.  uers.  7.  Quod 
vero  prohibetur  Praelato  hoc  est,  scilicet  quod  non 
possit  illi  committere  officium  suum  exercendum 
cum  pacto  sibi  solvendi  pretium  temporale,  sive 
annuam  praestationem.  Hac  de  causa  in  probatis 
est,  Praelatum  simoniam  committere,  si  alteri  vi¬ 
ces  suas  sub  annuo  censu  constitueret,  seu  juris¬ 
dictionem  propriam  sub  determinata  annua  pen¬ 
sione  alteri  concederet. 

Post  haec  quaeritur  an  simonia  haec  sit  juris 
naturalis,  et  divini,  an  vero  juris  Ecclesiastici?  In 
hoc  non  concordant  Doctores ,  et  Canonistae  :  non¬ 
nulli  enim  interpretantes  constitutiones  Cap.  1,  2 
et  3,  h.  t.  contendunt  simoniam  hanc  esse  juris 
naturalis,  et  divini,  quia  res  spiritualis,  vel  spiri- 

tuali  annexa  ceditur,  seu  locatur  pretio  temporali. 
E  contra  nonnulli  alii  pro  viribus  sustinent,  id 
interdictum  esse  non  ex  jure  naturali,  et  divino, 
sed  ex  jure  tantummodo  Ecclesiastico,  eo  quod 
res  sacra,  et  spiritualis,  seu  spirituali  annexa 
haud  indigne,  atque  irreligiose  tractatur,  ideoque 
simoniam  hujusmodi  esse  juris  Ecclesiastici.  No¬ 
bis  haec  secunda  sententia  arridet,  quia  revera  in 
casu  non  verificatur  illa  comparatio  inter  rem  spi¬ 
ritualem,  et  temporalem,  in  qua  omnis  consistit 
perversitas  criminis  simoniae.  Verumtamen  licet 
secundam  sententiam  amplecti  placuerit,  scilicet 
quod  simonia  haec  non  sit  juris  naturalis,  et  di¬ 
vini,  nihilominus  retinemus,  et  propugnamus  eo¬ 
dem  modo  puniri  istius  simoniae  actus,  quo  simo¬ 
niae  juris  naturalis  ac  divini  actus  plectuntur. 

At  hic  subsumentes  quaerunt  DD.  et  Canoni- 
stae,  utrum  saltem  jurisdictio  temporalis  alteri 
cedi,  aut  locari  possit  ab  Episcopis,  et  aliis  Praela¬ 
tis?  Huic  dubio  respondetur,  quod  si  jurisdictio  ista 
ab  Ecclesia  habetur,  ceu  jus  annexum  officio  spiri¬ 
tuali,  tunc  jurisdictio  hujusmodi  licite  locari  non 
posse  certum  est,  quia  per  connexionem  evadit  ju¬ 
risdictio  spiritualis;  at  si  haec  aliunde  habetur,  tunc 
extra  simoniae  labem  locari  posse  videtur,  eo  quod 
in  hoc  casu  temporale  non  datur  pro  spirituali,  sed 
temporale  datur  pro  temporali.  Locatio  tamen  ista 
plerumque  turpis,  illicita,  Ecclesiaeque  noxia  est, 
cum  illi,  qui  pecunia  sua  acquisiverunt  officia,  gra¬ 
vant  homines  poenis,  atque  exactionibus  pecunia- 

riis,  aut  aliis  modis,  proprio  lucro  potiusquam 
spirituali  fidelium  commodo  intendentes. 

Ad  secundum  autem  quaestionem  nunc  venien¬ 
tes,  qua  quaeritur,  utrum  Praelatis  permissum 
sit  alteri  cedere  Ecclesias  suas,  seu  temporalia 
suarum  Ecclesiarum  respondemus,  quidquid  sit 
de  Comuni  jure  antiquo,  hodie  certum  est,  fructus 
praelaturae,  aut  parochiae  ex  causa  licite  locari 
possunt,  servatis  servandis,  scilicet  modo  serven¬ 
tur  ea  omnia,  quae  tradit  titulas  de  rebus  Eccle¬ 
siae  non  alienandis. 

Caeterum  qui  historiam  hujus  tituli,  prohibi¬ 
tiones,  et  poenas  relativas  probe  noscere  deside¬ 
rat,  adeat,  et  legere  non  pigeat  Cap.  1.  h.  t.  quod 
desumptum  est  ex  Concilio  Lateranensi  sub  Ale¬ 
xandro  III  Cap.  15,  nec  non  subsequentia  capita 
ejusdem  tituli. 


TITULUS  V. 

De  magistris,  et  ne  aliquid  exigatur 
pro  licentia  docendi . 

Etiam  in  magisterii  munere  conferendo  inter¬ 
venire  aliquando  potest  simonia  juris  Ecclesiastici, 
ideoque  B.  Raymundus  praesentem  titulum  post 
duos  praecedentes  subnectere  existimavit. 

In  ipso  duae  quaestiones  evolvendae  propo¬ 
nuntur,  quarum  prima  respicit  officia  in  Ecclesia 
constituta  relate  ad  magisterium.  Secunda  autem 
versatur  circa  remedia  contra  abusus. 

Quoad  primam.  Cum  antiquis  temporibus,  et 
praesertim  tempore  Alexandri  III  haud  multa  ha¬ 
berentur  instituta  grammaticae,  et  humaniorum 
literarum,  sed  tantum  in  nonnullis  locis  erant 
Universitates,  hinc  fiebat  ut  unusquisque  aliena 
opera,  et  propriis  expensis  tum  grammaticam, 
tum  humaniores  literas  addisceret  eum  ad  finem, 
ut  deinde  ad  Universitates  pergere  posset.  Ex  hoc 
autem  derivabat,  ut  cum  plures  Clerici  minores 
assistere  deberent  ministerio  Ecclesiae,  ipsi  num- 
quam  habiles  evadere  poterant  ad  studia  Univer¬ 
sitatis.  Hoc  maximopere  Ecclesiae  displicuit,  cui 
plurimum  intererat,  ut  tales  Clerici  instruerentur. 
Hac  de  re  Concilium  Lateranense  III  sub  Alexan¬ 
dro  III  anno  1179  celebratum  (cujus  Constitutio 
refertur  in  Cap.  i,  3  et  5,  h.  t.)  decrevit  ut  in 
omnibus  Cathedralibus  Ecclesiis  unus  designaretur 
magister,  qui  Clericos,  et  pauperes  adolescentulos 
gratis  erudiret  in  studiis  grammaticae,  et  pulchra¬ 
rum  literarum,  quique  Scholasticus  vocabatur. 
Huic  autem  magistro  pro  honesta  substentatione 
ex  redditibus  Ecclesiae,  seu  per  beneficium  pro¬ 
videndum  erat. 

At  quoniam  tractu  temporis  haec  Alexandri  III 
jussa,  et  dispositiones  in  omnibus  Cathedralibus 
haud  exacte  observabantur,  imo  non  parum  negli- 
gebantur,  hinc  factum  fuit,  ut  anno  1215  Inno¬ 
centius  III  in  Concilio  Lateran.  IV  (Cap.  4 ,  h.  t.) 
supercitatam  praescriptionem  ad  vitam,  et  ho¬ 
norem  revocaret,  et  extenderet  etiam  ad  alias 

Ecclesias  satis  locupletes,  in  quibus  facultates 
ad  hunc  magistrum  constituendum  sufficere  po¬ 
tuissent. 

Id  perduravit  usque  ad  Concilii  Tridentini  tem¬ 
pora.  Hoc  enim  Concilium  sess.  23,  Cap.  18  de 
Reformat,  sancte,  ac  salubriter  indixit,  ut  semi¬ 
naria  Clericorum  in  omnibus  Ecclesiis  Cathedra- 
libus  erigerentur,  ibique  adolescentuli  alerentur 
sumptibus  ipsorum  seminariorum,  et  sub  oculis, 
ac  directione  Episcopi  in  studiis  instituerentur. 
Voluit  tamen  idem  sacrosanctum  Concilium,  ut 
in  hisce  seminariis  admitterentur  adolescentuli 
pauperes  bonae  indolis,  qui  spem  bonae  expecta- 
tionis  praeseferrent,  et  essent  ex  legitimo  matri¬ 
monio  nati,  et  12  annorum  aetatis  forent,  atque 
scirent  legere,  et  scribere.  Haud  exclusit  tamen 
filios  divitum,  modo  suis  sumptibus  alerentur. 

Ut  autem  administrationi  rerum  temporalium 
Seminarii,  et  institutioni  Clericorum  consuleretur, 
statuit  idem  Concilii  Triden tinum  varias  species 
deputatorum,  et  praesertim  voluit  duos  de  capi¬ 
tulo  adsumendos  esse,  quorum  unus  eligeretur 
ab  ipso  Episcopo,  alter  vero  ab  ipso  Clero.  Ho¬ 
rum  deputatorum  consilio  uti  debet  Episcopus, 
quin  teneatur  illud  sequi,  ceu  docuit  S.  Congre¬ 
gatio  Concilii  in  Fundana  26  Martii  1688,  et 
quin  isti  deputati  aliquid  disponere  praesumere 
valeant  absque  Episcopo,  ceu  pariter  tradidit  lau¬ 
data  Congregatio  in  Ariminen  16  Feb.  1609 .  Nunc 

De  Magistro  Theologo. 

At  praedicto  Concilio  Lateran.  IV  non  modo 
praefatum  magistrum  constituere  placuit,  sed  vo¬ 
luit  etiam  aliud  officium  magisterii  constituere  in 
qualibet  Ecclesia  Metropolitana,  et  magister  hic 
vocatus  fuit  Theologus ,  qui  et  Sacram  Scripturam, 
et  ea,  quae  pertinent  ad  animarum  curam  expla¬ 
naret.  Statuit  autem,  ut  redditus  unius  praebendae 
ei  tribui  deberent.  Quod  postea  Concilium  Triden- 
tinum  non  modo  confirmavit  in  Gap.  1,  sess.  5 
de  Reformat sed  rem  perficiens  absolute  decrevit, 
ut  nedum  in  qualibet  Metropolitana,  et  Cathe- 
drali  Ecclesia,  sed  etiam  in  Collegialibus  insignibus 
in  oppidis  populosis  existentibus  Theologus  hic 
constitueretur,  assignata  ei  praebenda,  vel  prae- 
stimonio,  vel  stipendio.  Et  si  nihil  horum  repe- 
riretur,  mandavit,  ut  praebenda  primo  vacans 
quovis  incompatibili  onere  soluta  adsignaretur,  et 
in  perpetuo  deputaretur.  Quod  si  hujusmodi  prae¬ 
benda  insufficiens  foret,  voluit  ut  Episcopus  vel 
per  beneficium  simplex,  vel  alio  modo  sibi  bene- 
viso  provideret. 

Ex  quo  factum  est,  ut  ad  tramitem  praedicti 
decreti  Concilii  Tridentini  in  omnibus  Cathedra- 
libus,  et  Collegiatis  insignibus  praebenda  theolo- 
galis  erigeretur,  et  S.  Concilii  Congregatio  jugiter 
adlaboravit,  instetitque,  ut  quam  citius  haec  prae- 

benda  theologalis  erigeretur,,  ubi  nondum  erecta 
esset. 

Huc  perventi,  cum  de  Canonico  theologo  sermo 
inciderit,  operae  pretium  ducimus  aliquid  de  ipso, 
et  de  ejus  praebenda  theologali  fusius  exponere 
distinctis  paragraphis. 


§  l-a 

De  Institutione ,  introductione ,  deputatione , 
electione  Canonici  theologi. 


Quam  cordi  semper  fuit  Ecclesiae,  et  Romanis 
Pontificibus  propagatio  theologiae  ex  jam  dictis 
manifestum  scatet,  et  praesertim  ex  citato  Concilio 
Lateran.  IV  sub  Innocentio  III  celebrato,  in  quo 
salubriter  provisum  fuit,  ut  in  qualibet  Ecclesia 
Metropolitana  ad  interpretationem  Sacrarum  Scri¬ 
pturarum,  atque  ad  edocendum,  quae  ad  animarum 
curam  spectant,  Canonicus  theologus  omnino  eli¬ 
geretur,  assignatis  eidem  unius  praebendae  red¬ 
ditibus.  Perfectionem  autem  hujusmodi  disciplinae 
adjunxit  Concilium  Tridentinum  sess.  5,  Cap.  1 
de  Reformat .,  ceu  mox  innuimus. 

Quomodo  vero  canonicatus  hic  theologalis  exor¬ 
dium  sumpserit,  et  quomodo  a  jure  communi  de¬ 
terminatus  fuerit,  exponit,  ac  declarat  Benedi¬ 
ctus  XIV  in  Instit.  Ecclesiastica  57.  Sed  monu- 

menta  historica,  quae  ad  praebendae  theologalis 
erectionem  spectant,  praecipue  videri  possunt  apud 
Tbomassinum  de  veteri  et  nova  Ecclesiae  disci¬ 
plina  par.  I,  lib.  II,  Cap.  X. 

Illud  unum  certum,  indubitatumque  est,  quod 
ut  praebenda  primo  vacatura  erigatur  in  theologa- 
lem,  requiritur  omnino,  ut  fiat  deputatio  praeben¬ 
dae  tamquam  theologalis  ab  Episcopo.  Patet  id  pe¬ 
nes  omnes  Canonistas,  et  decisum  fuisse  a  S.  Con¬ 
cilii  Congregatione  refert  Cardinalis  Petra  in  Comm. 
in  Const.  Quasi  Innoc.  VE  Summarium  n.  18, 
tom.  III  —  ibi  —  «  Sacra  Congregatio  Concilii 
»  censuit,  approbante  Sanctissimo,  ad  erectionem 
»  praebendae  theologalis  requiri  actualem  depu- 
»  tationem,  et  ideo,  si  in  provisione  praebendae 
»  non  fuerit  facta  actualis  deputatio,  non  posse 
»  provisum  cogi  obire  munus  lecturae». 

Deputatione  vero,  et  erectione  facta  in  prae¬ 
bendam  theologalem ,  jus  conferendi  illam  non 
mutatur,  sed  tantum  jus  personam  eligendi.  Unde 
si  jus  conferendi  canonicatum  regulariter  ex  jure 
communi  simul  ad  Episcopum,  et  Capitulum  per¬ 
tinebat,  sponte  fluit,  quod  in  posterum  haec  prae¬ 
benda  theologalis  vacans  simultanee  conferri  de¬ 
bebit  ab  Episcopo,  et  Capitulo.  Ubi  autem  ex 
speciali  jure,  vel  ad  solum  Episcopum,  vel  ad 
solum  Capitulum  spectet  collatio,  id  omnino  pa¬ 
riter  in  posterum  servandum  est.  At  notandum 
maxime  occurrit,  quod  cum  electio  personae  ad 
solum  Episcopum  pertineat,  idque  certum  in  jure 

omnino  sit,  sequitur  jus  Capituli  in  conferendo 
hujusmodi  praebendam  ad  meram  formali tatem 
quasi  reduci,  quandoquidem  conferre  tenetur  ei, 
quem  Episcopus  in  theologum  elegerit.  Ita  lauda¬ 
tus  Card.  Petra  eit.  loc.  n.  30,  torri.  IV. 

Quod  vero  personae  electio  in  hujusmodi  prae¬ 
benda  instituendae  semper,  atque  inconcusse  spec¬ 
tet  ad  Episcopum,  etiamsi  ante  erectionem  nomi¬ 
natio  pertinuisset  ad  Capitulum,  id  pariter  docet 
Card.  Petra  cit.  loc.  n.  31,  necrion  tradit  Barbo- 
sa  de  Canonicis  cap.  27 ,  n.  12,  et  seq.,  aliique  plu- 
res.  Excipiendus  tamen  casus  est,  in  quo  alicubi 
vigeret  reservatio  S.  Sedi  quoad  praebendas  in 
certis  mensibus  vacantes.  Tunc  enim,  si  in  dictis 
mensibus  praebenda  theologalis  vacaret,  collatio, 
et  electio  personae  ad  R.  Pontificem  pertineret. 
Ita  exceptio  est  pro  Italia,  et  insulis  adjacentibus; 
nam  ibi  praebenda  theologalis  dari  debet  per  con¬ 
cursum,  et  electio  personae  facienda  est  eadem 
forma,  qua  Ecclesiae  parochiales  conferuntur,  ut 
statutum  est  per  bullam  Pastoralis  Officii  Bene¬ 
dicti  XIII,  de  qua  inferius. 

Utrum  autem  eligi  debeat  per  concursum,  et 
esse  debeat  doctor  in  S.  theologia,  idem  Cardi¬ 
nalis  Petra  in  Constitutione  quasi  Innoc.  VI  Suram, 
n.  34,  et  sequen.  innuit  —  ibi  —  Profecto  ad 
«  hujusmodi  praebendam  eligendus  est  ab  Episc- 
»  opo  Theologus,  qui  habilis  dici  possit  ad  Sacram 
»  Scripturarum  lectionem  (ex  Tridentino).  Et  qui- 
»  dem  ut  pinguius  adimpleatur  Sacri  Concilii 

»  mens,  in  theologia  doctor  deputari  debet.  Cae- 
»  terum  si  commode  reperiri  nequeat,  sufficit  ut 
»  praebenda  provideatur  de  theologo  non  laureato, 
»  alias  idoneo,  ut  dixit  S.  Congregatio  Concilii  (in 
»  Astensi  3  Febb.  1646),  in  qua  causa,  proposito 
»  dubio,  an  theologus  non  doctor  possit  praeben- 
»  dam  hujusmodi  obtinere,  censuit  —  Affirmative, 
»  si  non  adsit  doctor  aequalis  idoneitatis . 

«  Et  quidem  si  theologus  idoneus  in  civitate 
»  non  reperiatur,  quod  providere  debeat  (Episco- 
»  pus)  praebendam  de  extero,  dixit  S.  Congre- 
»  gatio  in  Venafrana  3  Aprilis  1593  lib.  7  de- 
»  cretorum  pag.  103. 

>  Persona  vero,  quae  ad  praebendam  theolo- 
»  galem  adsciscitur,  debet  esse  adeo  idonea,  ut 
»  per  se  munus  congrue  subire  valeat;  alioquin 
»  collatio  nulla  quidem  est,  et  invalida  ex  Tri- 
»  dentini  dispositione  sess.  5,  Cap.  1  de  Refor- 
»  /nat.  ». 

Quoad  collationem  vero  per  concursum  distin¬ 
guendum  est  inter  jus  commune,  et  jus  particulare. 
De  jure  communi  non  requiritur  collatio  per  con¬ 
cursum,  cum  nulla  lege  generali  ante  Tridentinum 
praescripta  fuerit  haec  forma,  et  Tridentinum  de 
adhibendo  concursu  in  conferendo  Canonicatu  theo- 
logali  omnino  sileat,  imo  electionem  personae  ar¬ 
bitrio  Episcopi  relinquat. 

De  jure  autem  particulari,  et  quidem  valde  ex¬ 
tenso  aliter  dicendum  est.  Nam  Clemens  XIV  in 
sua  Constitutione  Nuper  pro  parte  29  Novem- 

bris  1769  ad  regnum  Sardiniae  extendit,  quae 
decreta  fuerant  a  Leone  X,  Sixto  V,  et  Grego- 
rio  XIV  pro  regnis  Navarrae,  Granatae,  Castel- 
lae,  et  Legionis,  nempe  ut  canonicatus  theologa- 
lis,  et  poenitentiarii  praedio  concursa  per  edicto¬ 
rum  affixionem ,  coram  Ordinariis  locorum ,  et 
respective  Ecclesiarum  Capitulis  habendo  confe¬ 
rantur.  Benedictus  vero  XIII  anno  1725  in  sua 
Constitutione  Pastoralis  officii  pariter  concursum, 
et  necessitatem  doctoratus  in  theologia  praescrip¬ 
serat  pro  Italia,  et  insulis  adjacentibus.  In  recenti 
autem  concordato  Pii  IX  cum  Hispaniarum  gu¬ 
bernio  remansit,  et  confirmata  est  concursus  ne¬ 
cessitas  —  «  Canonicatuum  de  officio  provisio  ad 
»  Praelatos,  et  Capitula  praevio  concursu  perti- 
»  nebit.  Caeteris  dignitatibus,  et  Canonicatibus 
»  Majestas  sua,  et  Archiepiscopi,  atque  Episcopi, 
>  stricte  alternando  providebunt  »,  Art.  18.  Unde 
adhuc  viget,  tum  in  Hispania,  tum  in  Italia,  et 
insulis  adjacentibus  jus  praedictum  particulare 
concursum  decernens  in  conferendo  Canonicatu 
theologali.  Sanctus  vero  Carolus  Borromaeus  hanc 
disciplinam  de  concursu  pro  theologali  praebenda 
jam  suo  tempore  in  Ecclesia  sua  induxerat. 

Quoad  Galliam  vero  jus  commune  applican¬ 
dum  venit,  cum  omnes  hujus  regionis  Ecclesiae 
recens  erectae  sub  jure  communi  ortae  sint,  nec 
concursus  lex  quoad  praebendam  theologalem  a 
S.  Sede  imposita  fuerit.  Difficultas  tantum  oriri 
posset  quoad  Dioecesim  Ajacensem  in  insula  Cor- 

sica,  utpote  quae  censenda  foret  comprehensa  sub 
dispositione  Benedicti  XIII  pro  Italia,  et  insulis 
adjacentibus.  Sed  etiam  illa  Ecclesia  extincta  fuit 
per  bullam  —  Qui  Christi  Domini,  nam  inter 
suppressas  enumeratur;  unde  quae  ipsius  loco 
per  eamdem  Constitutionem  erecta  est,  sub  jure 
communi,  sicut  et  caeterae  Ecclesiae  Galbarum 
censeri  debent. 

Item  quoad  necessitatem  doctoratus  in  theo- 
logali  canonico  pariter  distinguendum  est  inter 
jus  commune,  et  jus  particulare.  Ad  jus  com¬ 
mune  quod  attinet,  nullum  verbum  facit  Conci¬ 
lium  Tridentinum  de  necessitate  gradus  academici 
in  suo  decreto  sess.  5 ,  Cap.  1,  sed  requirit  tantum 
ab  Episcopo  eligi  idoneum.  Dici  quidem  potest 
fuisse  mentem  Sacri  Synodi,  ut  non  eligeretur, 
nisi  doctor  in  S.  Theologia;  cum  enim  id  expresse 
statuerit  pro  poenitentiario,  et  pro  scholastico, 
concludi  posse  videtur  a  fortiori,  eam  idem  inten¬ 
disse  pro  theologalis  munere;  sed  tamen  id  ex¬ 
presse  non  dixit,  ac  proinde  doctoratus  ad  theo- 
logalem  praebendam  obtinendam  de  jure  communi 
non  praecipitur. 

Quin  officiat  supracitata  Constitutio  Benedic¬ 
ti  XIII  requirens  lauream  in  Sacra  Theologia,  et 
praevium  concursum  ;  siquidem  in  ipsamet  bulla 
dicitur  id  decerni  pro  Italia ,  et  insulis  adjaeenti- 
*  bus.  De  quo  nihil  monens  Benedictus  XIV  in  suo 
tractatu  de  Synodo  Dioecesana  lib.  13,  cap.  9, 
n.  16  et  17  non  paucos  forsan  lectores  in  errorem 

induxit,  ita  ut  extimaverint,  et  concursum,  et 
doctoratum  requiri  de  jure  universali. 

Nec  aliquid  ponderis  habent  nonnullae  respon- 
nsiones  sacrarum  Congregationum.  Attendendum 
enim  est,  utrum  factae  sint  relate  ad  eos,  qui 
sunt  de  Italia,  et  insulis  adjacentibus,  an  autem 
relate  ad  alios.  Si  enim  ad  priores,  nihil  probant 
decisiones  illae  quoad  jus  commune,  sed  tantum 
quoad  jus  locorum  in  Constitutione  Benedicti  XIII 
expressorum. 

Ad  jus  particulare,  verbi  gratia,  referenda  vi¬ 
detur  declaratio,  de  qua  idem  Benedictus  XIV  de 
Synod.  Dioeees.  lib.  13 ,  eap.  9,  sic  loquitur  — 

^  «  Merito  a  S.  Congregatione  responsum  fuit  gene- 
»  rcditer  loquendo ,  non  satis  esse  ;  ut  quis  in  jure 
»  Canonico  doctoris  gradum  adeptus  fuerit,  in  ca- 
»  sibus  tamen  particularibus  videri  posse,  an  ex- 
»  pediat  eamdem  praebendam  alicui  Sacrorum  Ca- 
»  nonum  magistro  conferre,  qui  scilicet  cum  juris 
»  canonici  lectione  ea  quoque  conjumgere  valeat, 

»  quae  pertinent  ad  theologiam  moralem  ».  Nam 
declaratio  illa  facta  est  pro  casu,  quo  in  diplo¬ 
mate  provisionis  inserta  fuit  clausula  de  assu¬ 
mendo  infra  annum  gradu  in  theologia,  et  pete¬ 
batur,  an  sufficeret  sic  provisum  lauream  in  jure 
Canonico  assumere.  Cui  dubio  responsum  est  — 
Negative ,  et  habebitur  ratio  in  casibus  particula¬ 
ribus.  Thesaurus  resolut.,  tom.  II,  pag.  321. 

Quapropter  concludi  posse  videtur,  quoad  jus 
commune  nullum  gradum  academicum  in  rigore 

requiri  pro  praebenda  theologali ;  esse  autem  men¬ 
tem  Concilii  Tridentini,  ut  eligatur  doctor,  et  qui¬ 
dem  in  theologia.  Ac  proin,  si  praesto  sit  sive  in 
dioecesi,  sive  extra,  aliquis  idoneus,  et  simul  doc- 
tor  in  theologia,  ad  mentem  Tridentini  hic  an¬ 
teponendus  est  et  non  doctoribus,  et  doctoribus  in 
jure  Canonico.  Si  vero  Episcopus  eligat  non  docto- 
rem,  caeteroquin  idoneum,  aut  doctorem  in  jure 
Canonico,  relicto  doctore  in  theologia  etiam  idoneo, 
valebit  electio,  et  nulla  opus  erit  dispensatione, 
cum  non  existat  proprie  dicta  lex  in  contrarium. 
Ita  Bouix  cit.  loc. 


§  2.a 

De  officio  Canonici  theologi. 

Quale  erat  antiquitus  officium  Canonici  Theo¬ 
logi  videri  potest  penes  Card.  Petra  Comm.  in 
Constit.  quasi  Innoc.  VI  in  Surum .  n.  46.  Verum 
quidquid  sit  de  veteri  practica  interpretatione  Con¬ 
cilii  Tridentini,  illud  hodie  certum,  indubitatumque 
est,  quod  post  encyclicas  literas  Gregorii  XVI  Inter 
praecipuas  anno  1842  in  lucem  editas  canonicus 
theologus  ad  biblicas  lectiones  in  Ecclesia  haben¬ 
das  teneatur,  et  sine  judicio,  et  venia  S.  Sedis  non 
possit  has  publicas  lectiones  omittere,  et  earum 
loco  in  seminario  S.  Scripturam,  vel  theologiam 
docere.  Idque  S.  Concilii  Congregatio  in  pluribus 

resolutionibus  inculcavit,  et  praesertim  in  Delior- 
tonen.  26  Junii  1844 ,  in  Casalen.  26  Julii  1848 , 
in  Cicitat.  Castel.  2  Septembris  1876,  et  in  Pam- 
pilonen.  16  Decembris  1882. 

Utrum  autem  Canonicus  theologus  huic  mu¬ 
neri  satisfacere  possit  per  substitutum,  hoc  pro¬ 
fecto  non  satis  patet.  Concilium  enim  Tridenti- 
num  Cap.  1,  sess.  5  de  Reformat,  edicit,  quod 
praebenda  theologalis  —  nonnisi  personis  idoneis, 
et  quae  per  seipsas  id  munus  explere  possint,  con¬ 
feratur.  At  si  qui  obtinuit  hanc  praebendam,  ido¬ 
neus  non  fuerit,  mandat,  ut  Ordinarius  eum  com¬ 
pellat  etiam  per  subtractionem  fructuum  ad  hoc 
munus  explendum  per  idoneum  substitutum.  Quod 
si  vero  idoneus  esset  canonicus  theologus,  vellet 
tamen  per  alium  muneri  suo  satisfacere,  id  pro¬ 
fecto  Concilium  Tridentinum  expresse  interdicere 
haud  videtur,  sed  procul  dubio  hujusmodi  agendi 
ratio  ejus  menti  haud  esset  conformis.  Simpli¬ 
citer  enim  haec  S.  Synodus  edicit,  munus  hoc  in¬ 
terpretandi  S.  Scripturam  esse  personale.  At  quis 
ignorat,  plura  munera  personalia  esse,  et  tamen 
per  substitutum  impleri  posse?  Personale  sane  est 
pro  Episcopis,  et  Parochis  munus  praedicandi 
Evangelium  populo  fideli,  et  tamen  sciunt  omnes 
hujusmodi  munera  per  alium  impleri  posse.  Hinc 
rigore  juris  dicendum  foret,  quod  Canonicus  theo¬ 
logus,  etsi  idoneus  munus  interpretandi  S.  Scrip- 
turam  per  alium  implere  possit. 

Verumtamen  saepe  laudatus  Card.  Petra  ait: 

Canonicum  theologum  id  posse  stante  legitima 
causa  diuturni  impedimenti;  secus  minime.  Ita 
sane  loc.  cit.  ad  rem  scribit  —  «  Legitima  subsi- 
»  stente  causa  »  per  substitutum  ab  Episcopo  eli- 
»  gendum  inservire  potest;  potissime  si  diutine 
»  causa  hujusmodi  impedimenti  persisteret,  ratio- 
»  ne  publicae  utilitatis,  ne  salutari  pabulo  fideles 
»  priventur.  Quippe  si  ad  breve  tempus  legitime 
»  theologus  impediretur  neque  per  substitutum 
»  inservire  esset  cogendus,  ut  paris  conditionis 
»  habeatur  ac  caeteri  Canonici,  qui  ex  legitima 
»  causa  a  residentia  excusantur  ».  Verum  nego- 
cium  hoc  totum  subest  prudenti  arbitrio  Epi¬ 
scopi,  ceu  innuere  videtur  resolutio  S.  Congreg. 
Cone,  in  TJrgellen.  15  Decembris  1725  et  28  De¬ 
cembris  1726. 


§  3.a 

De  juribus  Canonici  theologi. 

At  'competunt  ne  aliqua  jura  huic  Canonico 
theologo?  Cum  nullus  peculiaris  honor  sit  istius 
magisterii,  et  cum  praebenda  theologalis  non  con¬ 
stituat  in  capitulo  neque  dignitatem,  neque  per¬ 
sonatum,  siquidem  tam  a  Concilio  Lateranensi  IV, 
quam  a  Concilio  Tridenti  no  principaliter  hic  ma¬ 
gister  fuit  propositus,  ut  explicaret  populo,  et  clero 
Sacras  paginas,  hinc  patet  ejus  officium  nil  aliud 

esse,  nisi  onus,  cui  satisfaciens  Canonicus  theo¬ 
logus  nonnullis  juribus  potitur,  inter  quae  se¬ 
quentia  numerantur.  l.°  Jus  habet  lectiones  su¬ 
spendendi  mensibus  Julio,  Augusto,  et  Septembri, 
ceu  probat  Card.  Petra  cit.  loc.  n.  58.  2.°  Ea 
die,  qua  lectionem  habere  debet,  eximitur  ab  obli¬ 
gatione  assistendi  choro  per  totam  illam  diem. 
Quod  licet  olim  in  controversia  positum  fuerit, 
hodie  tamen  certum  omnino  est  ob  concessionem 
factam  a  Gregorio  XIII. 

Et  certum  pariter  est,  ipsum  illa  die,  qua  legit, 
non  tantum  fructus  lucrari,  sed  et  distributiones 
quotidianas,  et  alia  emolumenta,  quae  ipsi  procul 
dubio  obvenissent,  si  praesens  in  choro  fuisset. 
Excipiuntur  tamen  distributiones,  et  emolumenta 
illa,  quae  ab  expressa  testatorum  voluntate  sol¬ 
venda  sunt  tantummodo  illis,  qui  actu  praesentes 
fuerint,  ceu  tradit  S.  Congreg.  Concilii  in  pluribus 
resolutionibus,  et  praesertim  in  Arboreti,  theolo- 
galis  7  Decem  bris  1861.  Quin  hilum  ei  officere 
valeat  exemplum  suorum  praedecessorum,  qui  tali 
privilegio  uti  haud  voluerint,  et  quin  impedimen¬ 
tum  ei  praebere  possit  parvus  numerus  canonico¬ 
rum,  et  paucitas  lectionum  in  anno  habendarum, 
quemadmodum  tradidit  S.  Congreg.  Concilii  in 
Perusina  30  Julii  1859.  3.°  Excusare  se  potest 
a  servitio,  et  absistentia  choro  ex  causa  studii 
etiam  in  aliis  diebus  festivis,  in  quibus  non  habet 
lectionem.  Verum  hoc  in  casu  lucrari  potest  fruc- 

tus  tantum,  et  non  supra  dictas  distributiones.  Ita 
citatus  auctor  Card.  Petra  in  eit.  loe. 

Privilegium  autem  hoc  de  lucrandis  fructibus 
praebendae,  et  quotidianis  distributionibus,  ut  su¬ 
pra,  non  solum  Canonico  theologo  favet,  si  publice 
in  Ecclesia  lectiones  S.  Scripturae  habeat,  sed 
etiam  si  loco  harum  lectionum  theologiam,  vel 
S.  Scripturam  ex  venia  S.  Sedis  docet  in  scholis 
Episcopalibus,  ita  ut  pro  integra  illa  die,  qua  do¬ 
cet,  a  choro  vacare  possit,  etsi  doceat  horis  solum¬ 
modo  matutinis,  vel  vespertinis.  Ita  S.  Congreg. 
in  eit.  Arbor  en.  theologalis  7  Decembris  1861.  Ve- 
rumtamen  regula  haec  saepius  fallit,  et  perdit  of¬ 
ficium  suum,  eo  quod  S.  Sedes  in  casibus  parti¬ 
cularibus  limitare  potest  hoc  jus  Canonici  theo¬ 
logi  ad  horas  tantum,  in  quibus  ipse  in  scholis 
docet,  ceu  tradit  S.  Congregatio  in  eit.  Pampi- 
lonen ,  16  Decembris  1882. 

Nec  satis:  in  Capite  enim  5  h.  t.  Honorius  III  sta¬ 
tuit  ut  docentes  theologiam  etiam  extra  suas  Ec¬ 
clesias,  et  beneficia,  quamdiu  docerent,  nec  non 
ejus  discipuli  ad  quinquennium  percipere  possent 
fructus  praebendarum  suarum,  et  beneficiorum, 
etsi  in  his  haud  residerent,  habita  tamen  venia 
Apostolicae  Sedis.  Nec  refert  quod  in  cit.  Cap. 
finali  videatur  dictum  privilegium  restringi  ad 
quinquennium;  quinquennium  enim  hoc  refertur 
ad  studentes  tantum,  et  discentes,  non  autem  ad 
docentes,  ut  notat  Barbos,  in  cit.  Cap.  jin.  Quod 
confirmatum  fuit  a  Cone.  Trident.  Cap.  1 ,  sess.  5, 

de  Reformat.,  nulla  habita  mentione  praefati  quin¬ 
quennii. 

Praeterea,,  quod  de  magistris  theologiae  di¬ 
ctum  est,  etiam  de  professoribus  SS.  Canonum 
procedere  tradunt  Doctores  cum  Panorm.  in  Cap. 
Licet  32  de  Praebend.  An  autem  privilegium  hoc 
extendi  valeat  etiam  ad  professores  aliarum  facul¬ 
tatum  jus  commune  refragatur;  verumtamen  per 
Bullam  Eugenii  IV  etiam  ad  eos  extendi  videtur, 
modo  in  publica  Universitate  doceant,  ceu  tradit 
idem  Barbos,  in  Consuit,  canon,  lib.  3,  resol.  88, 
club.  1,  cui  concinit  etiam  Garc.  de  Benefic.  par.  3, 
Cap.  2,  n.  56,  quin  obstaculum  ipsis  faciat  sti¬ 
pendium  ipsis  assignatum  ab  ipsa  Universitate 
pro  suis  laboribus.  Docentes  enim  haud  sunt  mer- 
cede  conducti.  Ad  rem  declarationes  S.  Congreg. 
Cone,  in  Tropien.  10  Novemb.  1592,  et  in  Pe¬ 
rusina  7.  Maii  17 07 .  Sed  ad  secundam  quae¬ 
stionem,  idest  ad  secundam  tituli  partem  acce¬ 
damus,  in  qua  mandatur 

Ne  aliquid  exigatur  pro  licentia  docendi. 

Tempore  Alexandri  III  nonnulli  abusus  irrep¬ 
serant,  in  Universitatibus  studiorum,  quandoqui¬ 
dem  ingens  pecuniae  summa  exigebatur  a  disci¬ 
pulis  pro  licentia  docendi.  Ex  quo  evenit,  ut  pau¬ 
peres  adolescentes  facultatibus,,  seu  opibus  destituti 
studiis  operam  navare  haud  possent,  ideoque  nec 
gradus  academicos  assequi ;  sed  id  solummodo 

divitibus  reservatum  erat.  Ad  hujusmodi  itaque 
abusus  ubique  tollendos  omne  studium,  et  omnem 
curam  adhibuit  Ecclesia,  ceu  patet  ex  Cap.1,2,  et  3 
h.  t,  vi  quorum  prohibitum  fuit,  quominus  aliquid 
pro  licentia  docendi  exigeretur,  et  receptio  pecuniae 
condemnata  est  veluti  si  labe  simoniae  juris  Eccle¬ 
siastici  infecta  foret,  ideoque  invocatum  fuit  illud 
principium  —  Quod  gratis  accepistis ,  gratis  date. 


TITULUS  VI. 

De  Judaeis ,  Saracenis ,  eorumque  servis. 

Compilator  juris  Canonici  locutus  de  simonia- 
cis,  qui  Spiritum  Sanctum  vendendo  per  simoniam 
blasphemant,  pergit  ad  alterum  delictum  cultui 
Divino,  et  verae  religioni  pariter  adversum,  scilicet 
ad  infidelitatem,  per  quam  in  Deum,  ejusque  Uni¬ 
genitum  Filium  peccatur,  seu  pergit  ad  illos,  qui 
fidei,  et  religioni  Christianae  contradicentes  Deum, 
ac  praecipue  Jesum  Christum  filium  ejus  offendunt, 
quippe  infideles  sunt. 

Hujus  infidelitatis  juxta  Divum  Thomam  tres 
sunt  species,  videlicet  Paganismus,  Judaismus, 
et  Haeresis,  de  qua  tit.  sequenti. 

Paganismus  est  error  illorum,  qui  idola  co¬ 
lentes  verum  Deum  negant,  ideoque  nec  misteria, 
nec  veritates  a  Deo  in  veteri,  et  novo  testamento 
revelatas  admittunt ;  ad  quam  sectam  reduci  etiam 
Saracenos  eruitur  ex  Cap.  10,  et  18,  hoc  titul. 

Judaismus  vero  est  infidelitas,  vel  error  illo¬ 
rum,  qui  legem  dumtaxat  Mosaicam  absque  fide 
in  Christum  sectantur,  seu  Judaeos  esse  adhuc 
veteris  testamenti  cultores  negantes  Christum  fuisse 
Deam  et  Redemptorem  nostrum  satis  omnibus 
notum  est. 

Quidquid  olim  fuerit  de  Judaeis,  et  Saracenis, 
multi  enim  multa  dicunt,  hodie  indiscriminatim 
quemadmodum  Hebraeos  dicimus  quoscumque  sci¬ 
mus  vetus  adhuc  testamentum  servare,  et  Evan- 
gelium  abhorrere,  ita  Saracenos  vocamus  paga¬ 
nos,  ethnicos,  gentilesque  quoscumque  idolorum 
superstitio  detinet,  seu  supina  misere  obruit  veri 
Dei  ignoratio,  quos  jamdiu  ferme  omnes  impia 
Mahometis  doctrina  pervasit,  Persas  dico,  Tarta¬ 
ros,  Arabes,  Aegyptios,  Africanos,  Mauros,  et 
caeteros,  quos  nec  circumcisio  Abrahae  filios  fecit, 
nec  baptismatis  unda  Christo  regeneravit.  Nemo 
inde  non  colligit,  gentiles  idolorum  superstitionibus 
servientes  perpetuo  fuisse  detestabiles  apud  Deum, 
judaeos  autem  usque  ad  Christi  adventum  Deo 
gratos,  atque  dilectos,  tunc  primum  vero  abomi¬ 
nabiles  factos,  quando  Christi  Servatoris  praecepta, 
in  quibus  figurae  veteres  complebantur,  recipere 
detrectaverunt.  Siquidem  a  Christi  Servatoris  ad¬ 
ventu  una  christiana  religio  veram  semper  habuit, 
et  germanam  fidem  judaeis  aeque,  ac  universis 
gentibus  praedicandam,  quod  divina  sane  illustra¬ 
tione  perfecturi  apostoli,  Petrus  praesertim,  ac  Pau¬ 
lus,  et  gentes,  et  judaeos  in  Christi  fide  erudien- 

dos  tributo  evangelizandi  officio  susceperunt,  uti 
Paulus  idem  testatur  in  epistola  ad  Galatas  cctp  2, 
non  quidem  ut  invitos  cogerent  ad  suscipiendum 
baptismatis  sacramentum,  -et  nomen  Christo  dan¬ 
dum,  sed  ut  exemplo,  praedicatione,  ac  monitis 
invitarent.  Cap.  9,  de  judcieis.  Nec  dissimilis  ju¬ 
giter  fuit  Ecclesiasticorum  Antistitum  cura,  ac 
sollicitudo,  scilicet,  ut  Christi  fides  quam  latissime 
extenderetur  juxta  evangelicum  illud  mandatum  : 
Ite  in  universum  mundam ,  praedicate  evangelium 
omni  creaturae. 

Hisce  potius  ad  eruditionem,  quam  necessi¬ 
tatem  praemissis  quaeri  hic  non  immerito  potest : 
cum  legislatio  Ecclesiastica  non  respiciat,  nec  re¬ 
spicere  possit,  nisi  personas  aliquo  modo  a  se  de¬ 
pendentes,  cur  in  hoc  titulo  B.  Raymundus  re¬ 
spicere  voluit  judaeos,  et  saracenos,  qui  baptismum 
non  receperunt,  ideoque  ab  ipsa  nullimode  depen¬ 
dent,  dicente  Apostolo  i ,  ad  Corinthios  5,  vers.  52, 
—  Quid  mihi  est  de  illis ,  qui  foris  sunt  (hoc  est 
extra  Ecclesiam)  judicare?  Huic  dubio  responderi 
potest,  hunc  titulum  a  B.  Raymundo  hic  positum 
fuisse  non  ad  innuendum  infidelitatem  per  ipsos 
veluti  repraesentari,  sed  praecipue  ad  patefacien¬ 
dum,  quale  commercium,  et  qualis  unio  esse  possit 
inter  Christianos,  et  Infedeles,  seu  ad  determinan¬ 
dam  tolerantiam  ab  Ecclesia  adhibitam  erga  hujus¬ 
modi  Infideles,  et  ad  ostendendum,  Ecclesiam  num- 
quam  vi,  et  armis  religionem  eis  imposuisse.  Lo- 

quitur  autem  de  Judaeis  tantum,  et  Saracenis, 
quia  tempore  Decretalium  ab  istis  dumtaxat  prae¬ 
videri  poterant  mala  in  Ecclesia. 

Verum  ut  ea,  quae  mox  raptim  innuimus, 
magis  clare,  et  late  pateant,  vanum,  et  super¬ 
fluum  haud  putavimus  distinctis  paragraphis  de 
Judaeis,  et  Saracenis  aliquantulum  disserere.  Sit 
itaque 


§  l-a 

De  Judaeis. 

Expulsi  Judaei  ab  omnibus  fere  regnis  catho¬ 
licis,  scilicet  Hispania,  Belgio,  et  Gallia  ob  im¬ 
pietatem,  perfidiam,  atque  horrendas,  abominandas, 
et  continuas  blasphaemias  ipsorum  in  Christum, 
eiusque  religionem,  nec  non  ob  invidiam,  injusti¬ 
tias,  et  usuras  eorum  in  Christianos  per  totum 
fere  orbem  sine  lege  vagabantur.  Hoc  in  discrimine 
Romanae  Sedis  misericordiam  invocarunt,  et  pietas 
Ecclesiae  eos  recepit,  et  benigne  tractavit,  l.°  quia 
ritus  judaici  evangelicam  veritatem  adumbrant 
2.°  quia  gens  judaica,  quae  inconstanter  suam 
progeniem,  et  traditiones  suas  a  Moyse,  et  Pa¬ 
triarchis  derivat,  testimonium  assiduum  praebet 
sacrae  Scripturae,  ne  ab  Atheis  hominibus  tam¬ 
quam  figmentum  noviter  excogitatum  explodatur, 
eaque  de  causa  plane  credibile  est,  quod  Deus 

gentem  Judaicam  non  penitus  deleri,  sed  toto  orbe 
dispergi  voluerit.  Ad  rem  et  pulchre  D.  August. 
contra  Faustum  c.  23 ,  inquit :  Quid  est  aliud 
hodie  gens  ista ,  nisi  quaedam  scriniaria  bajulans 
legem,  et  Prophetas  ad  testimonium  assertionis 
Ecclesiae,  ut  nos  honoremus  per  Sacramentum, 
quod  illa  nuntiat  per  literam. 

Hac  de  re  collineant,  et  religiosorum  Princi- 
pum,  et  Ecclesiasticorum  Antistitum  vota,  qui  ita 
junctis  consiliis  unaquaeque  composuerunt,  ut  hinc 
animarum  fidelium  pericula  caverentur,  illinc  co¬ 
mitas,  et  benignitas  christiano  nomine  digna  erga 
miseros  homines  superstitionibus  obrutos  exhi¬ 
beretur  ita  tamen,  ut  non  eorum  foveretur  auda¬ 
cia,  sed  ut  dum  pietas  exerceretur  in  eos,  ipso¬ 
rum  impietas  certis  finibus  coerceretur,  ne  aut 
latius  ex  nimia  conviventia  serperet,  aut  in  veram 
fidem  injuriam  inferret.  Quare  ne  aliquid  mali 
christianis,  et  ipsis  judaeis  contingeret  ex  hac 
commixta  habitatione  nonnulla  cauta  fuerunt,  sive 
quoad  familiarem  quandam,  et  socialem  conver¬ 
sationem,  sive  quoad  cultum  sacrorum,  sive  tan¬ 
dem  quoad  munera  publica. 

Ratione  itaque  socialis  aut  familiaris  conver¬ 
sationis,  et  cavenda  erant  christiano  pericula  ne 
seduceretur,  et  erant  judaei  cum  humanitate,  non 
cum  asperitate  tractandi.  Qua  in  re  generaliter 
animadversum  fuit,  judaeos  in  iis  locis,  in  quibus 
degere  auctoritate  publica  permitterentur,  pro  ci¬ 
vibus  considerari,  uno  excepto  bonorum  jure,  pro- 

indeque  non  esse  habendos  quasi  extra  omnem 
communionem  positos,  et  vix  injuriis  non  laces¬ 
sendos,  propterea  licebat  cum  ipsis  inire  honesta, 
et  civi  convenientia  pacta,  et  conventiones ;  dum¬ 
modo  ab  arctissima  conjunctione  abstineretur  ;  in 
hoc  enim  periculum  versabatur  a  christiano  ho¬ 
mine  declinandum,  atque  ob  hanc  causam  pru¬ 
dentissime  legibus  publicis  caveri  consuevit,  ut 
signo  quodam  exteriore  judaei  a  caeteris  distin¬ 
guerentur.  Cap.  15  de  Judaeis. 

Primum  igitur  constitutum  est,  ne  christiani 
cum  judaeis  convivia  celebrarent,  ean  12 ,  13, 
et  14,  ean.  28,  q.  13,  in  his  enim  arctissimae 
necessitudinis  existerent  argumenta,  quemadmo¬ 
dum  in  usu  fuit  apud  Romanos  veteres,  qui  dum 
servum  suum  ad  mensam  admitterent,  statim  a 
servitute  liberatum,  et  manumissum  inter  amicos 
dicebant,  quod  turpe  crederent,  et  indecorum,  Ro¬ 
manum  civem  mensae  una  cum  servo  assidere. 
Secundo  constitutum  est,  ne  christianus  servilem 
operam  judaeo  praestaret,  non  solum  ita,  ut  nemo 
christianus  in  servitute  judaei  consisteret  jure  ve¬ 
rae  et  propriae  servitutis  leg.  56,  §  ult.  Cod.  de 
Episcop.  et  clerie.  leg.  15  et  25  Cod.  Ne  Chri¬ 
stianum  mancipium.  Cap.  15,  et  ult.  de  judaeis, 
sed  etiam  ita,  ut  nemo  christianus  operas  suas  ad 
serviendum  in  domo,  ac  familia  judaei  locaret. 
Cap.  8  de  judaeis.  Quomodo  enim  ferendum  est, 
christianos  sese  subjicere  iis,  aut  eos  reverentia 
colere,  qui  ex  Dei  ultrice  providentia  potius  ad  ser- 

viendum  relicti  sunt  in  poenam  apostasiae,  atque 
perfidiae?  Adde  his,  familiarem  hanc  servitutem, 
aut  operarum  praestationem  assiduam,  ac  domesti¬ 
cam  esse  christiano  maximi  periculi  plenam.  Huc 
pertinet  Cap.  2.  de  judaeis ,  ubi  cum  Gregorius 
initio  statuerit,  non  esse  ferendum,  ut  christianus 
quasi  mancipium  judaeo  serviat,  subjicit  tamen, 
servos  judaeorum,  qui  in  praediis  eorumdem  sunt 
quasi  coloni,  et  originarii,  in  eisdem  praediis  utut 
christianos  posse  consistere,  et  consueta  officia  ju¬ 
daeis  praestare. 

Hoc  posito  quis  non  videt  agi  ibidem  non  de 
servis  proprie  dictis,  et  operas  suas  domi  apud 
herum  praestantibus,  sed  de  adscriptitiis  fundo 
dominico  addictis,  quos  ne  domino  quidem  licebat 
a  praediorum  cura,  et  cultura  avocare  ?  Leg.  13 , 
Cod.  de  agricolis,  et  censit.  Utile  imo  erat,  hos 
adscriptitios,  seu  colonos  utut  christianos  prae¬ 
diis  judaeorum  addictos,  non  liberari  ab  officio, 
propterea  quod,  si  liberarentur,  occasio  data  fuis¬ 
set  judaeis  mittendi  ad  ea  praedia  causa  colo¬ 
natus  totidem  judaeos,  atque  ita  judaeis  hominibus 
loca  plura  replendi  in  detrimentum  Christianorum, 
ac  praesertim  eorum  rusticorum,  qui  vicina  praedia 
excolerent  ;  alias  autem  christiani  illi  adscriptitii, 
et  coloni  judaeorum  longe  erant  ab  judaeorum  con¬ 
versatione  semoti.  Ceterum  Gregorius  idem  Ma¬ 
gnus  in  Can.  13  dist.  54  expresse  docuit,  nul¬ 
lum  Christianum  mancipium  posse  judaeo  servire. 
Tertio  constitutum  est,  ne  aut  christiana  judaeo 

nuberet,  aut  christianus  judaeam  uxorem  duceret, 
ne  facile  christianus  ex  familiari,  et  maxime  ne¬ 
cessario  tali  consortio  superstitionibus  judaei  con¬ 
jugis  corrumperetur  leg.  6  Cod.  de  judaeis,  ccm. 
15 ,  et  13,  caus.  28,  q.  13  Quarto  cavendum  fuit, 
ne  christiana  mulier  nutricis  officium  judaeorum 
filiis  praestaret;  est  enim  nutrix  quodammodo  loco 
matris,  et  facilem  benevolentiam  veluti  maternam 
in  altum,  et  enutritum  contrahit,  qualem  benevo¬ 
lentiam  arctissimam  christianam  foeminam  dede¬ 
cere  visum  est,  Cap.  8,  de  judaeis. 

Quinto  jubentur  christiani,  ne  in  contractibus, 
sive  in  commerciis  ineant  cum  judaeis  societatem. 
Cap.  12,  de  judaeis.  Etenim  in  primis  est  societas 
non  una  bonorum,  juriumve  communio,  sed  com¬ 
munio  cum  singulari  personarum  affectione  con¬ 
juncta.  Leg.  31  jj .  pro  socio,  adeo  ut  scripserit 
Ulpianus  in  leg.  63  ff.  eod.  tit.  — ...  societatem 
jus  quodammodo  fraternitatis  in  se  habere.  Deinde 
societas  ista  facile  christianum  traheret  in  usu¬ 
rarias  pactiones,  aut  in  commoda  usurarum  com¬ 
municanda,  quibus  passim  judaei  student;  utrumque 
autem  christiano  indignum  est,  ac  praesertim  nulla 
societas  est ;  quae  delictorum  turpis  sit,  atque 
foeda  communio.  Leg.  53,  et  57 ,  ff.  pro  socio. 
Sexto  denique  odio  judaeorum  constitutum  est,  ut 
ipsorum  universitas  nihil  ex  Christianorum  testa¬ 
mentis  codicillis,  aut  donationibus  inter  vivos  ca¬ 
pere  possit  leg.  1  Cod.  de  judaeis;  imo  ne  sin¬ 
gulares  quidem  judaeorum  personas  licet  hodie 

christiano  instituere  haeredes,  aut  legatis,  fidei 
commissis,  vel  donationibus  locupletare,  admissa 
tantum  inter  ipsos  judaeos  aut  testamentaria,  aut 
legitima  successione  arg.  cap.  5,  et  6  de  hae¬ 
reticis.  Essent  enim  haec  omnia  non  mediocria 
benevolentiae  argumenta  a  christiano  in  judaeos 
exhibita,  imo  et  in  institutione  haereditaria  obser- 
veretur,  judaeum  haeredem  christiani  defuncti  per¬ 
sonam  representare,  cum  haeres  defuncti  personam 
induere  dicatur.  Exceptio  tantum  est,  si  christianus 
legaret  judaeo,  quod  ipsi  olim  ex  qualibet  causa 
debebat ;  non  enim  in  ea  specie  liberalitas  ulla, 
vel  benevolentia  exhibetur,  sed  tutius  prospicitur, 
ne  quis  suo  jure  fraudetur.  Etc. 

Ratione  vero  cultus  sacrorum  iterum  idem, 
modus  servandus  erat,  ut  rigor  cum  humanitate 
tempereretur,  idest  exhiberetur  humanitas  in  eo, 
ut  judaei  suos  ritus  de  more  exercerent,  rigor 
etiam  proesto  esset,  ne  illorum  fovere  supersti¬ 
tiones  videremur,  atque  ut  noscerent  ipsi,  abuti 
superstitione  sua,  aut  gloriari  nullo  modo  posse.  Ad 
humanitatem  inprimis  pertinebat,  ut  cum  judaei 
de  more  suo  ritus,  ceremonias,  solemnitates,  ac 
festivitates  celebrarent,  non  turbarentur  a  Chri¬ 
stianis  leg.  14  Cod.  de  judaeis,  leg.  16  Cod. 
de  paganis ,  neque  a  christianis  invaderentur,  aut 
disrumperentur  coemeteria  judaeorum.  Cap.  9  de 
judaeis.  Secundo  vetitum  est  christianis,  ne  in  sy¬ 
nagogas  facta  judaeis  facultate  erectas  quasi  in 
profana  habitacula  irruerent  leg.  4 ,  et  14,  Cod. 

de  judaeis.  Tertio  nec  licebat  christianis,  judaeos 
vocare  in  judicium  eo  tempore,  quo  ipsi  juxta 
mores  suae  gentis  festivitatem  celebrarent  ex.  gr. 
die  sabbati  leg.  2,  et  13  Cod.  de  judaeis,  Can.  3. 
dist.  45 ;  imo  etsi  judaeus  eodem  die  vellet  in 
judicio  adversus  christianum  agere,  neque  erat 
ullo  modo  ferendum,  ne  singulare  jus  judaeo  con¬ 
cessum  contra  christianum  retorqueretur,  leg.  53, 
arg.  leg.  ult.  Cod.  de  fructib.  et  Iit.  expens.  Rigor 
deinde  adhibendus  erat  in  eo  primum,  quod  non 
esset  ferendum,  judaeos  novas  synagogas  con¬ 
struere,  quamquam  permitterentur  veteres  habere, 
tueri,  sarcire  leg.  ult.  §  1,  Cod.  de  judaeis  Cap.  3, 
et  7,  eod.  tit.  Secundo  in  eo,  quod  severissimis 
poenis  judaei  punirentur  quotiescumque  proferrent 
blasphemias  in  Christum,  aut  Deiparam  Virginem, 
aut  quoties  libros  sive  clam  tenerent,  sive  palam 
ederent  hujusmodi  blasphemias  continentes,  etc. 

Ratione  tandem  publici  regiminis,  et  munerum 
publicorum,  rursus  et  humanitas  quaedam,  et  rigor 
adversus  judaeos  exhibebatur.  Hinc  nonnulla  of¬ 
ficia  publica  prohibita,  et  nonnulla  concessa  sunt. 
Sane  vetitum  erat,  ut  in  muneribus,  et  officiis 
exercendis  ulla  jurisdictio  eis  competeret,  ne  ju- 
daeorum  quidem  Rabinis,  aut  senioribus,  ita  ut 
judicium  non  solum  inter  Christianum,  et  judaeum, 
sed  et  inter  judaeum,  et  judaeum  ab  ordinariis 
Christianis  judicibus  dirimeretur.  Leg.  8,  et  18, 
Cod.  de  judaeis.  Concessum  tamen  est,  ut  munus 
tutelae  quoad  judaeos  pupillos  exercere  possent. 

Prohibitum  erat,  quominus  ipsi  in  civitatem  ad¬ 
missi  nullo  alio  jure  obstringerentur,  nisi  publico, 
et  civili  civitatis.  Concessum  tamen  est,  ut  in  ce¬ 
lebratione  conjugiorum  non  avocarentur  a  ,suis 
ritibus,  dummodo  pluribus  simul  uxoribus  non 
copularentur,  et  dummodo  non  contraherent  inter 
gradus  naturali,  vel  divino  jure  prohibitos.  Leg.  6, 
Coci,  cie  judaeis,  et  Cap.  8  de  divortiis. 


§  2a 

De  Saracenis. 

Verumtamen  relationes  Ecclesiae  cum  Sarace¬ 
nis  non  fuerunt  ut  illae  habitae  cum  Hebraeis. 
Ipsi  enim  cum  populi  finitimi  essent  cum  Christia¬ 
nis,  raro  in  pace,  saepissime  in  bello  erant.  Sane 
jam  inde  ab  hujus  sectae  exordio,  scilicet  a  sae¬ 
culo  septimo  usque  ad  nostra  tempora  inimicitias, 
et  bella  inter  ipsos,  et  Christianos  exarsisse  histo¬ 
ria  narrat. 

Quaeri  hinc  potest  quaenam  causa  fuerit  ista¬ 
rum  inimicitiarum,  et  bellorum?  Resp.  Si  illos 
audis,  qui  Religioni  nostrae  acriter  adversantur, 
isti  referre  haud  erubescunt,  Ecclesiam  hujusmodi 
inimicitias,  et  bella  inivisse,  ut  vi,  et  armis  Sa¬ 
racenos  ad  Christianam  Religionem  amplectendam 
cogeret.  Sed  falsum  omnino  est.  Licet  enim  cura, 
et  sollicitudo,  Ecclesiae  jugiter  fuerit,  ut  Christi 

fides  quam  latissime  extenderetur  juxta  recitatum 
Evangelicum  illud  mandatum  —  Ite  in  universam 
mundum ,  praedicate  Evangelium  omni  creaturae, 

—  et  licet  jugiter  ob  hanc  causam  procuraverit 
propagationem  Religionis  apud  Principes  insistens, 
ut  libere  permitteretur  praedicatio  Evangelii,  fidem 
tamen  non  imposuit  umquam,  nec  contra  Ethnicos 
bella  excitavit ,  ut  Christo  invitos  lucrifaceret, 
sed  persuasionibus  utens  eos  solum  suscepit,  qui 
ex  animo  sincero  fidem  susciperent.  Causa  igitur 
inimicitiarum,  et  bellorum  populi  Christiani  cum 
Saracenis  non  est  repetenda  ab  eo,  quod  Reli¬ 
gionis  Christianae  hostes  obmussitant,  sed  ex  spe¬ 
ciali  ratione,  scilicet  ex  doctrina  Mahometis,  quae 
talis  erat.  —  Omnes  gentes  vi,  et  armis  religio¬ 
nem  Mahomettanam,  vel  Judaicam  amplecti  de¬ 
bent  ;  et  si  obsistent  voci  prophetae  delendae  sunt . 

—  Hac  de  re  heic  referri  sine  lacrimis  non  po¬ 
test,  quae,  et  quanta  mala  ex  his  principiis  deri¬ 
vaverint  Christianis,  sive  quoad  mores,  sive  quoad 
scientias.  Exempla,  et  facta  adhuc  loquuntur.  Hoc 
votum  erat  Mahometis,  et  hoc  pro  viribus  persol¬ 
vere  satagerunt  ejus  asseclae,  hinc  Ecclesia  con¬ 
tinuo  ab  eis  provocabatur,  vexabatur.  Quamobrem 
eis  obsistere  debuit,  et  cum  eis  dimicare,  et  sese 
defendere  ab  istorum  aggressionibus  coepit,  siqui¬ 
dem  loca  sacra,  et  munitiones  Christianorum  jam 
occupaverant.  Ad  hoc  excitavit  Christianos  Prin¬ 
cipes,  et  Christianam  plebem  auxiliis  spirituali¬ 
bus,  et  temporalibus  animavit,  ut  contra  hujus- 

modi  infensissimos  hostes  arma  sumerent,  debel¬ 
larent.  Bellum  igitur  non  offensivum  fuit,  uti  ex 
adverso  buccinant,  sed  mere  defensivum ;  hinc 
media  omnia  proportionata  Ecclesia  adhibuit,  ut 
victoriam  referre  posset. 

Imo  ut  id  facilius  obtineret,  leges  statuit  tem¬ 
porum  conditioni  accomodatas.  Et  1 ,°  specialiter 
prohibuit  Christianis,  ne  tempore  belli  inter  sara¬ 
cenos,  et  christianos  quodcumque  rerum  commer¬ 
cium  cum  hostibus  haberent  sub  poena  excom¬ 
municationis  latae  sententiae  Cap.  2  h.  t.  Estque 
haec  excommunicatio  reservata  Summo  Pontifici 
circa  eos,  qui  tempore  belli  venderent  arma,  equos, 
ferrum,  et  quodcumque  aliud,  quod  bellis  agendis 
inservire  posset.  Cap.  6,  et  17 ,  h.  t.  Extravag . 
eod.  tit.  et  Balla  Coenae. 

2.°  Illi,  qui  quocumque  modo,  auxilio,  vel  con¬ 
silio  Saracenorum  bella  adiuvarent  severissimis 
poenis  puniti  sunt,  ceu  patet  ex  cit.  capitibus, 
et  ex  capp .  11 ,  et  12 ,  h.  t. 

Post  haec  superest  resolvenda  quaestio,  utrum 
Judaei,  et  Saraceni,  seu  pagani  directe  cogi  possint 
ad  suscipiendum  baptismum,  et  fidem  catholicam? 
Eluic  interrogationi  respondet  Maschat  lib.  V, 
tit.  VI  de  Judaeis  et  Saracenis  etc.  n.  8 ,  — 
ibi  —  «  Negative  ex  can.  3,  et  5,  d.  45,  et  c.  9, 
»  h.  t.  et  e.  3,  §  item  de  baptism.,  continua 
»  praxi ,  et  usu  Ecclesiae,  nobis  declarantibus, 
»  voluntatem  Christi  esse ,  ut  cuique  libera  sit 

»  conversio  ad  fidem  juxta  illud  ;  qui  crediderit , 
»  et  baptizatus  fuerit,  salvus  erit  Mare.  ult.  v.  16. 
»  Ratio  ex  parte  fidei  est :  quia  credere  est  liberae 
»  voluntatis  S.  D.  2,  2,  9,  10,  a.  3,  ad  actum 
»  vero  liberum  voluntas  cogi  non  potest.  Ratio 
»  exparte  jurisdictionis  est,  quia  princeps  vi  juris- 
»  dictionis  temporalis  non  potest  cogere  ad  spi- 
»  ritualia,  quae  non  cadunt  sub  potestatem  tem- 
»  poralem ;  Papae  vero  jurisdictio  spiritualis  non 
>>  se  extendit  extra  Ecclesiam  ad  eos,  qui  non 
»  sunt  baptizati,  ut  indicat  Apostolus  1,  Cor.  5, 
»  v.  12  quid  mihi  de  his,  qui  foris  sunt,  judicare  ? 
»  ergo  etc.  Unde  infideles  subditi  ex  hoc  solo,  quod 
»  ad  fidem  non  convertantur,  non  possunt  puniri, 
»  vel  bello  impeti,  nisi  laedant  jus  Ecclesiae,  v.  g. 
»  prohibendo  liberam  praedicationem  fidei  chri- 
»  stianae,  non  permittendo  ejus  professionem,  tor- 
»  quendo  ad  fidem  conversos.  At  indirecte  invi- 
»  tari  possunt  ad  fidem,  propositis  proemiis  tem- 
»  poralibus,  honoribus,  relaxionc  tributorum,  et 
»  poenarum  juste  eis  pro  criminibus  debitarum, 
»  prohibitione  cultus  superstitiosi,  compulsione  ad 
»  audiendas  conciones  de  rebus  fidei,  sicut  in 
»  Const.  92  Gregorii  XIII  statuitur,  ut  certo  die 
»  concio  ad  judaeos  pro  eorum  conversione  habea- 
»  tur,  cui  saltem  tertia  pars  judaeorum  interesse 
»  debeat » . 

Ad  rem  hic  facit  Epistola  Benedicti  XIV  ad 
Archiepiscopum  Tarsensem,  Vices  gerentem  Ur¬ 
bis  28  Februarii  1747  circa  Judaeorum,  et  infU 

delium  baptismum.  Ipsa  refert  notatu  digna,  et 
legi  potest  penes  ipsum  citatum  auctorem  Ma- 
schat. 


TITULUS  VII. 

De  haereticis. 

Alterum  crimen,  quod  in  vilipendium  rerum 
spiritualium,  et  orthodoxae  fidei  subversionem  ten¬ 
dit,  sive  quod  Religioni,  et  fidei  Catholicae  ad¬ 
versatur,  est  crimen  hcteresis.  Hac  de  re  non  im¬ 
merito  B.  Raymundus  hunc  titulum  subjicit. 

Ut  itaque  dignoscamus,  quam  late  pateat  hu- 
iusmodi  crimen,  et  quibus  poenis  puniatur  ab 
auctoritate  Ecclesiastica,  videamus  in  primis  opor¬ 
tet  eius  definitionem,  ac  divisiones. 

Haeresis  juxta  nonnullos  nomen  Graecum  est, 
et  latine  nihil  aliud  sonat,  nisi  secta,  ceu  ait  Ci¬ 
cero  in  Paradox.  Juxta  alios  vero  haeresis  graece 
ab  electione  dicitur,  quod  scilicet  eam  sibi  unus¬ 
quisque  eligat  disciplinam,  quam  putat  esse  me¬ 
liorem  Can.  27 ,  ccip.  24,  quaest.  3.  Unde  S.  Isi- 
dorus  haec  habet  —  Qui  sunt  haeretici  nisi  qui 
relicta  Dei  Ecclesia,  privatas  eligunt  societates  ? 
Verum  quidquid  sit  de  hac  nominis  etymologia, 
illud  certum,  indubitatumque  est,  quod  ab  ipsis 
Ecclesiae  incunabulis  Christicolae  hoc  nomine  si¬ 
gnificare  voluerunt  —  Intellectas  errorem  volun - 

tarium  catholicae  veritati  contrarium,  quem  homo 
valide  baptizatus  cum  voluntatis  pertinacia  profi¬ 
tetur. 

Qui  talem  errorem  pervicaciter  profitentur, 
haeretici  nuncupatur,  erroris  autem  auctores,  qui 
eum  publice  docent,  ac  tuentur,  vocantur  hae¬ 
resiarchae,  quasi  haereticorum  patres,  ac  Prin¬ 
cipes.  Can.  qui  aliorum  24,  quaest.  3.  Imo  hae¬ 
resiarcha  quoque  dicitur  Episcopus  in  haeresim 
lapsus,  quippe  qui  cum  ex  munere  sibi  commisso 
orthodoxam  fidem  docere  deberet,  pessimo  exem¬ 
plo,  et  factis,  si  non  verbo,  haereticam  pravita¬ 
tem  docuit.  Ita  Paul.  IV,  Constit.  19,  alleg.  ab 
Urbano  VIII  in  Cong.  S.  Inquis,  in  causa  M.  An- 
ton.  De  Dominis.  Ursaga  Instit.  crim.  lib.  1, 
tit.  6,  num.  9. 

Dicitur  autem  haeresis  l.°  Error,  idest  assen¬ 
sus,  seu  judicium  falsum  intellectus,  quia  sicut 
actus  fidei  est  assensus,  sive  judicium  certum  in¬ 
tellectus,  etsi  obscurum,  ita  haeresis  est  assensus 
seu  judicium  erroneum  intellectus:  unde  si  quis 
proferat  propositionem  secundum  se  haereticam, 
vel  neget  articulum  fidei  sine  assensu  erroneo  in¬ 
tellectus,  non  est  haereticus.  Dicitur  2.°  volunta¬ 
rius,  quia  sicut  actus  fidei  oritur  ex  pio  volun¬ 
tatis  affectu,  ita  etiam  haeresis  est  assensus  er¬ 
roneus  procedens  ex  libera,  et  deliberata  voluntatis 
electione,  alioquin  non  est  peccatum  haeresis.  Quare 
qui  involuntarie,  et  indeliberate  errat  circa  res  fi¬ 
dei,  hic  profecto  haereticus  dici  nequit.  Dicitur 

3.°  catholicae  veritati  contrarium :  nam  qui  errat 
circa  alia  obiecta,  quae  ad  fidem  non  pertinent, 
non  est  sane  haereticus.  Dicitur  4.°  homo  valide 
baptizatus ,  quia  alias  non  poterit  esse  haereticus, 
sed  paganus  foret,  seu  infidelis,  aut  judaeus,  qui 
nullimode  ad  Ecclesiam  pertinent,  atque  ab  ea 
dependent.  5.°  Dicitur  cum  voluntatis  pertinacia , 
quia  pertinacia,  idest  contumacia,  est  elementum 
principale  haeresis  Cap.  2.  de  Sum.  Trinit.  Hinc 
requiritur,  ut  quis  sciat  suam  sententiam  contra¬ 
riam  esse  doctrinae,  ac  definitioni  universalis  Ec¬ 
clesiae  Christi,  et  nihilominus  pertinaciter,  ideo- 
que  culpabiliter  eam  teneat,  suumque  judicium 
proferat.  Unde  infertur,  quod  si  quis  ignoret  etiam 
ex  ignorantia  mortaliter  culpabili,  et  crassa,  opi¬ 
nionem  suam  adversari  doctrinae  Ecclesiae  Catho¬ 
licae,  eam  tamen  pertinaciter  non  teneat,  non  est 
proprie  haereticus,  neque  Ecclesiasticis  haeretico¬ 
rum  poenis  obnoxius,  quia  deest  pertinacia ;  ceu 
pariter  hujusmodi  pertinacia  in  voluntate  non  adest 
in  eo,  qui  licet  erret  in  fide,  est  tamen  corrigi 
paratus.  Ita  Can.  29,  Cap.  24,  quaest.  3. 

Ex  his  igitur  omnibus  liquido  constat,  quod 
ut  quis  vere  dicatur  haereticus,  oportet  l.°  ut  ha¬ 
beat  errorem  in  intellectu.  2.°  Ut  hic  error  circa 
aliquem  fidei  articulum  ab  Ecclesia  definitum,  ac 
retentum  versetur.  3.°  Ut  cum  voluntatis  perti¬ 
nacia  retineatur.  Hac  de  re  haereticus  non  est 
qui  errat  quidem,  sed  tantum  in  rebus  physicis, 
aliisque  eiusmodi,  quae  ad  religionem  nullimode 

pertinent,  quamquam  eius  error  videatur  specie 
tenus  sacris  literis  repugnare ;  hasce  enim  res  Deus 
hominum  disputationi  reliquit.  Haereticus  non  est 
qui  aliquem  fovet  errorem  circa  Ecclesiasticam 
tantum  disciplinam,  qui  uni  prae  altera  adhaeret 
Theologorum,  aut  Canonistarum  opinioni,  qui  er¬ 
rat  circa  aliquem  fidei  articulum  ab  Ecclesia  non¬ 
dum  definitum  nec  fidelibus  ad  credendum  adhuc 
propositum,  qui  refragatur  articulo  fidei  jam  qui¬ 
dem  definito,  sed  cuius  definitio  nondum  innote¬ 
scit,  proinde  verissimum  est  illud  D.  Augustini 
effatum  lib.  1 .°  de  Trinit. — Errare  possum,  sed 
haereticus  non  ero.  Bene  vero  haereticus  est,  qui 
dogma  ab  Ecclesia  definitum,  et  fidelibus  proposi¬ 
tum  ad  credendum  rejicit,  renuens  Ecclesiae  pa¬ 
rere  judicio;  nec  non,  qui  sciens  prudens  de  aliquo 
religionis  catholicae  dogmate  positive  dubitat.  — 
Dubius  enim  in  fide  est  infidelis.  Cap.  i ,°  de 
haeret,  eo  quod  certissimam  veritatem  non  am¬ 
plectitur.  Verumtamen  nonnullis  aliis  haud  vide¬ 
tur  esse  haereticus,  cum  iste  non  eligat  senten¬ 
tiam  fidei  contrariam,  sed  dubitando  suspendat 
suum  assensum. 

Visa  haeresis  definitione,  eiusque  indole,  et 
natura  perspecta,  videamus  oportet  eius  divisio¬ 
nes  Quaeritur  itaque 

Quotuplex  est  haeresis  ? 

Ex  hactenus  expositis  prono  veluti  alvo  fluit 
haeresim  aliam  esse  formalem ,  aliam  materialem. 

Formalis  habetur  quando  homo  valide  baptizatus 
voluntarie,  scienter,  et  pertinaciter  errat  circa  ali¬ 
quam  fidei  veritatem  ab  Ecclesia  propositam;  ma¬ 
terialis  autem  habetur,  quando  quis  aliquid  credit 
fidei  contrarium  ex  pura  ignorantia,  seu  errore, 
vel  ex  simplicitate,  vel  mala  instructione.  Hinc 
haeretici  formales  pauci,  materiales  multi.  Divi¬ 
ditur  praeterea  formalis  haeresis  in  internam,  et 
externam.  Prima  est  ea,  quae  latet  inmente,  et 
nullo  signo  manifestatur,  ac  proinde  solius  Dei 
judicio  subest.  Secunda  ea  est,  quae  prorumpit 
in  actum  exteriorem,  sive  verbo,  sive  facto  in¬ 
dicante  internam  haeresim,  ac  proinde  judicio, 
et  poenis  Ecclesiae  subjacet.  Haec  vero  heresis, 
externa,  quae  vere  crimen  est,  poenisque  Eccle¬ 
siasticis  punitur,  subdividitur  in  occultam,  et  pu¬ 
blicam,  seu  manifestam.  Prima  habetur,  quando 
ipsa,  licet  aliquo  verbo,  vel  alio  signo  externo  se 
prodat,  tamen  vel  nemini  vel  paucis  innotescit, 
ideoque  ad  judicium  pertrahi  haud  potest.  Se¬ 
cunda  autem  habetur,  quando  ipsa  palam,  et  pu¬ 
blice  proditur,  ideoque  pluribus  manifeste  patet, 
et  per  consequens  ad  forum  externum  traduci, 
et  juridice  probari  potest.  Unde  si  signa  hujus 
manifestationis  certa  omnino  sint,  et  indubia,  ho¬ 
minem  haereticum  demostrant ;  si  vero  tantum 
probabilia,  et  praesumptiva  sunt  hujusmodi  signa, 
tunc  hominem  de  haeresi  suspectum  reddunt. 

Haec  vero  suspicio  de  haeresi  triplex  esse  po¬ 
test,  nempe  vel  levis,  vel  vehemens,  vel  violenta. 

Est  levis  ubi  signa  manifestationis  ex  operibus 
et  verbis  minus  tuta,  et  minus  certa  sunt,  ut  si 
quis  semel  haereticorum  sinapsi,  vel  conventibus 
interfuerit;  praesumitur  enim  potius  curiositate, 
quam  animo  irreligioso  id  fecisse:  est  vehemens ,  cum 
signa  manifestationis  ex  operibus,  aut  verbis  certa 
et  firma  saepe,  vel  ut  plurimum  sunt,  veluti  si 
quis  scienter  pluribusque  vicibus  errores  contra 
fidem  docuerit,  aut  diebus  esurialibus,  sive  prohi¬ 
bitis  carnes  absque  ulla  justa  necessitate  mandu¬ 
caverit.  Est  denique  violenta,  cum  signa  mani¬ 
festationis  adeo  lucida,  adeo  clara,  et  certa  sunt,  ut 
nullum  de  haeresi  dubium  relinquant.  In  suspicione 
vehementi  oritur  contra  imputatum  praesumptio  ju¬ 
ris,  quae  contraria  probatione  elidi  potest.  Unde 
Innoc.  III.  quoad  istos  de  haeresi  suspectos  ita  edi¬ 
xit  —  Qui  inventi  fuerint  sola  suspicione  notabiles, 
nisi  juxta  considerationem  suspicionis,  qualita¬ 
temque  personae  propriam  innocentiam  congrua 
purgatione  monstraverint,  anathematis  gladio  fe¬ 
riantur.  Cap.  13.  de  haeret.  Ex  violenta  autem 
suspicione  oritur  praesumptio  juris  et  de  jure 
quae  contraria  probatione  haud  eliditur.  Quare  ad 
rem  Alex.  III.  in  casu  non  absimili  aperte  decla¬ 
ravit  —  Quod  ex  violenta ,  et  certa  suspicione  po¬ 
test  sententia  promulgari.  Cap.  12.  de  praesumpt 
Merito  hinc  tradit  clariss.  Devoti  Inst.  Can.  lib.  4. 
§.  8.  eum,  qui  sic,  idest  violenta,  et  certa  su¬ 
spicione  imputatus  fuit,  tamquam  haereticum  dam- 

nandum  esse.  Nunc  ad  poenas  contra  haereticos 
statutas  descendamus  oportet. 

De  poenis  contra  haereticos  statutis. 

Quod  haeretici  solum  mentales  nulla  inuran¬ 
tur  Ecclesiastica  poena,  in  dubium  revocari  haud 
posse  videtur ;  scitissimi  enim  juris,  quod  cogi¬ 
tationis  poenam  nemo  patitur.  Can.  14.  dist.  1°. 
de  poenit.  Verumtamen  haeretici  veri,  et  praeser¬ 
tim  manifesti  pluribus  spiritualibus  poenis  plecti 
notissimum  in  jure  est.  Sane  percutiuntur  1°.  ex¬ 
communicatione  ipso  jure  incurrenda,  et  ex  Bulla 
Caenae  Domini  S.  Pontifici  reservata,  a  qua  Epi¬ 
scopus  ordinaria  potestate  eo  tantum  casu  po¬ 
test  absolvere,  quo  haeretici  reconciliatio,  vel  hae- 
resis  abjuratio  publice  fit.  Cap.  2.  de  haeret,  in  6 . 
Ratio  autem,  ob  quam  ab  haeresi  non  potest  Epi¬ 
scopus  absolvere  in  tribunali  poenitentiae,  dum 
ab  ea  absolvit  in  tribunali  exteriori,  haec  esse 
videtur,  scilicet  quia  in  illo  proceditur  sine  testi¬ 
bus,  sine  forma  judicii,  et  appellatio,  aut  recur¬ 
sus  non  datur ;  cum  ex  adverso  in  secundo  casu 
forma  publica,  et  testes  adhibentur,  et  appellatio 
ac  recursus  ad  superiorem  admittitur,  ut  si  quid 
male  gestum  est,  corrigatur,  atque  emendetur. 
Quae  excommunicatio  major  renovata  fuit  in  Con- 
stit.  Apostolicae  Sedis  sub  num.  1°.  excommuni¬ 
cationum  latae  sententiae,  et  speciali  modo  Ro¬ 
mano  Pontifici  reservatarum,  in  qua  haec  verba 
leguntur  —  Omnes  a  Christiana  fide  apostatas, 

et  omnes ,  ae  singulos  haereticos  quocumque  nomine 
censeantur ,  et  cuiuscumque  sectae  existant,  eiusque 
credentes,  eorumque  receptores ,  fautores,  ac  gene¬ 
raliter  quoscumque  illorum  defensores.  2°.  Ple¬ 
ctuntur  poena  privationis  sepulturae  Ecclesiasti¬ 
cae.  3°.  Privantur  jurisdictione  Ecclesiastica,  di¬ 
gnitatibus,  et  beneficiis,  et  plectuntur  inhabilitate 
ad  illa  obtinenda.  Cap.  2  et  15  h.  t.  in  6 licet 
talis  privatio  in  effectu  non  sequatur,  nisi  post 
sententiam  declaratoriam  criminis.  4°.  Incurrunt 
irregularitatis  poenam,  ratione  infamiae  ortae  pro¬ 
babilius  ex  baeresi  etiam  occulta,  cum  jura  mi¬ 
nime  distinguant.  Haec  omnia  statuuntur  Cap.  7 . 
8.9.  13.  15.  h.  t.  et  expressius  Cap.  2.  eod.  in  6 . 
et  in  casu  1.  bullae  Caenae.  Ista  irregularitas  ligat 
etiam  filios  haereticorum  usque  ad  secundam  ge¬ 
nerationem  Cap.  2.  §.  haeretici  h.  t.  in  6.  Cen¬ 
sentur  enim  filii  referre  maculam,  et  suspicionem 
nequitiae  parentum  suorum.  Haeresis  si  occulta 
fuerit,  et  non  notoria  dispensari  potest  ab  Episcopo 
ex  dispositione  Concilii  Tridentini  sess.  24.  Cap.  6 
de  reformat. 

Verum  hisce  spiritualibus  poenis  subjacent  non 
modo  haeretici,  uti  supra  innuimus,  sed  etiam 
1°.  Credentes,  scilicet  qui  adhaerent  falsae  Doc¬ 
trinae  haereticorum,  quamvis  ad  sectam  ipsorum 
non  pertineant.  2°.  Receptatores,  idest  qui  hae¬ 
reticis  hospitium  praebent,  ne  veniant  in  manus 
judicum.  3.°  Defensores,  idest  qui  tuentur  vel  per¬ 
sonas  haereticorum,  vel  eorum  errores.  4°.  Fauto- 

res,  idest  qui  haereticis  qua  talibus  favorem  prae¬ 
stant,  vel  positive  eos  laudando,  vel  negative  ut 
omittendo  denunciationem,  capturam,  et  custodiam. 

Hae  sunt  poenae  spirituales,  quibus  haeretici, 
aliique  ipsis  faventes  afficiuntur.  Nunc  ad  poenas 
temporales,  quae  contra  ipsos  haereticos,  eorum- 
que  receptores,  fautores,  et  defensores  statutae 
fuerunt;  haeque  plures  sunt,  scilicet  1°.  Infamia 
non  tantum  facti,  sed  etiam  juris  ipso  jure  in¬ 
currenda,  licet  effectum  non  pariat,  nisi  post  sen¬ 
tentiam  declaratoriam  criminis.  Can.  17.  Infa¬ 
mes  6.  quaest.  ia  et  Cap.  13.  §.  5.  h.  t.  No¬ 
tandum  tamen  hic  est  quod  infamia  ista  non 
transfunditur  in  filios,  et  nepotes,  ne  isti  sine  claro 
textu  praegraventur  alieno  delicto.  Neque  facienda 
est  extensio  ab  infamia,  quam  contrahunt  filii  ob 
paternum  crimen  laesae  majestatis,  scitissimi  juris 
cum  sit,  in  hac  materia  poenali  extensionem  poe¬ 
narum  jure  fieri  non  posse.  2°.  Amissio  patriae 
potestatis  in  liberos,  uti  et  aliorum  privilegiorum 
a  jure  concessorum,  Cap.  2.  §.  fn.  h.  t.  in  6 ., 
quae  tamen  poena  ad  receptores,  fautores,  et  de¬ 
fensores  haereticorum  extendi  haud  debet.  3°.  Pri¬ 
vatio  dignitatum,  et  honorum,  actuumque  legiti¬ 
morum,  et  inhabilitas  ad  officia  publica:  ideo  hae¬ 
retici  non  possunt  esse  judices,  advocati,  testes  etc. 
Cap.  13.  §.  Credentes  h.  t.  quandoquidem  infa¬ 
mibus  talia  officia  denegantur.  4°.  Intestabilitas, 
seu  privatio  factionis  testamenti  tum  activae,  tum 
passivae,  ita  ut  haereticus  nec  de  bonis  suis  te- 

stari,  nec  in  alienis  bonis  allodialibus,  aut  fidei 
commissariis  succedere  possit.  Cap.  13.  §.  Cre¬ 
dentes  h.  t.  leg.  4 a.  §.  2.  leg.  5.  etult.  Cod.  h.  t. 
5°.  Liberatio  subditorum  a  vinculo,  et  obligatione 
obedientiae  erga  summum  civilem  Imperantem 
6°.  Contra  haereticos  pertinaces  infligi  etiam  po¬ 
terat  ultimum  supplicium,,  ceu  argui  potest  ex 
Cap.  9.  13.  10.  11  et  ult.  h.  t.  et  ex  Cap.  28. 
14.  et  19 .  eod.  in  6.  In  his  Ecclesiastica  legisla¬ 
tio  nedum  jus  commune  agnovit,  sed  et  mirifice 
roboravit.  Quod  jus  commune  erui  praesertim 
potest  hac  in  re  ex  leg.  4.  5 .  et  8 .  Cod.  h.  t. 

Verumtamen  venientibus  annis  plures  con¬ 
cessiones  factae  fuerunt  haereticis,  hinc  mutatis 
circumstantiis  hujusmodi  civiles  poenae  in  desue¬ 
tudinem  abierunt.  Sed  procedamus  ad  aliquid  di¬ 
cendum 


De  judice  in  causa  haeresis. 

Huc  cum  pervenerimus,  quaerere  merito  quis 
potest,  quinam  sit  judex  in  causa  haeresis?  Huic 
interrogationi  responderi  potest,  judicem  in  causa 
haeresis  alium  esse  non  posse,  nisi  Ecclesiasti¬ 
cum  privative,  sive  haeresis  principaliter,  sive  in- 
cidenter,  sive  in  quaestione  juris,  sive  in  quae¬ 
stione  facti  in  judicium  deducatur.  Ita  Cap.  18, 
v>.  prohibemus  h.  t.  quae  constitutio  confirmata 
fuit  a  pluribus  Romanis  Pontificibus.  Et  jure  me¬ 
rito:  quandoquidem  haeresis  est  crimen  mere  Ec- 

clesi asticum  ex  sacris  literis,  et  Ecclesiae  canoni¬ 
bus  judicandum,  etiam  in  quaestione  facti,  quae 
vix  separatur  a  quaestione  juris. 

Judices  autem  ordinarii  in  causa  hujusmodi 
sunt:  l.°  Papa.  2.°  Legatus  a  latere.  Cap.  12 , 
h.  t.,  licet  hodie  absque  speciali  mandato  Papae 
legati  Apostolicae  Sedis  intromittere  se  non  possint 
causis  haereticalibus.  3.°  Episcopus,  qui  in  pro¬ 
pria  dioecesi  est  custos  fidei.  Cap.  13,  h.  t.  %  Adji¬ 
cimus,  et  Clem.  i.B  §  Propter  quod.  Verum  si  hae¬ 
reticus  est  persona  exempta  potest  contra  ipsum 
procedere  uti  Apostolicae  Sedis  delegatus  Cap.  3. 
§  ult.  h.  t.  Gravitas  autem  causae  suadet  in  hoc 
negocio  Vicarium  Generalem  Episcopi  nec  citare, 
nec  judicare  posse  in  vim  mandati  ordinarii.  Ita  ex 
Cone.  Trid.  sess .  24,  de  Rej or .  Cap.  t?,.  4.  Poterit 
contra  non  exemptos  procedere  in  casu  haereseos 
ipse  Vicarius  Capitularis,  Sede  vacante;  eo  quod 
Vicarius  Capitularis  Episcopo  succedit  in  jurisdi¬ 
ctione,  et  administratione  ordinaria  dioeceseos. 
5.°  Si  instituta  fuerit  in  loco  S.  Inquisitio,  tunc 
etiam  inquisitores  possunt  facultate  ordinaria  pro¬ 
cedere  una  cum  Episcopo,  licet  separatim,  hac 
tamen  conditione,  ut  antequam  ab  alterutro  tri¬ 
bunali  sententia  proferatur,  mutua  actorum  pro- 
cessualium  co  mparticipatio  fiat.  Cap.  11,  et  17, 
h.  t.  in  6 .  Quod  si  hujusmodi  inquisitio  instituta 
haud  fuerit,  tunc  poterit  Episcopus  ex  se  proce¬ 
dere  contra  haereticos  usque  ad  sententiam  defi¬ 
nitivam,  quin  inquisitoribus  alienae  provinciae  acta 

referre  teneatur.  Sed  poterit  ne  haberi  communica¬ 
tio,  et  disputatio  cum  haereticis?  Mox  videbimus. 

De  communicatione ,  et  disputatione  eum  haereticis. 

Communicatio  cum  haereticis  olim  erat  catho¬ 
licis  absolute  interdicta,  utpote  excommunicatis. 
Idque  factum  est  tum  ut  ab  haeresis  contagione 
fideles  praeservarentur;  tum  ut  perversi  noscerent 
se  esse  ab  Ecclesia  depulsos.  Hodie  sed  vero, 
modo  procul  sit  scandalum,  et  periculum  perver¬ 
sionis,  interdicta  tantum  est  communicatio  cum 
haereticis  publice,  et  nominatim  denunciatis,  tam¬ 
quam  cum  excommunicatis  vitandis,  uti  patet  ab 
Extrav.  Martini  V  Ad  citanda.  Quare  cum  hae¬ 
reticis  toleratis  licet  communicare  in  profanis,  in 
civilibus,  et  civilibus  conjunctis,  uti  esset  mera, 
et  materialis  praesentia  haeretici  funeri  catholici 
causa  honoris,  ut  habetur  in  responsione  S.  Con¬ 
gregationis  S.  Officii  data  anno  1753  ;  item  mera, 
et  materialis  tantum  praesentia  haeretici  precibus, 
et  ritibus  catholicis.  Card.  Soglia  Inst.  jur.pric. 
§.  234;  item  assistentia  catholici  nuptiis  haere¬ 
ticorum.  Bul.  Inter  omnigenas  Benedicti  XIV. 

Verumtamen  regulariter,  et  practice  loquendo 
est  interdicta  hujusmodi  communicatio  in  sacris,  et 
divinis ;  nam,  ut  ait  Benedictus  XIV  —  Fere  im¬ 
possibile  est  usucenire  ut  a  fiagitio  excusari  ca¬ 
leant  catholici,  sese  in  rebus  sacris  cum  haereti¬ 
cis,  et  schismaticis  admiscentes:  quia  ut  subdit, 

vix  unquam  accidere  potest ,  ut  in  praxi  sit  inno¬ 
xia  catholicorum  cum  haereticis  communicatio  in 
divinis.  Ita  praedictus  Pontifex  de  Srjnod.  lib.  6, 
Cap.  5,  n.  2,  et  eit.  resp.  S.  Officii.  Quin  ca¬ 
tholicos  excusare  valeat  haereticorum  persecu¬ 
tio,  quia  juxta  S.  Officii  sententiam,  persecutio 
ipsa  aequivalet  interrogationi  jidei.  Ita  cit.  respon. 
S.  Officii,  quae  per  extensum  refertur  a  Giraldo 
post  Cap.  Nulli  de  senten.  excom.  Unde  Paulus  V 
definivit  non  licere  catholicis  regni  Angliae  hae¬ 
reticorum  templa  adire,  et  ritibus  eorum  inte- 
resse.  Ita  cit.  Pontifex  Bened.  XIV  cit.  mox  loc. 
Idem  confirmatum  fuit  a  S.  Congregatione  S.  Of¬ 
ficii  in  Instructione  pro  Missionariis  Orientis  an¬ 
no  1729  ;  et  in  responsione  ad  quemdam  Missio- 
narium  Peloponnensem  anno  1753,  in  qua  decla¬ 
ravit,  non  posse  Missae  celebrationem  permitti 
Sacerdotibus  haereticis,  et  schismaticis  in  Ecclesiis 
catholicorum,  neque  posse  catholicos  adsistere  fu¬ 
neribus  celebratis  ritu  schismatico,  neque  posse 
absolvi  catholicos  communicantes  cum  schismati¬ 
cis,  nisi  in  casu  extremae  necessitatis,  neque  posse 
catholicos  communicare  in  divinis  cum  schisma¬ 
ticis,  et  haereticis  in  eorum  Ecclesiis ;  ceu  monet 
Giraldus,  qui  dictam  Instructionem  refert  per  ex¬ 
tensum  post  cap.  Nulli  de  sent.  excom.  Demum 
in  horum  confirmationem  accedit  dispositio  recens 
data  a  Pio  VI,  in  casu  Gallicanorum,  qui  schi¬ 
smaticum  emiserunt  juramentum  servandae  con¬ 
stitutionis  a  Conventu  nationali  editae. 

Romae  autem  non  est  omittenda  hac  in  re 
instructio  Cardinalis  Vicarii  ad  parochos  directa 
sub  die  12  Julii  1872 ,  in  qua  jussu  S.  Ponti¬ 
ficis  nonnulla  decernuntur.  Refertur  ipsa  penes 
acta  S.  Sedis  vol.  XI,  pag.  168  et  seq , 

Quoad  autem  disputationem  cum  haereticis 
haec  sunt  breviter  animadvertenda.  Vetitum  olim 
fuit  laicis  disputare  publice,  vel  privatim,  de  fide 
catholica.  ( Cap .  Qai cumque ,  2,  de  Haereticis,  in 
VI).  Haec  disciplina  laicos  admonet  quam  consi¬ 
derate  agere  debeant  cum  haereticis,  ne  se  im¬ 
misceant  in  controversias,  quae  ipsis  forte  essent 
in  laqueum  diaboli.  Nihilominus,  si  sint  sufficien¬ 
ter  edocti  fidem  catholicam,  et  disputationem  pri¬ 
vatam  vel  etiam  in  scriptis  publicis  profuturam 
sperent,  possunt  tueri  sanam  doctrinam  auctori¬ 
tatemque  Ecclesiae. 

De  clericis  tamen  nihil  statuerunt  canones : 
possunt  utique,  tum  privatim,  tum  publice  de  fide 
disputare ;  ad  hoc  enim  constituti  sunt,  ut  dog¬ 
mata  fidei  contra  insurgentes  falsas  opiniones  de¬ 
fendant.  Prudentia  tamen  non  sinit,  ordo  discipli¬ 
nae  non  patitur,  ut  publicas  disputationes  cum 
haereticis,  vel  cum  incredulis  instituant,  antequam 
consilia,  et  assensum  sui  Episcopi  obtinuerint,  ne  et 
ipsi  honorem  suae  conditionis,  et  reverentiam  sacris 
doctrinis  debitam,  necnon  auctoritatem  Ecclesiae  in 
discrimen  adducant.  Perraro  enim  contigit  disputa¬ 
tiones  viva  voce  initas  in  publico  cum  heterodoxis, 
Ecclesiae  utilitatibus  profuisse.  Nunc  pauca 

De  prohibitione  librorum. 

Nedum  Ecclesia  reprobat  haereticos,  sed  et 
eorum  libros,  quia  cum  auctores  damnati  sunt, 
etiam  scripta  eorum  admitti  non  possunt.  Cap.  4. 
de  haeret,  et  ibi  Gloss. 

Tres  autem  sunt  librorum  prohibitorum  clas¬ 
ses.  Prima  est  illorum,  qui  in  Bulla  Caenae  prohi¬ 
bentur,  idest  qui  auctore  haeretico  prodierunt. 
Secunda  classis  est,  quae  auctores  habet  deter¬ 
minatas  personas  catholicorum,  qui  tamen  contra 
fidem,  vel  mores  scripserunt.  Tertia  tandem  classis 
est,  quae  auctores  habet  anonymos,  sed  doctrinas 
reprobandas  exhibet. 

Discrimen  est  inter  libros  primae  classis,  et 
illos  secundae,  et  tertiae.  Nam  libri  haereticorum 
primae  classis,  si  ob  haeresim,  vel  falsi  dogmatis 
suspicionem  damnati  sunt,  a  catholicis  cujuscum- 
que  gradus,  et  conditionis  sint,  in  vim  Bullae 
Apostolatus  Officium  Urbani  VIII  absque  S.  Sedis 
licentia  imprimi ,  legi ,  retineri ,  defendi  non  pos¬ 
sunt  sub  poena  excommunicationis  Papae  reser¬ 
vatae.  Ita  Reg.  10  Ind.  et  Bull.  Caenae  §.  1. 
Libri  vero  secundae,  et  tertiae  classis,  si  damnati 
sint  ob  hae r esis,  vel  falsi  dogmatis  suspicionem, 
secumferunt  excommunicationem  non  reservatam, 
alias  tantum  peccati  lethalis  reatum. 

Verumtamen  notatu  digna  est  immutatio,  et 
correctio  facta  a  Constitutione  Apostolicae  Sedis. 

Nam  Bulla  Caenae  quoad  primam  istorum  libro¬ 
rum  classem  statuerat  —  Excommunicamus  libros 
haereticorum ,  haeresim  continentes,  vel  de  reli¬ 
gione  tractantes  sine  auctoritate  nostra,  et  S.  Sedis 
Apostolicae  legentes,  aut  retinentes,  imprimentes, 
seu  quomodolibet  defendentes  publice,  vel  occulte 
quovis  ingenio,  vel  colore. 

Costitutio  vero  Apostolicae  Sedis  sub  num.  2 
haec  habet  —  Omnes,  et  singulos  scienter  legentes 
sine  auctoritate  Apostolicae  Sedis  'libros  eorumdem 
apostatarum ,  et  haereticorum  haeresim  propugnan¬ 
tes,  nec  non  eosdem  libros  retinentes,  et  quomo¬ 
dolibet  defendentes.  —  Patet  hinc  mutatio,  et  cor¬ 
rectio  ;  siquidem  in  Bulla  Caenae,  qui  libros  de 
Religione  simpliciter  tractantes  scienter  legunt, 
aut  retinent,  imprimunt,  seu  quomodolibet  defen¬ 
dunt,  incurrunt  excommunicationem:  in  vim  autem 
Constitutionis  Apostolicae  Sedis  licet  legi  nequeunt 
sine  peccato,  excommunicationem  tamen  hanc  non 
incurrunt,  dummodo  haeresim  haud  propugnent. 

Item  dicendum  quoad  secundae,  et  tertiae  clas¬ 
sis  libros.  Nam  si  libri  isti  damnati  fuerint  ob 
haeresim,  vel  ob  falsi  dogmatis  suspicionem,  eo¬ 
rum  lectio  in  vim  Reg.  X  Ind.  et  Bullae  Caenae 
prohibebatur  sub  poena  excommunicationis  nemini 
reservatae.  In  Constitutione  vero  Apostolicae  Sedis 
regula  haec  immutata,  et  correcta  fuisse  videtur. 
Legitur  enim  sub  cit.  num.  2.  —  Nec  non  li¬ 
bros  cujusvis  auctoris  per  Apostolicas  literas  no- 
minatim  prohibitos,  eosdem  libros  retinentes ,  im- 

primentes ,  et  quomodolibet  defendentes.  Hinc 
hujusmodi  libri  legi  nequeunt  sine  peccato,  at 
excommunicatio  eos  tantummodo  libros  percellit, 
qui  nominatim  ab  Apostolicis  literis  damnati  fue¬ 
rint.  Patet  hinc  immutatio,  et  correctio  etiam 
quoad  secundae,  et  tertiae  classis  libros. 

Verum  ut  prohibitio  istorum  librorum  urgeat, 
requiritur  scientia  prohibitionis,  hinc  a  censura 
excusat  ignorantia  etiam  crassa,  et  probabiliter 
etiam  affectata,  dummodo  procul  absit  temeri¬ 
tas,  quae  contumaciam  in  censuris  necessariam 
revelet.  Sed  quid  tandem  dicendum  de  absolutione 
ab  haeresi  ?  De  hac  sequens  loquitur  articulus 


De  absolutione  ab  haeresi. 

Ut  cognosci  possit,  quinam  absolvere  ab  hae¬ 
resi  valeat,  inspiciendum  est,  utrum  crimen  haeresis 
occultum  adhuc  sit,  et  ad  forum  contentiosum 
nondum  deductum,  an  contra  ad  hoc  deductum. 
Si  primum,  jure  ordinario,  et  praescindendo  a 
specialibus  privilegiis,  absolvere  ab  haeresi  potest 
solus  Summus  Pontifex,  cui  absolutio  illius  reser¬ 
vata  est  ratione  excommunicationis  illi  annexae. 
Si  vero  secundum,  tunc  ab  haeresi,  et  excommu¬ 
nicatione  ipsi  annexa  pro  foro  conscientiae  ex  vi 
Tridentini  Concilii sess.  24,  Cap.  6,  potest  l.°  Epi¬ 
scopus,  2.°  Capitulum  Sede  cacante,  3.°  Praelati 
inferiores  jurisdictionem  ordinariam,  et  quasi  Epi- 

scopalem  habentes  in  territorio  suo,  4.°  Praelati 
tandem  regulares  exempti  ex  concessione  S.  Pii  V. 
Ita  Schmalzgrueber  h.  t.  n.  187 ,  et  sequen. 


TITULUS  VIII. 

De  schismaticis,  et  ordinatis  ab  eis. 

Compilator  decretalium  postquam  in  superiori 
titulo  loquutus  est  de  haereticis,  merito  nunc  tran¬ 
situm  facit  ad  praesentem  titulum,  idest  ad  schis¬ 
maticos,  quia  licet  schismatici  non  sint  haeretici, 
attamen  ipsi  plerumque  in  haeresim  incidunt,  ut 
factum  suum  cohonestare,  et  defendere  valeant, 
ceu  mox  in  aprico  collocabitur. 

Duabus  partibus  constat  praesens  rubrica.  In 
prima  parte  quaeritur,  quaenam  poenae  contra 
schismaticos  ab  Ecclesia  constitutae  sint,  in  se¬ 
cunda  vero  quaeritur,  quid  censendum  de  actibus 
istorum  schismaticorum,  et  praesertim  de  ordina¬ 
tione  ab  ipsis  impertita  Harum  tamen  quaestio¬ 
num  resolutionem  claram  habere  haud  poterimus, 
nisi  prius  exactam  schismatis  notionem  habue¬ 
rimus. 

Schisma  generice,  et  large  sumptum  graecum 
nomen  est,  quod  scissuram,  et  divisionem  signifi¬ 
cat.  Ita  Cap.  34 ,  caus.  24,  q.  i.a  —  ibi  — -  Schisma 
siquidem  ipsum,  quod  graecum  nomen  est,  scissu- 

ram  sonat.  Ipsum  multipliciter  accipi  potest,  sed 
in  casu  nostro  est  —  scissura,  sive  disjunctio,  per 
quam  quis  ultro  se  ab  unitate  universalis  Eccle¬ 
siae  separat ,  in  quantum  ea  est  corpus  misticum 
ex  fidelibus ,  et  legitimis  pastoribus,  ac  praesertim 
Romano  Pontifice  tamquam  capite  constans.  Ita 
post  D.  Thom.  schisma  definiunt  communiter 
Doctores.  Diximus  ultro,  quia  siquis  ab  Ecclesiae 
communione  non  ultro  se  separaverit,  sed  sepa¬ 
ratus  fuerit,  tunc  non  schismaticus,  sed  excom- 
municatus  appellatur. 

Schisma  ita  definitum  dividitur  in  purum,  et 
non  purum,  seu  mixtum,  scilicet  cum  haeresi 
conjunctum.  Schisma  purum  illud  est,  quod  di¬ 
recte  opponitur  unitati  Ecclesiae,  non  fidei.  Unde 
ille  est  schismaticus  purus,  qui  omnes  prorsus 
fidei  articulos  admittit,  et  fatetur  obtemperandum 
esse  legitimae  auctoritati  in  Ecclesia  existenti,  ve- 
rumtamen  ex  malitia  denegat  obedientiam  legiti¬ 
mae  huic  auctoritati.  Hac  de  re  schisma  purum 
definiri  potest  «  malitiosus  recessus  a  vera  Eccle- 
»  sia  quoad  obedientiam  solum,  et  fit,  et  est,  cum 
»  quis  omnes  fidei  articulos,  ipsam  etiam  supre- 
»  mam  ipsius  Pontificis  potestatem,  et  primatum  in 
»  Ecclesia  credit,  recusat  tamen  ex  mera  malitia 
»  subesse,  et  obedire  S.  Pontifici  formaliter  sumpto 
»  qua  tali,  seuqua  Capiti,  et  Christi  in  terris  Vica- 
>  rio,  Ecclesiae  universali,  vel  ceteris  dictae  uni- 
»  versalis  Ecclesiae  membris  uniri,  aut  unitus,  et 
»  conjunctus  esse  detrectat  ».  Sic  schisma  fit  et  est, 

cum  aliquis  principatus,  seu  aliquod  regnum  ne¬ 
gans  obedientiam  S.  Pontifici  tamquam  Capiti  uni¬ 
versalis  Ecclesiae,  constituit  sibi  proprium  Patriar¬ 
cham,  aut  Episcopum,  eique  in  spiritualibus  obedit, 
spretis,  seu  neglectis,  et  omnino  haud  attentis  Pa¬ 
pae  mandatis;  licet  de  caetero  Papatum,  et  arti¬ 
culos  fidei  credat,  et  hujusmodi  Principatus,  et 
regni  Princeps,  Rex,  et  incolae  in  tali  casu  sunt 
puri  et  proprie  dicti  schismatici .  Sic  in  re  com¬ 
muniter  Doctores  omnes.  Hujusmodi  schisma,  uti 
in  omnium  oculos  insilit,  ab  haeresi  differt  in  eo, 
quod  haeresis  per  se,  ac  directe  opponitur  fidei  ne¬ 
gando  ejus  doctrinam,  schisma  vero  charitati  re¬ 
pugnat,  Ecclesiae  unitatem,  quae  in  charitate  con¬ 
sistit,  dividendo,  sive  scindendo.  Ita  D.  Thomas ; 
merito  hinc  hujusmodi  schismatici  a  Pontifice  Ge- 
lasio  Can.  43,  caus.  23,  quaest.  5,  dicti  sunt 
corpus  Christi  lacerare. 

Schisma  vero  non  purum ,  seu  mixtum,  idest 
conjunctum  cum  haeresi  definiri  potest  =  malitio¬ 
sus  recessus  a  cera  Ecclesia  quoad  obedientiam  pa¬ 
riter ,  et  credentiam,  non  quoad  omnes  articulos 
(quia  tunc  esset  Apostata)  sed  quoad  unam ,  aut 
plures  veritates  Catholicas  ab  Ecclesia  definitas,  et 
ad  credendum  propositas.  Et  fit,  et  est,  cum  quis 
praeter  separationem  ab  unitate  verae  Ecclesiae 
negat  unam,  vel  plures  propositiones  ab  ipsa  Eccle¬ 
sia  definitas,  et  propositas  :  v.  g.  negat  Romanum 
Pontificem  esse  successorem  B.  Petri,  vel  Christi 
Vicarium  in  terris,  cui  sit  obtemperandum,  negat 

Sanctorum  communionem,  auricularem  confessio¬ 
nem,  et  hujusmodi.  Hic  in  tali  casu  est  schismati¬ 
cus  non  purus,  seu  mixtus,  quamvis  alios  articu¬ 
los  fidei  credat,  et  approbet.  Sic  in  re  communis 
Doctorum. 

Post  haec  duo  hic  advertenda  occurrunt,  l.°  sci¬ 
licet  quod  ordinarie,  et  practice  loquendo  vix  u in¬ 
quam  nostris  praesertim  temporibus  datur  amplius 
schisma  purum ,  seu  sine  haeresi.  Schisma  enim 
licet  in  suo  principio  non  habeat  perversum  Fi¬ 
dei  dogma,  sicut  Haeresis,  in  fine  tamen  nullum 
schisma  est  sine  haeresi,  ceu  manifeste  eruitur 
ex  verbis  S.  Hieronymi  in  Ccip.  Inter  haeresim  26 , 
caus.  24 ,  quaest.  4 ,  —  ibi  —  «  Inter  haeresim 
»  et  schisma  hoc  interesse  arbitramur,  quod  hae- 
»  resis  perversum  dogma  habeat,  schisma  propter 
»  Episcopalem  dissensionem  ab  Ecclesia  pariter 
»  separat.  Quod  quidem  in  principio  aliqua  ex 
»  parte  intelligi  potest.  Caeterum  nullum  schisma 
»  non  aliquam  sibi  confingit  haeresim,  ut  recte  ab 
»  Ecclesia  recessisse  videatur  ».  2.°  Pariter  hic 
advertendum  est,  quod  non  omnis  recessus,  seu 
separatio  a  Papa  est  schisma,  sed  solum  recessus, 
et  separatio  ab  ipso  tamquam  a  Vicario  Christi 
in  terris,  et  Capite  formaliter  totius  Ecclesiae. 
Unde  recte  intelligitur,  illum  schismaticum  non 
esse,  qui  Romanum  Pontificem  tamquam  Christi 
Vicarium  in  terris,  et  Caput  formaliter  Ecclesiae 
recognoscit,  eique  qua  formaliter  Pontifici  obedien- 
tiam  praestat;  sed  non  vult  illum  recognoscere  tam- 

quam  temporalem  alicujus  provinciae  Dominum, 
eique  obedientiam  denegat  cum  jubeat,  ut  arma 
deponat,  bellum  contra  ipsum  non  gerat,  invisum 
et  otiosum  ministrum  recipiat,  etc.  :  similes  enim 
inobedientiae,  et  recessus  adhuc  bene  compatiun¬ 
tur  cum  debita  recognitione,  et  obedientia  erga 
eumdem  tamquam  Vicarium  Christi  in  terris,  et 
tamquam  Caput  formaliter  totius  Ecclesiae  Catho¬ 
licae,  nec  separant  a  vera  Ecclesia,  quatenus  est 
corpus  mixticum.  Ita  communis.  Item  proprie  schis¬ 
maticus  non  est,  qui  se  a  quolibet  alio  Episcopo 
etiam  qua  talis  est,  separat,  eique  obedire  detre¬ 
ctat,  vel  se  a  solis  membris  alicujus  particularis 
dioecesis,  et  Ecclesiae  disjungit.  Schisma  enim  im¬ 
portat  separationem,  et  recessum  ab  Ecclesia  uni¬ 
versali,  et  ejus  formaliter  Capite. 

Schisma  hoc,  seu  disjunctio  haec  duplex  est, 
manifesta  una,  latens ,  sive  occulta  altera.  Mani¬ 
festa  habetur,  quando  quis  aperte,  et  pertinaciter 
recedit  ab  hac  communitate,  et  non  vult  servare 
cum  legitimis  pastoribus,  praesertim  R.  Pontifice 
communionem.  Idque  verbis,  et  factis,  vel  alio  si¬ 
gno  externo  manifestat.  Latens  autem,  seu  oc¬ 
culta  habetur,  quando  ipsa  in  mente  latet,  ideo- 
que  nota  non  est,  cum  nec  verbis,  nec  factis,  neque 
aliquo  signo  manifestetur.  Ex  quo  sequitur,  quod 
schisma  latens,  seu  occultum,  etsi  gravissimum 
peccatum  sit,  haud  tamen  eisdem  subjacet  poenis, 
quibus  schisma  manifestum  subjicitur.  Ratio  est 
quia  schisma  non  perficitur,  et  non  consumatur. 

nisi  per  solum  actum  externum,  quod  certe  dici 
nequit  de  haeresi,  cum  ista  necessario  errorem  in¬ 
tellectus  secumferat,  ac  requirat.  Pirhing.  h.  t. 

Hisce  breviter  expositis  veniamus  ad  quaestio¬ 
nes  superius  indicatas;  in  quarum  prima  quaeri¬ 
tur,  quaenam  poenae  contra  schismaticos  ab  Ec¬ 
clesia  statutae  sunt? 

Resp.  distinguendo  :  vel  schismatici  sunt  pro¬ 
prie  dicti,  seu  puri,  et  nullam  conjunctam  ha¬ 
bent  haeresim,  et  tunc  incurrunt  sequentes  poe¬ 
nas,  scilicet  l.°  excommunicationem  latae  senten¬ 
tiae  speciali  modo  Papae  reservatam.  Can.  Nulli 
fas  5 ,  clist.  19 ,  Can.  De  Liguribus  43,  eaus.  23, 
quaest.  5.  Et  expresse  habetur  in  Bulla  C aenae 
§.  i  —  ibi  —  Excommunicamus  schismaticos,  et 
eos ,  qui  se  a  nostra  et  Romani  Pontificis  pro  tem¬ 
pore  existentis  obedientia  pertinaciter  subtrahunt . 
Cui  concinit  Constitutio  Pii  IX.  Apostolicae  Seclis 
n.  3.  Notandum  tamen  est  ad  hujusmodi  excommu¬ 
nicationem  incurrendam  non  sufficere,  ut  quis  mente 
retineat  fidem,  et  ut  Vicarium  Christi,  seu  Caput 
Ecclesiae  Papam  agnoscat,  sed  requiri  ut  aliquo 
opere  exteriori  ita  se  gerat,  ac  si  Papae  non  esset 
subjectus,  nec  Ecclesiae  pars,  idest  requiritur,  ut 
schisma  hoc  sit  manifestum,  et  non  latens,  ceu 
superius  innuimus.  Hac  de  re  Catholici  in  An- 
glia,  qui  exterius  profitentur  Regem  tamquam  ca¬ 
put  Ecclesiae  in  spiritualibus,  sunt  veri,  et  pro¬ 
prie  dicti  schismatici,  ideoque  hanc  excommuni¬ 
cationem  incurrunt.  Sanchez  cit.  loc.  n.  14.  2.°  In- 

currunt  privationem  jurisdictionis  Ecclesiasticae  uti 
perhibet  Cap.  Didicimus  31,  catis.  24,  quaest.  13 
—  ibi  —  Didicimus  schismaticos  nihil  habere  juris, 
et  potestatis.  3.°  Incurrunt  inhabilitatem  ad  bene¬ 
ficia,  et  dignitates  Ecclesiasticas,  et  praesertim 
Episcopalem,  etiam  post  peractam  poenitentiam, 
seu  postquam  abjurato  schismate  ad  unitatem  Ec¬ 
clesiae  sunt  reversi.  Ita  Pirhing.  tit.  8,  n.  5, 
post  Cap.  Quia  diligentia  5  de  Electione.  Et  Cap. 
Ad  succidendos. 

Quaeri  heic  haud- immerito  potest  =  An  schi¬ 
smatici  puri  privandi  sint  etiam  beneficiis  ante 
schisma  obtentis  ?  Respondemus,  non  convenire 
DD.  in  hoc  punto.  Nonnulli  enim  tenent  non  esse 
privandos,  quia  citatum  caput  ad  succidendos  re¬ 
vocatum  fuit  a  Benedicto  XI  Extravagan.  unie, 
de  Schismaticis.  Ita  Garzias  de  benef.  pars.  11, 
cap.  10,  n.  151,  Sanchez  lib.  2  moral.  cap.  36, 
n.  16.  Reiffenstuel  h.  t.  n.  11  et  alii.  Nonnulli 
vero  contrariam  tenent  sententiam. 

Haec  si  schismatici  puri  sunt ;  si  vero  impuri, 
seu  mixti,  habentes  scilicet  adjunctam  haeresim, 
quales  hisce  temporibus  sunt  fere  omnes,  tunc 
subjacent  omnibus  poenis,  quibus  subjecti  sunt 
haeretici.  Unde  videri  potest,  quod  de  ipsis  dicta 
sunt  in  titulo  VII. 

Nunc  ad  secundam  veniamus  quaestionem,  in 
qua  quaeritur,  quid  censendum  sit  de  actibus  isto¬ 
rum  schismaticorum,  et  praesertim  de  ordinatione 
ab  eis  impertita?  Resp.  pariter  distinguendo :  vel 

actus  isti  procedunt  ab  ordine,  vel  a  jurisdictione. 
Si  procedunt  ab  ordine,  tunc  validi  esse  censentur, 
quia  potestas  ordinis  semel  recepta  non  amittitur, 
dummodo  servata  fuerit  materia  apta  in  sacramen  - 
tis,  forma,  et  intentio  generalis  faciendi  id,  quod 
facit  Ecclesia.  Quin  obstet  Caput  Quod  a  praedeces¬ 
sore  l.°  de  Schismaticis,  ubi  nullae,  atque  irritae 
declarantur  hujusmodi  ordinationes.  Istud  enim 
caput  ita  intelligi  debet,  nempe  quod  accipiens  or¬ 
dines  a  Schismatico  sit  suspensus  ipso  facto  ab 
executione  eorum,  veluti  si  nullum  ordinem  recepis¬ 
set ;  ceu  confirmatur  a  Constit.  Apostolicae  Sedis 
in  tit.  de  suspensionibus  latae  sententiae  S.  Pon¬ 
tifici  reservatis  sub  n.  6;  ordines  tamen  suscepti 
validi  sunt,  et  characterem  imprimunt.  Ita  com¬ 
munis  DD.  cum  Glos,  in  citat,  cap.  Quod  a  prae¬ 
decessore  verb.  Irritas.  Si  vero  actus  isti  proce¬ 
dunt  a  jurisdictione,  tunc  invalidi  esse  censentur, 
cum  potestatem  jurisdictionis  spiritualis  nec  va¬ 
lide,  nec  licite  exercere  possint.  Pirhing.  lib.  5 , 
h.  t.  n.  10.  Ratio  est  quia  schismatici  praeter 
caeteras  poenas  incurrunt  illam  privationis  juris¬ 
dictionis  Ecclesiasticae  etc.  Maschat.  h.  t.  n.  4. 

Verum  hic  notandum  occurrit,  quod  si  actus 
isti  jurisdictionis  emittuntur  a  schismatico  mani¬ 
festo,  tunc  invalidi  esse  censentur,  excepto  unico 
casu  necessitatis,  quia  in  hac  hypo  thesi  actus  emit¬ 
titur  in  bonum  illius,  cui  administratur,  non  a 
quo  emittitur ;  si  vero  actus  isti  emittuntur  a  schi- 

smatico  latente ,  seu  occulto,  tunc  validi  reputan¬ 
tur  ex  illo  principio,  quod  actus  jurisdictionis  sunt 
in  bonum  subditorum. 


TITULUS  IX. 

De  Apostatis  et  reiterantibus  Baptisma. 

Sicut  Apostasia  crimen  est  haeresi,  et  schis¬ 
mati  affine,  licet  utroque  crimine  gravius,  hac 
de  re  B.  Raymundus,  postquam  de  haereticis,  et 
schismaticis  egit,  jure  merito  hunc  titulum  subnectit. 
Addit  autem  et  de  reiterantibus  baptisma,  quia 
etiam  isti  recedentes  a  priore  baptismo,  per  reite¬ 
rationem  quasi  apostatare  videntur. 

Multa  de  utraque  parte  huius  tituli  dici  pos¬ 
sent,  at  ne  nostri  instituti  fines  praetergrediamur, 
pauca  delibabimus. 

Apostasia  graecum  nomen  est,  quod  latine 
sonat  desertionem.  Ipsa  definiri  potest  omnimoda 
defectio  a  Christiana  religione,  seu  omnimoda  re¬ 
cessio  a  fide,  et  societate  catholica.  Hinc  Apostasia 
culmen  est  haeresis,  et  schismatis.  Sane  recedit 
a  fide  haereticus,  recedit  a  fide  schismaticus,  et 
societatem  aliam  ineunt  distinctam  ab  Ecclesia  ca¬ 
tholica;  at  isti  in  parte  tantum  ab  ea  recedunt, 
verum  Apostasia  in  totum  recedit,  et  nec  fidem, 
nec  articulos  catholicae  fidei  retinet,  imo  ad  eius 
societatem  amplius  pertinere  non  vult.  Unde  me- 

rito  superius  innuimus,  apostasiam  culmen  esse 
haeresis,  et  schismatis. 

Qui  itaque  tanto  scelere  polluuntur.  Apostatae 
nuncupantur:  utrum  autem  ipsi  Athei,  an  Polithei, 
vel  alterius  falsae  religionis  sectatores  esse  malint, 
minime  refert.  Primis  Ecclesiae  saeculis  saevienti¬ 
bus  persecutionibus,  Apostatae  vel  ad  Judaismum, 
vel  ad  Politheismum  ut  plurimum  deficiebant. 
Qui  Judaismum  amplectebantur  alii  relicta  pror¬ 
sus  Christiana  fide,  Hebraicae  sectae  nomen  da¬ 
bant,  et  hi  veri  erant  Apostatae :  alii  nostram  reli¬ 
gionem  cum  Iudaismo  miscebant,  utriusque  dog¬ 
mata  conjungentes,  et  hi  non  tam  Apostatae,  quam 
haeretici,  cujusmodi  erant  Caelicolae,  Ebionaei, 
Cerinthiani,  Nazaraei  ecc.  ;  alii  denique  totam  re¬ 
ligionem  Christianam  custodientes  contendebant 
observandos  esse  quoque  Mosaicae  legis  ritus,  ac 
caeremonias,  et  hi  Judaizantes  appellabantur,  quo¬ 
rum  sententia  damnata  fuit  Hierosolymis  in  Apo¬ 
stolorum  synodo.  Actorum  cap.  15. 

Qui  vero  ad  Ethnicorum  castra  descendebant, 
vere  semper  erant  Apostatae ;  at  si  poenarum, 
mortisque  metu  exterrefacti  cesserant,  mitiori  vo¬ 
cabulo  nuncupabantur  Lapsi.  Horum  autem  qui¬ 
dam  Sacrificati,  quidam  Thuri  ficati,  quidam  vero 
Libellatici  audiebant.  Sacrificati  erant,  qui  victi¬ 
marum  carnes  profanis  Diis  immolatas  comederant: 
Thurificati,  qui  thus  adoleverant  Idolis:  Libellatici, 
qui  magistatui  porrexerant  libellum,  quo  sese  pa¬ 
ratos  ostendebant  ad  sacrificandum,  quive  misso 

ad  sacrificandum  servo,  vel  ethnico  amico,  a  magi¬ 
stratu  testimoniales  impetrabant  literas,  quasi  ipsi 
sacrificassent,  quive  magistratus  iram  argento  re¬ 
demerant,  profitentes  nimirum  se  Christianos  esse 
sed  immunitatis  libellum  pecunia  obtinentes.  Hi 
postremi  licet  veri  non  essent  Apostatae,  culpa  ta¬ 
men  minime  vacabant  propter  simulationem  ho¬ 
mine  Christiano  prorsus  indignam.  Neque  ab  his 
procul  abesse  censebantur,  qui  ne  sacrificare  co¬ 
gerentur,  amentia,  aut  epilepsi,  alioque  morbo 
correptos  se  simulabant. 

Proditores  quoque  religionis,  quamquam  non 
veri  Apostatae,  censebantur,  qui  ullimode  ad  ido¬ 
lorum  cultum  concurrebant,  tales  erant  qui  templa, 
et  aras  Deorum  aedificabant,  dolabant  statuas,  pin¬ 
gebant  imagines,  incensum,  et  hostias  vendebant 
pro  sacrificio,  sacrificantium  gestabant  coronam, 
Auguris,  Aruspicis,  Flaminis  munus  suscipiebant. 
Nihil  enim  Christianus  homo  facere  potest,  ex  quo 
possint  alii  suspicari  eum  vel  ethnicum  esse,  vel 
ethnicos  ritus  probare.  Hinc  est  quod  Benedic¬ 
tus  XIV.  vetuit,  ne  Christiani  in  Albaniae  regio¬ 
nibus  degentes,  ad  onera  et  incomoda  declinanda 
assumant  imposterum  nomen,  quod  Turearum  est 
proprium,  et  quo  Tureae  a  caeteris  discernuntur 
(Constit.  quo  provinciale  Concilium)  et  deneganda 
iis  esse  statuit  sacramenta,  qui  posthac  ut  Tureae 
videantur,  eorumque  juribus  frui  valeant,  ad  eo¬ 
rum  Meschitas  conveniunt,  diebus  esurialibus  car- 

nes  comedunt  nuptias  coram  Turearum,  Magistratu 
dicto  Cadj  celebrant.  (Constit.  Inter  otnnig.). 

Hisce  ad  eruditionem  magis  quam  ad  necessi¬ 
tatem  historico  modo  praejactis  quoad  Apostasiam 
a  fide,  hodie  traditur  ipsam  triplicis  generis  esse, 
nempe  Apostasiam  a  fde ,  Apostasiam  a  religio¬ 
ne }  et  Apostasiam  ab  ordine.  Apostasia  a  Jide 
contingit,  cum  quis  fidem  ex  integro  deserit  e.  g.  si 
spernens  religionem  Catholicam  det  nomen  sectae 
non  Christianae,  scilicet  si  Christianus  Iudaismum, 
vel  idolatriam  amplectatur,  et  hic  Apostata  perfi- 
diae  dicitur  in  Cap.  13.  de  haeret,  in  6.,  et  hoc 
sensu  distinguitur  ipse  ab  haeretico,  quod  hic,  nem¬ 
pe  haereticus  talis  est  per  negationem  etiam  unius 
tantum  ex  fidei  articulis  :  ille  vero  per  omnium 
articulorum  fidei  negationem.  Apostasia  a  religio¬ 
ne,  seu  a  statu,  vel  instituto  religioso  fit,  cum 
quis  absque  legitimi  Superioris  licentia,  a  reli¬ 
gione,  quam  professus  est,  totaliter  recedit  animo 
ad  ipsam  numquam  revertendi,  licet  fortasse  ha¬ 
bitum  ejusdem  ordinis  adhuc  retineat,  contuma¬ 
citer  obsistendo  omnibus  illis  obligationibus,  quas 
in  ipsa  professione  religiosa  assumpsit.  Dixi  abs¬ 
que  legitimi  Superioris  licentia ,  nam  si  quis 
cum  venia  eiusdem  egressus  fuerit  a  religione, 
vel  liberatus  sit  a  regulari  observantia,  non  est 
Apostata.  Dixi  a  religione,  sive  instituto  religioso, 
quod  professus  est ,  ad  indicandum  haec  verba  large 
esse  accipienda.  Hinc  si  quis  ab  instituto  reli¬ 
gioso,  quod  professus  est, etiam  sine  Praelati  licentia, 

et  illicite  ad  aliud,  licet  laxioris  observantiae  tran¬ 
situm  facit,  hic  non  est  vere  Apostata.  Pirhing. 
h.  t.  n.  8. 

Apostasia  tandem  ab  ordine  fit,  cum  quis  in 
sacris  ordinibus  constitutus  habitum  clericalem 
propria  auctoritate  exuit,  seque  ad  statum  omnino 
laicalem  transfert,  seu  Apostasia  ab  ordine  est 
temerarius  transitus  a  statu  Clericali  sacrorum  or¬ 
dinum  ad  laicalem  conversationem,  spretis  legibus 
et  obligationibus  impositis  in  susceptione  sacro¬ 
rum  et  majorum  ordinum,  scilicet  vestes  clericales 
amplius  non  gerendo,  et  celibatum  amplius  haud 
observando  et  matrimonium  ipsum  contrahendo. 
Diximus  a  statu  clericali  sacrorum  ordinum  ;  sunt 
enim  nonnulli,  qui  tenent  clericum  etiam  in  mi¬ 
noribus  ordinibus  constitutum,  si  beneficium  Eccle¬ 
siasticum  habeat,  et  eo  retento  ad  nuptias,  et  sta¬ 
tum  laicorum  propria  auctoritate  transeat,  dimisso 
habitu  clericali,  Apostatam  et  ipsum  censeri,  eo 
quod  ratione  beneficii  habitum,  et  tonsuram  ferre 
tenetur.  Sed  progrediamur  ad  poenas  triplici  Apo¬ 
statarum  classi  inflictas. 

De  poenis  contra  Apostatas. 

Ex  veteri  Ecclesiae  disciplina  Apostatae  a  fide, 
qui  vere  idolatriae  rei  erant,  ab  Ecclesia  ejiceban- 
tur,  et  tanta  erat  severitas,  et  rigor,  ut  non  quidem 
in  romana  Ecclesia,  sed  etiam  in  nonullis  aliis 
peculiaribus  Ecclesiis  imo  in  ipso  vitae  exitu  iis 

Apostatis  venia,  et  absolutio  denegaretur.  Verum 
venientibus  annis  rigor  iste,  ac  severitas  tepescere 
incoepit ;  siquidem  indultum  fuit,  ut  perlustratis 
publice  poenitentiae  gradibus  post  brevius,  aut 
diuturnius  pro  delicti,  et  adjunctorum  gravitate 
tempus  reconciliarentur.  Verumtamen  hodie  Apo¬ 
stasia  a  fide  iisdem  poenis  est  obnoxia,  quibus 
subjacet  haeresis,  quia  Apostatae  a  fide  sunt  vere 
haeretici,  cum  deficiant  a  fide  catholica,  quam 
sunt  professi,  ideoque  omnes  poenae,  quae  a  jure 
decretae  sunt  adversus  haereticos,  locum  etiam 
habent  contra  Apostatas  a  fide.  Pirhing.  h.  t.  n.  2. 
circa  Jinem.  Praetereundum  tamen  hic  non  est,  imo 
sedulo  observandum,  quod  in  Constit.  Apostolicae 
Sedis  sub  numero  l.°  inter  excommunicationes  R. 
Pontifici  speciali  modo  reservatas  recensetur  etiam 
excommunicatio  contra  omnes  a  Christiana  fide 
Apostatas. 

Poenae  vero  contra  Apostatas  a  religione  sunt 
sequentes.  Prima  est  excommunicatio  ferendae  sen¬ 
tentiae  quoadusque  habitus  retineatur ;  fit  tamen 
latae  sententiae  eodem  ipso  momento,  quo  reli¬ 
giosus  habitus  dimittatur.  Cap.  2  Ne  clerici  vel 
monachi  in  6.;  de  qua  tamen  omnino  silet  Con¬ 
stit.  Apostolicae  Sedis.  Quoad  vero  Apostatas  reli¬ 
gionis  Societatis  Jesu  Constitutio  Gregorii  XIII  in- 
cip.  Ascendente  Domino  perculit  excommunicatione 
latae  sententiae,  licet  habitum  non  dimiserint,  et 
licet  eorum  vota  simplicia  tantum  fuerint.  Secunda 
poena  est  suspensio  ab  sacris  ordinibus,  quos 

Apostata  suscepit  in  ipsa  Apostasia.  Cap.  Con¬ 
sultationi  de  Apost.  et  Reiteran.  bapfha .,  et  si 
durante  hac  suspensione  celebret,  vel  alios  ordines 
exerceat,  irregularis  evadit.  Cap.  Cum  aeterni 
de  sent.  et  rejud.  in  6,  et  Cap.  Cum  medicinalis 
de  senten.  exeonis  pariter  in  6.  A  qua  licet  de 
jure  communi  non  possit  dispensare  nisi  S.  Pon¬ 
tifex,  ceu  clare  innuunt  duo  mox  citati  canones, 
de  jure  tamen  particulari  per  privilegia  possunt 
ab  ipsa  dispensare  omnes  Praelati  regulares  cum 
suis  subditis,  uti  patet  ex  bulla  Sixti  IV  incip. 
Licet  debitum  et  ex  bulla  S.  Pii  V  incip.  Dum 
ad  congregationem  Cassinensem. 

Annotandum  tamen  est,  quod  de  hujusmodi 
poena  nulla  fit  mentio  in  saepius  citata  Constit. 
Apostolicae  Sedis,  sed  tantum  pro  ejectis  religio¬ 
sis  extra  religionem  existentibus  statuta  reperitur 
suspensionis  censura  sub  numero  5  ubi  legitur  — 
Suspensionem  perpetuam  ab  exercitio  ordinum  ipso 
jure  incurrunt  religiosi  ejecti  extra  religionem  de¬ 
gentes  . 

Tertia  poena  est,  quod  durante  Apostasia  re¬ 
gularis  Apostata  privatus  existat  omnibus  privi¬ 
legiis  suae  religionis  in  vim  Concilii  Tridentini 
sess.  25,  cap.  19  de  Regul.  ubi  expresse  dicit 
—  Interim  cero  nullo  pricilegio  suae  religionis 
jucetur.  Quod  confirmatum  fuit  a  Constit .  Pii  IX 
incip.  Postquam  relata. 

Quarta  poena  est,  ut  religiosus  Apostata  car- 
ceris  custodia  detineri  possit,  et  valeat  ex  Cap.  5, 

h.  t.  Prater  autem  has  poenas  a  jure  communi 
statutas  sunt  etiam  aliae,  ut  privatio  vocis  activae  et 
passivae,  flagellationis,  jejunii  et  aliae  hujusmodi, 
quae  diversimode  a  qualibet  religione  in  particu¬ 
lari  pro  suis  Apostatis  sunt  impositae;  ideoque 
potest  quisque  consulere  proprias  constitutiones. 

Poenae  tandem  contra  Apostatas  ab  ordine  sunt. 
Prima  excommunicatio  ferendae,  non  latae  senten¬ 
tiae,  si  Clericus  Apostata  non  contraxerit  matri¬ 
monium  ;  si  vero  in  sacris  constitutus  matrimo¬ 
nium  contraxerit,  tunc  excommunicatio  erit  latae 
sententiae.  Argum.  Cap.  i.°  de  Apostatis  et  Cle- 
mentin.  unie,  de  Consanguinit.  et  affinit.  ubi  ex¬ 
presse  habetur  —  Clericos  in  sacris  constitutos 
ordinibus  matrimonia  contrahentes  refraenare  metu 
poenae  ab  hujusmodi  eorum  temeritatis  audacia 
cupientes ,  ipsos  excommunicationi  ipso  facto  de¬ 
cernimus  subjiacere.  Pirhing.  de  Apost.  h.  t.  n.  5 . 

Secunda  poena  est  infamiae,  quam  ipso  facto 
incurrit,  ideoque  ab  accusando,  et  testimonio  fe¬ 
rendo  repellitur.  Arg.  Cap.  Alieni  erroris  caus.  2, 
quaest.  7  et  can.  Beatus  praedecessor  caus.  3, 
quciest.  5.  Pirhing,  h.  t.  n.  5.  Reiffenstuel  h.  t. 
n.  29. 

Tertia  poena  est  irregularitas,  si  Apostata  a 
sacro  ordine  matrimonium  contrahat,  quia  in  tali 
casu  esset  bigamus  similitudinarius.  Cap.  Nu¬ 
per  a  nobis  et  cap.  A  nobis  fuit.  lib.  i.  tit.  22. 
Anaclet.  tit.  9  de  Apostat.  aliique. 

Quarta  poena  est  amissio  privilegii  ordinis 
clericalis  ita  ut  percutiens  clericum  Apostatam, 
non  incidat  in  canonem  Si  quis  suadente  caus.  17 , 
eap.  4.  Sic  colligitur  ex  eap.  Praeterea  clerici 
lib.  5.  titul.  9.  de  Apostatis  h.  t.  et  cap.  Per¬ 
pendimus  de  senten .  excommun.  lib.  5.  tit.  39.  et 
maxime  si  talis  clericus  Apostata  tertio  monitus 
ab  Episcopo  non  resipiscat,  nullo  privilegio  cleri¬ 
cali  gaudere  debet.  Cap.  In  Audientia  lib.  5. 
tit.  39.  h.  t.  ubi  de  similibus  Apostatis  expresse 
dicitur  —  De  privilegio  Clericorum  subsidium  ali¬ 
quod  habere  non  debent.  Pirhing.  h.  t.  n.  5. 

Quinta  poena  est,  quod  tales  Apostatae,  qui 
nec  minis,  nec  blanditiis  induci  possunt  ad  reas- 
sumendum  abjectum  habitum,  possint  ab  Episco¬ 
pis  duro  carceri  mancipari,  ut  expresse  habetur 
in  cap.  A  nobis  lib.  5.  tit.  9.  de  Apostat.  — • 
ibi  —  Tales  si  colueris ,  poteris  sub  gravi  custodia 
carcerare ,  ita  quod  solummodo  vita  sibi  misera 
reservetur ,  donec  a  suae  praesumptionis  nequitia 
resepiscat.  Ita  Abbas,  Pirhing,  Anaclet.  lib.  5, 
tit.  9  de  Apostat.  Verum  ut  ad  secundam  prae¬ 
sentis  rubricae  partem  transvolemus,  tempus  ur¬ 
get,  atque  instat.  Constans  et  perpetua  Ecclesiae 
doctrina  fuit  prohibendo  in  reiterationem  baptis¬ 
matis  adeo  ut,  qui  secus  facere  praesumpserit, 
gravissimi  criminis  reum,  et  de  haeresi  merito 
suspectum  habuerit.  Imo  non  modo  reos  gravis¬ 
simi  sceleris  habuit  reiterantes  baptisma,  sed  et 
poenas  Ecclesiasticas  contra  eos  statuit,  quae  sunt 

sequentes.  l.°  Irregularitas  tum  baptizantis,  tum 
baptizati.  Cap.  2  h.  t.  et  si  clericus  sit  deponitur 
Ccin .  118  de  Consecr.  distiti.  4 ,  si  laicus  excom¬ 
municatur.  Abb.  in  Cap.  Ex  literamm  n.  2.  Pirh. 
n.  13  et  17  h.  t.  Si  crimen  publicum  fuerit,  solus 
Papa  dispensat,  si  vero  occultum,  tunc  etiam  Epi¬ 
scopus  potest  dispensare  vi  Concilii  Tridentini 
sess.  24,  eap.  6  de  Reformat. 

Verum  ut  poenae  hujusmodi  incurrantur,  hae 
conditiones  requiruntur :  scilicet,  ut  scienter,  et  ab¬ 
solute,  nullo  praecedente  dubio  de  valore  primi 
baptismatis,  aliud  iterum  conferatur  vel  suscipia¬ 
tur.  Hinc  qui  ex  ignorantia  hoc  facit,  excusatur  a 
poena. 

Quoad  irregularitatem  vero  quaeri  non  imme¬ 
rito  potest.  An  fiat  irregularis,  qui  occulte  re¬ 
baptizat?  Resp.  Probabilius  negandum  videtur, 
quia  in  jure  canon,  videtur  agi  tantum  de  eo 
qui  publice  rebaptizat.  Ita  Gury  tract.  de  irreg. 
p.  722. 


TITULUS  X. 

De  his,  qui  Jilios  occiderunt. 

Hactenus  egit  Compilator  juris  Canonici  de  de¬ 
lictis,  quae  Religioni,  et  cultui  Divino  immediate 
adversantur,  sive  Deum,  eiusque  religionem  lae¬ 
dunt  ;  recto  hinc  ordine  nunc  transit  ad  delicta, 
quae  proximum  offendunt  in  triplici  bonum  ge- 

nere,  scilicet  in  bonis  vitae,  famae,  et  fortunae. 
At  sicut  ex  criminibus,  quibus  vita  proximi  lae¬ 
ditur  gravissimum  facile  est  parricidium,  ideo  de 
ipso  tractat  praesentem  titulum  instituens. 

Parricidium  quasi  parenticidium  duplici  modo 
committi  potest,  scilicet  vel  proprie,  vel  impro¬ 
prie.  Committitur  proprie  parricidium,  si  parentes 
liberos,  vel  liberi  parentes  occidant.  Videsis  hac 
de  re  Engel.  h.  t...  Committitur  autem  parricidium 
improprie  etiam  inter  collaterales,  et  affines,  puta 
fratres,  sorores,  patrueles,  consobrinos,  uxorem, 
virum,  nurum,  generum,  vitricum,  et  praevignum. 
Iure  tamen  romano  cautum  fuit,  parricidium  haud 
committi  in  parentes,  et  liberos,  si  ipsi  perduelles 
in  patriam  extiterint.  Ita  monet  Lex  35  Jf.  de 
Relig.  sampt.  furier. 

Antiqui  canones  valde  rigorosi  fuerunt  contra 
parricidas ;  statuerunt  enim  contra  eos  publicam 
poenitentiam,  quam  rigide  observari  voluerunt,  uti 
constat  ex  Can.  15.  caus.  33  q.  2.  Rigidiores 
autem  se  praebuerunt  praedicti  canones  contra  ma¬ 
trem,  quae  filium  interfecisset.  Decreverant  enim, 
quod  si  poena  detrusionis  in  monasterium  ad  sui 
criminis  poenitentiam  agendam  ipsi  applicari  haud 
potuisset,  secundum  matrimonium  contrahere  haud 
valeret  sine  dispensatione  Episcopi,  prouti  eruitur 
ex  Gap.  1 .  2  et  3  h.  t.  Utraque  tamen  haec  poena 
tractu  temporis  evanuit,  et  si  parricida  laicus  erat, 
nec  judicabatur,  nec  puniebatur  in  foro  externo 
ecclesiastico,  sedis  foro  tantum  saeculari  si  vero 

Clericus  erat  parricida,  degradabatur,  et  curiae 
saeculari  tradebatur,  ut  de  ipso  debitas  poenas 
sumeret. 

Hodie  sed  vero  cum  poenas  statuere,  et  pro¬ 
cedere  contra  parricidas  ad  civilem  societatem  per¬ 
tineat,  obsoluere  supra  dictae  poenae  in  jure  ca¬ 
nonico  recensitae,  et  legislatio  Ecclesiastica  ratione 
gravissimi  peccati  respicit  tantummodo  abortum 
procurantes.  Hac  de  re  pauca  heic  dicenda  occur¬ 
runt  de  procuratione  abortus. 

Contra  hoc  crimen  Ecclesia  valde  severa  fuit, 
hinc  duas  ad  rem  edidit  Constitutiones,  quarum 
prima  est  Sixti  V  incipien.  Ad  effraenatam  sub 
die  29  Octob.  1588,  altera  est  Gregorii  XIV  inci¬ 
pien.  Sedes  Apostolica  sub  die  31  Maii  1591 .  In  hac 
Sixtus  V  proponit  poenas  diversas  contra  eos,  qui 
directe,  vel  indirecte,  per  se,  vel  per  alium,  opere, 
vel  consilio  procurant  abortum  foetus  animati,  vel 
inanimati,  et  sunt  sequentes:  1°.  Irregularitas,  et 
inhabilitas  ad  omnia  beneficia  tam  simplicia,  quam 
curata.  2°.  Privatio  beneficiorum  actu  habitorum, 
et  omnium  privilegiorum.  3°.  Excommunicatio 
ipso  facto  incurrenda.  4°.  Clericus  hujus  delicti 
reus  debet  deponi,  et  degradari,  sicque  degradatus 
curiae  saeculari  tradi.  Ex  his  poenis  irregularitas, 
excommunicatio,  et  inhabilitas  ad  beneficia  obti¬ 
nenda  ipso  facto  ante  sententiam  ;  caeterae  vero 
post  sententiam  judicis  saltem  criminis  declara- 
toriam  incurruntur.  Dictam  vero  Constitutionem 
Sixtinam  utpote  rigidam  moderatus  est  Greg.  XIV. 

Constit.  8  incip.  Sedes  Apostoliea,  qua  haec  prae¬ 
scribit.  l.°  Si  foetus  non  est  animatus,  cessat 
Const.  Sixtina,  et  ad  terminos  juris  communis  re¬ 
ducitur.  2.°  Si  foetus  animatus  est,  Episcopus  per 
se,  aut  per  alium  ab  eo  deputatum  absolvere  potest 
ab  excommunicatione,  pro  fbro  interno  tantum, 
non  vero  dispensare  in  irregularitate  per  Trid. 
Sess.  24  c.  6  de  Reformat,  ubi  casus  homicidii, 
qualis  etiam  est  in  abortu  foetus  animati,  specia¬ 
liter  excipitur. 

Verumtamen  Constit.  Apostolieae  Sedis  aliquid 
circa  poenam  excommunicationis  innovavit;  siqui¬ 
dem  inter  excommunicationes  latae  sententiae  Epi¬ 
scopo,  seu  Ordinario  reservata  legitur  sub.  n.  2 
excommunicatio  contra  procurantes  abortum  effectu 
sequuto.  Hinc  si  abortus  sequitur  sive  foetus  sit 
animatus,  sive  non,  excommunicatio  semper  in¬ 
curritur,  nulla  distinctione  facta  inter  foetum  ani¬ 
matum,  et  foetum  inanimatum.  Hoc  excepto,  jus 
antiquum  foetus  animati  conditionem  respiciens 
adhuc  viget,  et  servatur. 

Coeterum  Ecclesia  sollicite  invigilavit,  ut  omnis 
occasio  homicidii  indirecte  voluntarii  removeatur; 
quapropter  parentes  admonet,  ne  parvulos  recens 
natos  secum  in  eodem  lecto  per  noctem  detineant, 
ne  forte  dormiendo  eos  opprimant.  Legitur  enim 
in  Can.  Consuluisti  20  caus.  2  q.  5.  — Monendi 
sunt,  et  protestandi  parentes ,  ne  tam  tenellos  secum 
in  uno  lecto  collocent ,  ne  negligentia  qualibet  pro¬ 
veniente  suffocentur ,  vel  opprimatur  •  unde  ipsi 

homicidii  rei  inveniantur .. .  quia  si  ille,  qui  con¬ 
ceptum  in  utero  per  abortum  deleverit,  homicida 
est ,  quanto  magis  qui  unius  saltem  diei  puerulum 
peremerit ,  homicidam  se  esse  excusare  nequibit  ?  — 
Contra  istos  in  Cap.  ult.  h.  t.  triennalis  poe¬ 
nitentia  statuta  fuit,  quae  dein  per  immutatam 
disciplinam  obsolevit,  et  solum  superfuit  prae¬ 
ceptum  Ecclesiasticum  de  cavendo,  ne  suffocatio  fi¬ 
liorum  eveniret.  Imo  in  nonnullis  dioecesibus  suf¬ 
focatio  puerorum  est  casus  Episcopo  reservatus. 


TITULUS  XI. 

De  infantibus ,  et  languidis  expositis. 

Parum,  aut  nihil  interest,  utrum  quis  occidat, 
vel  causam  mortis  praebeat,  ceu  tradit  lex  15  ff. 
ad  leg.  Cornei,  de  sicariis,  hinc  Decretalium  Com¬ 
pilator  jure  praesentem  subnectit  titulum,  eo  quod 
parricidio  propinqua  est  hujusmodi  inhumanitas 
exponendi  infantes,  et  languidos  et  homicidis  recte 
connumerantur  illi,  qui  eas  personas  contra  offi¬ 
cium  pietatis  exponunt,  et  deserunt,  quibus  edu¬ 
catio,  alimenta,  et  cura  in  languoribus,  et  infir¬ 
mitatibus  praestari  debent.  Necare  enim  videtur , 
qui  alimenta  negat ,  ait  lex  45  Jf.  de  agnoscendis 
liberis ,  lex  Jin.  Cod.  h.  t.  et  Cap.  fin.  dist.  87 , 
can.  unie.  h.  t. 

Antequam  vero  ad  quaestiones  enodandas  de¬ 
scendamus,  quae  a  juristis  sub  hoc  titulo  propo¬ 
nuntur,  operae  pretium  ducimus  explanare,  quid 
sit  exponere,  quid  veniat  sub  nomine  infantium 
et  languidorum,  quale  peccatum,  et  quas  poenas 
secum  ferat  hujusmodi  expositio,  ut  ita  facilius 
sensus  hujus  rubricae  intelligatur. 

Exponere  in  genere  idem  est  ac  deserere,  seu 
derelinquere,  in  specie  autem,  seu  ad  propositum 
nostrum  exponere  est  deserere  illum,  cujus  cura 
haberi  deberet,  vel  ob  aetatem,  vel  ob  aegritu¬ 
dinem  diuturnam.  Expositio  autem  propria  est  in¬ 
fantium. 

Istorum  nomine  veniunt  vel  liberi  recens  nati, 
vel  liberi  septemnio  minores.  Languidorum  vero 
nomine  veniunt  illi,  qui  gravi,  ac  diuturna,  prae¬ 
sertim  vero  perpetua,  et  incurabili  detinentur  in¬ 
firmitate,  per  quam  ad  labores,  et  quaecumque 
negotia,  aut  res  gerendas  inhabiles  existunt,  cujus- 
cumque  aetatis  ipsi  fuerint.  Barbosa  in  rub.  h.  t.. 
n.  2,  Piringh.  n.  5,  Reiffenstuel.  n.  27. 

Hujusmodi  infantium  expositio  in  genere  est 
peccatum  gravissimum ,  non  tantum  si  fiat  eo  animo, 
ut  infans  pereat,  sed  etiam  si  fiat,  ut  proles  ista 
ab  aliis  alenda,  atque  educanda  assumatur,  dum¬ 
modo  circumstantiae  non  suppetant,  quae  ipsam 
cohonestant. 

Hujus  criminis  poena  duplex  lege  indicitur, 
criminalis  et  civilis.  Prior  modo  asperior,  modo 
lenior  est,  prout  vel  atrocius,  vel  miserabilius  pa- 


LIBER  V. 


TITULUS  XI. 


225 


rentum  facinus  existit.  Quis  enim  non  videt,  du¬ 
rissimas  ex.  gr.  infligendas  esse  poenas,  quoties 
infans  in  silvis  remotis  ab  hominum  consortio 
exponatur,  quasi  ad  pabulum  animalium,  et  fera¬ 
rum  ?  De  his  ita  scribit  Lactantius  in  lib.  6  Di¬ 
vinarum  institutionum.  Cap.  20,  =  Quid  illi , 
quos  falsa  pietas  cogit  exponere?  Non  possunt 
innocentes  existimari,  qui  viscera  sua  in  praedam 
canibus  objiciunt,  et  quantum  in  ipsis  est,  crude¬ 
lius  necant,  quam  si  strangulassent.  E  converso 
gravibus  quidem,  non  tamen  aeque  asperis  sub¬ 
jiciuntur  poenis,  qui  liberos  exponunt  in  iis  locis, 
in  quibus  facile  de  alicuius  pietate  speretur,  fu¬ 
turum  ut  aliqua  ratione  infanti  vel  languido  oc¬ 
curratur. 

Posterior  poena,  seu  civilis  consistit  in  amis¬ 
sione  patriae  potestatis,  si  a  patre,  vel  ab  extraneo, 
patre  sciente,  aut  mandante,  filius  exponatur,  sci¬ 
licet  filiusfamilias  a  patre  expositus  liberatur  a 
patria  potestate  (in  quantum  videlicet  est  filio  one¬ 
rosa,  non  autem  in  quantum  est  favorabilis,  sci¬ 
licet  quoad  successionem,  alimenta,  dotem  etc.) 
libertus,  vel  servus  a  Patrono,  vel  Domino  expo¬ 
situs  in  ingenuitatem,  et  libertatem  eripiatur  Cap. 
an.  h.  t.  Engel.  h.  t.  n.  2. 

Hisce  absolutis  veniamus  ad  quaestiones  a  DD. 
propositas,  quarum  prima  est ;  Quis  alere,  et  edu¬ 
care  tenetur  hujusmodi  expositos?  Huic  dubio 
respondetur  ita  a  Maschat  h.  t.  n.  2,  —  ibi  — 
Si  nullus  privatus  reperiatur  qui  ex  positos  educare, 

et  substentare  velit,  tenetur  ad  id  locus  pius  pro 
expositis  destinatas;  deinde  Ecclesia,  et  communitas . 
Can.  70,  aurum  12,  quaest.  2.  Tandem  saecu¬ 
lares,  et  Ecclesiastici  divites  ad  hoc  pium  opus 
cogi  possunt :  cum  in  extrema  necessitate  expositi 
jus  habeant  ad  alimenta. 

Secunda  quaestio,  est  an  expensae  factae  pro 
hujusmodi  expositis  repeti  possint,  et  valeant? 
Huic  autem  quaestioni  DD.  et  Canonistae  respon¬ 
dent  innixi  Cap.  unie.  h.  t.,  praefatas  expensas 
a  nemine  repeti  posse,  eo  quod  intuitu  pietatis, 
et  misericordiae  factae  praesumuntur:  idque  eo 
vel  magis,  si  nulla  protestatio  extiterit. 

Tertia  tandem  quaestio  est  sequens:  Quid  di¬ 
cendum  de  juridica  expositorum  infantium  condi¬ 
tione  tum  quoad  Episcopum,  et  Parochum,  tum 
quoad  ipsorum  legitimitatem  ?  Huic  interrogationi 
responderi  potest,  quod  si  locus  originis  ipsorum 
lateat,  hoc  in  casu  proprius  Episcopus,  et  pro¬ 
prius  Parochus  alter  esse  nequit,  nisi  Episcopus, 
et  Parochus  loci  expositionis.  Quoad  autem  legi¬ 
timitatem,  ita  reponit  mox  citatus  auctor  Ma- 
schat  h.  t.  n.  4,  circa  jin.  — -  ibi  —  «  Expositi 
«  praesumuntur  potius  esse  legitimi,  quam  illegi- 
»  timi :  ita  Menoch,  Gonz,  et  alii  contra  Covar., 
«  Suar.  Garg.  et  alios ;  nam  in  casu  dubio  ca- 
»  pienda  est  praesumptio,  et  conditio  proli  favo- 
»  rabilior ;  sed  casus  legitimitatis  est  dubius  :  cum 
»  etiam  legitimi  ob  egestatem,  vel  aliam  causam 
»  frequenter  exponantur,  ut  patet  in  Moyse,  Cyro, 

»  Paride,  etc.  ergo  etc.  Neque  stylus  Datariae  est 
»  in  contrarium  :  nam  legitimatio  ista  vel  fit  ad 
»  cautelam  tantum,  vel  in  casu  certo  illegitimi— 
»  tatis  ». 

Cardinalis  tamen  Petra  commentar,  ad  Con- 
stit.  XXII  Sixti  IV  n.  II  sentit  tenendam  esse  tu¬ 
tiorem  opinionem;  ideoque  quoad  ordines  saltem 
suscipiendos ,  hos  indigere  dispensatione ,  cum  re¬ 
quiratur  probatio  legitimitatis  pro  qua  non  sufficit 
praesumptio . 

Post  haec  notamus,  quod  si  quis  desiderat 
uberiora  quoad  hanc  materiam,  adeat  Giraldi  Ex¬ 
positio  juris  Pontificii  part.  I.  ex  lib.  5.  Decre¬ 
talium  tit.  XI  de  infantibus  etc.  Sect.  819  et  820 
Cap.  unicum  si  a  Patre  in  notis,  ubi  plura  du¬ 
bia  proposita  inveniuntur  cum  analoghis  respon¬ 
sionibus  ad  rem  nostram  facientibus. 

TITULUS  XII. 

De  homicidio  voluntario ,  et  casuali. 

Licet  usitatius,  et  juxta  ordinem  doctrinae  fere 
convenientius  esset  prius  agere  de  genere,  et  postea 
de  speciebus ;  nihilominus  B.  Raymundus  hoc 
in  loco  propter  criminis  atrocitatem  prius  de  spe¬ 
ciebus,  et  dein  de  genere  loquitur ;  siquidem  post¬ 
quam  in  praecedentibus  duobus  titulis  egit  de  ho¬ 
micidio  in  specie,  modo  tractat  de  eodem  in  ge¬ 
nere,  ideoque  praesentem  subjicit  titulum. 

De  ipso  tamen  haud  fuse  pertractabimus , 
eo  quod  in  hoc  titulo  homicidium  consideratur 
tantum  in  relatione  ad  censuras  Ecclesiasticas. 

Homicidium,  quod  solo  nomine  horret,  com¬ 
muniter  pro  occisione,  vel  exanimatione  hominis 
ab  homine  facta  accipitur.  Cap.  Si  homicidium 
41,  eaus.  23,  q.  3.  Hinc  definiri  potest :  occisio, 
vel  exanimatio  hominis,  seu  humani  corporis  vio¬ 
lenter  ab  homine  facta,  qua  anima  a  corpore  se¬ 
paratur.  Dicitur  ab  homine  facta:  nam  si  homo 
occideretur  a  fera,  vel  a  bruto,  non  homicidium, 
sed  pauperies  a  jure  vocaretur.  Ita  tot.  tit.  Instit. 
etff.  Si  quadrupes  pauperiem.  Multoque  minus  ho¬ 
micidium  esset,  si  homo  occideretur  v.  g.  a  ful¬ 
mine,  vel  a  tegula  ex  tecto  cadente  etc.  Per  ho¬ 
minem  vero  hic  intelligitur  cuiuscumque  aetatis, 
sexus,  vel  conditionis  fuerit  leg.  1,  §  Et  qui 
hominem  jf.  cit.  tit.  Quin  imo  et  foetus  in  utero 
matris  existens  nomine  hominis  heic  venit,  dum¬ 
modo  tamen  foetus  hic  animatus  fuerit. 

Verumtamen  non  omnis  occisio  hominis  sta¬ 
ti  m  inter  crimina  est  recensenda,  sed  tunc  solum 
uti  delictum  est  habenda,  quando  nonnulla  extre¬ 
ma  concurrunt.  Factum  enim  hoc  occisionis,  sive 
actus  hic  potest  esse,  vel  licitus,  seu  justus,  vel 
illicitus,  seu  injustus,  vel  in  linea  morum  indif¬ 
ferens.  Hoc  posito  quaerimus  quaenam  poenae  in 
homicidas  a  jure  Ecclesiastico  propositae  sunt, 
sive  quando  hujusmodi  actus  puniti  sunt  poena, 
vel  propria,  vel  impropria?  Ad  id  probe  agno- 

scendum  necesse  est,  ut  divisiones,  seu  species 
homicidii  in  medium  proferamus. 

Multiplices  traduntur  a  Doctoribus,  et  Cano- 
nistis  hujusmodi  homicidii  divisiones,  seu  species; 
sed  nobis  aliud  est  voluntarium ,  aliud  involunta¬ 
rium ,  seu  causale ,  ut  rubrica  hujus  tituli  mani¬ 
feste  perhibet.  Voluntarium  est,  quod  fit  cum  in¬ 
tentione,  et  deliberato  animo  occidendi,  vel  di¬ 
recte,  et  in  se,  ut  si  gladio  Bertam  ferias  animo 
occidendi  illam,  vel  indirecte,  et  in  causa  adeo 
propinqua,  ut  moraliter  certo  homicidium  sit  se¬ 
cuturum,  licet  in  se  non  intendatur  formaliter,  et 
explicite,  ut  si  quis  poculum  venenatum  alicui 
praeberet  cum  morali  periculo  mortis  secuturae, 
licet  sine  expresso  proposito,  seu  voluntate  occi¬ 
dendi,  vel  si  Bertam  praegnantem  graviter  per¬ 
cutias,  et  inde  sequatur  mors  foetus  animati.  In¬ 
voluntarium,  seu  casuale  est,  quod  fit  sine  ulla 
intentione  directe,  vel  indirecte  occidendi,  ut  si 
projecta  in  lusu  pila  aliquem  fortuito  interficias. 

Voluntarium  homicidium  subdividitur  in  lici¬ 
tum,  seu  justum  (quod  etiam  homicidium  neces¬ 
sarium  a  legistis  communiter  vocari  solet)  et  il¬ 
lud  est,  quod  vel  pro  necessaria  sui  defensione 
servato  moderamine  inculpatae  tutelae,  vel  ex  vo¬ 
luntate,  aut  praecepto  Superioris  jus  gladii  ha¬ 
bentis,  vel  jubente  lege,  consequenter  etiam  ne¬ 
cessario,  et  vel  inde  juste,  ac  licite  fit.  Homici¬ 
dium  e  contra  illicitum ,  seu  injustum  (quod  etiam 
homicidium  in  specie ,  et  homicidium  dolosum 

nuncupatur)  est  quod  contra  divinam,  vel  natu¬ 
ralem,  vel  humanam  aliquam  legem  prohibentem 
animo,  et  intentione  occidendi  malitiose  fit. 

Homicidium  hoc  illicitum;,  et  dolosum  varias 
adhuc  sub  se  species  habet,  quas  videri  possunt 
penes  auctores. 

Homicidium  casuale  pariter  subdividitur  in 
culpabile ,  seu  culposutn,  et  mere  casuale,  seu  in- 
culposutn.  Primum,  idest  casuale  culpabile,  seu 
culposum  illud  est,  quod  quidem  praeter  omnem 
voluntatem,  aliqua  tamen  interveniente  culpa  fit, 
ut  si  quis  dat  operam  rei  illicitae,  ex  qua  mors 
alterius  sequitur  :  etsi  ad  eam  evitandam  operans 
omnem  adhibuerit  diligentiam :  vel  si  quis  dat 
operam  rei  licitae  tali  cum  negligentia,  aut  impe¬ 
ritia,  ut  mors  exinde  alterius  proveniat.  Secundum, 
idest  mere  casuale,  seu  inculposum  (quod  propriis¬ 
sime  casuale  est)  dicitur,  quod  prorsus  inopinato, 
et  fortuito,  penitus  nulla  culpa,  et  nullo  dolo  in¬ 
terveniente  contingit. 

Hisce  positis  videamus  quaenam  poenae  im¬ 
positae  sint  1°.  homicidio  voluntario  illicito,  seu 
injusto ,  ubi  de  injusta  vulneratione,  et  mutilatione. 
2°.  Homicidio  voluntario  juste  ac  licite  commisso 
auctoritate  publica,  vel  in  bello  justo.  3°.  Homi¬ 
cidio  casuali  etc.  4°.  Tandem  aliquid  innuemus 
de  poenis  homicidii,  et  mutilationis  ob  necessariam 
sui  defensionem  factae.  Quod  majoris  claritatis 
gratia  in  separatas  paragraphos  dividemus.  Sit 
itaque 

§•  la- 

De  homicidio  voluntario  illicito ,  seu  injusto,  et 
de  poenis  illius ,  ubi  et  de  injusta  vulneratione, 
et  mutilatione. 

Homicidium  committi  potest  vel  a  laico,  vel 
a  Clerico.  Si  committitur  a  laico,  tunc  poena  ho¬ 
micidae  laici  est  excommunicatio,  non  quidem  ipso 
facto  incurrenda,  sed  per  judicis  sententiam  infli¬ 
genda,  nisi  poenitentiae  satisfactione  crimen  com¬ 
missum  diluerit.  Ita  ex  Can.  Itaque  20,  caus.  24, 
q.  3,  —  ibi  —  Censuimus  homicidas  a  communione 
Ecclesiastica  summovendos,  nisi  poenitentiae  satis¬ 
factione  crimina  admissa  diluerint.  —  Quam  juris 
dispositionem  de  solis  laicis  homicidis  intelligen- 
dam  esse  monet  Can.  Presbyter  12,  distinet.  81. 

Si  vero  homicidium  committitur  a  Clerico,  tunc 
poenae  homicidae  Clerici  sunt  sequentes:  l.°  Est 
ab  ordine,  et  officio  deponendus.  Ita  cit.  can. 
Presbyter  12,  distinet.  81,  et  Cap.  Cum  non  ab 
homine  10  de  Judic.  et  juxta  Can.  Si  Epis¬ 
copus  6,  distinet.  50,  Cap.  Tuae  6  de  Poen. 
et  Cap.  Sicut  6  §.  Fin.  h.  t.;  iuncto  Concilio 
Tridentino  session.  14.  Cap,  7  de  Refor.  Et  in 
arctum  monasterium  detrudendus  cit.  Can.  Epi¬ 
scopus,  et  cit.  Cap.  suae,  cujus  tamen  loco  ho¬ 
die  successit  condemnatio  ad  carceres,  vel  tri¬ 
remes,  nisi  crimen  sit  iteratum,  et  homicida 

clericus  incorrigibilis ;  tunc  enim  etiam  anathema¬ 
tizandus,  degradandus,  et  degradatus  tradendus 
est  Curiae  saeculari.  Ita  cit.  Cap.  Cum  non  ab 
homine.  2°.  Est  perpetuo  inhabilis  ad  beneficia, 
et  officia  Ecclesiastica  obtinenda,  ceu  tradit  Con¬ 
cilium  Tridentinum  sess.  14,  Cap.  7,  de  Refor¬ 
mat.  —  ibi  —  «  Qui  sua  voluntate  homicidium 
»  perpetraverit,  etiamsi  crimen  id,  nec  ordine  ju- 
»  diciario  probatum,  nec  alia  ratione  publicum, 
>  sed  occultum  fuerit,  nullo  tempore  ad  sacros 
»  ordines  promoveri  possit,  nec  illi  aliqua  Eccle- 
»  siastica  beneficia,  etiamsi  curam  non  habeant  ani- 
»  marum,  conferri  liceat,  sed  omni  ordine,  ac  be- 
»  neficio,  et  officio  Ecclesiastico  perpetuo  careat  » . 

Spontanea  hic  exurgit  quaestio  de  beneficiis 
prius  rite  obtentis.  Quaeritur  enim  quid  dicen¬ 
dum  de  hujusmodi  beneficiis?  Respondetur:  etsi 
clericus  homicida  his  beneficiis  privari  possit, 
et  debeat,  haud  tamen  ipso  jure,  et  ipso  facto 
privatus  existit.  Idque  manifeste  perhibent  Cap. 
Clerici  5  Ne  cleric.  vel  monae.  et  Cap.  Ex  lite¬ 
ris  10  de  Excessibus  Praelat.  Ratio  est,  quia 
cum  in  poenis  benignior  interpretatio  sit  facienda 
ad  tramites  Cap.  Odia ,  et  Cap.  In  poenis  de  Reg. 
juris  in  6,  sponte  fluit,  quod  privationem  ipso  facto 
ob  crimen  commissum  asserere  non  debemus,  nisi 
id  in  jure  exprimatur.  Hinc  clericus  homicida  oc¬ 
cultus  beneficio  prius  rite  obtento  valide,  et  licite 
frui  potest,  nisi  hujusmodi  beneficium  praeter  re¬ 
citationem  horarum  canonicarum  requirat  etiam 

personale  exercitium  ordinis  sacri,  hoc  enim  in 
casu  opus  esset  dispensatione  Pontificis,  qua  non 
obtenta  illud  ultro  dimittere  deberet,  urgente  con¬ 
scientiae  obligatione.  3°.  Ipso  facto  incurrit  irregu¬ 
laritatem  (quam  etiam  laicus  homicida  contrahit) 
adeo  ut,  quantumvis  occultum  sit  homicidium,  or¬ 
dines  etiam  post  peractam  poenitentiam  suscipere, 
et  in  susceptis  ministrare  sine  dispensatione  Pon¬ 
tificis  non  valeat.  Can.  Miror  4,  can.  Clericum  5, 
distinet.  50,  Cap.  Sicut  6,  Cap.  De  caetero  7. 
h.  t.  Cletnen.  unie.  h.  t.  juncto  Concilio  Tridenc 
tino  sess.  24,  Cap.  6,  de  Reformat,  de  qua  poena 
fusius  infra. 

Huc  oratione  perventa  ulterius  quaeri  potest, 
utrum  enarratas  juris  poenas,  praesertim  vero  ir¬ 
regularitatem  incurrant  etiam  illi,  qui  mandant, 
vel  consulunt  homicidium  injustum?  Resp.  Com¬ 
munis,  et  certa  regula  est,  eum,  qui  mandat  ho¬ 
micidium  injustum ,  non  modo  homicidii,  sed  et 
omnium  poenarum  illius  reum  fieri,  et  esse  ad 
monitum  leg.  Interest  15  ff,  ad  leg.  Corneliam 
de  Sicar.  —  ibi  —  Mandator  caedis  pro  homi¬ 
cida  habetur.  Cui  concinit  Can.  Si  quis  viduam  8, 
dist.  50 .  Et  ratio  est,  quia  mandans  est  vere  causa 
moralis  homicidii,  consequenter  et  poenarum  ipsius 
reus.  Nam  qui  facit  per  alium ,  est  perinde  ac  si 
faciat  per  se  ipsum.  Cap.  Qui  fac.  7 2  de  Reg. 
jur.  in  6.  Et  nihil  interest,  occidat  quis,  an  cau¬ 
sam  mortis  praebeat.  Cit.  lex.  Nil  interest  15. 
ff.  ad  leg.  Cornei,  de  Sicar. 

Quod  dictum  est  de  mandante,  idem  fere  di¬ 
cendum  de  consulente  homicidium,  scilicet  ipsum 
irregularitatem,  aliasque  poenas  homicidii  incur¬ 
rere,  si  efficaciter  influit,  idest  si  vi  hujus  consilii 
alter  homicidium  injustum  committit,  illud  alias 
non  commissurus.  Ita  ex  Can.  Perniciose  23, 
dist.  1  de  Poeniteri.  Can.  Si  quis  viduam  8, 
dist.  50,  —  ibi  —  Praecepto ,  et  consilio.  Cctp. 
Sicut  6  §.  Qui  vero ,  et  fui.  h.  t.  —  ibi  — -  Qui 
consilium  dederunt.  Et  ratio  est,  quia  homicidium 
efficaciter  consulens,  et  suadens  vera  illius  causa 
moralis  existit.  Ita  praeter  citata  jura  Ccip.  2,  de 
Cleric.  pugnan.  in  duello  —  ibi  —  Homicidium 
tam  facto,  quam  praecepto,  sive  consilio,  aut  defen¬ 
sione  perpetrari  non  est  dubium.  Illud  tamen  unum 
discrimen  intercedit  inter  mandantem,  et  consulen¬ 
tem,  quod  mandans,  revocato  tempore  utili  mandato, 
irregularitatem  non  incurrat,  consulens  autem  re¬ 
vocato  etiam  consilio  incurrit,  quia  consulens  adhuc 
censetur  causa  moralis  homicidii. 

Sed  quid  dicendum  de  cooperantibus  ad  ho¬ 
micidium  ?  Certa  regula  est,  quod  si  efficaciter, 
ac  propinque  cooperantur  ad  homicidium,  ita  ut 
absque  eorum  cooperatione  illud  non  fuisset  se- 
quutum,  poenas  ordinarias  homicidii  incurrent. 
Ratio  est,  quia  universaliter  auxilium  efficax  prae¬ 
stans  ad  delictum  punitur  eadem  poena,  qua  de¬ 
linquens.  Hinc  quidquid  sit  de  jure  civili,  certum, 
indubitatumque  est  de  jure  canonico,  quod  omnes 
cooperantes  contrahant  irregularitatem,  ceu  patet 

ex  Can.  final.  23,  q.  8.  Idem  dicendum  de  illis, 
qui  ex  justitia  tenentur  impedire  homicidium,  et 
non  impediunt.  Cap.  7 ,  dist.  50,  cap.  final  h.  t. 
in  6 .  Et  ratio  est,  quia  tales  moraliter  censentur 
occidere,  peccantque  contra  justitiam,  et  ad  resti¬ 
tutionem  tenentur. 

Non  ita  tamen  dicendum  est  de  rati  habentibus. 
Ipsi  enim  irregularitatem  haud  contrahunt  ratum 
habentes  homicidium  suo  nomine  factum,  quia 
ipsi  proprie  non  influunt  in  homicidium,  neque 
tali  ratihabitioni  aliquo  jure  annexa  est  irregu¬ 
laritas.  Quin  officiat  Cap.  10  de  Reg.  jur.  in  6, 
ubi  dicitur  =  Ratihabitionem  retrotralii,  et  man¬ 
dato  non  est  dubium  comparari,  etiam  in  delictis, 
ceu  docet  lex  1 ,  §  14  de  Vi  armata,  et  Cap.  33, 
de  Simon. ;  quandoquidem  ratihabitionem  man¬ 
dato  comparari  DD.  dicunt  quoad  culpam,  minime 
autem  quoad  poenam. 

Quid  sed  vero  dicendum  de  injusta  vulneratio¬ 
ne,  et  mutilatione?  Quoad  injustam  vulnerationem 
distinguimus:  aut  liquido  constat  vulnus  fuisse 
lethale,  et  tunc  ordinarias  homicidii  poenas  vulne¬ 
rans  incurrit,  quia  fuit  causa  mortis;  aut  liquido 
constat,  vulnus  non  fuisse  lethale,  et  tunc  vulne¬ 
rans  ordinarias  homicidii  poenas  non  incurrere  pa¬ 
lam  est,  quia  in  tali  casu  vulnerans  proprie  non 
est  causa  mortis.  Utrum  autem  lethale,  vel  non, 
fuerit  vulnus,  id  Medicorum,  et  Chirurgorum  ju¬ 
dicio  jurato  remittitur.  At  quid  si  dubium  extite- 
rit?  Discordia  est  inter  DD.  civilistas;  at  de  jure 

Canonico  irregularem  evadere  vulnerantem  monet 
Cap.  18,  §  Quoad  h .  t. 

Quoad  vero  injustam  mutilationem  respondent 
unanimiter  Doctores,  et  Canonistae,  quod  si  ipsa 
fuerit  de  membro,  quod  peculiarem  in  corpore 
humano  operationem,  seu  functionem  habet,  uti 
est  manus,  pes,  oculus,  etc.  tunc  injusta  hujusmodi 
mutilatio  inducit  ipso  facto  irregularitatem.  Arg. 
Cap.  fin.  h.  t.  in  6,  quia,  aequiparatur  homicidio 


§  2.a 

De  homicidio  voluntario  juste,  et  licite  commisso 
auctoritate  publica  vel  in  bello  justo,  et  de  ir¬ 
regularitate  inde  proveniente. 

Certa,  et  catholica  veritas  est,  licitum  esse  ex 
causa  legibus  comprobata  auctoritate  publica  oc¬ 
cidere  malefactores  prius  legitime  convictos,  aut 
confessos.  Exigit  id  tum  lex  divina,  tum  humana. 
Divina  quidem,  ut  patet  Exod.  Cap.  21,  et  22, 
praesertim  vero  vers.  19,  ubi  praecepit  Deus  — 
Maleficos  non  patieris  vivere;  humana  vero  tam 
civilis,  quam  canonica.  Ex  civili  jure  nemini  non 
dicta  est  lex  Cornelia  de  Sicariis,  ex  canonico 
patet  ex  Canon.  Quali  44,  catis.  23,  q.  5,  ex 
Can.  Prodest  4,  q.  cit.,  ex  Can.  Quaesitum  45, 
et  Can.  Si  quos  47 ,  caus.  cit.  q.  4,  et  ex  Cap.  21, 
h.  t.  Et  optimo  sane  jure ;  quandoquidem  licet 

solus  Deus  sit  dominus  vitae,  et  membrorum  ho¬ 
minis  juxta  illud  Sapient.  16,  vers.  13,  —  Tu 
es  enim ,  Domine ,  qui  vitae ,  et  mortis  habes  pote¬ 
statem,  et  Deut.  32,  vers.  39,  —  Videte,  quod 
ego  sim  solus,  et  non  sit  alius  Deus  praeter  me ; 
ego  occidam,  et  ego  vivere  faciam;  tamen  in  vi¬ 
tam  malefactorum  potestatem  dedit  Deus  legitimo 
magistratui,  ut  exigente  enormitate  criminis,  noxia, 
et  putrida  membra  tolleret  juxta  illud  Rom.  13, 
vers.  4 ,  —  Non  sine  causa  gladium  portat.  Dei  enim 
minister  est,  vindex  in  iram  ei,  qui  malum  agit. 

Quid  autem  dicendum  de  homicidio  perpetrato 
in  bello  justo  ?  Resp.  Ut  licitum  est  ex  auctori¬ 
tate  publica  occidere  malefactores,  ceu  mox  vidi¬ 
mus,  ita  certum,  indubitatumque  est  apud  omnes, 
licitum  quoque  esse  cunctis  in  bello  justo,  sive  defen- 
sivo,  sive  offensivo  occidere  omnes  hostes,  quia  hoc 
ipso  quod  bella  licite  assumantur  ad  justam  vin¬ 
dictam,  et  satisfactionem  injuriae,  necnon  ad  re¬ 
rum,  et  damnorum  reparationem,  ita  licita  esse 
debent  omnia  media  necessaria  ad  bellum  geren¬ 
dum.  Porro  inter  hujusmodi  media  illud  procul 
dubio  emicat,  scilicet  occidere  hostem. 

Hisce  positis  merito  quaeri  potest,  1 .°  An,  qui¬ 
nam,  et  quando  contrahant  irregularitatem,  qui 
auctoritate  publica  ex  justa  causa  per  leges  com¬ 
probata  malefactores  licite  occidunt,  aut  mutilant, 
vel  ad  id  concurrunt?  2.°  An,  et  quando  ob  ho¬ 
micidium,  vel  mutilationem  in  bello  commissam 
contrahatur  irregularitas? 

Quoad  primam  quaestionem  respondetur  :  Licet 
juxta  dicta  malefactores  justissime,  et  licite  occi¬ 
dantur,  vel  mutilentur  auctoritate  publica,  nihilo¬ 
minus  certum,  atque  indubium  est,  omnes  irre¬ 
gularitatem  incurrere,  non  ex  delicto,  sed  ex  de¬ 
fectu  lenitatis ,  effectu  sequuto,  idest  morte,  vel 
mutilatione  secuta,  et  hanc  irregularitatem  con¬ 
trahunt  omnes,  qui  auctoritate  publica  ad  hujus¬ 
modi  homicidium,  et  mutilationem  concurrunt, 
quales  sunt :  Accusatores ,  Delatores ,  Judices,  As¬ 
sessores,  Consultores,  Advocati,  Testes,  Notarii, 
sententiam  scribentes,  dictantes,  subscribentes,  le¬ 
gentes,  ministri  justitiae  eamdetn  sententiam  exe- 
quentes  etc.  Et  optimo  sane  jure,  quia  licet  hi  omnes 
nullum  committant  delictum,  tamen  quia  sangui¬ 
nem  alienum  fundunt,  vel  ad  fundendum  concur¬ 
runt,  carent  perfecta  mansuetudine,  et  lenitate 
Christiana. 

Verumtamen  excipiuntur  ab  hac  irregularitate 
Summi  Pontifices,  utpote  qui  ecclesiastica  lege  non 
ligantur,  Inquisitores  haereticae  pravitatis,  utpote 
qui  speciali  favore  fidei  potiuntur  etc.  etc. 

Quoad  alteram  vero  quaestionem  distinguendum 
occurrit  inter  bellum  injustum,  et  justum,  et  inter 
bellum  ojfensivum,  et  defensivum.  Pro  maiori  ta¬ 
men  claritate  de  singulis  speciales  istas  conclu¬ 
siones  damus. 

1°.  Si  in  bello  patenter  injusto,  sive  difensivo, 
sive  offensivo,  vel  unus  occidatur,  omnes  tam  laici, 
quam  clerici  in  tali  bello  pugnantes,  vel  ad  illud 

cooperantes,  et  qualecumque  auxilium  ferentes 
sunt  irregulares ,  haud  illis  exceptis,  qui  propriis 
manibus  nullum  occiderunt,  aut  mutilarunt.  Can.  4, 
dist.  51,  et  cap.  6,  h.  t.  §.  Jin.  et  arg.  cap.  5, 
de  Poenis.  Et  optimo  sane  jure ;  quia  quando 
plures  communi  auxilio,  vel  consilio  ad  homici¬ 
dium  concurrunt,  omnes  una  causa  moralis  cen¬ 
sentur.  Excipiuntur  tamen  illi,  qui  huic  bello 
injusto  adsistunt,  ut  spiritualia  auxilia  militibus 
praebeant. 

2°.  Quicumque  in  bello  etiam  justo,  sed  of- 
fensico,  seu  aggressivo  aliquem  per  se,  seu  pro¬ 
prio  facto  occidit,  vel  mutilat,  irregularis  est.  Ita 
DD.  et  Canonistae  unanimiter :  secus  tamen  est 
in  casu  vulnerationis;  quandoquidem  sola  vulne¬ 
ratio  non  sufficit  ad  inducendam  irregularitatem, 
eo  quod  ob  simplicem  vulnerationem  irregularitas 
injure  statuta  haud  reperitur,  consequenter  ipsam 
haud  contrahi  eruitur  ex  Cap.  18,  Is,  qui  de  Seat, 
excom . 

3°.  Quoad  bellum  vero  defensivum  justum, 
certum,  indubitatumque  est  tam  clericum,  quam 
laicum  ab  irregularitate  immunem  esse,  licet  etiam 
propria  manu  aliquem  occidat,  vel  mutilet  ad  de¬ 
fensionem  propriae  vitae,  ita  ut  nisi  occiderent, 
vel  mutilarent,  ipsi  in  periculo  vitae  existerent. 
Ratio  est,  quia  cum  id  absque  irregularitate  fieri 
posse  in  rixa  privata  omnes  communiter  docent, 
multo  magis  id  fieri  posse  in  publico  justo  bello 
defensivo  manifestum  apparet. 

Item  ab  irregularitate  sunt  immunes  tam  cle¬ 
rici,  quam  laici,  qui  in  bello  defensito  justo,  et 
necessario  pugnantes  ad  ecclesiae,  vel  patriae  de¬ 
fensionem  aliquem  etiam  propria  manu  occidunt, 
vel  mutilant,  ceu  colligitur  ex  Cap.  Pertenit  2, 
de  Immunitat.  Eceles .,  et  notant  communiter  Do- 
ctores.  Et  merito,  quia  defensio  Ecclesiae,  et  Pa¬ 
triae  non  minus,  imo  magis  favorabilis  est,  quam 
defensio  vitae  propriae,  aut  alterius  personae  pri¬ 
vatae  Leg.  Utilitas  5%  Cod.  de  Primipilo .  Hinc 
si  irregularitati  obnoxia  non  est  defensio  vitae 
propriae,  aut  aliorum,  sponte  veluti  sua  sequitur 
eidem  irregularitati  obnoxiam  non  esse  Ecclesiae, 
vel  Patriae  defensionem.  Ita  Reiffenstuel  h.  t. 
n.  124.  Schmalzgrueber  eod.  n.  127.  Diximus 
notanter  necessario  pugnantes,  quia  si  clericus  ad 
pugnandum  necessarius  non  foret,  sed  sufficerent 
laici,  tunc  procul  dubio  irregularis  fieret,  si  pro¬ 
pria  manu  aliquem  occideret,  vel  mutilaret.  Ad 
rem  Benedictus  XIV  Inst.  104,  n.  9,  —  ibi  — 
«  Cum  bellum  justum  ad  defendendam  patriam 
»  Ecclesiamque  suscipitur,  laicus,  qui  pugnando 
»  hostes  interficit,  nulla  irregularitate  devincitur. 
»  Idem  prorsus  de  clerico  statuendum,  si  jussus 
»  bellum  ineat,  nec  laici  sufficiant  pro  Ecclesia 
»  tuenda  vel  Patria  ». 

§.  3\ 

De  homicidio  casuali, 
et  de  irregularitate  inde  proveniente , 
aliisque  poenis. 

Homicidium  casuale  contingere  potest  tam  ex 
opere  licito,  quam  ex  illicito.  Hinc  ad  probe 
agnoscendum,  quando  ex  hoc  irregularitas  secum- 
feratur,  distinctas  instituemus  pro  majori  claritate 
quaestiones. 

Quaritur  igitur  l.°  an,  et  quando  homicidium 
casuale  ex  opere  licito  secutum  inducit  irregula¬ 
ritatem?  Huic  interrogationi  responderi  ita  potest  : 
si  homicidium  ex  opere  licito  absque  ulla  culpa, 
et  dolo  committitur,  et  ad  illud  evitandum  debita 
diligentia  fuit  adhibita,  ita  ut  mere  casualiter,  et 
fortuito  contigerit,  tunc  certum  est,  nullam  ex  eo 
induci  irregularitatem,  nullamque  aliam  contrahi 
poenam  sive  Canonicam,  sive  Civilem,  ldque  de¬ 
ducitur  l.°  ex  jure  civili,  2.°  ex  jure  canonico. 
Ex  j  ure  civili  uti  patet  ex  Leg.  Item  Mala  9 , 
§.  4 ,  ex  leg.  Putator  in  jin.  ff.  ad  leg.  Aqui¬ 
liam  leg.  1 9  et  leg.  Eum ,  qui  Cod.  ad  legem 
Corneliam  de  Sicar.  2.°  Ex  jure  Canonico,  ceu 
patet  ex  Cap.  9,  cap.  Dilectus  13,  cap.  Ex  li¬ 
teris  14,  ex  cap.  Significasti  ex  cap.  Exhibita  22, 
ex  cap.  Joannes  23,  ex  cap.  Quidam  24,  li.  i.; 
ubi  ad  varios  hujusmodi  casus,  in  quibus  ex  opere 

licito  absque  omni  culpa  homicidium  casuale  con¬ 
tigisse.,  et  exinde  nullam  irregularitatem  contrac¬ 
tam  esse  narratur.  Ratio  est,  quia  irregularitas 
ex  homicidio ,  quod  a  privato  commissum  est 
poenae  rationem  habet.  Poena  autem  supponit 
culpam,  quae  tali  casu  non  adest,  seu  clarius, 
quia  tale  homicidium  mere  casuale  nec  directe, 
nec  indirecte  voluntarium  est,  consequenter  peni¬ 
tus  non  imputandum.  Unde  bene  dixit  Papa  in  Cap. 
Dilectus  13  h.  t.  in  fin. — ibi  —  Cum  Capellanus 
(qui  equum  cohibere  non  valens  occidit  mulierem) 
nec  voluntate,  nec  actu  homicidium  perpetraverit 
nec  dedit  operam  illicitae  rei,  non  impedias ,  quo¬ 
minus  divina  possit  officia  celebrare.  Hinc  ele¬ 
ganter  ad  rem  applicari  casui  potest  regula  data 
in  Cap.  Quia  te  38,  dist.  13  —  ibi  —  Quoniam 
non  tua  sponte  id  fecisse  cognosceris,  inde  cano¬ 
nice  nullo  modo  judicaris. 

§  4a 

De  homicidio,  vel  mutilatione 
ob  necessariam  sui  defensionem. 

Pauca  nunc  de  homicidio,  vel  mutilatione  ob 
necessariam  sui  defensionem  facta. 

Jus  naturale,  divinum,  et  humanum  permit¬ 
tunt  injustam  vim  vi  repellere.  Eleganter  ad  rem 
Cap.  Significavit  18,  §  fin .  h.  t,  —  ibi  —  Vim 
vi  repellere  omnes  leges,  et  omnia  jura  permittunt. 

Porro  si  vim  vi  repellere  omnia  jura  permittunt, 
patet  cuivis  licere  pro  necessaria  vitae  defensione 
injustum  aggressorem  occidere.  At  sicut  modum 
excedere  quis  posset,  hinc  Ecclesia  addit,  ser¬ 
vato  moderamine  inculpatae  tutelae.  Ad  rem  cit. 
Cap.  18 ,  h.  t.  —  ibi  —  Tamen  id  Jieri  debet 
cum  moderamine  inculpatae  tutelae ,  non  ad  su¬ 
mendam  vindictam,  sed  ad  injuriam  propulsandam. 
Posito  autem  quod  quis  servato  moderamine  oc¬ 
ciderit  vel  mutilaverit  injustum  aggressorem,  prono 
fluere  alveo  videtur,  quod  hic  irregularitatem  non 
incurrit.  Ita  Clem.  unie.  h.  t.  ubi  legitur  —  Il¬ 
lum  non  incurrere  irregularitatem ,  qui  mortem 
aliter  vitare  non  valens,  suum  occidit,  vel  mutilat 
invasorem.  Et  merito:  hic  enim  non  potest  incur¬ 
rere  irregularitatem  ex  delicto ,  quia  delictum  non 
adest,  et  tale  homicidium  caret  omni  culpa:  non 
ex  defectu  lenitatis,  quia  defectus  iste  intervenire 
haud  potest,  quando  occisio  vel  mutilatio  ex  ne¬ 
cessaria  defensione  contingit.  Verum  si  modera¬ 
men  inculpatae  tutelae  quis  excederet,  tunc  irre¬ 
gularitatem  incurri  certum  est  ex  Cap.  6,  et  8, 
dist.  50.  Cap.  28,  h.  t.  Concil.  Triden.  sess.  14, 
Cap.  7 ,  de  Reformat. 

Quod  dictum  est  pro  necessaria  defensione 
suae  vitae,  idem  dicendum  pro  defensione  omnium 
bonorum,  vel  saltem  maximae  partis  eorumdemetc. 

TITULUS  XIII. 

De  To  me  amentis. 

Sicut  causa  homicidii  sunt  etiam  torneamenta, 
hinc  ad  continuandam  praedicti  criminis  materiam, 
B.  Raymundus  praesentem  subnectit  titulum,  de 
quo  pauca  obloquemur. 

Torneamenta,  seu  hastiludia  nihil  aliud  erant 
nisi  feriae,  seu  ludi  publici,  in  quibus  equites  ex 
condicto  convenire  solebant,  et  inde  circumeuntes 
armis  congrediebantur,  ut  audaciam,  et  peritiam 
bellandi,  ac  virium  fortitudinem  palam  facerent 
Cap.  1 ,  li.  t. 

Duplici  modo  fieri  poterant  hujusmodi  tornea¬ 
menta,  scilicet  aut  temere ,  et  ordinarie  cum  pe¬ 
riculo  vitae,  aut  non  temere ,  et  sine  periculo  vitae. 

Priora  licet  veteri  lege  civili  permissa  videan¬ 
tur,  jure  tamen  novo  Cod.  et  praecipue  jure  Ca¬ 
nonico  gravissime  prohibita  fuerunt.  Jure  novo, 
ceu  patet  ex  leg.  unie.  Cod.  de  Gladiator,  ubi 
Imperator  Constantinus  cruenta  haec  spectacula 
uti  sunt  torneamenta  penitus  delevit,  ideoque  cor¬ 
rectae  fuerunt  leges  7,  §.  4  ff.  ad  leg.  Aqail. 
et  2  §  S.  C.  tum  ff.  de  Aleator .,  et  similia  jura 
etiam  consuetudinaria,  si  quid  contrarium  decer¬ 
nunt,  cum  juri  naturali  consuetudo  derogare  non 
possit.  Cap.  fin.  de  Consuetud.  Jure  Canonico 

uti  patet  ex  Cap.  1  et  2  h.  t.  quia  inde  morte 
hominum ,  et  animarum  pericula  saepe  provenie¬ 
bant ;  (sunt  verba  Cap.  1.  h.  t.)  unde  detesta¬ 
biles  hujusmodi  ludi  vocabantur.  Poena  in  hujus¬ 
modi  torneamentis  pugnantium,  erat,  quod,  qui 
in  illis  aliquem  occidisset,  reus  erat  veri  homi¬ 
cidii,  et  poenas  illius  utroque  jure  statutas  in¬ 
currebat.  Pirhing.  h.  t.  n.  2. 

Praeterea  ex  jure  Canonico  ille,  qui  occide¬ 
batur,  si  erat  laicus  Sacramenta  Ecclesiastica  po¬ 
scenti  non  negabantur,  at  sepultura  Ecclesiastica 
privabatur,  cit.  Cap.  1  h.  t.  Si  vero  Clericus, 
sacra  sepultura  haud  carebat,  modo  poenitens  de¬ 
cessisset;  at  oblationes,  et  orationes  publicae  fieri 
haud  permittebatur.  Idque  ad  aliorum  terrorem 
factum  fuisse  eruitur  ex  Cap.  1  et  Jin.  h.  t.  et 
ex  Cap.  6  Si  quis  26  cjuaest.  6. 

Posteriora  vero  torneamenta,  scilicet  quae  nec 
temere ,  nec  cum  periculo  vitae  fiebant,  licet  etiam 
a  Clem.  V.  in  Concil.  Vienn.  per  Constit.  Pas¬ 
siones  sub  excommunicatione  prohibita  fuerint,  ex 
eo  quod  Nobiles  ad  illa  se  praeparantes  immo¬ 
dicos  pro  splendore,  et  apparatu  profuderint  sum¬ 
ptus,  indeque  a  dando  subsidio  Terrae  Sanctae 
inhabiles  fuerint  redditi,  tamen  eam  revocavit 
Joan.  XXII. 

Sane  habemus  in  Extravag.  unie.  h.  t.  quod 
Joannes  XXII  ut  milites  exercerentur,  atque  in¬ 
struerentur  in  bello  gerendo,  praesertim  contra 
Tureas,  permisit  hujusmodi  fieri  torneamenta, 

dummodo  periculum  mortis  in  hoc  peragendo  exer¬ 
citio  haud  immineret.  Sic  etiam  remoto  periculo 
vitae  permissi  fuerunt  hujusmodi  ludi  in  signum 
laetitiae,  scilicet  ob  solemnitatem  diei  in  Princi- 
pum  inaugurationibus,  in  diebus  Natalibus,  trium¬ 
phi,  et  occasione  praesertim  nuptiarum  ipsorum 
Principum. 

Torneamentis  similis  est  agitatio  taurorum , 
seu  concertatio  cum  bestiis,  uti  in  Hispaniis.  Hinc 
eadem  de  causa  Pius  V  Constit.  de  Salute  1°.  Nov. 
1567  prohibuit  agitationes  istas  ferarum  bestiarum 
excommunicationis  poenam  decernens  1°.  contra 
Principes  saeculares,  aliasque  civiles  auctoritates 
hos  ludos  periculosos  permittentes.  2°.  Contra  Cle¬ 
ricos,  sive  saeculares,  sive  regulares  huic  spe¬ 
ctaculo  adsistentes.  etc.  Verum  fateri  debemus, 
quod  hujusmodi  poena  etsi  durior,  nullius  robo¬ 
ris,  et  efficaciae  extitit  apud  Hispanos.  Tanta  enim 
fuit  effraenata  eorum  cupiditas  pro  hujusmodi  spe¬ 
ctaculis,  et  ludis,  ut  instante  eorum  Rege,  et 
Optimatibus  illius  regni  Gregorius  XIII  Constit. 
Exponi  nobis  25  August.  1575  mitigare  debuerit 
rigorem  constitutionis  Pii  V,  eam  ad  terminos 
juris  communis  reducens,  et  praesentia  hisce  spe¬ 
ctaculis,  et  ludis  sub  poena  excommunicationis 
majoris  interdicta  fuit  solummodo  Clericis,  Reli¬ 
giosis  et  Sanctimonialibus,  quae  illis  temporibus 
magna  cum  voluptate  adesse  solebant. 

Imo  Clemens  VIII  in  Constit.  edita  die  13  Ja¬ 
nuarii  1596  relate  ad  omnes  substulit  etiam  prae- 

dictam  poenalem  prohibitionem,  dummodo  agita¬ 
tiones  istae  taurorum  fierent,  secluso  periculo 
mortis,  et  extra  dies  festos.  Ita  Barbosa  in  cctp.  1°. 
h.  t.,  Gonzalea, ,  aliique.  Quod  confirmatum  fuisse 
videtur  a  Pio  IX  in  Constitui.  Apostolicae  Sedis, 
ubi  cum  nulla  mentio  fiat  de  Piana  constitutione 
de  Salute,  praesumendum  est,  cessavisse  etiam 
excommunicationem,  quae  relate  ad  clericos  sae¬ 
culares,  et  Regulares  tantummodo  remanserat. 


TITULUS  XIV. 

De  Clericis  pugnantibus  in  duello 

Actum  est  in  praecedentibus  titulis  de  homi¬ 
cidio  in  genere,  et  in  specie.  Porro  sicut  per 
duellum  ad  hoc  etiam  deveniri  potest,  hinc  B.  Ray- 
mundus  praesentem  ponit  titulum. 

Rubrica  huius  tituli  licet  solum  de  Clericis  in 
duello  pugnantibus  meminerit,  in  decursu  tamen 
tituli  extensio  fit  ad  omnes  duellantes,  sive  Cle¬ 
ricos,  sive  laicos.  Hinc  in  hoc  titulo  id  verifica- 
tur,  quod  saepe  alias  vidimus,  scilicet  nigrum 
esse  amplius  rubro. 

Totam  itaque  de  duellantibus  materiam  binis 
paragraphis  absolvemus.  In  prima  loquemur  de 
natura,  varietate,  et  prohibitione ;  in  secunda  de 
poenis  duelli. 

§.  I-" 

Duellum  non  reputatur  rixa,  quae  de  repente 
exurgit,  si  unus  ex  rixantibus  alterum  ad  dimi¬ 
candum  subito  irae  motu  provocet,  et  statim  pu¬ 
gnent  :  vel  si  quis  insidias  alteri  paraverit  ut  ad 
pugnam  provocet.  Nec  pariter  duellum  dicitur 
contentio,  et  pugna  quocumque  modo  ea  fiat , 
quando  nullum  ex  ipsa  imminet  periculum,  sive 
mortis,  sive  mutilationis,  sive  vulneris.  Duelli 
enim  ratio  exposcit  ut  ipsum  fiat  ex  condicto, 
statutis  loco,  et  tempore  cum  vero  periculo  mortis 
aut  vulneris.  Hinc  hujusmodi  pugna  quae  graece 
monomachia  audit  Can.  Monomachia  22.  caus.  2 
quaest.  5 ,  latine  vero  duellum,  definiri  potest  — 
singularis  pugna  duorum  inter  se  ex  condicto  ar¬ 
mis  ad  occidendum ,  sic  e  graviter  vulnerandum 
aptis  sponte  suscepta.  Ita  in  re  communis. 

Duellum  ita  definitum,  seu  potius  descriptum 
principaliter  dividitur  in  publicum ,  seu  solemne , 
et  in  privatum ,  seu  minus  solemne.  Publicum,  seu 
solemne  est,  quod  publica  auctoritate  initur  certa 
forma,  seu  solemnitate  in  congressu  observanda. 
Privatum  vero  est,  quod  privato  nomine  susci¬ 
pitur,  et  in  quo  talis  forma,  et  solemnitas  non 
observatur.  Porro  ista  solemnitas,  seu  forma  duelli 
publici  in  eo  praecipue  consistit,  ut  habeatur  loci 
securitas,  quam  propterea  campum  fr ancum  ap- 

pellant,  ut  habeatur  determinatio  temporis,  et  ut 
literae  provocatoriae,  seu  denuntiationis  chartulae 
(vulgo  cartello)  adversario  mittantur,  et  denique  ut 
adhibeantur  testes,  quos  patrinos,  et  secundantes 
vocant. 

Duellum  hoc  ex  genere  suo  est  illicitum.  Sane 
inficiari  nemo  potest  quod  exponere  se  periculo 
mortis  temporalis,  et  aeternae  sit  illicitum  :  atqui 
hoc  evenit  in  duello,  ergo  manifestum  apparet, 
duellum  ex  genere  suo  esse  illicitum.  Merito  hinc 
illud  omni  jure  prohibetur,  scilicet  l.°  naturali, 
quia  est  contra  justitiam,  et  charitatem  erga  se, 
et  proximum.  2°  Divino  per  preceptum  non  oc¬ 
cides.  3.°  Civili  uti  patet  ex  leg.  unie,  de  gla¬ 
diatoribus.  4.°  Canonico  ceu  scatet  ex  toto  hoc 
tit.  et  novissime  ex  decreto  Concilii  Tridentini 
'sess.  25.  cap.  19.  de  reformat.,  ex  constit.  Pii  IV 
incip.  Ea  quae  edita  1560 ,  Gregorii  XIII  incip. 
Ad  tollendam  edita  1582,  Clementis  VIII  incip. 
Illius  vices  edita  1592,  Alexandri  VII,  et  Bene¬ 
dicti  XIV  constit.  Detestabilem  anno  1752  edita, 
in  qua  nonnullae  theses  proscriptae  leguntur. 

Verumtamem  cum  duelli  materies  non  sit  ita 
intrinsece  mala,  ut  in  nullis  circumstantiis  coho¬ 
nestari  nequeat,  hinc  non  ineleganter  heic  quaeri 
potest  de  causis,  ex  quibus  duellum  vel  possit, 
vel  non  possit  cohonestari.  Causae  autem,  quae 
duellum  cohonestare  possunt ,  sunt  sequentes  : 
l.°  si  fiat  jussu  Dei,  qui  est  Dominus  vitae  et 
necis;  2.°  si  fiat  ob  defensionem  honoris  Divini, 

religionis,  et  boni  communis,  cui  privatum  po- 
sponi  debet;  3.°  si  fiat  ex  causa  terminandi  bel¬ 
lum,  nisi  per  hoc  victoria,  quae  satis  certa  esset,, 
dubia  reddatur:  sic  David  cum  Goliath,  S.  Wen- 
ceslaus  cum  duce  Curi  mensi  singulare  certamen 
iniverunt;  4.°  si  fiat  ad  necessariam  defensionem 
vitae,  et  bonorum,  servato  tamen  moderamine  in¬ 
culpatae  tutelae;  5.°  si  fiat  auctoritate  publica  a 
duobus  condemnatis  ad  mortem. 

E  contra  causae,  quae  duellum  cohonestare  non 
possunt,  utpote  vanae,  futiles,  et  imaginariae  sunt 
sequentes:  l.°  Ad  declinandam  injustam  accusa¬ 
tionem,  vel  detractionem,  quia  duellum,  ad  eam 
abolendam  nec  est  necessarium,  nec  utile,  cum 
alia  ordinaria  dentur  remedia  ad  repellendum  in¬ 
justum  accusatorem.  2.°  Ob  punctum  honoris,  si 
vir  militaris  offerat,  vel  acceptet  duellum,  ne  ti¬ 
miditatis,  et  ignominiae  notam  apud  alios  incur¬ 
rat,  et  propterea  ab  eis  non  aestimetur.  Oppositam 
enim  propositionem  damnavit  Alexander  VII  hisce 
verbis  —  Vir  equestris  ad  duellum  provocatus  po¬ 
test  illud  acceptare,  ne  timiditatis  notam  apud  alios 
incurrat.  Ratio  est,  quia  acceptatio  duelli  ad  veri 
honoris  defensionem  nec  necessarium  medium  est. 
nec  idoneum.  Necessarium  non  est,  quia  aliter 
honori  suo  cum  laude  consuli  potest  profitendo,, 
quod  licet  in  reverentiam  legis  Divinae,  et  Eccle¬ 
siasticae  duellum  non  acceptet,  nihilominus  se  ob¬ 
viaturum  provocanti,  si  ipsum  aggrederetur,  prouti 
a  multis  illustribus,  et  militaribus  viris  cum  gloria 

factam  fuisse  historia  docet.  Idoneum  non  est,  quia 
apud  vere  cordatos,  et  sapientes  viros  existima¬ 
tionem  suam  potius  admittit,  imo  ex  Concilio  Tri- 
dentino  sess.  25,  Cap.  19,  de  Reformat .,  per¬ 
petuae  infamiae  notam  contrahet.  Hisce  obiter 
consideratis  ad  poenas,  quas  duellantes  incurrunt, 
procedamus  oportet,  de  quibus  sequens  tractat 


§ 


2: 


De  poenis  duelli  illiciti. 

Tum  a  jure  civili,  tum  a  jure  canonico  sta¬ 
tutae  sunt  poenae  contra  illicite  duellantes.  De 
jure  civili,  si  provocans  occidit,  punitur  poena 
ordinaria  legis  Corneliae,  nempe  gladii.  Si  vero 
provocatus  interfecerit  provocantem,  mitius,  et  ex¬ 
tra  ordinem  puniri  solet,  ea  de  ratione,  quod  igno¬ 
scendum  sit  illi,  qui  provocatus  se  ulcisci  voluit 
ieg.  14,  §  6,  de  bonis  libert.,  et  quia  provocatis 
semper  jura  favent,  cum  difficillimum  sit  injuriato 
dolorem  temperare  leg.  Gracchus  4 .°  cod.  ad  leg. 
Juliam  de  Adult.  De  jure  vero  Canonico  antiquo 
clericus  duellans  deponebatur,  seu  perpetuo  su¬ 
spendebatur  ab  officio,  et  beneficio,  et  si  alterum 
sive  per  se,  sive  per  alium  occidisset,  irregularis 
fiebat,  Cap.  2.°  h.  t.  Ccin.  8,  distinet.  50.  De 
jure  vero  Canonico  nooissimo  Tridentini,  sess.  25. 
cap.  19,  de  Reformat .,  ampliores  poenae  consti- 

tutae  sunt  scilicet  l.°  excommunicatio  ipso  facto 
incurrenda,  2.°  perpetua  infamia,  3.°  proscriptio 
bonorum  omnium,  4.°  possunt  etiam,  et  debent 
puniri  poenis  contra  homicidas  latis,  5.°  privatio 
sepulturae  Ecclesiasticae,  si  in  conflictu  deces¬ 
serint. 

At  cum  Ecclesia  semper,  et  maxime  adver¬ 
sata,  et  detestata  fuit  duella,  utpote  contraria  tum 
juri  naturali,  tum  Divino,  tum  Ecclesiastico,  ceu 
probat  praeter  antiquos  canones  purgatio  cano¬ 
nica  ab  Ecclesia  introducta,  ut  remedium  poneret 
frequentibus  duellis,  hinc  cum  optatum  finem  ad- 
sequi  haud  posset,  poenas  addidit,  et  contra  eos, 
qui  duella  fieri  permittebant,  et  contra  loca  in 
quibus  hujusmodi  duella  consumabantur,  contra 
consilium  dantes,  assistentes,  spectatores,  et  co¬ 
mitantes  ad  duellum,  et  denique  contra  ipsos  pa- 
trocinatores. 

Hac  de  re  Concilio  Tridentino  accessit  consti¬ 
tutio  Gregorii  XIII  ad  tollendam  5  Dee.  1582 , 
qui  cum  videret  sanctionem  Tridentini  posse  eludi, 
poenas  eiusdem  sanctionis  extendit  etiam  ad  duel¬ 
lum  privatum,  et  minus  solemne,  idest  absque 
patrinis,  absque  loci  securitate,  et  sine  aliis  so- 
lemnitatibus  initum. 

Post  haec  quasi  citatae  dispositiones  haud  suf¬ 
ficerent,  supervenit  Constitutio  Clementis  VIII  Il¬ 
lius  mees  17  Augusti  1592 qui  praefatas  poenas 
extendit  ad  ipsam  provocationem,  et  cooperatio¬ 
nem  ad  duellum  etiam  certamine  non  secuto,  et 

provocantes  atque  cooperantes  excommunicationi 
Papae  reservatae  subjecit,  nec  non  infamiae  ju¬ 
ris,  et  privationi  Ecclesiasticae  sepulturae,  decer¬ 
nens  loca  ipsa  certaminis  interdicto  Summo  Pon¬ 
tifici  reservato  illico  supponi. 

Tandem  accessit  et  constitutio  Benedicti  XIV, 
quae  incipit  —  Detestabilem  IV  idus  Nov.  1752, 
in  qua  haec  statuuntur:  l.°  qui  decertans  in 
duello  hominem  interfecerit  sive  in  loco  conflictus, 
sive  extra  locum  mortuus  fuerit  ex  vulnere  ac¬ 
cepto  in  duello  privari  jure  asili  sacri.  2.°  Poe¬ 
nam  privationis  sepulturae  Ecclesiasticae  a  Tri- 
dentino  inflictam  incurri  etiam  ante  sententiam 
judicis.  3.°  Hanc  poenam  incurri  etiam  ab  illo, 
qui  ex  vulnere  accepto  in  duello  extra  locum 
conflictus  moritur,  etiamsi  indubia  dederit  signa 
poenitentiae,  et  absolutionem  a  peccatis,  et  a  cen¬ 
suris  ab  Ecclesia  obtinuerit. 

His  omnibus  novissime  accessit  et  Constitutio 
—  Apostolieae  Sedis,  ubi  inter  excommunicatio¬ 
nes  latae  sententiae  Romano  Pontifici  simpliciter 
reservatas  recensetur,  et  excommunicatio  contra  — 
Duellum  perpetrantes ,  aut  simpliciter  ad  illud 
provocantes,  vel  ipsum  acceptantes,  et  quoslibet 
complices,  vel  qualetncumque  operam  vel  favorem 
praebentes ,  necnon  de  industria  spectantes  illudqu e 
permittentes ,  vel  quantum  in  illis  est  non  prohi¬ 
bentes,  cuj uscumque  dignitatis  sint  etiam  regalis, 
vel  imperialis. 

Quid  vero  requiratur  ut  supra  dictas  duellan- 

tium  poenas  incurrant  non  modo  spectatores,  sed 
et  comitantes  ad  duellum,  aliique,  videatur  penes 
auctores,  et  praecipue  penes  Smalzgrueber  h.  t. 
n.  49. 


TITULUS  XV. 

De  sagittariis. 

Sicut  per  duellum  deveniri  posse  ad  homici¬ 
dium  mox  innuimus,  ita  et  per  sagittarios.  Hac  de 
de  re  B.  R.  hunc  alterum  subjicit  titulum,  qui 
non  est  nisi  appendix  ad  titulum  6  de  Judaeis 
et  Saracenis. 

Nomine  sagittariorum  nulli  alii  veniunt,  nisi 
illi,  qui  olim  arte  callebant  arcubus,  vel  ballistris, 
longius  projiciendi  saxa  etiam  magni  ponderis, 
aut  globos  ferreos,  vel  plumbeos,  ideoque  sagit¬ 
tarii,  vel  ballistarii  dicebantur.  Hujusmodi  ars  in 
usu  praesertim  fuit  in  bellis  sacris  contra  Tur- 
chas,  ideoque  in  cap.  unie.  h.  t.  exercitium  hujus 
artis  adversus  Christianos  sub  anathematis  poena 
prohibitum  fuit. 

Hodie  in  usu  sunt  tormenta,  et  mortaria  bel¬ 
lica,  ex  quibus  glandes,  globi  plumbei,  ferrei  aut 
lapidei  artificiose  emittuntur. 

Haec  ars  quamvis  lenitati  opponi,  et  crude¬ 
litatem  animi  demonstrare  videatur,  tamen  in 
bello  justo,  quod  Christiani  adversus  infideles,  vel 

inter  se  invicem  gerunt,  nulla  lege,  vel  canone 
reprehenditur,  imo  can.  2.  catis.  23.  quaest.  2 
docet  nihil  referri  quibus  armis  militetur.  Ve- 
rumtamen  artem  istam  docere  saracenos,  seu  in¬ 
fideles,  vel  loco  saracenorum,  seu  infidelium  eam 
exercere  contra  fideles  hoc  prohibitum  est  sub 
poena  excommunicationis  latae  sententiae  arg. 
c ap.  6.  de  Judaeis  et  Bullae  Caenae,  qua  veti¬ 
tum  est  Christianis  instrumenta  bellica  ad  infi¬ 
deles  deferre,  et  vendere  lucri  faciendi  gratia,  ceu 
vidimus  in  tit.  6.  de  Judaeis,  et  saracenis.  At  si 
Christiani  hac  arte  illicite  uterentur  v.  g.  cum 
superstitionibus,  et  venenatione  glandium,  tunc 
excommunicationem  incurrerent.  Cap.  unie.  h.  t. 


TITULUS  XVI. 

De  adulterio,  et  stupro. 

Post  homicidium,  quo  corpus,  et  vita  pro¬ 
ximi  laeditur,  recto  ordine  S.  Canonum  compi¬ 
lator  ad  luxuriae  delicta  transit,  per  quae  eiusdem 
proximi,  vel  thorus,  vel  pudicitia  violatur.  Et 
quamvis  rubrica  de  duabus  solummodo  luxuriae 
speciebus  sonet,  videlicet  de  adulterio,  et  stupro, 
auctores  tamen  hac  occasione  arrepta  solent  heic 
de  aliis  delictorum  carnis  speciebus  tractare,  sci¬ 
licet  de  fornicatione,  incesta,  concubinatu ,  sacri¬ 
legio  etc.  De  his  tamen  cum  fuse  agant  Theologi 

Morales,  nos  breviter  de  adulterio,  et  stupro  tan¬ 
tum  agemus  sub  diversis  paragraphis.  Sit  igitur. 


§•  l.a 

De  Adulterio . 

Quod  maxime  Ecclesiae,  et  civili  societati  no¬ 
cet,  est  crimen  adulterii.  Ipsum  enim  ad  infir¬ 
mandum  conjugale  foedus,  et  evertenda  societatis 
fundamenta  tendit.  Hinc  omni  tempore,  et  ab 
omni  natione  consideratum  fuit  uti  crimen  gra¬ 
vissimum.  Multa  de  ipso  dici  possent,  at  nos  in¬ 
stituti  nostri  rationem  sequentes  pauca,  et  obiter 
dicemus. 

Adulterium  dupliciter  accipi  potest,  scilicet  vel 
late,  et  improprie ,  vel  stricte ,  et  proprie.  Late  et 
improprie  sumptum  est  omnis  copula  extra  con¬ 
jugii  statum  habita,  seu  est  quaecumque  conjunc¬ 
tio  carnalis  non  conjugalis.  Cap.  Nemo  4,  caus.  32, 
q.  4.  Stricte  autem,  et  proprie  acceptum  defini¬ 
tur  —  alieni  thori  dolatio,  ceu  legitur  in  cati. 
Lex  illa  2,  caus.  30,  quciest.  53  seu  melius  adul¬ 
terium  est  —  Carnalis  ad  altercun  personam  d 
conjugii  non  suam  accessio,  et  conjunctio,  qua  fi¬ 
des,  et  thorus  conjugalis  dolatur. 

Ipsum  duplicem  continet  malitiam,  luxuriae 
videlicet,  atque  injustitiae,  malitiae,  quia  est  con¬ 
cubitus  viri  cum  faemina  extra  conjugium,  inju~ 

stiticie,  quia  est  violatio  juris,  quod  conjuges  ad 
invicem  habent,  ut  obligare  se  invicem  possint 
ad  non  dividendum  carnem  suam  cum  alio,  prouti 
docet  S.  Thomas  2.  2.  q.  154.  art.  8.  Quae  ma¬ 
litia  consentiente  etiam  altera  parte,  non  toll¬ 
itur,  quia  jus  conjugale,  vi  cuius  licite,  et  juste 
copula  exercetur,  non  est  in  potestate  conjugum  eo 
sensu,  ut  istud  in  alterum  transferre,  vel  ad  usum 
commodare  possint  in  gravem  auctoris  naturae 
injuriam,  qui  vinculo  indissolubili  utrumque  con¬ 
jugem  adstrinxit.  Hinc  merito  Inn.  XI  oppositam 
propositionem  damnavit,  quae  sic  se  habet  —  Co¬ 
pula  cum  conjugata ,  consientiente  marito,  non  est 
adulterium,  ideoque  sufficit  in  confessione  dicere 
se  esse  fornicatum. 

Adulterium  proprie  dictum  dividitur  in  sim¬ 
plex,  sive  unilaterale,  et  duplex ,  sive  bilaterale. 
Simplex  habetur,  et  est  non  solum  quando  solu¬ 
tus  cum  conjugata,  sed  etiam  quando  conjugatus 
cum  soluta  carnaliter  miscetur.  Can.  Cum  ergo 
post  can.  Illae  14,  caus.  32,  quctest.  5  et  can. 
Puto  16  ead.  caus.  et  quctest.  can.  Non  moecha¬ 
beris  etc.  Ratio  est  quia  vir  aeque  ac  uxor  ad  fi¬ 
dem  conjugalem  adstringitur.  Ccin.  Nemo  caus.  32, 
quaest.  43  Duplex  vero  sive  bilaterale  habetur, 
et  est,  quando  utraque  persona  coeuntium  ma¬ 
trimonio  est  ligata.  Hoc  adulterium  duplex  est 
gravius  adulterio  simplici,  quia  per  ipsum  non 
tantum  laeditur  fides  propriae  uxori  debita,  sed 
etiam  jus  laeditur  alterius  mariti,  et  saepius  libe- 

rorum  eius,  quoties  scilicet  ex  tali  adulterio  filius 
adnascatur,  quem  deinde  veri  liberi  uti  putativum 
fratrem,  et  pro  cohaerede  habere  debent. 

Adulterium  sive  simplex ,  et  unilaterale,  sive 
claplex ,  et  bilaterale  verum,  et  proprium  adulte¬ 
rium  est,  quia  utroque  modo  violatur  fides  con¬ 
jugalis.  Neque  refert  quod  nonnullae  leges  civiles 
haud  censeant,  ac  retineant  uti  verum  adulterium, 
et  adulterii  poenis  haud  puniant  carnalem  illam 
conjunctionem  viri  conjugati  cum  soluta ;  quando¬ 
quidem  jus  civile  in  adulterio  considerat  tantum 
seminis  confusionem,  et  ab  hoc  provenientem  in- 
certitudinem  prolis,  quam  conjunctio  conjugati  cum- 
soluta  non  inducit;  e  contra  jus  S.  Canonum  in 
adulterio  principaliter  attendit  violationem  thori, 
et  fidei  conjugalis,  quae  etiam  in  conjugato  rem 
carnalem  cum  soluta  habente  contingit,  i  deoque 
horum  congressum  pro  vero  adulterio  habet,  et 
in  suo  foro  punit. 

Post  haec  haud  inelegantes  quaestiunculas  ex¬ 
citant  Doctores,  et  Canonistae,  scilicet  1°.  utrum 
verum  adulterium  committatur  cum  uxore  puta¬ 
tiva.  2°.  Utrum  verum  adulterium  committatur 
cum  sponsa  alterius.  3°.  Utrum  committatur  adul¬ 
terium,  si  iam  divortium  quoad  thorum  inter  con¬ 
juges  praecesserit. 

Ad  primam  harum  quaestionum  respondent 
quod  theologice  loquendo  licet  concubitus  cum 
uxore  putativa  alterius  verum  adulterium  haud 
constituat,  quia  nullum  inter  hujusmodi  conjuges 

intercedit  vinculum,  quod  adulterio  violari  possit: 
de  rigore  tamen  legum  civilium  pro  tali  habetur, 
prouti  patet  ex  leg.  Si  uxor  §  Plane  13  ff.  ad 
leg.  Jul.  de  adult.  ubi  Ulpianus  ait  —  Plane  sive 
justa  uxor  fuit,  sive  injusta  accusationem  (adul¬ 
terii  ab  ea  commissi)  instituere  vir  poterit;  nam 
et  Sextus  Caecilius  ait:  Haec  lex  ad  omnia  ma¬ 
trimonia  pertinet. 

Ad  secundam  autem  respondent,  certum  esse 
adulterium  committi  per  violationem  sponsae  al¬ 
terius  de  praesenti ,  quia  sponsa  haec  etiam  ante 
matrimonii  consumationem  est  vera,  ac  propria 
uxor,  scitissimum  cum  sit,  quod  —  nuptias  non 
concubitus,  sed  consensus  faciat,  leg.  Nuptias  30. 
ff.  de  reg.  juris. 

Ad  tertiam  tandem  quaestionem  respondent, 
verum  ac  proprium  adulterium  committi,  licet 
inter  conjuges  divortium  quoad  thorum  praeces¬ 
serit:  notissimum  enim  est,  hoc  in  casu  vincu¬ 
lum  matrimoniale  haud  dissolvi,  sed  imo  jugiter 
perdurare. 

Vidimus  quid  et  quotuplex  sit  adulterium, 
quaenam  differentia  inter  proprium ,  et  improprium 
adulterium  intercedat,  inspiciendum  modo  supe- 
rest.  1°.  Qualiter,  et  sub  quibus  poenis  prohibitum 
sit  adulterium.  2°.  Quinam  agere,  et  quot  modis 
agi  possit  ex  adulterio.  3°.  Quaenam  probatio  re¬ 
quiratur,  et  sufficiat  pro  adulterio  admittendo. 
4°.  Tandem  quinam  sit  judex  competens  in  adul¬ 
terii  controvertiis  dirimendis. 

Adulterium  tamquam  gravissimum  crimen,  et 
peccatum  mortale  jure  Divino,  et  humano,  eoque 
tam  civili,  quam  ecclesiastico  gravissime,  gravis- 
simisque  poenis  est  prohibitum. 

Crimen  hoc  jure  Divino-positivo  veteris  testa¬ 
menti  puniebatur  poena  mortis  tam  adulteri,  quam 
adulterae.  Hanc  poenam  renovatam  fuisse  a  Co- 
stantino  Imperatore  in  jure  civili  scimus  ex  leg.  30 
§.  ia.  Cod.  h.  t.  Ante  ipsum  enim  scilicet  Con¬ 
stantinum  poenam  exilii  statutam  fuisse  habemus 
ex  leg.  5.  ff.  de  quaestionibus.  Jure  autem  Ec¬ 
clesiastico  contra  laicos  adulteros  erat  decreta  ex¬ 
communicatio  ferendae  sententiae  prouti  legitur  in 
cap.  6.  h.  t.  Adulterae  vero  mulieres  marito  an¬ 
nuente,  et  consentiente  detrudi  poterant  in  mona¬ 
steria  rigida  sub  custodia,  ut  ibi  perpetuam  age¬ 
rent  poenitentiam.  Ita  Cap.  19.  de  Conversione 
Conjugatorum.  Quod  si  Clerici  adulterium  perpa- 
trassent,  hi  deponebantur  ab  officio,  et  beneficio, 
et  in  monasteria  ad  poenitentiam  agendam  detru¬ 
debantur  juxta  Can.  10.  Dist.  81.  Verumtamen 
hujusmodi  poenae  ob  contrariam  consuetudinem 
invectam  obsoleverunt ,  et  loco  ipsarum  altera 
poena  successit  juxta  locorum  mores,  vel  arbitrio 
prudentis  judicis  infligenda. 

Ex  titulo  adulterii  notum  est  agi  posse  vel 
civiliter,  vel  criminaliter .  Civili  actione  ad  resar¬ 
cienda  damna  ex  adulterio  provenientia  contra 
adulterum  quilibet  agere  potest,  qui  damnum  pas¬ 
sus  fuerit  ex  adulterio ;  verum  ad  divortium  per- 

petuum  obtinendum  civiliter  agere  potest  maritus 
contra  uxorem  adulteram,  vel  viceversa  uxor  con¬ 
tra  maritum  adulterum  juxta  illud  principium  juris 
quod  in  omnium  ora  volitat  —  Frangenti  fidem, 
fides  frangatur  et  ipsi. 

Praeterea  civiliter  agi  etiam  potest  a  marito 
tantum,  et  uxore  ad  lucrandam  dotem,  vel  dona¬ 
tionem  propter  nuptias.  Cap.  2,  4  et  5,  de  Donat, 
inter  vir.  et  uxor,  a  marito  vero,  et  liberis  legi¬ 
timis  tantum  ad  petenda  alimenta  pro  prole  spuria 
ab  adultero,  vel  adultera,  et  ut  hujusmodi  proles 
excludatur  a  successione  paterna,  et  suo  modo 
etiam  materna.  Ratio  est  quia  hi  soli  in  suo  in- 
teresse  laesi  sunt,  ceu  de  omnibus  actum,  atque 
explicatum  fuit  in  lib.  4.°  tit.  de  Divort. 

Criminaliter  autem  agitur  ex  adulterio  ad  poe¬ 
nam  et  vindictam  publicam  adulteris  imponendam. 
Admittitur  autem  ad  agendum,  sive  accusandum 
l.°  Conjux  innocens.  Jure  Romano  vir  solus  cri¬ 
minaliter  agere  poterat  contra  uxorem,  ceu  ma¬ 
nifeste  eruitur  ex  leg.  1 ,°  Cod.  ad  legem  Juliam; 
non  vero  viceversa  ;  sed  jure  Canonico  mulier  aequi- 
parata  fuit  viro,  hinc  et  uxor  ad  criminaliter  agen¬ 
dum  contra  virum  admissa  fuit,  Cap.  ult.  et  pen. 
caus.  32,  quaest.  2.  2.°  Admittitur  pater,  et  pro¬ 
ximi  consanguinei  conjugis  innocentis,  eo  quod  isti 
ob  crimen  patratum  justo  dolore  affici  praesu¬ 
muntur.  Jure  Romano  his  deficientibus,  vel  negli- 
gentibus,  quilibet  de  populo  admittebatur,  modo 
mas  fuerit  et  25  annis  major  leg.  43,  §  10,  ff. 

de  ritu  nuptiar.  Verum  hodie  ne  maculae  fami¬ 
liarum  ad  lucem  deveniant,  ac  revelentur  in  prae¬ 
judicium  pacis,  et  honoris  istarum  familiarum 
haud  facile  extranei  admittuntur  ad  denunciandum, 
vel  accusandum  adulterium,  dummodo  non  fuerit 
publicum,  et  manifesta  causa  scandali  non  appa¬ 
reat.  Hoc  remoto  pericolo  sola  conjugis  innocentis 
querela  attenditur. 

Ut  vero  judex  condemnare  possit,  et  valeat 
reum  adulterii  sufficit,  et  requiritur,  ut  habeat  eas 
probations,  quae  contra  reum  adulterii  faciant  prae¬ 
sumptionem  violentam,  et  vehementissime  urgen¬ 
tem,  aut  ortam  ex  talibus  indiciis,  ut  certitudo 
moralis  patrati  delicti  inducatur.  Leg.  Jln.  Coci,  de 
Probationibus.  Cap.  2,  et  12 ,  de  Praesumpt.  Ratio 
est,  quia  secus  adulterium  fere  numquam  probari, 
et  puniri  posset  poena  ordinaria.  Evidentissimum 
enim  est,  quod  cum  adulterium  omnino  occulte, 
et  remotis  arbitris  patrari  soleat,  non  potest  ipsum 
directe  probari  per  testes,  vel  per  documenta,  aut 
instrumenta,  sed  solis  praesumptionibus,  conje¬ 
cturis,  atque  judiciis.  Ita  Mascard,  Menoch,  San- 
chez  etc. 

Quoad  vero  judicem  competentem  in  dirimenda 
adulterii  causa  distinctione  opus  est :  aut  enim 
agitur  criminaliter  ad  poenam  sanguinis,  et  tunc 
patet,  quod  nemo  alius  in  causa  adulterii  judex 
esse  possit,  nisi  solus,  et  unicus  judex  laicus, 
quandoquidem  clerici  prohibentur  judicare  has  cau¬ 
sas,  prouti  patet  ex  cap.  5,  et  penul.  Ne  clerici , 

vel  tnonaci.  Ecclesia  enim  abhorret  a  sanguine. 
Autagitur  criminaliter  de  adulterio  ad  alias  poenas, 
id  est  ad  vindictam  publicam  dumtaxat,  et  tunc 
datur  locus  praeventioni  ad  tramitem  Cap.  8.°  cie 
foro  competen .,  Cap.  l.°  de  off.  jud.  ordin.  et 
Cap.  3.°  de  procurator. ,  quandoquidem  adulte¬ 
rium  est  crimen  mixti  fori,  ecclesiatici  nempe  et 
laicalis.  Aut  tandem  agitur  civiliter,  vel  mixte  ad 
divortium  quoad  solam  separationem  tori,  et  coha- 
bitationis,  et  tunc  solus,  et  unicus  judex  compe¬ 
tens  est  Ecclesiasticus.  Cap.  3  de  Procuratori¬ 
bus.  Cap.  3,  et  4,  de  Divort.  Ipse  enim  videre,  et 
examinare  debet,  utrum  obligationes  ex  vinculo 
matrimonii  natae  adhuc  perseverent,  vel  non. 

Vidimus  adulterio  nonnullas  poenas  statutas 
esse,  tum  jure  Divino,  tum  jure  humano,  scilicet 
Ecclesiastico,  et  Civili,  inspiciendum  nunc  remanet, 
utrum  aliquae  causae  praesto  sint  a  poenis  adul¬ 
terii  excusantes.  Ipsae  multiplices  esse  videntur ; 
at  nos  brevitatis  amore  nonnullas  indicabimus,  et 
sunt  sequentes  :  l.°  Si  mulier  non  solum  metu 
inducta,  sed  violenter  oppressa  sit  leg.  43  §  7, 
ad  leg.  Juliam  de  Adult.  2°  Si  ex  ignorantia 
quis  cognoverit  alienam,  quam  putavit  esse  suam. 
3.°  Si  adulterii  crimen  attentatum  tantummodo 
fuerit,  et  non  consumatum,  quandoquidem  conatus 
proximus  regulariter  non  punitur  eadem  poena, 
qua  actus  ipse  perfectus,  et  consumatus  in  genere 
suo  punitur.  4.°  Si  actio,  vel  accusatio  adulterii 
praescripta  fuerit,  nisi  judex  ex  officio  procedat,  etc. 

Sed  tempus  est,  ut  ad  alteram  rubricae  partem 
progrediamur.  Sit  itaque 

§•  2.a 

De  stupro. 

Crimen  hoc  interdum  sumitur  vel  generice,  et 
late ,  interdum  autem  vel  stricte,  et  proprie.  Si 
generice,  et  late  accipitur,  tunc  denotat  quem- 
cumque  illicitum  concubitum,  sive  cum  masculo, 
sive  cum  foemina,  eaque  conjugata,  vel  vidua, 
vel  virgine,  uti  constat  ex  leg.  4.  jf.  de  Adulter, 
leg.  Inter  6 .  §.  Id  jf.  de  Verb.  signif.  et  notavit 
S.  Thomas  2.  2.  cjuaest.  154.  art.  6 .  addit.  2. 
Si  autem  stricte,  et  proprie  sumitur,  de  quo  hic 
agitur,  tunc  est  illicita  virginum  defloratio,  non 
praecedente  pactione  conjugali.  Stuprum  tamen 
hoc  latius  describi  potest,  quod  sit  illicitus  con¬ 
cubitus,  quo  virginalis  integritas  corrumpitur. 

Stuprum  hoc  sensu  acceptum  aliud  est  violen¬ 
tum,  quo  per  vim  virgini  adimitur  virginitas  cor¬ 
poris,  et  hoc  est  stuprum  propriissime,  et  strictis¬ 
sime  dictum:  aliud  est  simplex,  idest  non  violentum, 
sed  voluntarium,  quod  volenti,  et  consentienti  in 
sui  violationem  infertur:  idque  vel  plena  libertate, 
vel  accedente  fraude,  et  metu,  scilicet  quia  per 
fraudem  inducta,  aut  metu  compulsa  consentit. 
Stuprum  illatum  per  violentiam,  vel  etiam  per 
fraudem,  aut  per  metum  injuste  incussum  mali¬ 
tiam  continet  specie  distinctam  a  simplici  forni- 

catione,  scilicet  praeter  malitiam  castitati  contra¬ 
riam,  continet  etiam  malitiam  injustitiae.  Illud 
vero,  quod  virgini  sine  vi,  sine  dolo,  sine  fraude, 
et  sine  injusto  metu,  sed  libere  volenti,  et  con¬ 
sentienti  infertur,  probabilis  sententia  est  non  con¬ 
tinere  speciem  peccati  a  simplici  fornicatione  di¬ 
stinctam,  sed  soli  castitati  adversari,  ideoque  uni¬ 
cum  tantum,  et  simplex  peccatum  involvere.  Cum 
enim  stuprum,  sive  fornicatio  cum  virgine  naturali 
modo  concubitus  fiat,  praeterquamquod  extra  le¬ 
gitimum  matrimonium,  non  potest  habere  intra 
genus  intemperantiae,  et  luxuriae  aliam  deformi¬ 
tatis  speciem,  quam  eam,  quae  est  simplicis  for¬ 
nicationis.  Ita  Layman  lib.  III  de  Justitia  Tract.  III. 
pars.  III.  Cap.  XIII. 

Diximus,  eum,  qui  stuprum  virgini,  alterive 
puellae  per  vim  infert  praeter  peccatum  deflora¬ 
tionis,  laedere  etiam  justitiam  ob  injuriam  illatam 
honestae  puellae,  quae  jacturam  passa  est  honoris 
sui,  et  spem  forsan  amisit  nuptiarum  suae  con¬ 
ditioni  convenientium.  Quare  injuria  ista  repa¬ 
randa  est,  et  omne  damnum,  quod  inde  provenit, 
est  restituendum.  Idemque  pari  ratione  dicendum 
est,  si  honesta  puella  per  fraudem  inducta  fuit 
v.  g.  falsis  pollicitationibus,  vel  per  precum  im¬ 
portunitatem,  conjunctis  minis,  nec  non  si  per  me¬ 
tum  injuste  incussum  allecta  fuerit. 

Ex  Cap.  1 ,°  et  2.°  h.  t.  reparatio  injuriae  et 
compensatio  damnorum  ita  facienda  praescribitur, 
scilicet  stuprator  puellam  violatam  ducere  in  uxo- 

rem  tenetur,  si  ipsa  velit,  quatenus  autem  id  facere 
recuset,  tantam  illi  dotem  offerre  debet,  quanta  suf¬ 
ficit,  ut  aeque  honestas  nuptias  sortiri  valeat,  ac 
si  corrupta  non  fuisset.  Quod  si  hujusmodi  con¬ 
venientem  dotem  stuprator  solvere  haud  valeret, 
hoc  casu  subire  cogitur  poenas  corporales  detru¬ 
sionis  in  monasterio,  seu  potius  in  publicis  carce- 
ribus.  Neque  obstat  Cap.  l.umh.  t.  desumptum  ex 
Cap.  22  Exodi  —  Si  seduxerit  quis  virginem  non - 
dum  desponsatam,  dormieritque  cum  ea ,  dotabit 
eam ,  et  habebit  eam  uxorem.  Licet  enim  locutio 
istius  capitis  copulativa  esse  videatur,  ideoque  vi¬ 
deretur  stuprator  cogi  posse  ad  dotandam  simul, 
et  ducendam  uxorem  puellam  stupro  violatam, 
constans  tamen  interpetratio  hujus  capitis  semper 
illud  in  sensu  disjunctivo  accepit,  ita  ut  stuprator, 
vel  dotare  puellam,  vel  ducere  uxorem  eam  tenea¬ 
tur.  Ita  passim  S.  Concilii  Congregatio  in  hujus¬ 
modi  causis. 

Sed  quid  dicendum,  si  stuprator  fuerit  clericus? 
Ipse  praeter  dotem,  quam  juxta  citatum  Cap.  i. 
h.  t.  solvere  tenetur,  ex  Can.  12  et  13.  distint.  81. 
deponendus  esset.  Verumtamen  in  hoc  haud  con¬ 
cordant  Docto  res,  et  Canonistae.  In  praxi  tenenda 
esse  videtur  sententia  eorum,  qui  dicunt  Clericum 
stupri  auctorem  arbitrio  prudentis  judicis  esse 
puniendum. 

At  quinam  judex  competens  potest  esse  in 
causa  stupri?  Distinguendum  est:  vel  enim  de¬ 
lictum  commissum  fuit  a  Clerico,  vel  persona  Ec- 

clesiastica,  et  tunc  judex  in  hac  causa  stupri 
alius  esse  non  potest  nisi  Ecclesiasticus :  vel  cri¬ 
men  patratum  fuit  a  laico,  et  tunc  locus  datur 
praeventioni,  eo  quod  stuprum  crimen  est  mixti 
fori.  Hinc  tam  judex  saecularis,  quam  Ecclesia¬ 
sticus  hujusmodi  causam  videre  potest.  Can.  Per¬ 
venit  2.  h.  t. 

Quomodo  autem  hujusmodi  delictum  probari 
potest?  Huic  dubitationi  respondet  Schmalzgrueber 
tit.  XVI  n.  50  —  ibi  —  «  Quoad  probationem 

>  stupri  distinguendum  est,  an  stuprator  fateatur, 
»  se  rem  habuisse  cum  foemina,  an  vero  neget. 
»  Si  primum,  duplex  adversus  ipsum  praesum- 
»  ptio  militat  pro  foemina  :  una,  quod  virgo  fue- 
»  rit :  altera,  quod  seducta  a  stupratore  :  cons.  si 

>  stuprator  alleget  contrarium,  dicendo  illam  non 
»  fuisse  virginem,  quando  illam  carnaliter  cogno- 
»  vit,  vel  non  fuisse  a  se  seductam,  quod  utrum- 
»  que,  vel  alterutrum  corrupta  asserit,  ipse  istud 
»  probare  debet ;  quia  praesumptio  stat  pro  puella, 

»  et  propter  delictum  transfertur  onus  probandi 
»  in  ipsum  stupratorem  ;  Abb.  in  e.  1.  h.  t.  num.  5. 

»  Clar.  §  stuprum  n.  4.  Barbosa  in  e.  1.  cit.  n.  2 
»  et  4 .  Engl.  hic  n.  14.  Honor,  n.  18 .  Pirh. 

»  n.  61.  Wiestner.  n.  24.  Quod  si  intentionem 

>  suam  non  probet  stuprator,  credetur  puellae  as- 

>  serenti  se  virginem  fuisse,  et  a  stupratore  se- 

>  ductam,  etiam  sine  juramento,  nisi  istud  peta- 

>  tur,  et  idem  condemnabitur  stuprator  ad  illam 
»  vel  ducendam,  vel  dotandam. 

>  Excipitur ,  si  aliunde  constet,  quod  puella 
»  jam  antea  corporis  sui  copiam  aliis  fecerit,  vel 
»  si  praesumptio  contra  stupratam  promineat  ; 
»  qualem  praeberet,  si  die,  noctuque  alios  de  se 
»  libere  admisisset,  aut  permisisset  non  permit- 
»  tenda.  Et  admittuntur  ad  hujusmodi  probatio- 
»  nem  faciendam  etiam  testes  singulares,  de  di¬ 
versis  actibus  inhonestis  deponentes;  quia  hi 
»  actus  ex  diversis  particularibus  tendunt  ad  pro¬ 
bationem  generis;  Farin.  prax.  crim.  q.  136 , 
»  n.  74  et  seq.  Sufficit  etiam,  allegari,  et  pro- 
»  bari,  quod  ejusmodi  puella  jam  ante  fuerit  ma- 
»  lae  famae,  et  pro  virgine  passim  non  habita  ; 
»  tunc  enim  eidem  etiam  juranti  credendum  non 
»  foret,  cum  ejusmodi  mulieres  facile  contemnant 
»  juramentum;  Farin.  q.  146 ,  n.  139.  Pirh.  hic 
»  n.  62.  Engl.  ibici,  n.  14. 

»  Aliud  dicendum  in  casu  secundo  distinctio- 
»  nis  n.  50  allatae,  quando  mulier  asserit  se  cor- 
>  ruptam,  vel  impraegnatam  a  Titio,  is  vero  ne- 
»  gat  se  carnaliter  ipsam  cognovisse ;  tunc  enim 
»  non  est  standum  nudae  assertioni  etiam  juratae 
»  mulieris,  si  alias  probationes  non  afferat;  arg. 
»  c.  significasti  5  h.  t.  Pirh.  hic  n.  63.  Honig. 
»  ibid.  n.  25 .  Ratio  est,  tum  quia  generatim  lo- 
»  quendo  onus  probandi  incumbit  affirmanti,  non 
»  neganti,  l.  ei  incumbit.  2.  ff.  de  probat,  tum 
»  quia  uni  soli  testi  non  creditur,  c.  licet  23.  de 
»  testib.  praesertim  si  testis  ille  sit  in  causa  pro- 
»  pria ;  quia  in  hac  nullus  idoneus  testis  est ; 

»  l.  nullus  10  ff.  et  l.  omnibus  10  C.  de  testib. 
»  Imo  caeteris  paribus  plus  credendum  est  viro, 
»  quam  mulieri ;  nam  testimonium  mulieris  va- 
»  rium,  et  mutabile  est;  c.  forus  10,  §  fin.  de 
»  V.  S. 

Huc  cum  pervenerimus  haud  levis  quaestio 
suscitatur,  si  proles  ex  stupro  procreata  fuerit. 
Quaerunt  enim  Doctores,  et  Canonistae,  a  quo 
proles  ista  ali  debet  ?  An  a  patre,  an  vero  a  matre  ? 
Huic  dubitationi  respondet  mox  citatus  auctor 
Schmalzgrueber  h.  t.  n.  55.  —  ibi  —  «Si  stu- 
»  prator  cum  matre  prolis  transegerit  super  ali— 
»  mentis  ipsi  praestandis,  conventioni  illorum  stan- 
»  dum  est;  arg.  reg.  contractus  85  in  6.  Si  nulla 
»  compositio,  vel  transactio  facta  inter  eosdem  sit, 
»  dissident  inter  se  DD.  nam  Gloss.  in  c.  fin.  V, 
»  post  triennium  de  cotwers.  injidel.  Covar.  p.  2, 
»  de  sponsal.c.  8,  §  6,  n.  19,  Less.  I.  2,  de 
» just.  c.  19,  n.  42,  Antonell.  lib.  2,  de  temp. 
»  legal.  c.  58,  n.  2,  ad  hujusmodi  prolem  alen- 
»  dam  primo  triennio  obligant  matrem,  postea  pa- 
»  trem,  quod  desumunt  ex  c.  cum  haberet  5,  de 
»  eo,  qui  duxit  e  c.  ubi  statuitur,  filiis  spuriis 
»  praestanda  necessaria  ab  utroque  parente  se- 
»  eundum  facultates;  cujus  ambiguitatem,  quo 
»  tempore  quisque  parentum  succedere  tali  proli 
»  debeat,  videtur,  tollere  l.  nec  filium  9,  C.  de 
»  patr.  potest,  ubi  dicuntur  alimenta  trimo  sub- 
»  ministranda  a  patre ;  igitur  nondum  trimo  prae- 
»  stari  debebunt  a  matre. 

»  Sed  revera  ex  neutro  textu  allegato  probatur 
»  aliquid ;  non  ex  c.  cum  haberet ,  quo  ibidem 
»  Pontifex  solum  corrigit  jus  civile  auth.  ex  com- 

>  plexu  C.  de  intest.  nupt.  qua  filiis  spuriis  adi- 
»  ruebantur  alimenta  paterna;  non  ex  l.  nec  Jl- 

>  lium  cit.  quia  lex  ista  solum  loquitur  de  filio 

>  legitimo ;  ponitur  enim  sub  titulo  de  patria  po- 

>  testate ,  in  qua  filii  spurii  non  sunt  ;  l.  cum  le- 
»  gitimae  et  l.  lex  naturae  24,  de  stat,  homin. 

»  Hinc  dicendum,  quod  mater  primo  triennio 

>  (nam  ante  triennium  a  lacte  depelli  non  sole- 
»  bant  infantes)  solum  teneatur  ad  alimenta  la- 
»  ctis,  pater  vero  in  reliquis.  Ita  Abb.  in  c.  ex 
»  literis  2,  n.  4,  de  convers.  injidel.  Lambertin. 
»  de  jur.  patron.  art.  6,  q.  3,  pr.  n .  2 i ,  Molin. 
»  tr.  2,  de  juss.  D.  168.  n.  11,  et  teste  Coiero  apud 
»  Berlich  p.  5,  concias.  38,  n.  43,  a  celeberri- 
»  mis  juris  consultis  pronuntiatum  est.  Ostenditur 
»  ex  ipsis  textibus  in  contrarium  allegatis;  nam 
»  a  jure  canonico  quoad  jus  alimentorum,  a  pa- 
»  rentibus  accipiendorum,  illegitimi  quodammodo 
»  coequantur  legitimis  ;  atqui  legitimis  primo  trien- 
»  nio  mater  tantum  tenetur  ad  praestanda  alimenta 
»  lactis,  pater  vero  ad  reliqua ;  ergo  idem  dicen- 
»  dum  de  illegitimis. 

>  Duae  tamen  exceptiones  hic  faciendae  sunt. 

»  Una  ex  parte  matris ;  nam  si  haec  ob  pauper- 
»  tatem,  infirmitatem,  nobilitatem  lactandae  proli 
»  vel  omnino,  vel  ob  patriae  consuetudinem  sine 
»  dedecore  vacare  non  posset,  conducenda  patris 

»  expensis  foret  nutrix  ;  Surd.  tr.  de  aliment.  tit.  1. 
»  q.  14,  n.  8,  Joan.  Garc.  de  expens.  c.  13. 
»  n.  31.  Altera  ex  parte  patris;  nam  si  hic  ob 
»  paupertatem  praestare  alimenta  proli  nequeat, 
»  ad  ea  obligabitur  mater,  et  in  hujus  defectum 
»  avi ;  ut  monet  cum  aliis  Molin.  1.  cit.  n.  13, 
»  Konig.  hic  n.  36,  Wiest.  1.  cit. 

TITULUS  XVII. 

De  raptoribus ,  et  incendiariis , 
et  violatoribus  Ecclesiarum. 

Compilator  Decretalium  disseruit  adhuc  de  cri¬ 
minibus,  quibus  proximus  laeditur  in  vita,  et  in 
honore,  hinc  modo  transit  ad  ea  crimina,  quae 
eumdem  proximum  laedunt  in  bonis  fortunae. 
Cum  vero  inter  alios  hoc  peragant  raptores,  in¬ 
cendiarii,  et  violatores  Ecclesiarum,  hac  de  re 
praesentem  hic  subnectit  titulum,  mentionem  fa¬ 
ciendo  etiam  de  raptu  mulierum,  utpote  injusti¬ 
tiam,  atque  injuriam  tertii  continente.  Exordia¬ 
mur  igitur  ab  hujusmodi  raptu. 

§  Ea 

De  Raptoribus. 

Duplici  sub  respectu  considerari  potest  raptus 
in  hoc  titulo,  scilicet  personarum,  et  rerum.  De 

raptu  enim  prout  est  impedimentum  dirimens  ma¬ 
trimonii  actum  jam  fuit  lib.  4,  t.  1 .° 

Raptus  personarum  in  ordine  ad  explendam 
libidinem  definitur  —  violenta  virginis ,  vel  alterius 
cujuseumque  honestae  foeminae  abductio  de  loco 
ad  locum  moraliter  diversum  libidinis  exercendae , 
atque  explendae  causa. 

De  jure  Romanorum  raptus  hic  personarum,  et 
praesertim  foeminae  conjugatae  puniebatur  poena 
mortis,  remota  appellatione,  et  raptoris  bona  ap¬ 
plicabantur  raptae  ingenuae,  non  tamen  ancillae, 
vel  libertinae.  Leg .  unie  Cod.  de  Raptu  virginis. 
De  j  ure  autem  Canonico,  quas  poenas  secumferat 
raptus  explendae  libidinis  causa  commissus,  non 
conveniunt  inter  se  DD.  Maschat  h.t.n.  4.  resp.  3 . 
ait  —  Nihil  certi  colligo  ex  canonibus ;  ac  proinde 
attendenda  videtur  consuetudo  optima  j  urium  du¬ 
biorum  interpres;  nonnulli  vero  existimant,  has 
poenas  in  hoc  casu  incurri,  scilicet  excommunica¬ 
tionem,  si  raptor  est  laicus,  si  vero  clericus  degra¬ 
dationem  ab  ordine  clericali.  Ita  Can.  1.  et  seqq. 
caus.  36,  q.  13,  et  Cap.  4,  de  Purg.  Canonica. 

Raptus  vero  rerum,  seu  rapina  stricte,  et  pro¬ 
prie  sumpta  definiri  potest  —  injusta  rei  alienae 
mobilis,  vel  semoventis  ablatio  per  vim  facta. 

Antiquae  Constitutiones  quoad  hunc  raptum  rei 
alienae  obsoleverunt,  cum  leges  civiles  hodie  de 
hoc  caverint:  remansit  tamen  poena  excommuni¬ 
cationis  ferendae  sententiae  ab  Episcopo  loci,  ubi 
rapina  commissa  fuit,  cujus  absolutio  eidem  Epi- 

scopo  reservata  est,  etsi  raptor  alienae  dioecesis 
existeret.  Imo  si  ante  mortem  raptor  noluerit  sa¬ 
tisfacere,  vel  si  in  ipsa  rapina  occisus  sit,  priva¬ 
tur  sepultura  sacra  tamquam  notori us  peccator. 
Cap.  2.  h.  t.,  et  Cap.  2.  de  furtis,  ubi  etiam 
clerici  interessentes  tali  sepulturae,  jubentur  de¬ 
poni  ab  officio,  et  beneficio. 

Caput  tertium  h.  t.,  et  Constitutio  Bullae  Coenae 
poenas  nonnullas  particulares  infligit  in  eos,  qui 
aliquid  ex  bonis  Christianorum  naufragantium 
surripiunt,  quia  sacrum,  et  sanctum  jugiter  fuit 
apud  omnes  gentes  miseris  succurrere,  et  adju¬ 
vare-  Poenae  autem  istae  sunt  sequentes,  scilicet 
l.°  Excommunicatio  major  Papae  reservata,  haud 
extensibilis  ad  causas  morales,  idest  consulentes, 
fautores,  receptores,  etc.,  cum  de  ipsis  mentio  non 
fiat.  2.°  Infamia,  3.°  denique  irregularitas. 

§  2.a 

De  incendiariis. 

Incendiarii  dicuntur,  qui  dolo  malo,  seu  ma¬ 
litiose,  sive  scientes,  et  prudentes  urbes,  domos, 
oppida,  villas,  segetes,  acervos  fructuum,  et  si¬ 
milia  bona  aliena  per  se,  vel  per  alios  apposito 
igne  succendunt,  sive  id  faciant  ex  odio,  aut  vin¬ 
dicta,  sive  lucri,  et  commodi  reportandi  causa. 

Sicut  hujusmodi  incendiarii  a  civili  jure  pu¬ 
niuntur,  hac  de  re  antiquae  poenae  canonicae,  idest 
a  sacris  canonibus  statutae  obsoleverunt. 

Hinc  de  jure  canonico  triennali  poenitentiae  am¬ 
plius  ipsi  haud  mancipantur  ad  tramitem  Cap.  6 , 
de  Injuriis  et  damno  dato.  Sed  ex  Cap.  18  de 
sentent.  et  rejudic.  et  ex  Can.  31,  32,  caus .  23 
quaest.  8  excommunicandi  sunt,  nec  absolvendi, 
donec  damna  non  reparaverint,  et  si  impoeniten¬ 
tes  decesserint,  sepulturae  Ecclesiasticae  honore 
privantur.  Obligatio  autem  reparandi  hujusmodi 
damna  transit  ad  eorum  haeredes  ad  monitum 
cap.  5  h.  t.,  per  quod  correctum  est  jus  civile, 
statuens  ex  delicto  defuncti  non  teneri  haeredem. 

Notandum  tamen  heic  est  l.°  quod  excom¬ 
municatio  incendiariis  inflicta  possit  ab  Episcopo 
absolvi,  si  non  fuerint  nominati,  idest  si  per  sen¬ 
tentiam  Ecclesiae  publice  denunciati.  Hoc  enim 
in  casu  absolutio  a  censuris  reservata  est  Ro¬ 
mano  Pontifici  in  vim  Cap.  19  de  Sententia  ex- 
comtn.  2.°  Quod  licet  contra  incendiarios  Eccle¬ 
siarum,  coemeterii,  et  locorum  ad  triginta  passus 
eis  contiguorum  statuta  fuerit  excommunicatio 
latae  sententiae,  pro  uti  docent  Can.  31,  caus.  33, 
q.  8,  can.  106,  caus.  11,  q.  3,  ea  tamen  ces¬ 
sasse  videtur,  eo  quod  in  Constit.  Pii  IX  Apo- 
stolicae  Sedis  ea  haud  renovata  fuerit. 

§.  3.a 

De  violatoribus  Ecclesiarum. 

Violatores  Ecclesiarum  dicuntur  illi,  qui  ne¬ 
dum  Ecclesias,  sed  et  alia  loca  sacra,  et  religiosa 
violenter  effringunt,  et  per  vim  exportant  res  per¬ 
tinentes  ad  Ecclesiam,  vel  ibi  depositas.  Dicitur 
autem  violatio,  quia  non  solum  rapinam  commit¬ 
tunt,  sed  etiam  sacrilegium.  Tripliciter  vero  hu¬ 
jusmodi  violatio  accidere  potest,  scilicet  l.°si  res 
sacra  rapitur  de  loco  sacro.  2.°  Si  res  sacra  de  loco 
non  sacro.  3.°  Si  res  non  sacra  de  loco  sacro. 

Quaerunt  hic  DD.  et  Canonistae,  an  quaevis 
rapina  commissa  in  Ecclesia  constituat  violatio¬ 
nem  ipsius  Ecclesiae  ?  Huic  dubio  respondent,  vio¬ 
lationem  tunc  constituere,  cum  res  etsi  non  sa¬ 
cra,  in  Ecclesia  tamen  reperitur,  et  loco  depositi 
servatur. 

Violatores  hujusmodi  puniebantur  excommu¬ 
nicatione  latae  sententiae,  ceu  perhibent  Cap.  22, 
de  Senten.  excomm.  et  Can.  5,  caus.  17 ,  quaest.  4. 
De  hac  tamen  censura  cum  nulla  explicita  mentio 
fiat  in  saepius  citata  Constitui.  Apostoliccie  Sedis 
eam  in  tenues  auras  abiisse  dicendum  videtur. 

Verum  si  violatio  non  fuerit  perfecta,  idest 
si  defuit,  vel  infractio  loci,  vel  spoliatio,  tunc 
haec  excommunicatio  latae  sententiae  in  aliam 

ferendae  sententiae  convertebatur  ad  monitum 
Cap.  16,  De  Foro  compet.  et  Glossa  receptae  in 
Cap.  22,  de  Senten.  excomtn. 

Finem  huic  titulo  imponere  haud  possumus, 
quin  ad  memoriam  revocetur  dispositio  Cap.  4 
h.  t.,  ubi  Summus  Pontifex  decernit  raptorem,  et 
violatorem  manifestum  Ecclesiarum  ad  poeniten¬ 
tiam  admitti  haud  posse,  nisi  prius  reparationem 
damnorum,  vel  saltem  cautionem  sufficientem  prae¬ 
stiterit.  Exceptio  est  in  unico  mortis  articulo,  in 
quo  si  poeniteat,  quin  valeat  reparationem  spon¬ 
dere,  reconciliari  poterit.  Verumtamen  vetitum  est 
Clericis,  quominus  ejus  sepulturae  praesentiam 
exhibeant. 


TITULUS  XVIII. 

De  fartis. 

Postquam  juris  Canonici  Compilator  de  rap¬ 
tus,  et  rapinae  crimine  egit,  merito  eamdem  ma¬ 
teriem  prosequens  praesentem  titulum  adnectit, 
siquidem  furtum  est  species,  licet  distincta  a  raptu, 
et  rapina. 

Ethymologia.  furti  juxta  diversa  jurisconsul¬ 
torum  placita  quadruplex  est.  Nonnulli  enim  cum 
Labeone  putant  furtum  ita  dictum  fuisse,  vel  a 
furvo,  idest  fusco,  seu  nigro,  eo  quod  clam,  et  in 
obscuro  fiat,  ac  plerumque  noctu.  Alii  cum  Sabi- 

no  putabant  furtum  appellatum  fuisse  a  fraude , 
hinc  fraudolosa  rei  contractatio  dicitur  leg.  furtum 
ia.  prine,  ff.  h.  t.  §.  3.  Aliqui  autem  existimant 
furtum  derivare  a  ferendo ,  seu  auferendo ;  sibi 
enim  fur  affert,  et  aliis  aufert.  Non  pauci  tandem 
a  graeco  vocabulo  nhor,  quod  latine  fur  significat. 

Verum  quidquid  sit  de  furti  ethymologia  duplex 
est  ejus  definitio.  Theologi  enim  cum  S.  Thoma 
2.  2.  quaest.  66.  a.  3.  illud  definiunt — occulta 
acceptio  rei  alienae,  domino  rationabiliter  incito. 
E  contra  juristae  cum  jurisconsulto  Paulo  defi¬ 
niunt — fraudolosa  contractatio,  sive  acceptio  rei 
alienae,  cel  ejus  usus,  aut  possessionis  ejusdem 
lucri  faciendi  gratia. 

Furtum  jure  Divino,  et  naturae  illicitum  esse, 
tum  ex  praeceptis  Decalogi,  tum  ex  leg.  1.  §.  3. 
docemur.  Unus  tamen  casus  excipitur,  in  quo 
rem  alteri  subripere  non  est  vetitum,  scilicet  ca¬ 
sus  extremae  necessitatis,  si  forte  fame,  vel  alio 
incomodo  pereundum  esset.  Ratio  est,  quia  in  tali 
necessitate  remeatur  ad  primaevam  naturam,  et 
res  fiunt  communes,  nam  ab  initio  omnes  res 
terrenae  in  substentationem  hominis  communiter, 
et  indivisim  pro  omnibus  creatae  sunt,  et  licet 
ex  postfacto  divisio  rerum  inter  homines  interve¬ 
nerit,  hujusmodi  tamen  divisio  derogare  haud  va¬ 
let  rationi  naturali,  quae  dictat  ex  rebus  tempo¬ 
ralibus  subveniendum  esse  extremae  hominum  ne¬ 
cessitati,  ad  quorum  usum  ordinatae  fuerunt.  Unde 
S.  Ambrosius  relatus  in  Cap.  Sicut  ii  3,  dist.  47, 

esurientium  panis  est ,  inquit ;  quem  tu  detines ,  nu¬ 
dorum  indumentum  est ,  quod  tu  recludis  etc.  Qua- 
mobrem  consequitur  talem  acceptionem,  seu  abla¬ 
tionem  non  censeri  domino  injuriosam,  eo  quod  is 
jure  naturae  consentire  teneatur,  et  non  possit 
rationabiliter  esse  invitus,  quin  per  res  suas  ho¬ 
mini  in  extrema  necessitate  constituto  subveniatur. 

Pluribus  poenis  canones  animadverterunt  con¬ 
tra  eos,  qui  furtum  committebant  lucri  faciendi 
causa,  sed  cum  tandem  lex  civilis  de  furto  pro¬ 
videre  caeperit,  hujusmodi  poenae  obsoleverunt, 
etsi  paucae  adhuc  subsistant,  quae  jurium,  et  non¬ 
nullarum  rerum  privationem  respiciunt. 

Sane  de  jure  Canonico  non  habetur  pro  furta 
circa  laicos  aliqua  poena  designata,  sed  Solum¬ 
modo  in  Cap.  1  h.  t.  statuitur  eum,  qui  furatur 
hominem,  et  vendit,  dignum  esse  morte.  —  ibi  — 
Qui  furatur  hominem  et  vendiderit ,  convictus  no¬ 
xae  morte  moriatur.  Ex  qua  juris  dispositione  ab 
Exodo  Cap.  21  sumpta  haud  indicatur.  Ecclesiam, 
quae  abhorret  a  sanguine,  mortis  poenam  infli¬ 
gere,  sed  indicatur  tantummodo,  quae  sit  poena 
infligenda  a  judicibus  laicis  contra  furti  reos.  Gi- 
raldi  Expositio  juris  Pontificii  tit.  XVIII  de  furtis 
sect.  841.  Quoad  Clericos  vero  dispositum  est, 
quod  propter  furtum  in  notabili  quantitate,  et  ma¬ 
xime  saepius  iteratum,  vel  male  qualificatum  in 
primis  fiunt  irregulares,  ita  ut  ad  ordines  promo¬ 
veri  non  possint  propter  infamiam,  quam  ex  tali 
delicto  contrahunt,  deinde  poena  furti  notabilis. 

aut  iterati  in  clerico  est  depositio.  Cap.  Presby¬ 
ter.  12,  dist.  82,  cap.  Cum  non  ab  homine  10  de 
Judiciis.  Barb.  de  OJJic,  Episcop .  3,  allegat.  110, 
n.  10. 

Non  est  autem  hic  silentio  praetereunda  di¬ 
spositio  cap.  2,  h.  t.  quae  sic  se  habet  —  Fures, 
et  latrones,  si  in  furando,  vel  depraedando  occi¬ 
duntur,  visum  est  pro  eis  non  esse  orandum  .  Sed 
si  comprehensi,  aut  vulnerati  Presbytero,  vel  Dia¬ 
cono  confessi  fuerint,  communionem  eis  non  ne¬ 
gamus. 

Ut  patet  hujusmodi  dispositionis  pars  prima  sta¬ 
tuit,  quod  si  fures,  et  latrones  occisi  fuerint  in- 
fragranti,  scilicet  dum  actu  mortale  furtum  com¬ 
mittunt,  pro  ipsis  orandum  non  est.  Rationem 
hujus  primae  partis  dictae  dispositionis  assignat 
Glossa,  quia  nempe  constat  in  isto  casu,  eos  mor¬ 
tuos  esse  in  peccato  mortali :  pro  iis  autem  qui 
sic  mortui  sunt,  orandum  non  esse  aperte  patet 
ex  Can.  21  pro  Obeuntibus,  caus.  13.  qnaest.  2. 
Can.  13,  q.  2,  ubi  congruum  quidem  dicitur,  ut 
Sacerdos  pro  mortuis  catholicis  memoriam  faciat, 
et  intercedat ;  non  tamen  pro  impiis  ( quamvis  chri- 
stiani  fuerint )  tale  quid  agere  licebit.  Hinc  infe¬ 
runt  nonnulli  Canonistae  tales  privandos  etiam 
esse  ecclesiastica  sepultura. 

In  secunda  autem  parte  praefatae  dispositionis 
dicitur  quod  si  iidem  fures,  et  latrones  occisi  non 
fuerint  in  fragranti,  sed  tantum  vulnerati,  vel 
etiam  comprehensi,  ac  vere  poenitentes  confessi 

fuerint,  tunc  non  est  illis  neganda  communio.  At 
non  levem  ingerit  difficultatem  ly  si  confessi  fue¬ 
rint  Presbytero,  vel  Diacono. 

Ad  conciliandum  tamen  textum  hunc  quoad 
confessionem  faciendam  Diacono,  cum  Fidei  dogma 
sit,  ut  soli  Sacerdoti  facultas  competat  dimittendi 
peccata  clavium  ministerio,  ut  definivit  Cone.  Tri- 
dent.  cap.  VI,  et  Can.  X  sess.  XIV,  de  Poenit. 
nonnulli  Interpretes  senserunt,  confessionem,  quam 
Patres  Concilii  Triburiensis  in  casu  proposito  exi¬ 
gebant,  ut  hujusmodi  publici  peccatores  admitti 
possent,  non  ad  Eucharistiam,  sed  ad  fidelium 
communionem,  juxta  quam,  et  oratur  pro  mor¬ 
tuis,  et  Sacrificium  offertur,  non  fuisse  sacramen- 
talem ,  sed  contestationem  coram  Diacono  factam 
per  signa  poenitentiae,  quibus  ostenderent,  se  serio 
fuisse  conversos.  Alii  existimarunt,  praesentem 
textum  intelligendum  esse  de  absolutione  excom¬ 
municationis,  quam  olim  incurrebant  publici  la¬ 
trones,  a  qua  ex  Episcopi  commissione  absolvi 
poterant  a  Diacono.  Alii  de  Euchiristia,  quae  per¬ 
mittebatur  administrari  a  Diacono  furi  vulnerato, 
si  de  illius  contritione  ei  constitisset,  cum  inter 
caeteros  casus  (ut  animadvertit  Benedictus  XIV 
de  Synodo  diaec.  edit.  an.  1755  lib.  VII  cap.  XVI 
n.  8 )  in  quibus  sufficit  contritio,  sine  sacramen- 
tali  confessione  ad  percipiendam  Eucharistiam, 
enumeretur  etiam  ille  hominis  constituti  in  mortis 
articulo,  cui  deest  Sacerdos,  a  quo  sacramenta- 
lem  absolutionem  obtineat.  Alii  tanpem  intelli- 

gendum  esse  senserunt  de  eo,  qui  erat  in  poeni¬ 
tentia  solemni,  cujus  reconciliatio,  deficiente  Sa¬ 
cerdote,  spectabat  ad  Diaconum. 

Verum  si  Canon  iste  Triburiensis  Concilii  ex 
integris  ejusdem  exemplaribus  repetatur,  satis, 
superque  evincetur,  allatis  interpretationibus  non 
opus  esse,  quandoquidem  ibi  ne  vola,  nec  vesti¬ 
gium  reperitur  de  Diacono. 


TITULUS  XIX. 

De  usuris. 

Sicut  usurae  vitium  affinitatem  quamdam  ha¬ 
bet  cum  rapina,  et  furto,  prouti  colligitur  ex  Can, 
Si  quis  10 ,  caus  14,  quaest.  4,  hinc  post  titulos 
de  raptoribus,  et  furibus  congruo  ordine  Compi¬ 
latio  Gregoriana  subjicit  hunc  titulum. 

De  hoc  etiam  multa  proferri  possent.  At  nos 
brevitati,  uti  par  est,  consulentes  pauca  deliba¬ 
bimus. 

Usura  ab  usu  dicta,  sicut  cultura  a  cultu, 
usum,  et  quandoque  fructum  ex  re  provenientem 
significat  juxta  illud  Ciceronis  in  libro  de  Sene¬ 
ctute  —  Terra  numquam  sine  usura  reddit ,  quod 
accepit.  Unde  rei  cujusvis  usum,  partamque  ex 
re  utilitatem  indicat  nomen  usurae. 

Verum  Theologis,  Canonistis  et  etiam  Crimi- 
nalistis  usura  nihil  aliud  est,  nisi  quodcumque 

lucrum,  quod  ex  mutuo,  vi  mutui,  et  causa  mutui 
ultra  sortem  exigit  mutuans  a  mutuatario  tam¬ 
quam  sibi  debitum,  ceu  docet  Benedict.  XIV  in 
Encyel.  Vix  pervenit. 

Hanc  usuram  licere  putabant  antiqui  Romani, 
apud  quos  celeberrimae  erant  usurae  unciariae , 
seu  centesimae  omnium  gravissimae,  quae  nimirum 
unciam,  seu  centesimam  sortis  partem  singulis 
mensibus  reddebant.  Solvebantur  autem  singulis 
kalendis,  unde  orta  fuit  actio  Kalendarii,  de  qua 
loquuntur  lex  pen.  ff.  Si  certum  petatur ,  et  lex 
ult.  ff.  de  Pec. 

Earum  sed  vero  modum  praefinierunt  Chri¬ 
stiani  Imperatores,  uti  videre  est  in  leg.  4  Cod. 
Theod.  de  Usuris  Leg.  16  Cod.  de  Usur.  Ab 
his  haud  abhorruerunt,  et  abhorrent  Graeci  quo¬ 
que  Schismatici,  et  Pseuao-Reformati ;  at  Catholici 
semper  tenuerunt  eas  omni  jure  prohibitas  esse,  licet 
Clariss.  Mastrofini  opere,  quod  plurimis  ab  hinc 
annis  vulgavit,  omni  argumentorum  genere  osten¬ 
dere  conatus  fuerit  moderatum  ex  credita  diviti¬ 
bus  pecunia  lucrum  licite  exigi  posse.  Sed  tamen 
hujusmodi  doctrina  ab  Ecclesia,  cujus  solius  est 
judicare,  nuperrime  damnata  fuit. 

Usura  dividitur  primo  in  internam ,  et  exter¬ 
nam  ;  interna  est,  quae  in  sola  mente  consumatur, 
externa  autem  est,  quae  prodit  in  opus  exterius. 
Secundo  dividitur  in  mentalem,  conventionalem, 
et  recdetn  ad  similitudinem  simoniae.  Mentalis  est, 
qua  lucrum  ex  mutuo  intenditur  tamquam  debi- 

tum  ex  justitia,  licet  de  eo  nullum  interveniat 
pactum.  Arg.  cap.  Consuluit,  h.  t.  Conventionalis 
est  qua  praevio  pacto  petitur  aliquid  ultra  sortem 
mutui.  Realis  autem  est,  cum  quis  mutuat  cum 
pacto  expresso,  vel  tacito  accipiendi  ultra  sortem 
lucrum  ex  mutuo.  Tertio  dividitur  in  expressam , 
seu  manifestam,  et  tacitam ,  seu  palliatam.  Usura 
expressa,  seu  manifesta,  et  formalis  est,  quando 
expresse,  seu  manifeste,  et  formaliter  exigitur  pre¬ 
tium  pro  mutuo,  ut  esset  si  quis  mutuaret  cen¬ 
tum  eo  expresso  pacto,  ut  sibi  redderentur  centum, 
et  quinque.  Usura  tacita,  seu  palliata,  et  virtualis 
est,  quae  non  committitur  vi  contractus  mutui  for¬ 
malis,  et  expressi,  sed  alterius  contractus  nomine, 
ac  specie  veluti  pallio  contecti,  et  occultati,  ut 
dum  praecise  ob  anticipatam,  aut  dilatam  solu¬ 
tionem  aliquid  de  justo  pretio  detrahitur,  aut 
supra  justum  pretium  exigitur  arg.  cap.  In  ci¬ 
vitate  tua  6  de  Usuris. 

Quarto  dividitur  usura  in  lucratoriam,  com¬ 
pensatoriam,  et  punito riam .  Usura  lucratoria  (de 
qua  tamquam  propria  usura  ex  professo  agunt 
Theologi,  et  erit  hic  sermo)  est,  quae  continet  ali¬ 
quod  lucrum  temporale  causa,  et  nomine  solius 
mutui  principaliter  exactum.  Usura  compensatoria 
est,  qua  ex  pacto  exigitur  aliquid  supra  sortem 
ratione  justi  interesse,  seu  damni  emergentis,  vel 
lucri  cessantis,  quod  patitur  mutuans,  aut  ratione 
periculi,  et  incommodi,  quod  probabiliter  passu¬ 
rus  est  in  mutuo  recuperando.  Et  haec  usura, 


284 


PRAELECTIONES  JURIS  CANONICI 


ut  infra  videbimus,  est  licita.  Usura  autem  pu- 
nitoria,  seu  moratoria,  est,  qua  ex  pacto  impo¬ 
nitur  poena  v.  g.  pecuniaria  ultra  sortem  prae¬ 
standa,  si  mutuatarius  in  reddendo  mutuum  tem¬ 
pore  convento  fuerit  culpabiliter  morosus,  et  haec 
etiam  est  licita,  ut  inferius  pariter  videbimus. 

Usura  proprie  dicta,  seu  lucratoria,  quae  cri¬ 
minis  loco  habetur,  prohibita  est  non  solum  jure 
positivo  Divino,  et  Ecclesiastico,  sed  etiam  jure 
naturali.  Quod  sit  prohibita  jure  Divino,  patet  id 
ex  pluribus  Sacrae  Scripturae  locis,  et  praecipue 
ex  Levitie.  23.  —  ibi  —  Non  accipies  a  fratre 
tuo  usuras ,  nec  amplius  quam  dedisti. . .  pecuniam 
tuam  non  dabis  ei  ad  usuram ,  et  frugum  supe- 
rambundanticim  non  exiges.  Ex  Deuteron .  23.  — - 
ibi  —  Non  foenerabis  fratri  tuo  ad  usuram  pe¬ 
cuniam.  Ex  Ps.  14  ubi  introducendus  in  taber¬ 
naculum  Domini  dicitur,  qui  pecuniam  suam  non 
dedit  ad  usuram.  Et  ex  Luca  6.  ubi  ipsemet 
Christus  Dominus  ait  —  Mutuum  date  nihil  inde 
sperantes,  scilicet  ultra  sortem,  quae  verba  Papa 
Urbanus  III  in  Cap.  Consuluit  10 .  de  Usuris  af¬ 
fert  ad  probandum  usuram  jure  Divino  esse  pro¬ 
hibitam. 

Quod  autem  prohibita  sit  etiam  jure  Canonico, 
expresse  habetur  ex  Cap.  Quoniam  2.  dist.  47 . 
cap.  si  Foeneraveris ,  aliisque,  et  ex  toto  titulo 
de  usuris  tam  Quinti,  quam  Sexti  decretalium,  et 
ex  Clementia,  unie,  de  Usuris  §.  Sane  —  ibi  — 
Sane  si  quis  in  ullum  errorem  inciderit,  ut  per- 

tmaeiter  affirmare  praesumat ,  exercere  usuras 
non  esse  peccatum,  decernimus,  eum  velut  haere¬ 
ticum  puniendum. 

Quod  denique  usura  prohibita  sit  etiam  jure 
naturali  ita  praeter  caeteras  rationes  probari  po¬ 
test.  Contra  jus  naturae  est  percipere  fructus  ex 
re  non  sua,  cum  fructus  rei  ex  natura  sua  perti¬ 
neant  ad  dominum  ejusdem  rei ;  atqui  si  ex  mutuo 
perciperetur  usura,  perciperentur  fructus  ex  re  non 
sua,  seu  aliena;  ergo  usura  est  de  jure  naturali 
prohibita.  Quod  fructus  percipere  ex  re  non  sua 
sit  contra  legem  naturalem,  id  notum  est  ipso  ra¬ 
tionis  lumine,  ideoque  probatione  non  indiget. 
Quod  vero  perciperentur  fructus  ex  re  non  sua, 
seu  aliena,  si  ex  mutuo  usura  perciperetur,  id  pro¬ 
batur  ex  eo,  quod  per  mutuum  rei  mutuatae  domi¬ 
nium  transfertur  in  mutuatarium  :  mutuum  enim 
ideo  appellatur,  quia  de  meo  fit  tuum,  ceu  patet 
ex  lege  mutuum  2.  §.  2.  ff.  de  Rebus  creditis 
si  certum  petatur  —  ibi  - —  Appellata  est  autem 
mutui  datio  ab  eo,  quod  de  meo  tuum  Jiat  —  Et 
Institut.  quibus  modis  re  contrahatur  obligatio 
—  ibi  —  Inde  etiam  dictum  est  mutuum,  quia  ita 
a  me  tibi  datur,  ut  ex  meo  tuum  Jiat.  Ergo  si 
percipiuntur  fructus,  seu  lucrum  a  mutuante  ex 
re  mutuata,  percipiuntur  ex  re  aliena,  adeoque  etc. 

At  non  semper  prohibita  est  usura,  sed  ali¬ 
quoties  fructus  pecuniae,  seu  usurae  exigi,  et 
percipi  in  mutuo  licite  possunt,  si  aliquis  titulus 
a  mutuo  extrinsecus  verificetur. 

Tres  autem  sunt  tituli,  quibus  aliquid  ultra 
sortem  exigi  potest,  modo  autem  in  pactum  de¬ 
ducantur.  Primus  est  lucrum  cessans:  secundus 
damnum  emergens :  tertius  periculum  amittendae 
sortis.  Et  merito  quidem.  Quandoquidem  - —  Ini¬ 
quum  est ,  cuique  damnosum  esse  officium  summ. 
Leg.  Sed  si  quis  ff.  Quaemadmod.  test.  aperiantur. 

Titulus  lucri  cessantis  locum  habet,  quando 
pecunia,  quae  destinata  erat  negotiationi,  aut 
emptioni  rei  frugiferae,  subtrahitur  a  tali  nego¬ 
tiatione  in  gratiam  mutuatarii,  et  sic  amittitur 
spes  lucri,  quod  cessat.  Idem  dic  de  frumento 
quod  destinaveras  venditioni  tempore  futuro  Maji, 
ex  quo  subtrahis  ad  mutuandum.  Si  itaque  mu¬ 
tuans,  sive  ex  pecunia,  sive  ex  frumento  aliquid 
utilitatis  capere  poterat,  aequum  est,  ut  mutua- 
tarius,  qui  sentit  comodum  ex  mutuo  accepto, 
aliquam  compensationem  praebeat  mutuanti  pro 
lucro,  quod  ei  cessavit. 

Titulus  damni  emergentis  habetur,  quando  mu¬ 
tuans  ratione  mutuationis  patitur  detrimentum  in 
rebus,  quas  habet,  vel  quae  ipsi  debentur;  puta, 
cogitur  res  suas  minoris  justo  vendere  ad  succur¬ 
rendum  suis  necessitatibus  ex.  gr.  si  nequeat  ae¬ 
des  suas  ru vinosas  reficere,  si  cogatur  postea  fru¬ 
mentum,  aut  vinum  carius  emere ;  nam  damnum 
suum  quilibet  licite  vitare  potest ;  ergo  si  creditor 
ex  mutuo  damnum  patiatur,  illius  compensatio¬ 
nem  petere  potest ;  dummodo  super  tali  damno 

pactum  liberum  praecesserit,  et  mutuum  sit  causa 
hujus  damni. 

Titulus  autem  periculi  amittendae  sortis ,  ut 
verificetur  distinctione  opus  est:  vel  enim  hujus¬ 
modi  periculum  est  remotum  ac  mere  possibile  et 
ob  ipsum  nihil  ultra  sortem  exigi  potest,  cum 
illud  sit  intrinsecum  ipsi  mutuo,  et  compensetur 
commodo  non  amittendi  illam  apud  te  existentem, 
quam  amittere,  vel  perdere  posses  etiam  furto, 
alioque  casu  fortuito  :  vel  periculum  est  proximum, 
probabile ,  ac  prudens,  quale  est,  si  mutuatarius 
non  sit  satis  notus,  si  profugus,  si  non  bonae  fi¬ 
dei  etc.  et  tunc  exigi  potest  aliquid  ultra  sortem. 
Ratio  est,  quia  non  teneris  exponere  te  tali  pe¬ 
riculo,  et  exponi  est  pretio  aestimabile :  ergo  sic 
te  exponendo  in  gratiam  mutuatarii  potes  ab  eo 
aliquid  ultra  sortem  exigere. 

Praeter  recensitos  titulos  possunt  addi,  et  alii, 
scilicet  taxa  legalis ,  et  foecunditas  pecuniae.  In 
variis  cultis  nationibus  recepta  fuit  hujusmodi  di¬ 
spositio,  ut  ex  pecunia  mutua  certum  lucrum  re¬ 
ciperetur,  quod  hodie  fere  ab  omnibus  guberniis 
civilibus  receptum  est,  et  audit  taxa  legalis. 

Usque  ad  haec  tempora  contraversum  est,  ci¬ 
trum  hujusmodi  lucrum  licite  recipi  possit,  quando¬ 
quidem  veram  Ecclesiae  approbationem  non  ha¬ 
bemus,  sed  Ecclesia  disputationi  theologorum  re¬ 
liquit.  Hinc  theorice  decisive  responderi  nequit. 
In  praxi  tamen  interrogata  pluries  Sancta  Sedes, 
utrum  esset  deneganda  absolutio  illis,  qui  lucrum 

percepissent  ex  mutuo  juxta  hanc  taxam  legalem , 
et  quidem  sine  ullo  titulo,  respondit :  non  esse  in¬ 
quietandos,  dummodo  parati  sint  obtemperare  man¬ 
datis  eius,  si  aliquando  prolata  erit  aliqua  hae  in  re 
dejinitio.  Foecunditas  autem  pecuniae  est  alter  ti¬ 
tulus.  Certe  non  est  dicenda  frugifera  pecunia,  uti 
frugiferi  sunt  fundi,  sed  dicenda  est  frugifera  re¬ 
latione  habita  ad  statum  socialem.  Adeo  enim  in¬ 
valescere  potest  commercium,  ut  licet  quis  pecu¬ 
nia  non  utatur,  tamen  fructus  suscipere  possit  ab 
existentia  pecuniae.  Vide  Gury  theol.  moral. 

Nunc  ad  poenas  contra  usurarios  statutas  tran¬ 
seamus  oportet.  At  priusquam  de  ipsis  loquamur, 
atque  enumeremus,  duo  sunt  animadvertenda. 
l.°  Poenas  statutas  esse  contra  illos,  qui  usuras 
percipiunt  absque  titulo,  vel  si  tituli  praesto  sint 
usuras  immodicas  exigunt.  2.°  Poenas  percutere 
eos  usurarios,  qui  manifesti.,  et  notorii  sunt  ita 
ut  eorum  crimen  nulla  tergiversatione  celari  pos¬ 
sit,  vel  percellere  eos  usurarios,  qui  per  senten¬ 
tiam  judicis  convicti  sunt  de  usuris  exactis. 

Hisce  praemissis  poenae  contra  usurarios  sunt 
sequentes.  l.a  Infamia,  ac  proinde  irregularitas, 
atque  inhabilitas  ad  officia,  et  beneficia  Ecclesia¬ 
stica.  Canon  2.  §.  Porro  caus.  3.  quaest.  7. 
cap.  11.  de  Excessibus  Praelatorum.  2.°  Pro 
Clerico  est  depositio,  vel  saltem  suspensio,  pro 
laico  vero  excommunicatio.  Cap.  7 .  h.  t.  3.°  Ex¬ 
cluduntur  ab  oblationibus  in  Ecclesia  fleri  solitis, 
nec  admittuntur  ad  altaris  Communionem.  Cap.  3 

h.  t.  4.°  Testamentum  eorum  non  valet,  nisi  usu¬ 
ras  restituerint,  vel  cautionem  dederint  sufficien¬ 
tem.  Cap.  2  §  Fin.  h.  t.  in-  6.  5.°  Privantur  se¬ 
pultura  Ecclesiastica,  si  in  eo  peccato  decesserint. 
Cap.  3.  h.  t.  et  cap.  2.  eod.  t .  in  6 .  etc.  Eos  au¬ 
tem,  qui  sepellire  auderent,  excommunicationem 
latae  sententiae  ipso  facto  incurrunt,  aec  perhibeat 
Cap.  3.  h.  t.  Cap.  cod.  in  6.  et  Clem.  1.  de 
Sepulturis.  Verum  haec  poena  in  tenues  auras 
abiit  post  saepius  citatam  Constit.  Pii  IX  Apo- 
stolieae  Sedis ,  cum  de  ipsa  nulla  ibi  mentio  fiat. 


TITULUS  XX. 

De  Crimine  falsi. 

Crimen  hoc  materiae  laesionis  proximi  accedit, 
hinc  jure  B.  Ray mundus  praesentem  titulum  heic 
subnectit. 

Ipsum  communiter  definiri  potest  —  frciudo- 
lenta  veritatis  immutatio  in  praejudicium  alte¬ 
rius  facta.  Ita  Novella  73.  Ex  hac  definitione, 
ceu  in  omnium  oculos  insilit,  manifestum  erui¬ 
tur,  tria  requiri  ad  crimen  hoc  constituendum, 
scilicet  1°.  fraudem,  seu  dolum;  sine  enim  fraude, 
et  dolo  illud  committi  haud  posse  tradit  lex  20  Cod. 
ad  leg.  Cornei,  de  falsis.  2°.  Fictionem,  seu  veri¬ 
tatis  immutationem.  3°.  Nocumentum  alteri  illa¬ 
tum,  vel  inferendum,  licet  per  accidens  impedia- 

tur.  Uno  autem  ex  istis  elementis  deficiente  cri¬ 
men  hoc  juridice  haud  puniri  posse  docet  Mascard. 
de  proh,  conci.  739,  n.  12,  aliique. 

Tradunt  unanimiter  Doctores  hujusmodi  crimen 
quadruplici  modo  committi  posse,  scilicet  dicto, 
scripto,  facto,  et  usa.  Committitur  dicto,  quando  do¬ 
lose  in  praejudicium  alterius  falsum  profertur,  ex.  g. 
1°.  si  testis  in  judicio  veritatem  haud  deponit,  vel 
ipsam  occultat.  Quod  quam  detestabile  sit,  patet  ex 
eo,  quod  testis  hic  falsidicus  tribus  personis  est  ob¬ 
noxius,  idest  obligatus,  scilicet  Deo,  cujus  prae¬ 
sentiam  contemnit,  deinde  judici,  quem  mentiendo 
fallit,  postremo  innocenti ,  quem  falso  testimonio 
laedit.  Ita  Ccip.  1.  h.  t.  2°.  Si  advocatus  dolo  malo 
causam  sui  clientis  prodit,  vel  admittendo  proba¬ 
tiones  falsas,  vel  dissimulando  proprias  3°.  Si  ju¬ 
dex  vel  ex  malitia,  vel  pecunia  corruptus  injustam 
sententiam  profert.  Leg.  1 %  20,  27  tff.  h.  t. 

Committitur  scripto,  quando  per  falsam  scri¬ 
pturam  immutatur  veritas  in  substantialibus,  quod 
potest  fieri  a  Notario  in  testamento,  vel  instrumen¬ 
to  publico,  vel  alio  quocumque  documento  pariter 
publico,  vel  privato. 

Inn.  III  novem  modos  enumerat,  ex  quibus 
cognosci  potest  falsi  tas  in  literis  Apostolicis.  Ita 
Cap.  5  h.  t.  et  Cap.  Quam  grave  eod.  tit.  in  6. 
Indicia  autem  corruptarum,  vel  falsarum  litera- 
rum  Apostolicarum  recenset  Gloss.  in  cit.  cap.  5, 
h.  t.  verb.  fcdsitatis.  Poenae  hujus  criminis  sunt: 
excommunicatio  latae  sententiae  Pontifici  reser- 

vata  ad  monitum  Cap.  7.  h.  t.  et  Ballor  Coenae 
eap.  6.  At  si  Clericus  fuerit  falsarius  literarum 
Apostolicarum  deponitur  ab  officio,  et  Beneficio 
eit.  eap.  1.  h.  t.  et  B aliae  Coenae  eap.  6.  No¬ 
tandum  tamen  hic  est,  quod  in  Const.  Aposto- 
licae  Sedis  sub  n°  9  sequens  relate  ad  hoc  repe- 
ritur  articulus  —  ibi  —  «  Omnes  falsarios  literarum 
»  Apostolicarum,  etiam  in  forma  Brevis,  ac  sup- 
»  plicationum  gratiam,  vel  justitiam  concernentium, 
»  per  R.  Pontificem,  vel  S.  R.  E.  Vice-Cancel- 
»  larios,  seu  Gerentes  vices  eorum,  aut  de  man- 
»  dato  ejusdem  R.  Pontificis  signaturum:  nec  non 
»  falso  publicantes  Literas  Apostolicas,  etiam  in 
»  forma  Brevis,  et  etiam  falso  signantes  suppli- 
»  cationes  hujusmodi  sub  nomine  R.  Pontificis, 
»  seu  Vice-Cancellarii,  aut  Gerentis  vices  prae- 
»  dictorum  ». 

Committitur  autem  facto  ab  iis,  qui  monetam 
falsificant,  quod  tribus  modis  potissimum  fieri 
potest,  nimirum  1°.  Si  quis  cudat  monetam  cum 
cudendi  potestatem  non  habet;  2°.  Si  quis  mo¬ 
netae  publica  auctoritate  cusae  pondus  justum 
abradat.  Leg.  3  jf.  h.  t.  3°.  Si  quis  monetam 
cudat,  aut  fingat  ex  falsa  materia,  puta  ex  stanno, 
cupro,  aut  simili.  De  jure  canonico,  et  circa  Ec¬ 
clesiasticos  non  habetur  in  corpore  juris  specialis 
poena  in  singulis  hisce  casibus  constituta,  erit 
proinde  arbitraria,  quae  aliquando  ad  poenam  de¬ 
positionis  extendi  poterit.  Arg.  Cap.  Ad  audien¬ 
tiam  3.  h.  t.  In  Extrav.  unie,  eod  tit.  (quae 

incipit  —  Spondent,  quas  non  exhibent  dio  Hias  pau¬ 
peres  Alehimistae )  specialiter  statuitur,  ut  per  Al- 
chimiam  falsum  aurum,  vel  argentum  conficientes, 
aut  monetam  inde  cudentes,  vel  expendentes  tan- 
tumdem  de  vero,  et  bono  auro  pauperibus  ero¬ 
gare,  vel  si  ipsi,  ut  ordinarie  contingit,  pauperes 
sint,  poenam  aliam  in  corpore  arbitrio  judicis  una 
cum  infamia  subire  teneantur,  et  si  Clerici  fue¬ 
rint  beneficiis  obtentis  priventur,  et  ad  alia  obti¬ 
nenda  inhabiles  reddantur.  Inter  hos  falsarios  re¬ 
censendi  sunt  venditores,  qui  falsis  ponderibus, 
vel  mensuris  utuntur,  aut  falsas  merces  distra¬ 
hunt. 

Usa  denique,  seu  melius  abusa  falsum  com¬ 
mittunt,  qui  falsitate  ab  aliis  conficta  utuntur,  ut 
qui  testimonium,  aut  instrumentum,  vel  scriptu¬ 
ram  falsam  in  judicio  scienter  proferunt,  qui  fal¬ 
sam  monetam  dolose  colligunt,  et  expendunt,  etc. 
Et  hi  quoque  in  primis  ad  restitutionem  damni 
dati  tenentur,  et  deinde  pro  gravitate,  et  qualitate 
delicti,  vel  poena  ordinaria  falsi,  vel  arbitraria 
puniuntur. 

Poenae  a  jure  Canonico  contra  falsarios  sta¬ 
tutae  sunt  sequentes.  Testis  sive  in  civili,  sive 
criminali  causa  falsarius  est  infamis ;  si  vero  est 
Clericus  praeter  infamiam  detrudendus  est  in  mo¬ 
nasterium,  hodie  in  carcerem,  aut  ad  triremes  re¬ 
legandus  ad  vitam.  Can.  9,  caas.  3,  q.  5,  eique  con¬ 
ceditur  solum  laicalis  communio.  Can.  7 .  dist.  50 
Judex  Ecclesiasticus  dolo  malo,  vel  pecunia  cor- 

ruptus  proferens  sententiam  falsam,  ultra  extima¬ 
tionem  litis  incurrit  suspensionem  ad  tramitem 
Cap.  1  de  sentent.  et  re  jud.  in  6 .  Falsarius  au¬ 
tem  literarum  Apostolicarum  excommunicatur  ipso 
facto,  et  si  Clericus  sit,  deponitur  ab  officio,  et 
Beneficio,  uti  mox  innuimus.  De  aliis  certorum  fal¬ 
sariorum  poenis  vide  Cap.  2  de  empt .,  cap.  3, 
h.  t.  Extravagan.  Joan.  XXII  h.  t.  Extravagan. 
unie.  eod.  tit.  inter  communes. 

TITULUS  XXI. 

De  sortilegiis. 

Sortilegium  quoque  affinitatem  quandam  habet 
cum  crimine  falsi,  quia  et  ipsum  continet  in  se 
falsitatem,  bine  merito  a  B.  Raymundo  titulus  hic 
priori  additur. 

Sortilegii  nomen  a  legendis  sortibus  pressiori 
sensu  acceptum  nihil  aliud  significat,  nisi  aliquid 
facere  ea  intentione,  ac  fine,  ut  incertum  determi¬ 
netur,  et  occultum  aperiatur,  atque  innotescat. 
Hinc  definiri  potest  —  tentamen ,  quo  mediis  sorti¬ 
bus  conatur  aliquis ,  vel  determinare ,  quod  incer¬ 
tum ,  vel  detegere ,  quod  est  occultum . 

Triplex  autem  est  genus  sortium,  scilicet  divi- 
sorium,  consultatorium ,  et  divinator ium.  Sortes 
divisoriae  sunt,  quae  adhibentur  ad  jus  indivi¬ 
sum,  aut  dubium  pluribus  competens  inter  eosdem 
dividendum,  vel  uni  applicandum.  Consultoriae 

sunt,  quae  adhibentur,  ut  Deus  occultam  verita¬ 
tem  manifestet,  vel  anceps  consilium  dirigat,  seu 
sunt  eae,  per  quas  divina  voluntas  inquiritur.  Di¬ 
vinator  iae  tandem  sunt,  quae  adhibentur  ad  oc¬ 
culta,  vel  futura  contingentia  cognoscenda,  seu 
adhibentur  ad  cognoscendum  aliquod  futurum,  vel 
occultum,  quod  naturaliter  cognosci,  ac  determi¬ 
nari  nequit. 

Sortes  divisoriae  nihil  mali  secumferunt,  ideo- 
que  uti  licitae  generaliter  habentur,  et  antiquus 
est  earum  usus.  Hinc  inter  haeredes,  et  socios 
hujusmodi  sortilegium  recte  adhiberi  potest,  modo 
omnis  prorsus  superstitio  exulet,  vel  modo  cir¬ 
cumstantia  superstitiosa  non  accedat,  seu  modo 
eventus  non  expectetur  a  daemone,  sed  via  or¬ 
dinaria  a  Deo.  Dixi  generaliter,  quia  electio  ad 
Praelaturas,  et  beneficia  Ecclesiastica  per  sortes 
fieri  nequit,  cum  electio  personarum  Ecclesiasti¬ 
carum  non  debet  sortibus,  seu  caeca  fortuna  fieri, 
sed  ex  delectu,  et  juxta  majorem  capacitatem, 
secus  vergeret  in  damnum  Ecclesiae,  ceu  monet 
Cap.  Jin.  h.  t.  et  Cap.  42.  de  Elect. 

Sortes  considtoriae  regulariter  uti  illicitae  ha¬ 
bendae  sunt  ad  monitum  ean.  7  sortes  26,  quae¬ 
stio  5.  Nam  per  illas  Deus  tentatur,  et  sortilegi 
exponunt  se  periculo,  ne  Deo  permittente  a  dia¬ 
bolo  decipiantur.  Si  tamen  fiant  ex  levitate,  cu¬ 
riositate,  et  vanitate  absque  ullo  commercio  cum 
daemone,  et  sine  fide  quasi  veritas  per  Deum  hoc 
modo  manifestaretur,  saltem  sunt  peccata  venia- 


LIBER  Y. 


TITULUS  XXII. 


295 


lia,  quatenus  sortilegi  sine  ulla  urgenti  causa  Dei 
providentiam  hisce  sortibus  alligare  velint.  Li¬ 
mita  tamen  nisi  sortes  istae  ex  speciali  Divino 
instinctu  adhibeantur  juxta  exemplum  Apostolorum 
in  electione  S.  Mathiae. 

Sortes  denique  dimnatoriae  graviter  illicitae 
sunt,  non  tantum  quando  fiunt  per  expressam  in¬ 
vocationem  daemonis,  sed  etiam  per  verba,  scrip¬ 
turam,  aut  alia  signa  nullam  connexionem  cum 
re  occulta,  et  eventu  futuro  habentia.  Can.  6 ,  et 
sequen.  26,  quaest.  5,  et  eap.  i,  h.  t.  Nam  in 
sortibus  istis  saltem  tacite  daemon  colitur  tam¬ 
quam  Deus,  et  revelator  occultorum. 

TITULUS  XXII. 

De  collusione  detegenda. 

Cum  et  collusionis  crimen  affine  sit  crimini 
falsi,  eo  quod  falsitatem  aliquam  in  se  continet, 
et  falsi  speciem  habet;  colludere  enim  injure  di¬ 
citur,  qui  aliud  agit,  et  aliud  simulat,  hinc  non 
immerito  a  B.  Raymundo  praesens  titulus  prae¬ 
cedentibus  adjicitur. 

Quaeritur  itaque  quid  sit  collusio,  inter  quos, 
et  quibus  in  causis  committi  possit.  Collusio  com¬ 
muniter  definitur  —  latens  et  fraudolenta  con¬ 
ventio  inter  actorem ,  et  ream  in  praejudicium 
justitiae ,  vel  inter  defensores,  seu  patronos  cau¬ 
sae.  Ipsa  praecipue  locum  habet  in  causis  benefi- 


296 


PRAELECTIONES  JURIS  CANONICI 


cialibus,  et  criminalibus.  Hac  de  re  si  actor,  et  reus 
colluserunt  circa  beneficium  Ecclesiasticum,  ita  ut 
actor  in  gratiam  rei  pateretur  sibi  litem  fieri  circa 
illud,  uterque  beneficio  privandus  est.  Ita  Cap.  3. 
h.  t.  Ratio  est,  ne  patronis,  et  collatoribus  jus  con¬ 
ferendi  laedatur,  ne  fraus ,  et  dolus  alicui  patroci- 
netur ,  uti  legitur  in  mox  cit.  Cap.  3.  h.  t .,  et 
tandem  ne  delicta  maneant  impunita.  Si  vero  col¬ 
lusio  in  criminalibus  accidit,  idest  si  accusator 
criminalis  ab  accusatione  desistit,  potest,  imo  debet 
judex  ex  officio  inquirere,  et  procedere  arg.  Cap.  1, 
et  2.  h.  t.  Quin  imo  si  reus  interveniente  collu¬ 
sione  per  sententiam  fuerit  absolutus,  potest  denuo 
accusari,  et  inquiri  contra  illum,  quatenus  de  col¬ 
lusione  constet  arg.  Cap.  fin.  h.  t.  leg.  3  §  1  de 
praevaricat.  Idque  ea  de  ratione,  ne  delicta  ma¬ 
neant  impunita ,  ceu  monet  Cap.  35  de  sent. 
excommunicat .,  et  ne  Reus  ex  sua  malitia  com¬ 
modum  reportet  contra  leg.  '15  jf.  de  dolo. 

Quin  obstaculum  ullum  faciat  sententia  abso¬ 
lutoria  judicis,  quae  crimen  ita  tollit,  ac  delet, 
ut  de  illo  quaeri  amplius  haud  possit.  Cap.  de 
his  6  de  accusat.  Siquidem  sententia  per  collu¬ 
sionem  lata  invalida,  et  nulla  penitus  est,  ac 
proinde  haberi  debet,  veluti  si  lata  non  fuisset. 
Leg .  praeses.  5  Cod.  de  pignorib.  et  leg.  3  Jf.  h.  t. 

In  causis  autem  civilibus  collusionem  locum 
habere  haud  posse,  nemo  non  videt,  quandoquidem 
actor,  et  reus  in  hisce  causis  transigere  inter  se 
possunt.  Limitandum  tamen  esset  in  causis  ma- 

trimonialibus,  aliisque  controversiis,  quae  in  prae¬ 
judicium  tertii  verterent.  Verum  hodie  in  causis 
istis  remotum  est  periculum  collusionis,  imo  in 
matrimonialibus  minime  adesse  potest,  cum  ex 
Constit.  Bened.  XIV  Dei  miseratione  defensor 
vinculi  ex  officio  jugiter  in  his  causis  interveniat, 
atque  adsistat. 


TITULUS  XXIII. 

De  delictis  puerorum. 

Actum  est  de  delictis,  eorumque  respectivis  poe¬ 
nis  ;  at  sicut  aliquando  dubitari  potest,  utrum  etiam 
pueri  possint  esse  rei  talium  delictorum,  hinc  merito 
praesens  titulus  a  B.  Raymundo  heic  annectitur. 

Nomine  puerorum  hic  veniunt  impuberes,  idest 
pueri,  qui  septennio  majores  nondum  decimum 
quartum  annum  expleverunt,  si  masculi  sunt, 
decimum  secundum  vero  annum,  si  foeminae.  Hi 
distinguuntur  ab  infantibus,  qui  sunt  minores  se¬ 
ptennio  completo,  et  distinguuntur  a  minoribus, 
qui  adepti  pubertatem  nondum  tamen  vigesimum 
primum  annum  expleverunt  juxta  recentiorem 
computandi  methodum. 

Hisce  positis  quaeritur  an,  et  quibus  poenis 
subjiaceant  infantes,  pueri,  et  minorennes?  Infan¬ 
tes  nec  civili,  nec  criminali  poenae  subsunt  leg. 
12  Jf.  ad  leg.  Cornei,  de  Sicar.,  leg.  5  §.  2. 

ff.  ad  leg.  Aquil.  Et  ratio  est,  quia  infantes  se¬ 
ptimum  annum  haud  egressi,  ob  -defectum  judi¬ 
cii  non  praesumuntur  doli  capaces.  Ipsi  compa¬ 
rantur  amentibus,  furiosis,  et  similibus  usu  ra¬ 
tionis  destitutis,  ideoque  juxta  leges  mox  citatas 
contra  eos  criminaliter  ad  poenam  infligendam 
procedi  non  potest.  Nec  refert  quod  in  uno,  vel 
altero  casu  malitia  suppleat,  ac  praevertat  aeta¬ 
tem.  Id  enim  utpote  raro  contingens  non  est  ad 
consequentiam  pertrahendum. 

Quid  autem  dicendum  de  pueris .  quoad  delicta 
omissionis,  et  commissionis  ?  Pueri  ob  delicta  omis¬ 
sionis  raro  ad  poenam  tenentur  leg.  2.  Cod.  Si 
advers.  deliet.,  quia  imprudentia  potius,  quam  ma¬ 
litia  actum  debitum  omisisse  praesumuntur ;  nisi 
probetur  dolum  in  omissione  intervenisse.  Leg.  14 . 
Jf.  de  Sct.°  Syllan. 

Quoad  vero  delicta  commissionis  v.  g.  furta,  ho¬ 
micidia,  et  similia  puniri  possunt,  et  debent  poena 
tamen  mitiori,  attenta  non  tam  aetate,  quam  qua¬ 
litate  doli,  et  malitia.  Ita  Cap.  1,  h.  t.  leg.  14 
ff.  de  Sct.  Syllan:  nam  pueri,  quatenus  sunt  ca¬ 
paces  doli,  subsunt  poenae,  quatenus  vero  patiun¬ 
tur  defectum  judicii,  merentur  remissionem  majoris 
poenae,  ceu  tradit  regula  juris  108  ff.  ubi  legitur 
- —  Fere  in  omnibus  poenalibus  judiciis ,  et  aetati, 
et  imprudentiae  succuritur. 

Minorennes  vero  25  annos  haud  egressi  ob  de¬ 
licta  commissionis  puniri  possunt  poena  ordinaria 
leg.  9.  §  2.  leg.  37.  §.  1.  de  Min.  Regulariter 

tamen  ob  fragilitatem  aetatis  non  solent  ita  puniri, 
nisi  delicta  fuerint  gravissima,  ut  haeresis,  simo- 
nia,  veneficium.  Ita  Maschat  li.  t.  n.  2,  et  seq. 


TITULUS  XXIV. 

De  Clerico  certatore. 

Hactenus  egit  Gregoriana  Compilatio  de  de¬ 
lictis  communibus  tam  Clericorum,  quam  laico- 
rum  ;  nunc  autem  agere  incipit  de  peculiaribus 
ipsorum  Clericorum  delictis.  Hinc  a  venatione 
exordium  sumens  praesentem  subjicit  titulum. 

Venatio,  de  qua  rubrica  loquitur,  non  est  ve¬ 
natio  oppressica  hominum,  sicut  fuit  illa  Nembroth 
robusti  venatoris,  de  quo  Genesi  10,  Can.  fin. 
in  fin.  Scholii  dist.  6,  et  quam  illicitam  esse  nemo 
non  videt ;  neque  est  venatio  arenaria ,  seu  pu¬ 
gna  cum  bestiis ;  sed  est  venatio  sylvatica,  seu 
oceupatica  ferae  liberae,  quae  ad  ferarum,  et  vo- 
lucrum  capturam  ordinatur. 

Porro  hujusmodi  venatio  sylvatica,  seu  occu- 
pativa  a  DD.  dividitur  in  clamorosam,  et  quie¬ 
tam.  Prima  fit  magno  armorum,  et  canum  appa¬ 
ratu,  non  sine  levi  strepitu  ad  majores  feras  ca¬ 
piendas.  Altera  vero  fit  absque  strepitu,  vel  cum 
laqueis,  vel  cum  retibus,  vel  cum  moderato  ar¬ 
morum,  et  canum  usu  ordinato  ad  lepores,  vo¬ 
lucres,  aliasque  hujusmodi  feras  capiendas. 

Hinc  quando  Concilium  Tridentinum  Cap.  12, 
sess.  24,  de  Reformat,  illicitas  prohibet  venatio¬ 
nes,  inferri  debet,  ab  ipso  interdici  non  venatio¬ 
nem  quietam,  quae  plerumque  fit  necessitatis,  aut 
honestae  recreationis  causa,  sed  illas  solummodo 
interdici  venationes,  quae  ctamorosae  dicuntur, 
praesertim  si  Clericus  frequenter  illis  indulget  ; 
et  ratio  est,  quia  talis  venatio  non  convenit  mo¬ 
destiae  Clericali,  cum  vehementer  distrahat,  et 
avocet  animos  ab  orationibus,  et  officiis  Clerica¬ 
libus. 

Poenae  veterum  canonum,  et  praesertim  illae, 
quas  memorat  Cap.  1  et  2,  h.  t.  penitus  abro¬ 
gatae  sunt;  et  solum  hodie  reservata  est  arbitrio 
Episcopi  congrua  punitio,  ceu  monet  Bened.  XIV 
de  Synod.  dioecesana  lib.  11,  Cap.  10,  n.  8  et  9. 


TITULUS  XXV. 

De  Clerico  percussore. 

Sicut  venatio,  ita  etiam  percussio  repugnat 
mansuetudini,  lenitati,  et  modestiae  Clericali.  Hinc 
post  illam  merito  B.  Raymundus  de  hac  altera 
recto  ordine  agit  in  praesenti  titulo. 

Omnibus  Clericis  praecipue  in  sacris  ordinibus 
constitutis,  prohibitum  est  percutere  propria  manu 
laicum,  etsi  delinquentem,  quin  referat  eum  esse 
fidelem,  seu  infidelem.  Ad  rem  Cati.  1,  et  7 , 

di  st.  45,  —  ibi  —  Episcopum,  aut  Presbyterum, 
aut  Diaconum  percutientem  Jicleles  delinquentes, 
aut  infideles  inique  agentes  dejici  ab  officio  suo 
praecipimus .  Concinit  Can.  25,  dist.  86,  —  ibi  — 
Non  licet  Episcopo  manibus  suis  aliquem  caedere 
hoc  enim  alienum  a  Sacerdote  esse clebet.  Et  Cap.  1 , 
h.  t.  —  ibi  —  Si  quis  in  aliquo  gradu  sacro 
percussor  extiterit,  corripiatur  a  crimine,  et  si 
se  non  emendaverit,  deponatur .  Ratio  est,  quia 
percussio  repugnat  modestiae  Clericali,  uti  supe¬ 
rius  innuimus,  et  adversatur  mansuetudini  Christi, 
quam  clerici  imitari  debent.  Hinc  est,  quod  in 
citat,  can.  Episcopum,  postquam  percussio  pro¬ 
hibita  fuit,  statim  additur  —  Quia  nusquam  nos 
docuit  hoc  Dominus.  E  contrario  vero  ipse  cum 
pjercuteretur,  non  percutiebat :  cum  malediceretur, 
non  maledicebat :  cum  pateretur  non  comminabatur . 

Verumtamon  regula  hacc,  licet  perdat  officium 
suum  quoad  Clericos  praeceptores,  et  magistros, 
quibus  permissum  est  inferiores,  et  sibi  subditos 
etiam  Clericos  moderate  percutere,  id  autem  Epi¬ 
scopis  haud  unquam  licet.  Ipsi  enim  propriis  mani¬ 
bus  etiam  correctionis  gratia  Clericum  percutere 
haud  possunt  ad  tramitem  cit.  can.  25,  dist.  86 . 
Quod  adeo  verum  est,  ut  potius  id  committere  de¬ 
beant  alteri,  et  quidem  Clerico,  non  laico,  secus 
tam  Episcopus  committens,  quam  laicus  ex  man¬ 
dato  percutiens  forent  excommunicati .  Ita  Can.  25, 
dist.  86,  ei  Cap.  24  de  Senten .  excomm.,  nisi 

consuetudo  legitime  praescripta  contrarium  sua¬ 
deret.  Pirhing.  h.  t.  n.  1 . 

Poena  contra  Clericum  percussorem  est,  ut 
prima  vice  pro  qualitate,  et  circumstantia  percus¬ 
sionis  arbitrio  judicis  relinquatur  Cap.  1  h.  t.; 
dein  vero  si  Clericus  non  se  emendaverit,  sed  fa¬ 
cile  passim  ex  indignatione  subitanea  ob  leviores 
etiam  defectus  ad  verbera  procedat,  deponi  potest, 
ac  debet. 


TITULUS  XXVI. 

De  Maledicis. 

Non  solum  manu  percuti  solet,  sed  etiam  lin¬ 
gua,  ceu  assolent  maledici.  Hac  de  re  priori  ti¬ 
tulo  praesens  illico  a  b.  Raymundo  subjicitur. 

Sub  nomine  maledicti  nihil  aliud  venit,  nisi 
sermo  malus,  seu  mala  locutio  de  aliquo  absque 
ulla  justa  causa;  hinc  qui  ita  male  loquuntur, 
maledici  vocantur. 

Tres  sunt  species  maledicti,  quandoquidem  vel 
mala  loquutio  dirigitur  contra  Deum ,  ejusque 
Sanctos,  et  nuncupatur  blasphemia,  vel  contra  ho¬ 
minem  absentem,  et  dicitur  detractio,  vel  denique 
contra  hominem  praesentem,  et  contumelia  ap¬ 
pellatur. 

In  Cap.  Innotuit  1.  h.  t.  agitur  de  Clerico,  qui 
quaedam  injuriosa  verba  in  contemptum  officii,  et 


LIBER  V. 


TITULUS  XXVI. 


303 


dignitatis  Papae  protulerat  coram  aliis  clericis.  Ro¬ 
manus  Pontifex  Clemens  III  mandavit,  ut  clericus 
ille  severam  temeritatis  suae  poenam  reportaret, 
idque  ut  poena  illius  aliis  terrorem  incuteret,  ne 
imposterum  contra  Romanam  Ecclesiam  similia 
verba  proferret;  haud  tamen  certam  ullam  poe¬ 
nam  designavit.  Ex  quo  arguunt  DD.  eum , 
qui  contra  Summum  Pontificem,  Episcopum,  ac 
Praelatum  regularem,  nec  non  Principem  male¬ 
dicta  proferret,  dignitatem,  qua  persona  fulget,  of¬ 
fendens,  arbitraria  poena  juxta  qualitatem  delicti 
esse  plectendum.  Verum  si  injuria  afficeretur  so¬ 
lummodo  persona ,  hoc  in  casu  magis  expe¬ 
diret,  ut  hujusmodi  injuria  remitteretur  Christi 
mansuetudinem  imitando  ad  tramitem  Can.  27 , 
c.  3 ,  q.  4. 

Antiquo  jure  Canonico,  si  clericus  privatae  per¬ 
sonae  maledixisset ,  debebat  veniam  postulare , 
secus  usque  ad  satisfactionem  suspendebatur,  ceu 
tradit  Can.  5,  dist.  6.  Verum  hujusmodi  poena 
in  desuetudinem  sensim,  et  sine  sensu  abiit  ve¬ 
nientibus  annis,  et  ejus  loco  successit  actio  inju¬ 
riarum,  et  palinodiae,  seu  retractationis,  juxta 
leg.  15  §  27 ,  de  jurejur. 

Ad  hunc  locum  pertinet  prohibitio  libelli  famosi 
cujus  poena  antiquitus  erat,  ut  auctores  excom¬ 
municarentur,  et  verberibus  caederentur  ad  for¬ 
mam  Can.  7,  et  can.  2,  caus.  5,  q.  1.  His  dein  ac¬ 
cesserunt  Constitutiones  S.  Pii  V.  incip.  Romani 
Pontificis  17  Mart,  1572  et  Gregorii  XIII  incip. 

Ea  est  rerum  1  Septemb.  1572,  in  quibus  libelli 
famosi  auctores  gravissimis  poenis,  et  praesertim 
infamiae  ipso  facto  incurrendae  subjiciuntur.  In 
cap.  2 ,  h.  t.  agitur  de  blasphemia,  et  ibi  Gre- 
gorius  IX  statuit,  ut  si  quis  contra  Deum,  vel 
aliquem  Sanctorum  maxime  contra  B.  Virginem 
blasphemiam  publice  dicere  praesumpserit  l.°  poe¬ 
nitentiam  publicam  per  septem  hebdomadas.  2.°  Si 
eam  amplecti  noluerit,  interdiceretur  ab  ingressu 
Ecclesiae,  et  privaretur  sepulturae  Ecclesiasticae 
honore.  3.°  Puniretur  multa  pecuniaria.  Si  vero 
fuerint  Clerici  deponerentur  juxta  Can.  22,  q.  1. 

Elis  vero  obsoletis  successerunt  poenae  statutae 
a  Leone  XI,  Julio  III  et  S.  Pio  V.  Verumtamen 
annorum  fuga  cum  et  istae  amplius  haud  obser¬ 
varentur,  poenae  arbitrariae  pro  qualitate  blasphe- 
miarum,  et  personarum  successerunt. 


TITULUS  XXVII. 

De  Clerico  excommunicato ,  deposito,  vel  interdicto 

ministrante . 

Unum  ex  gravibus  Clericorum  delictis  est,  si 
censuras  ab  eis  incursas  violant,  idest  si  in  ex¬ 
communicatione,  suspensione ,  vel  interdicto  exi- 
stentes  aliquem  actum  ordinis  suscepti  exercere 
attentaverint.  Hinc  B.  Raymundus,  licet  in  prio¬ 
ribus  titulis  egerit  de  variis  delictis,  propter  quae 

Clerici  interdum  excommunicantur,  vel  suspen¬ 
duntur,  vel  interdicuntur,  atque  interdum  etiam 
deponuntur,  merito  nunc  praesentem  addit  titu¬ 
lum,  quia  quandoque  contingere  solet,  ut  Clerici 
isti  depositi,  excommunicati,  suspensi,  vel  inter¬ 
dicti  celebrent,  et  divinis  officiis  se  ingerant,  prout 
antea  peragebant. 

Antequam  vero  de  poenis,  quibus  hujusmodi 
Clerici  subsunt,  loquamur,  haud  inutile,  et  su¬ 
perfluum  erit,  heic  obiter  praenotare,  quod  sub 
verbo  deposito  in  superiori  rubrica  adhibito  com¬ 
prehendatur  etiam,  et  subintelligatur  verbum  su¬ 
spenso,  ceu  notat  auctor  Huth  inquiens  —  Dum 
erit  innodatus  excommunicatione ,  suspensione  (quae 
hic  convenit  cum  depositione). 

Hoc  raptim  praenotato  quaeritur,  quaenam  sit 
poena  Clerici  depositi,  qui  ministrat,  et  exercet 
actum  ordinis,  vel  officii,  a  quo  dejectus  fuit  ?' 
Resp.  Clericus  depositus,  sive  verbaliter  degrada- 
tus,  idest  perpetuo  remotus  ab  ordinibus,  et  gra¬ 
dibus  Ecclesiasticis  propter  crimen,  si  celebrare 
audeat,  vel  actum  ordinis,  aut  officii,  a  quo  est 
depositus,  exercere,  vel  in  eo  ministrare  attentet, 
excommunicari  debet  ad  tramitem  Cap.  Si  quis 
Episcopus  1 ,  et  Cap.  seq.  h.  t.  Quod  si  inde  non 
resipiscat,  sed  imo  incorrigi bilis  extiterit,  invo¬ 
cato  brachio  saeculari  poenis  temporalibus,  et 
praesertim  exilio  est  multandus.  Itci  Cap.  2,  h.  t. 
et  Cap.  1  de  Off.jud.  ord.,  et  Can.  19,  ccius.  2, 
q.  1.  Notandum  tamen  hic  est,  quod  nonnulli  DD. 

et  Canonistae  exigunt,  ut  praecedere  debeat  mo¬ 
nitio. 

Quid  autem  dicendum  de  Clerico,  qui  censura 
Ecclesiastica  insuper  habita,  idest  si  innodatus  ex¬ 
communicatione,  vel  suspensione,  aut  interdicto 
se  se  sacris  ministeriis  ingerit,  et  actum  ordinis 
sui  exercet?  Resp.  Ab  hujusmodi  Clerico  triplex 
incurritur  poena;  scilicet:  l.°  Depositio  ab  offi¬ 
cio,  et  beneficio  Ecclesiastico  inferenda  per  sen¬ 
tentiam  judicis,  nulla  monitione  praemissa.  Cap.  3, 
h.  t.  Quin  obstet  quod  in  eit.  ccip.  3  dicitur  — 
Nisi  moniti  sine  dilatione  resipiscant ;  quandoqui¬ 
dem  per  hunc  textum  non  plus  indicatur,  quam 
quod  Episcopus  possit,  si  velit ,  prius  monere 
reum,  eique  si  monitus  statim  se  emendet,  ex  gratia 
dispensationis  hanc  depositionis  poenam  remittere. 
Ita  Reiffenstuel  h.  t.  n.  3.  Pirhing  eod.  n.  5. 
2.°  Privatio  omnium  beneficiorum  juxta  Cap.  6 , 
h.  t .  et  quidem  ipso  jure,  prout  colligitur  ex  Cap. 
eit.  V.  spoliare ,  quod  sententiae  jure  latae  executio- 
nem  denotat.  3.°  Ipso  facto,  et  ipso  jure  irregu¬ 
laritatis  poena.  Cap.  9  h.  t.  Cap.  1  §  jln.  de  sent. 
et  re  jud.  Ut  autem  hujusmodi  irregularitas  incur¬ 
ratur,  sequentes  requiruntur  conditiones.  Prima  est, 
ut  verum,  ac  proprium  actum  Ordinis  jam  suscepti 
exerceat,  cujusmodi  est  celebratio  Missae,  colla¬ 
tio  Sacramenti  Ordinis,  Confirmationis,  administra¬ 
tio  extremae  Unctionis  etc.,  quia  etsi  Censaratus 
graviter  peccet,  tamen  irregularitatem  non  incur¬ 
rit  exercendo  solum  actus  jurisdictionis :  qualis 

v.  g.  est  Dispensatio  in  votis,  Juramentis,  abso¬ 
lutio  a  Censuris,  si  fit  absque  stola,  et  aliis  cae¬ 
remoniis  :  praedicatio  verbi  Dei,  adsistentia  ma¬ 
trimonii  ;  quia  omnes  hi  actus  Ordinis  non  sunt. 

Secunda  conditio  est  ad  contrahendam  praefa¬ 
tam  irregularitatem  requisita,  ut  Censuratus  te¬ 
mere,  et  culpabiliter  exerceat  verum,  seu  pro¬ 
prium  aliquem  actum  Ordinis.  Ratio  est,  quia 
haec  irregularitas  est  imposita  in  poenam  culpae, 
seu  peccati  cum  temeritate  conjuncti.  Can.  Si 
quis  Episcopus  6,  caus.  11,  q.  3 ,  Ccip.  Cum  me¬ 
dicinalis  §  Jin.  de  Sent.  excomm.  in  6 ,  Cap.  La¬ 
tores  4 ,  li.  t. 

Et  optimo  sane  jure ;  scitissimum  enim  est, 
poenam  hanc  incurri  haud  posse,  ubi  nulla  culpa 
reperitur.  Hinc  sequitur  l.°  eos,  qui  invinci¬ 
biliter  ignorant  se  esse  ex  communicatos ,  sus¬ 
pensos,  vel  interdictos  non  incurrere  hanc  irre¬ 
gularitatem,  quia  ignorantia  invincibilis,  et  pro¬ 
babilis,  non  item  crassa,  et  supina  excusat  a 
culpa.  2.°  Sequitur  non  fieri  irregularem  etiam 
illum  Censuratum,  qui  extrema  urgente  necessi¬ 
tate  v.  g.  in  articulo  mortis  aliquem  absolvit, 
casu  quo  alius  Sacerdos  a  Censura  immunis  ha¬ 
beri  nequit:  notum  enim  est,  quod  in  articulo  mor¬ 
tis  quivis  Censuratus  valide,  et  licite  absolvit  in 
vim  Concilii  Tridentini  sess.  14,  Cap.  7.  Sequi¬ 
tur  3.°  illum  quoque  immunem  esse  ab  hac  ir¬ 
regularitate,  qui  in  Censura  existens  ad  vitandum 
grave  scandalum,  vel  ad  vitandam  infamiam  exer- 

cet  actum  Ordinis,  prout  contingere  potest,  si  quis 
ob  delictum  occultum  excommunicatus  existens 
manifestationem  delicti,  indeque  infamiam  sui  in¬ 
duceret,  si  actum  aliquem  Ordinis  exercere  omit¬ 
teret.  4.°  Sequitur  nec  illum  irregularitati  subja¬ 
cere,  qui  in  Censura  existens  exercet  Ordinis  ac¬ 
tum  casu,  quo  sententia  Censurae  contra  se  latae 
evidenter  est  nulla.  Ratio  est,  quia  ■  universaliter 
loquendo  non  debet  is  poenam  Canonicam  substi- 
nere ,  in  cujus  damnationem  non  est  Canonica  pro 
lata  sententia.  Et  sicut  hujusmodi  nulla  senten¬ 
tia  caret  juris  effectu ,  sic  auctoritate ,  et  nomine 
rei  careat  judicatae ,  ut  nec  in  opinione  communi, 
aut  vulgi  labiis  nomen  habere  mereatur  sententiae, 
ut  dicitur  Clem.  2,  §  Ut  igitur  de  Sentent.  et  re 
jadie.j  cui  concordat  lex  Si  se  4,  §  Condemna¬ 
tum  ff.  de  re  judic.  Ita  Reiffenstuel  h.  t.  n.  6, 
et  sequen.  Sequitur  5.°  non  fieri  irregularem  eum, 
qui  in  dubio  existens,  an  Censura  lata  sit,  exer¬ 
cet  actum  Ordinis,  peracta  prius  sufficienti  veri¬ 
tatis  inquisitione.  Et  ratio  est,  quia  hic  temere 
non  violat  Censuram ,  licet  ad  cautelam  absolvi 
debeat  ad  tramitem  Cap.  5  h.  t.  At  si  in  dubio 
existit,  an  Censura  sit  valida,  vel  invalida,  debet 
se  gerere  pro  censurato,  et  sub  poena  irregula¬ 
ritatis  nequit  exercere  actum  Ordinis.  Ita  ex  Cap.  5 
h.  t .,  ex  Cap.  40  de  Senten.  excomm.  Idque  ea 
de  causa,  quia  sententia  Pastoris,  sive  justa,  sive 
injusta  fuerit  est  timenda.  Can.  4,  sentent.  14, 

q.  3.  Nec  prodest  appellatio,  quia  ista  non  parit 
effectum  suspensivum,  sed  devolutivum. 

Post  haec  oritur  quaestio,  utrum  nempe  hujus¬ 
modi  irregularitatem  contrahant  etiam  Clerici  in 
Minoribus  constituti,  si  et  ipsi  Censura  innodati 
exerceant  Ordinem  proprium?  Resp.  In  hoc  pun¬ 
cto  non  conveniunt  inter  se  DD.  et  Canonistae ; 
alii  enim  innixi  Cap.  1,  et  Cap.  20  de  Senten. 
exeom.  negativam  tenent  sententiam ;  alii  vero 
affirmativam  tuentur,  ut  Pirhing,  et  Reiffenstuel 
h.  t.  Verum  quidquid  sit  de  veteribus  Canonibus, 
illud  hodie  certum  est,  quod  contrahant,  idque 
patet  ex  Constit.  Sixti  V  incip.  Sanctum,  et  ex 
praxi  S.  Poenitent.  et  S.  Congr.  Condii ,  nec 
non  ex  epistola  Encyclica  Bened.  XIV  diei  3  De¬ 
cembris  1749  ad  Poenitentiarios,  et  Confessarios 
Urbis  pro  anno  sancto  §.  4,  ubi  legitur  —  Qui¬ 
bus  data  est  facultas  dispensandi  cum  sacerdo¬ 
tibus,  aut  in  sacris  Ordinibus  constitutis  super 
occulta  irregularitate  ob  dolationem  censurarum 
(nequaquam  vetitum  est)  quominus  eadem  facul¬ 
tate  utantur  cum  Clericis,  qui  in  minoribus  Or¬ 
dinibus  sunt  constituti. 

Sed  quaenam  tandem  est  poena  illius,  qui  cele¬ 
brat  divina  officia  in  loco  interdicto?  Resp.  distin¬ 
guendum  est:  aut  qui  talia  peragunt  sunt  Clerici 
saeculares,  aut  sunt  regulares  ;  si  sunt  Clerici 
saeculares,  privantur  suis  beneficiis,  si  vero  re¬ 
gulares  detruduntur  in  arctius  monasterium.  Ita 
ex  Cap.  7  h.  t.  Hic  ad  rem  facit,  quod  legitur 


310 


PRAELECTIONES  JURIS  CANONICI 


in  Const.  Apostoliccie  Seclis  sub  numero  2,  quoad 
interdicta  —  ibi  —  Scienter  celebrantes,  rei  cele¬ 
brari  facientes  divina  in  locis  ab  Ordinario,  vel 
a  delegato  judice,  vel  a  jure  interdictis...  inter¬ 
dictum  ab  ingressu  Ecclesiae  ipso  jure  incurrunt , 
donec  ad  arbitrium  eius,  cuius  sententiam  con- 

a 

tempserunt  competenter  satisfecerint. 


TITULUS  XXVIII 

De  Clerico  non  ordinato  ministrante. 

Inter  alia  Clericorum  delicta,  illud  etiam  haud 
leve  recensetur,  si  Clericus  exerceat  ordinem,  quem 
non  habet.  Hinc  post  praecedentem  titulum  de 
Clerico  excommunicato ,  deposito,  vel  interdicto 
ministrante,  merito  B.  Raymundus  praesentem 
subjicit. 

Clericus  non  ordinatus  ille  est,  qui  vel  ordi¬ 
nem,  in  quo  ministrat,  non  suscepit,  vel  si  su¬ 
scepit,  illum  invalide  omnino  suscepit,  eo  quod 
substantialiter  peccatum  fuit  vel  in  forma,  vel  in 
materia,  vel  in  intentione. 

Hoc  breviter  praejacto,  quaeri  potest  quaenam 
sit  poena  Clerici  ministrantis  in  Ordine  non  su¬ 
scepto.  Resp  :  triplex  a  jure  poena  statuitur ;  sci¬ 
licet  l.°  Poena  excommunicationis  ferendae  sen¬ 
tentiae  Cap.  1  h.  t.  2.°  Poena  suspensionis  ad 
biennium,  vel  triennium  ab  exercitio  Ordinis  non 

cujuscumque  (nam  dispositio  Cap.  jhn.  h.  t.  ubi 
suspensio  ista  statuitur,  poenalis  est,  consequenter 
ad  Ordines  non  expressos  haud  porrigenda)  sed 
ab  exercitio  Ordinis  proxime,  seu  ultimo  suscepti, 
in  quo  temere  ministrare  praesumpsit  Cap.  2  h.  t. 
3.°  Irregularitas,  quae  est  partialis,  idest  non  po¬ 
test  promoveri  ad  ordines  superiores  Cap.  lh.t.; 
at  si  durante  suspensione  biennali,  vel  triennali 
exercuerit  actus  ordinis,  a  quo  suspensus  fuit, 
tunc  totaliter,  ac  plene  irregularis  evadet.  Haec 
autem  irregularitas,  ut  incurratur  requiritur,  ut  Cle¬ 
ricus  dolo,  scilicet  serio  scienter,  et  temere  exer¬ 
ceat  ordinem,  quo  non  est  insignitus.  Cit.  Cap.  1 
h.  t.  —  ibi  —  Propter  temeritatem. 

Easdem  vero  poenas  innovavit,  et  insuper  no¬ 
vas  statuit  post  Gregorium  XIII,  et  Sixtum  V,  Cle¬ 
mens  VIII  Constit.  Incip.  Etsi  alias ,  et  Urba¬ 
nus  VIII  Constit.  incip.  Apostolatus ,  qui  decrevit 
poenis  a  Clemente  statutis  procedi  posse  contra 
omnes  praesumentes  Missas  celebrare,  et  sacra- 
mentales  confessiones  audire,  dummodo  vigesi¬ 
mum  aetatis  annum  compleverint. 

Quibus  omnibus  accessit  Benedictus  XIV, 
qui  in  sua  Constit.  incip.  Sacerdos  in  aeternum 
diei  20  Aprilis  1744  poenas  easdem  renovavit 
contra  Clericos  non  Presbyteros  Missam  cele¬ 
brantes,  et  sacramentales  confessiones  audientes, 
scilicet  ut  rite  degradentur  ab  ordinibus  Ecclesia¬ 
sticis,  statimque  tradantur  Curiae  saeculari  debite 
puniendos,  quin  eis  suffragetur  privilegium  aeta- 

tis  minoris  25  annorum,  modo  expleverint  annum 
vigesimum.  Cum  autem  eo  tempore,  quo  a  Be¬ 
nedicto  XIV  edita  fuit  praefata  Constitutio,  abusus 
hujusmodi  forsan  crevissent,  praedictarum  Con¬ 
stitutionum  rigorem  auxit  decernens  l.°  Extraju- 
diciales  Episcopi  literas  admitti  ad  probandum 
reum  non  fuisse  ad  Sacerdotium  promotum.  2. Suf¬ 
ficere,  ut  partem  tantum  Missae  celebrare  prae¬ 
sumpserint,  dummodo  elevationem  hostiae,  et  ca¬ 
licis  peregerint.  Quoad  eos  vero,  qui  sacramen- 
tales  confessiones  audiverint,  etsi  absolutionem 
haud  impertiverint,  nulla  exceptione  juvari  posse 
decrevit,  sed  poenam  tantum  mitigari  aliquantu¬ 
lum,  probato  sufficienter  facto  absolutionis  non  im¬ 
pertitae.  Altera  vero  Constit.  incip.  Divinaram 
2  Augusti  1757  praelaudatus  Pontifex  decrevit 
praedictis  reis  non  amplius  confessionem  judici 
factam  de  crimine  patrato  suffragari. 

Haec  de  Clerico ;  quid  autem  dicendum  de  laico 
qui  exercere  auderet  actum  ordinis,  praesertim 
majoris,  exempli  gratia  celebrando  missam,  vel 
sacramentales  confessiones  excipiendo  ?  Fatendum 
omnino  est,  quod  laicus  iste  Missam  celebrans, 
vel  confessionem  sacramentalem  audiens,  com¬ 
mittat  peccatum,  et  sacrilegium  gravissimum,  dum 
divinis  sacramentis  illudit,  et  fidelibus  per  falsi- 
tatem  purum  panem  cum  vino,  loco  veri  corporis, 
et  sanguinis  Christi  adorandum  proponit,  nec  mi¬ 
nus  talis  laicus  decipit  fideles,  qui  ipsi  peccata 
sua  aperiunt,  putantes  eum  esse  sacerdotem,  nam 

existimant  se  obtinere  remissionem  peccatorum 
suorum,  quam  tamen  per  absolutionem  a  tali  ho¬ 
mine  factam,  ob  defectum  ordinum,  et  jurisdi¬ 
ctionis  obtinere  nequeunt.  Hinc  merito  ab  Inqui¬ 
sitoribus,  et  locorum  Ordinariis,  tamquam  idola- 
triae,  et  gravissimi  falsi  rei  omni  misericordia 
indigni  judicari,  et  curiae  saeculari  debitis  poenis 
afficiendi  tradi  possunt,  et  debent,  juxta  supe¬ 
rius  citatas  Constitutiones.  Ita  Schmahgrueber 
h.  t.  n.  24. 

At  praeter  hoc  incurrit  ne  etiam  irregularita¬ 
tem  ?  Non  concordant  in  hoc  DD.  et  Canonistae. 
Nonnulli  enim  affirmant:  1 ,°  Quia  laicus  ordinum 
officium  temere  usurpando,  aeque,  imo  gravius 
delinquit,  quam  clericus  ad  divina  per  primam 
tonsuram  jam  deputatus.  2.°  Quia  Cap.  1  h.  t. 
irregularis  esse  non  pronunciatur  non  ordinatus 
ministrans  indistincte,  et  nullo  facto  discrimine, 
au  clericus  ille  sit,  an  vero  laicus.  3.°  Quia  per 
Constit.  Clemen  VIII  superius  citatam  a  foro  Ec¬ 
clesiae  abjici,  et  ab  ordinibus,  si  quos  habuerint, 
degradari,  curiaeque  saeculari  tradi  jubentur  ge¬ 
neraliter  omnes  non  Presbyteri,  qui  missam  ce¬ 
lebrare,  aut  sacramen talem  confessionem  audire 
praesumpserint :  alii  vero  negant  irregularitatem 
tali  casu  a  laico  incurri,  quia  irregularitas  non 
contrahitur,  nisi  in  casibus  jure  expressis;  atqui 
nullo  jure  expressum  satis  invenitur,  quod  talis 
laicus  irregularitatem  incurrat,  imo  istum  dispo¬ 
sitione  juris  statuentis  irregularitatis  poenam  mi- 

nistranti  in  ordine  non  suscepto,  non  incurrere 
satis  clare  indicat  rubrica  praesentis  tituli,  quae 
loquitur  de  solo  clerico  non  ordinato  ministrante. 
Ita  cit.  Auctor  n.  22,  et  23. 

Posito  itaque  quod  irregularitas  incurratur  per 
usum  temerarium  ordinum  non  susceptorum,  quis 
ab  ea  dispensare  poterit,  et  potestatem  concedere 
suscipiendi  Ordines  ?  Resp.  distinguendum  est 
inter  jus  antiquum,  et  jus  novum  a  Concilio  Tri- 
dentino  introductum.  Jure  antiquo  decretalium  di¬ 
spensare  poterat  solus  Pontifex,  ceu  patet  ex  Cap. 
Cum  aeterni  1,  vers.  sciturus  de  Sent.  et  rejud. 
in  6 .  Jure  vero  novo  Tridentini  sess.  24,  cap.  6 y 
de  Reformat,  dispensare  poterit  etiam  Episcopus 
in  hoc  delicto,  dummodo  adhuc  occultum  fuerit. 
Ita  Reiffenstuel  h.  t.  n.  16,  aliique. 

TITULUS  XXIX. 

De  Clerico  per  saltum  promoto. 

Circa  ordines  etiam  delinquunt  qui  uno,  vel 
pluribus  ordinibus  praetermissis,  ad  superiorem 
ascendunt.  Hac  de  re  B.  Raymundus  praesentem 
annectit  titulum. 

Ordinum  susceptio  est  ordinatio  gradatim  fa¬ 
cienda:  nam  sicut  natura,  ita  et  Ecclesia  voluit, 
ut  a  minimis  initium  caperetur,  et  ab  inferioribus 
ordinibus  per  sequentes  ordines  transitus  ad  or- 

clinem  supremum  fieret.  Can.  unie.  dist.  52,  can. 
si  officia  2,  et  can.  Jin.  dist.  59,  juncto  Concit. 
Tridentin.  sess.  23.  can.  2,  et  cctp.  11,  de  Reform. 

Qui  igitur  praetermissis  inferioribus  ordinibus, 
superiores  recepit,  iste  dicitur  promotas  per  'sal¬ 
tum.  Quaeritur  igitur  l.°  utrum  hujusmodi  ordi¬ 
natio  per  saltum  non  solum  illicita,  sed  et  inva¬ 
lida  dici  debeat.  2.°  An  et  quae  poenae  incur¬ 
rantur,  si  scienter  id  fiat  ? 

Ad  primam  quaestionem  respondemus,  hujusmodi 
ordinationem  quamvis  illicitam  validam  esse,  ex¬ 
cepto  uno  casu  ordinationis,  nempe  quando  quis 
a  diaconato,  presbyterato  non  suscepto,  Episco¬ 
pus  ordinatur.  Episcopatus  enim  cum  sit  comple¬ 
mentum,  et  perfectio  sacerdotii,  essentialiter  sup¬ 
ponit  presbyteratum.  Hinc  sacerdotio  non  collato, 
Episcopatus  non  valet.  Ita  ex  Cap.  10  de  exces¬ 
sibus  Praelatorum  in  Jin.  et  glossa  in  cap.  unie.  h.  t. 
v.  de  misericordia.  Quod  autem  collatio  ordinis 
superioris,  non  suscepto  ordine  inferiore,  valida 
sit,  id  ex  eo  probatur,  quod  quaelibet  ordinatio  tum 
ratione  ritus,  tum  ratione  deputationis  ad  aliquod 
ministerium  integra  est,  et  per  se  sufficiens.  Can. 
unie.  32,  et  supponitur  in  Cap.  unie.  h.  t.  ubi 
cum  quidam  susceperit  ordinem  Sacerdotii,  prae¬ 
termisso  Diaconatu,  et  cum  praeceptum  non  fuerit 
repetere  Sacerdotium,  sed  suscipere  ordinem,  qui 
omissus  fuit,  patet,  quod  collatio  ordinis  Supe¬ 
rioris  fuit  valida.  Quod  autem  sit  illicita  ex  eo 
probatur,  quia  principium  est  sacrorum  Canonum, 

quod  quis  ad  ordinationem  gradatim  procedere 
debet,  scilicet  inferioribus  ordinibus  receptis  ad 
superiores  ascendere. 

Quoad  autem  secundam  quaestionem  responde¬ 
mus  :  quod  quamvis  aliqui  existiment,  taliter  pro¬ 
motum  esse  absolute  irregularem,  magis  tamen 
inter  DD.  convenit,  esse  tantum  ipso  jure  suspen¬ 
sum,  et  quidem  solummodo  quoad  illum  ordinem 
per  saltum  susceptum,  irregularem  autem  tunc 
primum  fieri,  cum  in  hoc  ordine  suscepto,  vel  in 
illo,  quem  suscipere  omisit,  ministraverit.  Idque 
verum  est,  sive  in  eo  ministret  ante  eum  susce¬ 
ptum,  sive  post  susceptum, si  hoc  faciat  absque 
legitima  Episcopi  dispensatione.  Si  enim  mini¬ 
stravit  ante,  fit  irregularis  tamquam  ministrans  in 
ordine,  quem  non  habet,  ceu  superius  vidimus, 
si  post  illum  susceptum,  itidem  fit  irregularis,  quia 
cum  suspensus  sit  a  receptione  ordinis  praeter¬ 
missi,  postquam  illum  sine  dispensatione  suscepit, 
manet  adhuc  suspensus  ab  ejus  executione  ;  ergo 
si  cum  illa  censura  ministrat,  fit  irregularis.  Ita 
Barbosa  in  Collcct.  DD.  ad  cap.  unie.  h.  t.  Et 
Schmalzgrueber  h.  t.  n.  5. 

Dixi  sine  legitima  dispensatione ,  quia  Concilium 
Tridentium  sess.  23 ,  cap.  14  Episcopo  potestatem 
concedit  dispensandi  in  suspensione  cum  promotis 
per  saltum,  si  in  ordine  sic  suscepto  non  mini¬ 
straverint. 

TITULUS  XXX. 

De  eo,  qui  furtive  ordinem  suscepit. 

Delinquunt  etiam  circa  ordines  illi,  qui  sine 
consensu,  et  licentia  proprii  Episcopi,  et  sine  prae¬ 
vio  examine,  dolose  se  ordinandis  immiscentes  or¬ 
dines  recipiunt.  Et  quoniam  hoc  praecipue  fa¬ 
ciunt,  qui  per  saltum  ordinantur,  hinc  recto  ordine 
B.  Raymundus  hunc  titulum  praecedenti  adjunxit. 

Tria  in  hoc  titulo  praecipue  quaerenda  sunt. 

1. °  Quinam  dicuntur  furtive  suscipere  ordines? 

2. °  An  hujusmodi  furtiva  ordinatio  sit  valida,  et 
licita?  3.°  Quaenam  poenae  statutae  sint  contra 
furtive  suscipientes  ordines  ? 

Ad  primam  quaestionem  respondemus,  eos 
dici  furtive  suscipere  ordines,  qui  vel  in  examine 
reprobati,  vel  sine  praevio  examine,  simulque  sine 
consensu,  et  licentia  proprii  Ordinarii  dolose  se 
ingerunt  caeteris  ordinandis,  Cati.  Quando  5,  di- 
st.  4 ,  Can.  Extra  5,  dist.  64,  vel  qui  eadem 
die  duos  sacros  ordines  suscipiunt  sine  requisita 
licentia.  Cap.  1  et  2 ,  h.  t. 

Ad  secundam  vero  quaestionem  dicimus,  quod 
quamvis  certum  sit,  furtive  suscipientes  ordinem 
graviter  peccare,  utpote  praeceptum  Ecclesiae  in 
gravi  materia  transgredientes,  tamen  ordinatio  va¬ 
lida  est.  Idque  patet  ex  cap.  1,  h.  t.  ubi  cum 

non  jubeatur  furtive  ordinatum  iterum  ordinari, 
imo  non  sublata  censura,  quam  incurrit,  permit¬ 
tatur  ministrare;  manifestum  apparet,  ordinem/wr- 
tive  susceptum  valere,  ideoque  sequitur,  ordina¬ 
tionem  in  hoc  casu  validam  esse,  quamvis  illi¬ 
citam. 

Verum  hic  haud  levis  exurgit  quaestio,  sci¬ 
licet  utrum  ordo  furtive  susceptus  etiam  valeat, 
si  Episcopus  ordinans,  sive  per  se,  sive  per  alium 
declarationem  praemisit,  se  non  intendere  ordinare 
non  approbatos  in  examine,  vel  censura  ligatos. 

Resp.  Consultum  non  est,  ut  Episcopi  prote¬ 
stationem,  et  intentionem  praemittant,  tales,  vel 
tales  non  ordinandi,  tum  quia  hoc  non  est  con¬ 
forme  ritibus,  et  praxi  Ecclesiae  universalis,  tum 
quia  secum  trahit  gravissima  incommoda ,  et 
pericula,  quae  ex  dubia,  et  irrita  ordinatione 
oriuntur,  nihilominus,  si  constaret  de  hac  in¬ 
tentione  non  ordinandi  eos,  certum  est  valore  de¬ 
stitui  hujusmodi  ordinationem.  Quin  dici  valeat, 
hujusmodi  protestationes  ab  Ordinariis  adjectas 
praesumi  potius  animo  perterrendi  sic  volentes 
furtive  ordinari,  quam  animo  non  ordinandi,  quo¬ 
niam  si  Episcopus  contrarium  non  manifestat  ver¬ 
bis  censetur  in  dubio,  eum  talem  intentionem  ha¬ 
buisse  arg.  legis  Labeo  7 ,  §  Servius  2  ff.  de 
suppellectil .  leg.  —  ibi  —  Nemo  existimandus  est 
dixisse ,  quod  mente  non  agitaverit ,  et  Leg.  Ge¬ 
neraliter  13  Cod.  de  non  numerata  pecunia  — * 
ibi  — •  Nimis  enim  indignum  judicamus,  quod  sua 

quisque  voce  dilucide  protestatus  est,  id  in  eum- 
dem  casum  infirmare,  testimonioque  proprio  re¬ 
sistere.  Hinc  ordinatio  effectu  vacua  foret,  ceu 
saepius  tradidit  S.  Concilii  Congregatio  in  variis 
resolutionibus,  et  praesertim  in  Congreg.  diei  13 
Feb.  1682. 

Ad  tertiam  tandem  quaestionem  respondemus 
poenas  statutas  contra  eos,  qui  furtive  ordines 
suscipiunt,  sequentes  esse,  videlicet  l.°  Suspensio 
ab  ordinibus  sic  susceptis  Cap.  fin.  h.  t.  2.°  Su¬ 
spensio,  ne  ascendant  ad  alti  ores  ordines  Cap.  1 
h.  t.,  non  tamen  irregularitas ;  quia  quidquid  di¬ 
cunt  alii,  id  clare  non  colligitur  ex  cit.  cap.  1. 
Illud  vero  notandum,  quod  si  per  accidens  Epi¬ 
scopus  sub  excommunicatione  prohibuit  furtivam 
ordinationem,  tunc  hoc  in  casu  ita  ordinati,  ut- 
pote  excommunicati  exercere  nequeunt  ordines 
antea  rite  susceptos.  Ita  Maschat  h.  t.,  n.  2. 

Verum  adsunt  ne  causae  excusantes  ab  hac 
suspensione?  Respondent  DD.  et  Canonistae ,  quod 
excusant  nedum  ignorantia ,  et  cis,  sed  et  metus 
gravis,  ac  justus ,  eo  quod  causae  istae  excusant 
a  poenis,  et  suspensio  in  themate  imponitur  tam¬ 
quam  poena.  Ita  Schmalzgrueber  h.  t.  n.  10  et  11. 

Posito  autem,  quod  ob  furtivam  ordinationem 
ordinum  susceptionem  incurrantur  poenae  supra - 
dictae,  quia  nulla  causa  excusans  praesto  sit,  quis 
eas  relaxare,  seu  dispensare  potest?  Resp.  di¬ 
stinguendo  :  vel  talis  susceptio  antecedente r  pro¬ 
hibita  fuit  sub  excommunicatione,  vel  non.  Si  pro- 


320 


PRAELECTIONES  JURIS  CANONICI 


hibita  non  fuit  sub  poena  excommunicationis,  tunc 
Episcopum  cum  sic  ordinato  dispensare  posse  tra¬ 
dunt  Cap.  1  et  2  h.  t.,  Pirhing.  h.  t.,  n.  5  et  7, 
Reiffenstuel  eod.  tit.  n.  12.  Si  vero  prohibita 
fuit  cum  excommunicatione,  tum  iterum  distin¬ 
guendum  est:  vel  sic  ordinatus  intrat  in  religio¬ 
nem,  vel  manet  in  saeculo;  si  intrat,  et  ibi  lau¬ 
dabiliter  aliquandiu  vivat,  tunc  dispensare  potest 
Episcopus,  vel  Abbas  illius:  si  vero  manet  in  sae¬ 
culo,  tunc  soli  Romano  Pontifici  dispensationem 
competere  superallegati  textus  tradunt,  dummodo 
delictum  non  fuerit  occultum.  Hoc  enim  in  casu 
Episcopum  dispensare  posse  luculenter  perhibet 
Concilium  Tridentinum  sess.  24,  cap.  6. 

TITULUS  XXXI. 

De  excessibus  Praelatorum ,  et  subditorum. 

Cum  B.  Raymundus  de  variis  excessibus  tam 
Praelatorum,  quam  subditorum  generaliter  hacte¬ 
nus  egerit,  expediebat,  ut  specialiter  tractaret  de 
excessibus  Praelatorum  in  subditos,  et  subdito¬ 
rum  in  Praelatos.  Hac  de  re  nunc  praesentem 
subjicit  titulum. 

Verum  si  de  cunctis,  quae  ad  hanc  rubricam 
reduci  possent,  agere  deberemus,  titulus  hic  am¬ 
plissimus  foret,  eo  quod  quaevis  transgressio  legis 
a  Praelato,  vel  subdito  facta  excessus  Praelati, 

vel  subditi  est,  et  dici  potest.  Quare  ad  evitandam 
superfluam,,  et  fastidiosam  prolixitatem,  vestigiis 
aliorum  inhaerentes  eos  dumtaxat  excessus  in  me¬ 
dium  proferemus,  qui  in  hoc  titulo  specialiter  al¬ 
legantur,  et  alibi  non  examinantur. 

Possunt  itaque  Episcopi  delinquere  l.°  si  sub¬ 
ditos  gravant  indebitis,  et  iniquis  exactionibus, 
vel  censuris  vexent  injuste  illatis,  vel  Clericos  ita 
viliter,  et  inhoneste  tractant,  ut  ipsos  laicis  de¬ 
spicabiles  reddant,  veluti  si  essent  viles,  et  indi¬ 
gnae  personae,  prouti  habetur  in  cit.  cctp.  1,  h.  t., 
pro  quo  excessu  Papa  gravem  minatur  poenam 
loc.  cit.  his  verbis  —  Scitari  pro  certo ,  quod  si 
rumores  iterum  cid  aures  nostras  pervenerint,  pro 
tantis  excessibus  vos  taliter  puniemus,  quod  timore 
poenae  vestrae  caeteri  a  similibus  abstineant.  Huc 
quadrat  etiam  illud  can.  Esto  subjectus  7.  dist.  95, 
— —  ibi  —  Esto  subjectus  Pontifici  tuo  quasi  ani¬ 
mae  parentem  suscipe  :  sed  Episcopi  sacerdotes  se 
esse  noverint,  non  dominos,  honorent  clericos, 
quasi  clericos,  ut,  et  ipsis  a  clericis,  quasi  Epi¬ 
scopis  honor  referatur.  2.°  Si  quid  imperent  infe¬ 
rioribus  contra  eorum  privilegia  cap.  5,  et  6,  h.  t. 

3. °  Si  jura  inferiorum  imminuant,  aut  Ecclesias 
ipsis  subjectas  liberent  a  subjectione.  Cap.  2,  h.  t. 

4. °  Si  Ecclesias,  et  beneficia  Ecclesiastica  indi¬ 
gnis  conferant.  Cap.  11.  h.  t.  5.°  Si  Sacerdotes 
sibi  subjectos  cogant  ad  revelanda  peccata.  Cap. 13. 
h.  t.  6.°  Si  gravamina  religiosis  inferant  aliquid 
praecipiendo,  interdicendo,  aut  prohibendo  contra 

tenorem  privilegiorum  suorum,  et  aliis  gravami¬ 
nibus  eos  onerando,  quae  numerantur  in  Cap.  16, 

17 ,  h.  t.  et  in  Clem.  unie,  ubi  injungitur  gravibus 
verbis,  ne  Episcopi  invadant  provinciam  regula¬ 
rium  exemptorum  etc. 

Sed  non  modo  Episcopi,  verum  etiam  et  Prae¬ 
lati  inferiores  possunt  excedere  limites  propriae 
potestatis  l.°  Si  absque  consensu  Episcopi,  et  pro¬ 
pria  auctoritate  uniant  Ecclesias  sibi  subjectas, 
Cap.  Sicut  8 ,  h.  t.,  vel  nova  aedificent  mona¬ 
steria.  Coneil.  Trid.  sess.  25,  de  Regul.  cap.  3. 

2. °  Si  cognoscant  causas  matrimoniales,  quae  vi¬ 
deri  possunt  a  solo  Episcopo,  vel  Praelato  Nul¬ 
lius,  qui  jurisdictione  quasi  Episcopali  gaudeat. 

3. °  Si  imponant  poenitentias  publicas  concedendo 
indulgentias.  Cap.  12,  h.  t.  Haec  enim  ad  solum 
Episcopum  pertinent,  et  Praelati  inferiores  absque 
peculiari  privilegio  peragere  nequeunt. 

Haec  pertinent  ad  excessus  Episcoporum,  et 
Praelatorum  inferiorum  ;  nunc  pauca  de  excessi¬ 
bus  subditorum  in  Praelatos,  seu  superiores  suos. 
Delinquunt  ipsi  l.°  Si  violant  interdicta  ab  Epi¬ 
scopis  lata,  quod  verificatur  etiam  de  Episcopis 
ipsis  relate  ad  Papam,  prouti  constat  ex  cap.  Tanta 

18,  et  ult.  h.  t.  2.°  Si  in  collegium,  seu  socie¬ 
tatem  publicam  se  constituere  attendant,  commune 
sigillum,  et  alia  collegii  jura  usurpando,  ceu  docet 
cap.  14,  h.  t.  3.°  Si  mutent  sibi  causam  posses¬ 
sionis,  uti  esset  si  vicarius  sibi  arrogaret  titulum 
rectoris  principalis,  qua  de  re  uti  perjurius,  et 

infamis  a  suo  officio  amovendus  est,  prout  habe¬ 
tur  in  cap.  6,  h.  t.  4.°  Si  clerici  subditi  negant 
Episcopum  esse  dominum,  seu  pastorem  suum, 
et  in  causa  spirituali  eum  trahunt  ad  judicem 
saecularem ,  vel  consilium  praebent  adversariis 
ejusdem  contra  ipsum  Episcopum,  ex  quo  excessu 
deponendi  sunt,  et  officiis,  atque  beneficiis  pri¬ 
vandi,  prout  eruitur  ex  eap.  Gravamina  15 ,  h.  t. 

Caeteros  alios  excessus  subditorum  hic  recen¬ 
sere  abstinemus,  eo  quod  eos,  poenasque  ipsis 
impositas  passim  in  jure  reperies. 


TITULUS  XXXII. 

De  novi  operis  nunciatione. 

Sicut  in  profanis  jure  civili  nunciari  potest 
novum  opus,  ita  etiam  in  Ecclesiasticis  de  jure 
canonico  id  contingere  potest,  si  una  Ecclesia  ex  g. 
in  praejudicium  alterius  novum  aedificium  erigere 
vellet.  Hac  de  re  B.  Raymundus  inter  excessus 
Praelatorum  etiam  istud  recenset  praesentem  ti¬ 
tulum  subnectens. 

Nunciatio  novi  operis  in  re  nostra  nihil  aliud 
est,  nisi  prohibitio  aedificandi  novam  aliquam  Ec¬ 
clesiam  in  damnum,  et  praejudicium  Ecclesiae 
jam  existentis.  Damnum  hoc,  et  praejudicium 
multiplicis  generis  esse  potest,  quandoquidem  Ec¬ 
clesia  jam  existens  potest  timere  praejudicium  ab 

altera  aedificanda  ob  propinquitatem  aedificii,  sive 
quia  nova  Ecclesia  occupat  fundum  alterius,  sive 
quia  jurisdictio  prioris  intervertitur,  sive  quia  pati 
potest  prior  Ecclesia  imminutionem  in  illis  oblatio¬ 
nibus  fideles  Ecclesiae  offerre  solent.  Cap.  1 , 
et  2 ,  h.  t. 

Effectus  nunciationis,  quas  est,  ut  qui  novum 
opus  aggreditur,  debeat  illico  ab  aedificando  de¬ 
sistere,  secus  probata  justitia  nunciationis,  suis 
expensis  tenetur  demolire,  quod  inde  constru¬ 
ctum  est. 

Quare  totum  id  quod  a  legibus  civilibus  prae¬ 
scribitur,  observatur  etiam  ab  Ecclesia ;  siquidem 
sacri  canones  non  dedignantur  leges  civiles  in  hac 
re  imitari.  Unde  inferunt  Doctores,  et  Canonistae 
principium  illud  —  Jus  Canonicum,  et  civile  in¬ 
vicem  opitulantur,  et  quod  in  uno  jure  desideratur, 
debet  per  aliud  suppleri.  Ita  Cap.  1,  h.  t. 


TITULUS  XXXIII. 

De  privilegiis  et  excessibus  privilegiatorum. 

Actum  est  supra  de  excessibus  Praelatorum, 
et  subditorum  ;  at  sicut  quandoque  accidit,  ut  sub¬ 
diti  delinquant  abutendo  privilegiis  suis  et  exce¬ 
dendo  terminos  eorum,  imo  saepius  etiam  dubi¬ 
tetur  de  intellectu  ipsorum  privilegiorum,  hinc 
B.  Raymundus  praesentem  titulum  subnectit. 

Amplissima  est  materies  privilegiorum  ;  at  nos, 
ne  praelectionum  cancellos  transgrediamur,  pauca 
de  ipsis  proferemus. 

Privilegium  est  jus,  vel  indultum  singulare  in 
certae  personae,  aut  causae  gratiam  a  Superiore 
constitutum.  Privilegium  hoc  licet  in  se  specta¬ 
tum  distinguatur  a  lege  communi,  quod  haec  com¬ 
muniter  pro  omnibus  lata  sit,  ipsum  autem  cer¬ 
tarum  tantum  personarum  favorem  respiciat,  nihil 
tamen  impedit,  quominus  lege  communi  privile¬ 
gium  contineatur,  imo  aliquando  etiam  valde  utile 
est,  ut  sic  tale  privilegium  ab  omnibus  aliis  scia¬ 
tur,  et  personis  privilegiatis  servetur,  et  ab  ejus 
usu  non  impediantur. 

Privilegia  multiplicis  generis  sunt ;  alia  enim 
sunt  clausa  in  corpore  juris,  alia  dantur  per  spe¬ 
ciale  rescriptum  Principis.  Prima  dicuntur  ea, 
quae  inter  alias  leges  corpori  juris  inserta  legun¬ 
tur,  prouti  sunt  privilegia  Ecclesiarum,  et  Eccle¬ 
siasticorum,  quae  habentur  passim  tum  in  jure 
Canonico,  tum  etiam  in  jure  Civili,  ceu  patet  ex 
tit.  Cod.  de  SS.  Eccl.  et  C.  de  Epis.  et  Cler. 
Prioris  generis  privilegia  judex  non  debet  igno¬ 
rare,  et  si  aliquid  contra  ipsa,  vel  injungat,  vel 
decernat,  nullitati  subjacet,  et  privilegiatus  parere 
non  tenetur.  Cap.  5,  et  7  de  Excessibus  Prae¬ 
latorum.  Praeter  haec  ordinarie  ipsa  in  vim  beni¬ 
gnae  interpretationis  ad  casus  similes  extenduntur. 

Privilegia  vero  secundi  generis,  idest  ea,  quae 
ex  speciali  Principis  rescripto  conceduntur,  a  ju- 

dice  ignorari  possunt,  imo  praesumuntur,  quippe 
quia  considerantur  tamquam  facta  particularia ; 
hinc  nisi  ipsa  ostendantur,  judex  non  tenetur  re¬ 
vereri,  ceu  docet  Cap.  7  h.  t.  in  6.  Praeterea 
strictae  subjiciuntur  interpretationi,  nec  extendi 
valent  ad  casus,  vel  personas  non  expressas. 

Dividuntur  insuper  privilegia  in  realia,  per¬ 
sonalia ,  et  mixta.  Leg.  Privilegia  196 ,  ff.  de  Re¬ 
gulis  juris.  Realia  dicuntur,  quae  directe,  et  prin¬ 
cipaliter  conceduntur  respectu  rei,  loci,  muneris, 
vel  dignitatis,  in  consequentiam  autem  personis, 
quae  talem  locum,  rem,  vel  officium  habent,  et 
cum  hujusmodi  privilegia  cohaereant  rei,  digni¬ 
tati  etc.,  transeunt  ad  quoscumque  successores, 
et  possessores.  Personalia  autem  sunt  ea,  quae 
principaliter  personae  sine  contemplatione  rei  con¬ 
ceduntur,  et  propterea  etiam  personam  sequuntur, 
et  cum  persona  extinguuntur,  ceu  tradunt  cit.  lex 
Privilegia ,  et  Cap.  Privilegium  7  de  Regulis 
juris  in  6 .  Mixta  autem  sunt  ea,  quae  de  utroque 
participant,  et  morali  corpori,  aut  collegio  perso¬ 
narum,  seu  communitati  conceduntur,  quaeque 
proinde  non  cessant,  deficientibus  membris,  sed 
ad  successores  etiam  transeunt. 

Viso  quid,  et  quotuplex  sit  privilegium,  videa¬ 
mus  nunc  quomodo  ipsa  acquirantur,  et  quomodo 
cessant,  seu  amittantur. 

Primus  acquirendi  modus  est  ipsa  actualis 
concessio  Superioris,  ad  quam  juxta  communem 
DD.  sententiam  non  requiritur  scriptura,  sed  etiam 

oretenus,  seu  vivae  vocis  oraculo  facta  subsistit  ad 
tramitem  textus  in  Clem.  2,  clabium  §  Nos  ete¬ 
nim,  et  ibi  Gloss.  in  verbo  de  sepulturis.  Extrav. 
etsi  Dominici  3  de  poenit.  et  retniss.  De  stilo 
tamen  Curiae  Romanae,  et  ex  regulis  Cancelleriae 
Apostol.  gratiae  ante  expeditionem  literarum  di¬ 
cuntur  informes,  et  nulli  suffragantur  dispensa¬ 
tiones  in  judicio,  vel  extra,  antequam  super  iis 
literae  Apostolicae  fuerint  confectae,  quia  quod 
Summus  Pontifex  in  signatura  ad  libellum  sup¬ 
plicantis  simpliciter  per  verbum  fiat  concedit,  id 
deinde  primum  in  literis  Apostolicis  cum  certis 
clausulis  extenditur,  vel  limitatur.  Ita  Reg.  Cane. 
25  de  Non  judicando  juxta  formam  supplicatio¬ 
nis,  sed  literarum  expeditarum,  et  reg.  53  Ut 
nulli  suffragetur  dispensatio  nisi  literis  confectis. 

Utrum  autem  saltem  in  foro  conscientiae  uti 
liceat  dispensatione,  vel  gratia  ante  literarum  ex¬ 
peditionem  dubitatur  ?  Negativa  videtur  verior  non¬ 
nullis,  eo  quod  a  tempore  Pii  V  in  illa  regula  ad¬ 
dita  fuerint  verba,  in  judicio,  vel  extra  cuiquam 
suffragetur.  Altera  tamen  affirmativa  nonnullis 
aliis  non  est  improbabilis,  quia  gratia  quoad  suam 
substatiam  (licet  non  quoad  omnes  qualitates)  di¬ 
citur  perfecta  per  solam  signaturam.  Ita  Barb. 
jur.  Eccles.  univ.  lib.  3,  Cap.  13,  n.  199. 

Secundus  modus  acquirendi  privilegium  est 
communicatio,  scilicet  quando  Superior  privile¬ 
gium,  quod  uni  simpliciter  concessit,  etiam  ad  al¬ 
terum  extendit;  ita  privilegia  unius  Universitatis, 

vel  Religionis  solent  communicari  alteri  Univer¬ 
sitati,  vel  Religioni.  Exempla  hujus  communica¬ 
tionis  privilegiorum  legi  possunt  in  Cap.  2,  h.  t. 
in  6,  in  leg.  Omnia  35  Cod.  de  Episcopis,  et 
clericis ,  et  in  leg.  penult.  Cod.  de  Advocatis  di¬ 
versorum  judiciorum. 

Tertius  tandem  modus  acquirendi  privilegia 
est  consuetudo,  et  praescriptio,  praesertim  illa  cu¬ 
jus  initium  memoriam  hominum  excedit,  quae 
communiter  ipsi  privilegio  aequiparatur.  Ita  Text. 
et  DD.  in  Cap.  novit.  13  de  judiciis,  et  in  Cap. 
super  quibusdam  de  Verborum  significat.  Sed  ne¬ 
dum  consuetudine,  et  praescriptione  immemora¬ 
bili,  sed  etiam  praescriptione  temporis  brevioris, 
videlicet  contra  privatos  30,  contra  Ecclesiam  40 
spatio  privilegium  aliquod  praescribi  potest.  Ita 
Cap.  4  et  18  de  Praescriptionibus. 

Sed  quid  de  amissione  ipsorum  ?  Pluribus  mo¬ 
dis  ipsa  extinguuntur,  et  cessant,  scilicet  l.°  per 
interitum  personae  privilegiatae ,  si  privilegium  est 
personale.  Patet  id  per  text.  in  Cap.  Privile¬ 
gium  7  de  regul.  juris  in  6 ,  —  ibi  —  Privile¬ 
gium  personale  personam  sequitur ,  et  extinguitur 
eum  persona.  Cui  concinunt  leg.  in  omnibus  cau¬ 
sis  68,  et  leg.  privilegia  quaedam  196  jfi.  de 
regul.  jur. 

At  si  loco  interitus  personae  privilegiatae  ve- 
rificaretur  interitus  naturalis ,  vel  civilis  per¬ 
sonae  privilegiantis,  seu  concedentis,  extinguitur 
ne  tunc  privilegium  ?  Per  mortem,  seu  depo- 

sitionem  ab  officio  personae  concedentis  privi¬ 
legium  absolute,  et  sine  limitatione  •  non  ces¬ 
sat ;  regula  enim  generalis  est,  et  commu¬ 
niter  recepta,  quod  Gratia  absolute  concessa,  et 
acceptata  non  cesset  per  mortem,  aut  depositionem 
ab  officio  ipsius  concedentis  juxta  receptum  juris 
axioma,  quod  gratiae  etiam  re  integra  morte  con¬ 
cedentis  non  expirent.  Ita  Cap.  Super  gratia  9 
de  offic.  jud.  deleg.  in  6 ,  et  Cap.  Si  cui  26  de 
praebent,  in  6.  Atqui  privilegium  est  quaedam 
gratia,  quia  continet  favorem  ejus,  cui  datur, 
ergo  etc. 

Confirmatur  autem  assertum  ex  eo,  quod  pri¬ 
vilegium  sit  quaedam  liberalis  donatio  :  atqui  do¬ 
natio  semel  facta  non  expirat  per  mortem  donantis, 
ergo  etc.  At  si  privilegium  non  sit  absolute,  et  sine 
limitatione  concessum,  sed  cum  aliqua  conditione, 
aut  limitatione  ad  certum  tempus,  exempli  gratia 
usque  ad  beneplacitum  nostrum ,  tunc  ipsofacto  per 
mortem  concedentis  extinguitur ,  et  cessat  per 
obitum  enim  concedentis,  seu  privilegiantis  omnino 
etiam  extinguitur,  et  cessat  ipsius  beneplacitum. 
Ita  textus  expressus  in  Cap.  Si  gratiose  5  de 
rescriptis  in  6,  — ibi  —  Hujusmodi  gratia  per  ejus 
obitum ,  per  quem  ipsius  beneplacitum ,  eo  ipso  ex¬ 
pirat.  Si  vero  concessum  fuerit  privilegium  sub 
clausula  usque  ad  beneplacitum  Sedis  Apostolicae , 
aut  hujusmodi,  tunc  hoc  in  casu  perpetuo  durat, 
nisi  a  Concedente,  vel  ejus  Successore  revocetur, 
ceu  tradit  cit.  cap.  5  de  rescript.  in  6 ,  — ibi  — 

Secas  autem,  si  usque  ad  Apostolicae  Sedis  bene¬ 
placitum  Gratia  concedatur  praedicta ;  tunc  enim, 
quia  Sedes  ipsa  non  moritur,  durabit  perpetuo , 
nisi  a  Successore  fuerit  revocata. 

Si  vero  privilegium  fuerit  reale,  tunc  cessat, 
et  extinguitur  per  extinctionem  ipsius  rei,  cui 
inhaeret  juxta  textum  in  cap.  Accessorium  42, 
de  Regul.  juris  in  6 ,  —  ibi  —  Accessorium  natu¬ 
ram  sequi  congruit  principalis. 

Verumtamen  hoc  intelligenclum  est  cum  hac  di¬ 
stinctione,  nempe  quod  privilegium  reale  cesset, 
et  extinguatur  per  interitum,  atque  extinctionem 
ipsius  rei,  cui  inhaeret,  si  res  ipsa  privilegiata 
extinguatur  sine  ulla  spe  restitutionis,  aut  repa¬ 
rationis  ;  si  enim  res  privilegiata  extinguatur  cum 
spe  restitutionis,  aut  reparationis,  tunc  conser¬ 
vantur  omnia  ejus  privilegia,  et  jura,  prouti  col¬ 
ligitur  ex  Cap.  Pastoralis  24,  caus.  7,  q.  1,  et 
Cap.  Quae  semel  4,  caus.  19,  q.  3. 

2.°  Extinguitur,  et  cessat  privilegium  renun- 
ciatiotie  expressa ,  si  concessum  fuerit  alicui  per¬ 
sonae  particulari,  et  in  ejus  favorem  tantum  con¬ 
cessum  fuerit  privilegium  —  Cum  liberum  uni¬ 
cuique  sit  juri  suo  renunciare ,  ait  Cap.  Si  de  terra 
h.  i.  Unde  in  leg.  Si  quis  ip„  conscribendo  Cod. 
de  pactis  dicitur  —  Regula  est  juris  antiqui ,  omnes 
licentiam  habere  iis,  quae  pro  se  introducta  sunt , 
renunciare.  Verum  si  privilegium  concessum  fuerit 
non  alicui  personae  particulari,  sed  in  favorem 
publicum,  vel  determinati  coetus  personarum,  tunc 

certa  et  indubitata  regula  est,  non  posse  privile¬ 
gium  renunciari  a  personis  particularibus  textu 
expresso  in  Cap.  Si  diligenti  12  de  Foro  compe- 
ten.  s=  ibi  Cum  non  sit  beneficium  lioe  perso¬ 
nale,  cui  renunciari  caleat;  sed  potius  toti  Collegio 
Ecclesiastico  publice  sit  indultum,  cui  privatorum 
pactio  derogare  non  potest.  Unde  Clerici  nec  vo¬ 
lentes  renunciare  possunt  privilegio  Fori  per  iext. 
in  cit.  Ccip.  Si  diligenti  12  de  Foro  competen. 
Imo  non  possunt  renunciare  ne  privilegio  quidem 
canonis  text.  expresso  in  Cap.  Contingit  36  de 
Senten.  excomm.  —  ibi  —  Cum  ille  Canon  non 
tam  in  favorem  Clerici  ordinati,  quam  in  favo¬ 
rem  Ordinis  Clericalis  fuerit  promulgatus . 

3.°  Amittitur  privilegium  renunciatione  tacita, 
quae  juris  interpretatione  censetur  fieri  per  non 
usum  ipsius  privilegii,  aut  per  usum  contrarium , 
et  in  hoc  quidem  omnes  Canonistae,  et  DD.  facile 
consentiunt. 

Verum  difficillima,  et  propter  diversos  utriusque 
juris  textus  plurimum  intricata  controversia  est, 
quanto  temporis  spatio,  et  quot  actibus  iste  non 
usus  privilegii,  vel  usus  contrarius  debeat  esse 
continuatus,  ut  dici  possit  privilegium  ob  tacitam 
renunciationem  amissum  ;  etenim  in  leg.  1,  ff  de 
Nundinis  ait  Jurisconsultus,  nundinis  impetratis  a 
Pi  incipe,  non  utendo,  qui  meruit,  decennii  tempore 
usum  amittit.  In  Cap.  Side  terra  6  h.  t.  Alex.  III 
Abati,  et  Monachis  S.  Andreae  Cisterciensis  Or¬ 
dinis  decisionem  dedit  in  haec  verba  —  Si  de 

terra ,  quam  habetis  in  Parochia  Canonicorum  de 
plautio,  per  triginta  annos  eis  decimas  persolvistis , 
eas  sibi  de  caetero  integre  persolvatis.  Licet  enim 
privilegiorum  Romanae  Ecclesiae  beneficio  Fra¬ 
tribus  Cisterc.  Ord.  indultum  fuerit ,  quod  de  la¬ 
boribus  suis  nullas  decimas  persolvere  debeant ,  de 
privilegio  tamen  induito  tunto  tempore  vobis  de¬ 
trahere  voluisti:  cum  liberum  sit  unicuique  suo 
juri  renunciare,  eoque  modo  non  potestis  vos  in 
hac  parte  tueri.  —  In  hoc  igitur  capite  tacita  pri¬ 
vilegii  renunciatio  censetur  in  triginta  annorum 
decursu. 

In  Capite  autem  14  eod.  tit.  Innoc.  III  docet 
templarios  idem  privilegium  amisisse  per  conti¬ 
nuam  solutionem  decimarum  spatio  quadraginta 
annorum.  Inquit  enim  —  Mandamus,  quatenus 
si  Abbas,  et  Monachi  sufficienter  ostenderint ,  quod 
a  Templariis  decimas  de  terris  praedictis  per  qua¬ 
draginta  annos  continue  perceperint  sine  lite,  vos 
ad  praestationem  ipsarum  Templarios  compellatis ; 
cum  enim  tanto  tempore  contra  privilegia  decimas 
solverint,  eis  renunciasse  tacite  praesumuntur .  Quod 
si  in  probatione  defecerint,  ab  ipsorum  impetitione 
Templarios  absolvatis. 

Porro  circa  istorum  textuum  diversitatem  va¬ 
rii  varias  excogitarunt  conciliationes,  et  resolutio¬ 
nes,  uti  videre  est  apud  Gloss.  Panorm.  Barb.  etc. 
Quid  igitur  in  re  adeo  perplexa  statuendum?  Ex¬ 
pediret  utique  in  hac  DD.  altercatione,  quae  im- 
praxi  frequenter  praejudicia  haud  levia  secum- 

trahere  potest,  apertiorem,  et  clariorem  juris  de¬ 
clarationem  habere.  Interim  antequam  ea  ab  aliquo 
S.  Pontifice  emanet,  liberum  cuilibet  relinquitur 
unam,  aut  alteram  ex  relatis  opinionibus  tam¬ 
quam  probabiliorem  sequi.  Mihi  tamen  salvo  me¬ 
liori  judicio,  videtur  difficultas  facillime  enodari 
posse  per  illam  exceptionem,  quam  superius  ex 
Gloss.  in  d.  ccip.  Accedentibus  h.  t.  attulimus, 
nimirum  quod  mentio  de  30,  et  40  annis  in  dd. 
cc.  sit  tantum  narratio  facti,  non  dispositio  juris. 
Scilicet  in  Cctp.  6  expositum  fuit  Alexandro  IU, 
Monachos  per  triginta  annos  solvisse  decimas : 
in  Cap.  14 ,  autem  expositum  fuit  Innocentio  III, 
Templarios  per  quadraginta  annos  solvisse  deci¬ 
mas.  Hinc  praefati  Pontifices  responderunt,  si  ita 
res  se  habeat,  merito  praesumitur  renunciatio, 
quin  uterque  Pontifex  quaestionem  ingrederetur 
de  tempore  definito  ad  privilegii  renunciationem 
praesumendam. 

Post  haec  si  quaeratur,  quanto  igitur  tem- 
usum,  vel  usum  contrarium?  Responderi  potest 
pore  opus  est  ad  amittendum  privilegium  per  non 
distinguendum  est  inter  ea  privilegia,  quae  in 
aliorum  gravamen  redundant,  et  ea,  quae  non  re¬ 
dundant,  sed  in  mera  facultate  aliquid  agendi  con¬ 
sistunt,  uti  est  facultas  dicendi  missam  ante  au¬ 
roram,  dispensandi  in  aliquo  impedimento  etc.  In 
prioribus  inducitur  legitima  praescriptio  30  vel  40 
annorum,  imo  juxta  Gloss.  in  Cap.  15  h.  t. 
verb.  per  40  ann.  privilegia  haec  amittuntur  spa- 

tio  10  annorum,  quia  hujusmodi  privilegia  sunt 
quodammodo  privatae  leges:  atqui  leges  privatae 
praescribuntur  10  ann.  spatio ;  ergo  e^tiam  hujus¬ 
modi  privilegia.  In  posterioribus  autem  non  usus, 
vel  contrarius  usus  non  inducit  praesumptionem 
tacitae  renunciationis,  nisi  praesto  sint  alia  ad¬ 
minicula  significantia,  et  importantia  voluntatem 
renunciandi. 

Notandum  tamen  hic  est:  1 ,°  Quod  expositum 
principium  non  verificatur,  quoties  occasio  non 
extiterit  utendi  privilegio.  2.°  Quoties  privilegia- 
tus  fuerit  impeditus  uti  privilegio. 

4. °  Extinguitur,  et  cessat  privilegium  abusu , 
idest  quando  privilegiatus  abuteretur  privilegio ; 
justum  enim,  et  aequum  est,  ut  privilegio  prive¬ 
tur,  qui  illo  abutitur,  vel  excedendo  jines  privi¬ 
legii ,  vel  sumendo  ex  illo  occasionem  liberius  pec¬ 
candi,  vel  contra  privilegii  finem  agendo.  Ita 
Ccin.  7,  ubi  d.  74,  e.  18  de  Regul.  c.  24  h. 
t.  etc.  Sic  ex.  gr.  beneficiarius  ratione  studiorum 
absens,  si  studio  praetermisso  vagetur,  justum, 
et  aequum  est,  ut  privilegio  privetur. 

5. °  Extinguitur,  et  cessat  privilegium  cessante 
causa  finali,  seu  melius  immutata  causa  finali  in 
contrarium,  ita  ut  usus  privilegii  illicitus  evadat 
ad  tramitem  Cap.  60  de  Appellat.  Verum  ani¬ 
madvertendum,  et  faciendum  est  hic  discrimen 
l.°  utrum  causa  cesset  ante  actualem  concessio¬ 
nem,  vel  2.°  stante  causa  privilegium  unico  actu 
perfecte,  et  integre  consumatum  est.  In  primo 

casu,  si  causa  cessat,  nulla  fit  concessio  privile¬ 
gii,  quia  deficit  voluntas  Concedentis  mota  a 
causa  finali,  quae  non  existit.  In  secundo  casu 
cessante  causa  non  cessat  privilegium,  quia  in 
conservando  non  pendet  a  tali  causa,  et  locus  est 
reg.  73  in  6  —  ibi  —  Factum  legitime  retrac¬ 
tari  non  debet ,  licet  casus  postea  eveniat ,  a  quo 
non  potuit  inchoari. 

6.°  Demum,  extinguitur,  et  cessat  privilegium 
revocatione  Concedentis,  vel  ejus  Successorum : 
est  enim  haec  ordinaria  natura  privilegiorum,  ut 
dari  soleant  sub  tacita  revocationis  conditione, 
prout  cum  Gloss.  communiter  sentiunt  interpretes 
ad  Cap.  Novit.  13  de  Judiciis ,  et  ad  reg.  16 
juris  in  6. 

TITULUS  XXXIV,  et  XXXV. 

De  purgatione  Canonica,  et  vulgari. 

Si  quis  antiquitus  cum  indiciis  gravibus  de  cri¬ 
mine  diffamatus  fuisset,  et  condemnari  ob  defectum 
probationis  nequivisset,  non  erat  a  judicio  absol¬ 
vendus,  nisi  prius  delictum  sibi  affixum  per  pur¬ 
gationem  diluisset.  Hac  de  re  B.  Raymundus  lo¬ 
cutus  de  variis  delictis  tam  Praelatorum,  quam 
subditorum  praesentes  titulos  subjicit,  qui  de  pur¬ 
gatione  pertractant. 

Purgatio  haec  definiri  potest  «  modus  a  jure 
»  inventus,  quo  suspectus,  et  infamatus  de  cri- 

»  mine,  quod  per  sufficientes  probationes  ostendi 
»  nequit,  cogitur  demonstrare  suam  innocentiam  »  . 

Ipsa  duplex  est,  alia  scilicet  canonica ,  seu  a 
sacris  Canonibus  statuta,  et  approbata,  alia  vul¬ 
garis,  nullo  scilicet  legitimo  modo  introducta,  sed 
vulgi  usurpatione,  ac  superstitione  recepta. 

Purgatio  canonica  habita  fuit  veluti  juridicum 
remedium,  quo  scandalum  populi  tolleretur,  et 
infamato  honor  per  ipsam  restitueretur  Cap.  in- 
juventute  12.  Cap.  cum  dilectis  15  in  fine  h.  t. 
Cap.  Inquisitionis  21  §  quaesivisti  Cap.  Quali¬ 
tate,  et  cpiando  21  de  accusat. 

Quamvis  antiquitus  varii  fuerint  modi  purga¬ 
tionis  canonicae,  hodie  tamen  justis  de  causis 
omnes  isti  modi  sublati  sunt,  et  alia  forma  intro¬ 
ducta,  quae  in  Cap.  7.  h.  t.  praescribitur,  vi 
cujus  reus,  seu  infamatus  de  crimine,  tactis  sacro¬ 
sanctis  Evangeliis,  debet  jurare  quod  crimen  illud, 
de  quo  infamatus  est,  nec  perse,  neque  etiam  per 
substitutam  personam,  aut  alium  suo  nomine  scien¬ 
ter  illud  commiserit,  et  insuper  alios  honestos  sui 
ordinis,  et  conditionis,  v.  g.  Praelatus  Praelatos, 
Clericus  Clericos,  si  haberi  possint,  vel  in  ipso¬ 
rum  defectu  etiam  alios  juxta  numerum  arbitrio 
judicis  taxandum  adhibent,  qui  simul  juramentum 
de  credulitate  deponant,  quod  cum  habeant  noti¬ 
tiam  infamati  credant  eum  innocentem,  et  vero 
jurare  Cap.  5  et  7 .  h.  t. 

Purgatio  haec  a  solo  judice  competente  indici 
potest,  secus  non  valet,  et  perinde  habetur  ac  si 

facta  non  esset.  Plura  autem  requiruntur  ad  hoc 
ut  ea  indici  valeat,  ac  debeat.  Et  l.°  quidem  ut 
reus  sit  publice  de  crimine  diffamatus,  vel  vero- 
similiter  suspectus.  Ratio  est,  quia  purgatio  ca¬ 
nonica  ideo  praecipue  inventa,  ac  introducta  est, 
ut  casu,  quo  crimen,  vel  innocentia  diffamati  alio 
modo  probari  nequit,  per  purgationem  detegatur. 
2.°  Ut  infamia,  aut  suspicio  non  sit  levis,  sed 
verosimilis,  et  gravis,  aut  vehemens.  3.°  Ut  si 
purgatio  indicitur  propter  infamiam,  haec  ortum 
habeat  a  personis  honestis,  et  fide  dignis,  cum 
orta  a  malevolis  non  sufficeret  ad  indicendam  pur¬ 
gationem.  4.°  Requiritur  ut  crimen,  aut  innocentia 
per  testes,  aut  alios  legitimos  modos  probari  ne¬ 
queat,  quia  purgatio  introducta  est  in  subsidium 
aliarum  probationum.  5.°  Requiritur,  ut  crimen 
non  sit  notorium,  cum  notoria  non  indigeant  pro¬ 
batione.  Cap  9  de  accusat.  6.°  Ut  diffamata  per¬ 
sona  sit  fide  digna,  et  de  perjurio  committendo 
minime  suspecta.  Cap.  1  h.  t. 

Hisce  concurrentibus  requisitis  judex  potest  in¬ 
dicere  purgationem  canonicam,  vel  ex  officio  Cap.  /, 
h.  t .,  vel  ad  instantiam  diffamati. 

Multiplici  vero  modo  fiebat  purgatio  vulgaris. 
Infamatus  enim  de  crimine  vel  debebat  tangere 
ferrum  candens,  vel  accensos  carbones,  vel  duellum 
inire,  et  ab  exitu  istorum  concludebatur  vel  in¬ 
nocentia,  vel  culpa.  Hanc  reprobarunt  canones, 
quia  praeter  gentilitatis  ritus,  continet  Dei  ten- 
tationem,  hinc  eam  vel  uti  superstione,  et  cultu 

daemonis  infectam,  vel  uti  Dei  tentationem  judi¬ 
carunt.  Cari.  7 ,  ea.  2,  q.  4  et  tot.  XI  praesente. 

TITULUS  XXXVI. 

De  injuriis,  et  damno  dato. 

In  superioribus  titulis  egit  Compilator  Decre¬ 
talium  de  variis  excessibus,  et  criminibus.  At  cum 
ex  bis  frequenter  soleant  derivare  tum  injuriae, 
tum  damna,  hinc  haud  immerito  praesentem  sub¬ 
jungit  titulum. 

Rubrica  duo  complectitur,  scilicet  injurias,  et 
damna.  Hac  de  re  majoris  claritatis  gratia  nos 
de  ipsis  separatis  paragraphis  agere  duximus.  Sit 
itaque 


§  la 

De  injuriis. 

Injuria  generaliter,  et  late  accepta  dicitur  omne 
id,  quod  non  jure  fit,  seu  quod  fit  contra  justi¬ 
tiam,  sive  cum  culpa,  sive  sine  culpa  fiat,  spe¬ 
cialiter  autem  sumpta,  seu  in  sensu  tituli  injuria 
nihil  aliud  est,  nisi  contumelia  dicta,  vel  facta 
dolo  malo  contra  honorem,  existimationem,  et  fa¬ 
mam  alterius. 

Injuria  alia  est  verbalis ,  alia  realis.  Prima  vc- 
rificatur,  quando  per  verba  contumeliosa  alienus 
honor  impetitur,  ac  laeditur.  Ad  hanc  injuriae 
speciem  reducitur  etiam  libellus,  seu  carmen  fa¬ 
mosum.  Secunda  autem,  seu  realis  habetur,  quando 
quis  eam  infert  aliquo  facto,  scilicet,  vel  alapis, 
vel  verberibus,  vel  violenter  alienam  domum  in¬ 
grediendo,  vel  aliquid  aliud  agendo  in  contemptum, 
dedecus,  et  contumeliam  alterius. 

Ipsam  inferre  possunt  soli,  et  omnes  doli  ca¬ 
paces  leg.  3 ,  §  Sane  Jf.  h.  t.  Nec  refert,  an  in¬ 
ferior  sit,  vel  superior,  qui  eam  infert :  siquidem 
etiam  judex,  et  magistratus  id  potest  ad  trami¬ 
tem  leg.  32,  jf.  eod.  tit.  Quin  imo,  et  Orator 
Ecclesiasticus,  etsi  ei  permissum  sit  in  genere 
perversos  hominum  mores  perstringere. 

Pati  autem  injuriam  possunt  omnes  homines 
cujuscumque  generis,  et  conditionis,  etiam  rationis 
usu  destituti,  cit.  leg.  3  §  Sane,  imo  etiam  mortui 
ad  monitum  leg.  1,  §  Etsi  forte  jf.  h.  t.  Ratio 
est,  quia  jus  ad  famam,  et  honorem  isti  haud  per¬ 
dunt.  Neque  interest,  utrum  quis  injuriam  patiatur  in 
persona  propria,  vel  in  persona  sibi  conjuncta, 
quia  ratione  affectus,  et  conjunctionis  injuria  uni 
facta,  facta  etiam  censetur  alteri.  Pirhing.  h.  t. 
n.  8,  aliique. 

Cum  vero  injuria  sine  dolo,  et  animo  inju¬ 
riandi  non  committatur,  ceu  docet  lex  Si  non  con- 
vitii  5  Cod.  h.  t.;  hinc  animus  iste  injuriandi 
semper  praesumitur,  si  verba,  aut  facta  suapte 

natura  sint  injuriosa,  nisi  injuriam  proferens  pro¬ 
baverit  se  animum  convitiandi  non  habuisse  ;  secus 
contra  eum  semper  stat  praesumptio  juris  cit.  leg. 
Si  non  eoiwitii ,  et  ibi  Glossa  v.  Probare  potes. 

Ad  hujusmodi  autem  reparandam  injuriam 
duplex  oritur  actio,  civilis  nempe,  et  criminalis. 
Agitur  civiliter ,  si  injuriam  passus  summam  pe¬ 
cuniae  petit  ad  privatum  commodum,  utilitatemque 
suam:  agitur  autem  criminaliter ,  si  invocatur  ju¬ 
dicis  Auctoritas  ad  publicam  vindictam,  seu  ad 
puniendum  reum.  Notandum  tamen  hic  est,  quod 
una  via  electa,  scilicet  civili ,  altera  idest  cri¬ 
minalis  perimitur,  et  viceversa.  Quod  tamen  haud 
verificatur  in  actione  ad  palinodiam,  quae  moribus 
potius,  et  consuetudine,  quam  jure  scripto  intro¬ 
ducta  fuit  pro  injuria  verbali,  utpote  falsa.  Dicitur 
autem  actio  ad  palinodiam,  sive  recantatoria,  quia 
per  eam  petitur,  ut  injurans  injuriam  verbalem 
falsam  publice  in  judicio  revocet,  et  recantet:  quae 
actio  recantatoria  cum  sit  mera  condictio,  seu  re¬ 
petitio  honoris  ablati,  ideo  per  eam  non  excluditur 
alia  actio,  et  poena  injuriarum,  sicut  in  simili  pro 
furto,  actio  furti  ad  poenam  quadrupli,  et  condi¬ 
ctio  furtiva  ad  restitutionem  rei  ablatae  competit. 
§  ult.  Instit.  de  Furtis. 

Hic  autem  si  quaeratur,  quot  modis  actio  in¬ 
juriarum  tollatur,  et  cesset,  responderi  potest,  ip¬ 
sam  multiplici  modo  finiri,  et  extingui  posse. 
l.°  Scilicet  expirat  hujusmodi  actio  morte  inju¬ 
riantis,  vel  injuriati  ante  litem  contestatam  :  cum 

enim  actio  ista  sit  ex  delicto,  et  poenalis,  regu¬ 
lariter  nec  haeredi,  nec  contra  haeredes  datur.  Ita 
leg.  Iniuriarum  13,  ff.  h.  t.,  et  leg.  unie.  cod.  ex 
delictis  defunctorum,  et  DD.  passim.  Sed  hoc  si 
injuriatus  contra  haeredes  injuriantis  poenam  pro¬ 
sequi  vellet :  si  vero  per  realem  injuriam  in  cor¬ 
pore,  vel  in  bonis  damnum  accepit,  tunc  recte  eo 
nomine  similiter  ad  compensationem  damni  hae¬ 
redem  pro  viribus  haereditatis  convenire  poterit, 
ceu  docent  Cap.  ult.  de  Sepulturis,  et  Cap.  In 
literis  5,  de  Raptoribus . 

2. °  Cessat  actio  injuriarum  per  lapsum  tem¬ 
poris  :  nam  pro  injuria  verbali  actio  tantum  prae¬ 
toria  annalis,  pro  injuria  autem  reali  (saltem  in 
illis  tribus  casibus,  scilicet  si  pulsatus,  verberatus, 
vel  domus  alicuius  vi  introitus  sit)  civilis  perpetua, 
idest  triginta  annorum  conceditur  secundum  com¬ 
munem  interpretum  sententiam. 

3. °  Cessare  facit  actionem  injuriarum  remis¬ 
sio,  seu  condonatio  iniuxiae ,  non  tantum  expressa, 
sed  etiam  tacita,  quae  fit  per  dissimulationem,  si 
nimirum  injuriatus  vel  ab  initio  statim  injuriam 
ad  animum  non  revocaverit,  vel  postea  cum  ad¬ 
versario  sine  necessitate  loquatur,  comedat,  alia¬ 
que  signa  familiaritatis  eidem  exhibeat,  §  ult. 
Instit.  h.  t.  leg.  Non  solum  11,  §  1,  ff.  eod. 
Hic  tamen  advertendum  est  quod  illi,  qui  in  aliena 
sunt  potestate,  ut  filii,  religiosi  etc.  injuriam  sibi 
illatam,  invitis  illis,  in  quorum  sunt  potestate,  et 
quibus  actio  injuriarum  concessa  est,  remittere 

non  valeant;  e  contra  vero  pater,  vel  Praelatus 
injuriam  filio,  vel  religioso  illatam  etiam  illis  re¬ 
clamantibus  condonare  non  prohibeantur.  Leg.  Sed 
si  unius  17,  §  Plane  12,  ff.  h.  t. 

4.°  Tandem  tollitur  injuriarum  actio  retor- 
sione,  idest  quando  injuria  verbalis  honoris  tuendi 
causa  per  modum  defensionis  naturalis,  et  mode¬ 
raminis  inculpatae  tutelae  in  ipsum  injuriantem 
incontinenti  retorquetur. 

Hisce  omnibus  absolutis  monendum  puta¬ 
mus,  quod  licet  quis  in  conscientia  teneatur  de¬ 
ponere  odium,  et  cupiditatem  vindictae  contra 
injuriantem,  haud  tamen  tenetur  remittere  actio¬ 
nem  injuriarum.  Eleganter  Engel  h.  t.  n.  16. 
—  ibi  — ~  «  Ad  forum  conscientiae  quod  attinet,  in 
»  primis  ex  parte  injuriati  sciendum  est,  quod  is 
»  quidem  teneatur  deponere  odium,  et  vindictae 
»  cupiditatem  illicitam  contra  injuriantem  se- 
»  eundum  Christi  praeceptum  Matth.  5,  non  ta- 

>  men  teneatur  remittere  actionem  injuriarum,  vel 
»  alia  media  justa  ad  recuperandum,  vel  tuendum 

>  honorem  concessa:  nam  ex  laesa  bona  fama 
»  alicujus  non  solum  ipsi  infamato  multa  damna 
»  imminent,  sed  etiam  aliis  hominibus  contemnendi, 
»  scandali,  et  malam  (quam  de  aliquo  suspican- 
»  tur)  vitam  imitandi  occasio  datur.  Unde  Ang. 
»  in  e.  nolo.  10  caus.  12  qu.  1 .  Duas  res  sunt , 
»  inquit,  conscientia ,  et  fama;  conscientia  neces- 

>  saria  est  tibi ,  fama  proximo  tuo:  qui  confdens 
»  conscientiae  suae  negligit  famam  suam ,  crudelis 

»  est,  etc.  Eadem  habet  in  c.  non  sunt  audiendi 
»  56  causa,  11  cj.  3.  » 


De  damno  dedo. 

Nomine  damni  hoc  loco  non  intelligitur  illud, 
quod  lucri  causa  infertur,  de  quo  agitur  in  tit. 
de  Furtis,  de  Raptoribus,  et  de  Usuris  sed  illud 
venit,  et  intelligitur,  quod  damnificatus  patitur  in 
corpore,  aut  in  rebus  suis  sine  aliquo  commodo, 
vel  lucro  ipsius  damnificantis,  ut  si  quis  alterius 
aedes  incendant,  animalia  occidat,  vestes  laceret  etc. 

Hoc  posterius  damnum  jure  Romanorum  recu¬ 
perabatur  actione  legis  Aquiliae.  Propterea  huc 
pertinent  ea  omnia,  quae  tum  per  leges  ipsas,  tum 
per  illarum  interpretes  fusius  traduntur,  tum  in 
lib.  4  Instit.,  tum  in  Pandectis ,  tum  in  Cod.  de 
Leg.  Aquil. 

Nos  hujusmodi  civiles  dispositiones  hac  in  re 
omittentes  ea  tantum  breviter  exponimus,  quae  ad 
jus  SS.  Canonum  pertinent. 

Disponit  itaque  jus  Canonicum  in  Gap.  ult.  h.  t. 
quod  nedum  ille,  qui  dolo  malo,  sed  et  qui  culpa 
sola  alteri  damnum  intulit,  praestare  debeat  dam¬ 
nificato  congruentem  satisfactionem,  et  compen¬ 
sationem.  Praestat  citati  Capitis  verba  referre  — 
ibi  —  Si  culpa  tua  datum  est  damnum,  vel  injuria 

irrogata aut  aliis  irrogantibus  opem  forte  tulisti, 
aut  haec  in  peritia  tua  sire  negligentia  evenerunt, 
jure  super  his  satisfacere  oportet,  nec  ignorantia  te 
excusat,  si  scire  debuisti  ex  facto  tuo  injuriam 
verisimiliter  posse  contingere.  Concordant  Cap.  6 , 
et  7,  eod.  tit. 

Sed  quid  dicendum,  .si  quis  omnem  diligentiam 
adhibuerit,  ne  damnum  obveniret,  vel  saltem  abs¬ 
que  sua  injuria,  et  negligentia  damnum  obvenit? 
Hoc  in  casu  ad  damni  reparationem  minime  te¬ 
neri  eruitur  ex  verbis  ipsis  cit.  Cap.  9  h.  t.  — 
ibi  —  Secus  est  tamen  in  illo  dicendum ,  qui  ut 
(damnum)  non  accideret,  de  contingentibus  nihil 
omisit. 


TITULUS  XXXVII. 

De  poenis. 

Cum  B.  Raymundus  in  praecedentibus  titulis 
de  variis  delictis,  et  criminibus  fori  Ecclesiastici 
sermonem  instituerit,  haud  immerito  nunc  prae¬ 
sentem  de  poenis  subjicit,  eo  quod  propter  delicta, 
et  crimina  poenae  imponuntur,  ne  maximo  Rei- 
publicae  damno  impunita  remaneant. 

Et  merito  quidem.  Quos  enim  in  officio  mi¬ 
nime  continet  virtutis  amor,  aut  timor  Divinae 
vindictae,  eos  arcere  a  malo  juvat,  imo  necesse 
est  poenis  propositis. 

Hac  ratione  ducta  provida  mater  Ecclesia  tri¬ 
bus  modis  jugiter  consuevit  in  malos  animadver¬ 
tere ;  l.°  scilicet  poenitentiis,  2.°  censuris,  3.°  au¬ 
tem  poenis,  per  quas  quasi  per  diversos  gradus 
correctionum,  alios  aliis  terribiliores,  Deo  simul, 
et  Christianae  Reipublicae  satis  fieret.  Uti  enim 
tres  sunt  delinquentium  conditiones,  quorum  alii 
sincero  dolore  correpti  sponte  confitentur  delictum 
ad  legitimam  peccatorum  expiationem  sine  fraude 
parati,  alii  contumaces  sunt,  corripienti  Ecclesiae 
interea  obsistentes,  de  quibus  tamen  necdum  de¬ 
posita  est  spes  probabilis,  quod  brevi  resipiscant, 
alii  denique  pertinacissimi,  et  pugnaces  in  cri¬ 
mine  perseverantes  sunt,  sublata  probabili  spe 
conversionis ;  ita  diversae  similiter  sunt  eorundem 
coercendorum  rationes.  Adversus  enim  primos  pro¬ 
cedit  poenitentiis,  adversus  posteriores  censuris, 
adversus  tandem  postremos  poenis  regulariter  Ec¬ 
clesia  animadvertit.  Dixi  regulariter,  eo  quod  Ec¬ 
clesia  quandoque  poenam  etiam  asperiorem  infli¬ 
gere  potest. 

Poenae  primae,  et  secundae  sunt  medicinales, 
tertiae  vindicativae.  De  primis,  idest  medicinalibus 
agetur  tit.  39.  De  secundis  vero,  idest  vindica¬ 
ti  vis  in  praesenti  titulo  sermo  praecipuus  habetur. 

Antequam  vero  de  poenis  istis  loquamur,  utile 
esse  putamus  innuere,  quid  sit  poena.  Ipsa  defi¬ 
niri  potest  —  vindicta  criminis  ad  disciplinae  pu¬ 
blicae  emendationem  inducta;  quandoquidem  na¬ 
tura,  et  indoles  propria  poenae  est  reparare  or- 

dinem  laesum  ob  criminis  perpetrationem.  Hoc 
posito  ad  poenas  canonicas  recensendas  descen¬ 
damus  oportet. 

Poenae  canonicae  proprie  dictae  sunt  l.°  Inha- 
bilitas  ad  beneficia,  dignitates,  et  officia  Ecclesia¬ 
stica.  2.°  Privatio  beneficiorum,  seu  subtractio 
fructuum.  3.°  Depositio.  4.°  Degradatio  5.°  In¬ 
famia.  6.°  Irregularitas. 

Inhabilitas  est  poena  Ecclesiastica,  qua  quis 
juxta  Cap.  2  et  15  de  haeret,  in  6  inhabilis,  et 
ineptus  redditur  ad  valide  recipiendum  beneficium, 
vel  officium  Ecclesiasticum,  adeo  ut  collatio  ipso 
facto,  et  ante  omnem  judicis  sententiam  sit  nulla; 
cum  propter  incapacitatem  deficere  censeatur  sub¬ 
jectum  ipsum  collationis. 

Privatio  autem  et  ipsa  est  poena  Ecclesia¬ 
stica,  qua  quis  privatur  beneficio,  dignitate,  et  of¬ 
ficio  Ecclesiastico  prius  rite  obtento  ad  tramitem 
mox  eit.  Cap.  Haec  infligitur,  vel  per  sententiam 
judicis,  vel  ab  ipso  jure.  Si  per  sententiam  judicis 
infligitur,  tunc  ante  ipsam  non  obligat  in  con¬ 
scientia,  hinc  potest  quis  beneficium  retinere,  et 
fructus  percipere  etc.  Si  autem  infligitur  ab  ipso  jure, 
tunc  distinctione  opus  est :  vel  enim  canon  dixit 
eam  incurrendam  esse  ipso  facto  etiam  ante  quam¬ 
libet  sententiam  declaratoriam,  et  tunc  hoc  in  casu 
obligat  statim  in  conscientia.  Hujus  rei  exempla 
habemus  in  Extravag.  Ambitiosae  de  rebus  Eccl. 
non  alien.  et  in  Concilio  Trid.  sess.  23,  cap.  1, 
v.  Si  quis  autem,  ubi  agitur  de  poena  privationis 

fructuum  contra  Parochos,  atque  Episcopos  legem 
residentiae  haud  observantes,  et  decernitur  amis¬ 
sio  fructuum  beneficii  ipso  facto,  et  ante  omnem 
judicis  sententiam.  Si  vero  canon  haud  expresse¬ 
rit  praedictam  clausulam,  tunc  ordinarie  conscien¬ 
tiae  obligatio  haud  exurgit  ante  sententiam  judi¬ 
cis  declaratoriam  facti,  quia  poena  requirens  ex¬ 
ternam  executionem ,  statim  non  obligat,  cum 
prudenti  judici  praesto  esse  possint  circumstantiae, 
quae  benignam,  et  aequam  interpretationem  sua¬ 
dere  valeant.  Ita  Cap.  2 ,  de  Haereticis  in  6. 

Succedit  dein  depositio  proprie  dicta,  quae  est 
poena  pariter  Ecclesiastica  solis  Clericis  propria, 
qua  ipsi  perpetuo  removentur,  vel  totaliter  a  be¬ 
ne  fieio,  officio,  et  ordine,  seu  ab  omni  munere 
clericali,  vel  partialiter  a  beneficio,  vel  officio, 
seu  usu  jurisdictionis,  vel  ordine,  seu  usu  ordinis, 
et  vocatur  depositio  simplex ,  vel  verbalis.  Differt 
autem  depositio  a  privatione  beneficii,  quia  illa, 
et  non  ista  inducit  inhabditatem  ad  alia  beneficia. 
Differt  autem  a  suspensione,  quia  depositio  ex  na¬ 
tura  sua  est  perpetua,  cum  suspensio,  vel  non 
est  perpetua,  vel  si  perpetua  est,  non  ab  officio, 
et  beneficio  ipsomet,  prout  facit  depositio,  sed  a 
beneficii  fructibus  dumtaxat,  officii  administra- 
tione,  et  jurisdictionis  usu  removeat.  Quin  obstet 
quod  a  beneficio  perpetuo  suspensus  id  etiam  amit¬ 
tat,  cum  beneficium  habere  non  debeat,  qui  ejus 
fructuum  perceptione  perpetuo  est  interdictus;  quia 
haec  amissio  non  inducitur  ex  vi  suspensionis, 

et  hinc  suspensione  relaxata,  suspensus  benefi¬ 
cium  retinet  sine  nova  collatione,  quae  tamen  ne¬ 
cessaria  est  illi,  qui  depositus  fuit,  secus  benefi¬ 
cium  retinere  non  valet.  Ita  Schmalzgrueber  h. 
t.  n.  134. 

Depositio  olim  infligebatur  etiam  ob  minora 
delicta  uti  patet  ex  cap.  4 ,  §.  at  si  Clerici  de 
judiciis;  hodie  vero  nonnisi  ob  enormia  crimina, 
et  valde  scandalosa  ex.  gr.  homicidium  praeme¬ 
ditatum,  furtum  sacrilegum  rei  pretiosae,  stuprum 
violentum,  fornicationes  notoriae  post  monitionem 
continuatae,  Arg.  cap.  6,  de  Cohab.  Clere,  et 
Mulier,  et  sess.  22  Triden.  in  decreto  de  Obser- 
vand.  in  Sacr.  Miss.  Hoc  modo  depositus  Clericus 
retinet  privilegium  fori  et  canonis,  nisi  et  isto  per 
sententiam  privetur,  Cap.  10  de  Judiciis ;  si  vero 
ob  adulterium,  et  minora  delicta  depositus  est,  pe¬ 
racta  poenitentia  poterit  cum  eo  jam  emendato 
Episcopus  dispensare  ad  monitum  cit.  cap.  4  de 
judiciis ,  quia  misero  misericordia  non  est  dene¬ 
ganda  :  nec  tali  modo  restituitur  ei  fama  directe, 
sed  indirecte  quod  profecto  Episcopi  potestatem 
non  excedit,  arg.  leg.  i,  §  10,  de  Postuland . 

His  accedit  degradatio,  quae  est  poena  Ec¬ 
clesiastica,  qua  Clericus  ob  criminis  atrocitatem, 
vel  ob  incorrigibilitatem  solemniter,  et  authentice 
dejicitur  ab  ordine,  beneficio,  officio,  et  statu  Cle¬ 
ricali,  ita  ut  in  potestatem  saecularem  transeat, 
et  ab  ista  instar  laici  incarcerari,  condemnari,  ac 
puniri  secundum  leges  civiles  possit.  Ipsa  duplex 

est,  scilicet  verbalis  una,  realis  altera.  Verbalis 
est  ea,  qua  ejusmodi  privationis  sententia  solem- 
niter,  et  authentice  promulgatur,  ideoque  dicitur 
etiam  sententialis .  Realis  vero,  quae  etiam  actua¬ 
lis,  et  solemnis  dicitur  ea  est,  qua  sententiae  ita 
latae  fit  executio  juxta  ritum  statutum  Cap.  De¬ 
gradatio  h.  L  in  6 .  Differt  autem  degradatio  ver¬ 
balis  a  depositione,  quia  a  sententia  depositionis 
immediate  transiri  nequit  ad  degradationem  sine 
nova  sententia  degradationis  :  bene  vero  a  degra¬ 
datione  verbali  ad  realem. 

Rursus  differt  degradatio  verbalis  a  reali,  quia 
verbalis  fieri  potest  ab  Episcopo  solum  confir¬ 
mato  nondum  consecrato,  et  quidem  vel  per  se, 
vel  per  alium,  exercite  non  tollit  privilegium  fori, 
et  canonis,  et  verbaliter  degradatum  Episcopus 
restituere  potest ;  e  contra  degradatio  realis  fieri 
debet  ab  Episcopo  consecrato,  cujus  ordini  est 
adnexa  ex  praecepto  Ecclesiae,  et  exercite  privat 
privilegio  fori,  et  canonis,  ita  ut  instar  laicus  ha¬ 
beatur,  ipse  tamen  character  SS.  ordinum,  qui  in 
anima  imprimitur,  indelebilis  est,  et  auferri  ne¬ 
quit,  ideoque  si  contingeret,  aliquem  ex  falsis 
probationibus  condemnari,  et  degradari,  demon¬ 
strata  postmodum  innocentia  restitutus  noviter 
ordinari  non  deberet,  imo  de  plurimorum  DD.  sen¬ 
tentia  degradatus  in  casu  extremae  necessitatis, 
si  Sacerdos  foret  aliquem  absolvere  posset.  Barbos. 
ad  Trid.  sess.  54.  de  sacram. poenit.  cap.  14.  n.  13 . 
At  realiter  degradatus  a  solo  Papa  restitui  potest. 

Crimen  ob  quod  Clericus  degradari  potest  non¬ 
nisi  in  jure  expressum  esse  debet,  prouti  tradit  cit. 
cap.  10  de  Judie.  ubi  ordo  puniendi  Clerici  prae¬ 
scribitur  mandans,  ut  primo  deponatur  ab  officio, 
et  beneficio,  deinde  crescente  contumacia  excom¬ 
municetur,  et  anathematis  mucrone  feriatur:  tandem 
si  in  profundum  malorum  veniens  contempserit, 
cum  Ecclesia  non  habeat  ultra  quid  faciat,  saecu¬ 
lari  potestati  tradatur  iuxta  leges  civiles  puniendus. 
Hoc  tamen  in  casu  juxta  cap.  Novimus  27  de 
Verb.  signif.  Ecclesia  adprecari  debet  auctorita¬ 
tem  civilem  quae  praesens  esse  debet  in  reali  de¬ 
gradatione  Clerici,  ut  eum  mitiori  ratione  per¬ 
tractet.  Ita  procedendum  est  in  casu  incorrigibi- 
litatis  Clerici. 

Praeter  hunc  autem  casum  dantur  injure  et  alii 
quatuor,  scilicet  l.°  crimen  haeresis  praesertim 
cum  reincidentia.  Cap.  9  de  haeret,  et  Cap.  4 
eod.  in  6.  2.°  Conspiratio  in  proprii  Episcopi 
vitam.  Can.  18  Si  quis  Sacerdotem  11,  q.  1. 
3.°  Crimen  falsificationis  literarum  Apostolica- 
rum.  4.°  Crimen  assassinii  in  Clerico,  etc.  Qui¬ 
bus  addi  solet  crimen  nefandum  contra  naturam 
ex  Constitutione  Pii  V,  quae  incipit :  Horrendum 
illud  scelus  VII  et  VIII.  Celebratio  Missarum ,  vel 
Auditio  Confessionum  a  non  Praesby teris  ex  Con¬ 
stitutione  81  Clementis  VIII,  quae  incipit:  Etsi 
alias.  Etc.  Hic  vero  quaeri  potest,  a  quo  hujus¬ 
modi  degradatio  fieri  possit?  Huic  respondemus 

distinguendo,  vel  sunt  Clerici,  et  religiosi  exempti, 
et  tunc  fieri  debere  a  Papa  tradunt  canones  5, 
et  7,  caus.  3,  quaest.  6.  Trid.  sess.  13,  eap.  4 , 
de  Reforrn.  Vel  non  sunt  Clerici,  et  religiosi 
exempti,  et  hoc  in  casu  facienda  est  a  proprio 
Episcopo.  Si  autem  subsumatur  quaerendo,  qua 
forma  facienda  sit  haec  degradatio?  Resp.  Quid¬ 
quid  sit  de  jure  antiquo,  hodie  servatur  Concil. 
Tridentinum  sess.  13  de  Reformat.  Cap.  4. 

Venit  quinto  loco  infamia,  quae  definitur  pri¬ 
vatio,  seu  diminutio  bonae  famae,  et  existima¬ 
tionis,  sive  ut  Jurisconsulti  loquuntur  :  infamia  est 
laesae  dignitatis  status  vita  et  moribus  reproba¬ 
tus.  Leg.  Cognitionem  6,  §  1,  jf.  de  Extraord. 
eognit. 

Ipsa  duplex  est,  scilicet  facti ,  et  juris.  Illa  facti 
oritur  ex  pravis  moribus,  quando  videlicet  quis 
tale  aliquid  perpetret,  propter  quod  ejus  bona  exi¬ 
stimatio  apud  probos,  et  honestos  viros  laeditur, 
licet  ab  ipso  jure  expresse  non  notetur  aliquid  de 
infamia,  nec  per  sententiam  irrogetur.  Arg.  leg. 
Neque  famosis  2  Cod.  de  Dignitatibus.  Illa  vero 
juris  infligitur  auctoritate  legis  ob  turpe  crimen, 
tribusque  modis  contrahitur,  nimirum,  vel  ipso 
jure,  vel  sententia  judicis ,  vel  genere  poenae.  Ipso 
jure  contrahitur,  cum  tale  quid  perpatratum  fue¬ 
rit,  quod  ante  judicis  sententiam,  leges,  vel  ca¬ 
nones  probro,  et  ignominia  dignum  judicant, 
seu  cum  jus  ante  ullam  sententiam  judicis  ali¬ 
quibus  delictis  annectit  infamiam,  ut  crimini  lae- 

sae  majestatis,  crimini  haeresis,  et  crimini  leno¬ 
cinii,  dummodo  hujusmodi  crimina  fuerint  notoria. 
Sententia  judicis  contrahitur  infamia,  dum  judex 
ob  certa  delicta  infamantia  condamnat  reum  de 
rapina,  de  furto,  de  calumnia,  et  de  praevari¬ 
catione  etc.  Tandem  contrahitur  infamia  genere 
poenae ,  cum  quis  ignominiae  causa  ab  officio,  et 
dignitate  amoveatur. 

Si  quis  hic  quaereret,  quinam  sint  effectus  in¬ 
famiae  ?  Responderi  potest  sequentes  potissimum 
esse,  scilicet  l.°  infames  sunt  irregulares,  ita  ut 
neque  Ordinem  suscipere,  neque  in  suscepto  mi¬ 
nistrare  valeant  ad  monitum  Can.  Jin.  clist.  51, 
ean.  Infames  6,  cp  1.  Navarus  Cap.  27,  n.  204. 
2.°  Infamia  tam  ex  turpitudine  facti,  quam  a  Jure 
proveniens  excludit  a  dignitatibus,  et  honoribus 
praesertim  Ecclesiasticis  juxta  regul.  65  jur.  in  6, 
—  ibi  —  Infamibus  non  pateant  portae  dignitatum, 
et  juxta  legem  neque  famosis  2  Cod.  de  Dignitat., 
eo  quod  dignitates,  et  caetera  beneficia  Ecclesia¬ 
stica  acquiri,  et  administrari  debeant  nonnisi  ab 
illis,  qui  probatae  sunt  vitae,  et  integrae  existi¬ 
mationis  ad  tramitem  Cap.  Inter  dilectos  de  Ex- 
cess.  Praelat.  Etc. 

Infamia  facti  aboleri  potest  per  constantem  vitae 
emendationem,  uti  traditur  a  cit.  leg.  2  Cod.  de 
Dignitatibus.  Infamia  vero  juris  durat  perpetuo. 
Leg.  Ad.  tempus  6,  Cod.  Ex  quibus  causis  in- 
fam.  irrogetur.  Ccm.  7,  cap.  3,  quaest.  3.  Tolli 
autem  potest  sola  auctoritate  Principis,  aut  ex  con- 

traria  sententia  judicis  innocentiam  declarantis, 
vel  saltem  in  relatione  ad  infamiam  primam  sen¬ 
tentiam  modificantis,  et  corrigentis. 

Ultima  tandem  poena  Canonica  est  irregularitas , 
cujus  nomen  licet  derivet  ex  eo,  quod  significat 
aliquid  intra  regulam  non  contentum,  in  propo¬ 
sito  tamen  ipsa  sumitur  magis  stricte,  videlicet  pro 
impedimento  Canonico,  quo  quis  excluditur  a  su¬ 
sceptione,  vel  executione  Ordinum.  Definitur  au¬ 
tem  a  Subtili  Doctore  4  sent.  dist.  25,  q.  1.  — 
Inliabilitas  ad  susceptionem  Ordinum ,  et  ex  e  ca¬ 
tiorem  actuum  Ordinis.  Et  hoc  modo  irregularitas 
est  una  ex  septem  Poenis  Canonicis ,  et  dicitur 
poena  saltem  large  loquendo. 

Ipsa  communiter  dividitur  in  irregularitatem  ex 
delicto ,  et  in  irregularitatem  ex  defectu.  Prima 
contrahitur  ex  reiteratione  baptismi,  ex  violatione 
censurae  Ecclesiasticae,  ex  indebita  susceptione 
Ordinum,  ex  delicto  haeresis,  et  ex  aliis  delictis 
infamiam  inducentibus,  et  tandem  ex  homicidio, 
vel  mutilatrone  voluntaria.  Haec  autem  irregula¬ 
ritas  ex  crimine  solummodo  impropria,  et  indi¬ 
recta  poena  dici  potest. 

Irregularitates  vero  ex  defectu  sunt  sequentes, 
videlicet  quae  proveniunt  1 .°  vel  ex  defectu  animi, 
2.°  vel  corporis,  3.°  vel  natalium,  4.°  vel  aetatis, 
5.°  vel  libertatis,  6.°  vel  sacramenti  ex  Bigamia, 
7.°  lenitatis. 

Effectus  autem,  quos  parit  irregularitas  tres  po¬ 
tissimum  sunt.  Primus,  et  principalis  est  privatio 

Ordinis  suscipiendi.  Secundus  est  privatio  usus, 
seu  exercitii  Ordinis  jam  suscepti  ali  cujus,  vel 
si  totalis  est,  cujuscumque.  Tertius  denique  ef¬ 
fectus  est  privatio  beneficiorum  obtinendorum,  si 
irregularitas  totalis  est.  Ratio  est,  quia  hoc  ipso 
quod  beneficium  detur  propter  officium,  Cap.  Jin. 
de  Rescriptis  in  6 ,  et  irregularis  capax  non  sit 
officii  divini,  sponte  veluti  sua  sequitur,  ab  ipso 
etiam  beneficium  obtineri  non  posse. 

Possent  hic  et  alia  plura  in  medium  proferri 
sed  instituti  nostri  sat  impedimento  fuit,  quominus 
oratio  ulterius  protraheretur. 


TITULUS  XXXVIII. 

De  poenitentiis  et  remissionibus. 

Actum  est  titulo  praecedenti  de  poenis,  quae 
in  foro  externo,  seu  judiciali  infliguntur  ;  hac  de 
re  B.  Raymundus  ad  istarum  poenarum  materiam 
plenius  explendam,  nunc  transitum  facit  ad  poe¬ 
nas,  seu  poenitentias,  quae  in  foro  interno,  seu 
poenitentiali  imponuntur.  Cum  vero  hae  poenae, 
seu  poenitentiae  saepe  per  remissiones  relaxentur, 
ideo  de  iis  quoque  Compilator  Decretalium  agit 
praesentem  subjiciens  titulum. 

Poenitentia  sumpta  pro  satisfactione  pro  pec¬ 
catis  imposita,  et  exhibita  definiri  solet  —  Satis¬ 
factio  condigna  pro  peccatis  imposita ,  seu  melius 

operatio  exterior  laboriosa ,  et  poenalis,  volun¬ 
tarie  assumpta  ad  vindicandum  peccatum  com¬ 
missum,  et  ad  placandam  divinam  offensam.  Est 
autem  vel  publica ,  v<51  privata.  Publica  est,  quae 
imponitur,  et  peragitur  pro  manifestis  peccatis 
juxta  Cap.  Manifesta  1.  h.  t.  Privata  est,  quae 
^  imponitur  pro  peccatis  arcanis  in  actu  sacramen- 
talis  confessionis,  de  qua  inferius.  Publica  vero 
subdividitur  in  solemnem ,  et  in  non  solemnem. 

Prima  solemniter  in  Ecclesia  cum  caeremoniis 
certis  indicebatur,  et  peragebatur,  quae  caeremo¬ 
niae  describuntur  in  Can.  64,  dist.  50,  ut  sci¬ 
licet  initio  quadragesimae  publici  peccatores,  et 
poenitentes  induti  saccis,  et  nudis  pedibus  ad  Ec¬ 
clesiam  venirent,  et  inde  a  ministris  Ecclesiae  certo 
ritu,  et  certis  orationibus  expellerentur.  Haec  so- 
lemnis  poenitentia  separabat  poenitentem  a  com¬ 
munione  fidelium,  et  a  sacramentorum  perceptione 
(excepto  mortis  articulo)  usque  ad  plenam  satis¬ 
factionem,  quia  vero  minuebat  existimationem,  et 
famam  poenitentis,  propterea  Clericis,  nisi  depo¬ 
sitis,  imponi  non  poterat :  imo  publice,  et  so¬ 
lemniter  poenitentes,  tamquam  infames,  et  irre¬ 
gulares  ad  clericatum  non  admittebantur.  Can. 
Confirmandum  65,  et  sequen.  dist.  50. 

Non  solemnis  autem  erat,  quae  ex  publica 
quidem  confessione,  seu  publico  delicto,  sed  absque 
caeremoniis  Ecclesiae  indicebatur,  ut  si  alicui  pu¬ 
blice  jejunium,  vel  peregrinatio  imponeretur,  de 
quibus  poenitentiis  videri  poterunt  canones  poeni- 

tentiales.  Hujusmodi  publicae,  et  .solemnes  poeni¬ 
tentiae  licet  jamdiu  ab  usu  recessisse  videantur,  ni- 
hilotamensecius  Concilium  Tridentinum  sess.  24 , 
Cap.  8  de  Reformat,  mandat,  ut  publice  cum 
scandalo  peccantibus  publica  etiam  poenitentia  pro 
qualitate,  et  gravitate  culpae  imponatur,  nisi 
Episcopus  judicaverit  pro  circumstantia  rei  magis 
expedire,  ut  poenitentia  publica  in  secretam  com¬ 
mutetur. 

Et  optimo  sane  jure  ita  a  S.  Concilio  statu¬ 
tum  fuisse  videtur.  Siquidem  Canones  antiqui  poe- 
nitentiales  in  imponendis  poenis  admodum  rigorosi 
fuerunt  ob  fervorem  primitivorum  Christianorum  ; 
adeo  ut  pro  uno  peccato  mortali  septem,  et  plu¬ 
rium  annorum  poenitentiam  nonnumquam  injun¬ 
xerint.  Ex  quo  evenit,  ut  deinde  dilatata  Eccle¬ 
sia,  et  refrigescente  charitate  ob  gravitatem  poe¬ 
nitentiae  multi  impoenitentes  remanserint,  et  po¬ 
tius  contempta  poenitentia  in  profundum  malorum 
descenderint.  Hac  de  re  pia  mater  Ecclesia  succe¬ 
dentibus  temporibus  de  illo  primo  rigore  aliquid 
remisit,  et  pro  sua  amplissima  potestate  solvendi, 
et  ligandi  poenitentias  arbitrarias  concessit. 

Privata  vero  poenitentia,  de  qua  superius  ali¬ 
quid  innuimus,  est  illud  poenitentiae,  et  secretae 
confessionis  sacramentum,  quod  unanimi  consensu 
Ecclesiae  tunc  potissimum  a  Christo  institutum 
creditur,  quando  resurgens  a  mortuis  insufflavit 
in  discipulos  suos  dicens  —  Accipite  Spiritum  S.; 
quorum  remiseritis  peccata ,  remittuntur  eis ,  et 

quorum  retinueritis,  retenta  sunt  —  22  Math.  18 . 
Verum  quia  haec  materia  penitus  theologica  est, 
et  de  hac  Theologi  ex  professo  tractant,  hinc  le¬ 
ctorem  ad  ipsos  remittimus,  illa  dumtaxat  breviter 
tangentes,  quae  ad  propositum  nostrum  magis  ani¬ 
madversione  digna  videantur. 

Primo  itaque  notandum  occurrit  relate  ad  hanc 
sacramentalem  poenitentiam  jure  Ecclesiastico  sta¬ 
tutum  esse  in  Cap.  utriusque  12  h.  t.  ut  hoc 
privatae  poenitentiae  sacramentum,  et  communio 
Sanctissimae  Eucharistiae  ab  utriusque  sexus  fi¬ 
delibus  quolibet  anno,  tempore  saltem  paschali 
impleatur,  idque  severe  ab  Ecclesia  praecipitur, 
ita  ut. qui  temere,  et  sine  legitima  causa,  ac  sine 
proprii  Parochi  licentia  alterutrum  omittere  au¬ 
derent,  vivi  ab  ingressu  Ecclesiae  arcerentur,  et 
mortui  sepulturae  Ecclesiasticae  honore  priva¬ 
rentur. 

Nec  minus  notatu  digna  est  Constitutio  Cap.  13 
h.  t.  ubi  medicis  corporum  praecipitur,  ut  cum 
ad  infirmos  in  lecto  jacentes  vocantur,  ante  omnia 
ipsos  moneant,  et  inducant,  ut  medicos  animarum 
advocent,  iisque  confiteantur.  Idque  adeo  rigide 
sancitur,  ut  si  quis  medicus  hanc  constitutionem 
post  publicationem  illius  transgressus  fuerit,  tam- 
diu  ab  Ecclesiae  ingressu  arceatur,  donec  satisfe¬ 
cerit  competenter.  Decretum  hoc  innovavit  S.  Pius  V 
mot.  prop.  incipiens  Super  gregem  Dominicum  edito 
8  mari.  1566  et  addidit,  l.°  ne  medicus  ultra 
tertium  diem  aegros  visitet,  nisi  confessarius  ex 

juxta  causa  longius  tempus  concedendum  infirmo 
judicet;  2.°  ad  infirmum  non  redeat,  nisi  eidem 
per  fidem  confessarii  in  scriptis  factam  constiterit, 
infirmum  peccata  sua  confessum  fuisse;  3.°  prae- 
,,  cipit  idem  Pontifex  universitatibus,  et  collegiis, 
ut  cum  licentiam  medendi  alicui  concesserint,  aut 
ad  doctoris  gradum  promoverint,  exigant  ab  eo 
juramentum  haec  servandi,  alioquin  perpetuam 
infamiam  incurrant,  et  e  medicorum  collegio  eji¬ 
ciantur,  graduque  doctoratus  priventur,  addita 
poena  arbitraria  a  judice  imponenda.  Ita  Schmalz- 
grueber  h.  t.  n.  101. 

Quibus  omnibus  accessit  Decretum  Benedic¬ 
ti  XIII  in  Cone.  Romano  sub  tit.  32,  et  subse- 
quens  declaratio  secretarii  ejusdem  Concilii  im¬ 
pressa  in  Append.  Concilii  sub.  n.  28. 

Nunc  pauca  raptim  de  secunda  rubricae  parte, 
scilicet  remissionibus.  Remissio  hic  est  relaxatio 
poenarum  temporalium,  quae  hodie  fit  per  indul¬ 
gentias  ex  thesauro  Ecclesiae  per  applicationem 
meritorum  Christi,  et  Sanctorum.  Extramg.  1, 
h.  t.  juncto  Tridenti  no  sess.  25,  in  Deeret.  de 

Verum  de  hac  materia  vide  theologos  mora- 
listas,  qui  fuse  eam  pertractant. 

TITULUS  XXXIX.. 

De  sententia  excommunicationis ,  suspensionis , 

et  interdicti. 

Postquam  Decretalium  Compilator  de  poenis 
vindicativis  egit,  transitum  facit  ad  poenas  spiri- 
tuales,  scilicet  censuras  Ecclesiasticas  hunc  titu¬ 
lum  subnectens. 

Ut  lucido  ordine  etiam  in  hoc  titulo  proceda¬ 
mus,  agemus  l.°de  censuris  in  genere;  2.°  de¬ 
scendentes  ad  species  prius  loquemur  de  excom¬ 
municatione,  dein  de  suspensione,  et  tandem  de 
interdicto.  Idque  absolvemus  distinctis  paragra- 
phis.  Sit  igitur 


§  1.* 

De  Censuris  in  genere. 

Censurae  nomen  a  censendo  derivatum  olim 
apud  Romanos  denotabat  tum  officium,  tum  sen¬ 
tentiam  Censoris  mores  corrigentis,  et  poenam 
decernentis.  Posterioris  acceptionis  occasione  fac¬ 
tum  est,  ut  etiam  hodie  censura  adhuc  significet 
correctionem  quandam,  et  punitionem  iuxta  illud 
Juvenalis,  satyra  l.a  Dat  veniam  corvis ,  vexat 
censura  columbas.  Hinc  et  Ecclesia  hoc  sensu 

illam  accepit,  ideoque  definitur;  poena  spiritualis , 
et  medicinalis ,  qua  homini  baptizato  delinquenti , 
et  contumaci  aufertur  per  potestatem  Ecclesiasti¬ 
cam  usus  quorumdam  bonorum  spiritualium ,  do¬ 
nec  corrigatur ,  et  a  contumacia  recesserit. 

Dicitur  poena  spiritualis  ad  denotandam  dif¬ 
ferentiam  poenarum  temporalium. 

Dicitur  poena  medicinalis,  quia  censura  per 
se,  et  primario  ordinatur  ad  correctionem  delin¬ 
quentis,  idest  inobedientis  potestati  Ecclesiasticae 
sub  censura  aliquid  praecipientis,  vel  prohibentis 
Arg.°  Cap.  1  de  Senten.  excom.  in  6,  secundario 
tantum  ad  punitionem. 

Dicitur  homini  baptizato ,  quia  poena  Eccle¬ 
siastica  non  in  alium,  quam  in  hominem  bapti- 
zatum  cadere  potest.  Sane  Judaei,  Pagani,  Sa¬ 
raceni,  aliique  infideles,  qui  numquam  per  bap¬ 
tismum  in  Ecclesiam  ingressi,  ejusque  subditi 
effecti  sunt,  non  recte  censura  afficiuntur,  di¬ 
cente  Apostolo  1  ad  Corinthios  vers.  12,  Quid 
mihi  est  de  iis,  qui  foris  (idest  extra  Eccle¬ 
siam)  sunt  judicare ?  Nam  eos  Deus  judicabit. 
Cui  concinit  Concilium  Tridentinum  sess.  14, 
Cap.  2  de  Poenit.  Sacram.  —  ibi  —  Ecclesia 
in  neminem  judicium  exercet ,  qui  non  prius  in 
ipsam  per  baptismi  januam  fuerit  ingressus.  Ad¬ 
dunt  praeterea  DD.  communiter,  quod  homo  cen- 
surandus  debeat  esse  'etiam  viator,  quia  mortui 
censura  ligari  non  possunt,  neque  quoad  animam, 
neque  quoad  corpus.  Non  quoad  animam,  quia 

haec  est  quid  spirituale  invisibile,  ideoque  subjici 
nequit  Ecclesiae  visibili ;  non  quoad  corpus,  quia 
est  quid  inanimatum,  ideoque  incapax  subjec¬ 
tionis. 

Dicitur  contumaci,  quia  censura  ex  indole,  et 
natura  sua  fertur  ad  frangendam  contumaciam,  seu 
inobedientiam  illius,  qui  scienter  contra  legem 
Ecclesiasticam  peccat,  et  ideo  ab  ignorantibus  non 
incurritur.  Cap.  Jin.  de  Constit.  in  6. 

Dicitur  per  potestatem  Ecclesiasticam ,  quia 
cum  potestas  mere  saecularis  spiritualia  tractare 
nequeat  ad  tramitem  Can.  Judicatum  5  dist.  89 
Decernimus  2  de  Juclic .,  potestas  ferendi  Censu¬ 
ram  soli  potestati  Ecclesiasticae,  et  quidem  jure 
Divino  competit. 

Dicitur  autem  aufertur  usus  quorumdam  bono¬ 
rum  spiritualium ,  quia  censura  non  privat  usu 
omnium  bonorum  spiritualium,  sed  solummodo 
quorumdam,  quorum  scilicet  dispensatio  Ecclesiae 
concredita  est.  Quod  ut  probe  intelligatur,  obser¬ 
vandum  ducimus  hujusmodi  bona  spiritualia  quae¬ 
dam  esse  publica,  quae  in  dispensatione,  et  ap¬ 
plicatione  Ecclesiae  consistunt,  uti  sunt  Sacramen¬ 
torum  administratio,  et  perceptio,  spiritualis  juris¬ 
dictio,  beneficia  ecclesiastica,  item  suffragia,  et  sa¬ 
tisfactiones,  quae  pro  omnibus  fidelibus  tanquam 
uno  corpore  in  Christo  ad  Ephes.  4  ab  Ecclesia 
offeruntur,  ita  ut  orationes,  sacramenta,  et  alia 
opera,  quae  fiunt  ab  omnibus,  prosint  singulis 
de  Ecclesia,  sintque  inter  eos  communia.  Hinc  ea 

sanctorum  communio  in  symbolo  fidei  appellatur. 
Haec  ergo  bona  spiritualia  cum  sint  in  dispen¬ 
satione  Ecclesiae,  illis  privantur,  qui  censura  af¬ 
ficiuntur,  pro  diversitate  tamen  censurarum,  quia 
non  idem  est  cujuslibet  censurae  effectus,  ut  in¬ 
ferius  de  censuris  in  specie  dicemus.  Alia  vero 
bona  spiritualia  sunt  privata ,  et  propria  cujuscum- 
que,  ut  sunt  dona  gratiae,  fides,  spes,  charitas, 
aliaeque  virtutes,  et  pia  opera,  quatenus  praecise 
ipsam  personam,  et  animam  operantis  concernunt, 
atque  his  Ecclesia  neminem  privare  potest,  quin 
quacumque  censura  ligatus  hujusmodi  virtutes 
coram  Deo  meritorie  ad  impetrandam  remissio¬ 
nem  peccatorum  suorum  operari  possit,  quamvis 
fortasse  ob  censuram  communibus  Ecclesiae  suf¬ 
fragiis  privetur. 

Dicitur  tandem  donec  a  contumacia  recesserit , 
quia  cum  Ecclesia  censuras  indicendo  praesertim 
intendat  peccatores  ad  meliorem  frugem  reducere, 
illos  a  censuris  relevat,  quando  exhibent  suffi¬ 
cientia  signa  emendationis.  Ipso  jure  tamen,  et 
citra  absolutionem  regulariter  censura  non  tolli¬ 
tur,  licet  censuratus  a  contumacia  recesserit,  et 
resipuerit,  uti  patet  ex  Ccip.  Cum  desideres  15  h.  t. 
et  inferius  iterum  sermo  redibit. 

Censura  dividitur  l.°  in  latam  a  jure,  et  latam 
ab  liomine.  Prima  exprimitur  a  sacro  canone; 
secunda  ex  arbitrio  judicis  Ecclesiastici  infligitur. 
2.°  Dividitur  in  censuram  latae  sententiae,  et  fe¬ 
rendae  sententiae.  Prima  incurritur  ipso  facto  a 

delinquente  absque  ullo  ministerio  judicis.  Secunda, 
licet  a  jure  statuta  sit,  non  tamen  prius  incurri¬ 
tur,  nisi  per  sententiam  condemnatoriam  a  judice 
prolatam.  Ita  Devoti  toni.  IV  tit.  XVII,  §  8. 

Ex  fromulis,  quae  in  Ecclesiae  legibus  usurpant, 
facile  intelligitur,  quae  ferendae,  quae  latae  sen¬ 
tentiae  sit.  Reiffenstuel  li.  i.  §  3,  n.  78,  et  seq. 
Maschat  h.  t.  §  i,  n.  3.  In  dubio  autem,  an 
censura  sit  latae,  vel  ferendae  sententiae,  cen¬ 
seri  debet  censuram  esse  ferendae  sententiae,  quia 
in  dubiis,  et  praesertim  in  poenis  benignior  inter¬ 
pretatio  facienda  est  juxta  regulam  155,  §  Jin .  ff.  et 
reg.  49  juris  in  6.  Schmalzgrueber  h.  t.  n.  11, 

Censurarum  tres  sunt  species,  scilicet  excommu¬ 
nicatio,  suspensio,  interdictum,  uti  aperte  docet 
Innocentius  III  in  Cap.  20,  de  verb.  signif.  ubi 
legitur  —  Quaerenti  quid  per  censuram  Ecclesia¬ 
sticam  debeat  intelligi,  cum  hujusmodi  clausulam 
in  nostris  literis  apponimus  •  respondemus  quod 
per  eam  non  solum  interdicti,  sed  suspensionis,  et 
excommunicationis  sententia  valet  intelligi. 

Supervacaneum  hic  esse  putamus  inquirere , 
utrum  Ecclesiae  competat  potestas  ferendi  cen¬ 
suras,  cum  nulla  suppetere  possit  ratio  dubitandi 
inter  catholicos,  illam  soli  potestati  Ecclesiae,  et 
quidem  jure  divino  competere  juxta  illud  Math.  16. 
—  Quaecumque  alligaveritis  super  terram ,  erunt 
alligata  et  in  caelis  etc.  et  18 .  —  Si  Ecclesiam  non 
audierit,  'sit  tibi  sicut  ethnicus,  et  publicanus,  hoc 
est  a  fidelium  communione  segregatus.  Hinc  jam 

inde  a  tempore  Apostolorum  hac  potestate  con¬ 
stanter  usa  est  Ecclesia,  ut  fideles  a  contumaci, 
et  rebelli  inobedientia  reducens,  et  avertens  ad 
obediendum  salutaribus  suis  preceptis,  et  sanctis 
legibus  magis  promptos  efficeret.  Sane  hac  pote¬ 
state  usus  fuit  S.  Petrus  excommunicando  Simo¬ 
nem  Magum  Actor.  8 ,  v.  12,  S.  Paulus  excom¬ 
municando  incestuosum  Corinthum  etc. 

Haec  autem  potestas  potest  esse,  vel  ordinaria, 
vel  delegata.  Ordinaria  potestas  ferendi  censuras 
in  primis  praecipue  incumbit  Summo  Pontifici 
respectu  totius  Ecclesiae,  Archiepiscopis,  atque 
Episcopis  in  sua  Provincia,  et  Dioecesi  quoad  sibi 
subditos.  Cap.  i,  et  cap.  Conquerente  16  de  Of- 
ftc.  ordinar.  juncto  Concilio  Tridentino  sess.  6 , 
cap.  3 ,  et  sess.  14,  cap.  4,  de  Reformat.  2.°  Eam 
habent  omnes,  et  soli  illi,  qui  in  foro  externo 
gaudent  jurisdictione  Ecclesiastica  ordinaria,  uti 
sunt  Cardinales  in  suis  titulis,  Legati  Sedis  Apo- 
stolicae  in  provincia  suae  legationis.  Praelati  tam 
saeculares,  quam  Regulares  jurisdictionem  in  foro 
externo  contentiosam  habentes  ita  ex  tot.  tit.  de 
Ojfc.  ordin. 

Delegata  competit  omnibus,  qui  illam  habue¬ 
runt  ab  eis ,  qui  potestate  ordinaria  potiuntur. 
Ex  delegatione  autem  quilibet  clericus  etiam  pri¬ 
mae  tonsurae  potestatem  censurandi  acquirere  po¬ 
test,  cum  ista  potestas  sit  delegabilis.  At  non  modo 
ex  delegatione ,  sed  et  consuetudine,  et  praescrip¬ 
tione  legitima,  modo  praescribens  sit  clericus , 

atque  ita  capax  possidendi  jus  spirituale  :  secus 
praescriptio  non  procederet  ex  regula  3*  juris  in  6. 

Sed  quid  dicendum  de  laico,  et  foemina?' Pos¬ 
sunt  ne  acquirere  hujusmodi  potestatem?  Quoad 
laicum,  exceptis  paucis,  omnes  conveniunt  ex  pri¬ 
vilegio  Apostolico  laicum  habili  tari  posse  ad  fe¬ 
rendas  censuras,  quia  ipse  ex  Apostolico  privi¬ 
legio  habilis  fieri  potest  adjura,  et  actus  spirituales 
a  potestate  ordinis  non  pendentes,  ut  ad  praesen¬ 
tandum,  eligendumve  ad  beneficia,  ad  judicandas 
causas  spirituales,  clericosque  examinandos  juxta 
Tridentinum  sess.  24,  Cap.  18,  de  Reformat. 
Quoad  foeminam  vero  Maschat  hoc.  tit.  tenet, 
quod  ipsa  ne  ex  privilegio  quidem  Apostolico  ha- 
bilitari  possit,  quia  Christus  Dominus  in  suos 
Discipulos,  et  Apostolos  elegit  mares,  non  vero 
foeminas,  iliisque  dedit  potestatem  clavium,  exclu¬ 
sis  foeminis,  uti  docet  Inn.  III  Cap.  10  de  Poe- 
nit.  et  remiss.  inquiens — Quia  licet  Beatissima 
Virgo  Maria  dignior ,  et  excelsior  fuerit  Apostolis 
universis ,  non  tamen  illi ,  sed  istis  claves  Regni 
Coelorum  commisit .  Schmalzgrueber  autem  h.  t.  ait 
probabilius  esse,  quod  Papa  ex  plenitudine  ju¬ 
risdictionis  suae  possit  habilitare  foeminas  ad 
ferendas  censuras,  quia  foemina  jure  Divino  non 
videtur  esse  incapax  jurisdictionis  spiritualis. 

Censura  ferri  potest  tantum  in  hominem  bapti- 
zatum,  sive  clericum,  sive  laicum  rationis,  et  doli  ca¬ 
pacem,  viatorem,  et  subditum,  ac  subjectum  juris¬ 
dictioni  ferentis  censuras,  sed  contumacem,  quia 

censura  poena  est  medicinalis  ad  frangendam  ho¬ 
minum  contumaciam  ordinata,  hinc  prono  alveo 
fluit,  quod  ferri  nequeat  in  paganos,  et  judeos, 
etiamsi  jam  cathecumeni  sint.  Sed  quam  ob  cau¬ 
sam  ferri  in  aliquem  censura  potest  ?  Resp,  Ipsa 
regulariter  loquendo  ferri  nequit,  nisi  ob  culpam, 
quia  est  poena  medicinalis,  quae  necessario  sup¬ 
ponit  culpam  corrigendam.  Haec  autem  culpa  de¬ 
bet  esse  gravis  contumaciter  commissa,  opere  ex¬ 
terno  prodita,  et  completa  in  genere  suo  secundum 
proprietatem  verborum,  quae  in  praecepto,  seu  lege 
infligente  censuram  continentur,  et  tandem  debet 
esse  jure  Ecclesiastico  prohibita.  Ita  ex  Can.  41, 
et  sequen.  11,  quaest.  4,  Tricl.  sess.  25,  cap.  3, 
de  Reformat. 

Et  quidem  quod  requiratur  culpa  gravis,  seu 
peccatum  mortale  manifeste  patet,  nam  poena,  ut 
sit  justa  debet  esse  proportionata  culpae,  consequen¬ 
ter  cum  ex.  gr.  excommunicatio  poena  sit  gravis¬ 
sima  Cap.  10  de  Judiciis,  gravem  utique  requirit 
culpam.  Quod  vero  requiratur,  ut  sit  contumaciter 
commissa,  id  etiam  manifeste  patet  ex  eo,  quod  ad 
incurrendam  censuram  omnino  requiritur  contu¬ 
macia,  seu  inobedientia  contumax,  qua  delinquens 
praecipientis  Ecclesiasticae  potestatis  auctoritatem 
spernere  censetur.  Nec  necesse  est,  ut  haec  con¬ 
tumacia  sit  expressa,  ac  formalis,  sed  sufficit 
etiam  virtualis,  et  contemptus  Ecclesiae  interpre- 
tativus  in  hoc  consistens,  ut  sciatur  aliquid  per 
legem,  aut  Superiorem  legitimum  sub  censura 

esse  prohibitum,  et  tamen  illud  facere  praesu¬ 
matur. 

Quod  autem  requiratur,  ut  culpa  gravis  sit 
opere  externo  prodita,  id  pariter  manifestum  appa¬ 
ret  ex  eo,  quod  Ecclesia  non  potest  cognoscere, 
ideoque  neque  judicare,  ac  punire  peccata  mere  in¬ 
terna,  quae  relinquuntur  soli  Deo  punienda.  Ita 
DD.  innixi  Can.  Cogitationis  14  de  Poeniten . 
dist.  i,  Cap.  Sicut  tuis  33 ,  in  Jin.  Cap.  Tua  nos  de 
Simonia.  Praeterea  quod  requiratur,  ut  sit  in  suo 
genere  completa ,  id  luculenter  patet  ex  eo,  quod  in 
poenalibus  leges  sunt  strictae  interpretationis  ;  qua¬ 
propter  lex,  quae  delictum  vetat  indicta  sanctione 
poenali,  eos  non  attingit,  qui  tentaverint  tantum 
crimen  perpetrare,  at  opere  non  consumarunt.  Hinc 
si  homicida  excommunicetur,  non  incurrit  censu¬ 
ram,  qui  solum  percussit,  vel  vulneravit. 

Sed  requiritur  etiam,  ut  hujusmodi  culpa  sit 
nec  praeterita ,  neque  mer q  futura,  sed  de  praete¬ 
rito,  et  futuro  participans.  Cap.  5 .  de  sentent.  ex¬ 
communicat.  in  6 .  —  ibi  —  «  Nec  in  specie,  nec  in 
»  genere  pro  culpis,  et  offensis  praeteritis,  vel  prae- 
>  sentibus  excommunicationis  sententias  promul- 

»  gent _ Caveant  etiam  ne  tales  sententias  excom- 

»  municationis  sive  specialiter,  sive  generaliter  in 

»  aliquos  pro  futuris  culpis .  proferre  praesu- 

»  mant,  nisi  mora  in  exhibenda  satisfactione,  vel 
»  culpa,  seu  offensa  praecesserit,  quibus  merito 
»  ad  injungendam  satisfationem  hujusmodi,  et  ta- 
»  liter  prohibenda  similia  inducantur,  aut  alia 

»  rationabilis  causa  subsit  ».  Concinit  Barbosa  in 
cit.  Cap.  n.  6.  Cujus  rationem  reddit  Cap.  I. 
pariter  de  sentent.  Excommunicat .  in  6.  —  ibi 
—  «  Cum  medicinalis  sit  excommunicatio,  non 
>  mortalis,  disciplinans  non  eradicans,  dum  tamen 
»  is,  in  quem  lata  fuerit,  non  contemnat,  caute 
»  provideat  judex  Ecclesiasticus,  ut  in  ea  ferenda 
»  ostendat  se  prosequi,  quod  corrigentis  fuerit,  et 
»  medentis  » . 

Tandem  requiritur,  ut  jure  Ecclesiastico  sit 
prohibita ,  quia  ob  peccatum  solo  jure  naturali, 
aut  Divino  prohibitum  nulla  contrahitur  censura , 
cum  haec  sit  poena  inobedientiae,  contemptus,  et 
contumaciae  contra  potestatem  Ecclesiasticam,  uti 
de  excommunicatione  patet  ex  Cap.  1.  h.  t.  in  6 , 
illis  verbis  Christi  —  Si  Ecclesiam  non  audierit , 
sit  tibi  sicut  Ethnicus ,  et  Publicanus ,  seu  quia  tale 
peccatum,  scilicet  jure  naturali,  et  Divino  prohi¬ 
bitum,  nisi  simul  lege  Ecclesiastica  vetitum  fue¬ 
rit,  inobedientiam,  contemptum,  aut  contumaciam 
contra  potestatem  Ecclesiasticam  nullam  continet. 
Ita  Sclimalzgrueber  h.  t.  n.  55. 

Ast  quaenam  conditiones  requiruntur  ad  legi¬ 
time  inferendam  censuram  ?  Resp.  Nonnullae  requi¬ 
runtur  ex  parte  judicis  ferentis  censuras,  nonnul¬ 
lae  ex  parte  Rei,  et  tandem  nonnullae  ex  parte 
juris.  Ex  parte  judicis  ferentis  censuram  requi¬ 
ritur  l.°  potestas  ordinaria,  vel  delegata,  nullo 
obice  ad  sui  exercitium  impedita.  2.°  requiri¬ 
tur,  ut  ferens  censuram  existat  in  proprio  ter- 

ritorio  Can.  Episcopus  caus.  9,  q.  1,  Clemen.  unie, 
de  foro  competenti.  Et  ratio  est,  quia  extra  territo¬ 
rium  nemini  datum  est,  jurisdictionem  contentiosam 
exercere,  ne  judici  illius  loci  injuriam  inferat 
Cap.  2  de  Const.  in  6.  Unicus  tamen  excipitur  ca¬ 
sus,  quo  Episcopus  injuste  pulsus  esset  a  sede  sua  ; 
hoc  enim  in  casu  in  aliena  dioecesi  vicina,  petita 
prius,  licet  non  obtenta  licentia  Ordinarii,  censuras 
ferre  potest  in  suos  subditos  rebelles,  et  contumaces, 
servata  forma  Clement.  unie,  de  foro  competenti. 
3.°  Ferens  censuram  non  debet  ex  pravo  affectu 
duci,  scilicet  Judex  zelo  justitiae,  et  charitatis 
duci  debet  ad  ferendam  censuram,  non  vero  ira, 
odio,  vel  alia  passione  :  neque  in  propria  causa 
per  modum  judicii  potest  ferre  censuram,  Can.  27 , 
inter  23 ,  q.  4,  sed  solum  ad  justam  sui  defen¬ 
sionem  ;  quia  vim  vi  repellere  omnia  jura  con¬ 
cedunt. 

Ex  parte  rei  requiritur  ut  sit  subditus  censu- 
rantis,  et  delinquat  cum  contumacia,  uti  superius 
innuimus. 

Ex  parte  juris  tandem  inspiciendum  est,  utrum 
censura  feratur  judicialiter,  vel  legaliter,  nam  ut  ait 
Maschat  h.  t.  n.  17 ,  si  censura  fertur  judicialiter , 
idest  per  modum  sententiae,  requiritur  monitio  tri¬ 
plex,  seu  una  peremptoria,  non  necessario  in  scrip¬ 
tis,  sed  coram  testibus  idoneis  facta,  per  quos  pro¬ 
bari  possit, eam  praemissam  fuisse, assignato  compe¬ 
tenti  termino,  intra  quem  reus  deliberet,  an  cessare 
velit  a  contumacia.  Cap.  48  h.  t.  et  Cap.  5,  et  9r 

eod.  in  6 ,  nam  ante  monitionem  non  constat,  an  reus 
sit  contumax,  et  inobediens,  seu  quia  censura  fertur 
ob  contumaciam,  et  inobedientiam  actualem;  at 
monitus  qui  non  est  a  ferente  censuram  dici  ne¬ 
quit  illi  rebellis  et  inobediens.  Haec  autem  solem- 
nitas  monitionis,  licet  sit  de  gravi  praecepto  sub 
poena  interdicti  ab  ingressu  Ecclesiae  per  men¬ 
sem,  ceu  patet  ex  Cap.  48  h.  t.,  non  tamen  est 
de  substantia  censurae,  cum  ipsa  etiam  sine  mo¬ 
nitione  valida  sit,  sed  injusta,  prouti  eruitur  ex 
cit.  cap.  5  —  ibi  —  Absque  competenti  moni¬ 
tione  praemissa ,  etsi  contra  praesumpserit,  in¬ 
justas  noverint  esse  illas  sententias.  Excipitur  ta¬ 
men  casus,  quo  quis  ob  communicationem  cum 
excommunicato,  suspenso,  aut  interdicto  majori 
excommunicatione  feritur ;  tunc  enim  sententia 
excommunicationis  sine  praevia  monitione  lata 
non  tenet,  seu  invalida  est  in  vim  cap.  3,  9, 
et  13  h.  t.  in  6 .  Maschat.  h.  t.  n.  17,  Schmalz- 
grueber  h.  t.  n.  26,  27  et  28,  licet  alii  contra¬ 
rium  sentiant,  et  censuram  nullam  esse  dicant 
absque  monitionis  solemnitate.  2.°  In  delicto  no¬ 
torio  notorietate  facti,  et  simul  contumaciae,  dum 
palam  constat  reum  deliquisse,  et  simul  pertina¬ 
citer  asserere,  quod  nolit  obedire  mandatis  Ec¬ 
clesiae,  probabiliter  adhuc  requiritur  monitio,  ut 
judicialiter  constet  reum  esse  contumacem:  nam 
casus  iste  in  citatis  juribus  non  excipitur,  et 
reus  a  judice  monitus  mentem  mutare  potest,  et 
timore  censurae  imminentis  contumaciam  depo- 

nere.  Verumtamen  contraria  sententia  satis  pro¬ 
babilis  est,  modo  non  solum  delictum,  sed  etiam 
contumacia  notoria  sit. 

Hisce  circa  monitionem  praemissis,  si  lapso 
termino  reus  sit  contumax,  judex  sententiam  cen¬ 
surae  profert  in  scriptis,  expressa  causa  excom¬ 
municationis,  vel  alterius  censurae,  et  exemplum 
hujus  sententiae  tradit  reo  intra  mensem,  si  fue¬ 
rit  requisitus  :  super  qua  requisitione  faciendum 
publicum  instrumentum  ad  formam  cap.  1  h.  t. 
in  6,  secus  judex  poenis  obviam  ibit  cit.  cap.  1 
h.  t.  in  6. 

Si  vero  censura  fertur  legaliter,  idest  per  mo¬ 
dum  juris,  seu  statuti,  ut  ipso  jure,  et  facto  in¬ 
curratur,  tunc  nullam  requiri  praeviam  monitio¬ 
nem  a  judice  faciendam  monet  Cap.  26  de  Appel. 
ubi  casus  iste  excipitur  —  ibi  —  nisi  forte  talis 
sit  culpa ,  quae  ipso  suo  genere  suspensionis ,  vel 
excommunicationis  poenam  inducat:  nam  hoc  in 
casu  canon  ipse,  seu  lex  ipsa  perpetuo  monet. 

Haec  sed  vero  omnia  procedunt,  si  censura  fe¬ 
ratur  per  modum  censurae  proprium.  At  si  fe¬ 
ratur  per  modum  poenae  vindicativae,  tunc  nul¬ 
lam  requiri  praeviam  monitionem  communis,  et 
certa  regula  est,  quandoquidem  ad  vindictam,  et 
punitionem  satis  est,  ut  delictum  praecesserit.  Hoc 
autem  verificatur  tantum  in  suspensione,  et  in¬ 
terdicto  particulari,  siquidem  istae  solae  censurae 
ferri  possunt  in  vim  poenae  vindicativae,  ceu 
monet  Cap.  1.  §  Si  quis  h.  t.  in  6.  Cap.  48 , 

eod.  tit.  et  Ccip.  7 ,  §  jin.  de  Elect.  Quod  adeo 
verum  est,  ut  excommunicatio,  et  interdictum  ge¬ 
nerale,  cum  privent  pluribus  bonis  spiritualibus, 
numquam  uti  poenae  vindicativae,  sed  semper  uti 
poenae  medicinales  ferri  soleant.  Notandum  hic 
tamen  est,  quod  licet  aliquoties  monitio  haud  prae- 
requiretur  in  censura  a  jure  lata,  citatio  tamen 
requiritur  in  ipsa  declaranda,  ceu  inferius  vide¬ 
bimus.  Idque  eum  ad  finem,  ut  censuratus  se 
defendere  possit,  et  valeat. 

Huc  laeti  cum  pervenerimus,  quaeri  potest, 
utrum  aliquae  causae  existant,  quae  excusent  ab 
incurrenda  censura  ?  Huic  interrogationi  responde¬ 
mus  :  in  genere  quidquid  excusat  a  peccato  mortali 
excusat  etiam  a  censura  v.  g.  excusat  l.°  materiae 
parvitas,  2.°  metus  gravis,  injustus,  ex.  gr.  mortis, 
mutilationis,  infamiae,  gravis  jacturae  bonorum, 
qui  impelleret  ad  agendum  contra  legem  pure 
Ecclesiasticam,  vel  contra  Superioris  sententiam 
aliquid  sub  censura  praecipientem,  vel  prohiben¬ 
tem  ;  et  ratio  est,  quia  leges  Ecclesiasticae  regu¬ 
lariter  loquendo  non  obligant  cum  periculo  vitae, 
membrorum,  vel  alterius  gravis  damni,  3.°  igno¬ 
rantia  invincibilis  tam  juris,  quam  facti,  cui  an¬ 
nexa  sit  censura.  Sane  quod  ignorantia  invinci¬ 
bilis  juris,  seu  ipsius  censurae,  dummodo  non 
sit  crassa,  aut  supina,  excuset  ab  incurrenda 
censura,  habetur  expresse  in  cap.  Ut  animarum 
2  de  Constitui,  in  6  —  ibi  —  Ut  animarum 
periculis  obdetur ,  sententiis  per  statuta  quorum- 

cumque  ordinariorum  prolatis ,  ligari  nolumus 
ignorantes,  dum  tamen  eorum  ignorantia  crassa 
non  fuerit  aut  supina.  Quod  autem  excuset  ab 
incurrenda  censura  ignorantia  facti,  qua  quis  igno¬ 
rat  factum  suum  esse  tale,  quod  sit  prohibitum 
sub  censura,  habetur  in  Ccip.  Si  cero  3  de  Sen- 
ten.  excomm.  ubi  statuitur,  quod  non  incurratur 
excommunicatio  ab  eo,  qui  occidit  Clericum,  quem 
invincibiliter  ignorabat  esse  talem,  sed  putabat  esse 
laicum  —  ibi  —  Si  cero  aliquis  in  Clericum  nu¬ 
trientem  comam ,  manus  injecerit  violentas,  propter 
hoc  non  debet  Apostolico  praesentari  conspectui,  nec 
etiam  excommunicatione  nodari  dummodo  ipsum  esse 
Clericum  ignoraverit.  Imo  quantum  ad  hoc  excu¬ 
sat  etiam  inadvertentia,  quia  aequivalet  igno¬ 
rantiae. 

4.°  Excusat  appellatio  legitima  interposita, 
antequam  censura  feratur:  et  ratio  est,  quia  ap¬ 
pellatio  facta  in  tempore  suspendit  usum  jurisdi¬ 
ctionis  in  judice,  ut  habetur  expresse  in  Cap. 
Romana  3,  et  Cap.  Si  a  judice  10  de  Appellat, 
in  6 .  Et  idem  omnino  facit  recusatio  judicis,  an¬ 
tequam  sententiam  excommunicationis,  vel  alte¬ 
rius  censurae  ferat,  textu  claro  in  Cap.  Quoties 
Episcopi  16 ,  caus.  2,  quaest.  6,  —  ibi  —  Quoties 
Episcopi  se  a  suis  comprovincialibus ,  vel  a  Metro¬ 
politano  putaverint  praegravari ,  aut  eos  suspectos 
habuerint,  mox  Romanam  appellent  Sedem ,  atque 
eis  libere  ire  liceat,  et  dum  praedictam  Romanam 
Ecclesiam  appellaverint,  aut  ab  ea  se  audiri  po- 

poseerint ,  nullus  eos  excommunicare,  aut  eorum 
Secles  surripere,  aut  res  eorum  auferre ,  aut  ali¬ 
quam  eis  vim  inferre  praesumat .  Haec  tamen  re¬ 
gula  perdit  officium  suum,  quando  appellatio  fit 
post  jam  latam  excommunicationis,  vel  alterius 
censurae  sententiam,  quia  tunc  appellatio  facta 
non  habet  vim  suspendendi,  sed  solum  devolvendi, 
ut  Superior  possit  cognoscere  de  justitia  censu¬ 
rae.  Ita  Cap.  Ad  reprimendam  8  de  Offic.  ju¬ 
dicis  ordinarii. 

5.°  Excusat  a  censura  incurrenda  innocen¬ 
tia  notoria,  contra  quam  judex  censurando  nul- 
liter  agit.  Cap.  2,  et  7  h.  t.  in  6.  Si  quis  vero 
innocens  est  in  foro  interno,  et  probatur  nocens 
in  foro  externo,  non  ligatur  censura  in  conscien¬ 
tia ;  cum  sententia  lata  sit  ex  falsa  praesumptione; 
at  in  foro  externo  tenetur  se  gerere  pro  censurato; 
quia  in  hoc  foro  praesumptio  justitiae  stat  pro 
judice.  Si  tamen  executio  sententiae  peccatum 
contineret,  non  est  hoc  in  casu  ei  parendum  ;  ut 
si  cogeretur  quis  uxori  putativae  debitum  reddere. 
Cap.  42  h.  t.  Sed  progrediamur. 

Vidimus  quid  sit  censura,  et  quotuplex,  qui¬ 
nam  eam  infligere,  et  contra  quos  infligi  possit, 
et  valeat,  vidimus  culpas,  ob  quas  censura  infli¬ 
genda  sit,  et  conditiones  ad  illam  legitime  infligen¬ 
dam,  nec  non  quaenam  causae  ab  ea  incurrenda 
excusent;  reliquum  nunc  est,  ut  videamus,  quinam 
a  censura  absolvere  queant  ?  Ut  autem  huic  dubio, 
DD.  et  Canonistae  satisfacere  valeant,  distinguen- 

dum  esse  tradunt  inter  censuram  latam  ab  homine , 
et  inter  censuram,  quae  a  jure  lata  est.  Inter  eas 
autem  latas  ab  homine,  iterum  subdistinguendum 
docent  inter  eas  specialiter  latas,  et  eas,  quae 
generaliter  latae  sunt.  A  censuris  specialiter  latis 
ab  homine  dicunt,  illum  tantum  absolvere  posse, 
qui  eas  tulit,  ejus  successor,  Superior,  vel  dele¬ 
gatus,  et  nullus  alius,  uti  post  S.  Thom.  in  acldit. 
p.  3,  q.  24,  art.  1 ,  S.  Bonav.  in  4 ,  dist.  18, 
colligitur  ex  Can.  Verbum  51  de  Poenit.  dist.  1, 
Cap.  Pastoralis  11,  §  Praeterea  de  Ojjic.  Ordin. 
et  favet  regula  juris  i,  —  ibi  —  Omnis  res  per 
quascumque  causas  nascitur  per  easdem  dissolvitur. 
Cui  concinit  altera  reg.  juris  35  ff.  —  ibi  — -  Ni¬ 
hil  tamen  naturale  est,  quam  eo  genere  quidqucun 
dissolvere,  quo  colligatum  est. 

Idque  etiamsi  reus  domicilium  mutet,  quia  mu¬ 
tatione  domicilii  subterfugere  non  potest  jurisdi¬ 
ctionem  auctoris  censurae.  Imo  absolvi  adhuc  debet 
a  ferente  censuram,  etiamsi  appellationem  interpo¬ 
suerit,  dummodo  fuerit  judex  ordinarius.  Ratio  est, 
quia  per  appellationem  interpositam  judex  a  quo 
non  privatur  jurisdictione  quoad  ea,  quae  appella¬ 
tioni  non  obstant;  atqui  absolutio  a  censuris  non 
obstat,  sed  imo  favet  appellationi,  cum  sit,  id  quod 
per  appellationem  intenditur.  Dixi  dummodo  ju¬ 
dex  sit  ordinarius,  nam  delegatus,  etsi  possit  ante 
admissam  appellationem,  ea  tamen  excepta,  et  am¬ 
plexa  absolutionem  impendere  nequit,  quia  eo  ipso 

jurisdictione  privatur.  ItaSchmalzgrueber/i.  t.n.  85, 
et  sequen. 

Quod  si  censura  non  specialiter ,  sed  generaliter 
ab  homine  fuerit  lata,  tunc  omnes  absolvere  pos¬ 
sunt,  qui  possunt  a  censura  lata  a  jure,  quia  ex 
absolutione  hujus  censurae  ab  aliis  Praelatis  facta 
non  perturbatur  tribunal  judicis  ferentis  censuram, 
cum  reus  non  fuerit  nominatim  citatus.  Si  vero 
censura  est  a  jure,  lege,  vel  statuto  generaliter 
lata,  tunc  iterum  distinguendum  oportet,  vel  est 
reservata,  vel  non  est  reservata.  Si  primum,  idest 
si  est  reservata,  tunc  non  potest  tolli,  nisi  a  con¬ 
ditore  Canonis,  vel  ab  eo,  cui  ipse  dederit  pote¬ 
statem  ad  monitum  Cap.  9  h.  t.  Si  vero  secun¬ 
dum,  idest  si  censura  non  fuerit  reservata,  tunc  re¬ 
laxari  potest  a  Praelato  proprio  habente  jurisdictio¬ 
nem  in  foro  externo,  imo  etiam  a  proprio  Sacerdote, 
seu  Confessario,  ceu  docet  Cap.  29  h.  t. 

Notandum  tamen  heic  occurrit,  quod  ex  spe¬ 
ciali  potestate  possunt  absolvere  ab  omnibus  cen¬ 
suris,  et  peccatis  occultis,  et  ad  forum  contentio¬ 
sum  non  deductis  etiam  Sedi  Apostolicae  reser¬ 
vatis  l.°  Episcopi  ex  privilegio  C.  Trid.  sess.  24, 
cap.  6  de  Reformat,  sive  per  se,  sive  per  Vicarium 
specialiter  deputatum.  2.°  Regulares  in  privilegiis 
communicantes,  ut  tradunt  DD.  Excipiuntur  tamen 
casus  Bullae  Caenae,  a  quibus  nequeunt  absol¬ 
vere,  nisi  speciali  concessione  super  ipsis  muniti 
fuerint. 

Caeterum  in  articulo  mortis  quilibet  Sacerdos 

potest  absolvere  a  qualibet  censura,  ita  tamen  ut 
si  infirmus  evaserit  periculum,  teneatur  se  sistere 
legitimo  superiori,  eique  se  submittere.  Videatur 
constitutio  Apostolicae  Sedis ,  quae  aliquid  novi 
secumtulit  hac  in  re. 

Verum  qua  forma,  quo  ritu,  et  quibus  sub  con¬ 
ditionibus  haec  absolutio  est  concedenda?  Ante¬ 
quam  huic  dubio  fiat  satis,  praemittendum  est, 
censuras  regulariter  non  tolli,  nisi  per  absolutio¬ 
nem,  ceu  constat  ex  propositione  44  damnata  ab 
Alexandro  VII.  Hoc  obiter  animadverso  responde¬ 
mus,  ad  absolutionis  valorem  nullam  formam  in 
jure  praescriptam  esse,  sed  sufficere,  ut  voluntas 
absolvendi  declaretur,  uti  si  diceretur:  Ego  te  ab¬ 
solvo  a  vinculo  excommunicationis,  suspensionis, 
et  interdicti ;  et  potest  fieri,  aut  verbis,  aut  scrip¬ 
tis,  prouti  consuetudo  erit.  Ritus  autem  servandus 
in  absolutione  judiciali  a  censura  excommunica¬ 
tionis  praescribitur  in  Cap.  A  nobis  28.  h.  t., 
et  habetur  in  Pontificali  Romano  :  omissio  tamen 
illius  non  reddit  invalidam  absolutionem,  ceu  om¬ 
nes  fatentur.  Conditiones  vero  aliae  requiruntur 
ex  parte  absolventis,  aliae  ex  parte  absolvendi. 
Ex  parte  absolventis  requiritur  l.°  potestas  absol¬ 
vendi,  quia  sine  hac  nulla  est  absolutio.  2.°  Libe¬ 
rtas  a  coactione,  et  metu;  nam  coacte,  et  metu 
facta  invalida  est  ad  tramitem  Cap.  unie,  de  his, 
qui  vi ,  et  met.  caus.  Ex  parte  autem  absolvendi 
regulariter  requiritur  1 .°  absolutionis  petitio  ;  cum 
enim  censura  imposita  sit  ad  delinquentis  correctio- 

nem,  expedit  postulatione  humili  demonstrare  se 
correctum  esse.  Verumtamen  hujusmodi  conditio 
non  necessario  requiritur,  sed  tantum  ut  conve¬ 
nienter  concedatur  absolutio:  hac  de  re  etiam  in¬ 
vito  concedi  potest,  licet  haud  expediat.  2.°  Re¬ 
quiritur,  ut  prius  parti  laesae  satisfecerit,  dum¬ 
modo  impotentia  non  excuset ;  hoc  enim  in  casu 
praestita  cautione,  sive  pignoratitia,  sive  fidejus¬ 
soria,  sive  etiam  juratoria  absolvi  potest. 

Sed  tempus  est,  ut  quaeratur,  quot  modis  ab¬ 
solutio  fieri  possit?  Respondetur:  Primus,  et  praeci¬ 
puus  modus  absolvendi  a  censura  est  simplex, 
et  absolutus,  nempe  cum  absolute,  et  simpliciter 
reo  emendato,  et  a  contumacia  recedenti  conce¬ 
ditur  absolutio.  Secundus  modus  est  conditiona- 
tus,  cum  absolutio  sub  conditione  aliqua  datur,, 
ita  ut  ea  conditione  deficiente,  corruat  absolutio. 
Tertius  modus  absolvendi  a  censura  vocatur  ad 
cautelam,  ut  contingit  in  administratione  sacra¬ 
menti  poenitentiae,  et  rescriptis  Apostolicis  ad 
effectum  obtinendae  gratiae.  Quartus  modus  ab¬ 
solvendi,  et  satis  frequens,  est  ad  reincidentiam, 
eo  quod  absolutus  in  eam  iterum  incidat,  si  opus 
sub  censura  praeceptum  non  exequitur. 

Heic  tandem  quaeri  potest,  an  censura  semel 
incursa  tolli  possit  alia  via  praeter  absolutionem? 
Huic  dubio  negative  respondent  DD.  et  Canoni- 
stae,  et  praesertim  Pirhing  h.  t.  n.  i79  vers . 
Hinc  colligitur.  Reiffenstuel  h.  t.  n.  240 ,  et  ra¬ 
tio  est,  quia  censura  auferri  nequit,  nisi  a  pote- 

state  concessa  Petro  solvendi  ligatos ;  sed  hujus 
potestatis  actus  est  absolutio  sicut  potestatis  ac¬ 
tus  est  ligatio,  ergo  censura  absolutione  dumta¬ 
xat  tolli  potest.  Ita  Schmalzgrueber  h.  t.  n.  107 . 
Verum  ad  speciales  censuras  descendamus. 

8  9  a 

«s  ^  * 

De  excommunicatione. 

Excommunicatio  est  —  censura  Ecclesiastica , 
per  quam  homo  Christianus  a  communione ,  seu 
corpore  fidelium  excluditur,  et  bonis ,  quae  illi 
inter  se  communicant ,  privatur.  —  Haec  saepius 
in  jure  sub  alio  nomine  venit,  et  dicitur  ana¬ 
thema. 

At  licet  hoc  essentialiter  non  differat  ab  ex¬ 
communicatione,  discrepat  tamen  accidentaliter, 
cum  stricte  sumptum  superaddat  aliquam  solem- 
nitatem,  et  specialem  execrationem,  ut  videre  est 
in  Ccip.  106 ,  caus.  11,  q.  3,  cui  concinit  cap.  10, 
de  judic. 

Excommunicatio  alia  est  major ,  altera  minor 
juxta  cap.  59  h.  t.  Excommunicationis  tamen 
nomine  simpliciter  prolato  venit  semper,  et  intel- 
ligitur  major  cit.  cap.  59,  h.  t.  Excommunicatio  ma¬ 
jor  est,  qua  homo  christianus  totaliter  a  communione 
fidelium  excluditur,  idest  privat  activa  sacramen¬ 
torum  administratione,  passiva  receptione,  suffra¬ 
giis  Ecclesiae,  et  fidelium  communione,  sive  privat 

omnibus  Ecclesiae  bonis  communibus.  Qui  autem 
hac  irretiti  sunt  excommunicatione,  alii  sunt  to¬ 
lerati,  seu  non  vitandi,  alii  vitandi,  vel  non  to¬ 
lerati.  Excommunicatio  autem  minor  est,  quae 
privat  sola  passiva  receptione  sacramentorum, 
quae  post  Constitutionem  Apostolicae  Sedis  non 
amplius  incurritur,  ut  antea  per  communionem 
cum  excommunicato  vitando.  Vide  acta  S.  Sedis, 
vol.  XVII,  fasc.  XI,  pag.  556. 

Sed  quinam  sunt  effectus  excommunicationis 
majoris  et  quinam  effectus  excommunicationis  mi¬ 
noris  ?  Resp.  Effectus  excommunicationis  majoris 
alii  sunt  remoti,  seu  mediati,  alii  proximi,  seu  im¬ 
mediati.  Remoti,  seu  mediati  sunt  1 .°  irregulari¬ 
tas,  quam  incurrit  excommunicatus  ordinis  actum 
exercens.  2.°  Si  quis  per  annum  perseveret  in 
excommunicatione  specialiter  ab  homine  lata,  fit 
suspectus  de  haeresi  Trid.  sess.  25,  eap.  3.  de 
Reformat.,  si  vero  citatus  se  purgare  recusaverit 
et  impedimentum  allegare  noluerit,  puniendus  est, 
ut  haereticus.  Cap.  7  de  haeret,  in  6.  3.°  Si 
insordescat  in  excommunicatione  per  annum,  ha¬ 
betur  pro  convicto.  Can.  36,  et  sequen.  11,  q.  3, 
quia  contumacia  ista  habetur  pro  confessione. 
4.°  Clericus  per  triennium  in  excommunicatione 
durans  privandus  est  beneficiis.  Cap.  8  de  aetat. 
et  quatit,  etc.  Effectus  autem  proximi,  seu  imme¬ 
diati  sunt  l.°  privatio  usus  sacramentorum  tam 
activi,  quam  passivi.  Cap.  52  h.  t.  cap.  Jin.  de 
Cler.  excomm.  ministr.  2.°  Privatio  suffragiorum 

communium  Ecclesiae,,  provenientium  ex  sacrifi¬ 
ciis,  indulgentiis,  precibus  publicis  etc.  3.°  Pri¬ 
vatio  sepulturae  Ecclesiasticae  Cle/n.  1  de  Sepult. 
4.°  Inhabilitas  ad  dignitates,  beneficia,  officia  Ec¬ 
clesiastica.  5.°  Privatio  omnis  jurisdictionis  Eccle¬ 
siasticae.  6.°  Privatio  communionis  forensis,  ut 
nec  in  saeculari,  nec  in  Ecclesiastico  judicio  possit 
esse  judex,  actor,  advocatus,  testis  etc. 

Hic  tamen  quoad  privationem  activam  sa¬ 
cramentorum  notandum  occurrit.,  quod  extrema 
necessitate  impellente  baptisma,  poenitentia,  eucha¬ 
ristia,  et  extrema  unctio  peti  possit  ab  excommu¬ 
nicato,  etiam  vitando.  Quoad  vero  privationem 
jurisdictionis  pariter  notandum  est,  quod  actus 
excommunicati  tolerati  substineri  possint,  nisi  ex¬ 
ceptio  excommunicationis  ei  objiciatur. 

Quid  autem  dicendum  de  effectibus  excommu¬ 
nicationis  minoris?  Resp  :  Principalis  directus,  et 
unicus  ejus  effectus  est,  quod  privet  usu  passivo 
sacramentorum,  ideoque  sic  excommunicatus  sa¬ 
cramenta  licite  non  recipiat,  sed  graviter  peccet. 
Gap.  fin  de  Cler.  excotnm.  ministr.  Privatur  in¬ 
super  voce  passiva  in  electionibus  etc. 

§.  3.a 

De  suspensione. 

Suspensio  est  censura  Ecclesiastica  privans 
Clericum  per  se,  et  directe  usu  officii,  beneficii, 

vel  utriusque  simul  qua  talis,  seu  quatenus  prae¬ 
ciso  functiones  Ecclesiasticae  sunt,  provenientes, 
et  dependentes  ab  officio,  et  beneficio,  solumque 
competunt  Clericis.  —  Differt  ipsa  ab  excommu¬ 
nicatione,  quia  haec  privat  omnibus  bonis  spiri¬ 
tualibus,  et  politicis  externis:  fertur  in  quam- 
cumque  personam  fidelem,  scilicet  tam  in  Clericos, 
quam  in  laicos,  et  non  per  se,  sed  consecuti  ve 
privat  usu  Ordinum,  in  quantum  impedit  sacra¬ 
mentorum  administrationem :  e  contra  suspensio 
non  privat  omnibus  bonis;  fertur  tantum  in  Cle¬ 
ricos,  et  directe  impedit  usum  Ordinum  ;  licet  ipso 
Ordine  suscipiendo  non  privet,  nisi  consecutive. 
Differt  autem  etiam  ab  interdicto,  quia  hoc,  ut 
inferius  videbimus,  privat  receptione  aliquorum 
sacramentorum,  divinis  officiis,  et  sepultura  Ec¬ 
clesiastica,  et  in  quamlibet  personam  fidelem  ferri 
potest,  cum  e  contrario  suspensio  solam  personam 
Ecclesiasticam  afficit,  eo  quod  soli  Clerici  capaces 
sint  officii,  et  beneficii  Ecclesiastici. 

Triplex  autem  est,  quarum  prima  est  a  solo 
officio,  qua  minister  Ecclesiae  removetur  ab  exer¬ 
citio  jurisdictionis,  vel  ordinis ;  altera  a  solo  be¬ 
neficio ,  qua  Clericus,  intacta  ordinis,  et  jurisdi¬ 
ctionis  potestate,  jure  percipiendi  fructus  privatur. 
Tertia  ab  officio  simul,  et  beneficio,  et  per  eam 
personae  Ecclesiasticae  adimitur  exercitium  pote¬ 
statis  ordinis,  et  jurisdictionis,  et  perceptio  fru¬ 
ctuum  beneficialium.  Notandum  hic  occurrit,  quod 
si  suspensio  absolute  feratur,  ita  ut  intelligi  ne- 

queat  ex  contextu,  an  suspensio  sit  ab  officio 
tantum,  an  tantum  a  beneficio,  intelligi  debet 
lata  ab  utroque,  idest  tam  ab  officio,  quam  a  be¬ 
neficio.  Ita  DD. 

Dividitur  in  totalem,  et  partialem.  Totalis  au¬ 
tem  subdividitur  in  totalem  simpliciter,  et  in  tota¬ 
lem  secundum  quid.  Prima  suspendit  ab  officio,  et  a 
beneficio.  Secunda  vel  ab  officio  tantum,  vel  tantum 
a  beneficio.  Suspensio  totalis  ab  ofjieio  ea  est,  per 
quam  quis  ab  omni  officio  spirituali,  tum  or¬ 
dinis,  tum  jurisdictionis,  et  administrationis  Ec¬ 
clesiasticae  removetur.  Suspensio  vero  totalis  a 
beneficio  est  ea,  per  quam  quis  suspenditur  ab 
omni  beneficio  Ecclesiastico  quoad  eius  admini- 
st rationem,  et  fructuum  perceptionem.  Pirh.  h.  t. 
n.  198.  Schmalzgrueber  h.  t.  n.  266,  et  267 . 
Partialis  suspensio  fit  vel  a  certo  tantum  officio, 
aut  parte  illius  v.  gr.  ab  ordine  tantum,  per 
quam  prohibetur  omne  exercitium  ordinis,  vel  a 
certo  ordine,  per  quam  prohibetur  exercitium  or¬ 
dinis  illius  etc. 

Quando  suspensio  infligitur  per  sententiam 
specialem,  et  ut  vera  censura,  tunc  ad  legitimam 
ejus  prolationem  exigitur  praevia  monitio.  Ex 
quo  fluit,  quod  si  infligatur  non  ut  censura,  sed 
uti  poena,  tunc  opus  non  est  monitione.  Item  si 
feratur  a  jure,  vel  per  sententiam  generalem, 
tunc  enim  ipso  facto  incurritur.  Ius  enim  ipsum, 
seu  canon  continuo  monitio  est.  Reiffenstuel  h.  t. 
n.  21.  Item  tandem  non  requiritur  monitio,  si 

delictum,  et  ipsa  delinquentis  non  resipiscentis 
contumacia  publica  et  notoria  foret  ad  tramitem 
Can.  manifesta  15.  caus.  2.  quaest.  6.  etc.  Quaeri 
tamen  hic  potest,  si  in  censura  lata  a  jure  non 
requiritur  monitio,  utrum  requiratur  saltem  citatio? 
Huic  interrogationi  respondet  idem  Reiffenstuel  h.t. 
§  i,  n.  22,  et  23,  —  ibi  —  «  Etsi  ad  incurrendam 
»  censuram  ab  ipso  jure  latam  nulla  praerequiratur 
»  monitio,  sed  possit,  et  debeat  judex  Ecclesiasticus, 
»  delicto  commisso,  delinquentem  sine  alia  moni- 
»  tione  publice  denunciare,  vel  declarare  censura- 
»  tum  Arg.  Cap.  Conquesti  22,  §  Nuntietis  h.  t., 
»  ut  delinquens  publice  confusus  citius  resipiscat; 
»  nihilominus  debet  citari  ad  hoc  ut  defendere 
»  se  possit,  si  forsan  causam  habeat  excusantem 
»  a  censura.  Engel.  h.  t.  n.  9.  Navarrus  eocl.  tit. 
»  consil.  9,  n.  4,  qui  non  immerito  volunt,  denun- 
»  ciationem,  seu  declarationem  censurae  a  jure 
»  latae  esse  nullam,  nisi  talis  citatio  delinquentis 
»  praecedat  per  textum,  et  Glossam  Clement.  3,  de 
»  censuris,  et  Clement.  2  de  poenis,  nisi  delictum, 
»  et  contumacia  Delinquentis  non  resipiscentis  no- 
»  tori  a  esset  ». 


8  4.a 

De  interdicto. 

Interdictum  in  sensu  canonico  acceptum  com¬ 
muniter  definitur  —  censura  Ecclesiastica,  qua 
homo  arcetur  a  participatione  quorumdam  sacra- 

mentorum,  ab  omnibus  officiis  divinis,  et  ab  Ec¬ 
clesiastica  sepultura.  Ita  ex  Cctp.  Non  est  11  de 
Sponsal.  et  Matrim.  Et  ex  Cap.  Quod  in  te  de 
Poenitent.  et  Remission. 

Effectus  interdicti  tres  praecipue  sunt,  ceu  ex 
ipsa  definitione  scatet,  scilicet  privatio  participa¬ 
tionis  quorumdam  sacramentorum ;  prohibitio  of¬ 
ficiorum  divinorum,  et  privatio  Ecclesiasticae  se¬ 
pulturae.  Primus  igitur  effectus  interdicti  est 
privatio  quorumdam  sacramentorum.  Dicitur  quo¬ 
rumdam,  quia  tempore  interdicti  non  prohibetur 
administratio,  et  receptio  omnium  sacramentorum, 
sed  tantum  aliquorum.  Sane  tempore  interdicti 
sacramentum  Baptismi,  et  Confirmationis  non  tan¬ 
tum  parvulis,  sed  etiam  adultis  propter  morae  pe¬ 
riculum  licite  administratur  ad  tramitem  Cap.  Quo¬ 
niam  de  Excommun.  in  6,  administratur  etiam 
sacramentum  poenitentiae  non  tantum  morituris, 
sed  etiam  sanis  (nisi  sint  excommunicati,  vel  nisi 
causam  dederint  interdicto ,  ac  nec  dum  satisfa¬ 
ciant,  neque  idoneam  de  satisfaciendo  cautionem 
praestent  Cap.  Alma  mater  de  Sentent.  Excom¬ 
mun.  in  6 .  Administratur  quoque  Eucharistia  ae¬ 
grotis,  et  extrema  unctio  infirmis,  prouti  patet  ex 
Cap.  Quod  in  te  De  Poenitentiis.  Tandem  con¬ 
trahitur  etiam  matrimonium,  licet  benedictio  nup¬ 
tialis  prohibeatur.  Etc. 

Secundus  effectus  interdicti  est  privatio  divi¬ 
norum  officiorum.  Ita  Cap.  Permittimus  57  h.  t. 
et  Cap.  Si  sententia  56  eod.  tit.  in  6 ,  ubi  per 

divina  officia  intelliguntur  functiones,  et  actiones 
spirituales,  quae  primo,  ac  per  se  ordini  sacro 
sunt  annexae,  atque  ex  Christi,  et  Ecclesiae  in¬ 
stitutione  a  solis  clericis  exercentur,  uti  sunt  sa¬ 
crificium  Missae,  solemnes  benedictiones  templi, 
fontis  baptismalis,  exceptis  concionibus,  quae  e- 
tiam  tempore  interdicti  in  Ecclesia  haberi  pos¬ 
sunt. 

Tertius  effectus  interdicti  est  privatio  sepul¬ 
turae  Ecclesiasticae,  qui  ita  est  intelligendus,  ut 
in  loco  sacro  interdicto  nullus  quantumvis  inno¬ 
cens,  nec  infans,  nec  amens  possit  sepeliri  juxta 
monitum  Cap.  Quod,  in  te  de  Poenitent.  et  Re- 
mission.,  nisi  privilegium  habeatur. 

Interdictum  triplex  est,  scilicet  loccde,  perso¬ 
nale,  et  mixtum.  Locale  directe  locum  afficit,  per¬ 
sonale  directe  afficit  personas,  mixtum  autem  ah 
ficit  personas,  et  loca. 

Locale  subdividitur  in  generale,  q i  \n  particu¬ 
lare.  Primum  habetur,  quando  interdicitur  lo¬ 
cus  varia  sub  se  loca  complectens  v.  g.  Regnum, 
Provincia,  Civitas.  Secundum  habetur,  quando 
interdicitur  particularis  aliqua  Ecclesia. 

Item  sicut  '  locale,  ita  et  personale  interdictum 
aliud  est  generale ,  quo  videlicet  totus  populus  ali- 
cujus  loci,  districtus,  civitatis  etc.  vel  integra  ali¬ 
qua  Universitas,  Collegium,  Capitulum,  Conven¬ 
tus  interdicitur.  Aliud  particulare,  quo  scilicet 
una  dumtaxat,  vel  plures  persone  interdicuntur 

Ulterius  personale  subdividitur  in  totale,  et 

partiale.  Primum  habetur,  quando  interdicitur  usus 
omnium  bonorum  spiritualium,  secundum  vero 
habetur,  quando  prohibetur  usus  tantum  unius,  vel 
alterius  rei,  ut  si  interdicaris  a  celebratione  Missae 
a  receptione  sacramentorum,  vel  ab  ingressu  Ec¬ 
clesiae.  Modo  aliquid  breviter  est  innuendum. 


De  Cessatione  a  divinis. 


Interdicto  ob  quandam  similitudinem  annexa  est 
cessatio  a  divinis.  Cum  vero  ipsa  non  sit  censura, 
definitur:  Prohibitio  Ecclesiastica  Clericis  imposita 
abstinendi  ab  officiis  divinis ,  et  sacramentorum 
quorumdam  administrat  io  ne  in  aliquo  loco  ob 
grave  delictum  in  contestationem  moeroris.  Ita 
Auctores  communiter  in  Cap.  ii  de  sponscil 
et  Cap.  8  de  Offic.  Ordinar.  in  6.  Clemen.  1. 
princip.  XI  in  cessationibus  h.  t. 

Duplici  modo  indicitur,  scilicet  vel  a  jure,  vel 
ab  homine.  Prima  existit  ipso  facto  cum  Eccle¬ 
sia  polluitur,  vel  exacratur;  altera  autem  fertur 
ab  eo,  qui  jurisdictione  pollet  in  foro  externo. 

Indicere  autem  illam  potest  is  tantum,  qui  habet 
jurisdictionem  in  foro  externo.  Relaxatur  vero  vel 
abeo,  qui  eam  imposuit,  vel  ejus  Superiore,  vel 
abeo,  qui  ab  imponente  potestatem  accepit.  Huius- 
modi  autem  relaxatio  fieri  potest  vel  expresse ,  vel 
tacite,  ceu  monet  Cap.  8  in  fin.  de  Offic.  Ord.  in  6 . 

Huc  tandem  aliquando  perventi  aliquid  dicere 
deberemus  de  titulis  XL  et  XLI,  quorum  primus 
tractat  de  verborum  significatione ,  alter  de  regulis 
juris.  At  sicut  Gregoriana  Compilatio  hoc  peragens 
imitari  voluit  jus  civile,  quod  digesta  sua  clausit 
per  titulos  generales  de  verborum  significatione ,  et 
de  regulis  juris ;  et  sicut  de  istis  titulis  passim  per 
decursum  hujus  operis  aliquid  delibatum  a  nobis 
jam  fuerit,  hinc  aliorum  auctorum  vestigiis  inhae¬ 
rentes  eos  missos  facimus,  et  finem  imponimus  illis 
verbis  utentes,  quibus  opus  suum  claudit  Schmalz- 
grueber — «Ego  hic  calamum  sisto,  et  operi  huic 
»  canonico  finem  impono.  Laboris,  quem  in  eo 
»  conscribendo  sat  magnum  posui,  mercedem  aliam 
»  non  desidero,  nisi  Deum,  qui  proinde,  ut  de  piis- 
»  sima  ejus  misericordia  spero,  merces  erit  mea 
»  magna  nimis.  Huic  igitur,  et  magnae  ejus  Matri, 
»  et  divis  coelitibus  totum  hunc  meum  conatum 
»  dico,  dedico  ». 

ISTRUZIONE  ALLE  CURIE  ECGLESIAST1CHE 


suile  for  me  di  proeedimento  economico 
nelle  cause  disciplinari,  e  criminali  dei  Chierici 


Questa  S.  Congregazione  de’VV.  e  RR.  matu- 
ramente  considerando  la  presente  condizione  della 
Chiesa,  quasi  da  per  tutto  impedita  di  spiegare 
1’esterna  sua  azione  suile  materie  e  persone  ec- 
clesiastiche,  e  riflettendo  anche  al  difetto  dei  mezzi 
atti  alForganizzamento  regolare  delle  Curie,  e  ve- 
nuta  nella  determinazione  di  autorizzare  espres- 
samente  gli  Ordinari  a  far  uso  delle  forme  piu 
economiche  nell’ esercizio  della  loro  disciplinare 
giurisdizione  sui  Chierici.  Ed  affinche  resti  salva 
ogni  ragione  della  giustizia,  e  si  mantenga  la  ca¬ 
nonica  regolarita,  ed  uniformita  dei  procedimenti, 
reputa  opportuno  di  emanare  le  seguenti  norme, 
a  cui  le  Curie  devono  attenersi. 

Art.  I. 

L’Ordinario  ha  1’obbligo  pastorale  di  curare 
la  disciplina  e  correzione  dei  Chierici  da  se  di- 
pendenti,  vigilando  sulla  loro  condotta,  ed  usando 
i  rimedi  canonici  per  antivenire,  ed  eliminare  di- 
sordini  fra  i  medesimi. 

Art.  II. 

Questi  rimedi  altri  sono  predentini,  ed  altri 
repressivi  e  medicinali.  I  primi  sono  diretti  ad 
impedire  che  il  male  avvenga,  a  rimuovere  gl’in- 
centivi  di  scandalo,  le  occasioni  volontarie,  e  le 
cause  prossime  a  delinquere.  I  secondi  hanno  per 
iscopo  richiamare  i  colpevoli  a  buon  senno,  e  ri- 
parare  le  conseguenze  dei  loro  reato. 

Art.  III. 

Sta  alia  coscienziosa  discrezione  dell’Ordinario 
1’ applicare  questi  rimedi  a  tenore  delle  prescri- 
zioni  canoniche  secondo  la  gravita  dei  casi,  e  delle 
circostanze. 

Art.  IV. 

Tra  le  misure  preservative  si  annoverano  prin- 
cipalmente  il  ritiro  spirituale,  le  ammonizioni,  e 
i  precetti. 

Art.  V. 

A  tali  provvedimenti  deve  precedere  una  ve- 
rificazione  sommaria  dei  fatto;  della  quale  e  d’uopo 
che  TOrdinario  tenga  nota  per  poter  procedere, 
se  occorra,  ad  ulteriora ,  ed  anche  per  darne  conto 
ali  autorita  superiore  in  caso  di  legittimo  ricorso. 

Art.  VI. 

Le  canoniche  ammonizioni  si  applicano  o  in 
forma  paterna  e  segreta  (anche  per  lettera,  o  per 
interposta  persona),  ovvero  in  forma  legale,  fa- 
cendone  pero  sempre  risultare  da  qualche  atto  la 
esecuzione. 


Art.  VII. 

Riuscendo  le  ammonizioni  infruttuose,  1’Ordi- 
nario  prescrive  alia  Curia  che  sia  ingiunto  al  de¬ 
linquente  analogo  precetto,  spiegando  in  esso  quello 
che  il  precettato  debba  fare,  o  non  fare,  colla  com- 
minatoria  della  corrispondente  pena  ecclesiastica, 
nella  quale  incorrera  in  caso  di  contravvenzione. 

Art.  VIII. 

II  precetto  viene  intimato  al  prevenuto  dal  Can- 
celliere  innanzi  il  Vicario  generale  ;  oppure  alia 

presenza  di  due  testimoni  ecclesiastici,  o  laici  di 
provata  probita. 

§  1.  L’atto  si  firma  dalle  parti  che  sono 
presenti,  ed  anche  dal  precettato,  se  vuole. 

§  2.  II  Vicario  generale  pud  imporre  ai 
testimoni  il  giuramento  di  conservare  il  segreto, 
se  la  natura  dei  titolo  di  cui  trattasi,  prudente- 
mente  lo  richieda. 


Art.  IX. 

In  quanto  poi  alie  misure  penali,  avvertano  i 
reverendissimi  Ordinarii,  che  con  la  presente  istru- 
zione  non  sdntendono  derogate  le  solennita  dei 
giudizi  volute  dai  sacri  Canoni,  Costituzioni  Apo- 
stoliche  ed  altre  ecclesiastiche  disposizioni,  ove 
queste  possano  liberamente,  ed  efficacemente  ap- 
plicarsi  ;  ma  le  forme  economiche  mirano  a  prov- 
vedere  per  quei  casi,  e  per  quelle  Curie,  in  cui 
non  si  possa,  o  non  si  creda  espediente  attuare 
i  solenni  procedimenti.  Rimane  pure  nel  suo  pieno 
vigore  il  rimedio  stragiudiziale  ex  informata  con¬ 
scientia  pei  reati  occulti,  decretato  dal  S.  Con¬ 
cilio  di  Trento  nel  cap.  1,  sess.  14.  de  Reform. 
da  adottarsi  con  quelle  regole  e  riserve,  che  ha 
costantemente  osservate  nella  interpretazione  di 
detto  capo  la  S.  Congregazione  dei  Concilio  in 
piu  risoluzioni,  e  in  specie  nella  Bosnien.  e  Sir- 
mien.  20  decembre  1873. 

Art.  X. 

Dovendosi  agire  criminalmente,  o  per  contrav- 
venzione  a  precetto,  o  per  reati  comuni,  o  per 
trasgressioni  alie  leggi  della  Chiesa,  puo  essere 
compilato  il  processo  nelle  forme  sommarie,  e 
senza  strepito  di  giudizio,  osservate  sempre  le  re- 
gole  sostanziali  di  giustizia. 

Art.  XI. 

II  processo  s’intraprende  ex  officio,  o  in  se- 
guito  d’istanza,  di  querela,  e  di  notizia  in  altro 
modo  pervenuta  in  Curia,  e  si  prosegue  fino  al 
termine  nello  scopo  di  raggiungere  con  ogni  cau¬ 
tela  e  riservatezza  il  discoprimento  della  verita, 
e  di  aver  cognizione  tanto  dei  delitto,  che  della 
reita  od  innocenza  dell’accusato. 

Art.  XII. 

La  compilazione  dei  processo  puo  commettersi 
ad  un  probo,  ed  idoneo  Ecclesiastico,  assistito 
dalbAttuario. 

Art.  XIII. 

Ogni  Curia  e  d’uopo  che  abbia  il  suo  Procu¬ 
ratore  fiscale  nellmteresse  della  giustizia,  e  della 
legge. 

Art.  XIV. 

Per  le  occorrenti  intimazioni  o  notificazioni, 

13 

se  non  puo  aversi  1’opera  dei  cursori  della  Cu¬ 
ria,  si  supplisce  con  farle  presentare  da  persona 
qualificata,  che  ne  dia  discarico  ;  ovvero  trasmet- 
tendole  raccomandale  per  la  Posta  nei  luoghi  ove 
e  in  uso  tale  sistema  postale,  richiedendosene  cer- 
tificato  di  presentazione,  di  ricevimento,  o  rifiuto. 

Art.  XV. 

La  base  dei  fatto  delittuoso  puo  essere  sta¬ 
bilita  dalla  esposizione  che  se  n’e  avuta  in  pro¬ 
cesso  convalidata  o  da  informazioni  autentiche,  o 
da  confessioni  stragiudiziali,  o  da  testimoniali  de- 
posizioni  :  ed  in  quanto  al  titolo  di  contravven- 
zione  a  precetto,  risulta  dalla  riproduzione  dei  de¬ 
creto  e  delbatto  d’intimazione  eseguiti  ne1  modi 
espressi  agli  Art.  VII  ed  VIII. 

Art.  XVI. 

A  ritenere  poi  in  ispecie  la  colpabilita  del- 
1’imputato  e  necessario  di  averne  la  prova  legale, 
che  deve  contenere  tali  elementi  da  dimostrare  la 
verita,  o  almeno  da  indurre  una  morale  convin- 
zione,  rimosso  ogni  ragionevole  dubbio  in  con¬ 
trario. 

Art.  XVII. 

Le  persone  che  convenga  di  esaminare,  si  sen- 
tono  sempre  separatamente. 

Art.  XVIII. 

I  testimoni  a  prova  o  a  difesa,  quando  non 
vi  si  oppongano  legali  ostacoli,  devono  essere  in- 
tesi  con  giuramento,  estendibile,  se  occorra,  anche 
albobbligo  dei  segreto. 

Art.  XIX. 

I  testimoni  trovandosi  lontani  o  in  altra  Dio- 
cesi,  se  ne  domanda  1’esame  in  sussidio  all’Au- 
torita  ecclesiastica  dei  luogo  con  invio  alia  me- 
desima  di  un  prospetto  di  fatto  :  e  1’Autorita 
requisita  corrisponde  alia  richiesta  osservando  le 
norme  della  presente  Istruzione. 

Art.  XX. 

Qualora  vengano  indicati  testimoni  per  fatti 
e  circostanze  essenzialmente  interessanti  al  me¬ 
rito  della  Causa,  e  non  possano  aversi  in  esame, 
perche  non  si  reputi  conveniente  dhntimarli,  ov- 
vero  perche  invitati  vi  si  ricusino,  se  ne  fa  men- 
zione  in  atti,  e  si  procura  di  supplire  alia  defi- 

cienza  di  essi  con  le  attestazioni  di  altri  testimoni 
che  de  relato,  o  in  altro  modo,  sieno  informati 
di  quanto  si  ricerca. 

Art.  XXI. 

Riunito  tutto  cio  che  sia  necessario  a  stabi¬ 
lire  il  fatto  e  la  responsabilita  delbimputato,  viene 
questo  intimato  albesame. 

Art.  XXII. 

Nella  intimazione,  se  la  prudenza  non  lo  vieti, 
gli  si  espongono  per  esteso  le  accuse  portate  a 
suo  carico,  onde  possa  prepararsi  a  rispondervi. 

Art.  XXIII. 

Quando  poi  per  la  qualita  delle  accuse,  o  per 
altre  circostanze,  non  sia  prudenziale  di  esprimerle 
nella  intimazione,  in  questa  gli  si  accenna  sol- 
tanto  che  e  chiamato  alhesame  per  discolparsi  in 
una  Causa  che  lo  riguarda  come  inquisito. 

Art.  XXIV. 

Rifiutando  egli  di  presentarsi,  si  rinnova  la 
intimazione,  nella  quale  gli  si  prefigge  un  con¬ 
gruo  termine  perentorio  a  comparire,  e  gli  si  noti- 
fica,  che,  rendendosi  ancora  disubbidiente,  si  avra 

come  contumace  ;  e  per  tale  sara  effettivamente 
tenuto,  posto  che  senza  dar  prova  di  legittimo 
impedimento ,  trasgredisse  pur  questa  intima- 
zione. 


Art.  XXV. 

Presentandosi,  si  sente  in  esame  :  e  se  fa  in- 
duzioni  valutabili,  devono  queste,  per  quanto  si 
pud,  essere  esaurite. 

Art.  XXVI. 

Si  procede  indi  alia  contestazione  dei  fatto 
delittuoso,  e  delle  risultanze  che  se  ne  sono  avute, 
per  credere  1’inquisito  colpevole,  ed  incorso  nelle 
relative  penalita  canoniche. 

Art.  XXVII. 

Avendo  in  questo  modo  1’inquisito  piena  con- 
tezza  di  cio  che  esiste  in  atti  a  suo  carico,  oltre 
al  rispondere,  pud  anche  valersi  dei  diritto  che 
ha  di  difendersi  da  se  stesso. 

Art.  XXVIII. 

Pud  altresi,  se  lo  richiede,  ottenere  la  prefis- 
sione  di  un  termine  ad  esibire  la  difesa  con  me¬ 
moria  scritta,  specialmente  quando  pel  disposto 

dell’Art.  XXIII  non  avesse  potuto  prepararsi  alie 
risposte  in  sua  discolpa. 

Art.  XXIX. 

Ultimato  il  processo,  il  compilatore  degli  atti, 
forma  il  ristretto  delle  essenziali  risultanze  dei 
medesimo. 


Art.  XXX. 

Nel  giorno  che  si  propone  la  Causa,  1’inqui- 
sito  &  in  facolta  di  farsi  rappresentare  e  difen- 
dere  da  altro  Sacerdote  o  da  laico  Patrocinatore 
preventivamente  approvati  dall’Ordinario. 

Art.  XXXI. 

Ove  il  prevenuto  si  ricusi  di  deputare  il  Di- 
fensore,  1’ Ordinario  provvede  con  destinargliene 
uno  d’ufficio. 


Art.  XXXII. 

Il  Difensore  con  la  dovuta  riservatezza  prende 
cognizione  dei  processo  e  dei  ristretto  in  Cancel- 
leria,  onde  sia  in  grado  di  far  la  difesa,  la  quale 
puo  essere  esibita  precedentemente  alia  proposi- 
zione  della  Causa  in  fogli  manoscritti.  E  pur  esso 
soggetto  ali’ obligo  giurato  dei  segreto,  qualora  a 

giudizio  dell’  Ordinario  la  natura  della  Causa  lo 
esigga. 

Art.  XXXIII. 

Si  trasmette  quindi  al  Procuratore  fiscale  il 
processo,  ed  il  ristretto  perche  adempia  alie  sue 
incombenze  di  officio  :  e  poi  si  passa  luno,  e  1’altro 
ali’  ordinario,  il  quale  presa  integra  cognizione 
della  Causa,  destina  il  giorno,  in  cui  debba  discu- 
tersi  e  decidersi,  facendone  dare  partecipazione 
ali’  accusato. 

Art.  XXXIV. 

Nel  giorno  stabilito  si  propone  la  Causa  in- 
nanzi  al  Vicario  generale  con  1’ intervento  dei  Pro¬ 
curatore  fiscale,  dei  Difensore,  e  dei  Cancelliere. 

Art.  XXXV. 

Dopo  il  parere  fiscale,  e  le  deduzioni  difen- 
sive  si  pronunzia  la  sentenza,  dettandosi  al  Can¬ 
celliere  la  dispositiva,  con  espressa  menzione  in 
caso  di  condanna,  della  sanzione  canonica  appli¬ 
cata  contro  1’ imputato. 

Art.  XXXVI. 

La  sentenza  s’intima  al  prevenuto,  il  quale 
puo  interporne  appello  alFAutorita  ecclesiastica  su¬ 
periore. 

Art.  XXXVII. 

Per  1’ appello  si  osservano  le  norme  stabilite 
dalla  Costituzione  Ad  militantis  della  sa.  m.  di 
Benedetto  XIV.  30  marzo  1742,,  e  le  altre  ema¬ 
nate  da  questa  S.Congregazione  coi  Decreto  18 
decembre  1835,  e  colla  Circolare  1  agosto  1851. 

Art.  XXXVIII. 

La  comparsa  per  1’ appello  deve  farsi  nel  ter¬ 
mine  di  giorni  dieci  dalla  notifica  della  sentenza ; 
seorso  inutilmente  questo  termine,  la  sentenza  stessa 
e  in  istato  di  essere  eseguita. 

Art.  XXXIX. 

Interposto  1’ appello  entro  i  dieci  giorni,  la  Curia 
senza  ritardo  rimette  alFAutorita  ecclesiastica  su¬ 
periore,  innanzi  cui  si  e  appellato,  tutti  gli  atti 
originali  della  Causa,  cioe  il  processo,  il  ristretto, 
le  difese,  e  la  sentenza. 

Art.  XL. 

L/Autorita  ecclesiastica  superiore,  presa  cogni- 
zione  dell’  atto  di  appello,  fa  intimare  ali’ appel¬ 
lante,  che  nel  termine  di  giorni  venti  deputi  il 

Difensore,  che  deve  essere  approvato  dalla  me- 
desima  superiore  Autorita. 

Art.  XLI. 

Trascorso  1’enunciato  termine  perentorio  senza 
effetto,  si  ritiene  che  1’ appellante  abbia  rinunziato 
al  benefizio  dell’  appello,  e  questo  viene  in  conse- 
guenza  dall’  Autorita  superiore  dichiarato  perento. 

Art.  XL1I. 

Producendosi  1’  appello  dalla  sentenza  di  una 
Curia  vescovile  alia  metropolitana,  1’  Arcivescovo 
nella  cognizione,  e  decisione  della  Causa  si  attie- 
ne  al  metodo  di  procedura,  tracciato  in  questa 
istruzione. 


Art.  XLIII. 

Se  avvenga  che  un  Chierico,  in  onta  al  pri¬ 
vilegio  dei  foro,  sia  per  reati  comuni  sottoposto 
a  procedura  e  giudicato  dal  Potere  laico,  1’ Ordi¬ 
nario  in  tal  caso  prende  sommaria  informazione 
dei  fatto  delittuoso,  ed  esamina  se  a  senso  dei 
sacri  canoni  esso  puo  dar  luogo  ad  infamia,  ad 
irregolarita,  o  ad  altra  ecclesiastica  sanzione. 

§  1.  Finche  pende  il  giudizio,  o  Pimputato 
sia  detenuto,  b  cosa  prudente,  che  1’  Ordinario  si 
limiti  a  misure  provvisionali. 

§  2.  Terminato  pero  i)  giudizio,  e  reso  li¬ 
bero  Faccusato,  la  Curia,  giusta  i  risultati  delle 
informazioni  come  sopra  assante,  procede  analo- 
gamente  a  quanto  e  disposto  nella  presente  istru- 
zione. 


Art.  XLtV. 

Nei  casi  dubbi,  e  nelle  varie  difficolta  pra- 
tiche  in  cui  possano  incontrarsi  gli  Ordinari,  pren- 
dono  consiglio  da  questa  S.  Congregazione  per 
evitare  contese  e  nullita. 

Ex  Aud.  SSmi  diei  11.  Junii  1880. 

SSmus  Dominus  Noster  LEO  dio.  proo. 
PP.  XIII ,  audita  relatione  praesentis  Istructionis 
ab  infr  ascripto  Sacr .  Congreg.  Episcopor .  et  Regu¬ 
larium  Secretario ,  eam  in  omnibus  approbare ,  et 
confirmare  dignatus  est. 

Romae  die,  et  anno  quibus  supra. 

J.  Card.  Ferrieri  Praef. 


I.  B.  Agnozzi  Secret. 


MONITUM  PRIMUM. 


In  libro  IV,  iit.  XV,  nutn.  6  operis  sui  b.  m. 
Professor  De-Angelis  promiserat,  se  fusius  loquu- 
turum  de  modo  procedendi  in  causis  matrimonia¬ 
libus  in  lib.  De  Judiciis;  sed  morte  praeventus 
id  exequi  haud  potuit. 

Prosequutor  Operis  in  lib.  II,  tit.  I ,  n.  13 
circa  Jinem  de  judiciis  sermonem  habuit  de  cau¬ 
sis  istis  matrimonialibus,  earumque  processu, 
satis  tamen  esse  duxit  indicare  Constitut.  Dei  mi¬ 
seratione  Bened.  XIV,  et  instructionem  S.  C.  Con¬ 
cilii  die  22  Augusti  editam,  utpote  quae  satis 
aperte  inuunt  modum  procedendi  in  tabulis  proces- 
sualibus  causarum  matrimonialium  conficiendis. 
Dixit  enim  —  Verum  hodie  causae  matrimoniales 
pertractantur  juxta  ordinem  specialem  praescriptum 
a  Benedict.  XIV  in  Constit.  Dei  miseratione  an¬ 
no  1741,  et  ad  normam  instructionis  editae  a 
S.  Congregatione  Concilii  die  22  Augusti  1840. 
Modo  si  quis  hac  super  re  uberiores  notitias  ha¬ 
bere  desiderat,  consulat  Instructionem  S.  Inqui¬ 
sitionis  Congregationis  die  20  Iunii  editam  pro 
tabulis  processualibus  earumdem  causarum  ma¬ 
trimonialium  conficiendis,  et  alteram  Instructio- 

nem  a  S.  Congregatione  de  Propaganda  Fide  eo¬ 
dem  anno  editam.  Hujusmodi  Instructiones  fuse 
tractantes  de  hac  materia  reperiuntur  penes  acta 
S.  Sedis  in  volumine  XVIII,  fasciculo  VII,  et  VIII. 

Instructiones  istae  licet  pro  nonnullis  determi¬ 
natis  regionibus  conditae  fuerint,  tamen  omnibus 
aliarum  regionum  Ordinariis,  atque  judicibus  Ec¬ 
clesiasticis,  qui  causas  matrimoniales  pertractare 
debent  perutiles  fore  non  dubitamus.  Quandoquidem 
praecepta,  quae  in  ipsis  praescripta  reperiuntur, 
et  regulae,  quae  indigitantur,  utpote  ad  tramitem 
juris  concinnatae.  Ecclesiasticis  cujusvis  regionis 
tribunalibus  accommodatae  sunt,  et  ad  processus 
rite  conficiendos  maximopere  conferunt. 


MONITUM  SECUNDUM. 

Constitutione  Pii  IX  s.  m.  quae  incipit  Aposto- 
licae  Sedis  moderationi  IV  id.  Oct.  1869  cautum 
fuit  —  «  excommunicationem  Romano  Pontifici 
»  reservatam  speciali  modo  incurrere  —  Cogentes 
»  sive  directe,  sive  indirecte  judices  Icdcos  ad  trahen- 
»  dum  ad  suum  tribunal  personas  Ecclesiasticas 
»  praeter  canonicas  dispositiones :  item  edentes  le- 
»  ges ,  vel  decreta  contra  libertatem,  et  jura  Ec- 
»  clesiae  » . 

Cum  de  vero  sensu,  et  intelligentia  hujus  ca¬ 
pitis  saepe  dubitatum  fuerit,  haec  Suprema  Con¬ 
gregatio  S.  Romanae,  et  Universalis  Inquisitionis 

non  semel  declaravit  —  Caput  Cogentes  non  affi¬ 
cere  nisi  legislatores,  et  alias  auctoritates  cogentes 
sive  directe,  sive  indirecte  judices  laicos  ad  trahen¬ 
dum  ad  suum  Tribunal  personas  ecclesiasticas 
praeter  canonicas  dispositiones.  Hanc  vero  decla¬ 
rationem  SS.  D.  N.  Leo  Papa  XIII  probavit,  con¬ 
firmavit,  ideoque  supradicta  S.  Congregatio  illam 
omnibus  locorum  Ordinariis  pro  norma  commu¬ 
nicandam  esse  censuit,  etc.  Vide  acta  S.  Sedis 
fascicul.  VIII.  Voluminis  XVIII. 


EfiEATA  C O liBI GrE. 


Pagin.  48  lin.  ultim.  loc.  Cap.  Ex  tenore  h.  t.  lege  Cap.Ex 
tenore  4.  de  temporibus  ordinationum ,  et  qualitate  ordinandor. 

